佛說如來興顯經卷第一
西晉月氏三藏竺法護譯
jing:: 
聞如是：
一時佛遊如來建立之土，號歎法身深奧，
悅豫普見棚閣為大嚴淨，顯曜威宮琉璃之藏、如來所行。
佛時興出無量之路為法界宮，觀菩薩身光明清淨師子之座，
咸受一切菩薩之體為大法座。
諮嗟法界如來聖旨，緣虛空界，行無罣礙，
曉了本際聖慧之界，普解佛慧，分別聖道。
去、來、今佛一切悉等，為一法身；一切諸佛行皆平等，神通之行無所罣礙。
法身慧體，究竟無相；法度無極，遊于法界，
無有二行，玄曠無限為最正覺，其等如稱則超度行，無有陰蓋解脫之門。
其法界者，普同虛空；常遊十方諸佛國土，無限之故靡所不覩。 ^592c6

億百千姟諸菩薩等猶如塵數，一切悉已一生補處，
各各在於異佛世界，志願無極、奉諸慧行，各各入於無所破壞平等法界。
空界無限，無所獲致、無中間行、無有自然、
亦無所生；曉了、證明一切諸法亦復如是。
眾菩薩身無所動捨，逮諸通慧、遍諸佛土而無所念，
遵如來慧，而於佛道現在得致顯明之曜。
遊大聖行無所震動，慧以一身示于無量，
所行之體周于無限法界之裏，分別善人眾生之界至不退轉。
等獲本際無本法界，除去自大，身常卑順則無所畏，如來照明一切德本以為徒類。 ^592c18

其名曰：普賢菩薩、普稱尊菩薩、如來族姓成首菩薩、
金剛幢英菩薩、無蓋月淨菩薩、日光離垢藏菩薩、
大神通變動菩薩、離垢光首、十方精進王、大師子娛樂神通菩薩。
如是等類，猶如十方不可計數億百千姟諸佛之土滿中眾塵，
眾會菩薩，其數如斯。 ^593a1

於是有光，號如來聖旨，世尊眉間演出斯耀，
無央數姟億百千明照於無量、無有邊際、
無餘世界十方佛土，示現如來威神之變，
告無央數億百千姟諸菩薩眾，威神則令諸佛世界一切惡趣悉為銷滅，
覆蔽一切諸魔宮殿。 ^593a7

又，諸如來成最正覺，寤諸未覺，示現諸佛眾會道場，
所出光明嚴淨之座，顯曜法界、第一空界，
在所周遍達諸佛界，尋復來還，皆繞一切菩薩坐場，入如來族姓成首菩薩頂上不現。 ^593a12

如是眾會一切菩薩怪未曾有，身心踊躍：
「今日當有無極之變講說大法，如此光明自然來現。」 ^593a16

光明適沒，如來族姓成首菩薩即從坐起，
於蓮花上而下右膝，長跪叉手思如來德，
以偈頌曰：
　　「寤諸不覺者，超踰諸德王，
　　其行無罣礙，所起度無極。
　　其大聖安住，平等於三世，
　　恭敬今稽首，明哲之慧士。
　　所行無形相，則度于彼岸，
　　又復而示現，善莊嚴身相。
　　光明離眾垢，演顯百千曜，
　　降伏諸魔事，以頂歸命禮。
　　震動諸國土，宮殿之元首，
　　乃至於十方，諸所有土地，
　　終不令一人，而使獲恐懼，
　　佛道之威神，所興如是比。
　　而平等建立，於虛空之界，
　　其法界如是，獲逮諸境土。
　　嚴淨於黎庶，億姟之塵數；
　　蠲除諸眾生，一切之罪釁。
　　志願甚堅強，行于億千劫，
　　玩習積累德，殊勝之佛道。
　　逮得於一行，聖慧無罣礙；
　　以一之自然，皆行諸佛道。
　　所演放光明，導師為若茲，
　　普見於忍界，一切靡不周；
　　普示現一切，威神之變化，
　　吾身已得入，於一自然行。
　　今以是之故，興發如此念：
　　『今為正應時，稽首於法王。』
　　無央數菩薩，悉來集會斯，
　　而欲得聽省，所分別法事。
　　今日諸會者，清淨復清淨，
　　而於諸世界，親近遵修行。
　　聖慧無限量、境界無罣礙，
　　逮得於勇猛，無極之威神。
　　斯等遊世誼，所行逮神仙，
　　智慧不可計，超越精進力，
　　而造奮光明，悉照諸菩薩。
　　今鄙如應問：　『殊勝最上法，
　　所堪任境界？』　為之大聖通，
　　自恣其威曜，而普悉示現。
　　導師最上尊！　頒宣諸佛土，
　　孰為人中聖、至上之真子？」 ^593a18

說此頌讚已，應時世尊從口演光，名不可計億數照明，
照於一切無有邊際諸佛世界，繞諸佛土具足十匝，
示現如來聖旨威變，請無央數諸菩薩億百千姟悉見告勅，
動諸佛土，至諸惡趣悉滅災患，覆蔽一切諸魔宮殿。
十方如來平等正覺覺諸不覺，示現諸佛眾會道場。
光明之耀度于法界，一切周遍虛空之界，
達諸佛土尋即復還，繞諸菩薩，入於普賢菩薩面門。 ^593c3

普賢菩薩適遇斯光，尋時如應，功德、威顏、
師子之座倍加於前——超越佛身及師子座，又復絕踰諸菩薩體師子之座。
普賢菩薩儀觀、美德、師子之座高廣殊妙，而現特為顯麗。 ^593c11

爾時，如來族姓成首菩薩問普賢曰：「唯，佛之子！
仁之功德不可思議，一切世界悉遍知之。
興大變化悅諸菩薩，無極感動，今斯，佛子！
如來所現變本瑞應？」 ^593c15

普賢菩薩謂如來族姓成首菩薩：「如吾所憶，
又如往古諸平等覺之所覩現，如斯變化無極感動，當講如來興顯經典。
今者，大聖欲演此義，故復示現如是變應。」 ^593c18

如來族姓成首菩薩適聞於斯興顯典名，
尋時即以佛之威神，地則大動。
於是，如來族姓成首菩薩謂普賢曰：「善哉，佛子！
堪任能樂為諸菩薩大士之等讚揚如來、
至真、等正覺興顯成乎。
今者，十方悉皆嚴淨，無央數億百千姟眾而來集會。
往古善修清淨之行，心有所歸，懷抱道德，
顯發覺意，演大言辭，超度彼岸。
建立一切諸如來行、威儀禮節，心念諸佛未曾忘捨，
興設大哀，普觀眾生。
諸大菩薩決了神通，分別一切如來精進，
己身惔怕，聞一切佛所讚道音、尊妙之法。
如是儔倫功德名稱，平等蠲除一切憎愛而無適莫，今斯菩薩皆來集會。
仁為佛子，曾已供養無央數億百千姟佛，
稽首諮受；悉已遵修諸菩薩行，獲大神足、
諸三昧門、娛樂神通，皆入如來祕密之藏；
銷諸狐疑，入于如來無畏精進，探覩眾生一切諸根；
皆以信於真諦解脫而說經典，達如來動；
聖性所歸，頒宣一切諸佛之法，最為第一得度無極。
如是比類不可稱計，眾德奇特。
善哉，佛子！願說如來興顯現身、暢演弘音，
所可講說諸心念行、境界之處，所歎行者成最正覺、
轉于法輪、宣傳佛教、現大滅度，示於如來一切德本、諸所造行。」 ^593c22

爾時，如來族姓成首菩薩重欲解義分別所歸，
則為普賢菩薩而說頌曰：
　　「善歸無合會，諦曉了悉覺，
　　其慧則無上，平等離欲塵。
　　稱歎於最勝，所行無限量，
　　其聞于音響，一切悉踊躍。
　　菩薩之殊特，云何興出勝？
　　所以得歸趣，何因致真實？
　　如來之音響，何謂為身心？
　　其行之境界，斯大稱云何？
　　何謂為諸佛，而因言如來？
　　何故為最勝，而轉於法輪？
　　願講眾安住，滅度之道地，
　　當悅可斯等，無量諸佛子。
　　其在于十方，安住大法王，
　　一切諸眾生，功德之所歸。
　　斯等之福慶，大聖願為說，
　　何緣見道意？　云何至安住？
　　云何得聽聞，如來之名號？
　　未曾得覩見，滅度諸大聖，
　　假使發踊躍，恭敬於尊聖。
　　唯悅豫說之，何因成大意？
　　今以問於此，清淨之大人！
　　為說所奉行，大德之巨海。
　　察斯諸菩薩，一切悉叉手，
　　問佛并仁者，及諮于鄙身。
　　當為斯等故，宣說淨尊法，
　　為斷眾狐疑，獲無量大慧。
　　因為引譬喻，示現佛種姓，
　　設眾生聞者，發清淨道心。
　　悉令諸佛土，周遍勝無餘，
　　諸佛普示現，若干種身形。
　　知法清淨者，則演隨應時，
　　因其族譬喻，而為示現說。
　　往至姟佛土，於十方百、千、
　　億百那術數，無量不可計，
　　難可得值見，如是等菩薩，
　　如今日聚會，若茲自在勝。
　　是故願說之，安住行清淨，
　　由斯廣宣闡，如來之族姓。
　　斯等諸菩薩，一切叉手立，
　　普悉志求法，渴仰於經典。」 ^594a16

普賢菩薩緣如來族姓成首所問，普告一切諸菩薩眾：
「唯，最勝子！諸如來處不可思議至真、等正覺，
若興出者，演不可量敘法次第，無能稱計。
如來熙隆巍巍如是，雖以一事，不以一事而歸於道。
所以者何？唯佛之號。
又有十事為無量法歸不可計百千功德，修習所行得至如來。
何謂為十？道心無量，普護群黎一切之意、
往宿積累善行之念；志性無限，從本清淨；
合集無極大慈大哀，而以習趣救濟眾生；
願行無底，不斷遵修福慧無極；習行無厭而習歸趣；
教化眾生無邊佛藏；亦以習趣善諦清淨；
無量善權智慧之路；奉無量德無限之道；
所習聖智合集，懷來無際法義經典之藏。
是故，佛子！十法之行為法面首。
已具足十，不可計會無量百千眷屬枝黨得歸如來。 ^594c1

「譬如，佛子！其千世界所因得號，不以一事而合成也，以無數合會成。
譬如大陰不失時節而以澍雨，有四因緣諸風習習、
飄颻流布：風名執御，其大風場多有眾水主導御雨；
有枯竭風，其風燒水；有風名曰住立，住立一切所有宮殿；
風名莊嚴，為諸三千受體眾生罪福俱遊。
計諸菩薩所成功德亦復如是，無有限量、
不可計會；亦如若干立三千界乃得諸法，
無有能為分別計數、稱量本末，無能覩見盡其原者。
如是，佛子！如來、至真、等正覺不以一事、不以一義而興出也。 ^594c16

「又，從往古諸如來所先興弘陰法雨，其心奉教而無厭惓，
志性堅強，執持不忘，不有憒亂，觀察寂然。
以慧道場枯竭一切塵勞之欲，誘勸修殖眾德之本，
而善建進、 " resp=銷却憍慢。
分別決了清淨之行，講暢言教，德淨群生。
如來功祚道原無漏，懷來如是至真、正覺，
獲致諸法，於彼無有興出之者，是為入于第一之門，菩薩所行至於如來之所興顯。
「復次，佛子！譬如喻於三千世界自然興盛，
起大陰雲名不可壞，應時而雨，其餘地者不能堪任受於此水，
唯有三千世界遭水變時。
如是，仁者！佛之法界有弘法澤名曰無壞，
合集如來不斷佛種，及諸聖士、一切聲聞及與緣覺所不堪任受持、
奉行。唯有菩薩承大勢力，心無恐懼，誓被德鎧，是為二事。」 ^594c27

於是頌曰：
　　「明聽諸十方，一切世間上，
　　求比無等倫，譬之若虛空。
　　導師之所行，無量、無邊際，
　　則為無儔匹，其德皆周遍。
　　假使思惟佛，心念之所由，
　　斯諸十方者，功德無限量。
　　眾人之口辭，億百千劫歎，
　　雄師子無極，世俗無有雙。
　　一切諸十方，諸所有佛土，
　　皆破碎如塵，如是塵數劫，
　　復如億百千，諮嗟諸十方，
　　一毛之功德，而不能盡極。
　　假令有丈夫，欲稱量虛空，
　　第二人計然，疾算諸受相，
　　不可計無量、不能盡虛空，
　　當知諸十方，如是行無限。
　　假令三世人，諸在三界者，
　　設計此眾生，心之所行念，
　　心一時須臾，悉可知分數，
　　群萌諸思想，神識之所念。
　　猶譬如法界，悉無有邊際，
　　而不見一切，法界之所趣。
　　十力亦如是，所行無限量，
　　一切無一切，法界為自然。
　　猶如大雨時，名曰不可壞，
　　無能任受者，水災乃能苞。
　　佛演無極澤，小乘不堪受，
　　唯菩薩能奉，遍布於一切。
　　無本如無本，寂寞無二想，
　　永無有生者，是曰為普等。
　　一切世間上，境界亦如茲，
　　無本等自然，已脫於增損。
　　猶如斯本際，真本際無際，
　　三世為平等，普解脫一切。
　　愍哀等如斯，導師之所行，
　　咸周於三世，一切無罣礙。
　　本際無所造，無造能自然，
　　本淨如虛空，無垢、無塵勞。
　　最勝顯如是，一切悉嚴淨，
　　已捨造、無造，棄於有、無事。
　　釋放言聲辭，及一切音響，
　　蠲除於去、來，滅度無所有。
　　諸十方如斯，於法而自然，
　　一切言無聲，亦不可受持。
　　如是淨寂然，曉了一切法，
　　如空中鳥跡，若石處虛空。
　　緣本所誓願，而示現色身，
　　自觀諸十方，最勝所變化。
　　假使欲入斯，如是最勝界，
　　當志念遵道，自淨其志性。
　　制捐諸思想，於念亦無念，
　　猶空中鳥跡，心所入如是。
　　是故，安住子！　省諸導師行，
　　聽我之所說，精舉諸譬喻。
　　計於諸十方，名德不可極，
　　況復說其義，諮嗟講聖尊？
　　如彼群萌類，自然行致身，
　　不能思念計，諸導師所行。
　　十方境界果，佛道自在倫，
　　成就諸德本，聽說一切德。
　　今現是世人，思行令無餘，
　　未曾念堪任，合聚依因緣。
　　百億土有辭，音合億百千，
　　所以曰言世，因立三千界；
　　人中上如是，斯等自然悉，
　　不能計演德，如其等所周。
　　常可數宣暢，一切眾生念，
　　不可知人尊，所行之自然。 ^595a12

「復次，佛子！猶如此雨，無所從來、無所從去，
而致斯潤；是群萌類因罪、福生。
如是，佛子！斯諸如來興隆道化，無所從來、
無所從去，而致法雨，悉是菩薩眾德本力，是為三事。」 ^595c24

於是頌曰：
　　「如雨無從來，去亦無所至；
　　佛化一切然，無來亦無去。 ^595c27

「復次，佛子！譬如大雨三千世界，受體眾人無能計會知其渧數——設一佛土所興眾生，
思念弘澤，心眼為惑，唯有主知——三千世界雨，
尊天子悉知諸數，不失一渧，悉是宿本德之所致。
如是，仁者！一切眾生聲聞、緣覺不能曉了、
思惟、觀察如來法澤，不能及念懷來大心，
假使聞之斯大心者，則當迷惑；唯眾生尊菩薩大人於過去佛善修道業、
得無上力能知之耳，是為第四。」 ^596a2

於是頌曰：
　　「猶如有大雨，遍三千佛土，
　　唯尊天子知，其餘無能別。
　　計一切聲聞，及緣覺之乘，
　　不解佛法雨，唯菩薩能知。 ^596a10

「復次，佛子！興大雲時，又有陰雨名曰滅除，
滅盡於火；有大雨名曰憒亂，壞於水災；
又有大雨名曰斷絕，斷除於風；又有大雨名曰壞敗，
毀壞大寶；又有大雨名曰消爛，則以糜爛三千世界。
如來如是興顯于世，有大法雨名曰滅除而演法澤，
消除一切塵勞之欲；又名積業而演法澤，
積累一切眾德之本；又名蠲釋而演法澤，
斷除一切六十二見；又名壞敗而演法澤，
令成一切諸法之慧；又名消化而演法澤，
化滅一切心志所行，是為第五。」 ^596a15

於是頌曰：
　　「如雨滅除火、有雨壞水災、
　　有雨斷絕風、毀落大寶山；
　　如來興顯世，滅一切貪欲、
　　積累眾德本、除六十二見、
　　法雨於十方，成就一切慧、
　　化眾生志性，使順從正道。
　　令不悋四大，三界無根原，
　　自然無極慈，三達無罣礙。 ^596a24

「復次，佛子！如雨一味，若滋無限，潤悉周遍；
如來若斯，以一大哀，咸雨一切令至無邊，
法澤周普，懷致大聖，故曰如來分別顯現無量之法，是為六事。」 ^596b5

於是頌曰：
　　「譬如雨一味，而悉遍蒙潤；
　　如來亦如是，行等無偏邪，
　　則以一大哀，咸雨一切人，
　　法澤至無邊，普懷來大道。 ^596b8

「復次，佛子！猶如三千世界還復之時，先成色界諸天子身所有宮殿，
次成欲界世人所居，然後成就眾生之類。
如來若斯，興顯現世，先成就於諸菩薩慧，
然後次演緣覺慧行，次乃顯示聲聞德本所行之慧，然後示於餘眾生合集善本所當行慧。
道法一味，隨眾生樂、所為德本、所居屋宅宮殿之處，
如現一類，或不用者。
如來法味亦復如是，從黎庶器所殖德本而顯慧行，
自然為現，是為七事。」 ^596b13

於是頌曰：
　　「猶始立天宮，色界、無色界，
　　然後乃興盛，欲界之宮殿，
　　已後乃成地，人民之處所、
　　一切諸萌類、諸龍、揵沓惒。
　　十力亦如是，本已應自然，
　　修行無邊際，菩薩之風儀，
　　然後寂然寶，因緣而得立，
　　次於得自在，分乃及眾生。
　　雨諸渧墮已，無青亦無黃，
　　水則入于地，緣是生若干，
　　因其地欲就，生樹、山、叢林，
　　其水不若干，生地種之名。
　　諸導師住諦，智慧悉聖達，
　　哀慧如虛空，執持於善權。
　　如最勝之法，則入斯供養，
　　智慧離眾垢，其身無所住。 ^596b21

「復次，佛子！猶如水災興起之時等在虛空，
斯三千界現有蓮華，名成德寶，為若干種而自然生，
皆悉覆蔽於水災變，普照世間。
假使蓮華自然出時，大尊天子及淨居天得見斯華，則便知之於此劫中當有若干平等覺興。 ^596c10

「彼有自然風名顯曜而起遊行，則已成就色界天子宮殿、屋宅。
又復有風名淨顯明，安隱淨潔，而以成立欲行天子宮殿、屋宅。
又復有風名曰一類，無所破壞，而成立於大鐵圍山、金剛之山。
又復有風名曰特尊，而吹成立須彌山王。
又復有風名曰長立，而吹成就七大寶山王，
一曰、陰塗利，二曰、懿此山其利，三曰、除害#CB00098;，
四曰、除優陀羅，五曰、脫化民隨羅，六曰、
目隣、大目隣，七曰、香山、氷山。
又復有風名曰善住，成立大地。
又復有風名曰嚴淨，成立遊地諸天——天、
龍、揵沓惒——宮殿、屋宅。
又復有風名無盡意，成立三千通流一切海之淵。
又復有風名照明藏，成立普世如意寶珠。
又復有風名堅固根，吹令成就衣服之樹。
如是，仁者！其大陰雨則為一味。
又其水者無有想念，獲致諸法自然之數，而使眾生別知德本。
如斯諸風，則以諸風分別了知三千世界。 ^596c15

「如來、至真、等正覺者，所以懷來一切德本、
成就諸法、積累無上無極之慧，為世面首而不斷絕如來種性。
顯耀無極威神光明，普暉世間，靡不周遍，其見光明皆以至心向於如來。
又，是大聖無所罣礙，及諸菩薩各自念言：
『今者如來所以興顯化諸菩薩，是故現身於斯世矣。』
分別演說諸佛種性、清淨離垢平等之慧，
奮此光明，如來所可詠懷合集無漏之慧道光明，
名曰普照，令致如來不可思議法界之慧正覺種性。
又有光明名曰總持，以故，如來力不可動，
懷來興顯，無能勝者。
有道光明名曰超越，故諸如來慧無所畏，
懷來興顯，莫能及者。
有道光明名一切通，故諸如來懷來合集諸通之慧，靡不從教。
有道光明名壞憍慢，故諸如來令眾聲聞見功德本，
不為虛妄，無所缺減，致無所著。
有慧光明名曰普德，一切眾生若見佛者，
悉令歸趣無盡福慧，身亦如是。
有慧光明名遠中間，如來以斯深妙之智，歸趣合集至道三寶而不斷絕。
有慧光明名若干種莊校嚴淨，如來以斯具三十二相、
八十種好，懷來合集一切普備，悅可眾人。
有慧光明名無等倫，如來以斯度於法典，
咸同空界，於佛之土壽命無量，致無窮極。
如是，仁者！如來法雨則為一味、如來慧場無所想念，
顯示菩薩成致道法，見眾生根而為說經。
如來之慧悉為一等，聖道光明等無差特，以故如來興出現耳。 ^597a3

「佛子！觀此如來致於一解脫味，分別顯現無有限量不可思議清淨之德，
令眾生類悉覩知之，皆是大聖之所建立。
又復欲令如來無所建立而顯現法，未之有也。
若使勸立化於一人至于無上，則為如來俱顯德本。
若能曉了如來之德、想念智慧而逮及者，未之有也。
如來聖旨超殊諸法，故為眾生分別顯現，
令入此義，使了亮法，不以厭足。
如來無想亦無所念，無所成就亦不懷來，無所造作亦無不作。
彼無作者，無所從來，乃為興顯，是為八事。」 ^597b1

於是頌曰：
　　「如蓮華出生，覺佛興如斯，
　　諸天歡喜者，曾見過去佛，
　　覩水之所在，宮殿則清明，
　　今世不復久，各當有國土。
　　佛真善光明，斯為本瑞應，
　　菩薩之所念，覺了靡不達。
　　其慧識清淨，身鮮潔無垢，
　　十力濟蠕動，念行諸佛法，
　　曉了世所有，無量所造業。
　　猶在因地上，地在於水表，
　　悉處於虛空，此謂大宮殿。
　　兩足及四足，眾生皆依仰，
　　人中尊如是，已達為法王。
　　為一切無餘，眾生所戴賴，
　　覩見若聞者，悉宗共侍之。
　　破壞愛欲塵，群生所依業，
　　上至于梵天，然及無邊際。
　　孰為眾生故，而欲安黎庶？
　　不應光為迷，而求於智慧，
　　無喻而為喻，最勝以故見。 ^597b11

「復次，佛子！譬如空中而立四風執持水種。
何謂為四？住風、起風、御風、堅周風，是為四。
持虛空水，地在水上，不動、不搖，是則名曰為地力矣。
水在風上，風立於空，空無所住，以是之故，三千世界而有處所。
如是，仁者！假使懷集如來興顯建立於世，
無所罣礙智慧之明，便有四部無極慧場，執持一切眾生德本。
何謂為四？一、時順歡悅群黎慧場，二、建立諸法因緣慧場，
三、護眾德本所御慧場具足諸業，四、住無漏界而覩慧場；
是為四慧場，以此將育一切黎庶。
其大慈者，度脫群萌；其大哀者，執師子吼。
以能立此大慈、大哀，分別眾生諸所念趣，
住權方便，建立慈行，是為綏懷如來興顯。
又，如來者，無所罣礙聖達之明悉無所住，是為九法。」 ^597c3

於是頌曰：
　　「猶如虛空界，而無有齊限，
　　受有色、無色，所苞無有量。
　　八維及上、下，佛土諸有身，
　　三界無有餘，是為虛空界。
　　諸勝身如是，則普而示現，
　　觀察諸法界，有無之所處。
　　大聖之尊體，一切無見者，
　　若覩諸導師，隨律蒙開化。 ^597c17

「復次，佛子！猶如三千世界彌廣無限，眾生之類有若干行，
若有方便不離虛空，或在水中、或在地上、
或分陀利，不可計量，各行權便；或在諸天宮殿之中、
自在天宮；或在虛空，因空自恣。
如是，仁者！假使如來綏集顯現，一切眾生見皆戴仰。
若有覲者，歡喜踊躍，隨時自恣，則住覺力，
繼習禁戒，娛樂弘業，度世賢聖。
自由神通，智慧無身，說無罣礙聖達之門，
修行此業演說顯耀而自恣成，不失報應，
講務光輝，導利諸法，依由大化，無所忘失。
是者名曰綏集如來顯現，一切眾生而悉戴仰，是為十力法。 ^597c26

「斯為，佛子！如來、至真、等正覺為諸菩薩興顯示現懷來講法，
有所歸趣、不可限量、無有放逸、亦不調戲。
其心意識有所興發歸於無身，自然如空；
了解眾生則為自然，不計吾我，非有崖底；
一切佛土則無有土，諸土盡空，歸無退還而不斷絕。
當來之際至無歡豫，如來聖慧無有 #CB00548;黨，
歸于無二，有形、無形，有為、無為，諸法平等。
假使通達一切眾生，遵修大猷自恣之業，
乃是往古之所勸助，則能具足斯奇雅矣。
是為，佛子！無限言辭之徒類也。
所言徒類，懷集如來興顯大道。」
於是頌曰：
　　「一切諸眾生，依怙於佛土，
　　悉因虛空界，則順隨法教。
　　或水中、平地，若於諸天宮、
　　鬼、神及龍王，皆為依仰之。
　　空無有斯念，今吾何所造？
　　已為何所失？　為誰現造義？
　　人中上如是，身顯諸緣便，
　　隨一切十方，而造若干行。
　　戒禁自娛樂，弘業度世聖，
　　以神通慧明，為益誰利義？
　　順示清白法，了無有諸身，
　　未曾興想念：　『為益誰利義？』
佛說如來興顯經卷第一
 ^598a8
