佛說寶雨經卷第一顯授不退轉菩薩記
translator:: 唐天竺三藏達摩流支譯
jing:: 
如是我聞：
一時薄伽梵住伽耶城伽耶山頂，與大苾芻眾七萬二千人俱，
皆是阿羅漢，諸漏已盡，無復煩惱，得真自在；
心善解脫、慧善解脫；如調慧馬，亦如大象；
已作所作，已辦所辦；棄諸重擔，逮得己利；
盡諸有結，明了正法；心得自在，到勝彼岸；
通達法界，為法王子；於諸利養，心無所著；
善得出家，成具足戒；意解圓滿，住涅槃路。
唯除一人，謂長老阿難陀，猶居學地。 ^283b24

菩薩摩訶薩八萬四千人，皆是一生補處，
於一切智現前能入，隨順尊重，得無所著陀羅尼門，
住首楞嚴三昧，遊戲神通，證無功用，離一切障，
起大慈悲遍滿十方一切世界，善攝無邊諸佛剎土，
空性所行安住無相，心如虛空、如甚深海，
如妙高山八風不動，亦如蓮花無所染著，
如明淨寶，如鍊真金，為欲利益諸有情故，起無邊智入佛境界。
其名曰：寶熾菩薩、寶手菩薩、寶印手菩薩、
寶冠菩薩、寶髻菩薩、寶積菩薩、寶性菩薩、
寶頂菩薩、寶幢菩薩、金剛藏菩薩、金藏菩薩、
寶藏菩薩、德藏菩薩、離垢菩薩、如來藏菩薩、
智藏菩薩、日藏菩薩、定藏菩薩、蓮花藏菩薩、
解脫月菩薩、普月菩薩、淨月菩薩、觀自在菩薩、
大勢至菩薩、普賢菩薩、普眼菩薩、蓮花眼菩薩、
普威儀菩薩、端嚴菩薩、普慧行菩薩、法慧菩薩、
勝慧菩薩、上慧菩薩、金剛慧菩薩、師子遊戲菩薩、
大音聲王菩薩、師子吼菩薩、甚深音聲菩薩、
無染著菩薩、離一切垢菩薩、月光菩薩、
日光菩薩、智光菩薩、智德菩薩、賢德菩薩、
月德菩薩、蓮花德菩薩、寶德菩薩、曼殊室利法王子菩薩摩訶薩等。 ^283c4

復有十六善大丈夫，賢護菩薩而為上首；
復有賢劫菩薩，慈氏菩薩而為上首；復有四大王眾天，
四大天王而為上首；復有三十三天眾，
帝釋天王而為上首；復有時分天眾，時分天王而為上首；
復有知足天眾，知足天王而為上首；復有樂變化天眾，
樂變化天王而為上首；復有他化自在天眾，
他化自在天王而為上首；復有白分魔王眾，
商主魔羅而為上首；復有梵天王眾，大梵天王而為上首；
復有淨居天眾，摩醯首羅天王而為上首；
復有無量百千阿素羅眾，毘摩質多羅阿素羅王、
睒末羅阿素羅王、婆稚阿素羅王、羅怙羅阿素羅王等而為上首；
復有無量百千諸龍王眾，阿那婆達多龍王、
摩那斯龍王、娑揭羅龍王、和修吉龍王等而為上首；
復有無量百千諸龍王子，威光而為上首；
復有無量百千諸龍王婇女，及餘無量天、
龍、藥叉、健達縛、阿素羅、揭路荼、緊捺羅、
莫呼羅伽、人非人等，皆來集會。 ^283c26

時伽耶山頂周四踰繕那，地及虛空無微塵許眾不充滿，
為欲供養佛、世尊故，敷師子座。
其師子座高一踰繕那，以無量百千綺妙繒綵、
寶鈴、寶網、寶蓋莊嚴，復有百千繒帶垂下。
其師子座及地方處，皆以金剛所成，堅固難壞，
平坦如掌，灑掃清淨，散眾天花，甚可愛樂。
於其地上出生無量百千葉金色蓮花，
琉璃為莖，帝青為臺，香氣芬馥，悅可眾心。
其座四邊生四寶樹，高半踰繕那，枝條蔭映三俱盧舍。 ^284a18

爾時如來於大眾中坐師子座，以清淨智轉妙法輪，
降伏魔怨，世法不染，無有驚怖，如師子王，
如清淨池，亦如大海，如妙高山，如日光耀，
如月清涼，如大龍王普雨法雨，如梵天王超諸法眾。
以無量無邊諸弟子等，及百千帝釋、梵王、
護世四天王等，一切大眾前後圍遶，瞻仰尊顏，目不暫捨。 ^284a28

爾時世尊從於頂上放大光明，蔽於眾會。
其所放光名曰普耀，有無量光明而為眷屬，
遍滿十方一切世界，還於佛所，右遶三匝，
攝入面門，然佛面門無有異相。
譬如月光遍於虛空，無有異相；如是光明入佛面門，無有異相亦復如是。
又如灌水及蘇油等入於沙聚，然彼沙等無有異相；光入面門亦復如是。 ^284b6

爾時東方有一天子名曰月光，乘五色雲來詣佛所，
右遶三匝，頂禮佛足，退坐一面。 ^284b13

佛告天曰：「汝之光明甚為希有！
天子！汝於過去無量佛所，曾以種種香花、
珍寶、嚴身之物，衣服、臥具、飲食、湯藥，恭敬供養，種諸善根。
天子！由汝曾種無量善根因緣，今得如是光明照耀。
天子！以是緣故，我涅槃後、最後時分、第四五百年中，
法欲滅時，汝於此贍部洲東北方摩訶支那國，
位居阿鞞跋致，實是菩薩，故現女身，為自在主。
經於多歲正法治化，養育眾生猶如赤子，
令修十善；能於我法廣大住持，建立塔寺；
又以衣服、飲食、臥具、湯藥供養沙門；於一切時常修梵行，名曰月淨光天子。
然一切女人身有五障。
何等為五？一者、不得作轉輪聖王；二者、
帝釋；三者、大梵天王；四者、阿鞞跋致菩薩；
五者、如來。天子！然汝於五位之中當得二位，所謂阿鞞跋致及輪王位。
天子！此為最初瑞相。
汝於是時受王位已，彼國土中，有山涌出五色雲現。
當彼之時，於此伽耶山北亦有山現。
天子！汝復有無量百千異瑞，我今略說，
而彼國土安隱豐樂，人民熾盛，甚可愛樂，汝應正念施諸無畏。
天子！汝於彼時住壽無量，後當往詣覩史多天宮，
供養、承事慈氏菩薩，乃至慈氏成佛之時，復當與汝授阿耨多羅三藐三菩提記。」 ^284b15

爾時月光天子從佛、世尊聞授記已，踊躍歡喜，
身心泰然，從座而起，遶佛七匝，頂禮佛足，
即捨寶衣嚴身之具，奉上於佛。
作如是言：「世尊！我於今者親在佛前得聞如是本末因緣，
授阿耨多羅三藐三菩提記已，獲大善利！」
作是語已，遶佛三匝，退坐一面。 ^284c9

爾時東方過殑伽沙世界，有世界名蓮花，
其佛號曰蓮花眼如來、應、正等覺、明行圓滿、
善逝、世間解、無上丈夫、調御士、天人師、
佛、薄伽梵，為諸菩薩開示正法，其所演說唯是一乘。
彼佛剎中無有聲聞、辟支佛名，一切有情皆是阿鞞跋致，迴向阿耨多羅三藐三菩提。
而彼世界諸菩薩等，皆以禪定法喜為食，無段食等。
彼佛光明清淨遍滿，不假日、月、星宿之光，
地平如掌，無諸草木、牆壁、瓦礫及以山川，清淨嚴飾。 ^284c15

爾時釋迦牟尼佛所放光明既遍其國，而彼大眾倍增歡喜。
彼有菩薩，名止一切蓋——何故菩薩而受此名？
若諸有情聞其名者，即能斷除諸障結縛，
名止一切蓋——爾時止蓋菩薩乘佛光明，
詣彼佛所，從蓮花下，偏袒右肩，右膝著地，
合掌恭敬，而白佛言：「世尊！
如是種種清淨光明、悅樂身心，從何而至？」 ^284c25

爾時蓮花眼如來告止蓋菩薩言：「善男子！
西方去此佛剎過殑伽沙世界，有佛國土，
名曰索訶，其中有佛號釋迦牟尼如來、
應、正等覺、明行圓滿、善逝、世間解、無上丈夫、
調御士、天人師、佛、薄伽梵。
若諸有情聞彼佛名，於阿耨多羅三藐三菩提得不退轉，
如是種種清淨光明，從彼如來之所現耳！
其有眾生遇斯光者，身心悅樂。」 ^285a3

爾時止蓋菩薩白佛言：「世尊！
以何因緣聞彼佛名，即於阿耨多羅三藐三菩提得不退轉？」 ^285a10

佛告止蓋菩薩：「善男子！
由彼如來往昔修菩薩行時，發是誓願：
『若我得成佛已，一切有情聞我名者，皆於阿耨多羅三藐三菩提得不退轉！』」 ^285a13

止蓋菩薩白其佛言：「世尊！
若如是者，彼世界中諸有情等但聞佛名，皆於菩提不退轉耶？」 ^285a16

佛言：「不也！」
止蓋菩薩言：「世尊！
彼諸眾生既已預聞彼佛名號，云何於中有退、不退？」 ^285a18

佛言：「善男子！但使得聞如來名號，皆與彼作不退因緣，是故亦名阿鞞跋致。
善男子！譬如植種未經腐敗，至彼後時水、土和合。
於意云何，如是種子名為生不？」 ^285a19

止蓋菩薩白其佛言：「世尊！
如是種子無有損壞，若遇因緣而定得生。」 ^285a23

佛言：「善男子！如是，如是！
彼諸眾生由聞佛名，必定當成阿鞞跋致，得授阿耨多羅三藐三菩提記。」 ^285a25

爾時止蓋菩薩白佛言：「世尊！
我今欲往索訶世界，禮拜釋迦牟尼如來、
應、正等覺，承事供養，尊重讚歎，願見聽許！」 ^285a28

爾時世尊告止蓋菩薩言：「善男子！
汝欲往彼，今正是時。」 ^285b1

其諸菩薩又白佛言：「世尊！
我亦欲往索訶世界，禮拜親覲、恭敬供養釋迦牟尼佛！」 ^285b2

爾時世尊告彼諸菩薩言：「善男子！
汝若欲往，今正是時。
汝等於彼國土莫生輕賤、放逸之心。
所以者何？彼國有情多諸貪欲、瞋恚、愚癡，
不敬沙門、婆羅門，造作非法，麁惡獷悷，
矯詐輕險，貢高我慢，愛著慳悋，嫉妬懈怠，
毀破禁戒，行諸不善，無量煩惱之所繫縛，而彼如來能於惡世教化有情。」 ^285b5

彼諸菩薩白其佛言：「世尊！
釋迦牟尼如來甚為希有，能為難事！」 ^285b11

佛告諸菩薩：「如是，如是！
如汝所說！於惡世中，若諸有情一彈指頃能生淨信，
或持禁戒，或離慳貪，或起大悲，發阿耨多羅三藐三菩提心，
過於清淨國土百千劫行。」 ^285b13

爾時止蓋菩薩及諸菩薩承佛教已，頂禮佛足，
從本住處，將欲往詣索訶世界。
為欲供養釋迦牟尼佛故，即以種種神通變化，
示現寶樹、花樹、果樹、劫波樹等，皆以真金、
琉璃、頗胝迦寶而嚴飾之，高廣微妙，枝條扶踈；
或復示現種種衣服、嚴身之具、妙香寶蓋、諸天音樂如雲而下。
現如是等無量變化，謂眾菩薩言：「諸仁者！
彼索訶世界多諸苦惱，汝等各現神變，令彼有情獲最勝樂！」 ^285b17

時諸菩薩皆曰：「唯然！」 ^285b25

爾時止蓋菩薩及諸菩薩身出種種清淨光明，
其光遍滿三千大千世界，其中所有地獄、
傍生、琰魔鬼界，蒙光觸身，皆得離苦，悉獲安樂，
慈心相向，遠離貪瞋，如父母想。
又於世界暗冥之中，日、月光明所不能及，
而皆大明，各得相見。
威光照耀充滿世界，所有諸山——鐵圍山、
大鐵圍山、目真隣陀山、摩訶目真隣陀山并餘黑山——上至梵世，
下至阿鼻地獄，靡不周遍。
威光至處，一切有情，求食得食，求衣得衣；
求乘得乘，求財得財；盲者得視，聾者得聞；
狂者正念，苦者得樂；懷孕之者，自然平安。 ^285b26

爾時止蓋菩薩與諸菩薩到索訶世界已，詣伽耶山。
以諸菩薩威神力故，三千大千世界寶網彌覆，莊嚴顯現。
於虛空中遍布大雲，雨天妙蓮花、雜花、
妙果，或雨天花鬘、好香、末香、袈裟、衣服、
珠蓋、幢幡。現如是等種種供具之時，索訶世界一切有情，皆得最上無量快樂。
爾時伽耶山頂及諸方國所有株杌、一切叢林，由菩薩威神力故悉不復現。
又復顯示一切寶樹、花樹、果樹、栴檀、沈水、
劫波樹等，枝葉、花果次第莊嚴，甚可愛樂，
於虛空中奏天伎樂，供養讚歎。 ^285c8

爾時止蓋菩薩摩訶薩即從坐起，偏袒右肩，
右膝著地，向佛合掌恭敬而白佛言：「世尊！
我欲少問如來、應、正等覺，唯願聽許！」 ^285c19

佛告止蓋菩薩言：「善男子！
隨汝所問，當為汝說，一切如來皆同許可。
今汝應當善自攝心！」 ^285c21

止蓋菩薩聞佛許已，白佛言：「世尊！
云何菩薩得施圓滿？
云何淨戒圓滿？云何住忍圓滿？
云何精進圓滿？云何靜慮圓滿？
云何般若圓滿？云何方便善巧圓滿？
云何大願圓滿？云何勝力圓滿？
云何得智圓滿？世尊！
諸菩薩云何等於地？
云何等於水？云何等於火？
云何等於風？云何等於空？
云何得如月？云何得如日？
云何如師子？云何善調伏？
云何性寂靜？云何如蓮花？
云何廣大心？云何清淨心？
云何無猶豫心？云何而得智慧如海？
云何而得微妙智善巧？
云何成就應理辯才？
云何而得解脫辯才？
云何而得清淨辯才？
云何能令一切眾生歡喜滿足？
云何言說令他信受？
云何名為能說法者？
云何而得隨順法行？
云何而得諸法善巧？
云何而得法界善巧？
云何行於空？云何行無相？
云何行無願？云何得慈自性？
云何得悲自性？云何得喜行？
云何得捨行？云何能得遊戲神通？
云何能得離八無暇？
云何住菩提心而不退轉？
云何而得宿住智通？
云何而得近善知識？
云何而得遠離惡知識？
云何證得如來法身？
云何修得金剛之身？
云何而得為大商主？
云何於道而得善巧？
云何演說得不顛倒？
云何常得諸三摩呬多？
云何菩薩受糞掃衣？
云何而得受用三衣？
云何而得不隨他行？
云何常乞食？云何得一坐？
云何得一食？云何得阿蘭若？
云何得樹下坐？云何露地坐？
云何塚間住？云何得常坐？
云何隨敷坐？云何修瑜伽者？
云何能持素怛纜藏？
云何能持毘奈耶藏？
云何而得軌則所行境界具足威儀？
云何得離慳悋、嫉妬？
云何於一切有情得平等心？
云何得善巧供養如來？
云何降伏我慢？云何多淨信？
云何於世俗而得善巧？
云何於勝義而得善巧？
云何深入緣起善巧？
云何自了知？云何能知於世？
云何得生清淨佛土？
云何得處胎塵垢無染？
云何樂出家？云何得淨命？
云何無疲倦？云何奉順如來教敕，常不違越？
云何和顏微笑，永無顰蹙？
云何具足多聞總持？
云何善巧攝受正法？
云何為法王子？云何而得釋、梵、護世之所隨從？
云何了他意樂、隨眠？
云何成熟有情善巧？
云何得隨順住？云何共安隱住？
云何而得攝事善巧？
云何成就相好端嚴？
云何而得依止所作？
云何而得如藥樹王？
云何精勤修福德業？
云何修證變化善巧？
云何速證無上菩提？」 ^285c23

爾時世尊告止蓋菩薩言：「善男子！
善哉，善哉！汝為利益無量有情故，為安樂無量有情故，
為哀愍一切世間故，問如是義！
諦聽，諦聽，善思念之！
當為汝說。」 ^286b10

爾時止蓋菩薩聞是語已白佛言：「唯然，世尊！
願樂欲聞！」 ^286b13

佛言：「善男子！有十種法，諸菩薩摩訶薩若能成就，即得施波羅蜜多。
何等為十？一者、成就法施；二者、成就無畏施；
三者、成就財施；四者、成就無悕望施；五者、
成就慈愍施；六者、成就不輕慢施；七者、
成就恭敬施；八者、成就供養施；九者、成就無所依施；
十者、成就清淨施。 ^286b14

「善男子！云何菩薩成就法施？
所謂攝受正法，受持讀誦，無所悕求。
不為利養恭敬故，不為名聞勝他故，唯為一切苦惱有情令罪銷滅，
演說妙法，無所悕望。
如為王、王子及旃陀羅子演說妙法心尚無二，況為一切大眾說法心不平等！
雖復行施而不恃此，心生我慢。
善男子！是名菩薩成就法施。 ^286b20

「善男子！云何菩薩成就無畏施？
所謂菩薩自捨離科罰及一切器仗，亦教他學捨離科罰及一切器仗。
又復觀察一切有情如父母想，如男女想，如親屬想。
何故菩薩作如是念？
如佛所說：『一切眾生未有不曾為我父母、男女眷屬！
於微細蟲猶割身肉而布施之，何況廣大有情而令驚怖！』
是名菩薩成就無畏施。 ^286b27

「善男子！云何菩薩成就財施？
所謂菩薩觀見一切有情造極惡業，施財攝取，
令彼遠離所作惡業，安置善處。
復起思惟：『佛說：「布施是菩薩菩提。
由布施故，得斷三種不善之法，所謂慳悋、
嫉妬、惡思。」是故我應學於如來，隨所有財常行布施。
雖復施與，不起慢心。』
是名菩薩成就財施。 ^286c5

「善男子！云何菩薩成就不悕望施？
所謂布施終不為自身故，不為財物故，
不為眷屬故，不為利養故。
然諸菩薩行布施時，其心清淨，由是因緣遠離一切希望、報恩而行布施。
是名菩薩成就不希望施。 ^286c11

「善男子！云何菩薩成就慈愍施？
所謂菩薩見諸有情受於苦惱、飢渴、貧露、
衣服、垢弊，孤獨無怙、無所依止，遠離福業、
無所趣向，由此菩薩作是思惟，起慈愍心：
『我為利益彼有情故，發阿耨多羅三藐三菩提心，
此諸有情受於苦惱，無歸、無怙、無所依處，流轉生死。
我當何時為諸有情為歸、為怙、為所依處？』
由是菩薩慈愍纏心，於常常時、於恒恒時，隨所有物施彼有情。
雖有饒益眾生善根，終不恃此起於高慢。
是名菩薩成就慈愍施。 ^286c16

「善男子！云何菩薩成就不輕慢施？
所謂施時，終不棄擲、輕欺而與；曾無瞋嫌、
要頡之意；不恃富貴、自在慠慢；非求多聞、名稱憍逸。
所施與時，歡喜恭敬，尊重讚歎，自手授與。
是名菩薩成就不輕慢施。 ^286c25

「善男子！云何菩薩成就恭敬施？
所謂菩薩見阿遮利耶、鄔波馱耶及修梵行所有尊者，
恭敬頂禮，問訊起居，但是所作種種善根，願我同作所作成就。
是名菩薩成就恭敬施。 ^287a1

「善男子！云何菩薩成就供養施？
所謂菩薩供養三寶。
云何供養佛？謂於如來制多之中，若花、
若香、若散、若燒及塗掃地，若制多破壞，
應當修理，是名菩薩善供養佛。
云何供養法？謂諸菩薩聽聞正法，若書寫、
受持、讀誦、通利、思惟、修習，不顛倒思惟、
不顛倒修習，是名菩薩善供養法。
云何供養僧？謂供給衣服、飲食、臥具、湯藥，
下至水器，眾具皆足，是名菩薩善供養僧。
如是供養佛、法、僧時，是名菩薩成就供養施。 ^287a5

「善男子！云何菩薩成就無所依施？
所謂菩薩行布施時，終不為求天王位果及生餘天，
亦不求人王及小王等，是名菩薩成就無所依施。 ^287a14

「善男子！云何菩薩成就清淨施？
所謂菩薩行施之時，觀察施物及能、所施皆非實有，
離諸障礙、貪染、過患，是名菩薩成就清淨施。 ^287a17

「善男子！若能成就此十種法，是名菩薩成就施波羅蜜多。 ^287a20

「復次，善男子！菩薩成就十種法，即能圓滿戒波羅蜜多。
何等為十？一者、守護波羅提木叉律儀；
二者、守護菩薩淨戒律儀；三者、遠離一切熱惱；
四者、遠離不如理思惟；五者、驚怖所作諸業；
六者、驚怖所作違犯；七者、怖見他物；八者、
要期堅固；九者、得淨尸羅而無所依；十者、尸羅三輪清淨。 ^287a22

「善男子！云何菩薩守護波羅提木叉律儀？
所謂菩薩善學如來所說素怛纜、毘奈耶法，善受學處。
菩薩修學及以學處，不著種族故、不執異見故、
不著徒眾故、不見補特伽羅過患，生尊重心故，
是諸菩薩所修學處，是名菩薩守護波羅提木叉律儀。 ^287a28

「云何守護菩薩淨戒律儀？
所謂菩薩如是思惟：『若但學波羅提木叉，終不令我得阿耨多羅三藐三菩提。
由是菩薩於諸如來素怛纜中所說菩薩學處及菩薩律儀戒，
我應修學！』何者是菩薩學處？
何者是菩薩律儀戒？
謂諸菩薩不住非處，順時而語，知時、知方，
菩薩若不如是，即令有情不生敬信。
由是菩薩隨順一切諸有情故，令至菩提；
及為己身菩提資糧速圓滿故，成就具足威儀行法——音聲柔軟，
辯才簡要，無所執著，恒修寂靜，顏貌熙怡。
是諸菩薩於如來所說素怛纜中，成就學處，
修律儀戒，是名守護菩薩淨戒律儀。 ^287b4

「云何菩薩遠離一切纏障熱惱？
所謂菩薩不為貪、瞋、癡等毒火所燒，亦復不為闕緣眾具熱惱所燒，
以諸菩薩修習貪欲能對除法，及遠離能起貪欲緣故。
何者是貪欲對除？
何者是起貪愛緣？
謂修不淨觀是貪對除，世間妙色是貪起緣。
云何修習觀不淨法？
謂諸菩薩觀察自身髮、毛、爪、齒、皮膚、血脈、
筋肉、骨髓、脾、腎、心、肺、肝、膽、腸、胃、生熟二藏、
肪膏、腦膜、洟唾、涎淚、膿、汗、脂、痰、瘡及塵垢、
大小便利，流溢種種臭穢不淨。
如是觀察不淨體性，深生厭離，不起貪心，
設有頑嚚、癡迷、狂亂、幼無了解，見是事時尚不起貪，何況智者！
由是菩薩修不淨觀。
云何遠離起貪愛緣？
謂諸菩薩見於世間端嚴妙相、可愛色像，
便生染著，適悅身心，即自思惟：『如世尊說：
「愛欲境界猶如幻夢，悟已即無。」
云何智者於幻夢境而起貪心！』
是名菩薩修習對除貪欲自性及彼起緣。
云何菩薩修瞋對除？
云何遠離能起瞋緣？
所謂菩薩於諸有情多修習慈，由是因緣對除瞋恚。
若起瞋恚於因、於緣有執著時，彼諸菩薩由是伏滅瞋恚隨眠，
是名菩薩修習對除瞋及起瞋緣。
云何菩薩修癡對除？
云何遠離能起癡緣？
由彼菩薩如是觀察便得離癡，由離癡故無諸熱惱，
遠離樂欲及眾資具，是名菩薩修習對除癡及起癡緣。 ^287b16

「云何菩薩而得遠離不如理思惟？
謂諸菩薩靜處獨坐，終不思惟云：『我居靜處，
不雜亂住，我順如來毘奈耶法。
其餘沙門婆羅門等，皆雜亂住，多所執著，不順如來毘奈耶法。』
是名菩薩遠離不如理思惟。 ^287c12

「云何菩薩怖畏所作諸不善業？
謂諸菩薩起正思惟，修諸善法，以如來說諸苾芻等應當恭敬、
守護淨戒，專修定業，習學般若。
何以故？以恭敬心作福德業，能招端正、
可愛果報、殊勝果報。
菩薩如是遠離一切諸不善業，是名菩薩而能怖畏所作諸業。 ^287c16

「云何菩薩驚怖違犯？
所謂菩薩見違犯中如微塵量，深生怖畏，
下至少罪，心懷大懼，況多違犯而生隨喜！
何以故？由知如來說：『苾芻當知！
多服毒藥能令人死，少服毒藥亦令人死。
苾芻當知！若多犯罪即生惡趣，若少犯罪亦生惡趣。』
菩薩如是正思惟時，驚怖違犯，是名菩薩驚怖違犯。 ^287c22

「云何菩薩怖見他物？
謂此菩薩與城邑聚落諸婆羅門、剎帝利等心相體信，
彼婆羅門、剎帝利等，或以金銀、末尼、真珠、
珂貝、珊瑚、璧玉、吠琉璃寶及資身具而寄菩薩。
菩薩受時獨一無二，雖無忌憚，菩薩於彼終無惡思而輒受用。
又復菩薩執知眾事，若窣堵波物、若四方僧物及僧祇等物，
於諸物中亦不受用。
何以故？由世尊說：『若他飲食、資生之具、
一切物等，他不與時，皆不應用。』
菩薩如是起思惟已，寧自割身肉而自食之，
然於他物終無侵犯，是名菩薩怖見他物。 ^287c28

「云何菩薩誓願堅固？
所謂菩薩若為惡魔及魔天眾以諸妙欲來嬈菩薩，
令起貪愛，菩薩於彼心無惑著而不生退，是名菩薩誓願堅固。 ^288a10

「云何菩薩於淨尸羅心無所著？
謂諸菩薩善護禁戒，終不起心：『以此尸羅令我生天及王等家。』
是名菩薩於淨尸羅心無所著。 ^288a13

「云何菩薩三輪戒淨？
謂諸菩薩於身、口、意皆得清淨。
云何身得清淨？謂身所有一切惡行皆得永離。
何者是身惡行？所謂殺生及不與取，欲邪行業，
常遠離故，是名身得清淨。
云何菩薩語得清淨？
謂語惡行皆得永離。
何者是語惡行？謂虛誑、離間、麁惡、雜穢等語，
常遠離故，是名語得清淨。
云何菩薩意得清淨？
謂意所有一切惡行皆得永離。
何者是意惡行？謂貪染、瞋恚、邪見皆遠離故，是名意得清淨。
是名菩薩三輪戒淨。 ^288a16

「善男子！菩薩摩訶薩成就此十種法，得尸羅圓滿。
佛說寶雨經卷第一
 ^288a25
