
pin:: 
##  3
維摩經略疏垂裕記卷第三
author:: 錢唐沙門釋智圓述
二、「就兩」下、隨文釋義，二：初、略歎形聲兩益，
二：初、分科，二、「初又」下，隨釋，二：初、歎形益，
二：初、分科懸示，二：初、分科。
二、「大經」下，懸示，三：初、引大經。
「亦色非色」者，以顯佛性不離色心，非色即心也。
「金剛身」者，應體即法，不可毀壞故。
二、「今初」下，配今義。
先明今歎目淨，攝金剛身。
「歎勝攝劣」者，荊溪云：準凡歎聖耳。
況應身之相教門自分，故聖相中莫若毫髻。
今從眼說，故云眼勝。
況眼具五，從名復勝，故且歎之以形於劣。
次、「力無」下，明今歎心淨，攝力無畏。
三、「舉」下，總結要。 ^741a5

二、「目者」下，隨文釋義，二：初、歎色功德，二：
初、事釋，二：初、總釋，二：初、正解。
「肝悲」等者，《白虎通》曰「肝繫於目，肺繫於鼻，
心繫於口，脾繫於舌，腎繫於耳。」
今且準凡而擬於聖。
凡夫悲時必內動於肝，然後目中有淚，故曰肝悲則目淚。
荊溪云：如來即以利物表悲。
利必在智，故眼表智，肝表於定，智動定用猶如肝悲則目淚也。
「大論」等者，荊溪云：既悲生於智，智由於定，定用即悲智用也。
肝悲目淚，況之可知。 ^741a15

二、釋疑，二：初、問。荊溪云：既尋勝應以得法身，
勝應有相，法豈有耶？ ^741a24

二、答，二：初、正答，二：初、正示眼。
荊溪云：答意者，佛眼既為四眼之體，四眼即是法身之相，故使尋相見無相也。
況無相之相諸相中上，故引《法華》即其事也。 ^741a25

二、「餘」下，列餘相。 ^741a28

二、證成。荊溪云：《法華》意者，佛具五眼，四不獨立，故三十二即法身相。
吾今此身即是法身，斯言有在。 ^741a29

二、「但眼」下，別釋，二：初、通示略消，二：初、通示五眼，
二：初、約用釋相。「又能雙照至事理」者，荊溪云：故知五眼但是體用而已。
若從修觀，肉眼居首；今從歎佛，故體用同時。
「約教」下，若約當教則各有五眼，如常所論。
若以偏圓相待總而明之，唯圓佛眼、別教法眼、
通菩薩慧眼、藏菩薩肉天二眼。
若約二乘，則兩教俱得慧眼也。
若論圓意，一心三諦即具五眼。
照心因緣生法即肉天二眼、真諦慧眼、
俗諦法眼、中諦佛眼。
三諦既不縱橫，五眼豈應隔異？
荊溪向云但是體用，斯言有徵。
是則佛眼為體、四眼為用，體用不二、中邊一如，
四教總別美在中矣，六即簡濫高下常分。 ^741b2

二、「金剛」下，引經證。
具於一眼中具五眼用，故知五眼不可分張。 ^741b15

二、「今寶」下，略消經文。
文中先消法，次「如青」下消喻。 ^741b16

二、「今略」下，別明帖釋，二：初、帖解經文，二：
初、廣約別圓。荊溪云：前通釋中悉從極判，故云窮源及遍法界。
今從別說，故分五差。
雖復五差，仍以教分屬別圓也。
何以知然？肉眼有頂天見，界外慧眼能破內外見思。
既能過於兩教三乘，驗知義當別圓教也。
唯圓不應別說五用，唯別不應天慧通外，
但是為令五相區分，故於圓中而兼別說。
「因禪離蓋」者，離五蓋也。
「四大造色」者，四大為所造，四微為能造。
以四微和合造成四大，名四大造色。 ^741b17

問：微義可知。大義云何？
答：地水火風遍處皆有，故名大也。
大即周遍為義。《大論》五十七云「如佛說四大無處不有，故名為大。」 ^741b27

二、「藏」下，略示藏通。
荊溪云：正以別圓收前。
次以形斥通藏別圓，但成次不次別。
藏通但四，義立於五，況復依禪依真不同，
具如《法華疏記》那律中明。 ^741c1

二、「問」下，釋疑別證。
二、觀解。荊溪云：既云一心，五不應別。
不別而別，暫屬對之，故此應云秖麁細境即中道也。 ^741c4

二、歎心功德，二：初、事釋，二：初、總釋。
二、別釋。總釋已當因緣，別釋即是約教，上下科分多爾。
然對下觀解，即四釋中唯闕本迹，或時義立。
初、總，二：初、正釋。文中先釋心淨，次釋已度中先簡通，初義立但通故。
「大經」下，引通難別。
次「今約」下，示別。因果區別，用消已度。
若從通義，佛心名禪，不可過故。 ^741c6

二、「問」下釋疑。荊溪云：次難別中從因所以。
既有通果，何事立因？
答中引《大智論》及以《涅槃》並證從因，則為因果各有文也。
且引翻名助從因義，故棄惡言定不唯果。 ^741c13

二、「約教」下，別釋二：初、藏通。
荊溪云：三藏亦云永離法愛者，法愛語通，此中但是於禪離愛。
但當教佛於禪自在，故云離愛。
所以羅漢但云無間超入超出，然論自在猶不及佛。
又今約教者，皆附前文從因義邊。
佛無所斷，故云自在及以無明永盡等也，即於已度義便故也。
又藏通中一時之言，但約當教真諦以說。 ^741c16

二、別圓。荊溪云：別圓九禪義，須約位分別。
故知名同其義永異，所以兩教並有重玄及以真緣，
不約位消，何由可判？
文為二：初、引《地持》明。
「九種大禪」者，一自在、二一切、三難、四一切門、
五善人、六一切行、七除惱、八此世他世樂、九清淨淨禪。
委釋名義，如《法界次第》下卷。
「菩薩依第九」等者，即等覺後心入此禪也。
「得菩提果出過清淨」者，菩提果即佛心。
佛心無惑，超等覺上，故云出過清淨，清淨即第九禪也。
「此約」下，通示九禪次位也。
「地前修自性」者，荊溪云：未入初地、未具佛法、
未名一切，當位別修，故名自性。
「佛果出果」者，佛心出過九故。 ^741c24

二、圓，二：初、正釋。準別明圓，還以自性在凡，餘八在聖。
「究竟離虛妄」者，此初住分究竟，非極果究竟。
「顯自性清淨心」者，則本具三千於茲分顯。
既具佛法，名一切禪。 ^742a7

二、引證，二：初、引《光明》證成。
如來顯能游之智，無量甚深是所游之理。
橫周法界故無量，竪徹三諦故甚深。
「過諸」下，顯佛心境智出過九禪。 ^742a10

二、引《瓔珞》斥謬。「集八禪眾」者，即自性禪乃至此世他世禪，即是集地前地上菩薩也。
「昔在華嚴」等者，荊溪云：所言昔者，一家五時皆有結教。
以《瓔珞經》結諸方等，故指《華嚴》以之為昔，猶隔鹿苑。
《瓔珞》在後，道理必然。
故知他釋非但八禪不成，昔義未允。 ^742a13

二、觀解。荊溪云：觀心中取本有理，名為心淨，
能觀此理得已度名，故諸禪語攝別地前及前二教。 ^742a19

二、歎聲益，二：初、正釋形聲益者，荊溪云：
準前開章秖合云聲，今加形者形未必聲，聲必有形。
開章依別，釋義從通。
況復經文久積淨業，及以導眾義兼身口，故得雙明。
文中先釋「久積淨業」四字。
荊溪云：文中雙約身心兩果者，二業相成方具相好。
無畏等相好，神通是身果，離結稱理是心果。
次「外稱」下，釋下三字一句。
「外稱至根緣」釋稱無量。
「能於至以寂」釋導眾以寂也。
以，用也。用悉檀導眾至寂滅理。
故疏文作「已了」字者誤也。
「形聲」下，釋故稽首。
《尚書》曰「拜手稽首」，孔安國曰「拜手頭至手，稽首頭至地。」
「又解」下，以種智導眾行。
至果已息，故云已寂。
約此則應作「已了」字。
荊溪云：重釋導眾。
向者自行釋上句，則前約自行、後約化他。
此句前約化他、後約自行。
自他相藉故也。 ^742a21

二、「上句」下，結釋。上句即「久積淨業」，下句即「導眾以寂」。
荊溪云：示釋成相。
又上形益中兼出心德以顯於形，故知聲益亦依於心，
故以色釋色、以心釋心。
聲從於口，三輪具足，故知以能導眾必專於心，故用二義以釋兩字。
若用此以字，以字向下，謂以寂故稽首也。
若用此已字，已字向上，謂導眾已也。 ^742b7

二、廣歎形聲兩益，二：初、分科。
二、「既」下，隨釋，二：初、廣歎形益，二：初、歎釋色心用，
二：初、歎釋色用，二：初、歎色用神變。
「是法身至於色」者，荊溪云：然其神變通於一切，
具如《止觀記》釋種種神變中。
今此且從所變事釋，既引一切悉趣於色而為神變，豈隔於心方得名為一切法趣？
以此神變有法身本故也。 ^742b14

問：今應歎土，何以歎形？
答：形必依土，驗正知依。
況事似隔，從理必同。
依事似殊，其理無二。 ^742b20

二、釋色用。「一行釋成色用」者，若據經文，
諸佛演法之言似明聲益，何謂色用？
故荊溪云：色心之言，聲亦屬色。
況舉說驗形，其形方實。
若不驗說，雜魔外故。 ^742b22

問：聞佛說法乃是聲益，何名形邪？
答：形聲者須從化主，今此但是化事所現。
況復見佛及佛說法皆屬於色，況復說法亦是色用，是故可得釋成於色。 ^742b26

從「若非佛」去，釋於得益之相，非辨形聲。
「問此」下，荊溪云：此既現土，親能表土。
何名為由？由但正報，仍分近遠。
答中意者，然此頌中先歎於由，次頌表發，
故不可以由為表發也，故於答中便破他釋。 ^742b29

二、歎佛心用，二：初、歎心用。
「歎佛心用」者，前標章中形益色用。
今云心者，荊溪云：心有用故色方有用，如前略中亦以心釋形聲兩益。
一切諸法皆趣於色不隔於心，色方有益。
益如前釋。「得三昧王三昧」等者，以法在人，人方稱王。
「法力」等者，法不出諦，力即自在。
於諦自在，法方有力。
「超過」者，三昧是斷，諦觀屬智。
二俱超過，是故云也。
既出十界，三界通外。
「七聖財」者，謂信、戒、聞、捨、慧、慚、愧。
荊溪云：今以道諦名聖財者，其實財通一切諸法，亦以無作聖財理通。
如云聞等，不可局故，其實通四。
滅是所證，苦集須破，故不言之。
「為屬色用心用耶」者，聲教屬色，屈曲藉心。
況復答中引無盡意色即是心故，故云通也。
「但能施是心」者，此語尚通方便教意，應云施由心妙，財方有法。
是知由於能施心融，方乃可云施由心也。 ^742c4

二、釋心用。「權智分別世諦相」者，荊溪云：
此約跨節指一實理為第一義，諸教淺深皆名世諦。
「問上多約三諦等」者，如略歎形聲，仍約五眼及九大禪，故此禪眼三諦具足。
答中「合真入中」，通教含中二諦也。
「合真入俗」，別圓複俗二諦也。
「已料簡」者，玄文問云：秖應取圓教不思議真為體，何得取理內通別真諦為體？
答：《法華》正直捨方便，但取圓真為體。
此經猶帶通別方便，故取理內三種方便皆得為體。
今意同前，故指玄文。
荊溪云：但此開合亦是一往，今應以一期佛法事理相對，
通論二諦，亦得名為合真入俗。
故此方等具有五種三諦離合。
次「又解」下，以凡夫所解為隨情，以聖人所證為隨智。
荊溪云：以情智言之者，應如法華玄文七重跨節也。 ^742c20

二、結歎色心用。
二、廣歎聲益，二：初、敘意。
「上現尊勝」等者，先以形表聲，形聲俱正。
次以正表依，正為依序。 ^743a6

二、「不有」下，正釋，二：初、釋聲益，二：初、釋法不有無，
二：初、總釋，二：初、正解。
荊溪云：說法不有等者，文既雙非，又云說法，當知雙非即是中道。
恐人不了，又更從說。
「何等法」下，於所說法釋出其意，不可說於所非之法，
故知能非即所說也，能非即是中道法也。
「何者」下，更舉所非釋出所說，所說必非凡小法也。
且舉凡夫二乘便耳，亦應更云異於三教出假。
「菩薩多說中道」者，方等四教前二無中，
前非正意，故得云多。 ^743a8

二、料簡，二：初、對二諦簡。
荊溪云：上用二諦等者，指上善能分別等文。
智既照諦，說必依智，何得前後二三不同？
答意如前。二、對邪小簡。
荊溪云：外道等者，欲簡諸教眾多雙非顯圓雙非，故設斯問。
答中具答雙非不一。 ^743a17

二、「約教」下，別釋，二：初、正約教。
「單複具足」者，複，重也。
有無兩亦雙非單四也。
有有、有無，乃至非有非無有、非有非無無，複四也。
有有、有無有、亦有亦無有、非有非無無，
乃至雙非為頭亦爾，具足四也。
「尚無」下，向無二教非有之空，何況別圓非無之中。
「若得方便等」者，荊溪云：此約奪邊但云非有。
雖有四門，奪但成無，故云非有。
三藏教去，雖復與之，有此滅故亦得是有。
但成有無，尚無第三，何但雙非？
故前二教必無雙非。
次「別教云藏性」者，須簡別圓。
真如為惑所覆，名藏別也。
即惑是理，理具諸法，名藏圓也。
「一門即四門」等者，既達三諦互融，豈有四門隔異？
空門真諦、有門俗諦，兩亦雙非，秖是中諦遮照。
「於此」下，圓著須破，何況偏小及以凡外。
金鐵二鎖貴賤雖殊，繫縛一也。 ^743a22

二、「今簡」下，判經意，二：初、獨歎圓融教釋。
二、「復」下，俱歎四教釋。 ^743b8

二、「以因」下，釋因緣法生，二：初、類同緣起有二種。
「如前說」者，荊溪云：如前歎菩薩德中明，
有迷悟二種緣起，迷即十二因緣，無明為本；
悟即觀十二因緣智，能滅無明。
今亦二種，苦集是迷、道滅在悟。
悟兼利物，迷全已愚。
迷乃可盡，悟必須興。
皆約中道雙非理也。 ^743b9

二、「然體」下，正釋。「體非至有生」者，指上句經也，以雙遮故不生。
「有因」下，正示緣生義，以雙照故生。 ^743b15

二、結聲益。「四教明三種至云云」者，荊溪云：
若有我者則有造作，若有造作當來有受，故知無我則無造受。
但前二教約界內真，後之二教約界外真。
此中正約作時無我，非謂不作方名無我。
故知作時作體本無，雖曰本無業不敗失。
秖緣本無，得論約觀修令無我，故約佛說作受本無。
而眾生作及佛菩薩作不敗亡，故得用結不有不無。
「通別無明」等者，界內界外皆以苦集為惡、
道滅為善，此就大綱。
若綱目細論，則各有善惡。
且如界內苦集總包六道三善三惡，道滅則於界內名善，
以無明全在，望界外仍惡。
界外善惡可以比說。
當以地住相望高下以明善惡，唯圓佛果究竟之滅無惡可論，
故荊溪云：唯佛獨善，唯善不亡。 ^743b17

二、歎劣應遠由，二：初、分科。
二、隨釋，二：初、歎形益，二：初、歎應色。
「有言元吉」等者，此本尼拘陀樹，佛依得道，因立嘉名。
荊溪云：魔王等者，如《止觀記》。
「中夜入四禪」者，一切應佛成道、入滅、轉法輪等皆在此禪。
「知常無常」等者，常即定法，無常秖是不定之法。
於三學中如毘尼藏，有心犯重定為業障，
名之為定；餘戒不障，故名不定。
眾生數即正報，非數即依報。 ^743c2

二、歎應心，二：初、正解義。
「無心意」等者，荊溪云：心意秖是識想兩陰。
受即受陰；行字平去二聲俱得，俱屬行陰，能所別耳。
「倒即三受」者，謂苦受、樂受、捨受。
「受即三苦」者，苦受苦苦、樂受壞苦、捨受行苦。
「行即行陰」者，解經行字。
「無業故無集」等者，惑業和合故名集諦，由有集故能招苦果。
「大品五受五行」者，荊溪云：有受必行。
「無五見受行」者，《大品》第三〈行相品〉云「菩薩摩訶薩行般若波羅密時，
行亦不受、不行亦不受、亦行亦不行亦不受、
非行非不行亦不受、不不受亦不受。
身子問空生：『何故不受？』
答：『般若空故自性不受。』」
「五門」者，荊溪云：秖是五受，以門為名。
門從教立，受在內心。
於內受中，由受故行，故皆有五。 ^743c10

二、「如佛」下，引事證，二：初、正引。
《大論》第一云「有外道梵志名長爪，是大論師，
計一切論可破、一切語可壞、一切執可轉，故無實法可信可敬。」
如《舍利弗本末經》中說「其是舍利弗母弟，
以姊懷智子，論議數負。
恥己不如，因更游學。
學訖還國，覓甥不見。
往難佛云：『一切論可破』等。
佛以一句責云：『汝見是忍不？』
思惟千久不得一法入心。
乃云：『沙門瞿曇著我置二負門中。
若我答忍，是負門麁，眾人皆知。
云何自言不忍，而今言忍，現見妄語。
若答言我見不忍，是負門細，無人知者。』
即便答言：『是見亦不忍。』
佛言：『不忍是見，將何破他？
眾人無異，何用自高而生慢為？』
長爪於是不能答佛，自知墮負。
『世尊不彰我過、不言是非。』
心調柔軟，得法眼淨。」
長爪所計即屬單四見中雙非見，或當單四見中後三見及無言見。
若言一切不受，即似無見。
荊溪云：眾人無異者，指於諸起見者。
小小避就，但云眾人。 ^743c23

二、釋妨，二：初、問。「後時」者，荊溪云：將於長爪及以身子得道之時，
望佛初坐樹下之日，所以長爪却在後時。 ^744a12

二、答，二：初、敘古違經，二：初、敘古釋義。
「受八禪定」者，謂四禪四空，此但通舉。
其實踰城之後，先從阿羅邏學無所有，次從欝頭藍弗學非非想。 ^744a14

二、「今謂」下，斥古乖經。
「以凡夫時」者，即為太子時也。 ^744a17

二、「又恐」下，正通前問。
提謂因緣，如《瑞應》及《提謂經》。
說五戒，即人天教也。
「五行」，木火土金水也。
行者，老聃云「行天之氣」也。
《白虎通》曰「火者陽尊，水者陰卑，木者少陽，
金者少陰，土者大包。
二陰三陽，尊者配天。」
「六甲」者，甲，頭也。一甲五行一日，六甲六十日。
一年之中甲經六匝，行三十六，曆數列次也。
「有當來僧」者，以未入鹿苑、未度五人，故指五人為當來僧。
「從是已後」者，從初伏提謂至後後涅槃時，
皆以不受破諸外道，如《涅槃》中破六師十仙也。
二、歎聲益，二：初、分科。
二、隨釋，三：初、歎轉法輪，四：初、釋初句，二：
初、釋法輪。文中以二義釋。
輪謂可轉義、能壞義也。
「經三七日」者，大則已聞頓說，小見三七停留，蓋有所表也。
初七欲說圓，二七欲說別，三七欲說通，
既並無機，故受釋梵請說三藏生滅四諦也。 ^744a19

二、釋三轉。「眼智明覺」者，暹云：《俱舍》云「於見道中法忍名眼，
法智名智，類忍名明，智名覺。
觀見名眼，決斷名智，照了名明，驚察名覺。
又眼總知三世，智知過去，明照未來，覺知現在。
秖是三明之異名。
三轉各生此四，故名十二行也。」
「大千」者，四大洲、日月、蘇迷盧、欲天、梵世各一千，名一小千界。
此小千千倍，說名一中千。
此中千千倍，名為大千界。 ^744b5

二、釋第二句。「三種藥中」等者，此引《涅槃．
陳如品》文證今不淨義也。
不淨、慈心、因緣名三藥，貪瞋癡名三病。
理事相隔，故藥病互無。
今云不淨，其義例爾。
「大集云」者，引真實理證本來淨，陳如但見小實理耳。 ^744b13

三、釋第三句。拘隣即陳如，梵音楚夏也。
「五人」者，暹云：一拘隣如、二頞鞞亦馬星、
三拔提亦摩訶男、四十力迦葉、五拘利太子。
「見諦得戒」者，《十誦》明十受，此當其一也。
故彼文云「十種得戒，如佛自言『善來比丘』，自然已得具足戒。
如摩訶迦葉，自誓因緣得具足戒。
如憍陳如，見諦故受具足戒。
如波闍波提比丘尼，以八敬法受具足戒。
如達磨提那比丘尼，遣信受具足戒。
如須陀耶沙彌，論議受具足戒。
如耶舍比丘等，善來受具足戒。
如跋陀羅波楞伽，三歸受具足戒。
如邊地第五律師受具足戒〔於五人中須一人是第五律師，
如《涅槃記》委明〕。國中十人白四羯磨受具足戒。」
「一人不名僧寶」者，以四人方成僧。
故荊溪云：此破古也。
若餘四人非見諦者，陳如一人縱是比丘，不名僧寶。
何名三寶現世間耶？
先具此三，然後依之立相從三。
六師所說，如《涅槃經》。 ^744b17

四、釋第四句。「不約一體」者，荊溪云：有二義故。
一者漸化之始未須一體，二者以一體三消經文不便。 ^744c4

二、歎法妙人天受益。
「以斯妙法」者，荊溪云：今問他人，若從名定應同
《法華》，故須簡於名義異同。
今無漏智等者，非但無漏過於世智，於無漏中佛必異於三乘弟子，
三十四心無間斷故。
佛無退轉，極更不起，是故得有一受之言。
「大經云」等者，此引治他，證自不退。
治他既爾，驗自可知。
案《婆沙》及曇無德，有退無退者，取無退邊以證不退。
然《婆沙》中具有二文，今舉退邊。
《成論》依空一向不退，兼雙引之，非即雙用。
又復《婆沙》約修道邊，有漏智斷即無無生但有盡智者，則有退也。
見諦不退，二論則同。
「猶如大海」者，海有三義，深廣含眾流。
法藥無量，如海之廣也。 ^744c6

三、總結歎。「以大悲三念處之德」者，荊溪云：
一切諸佛皆具此三，謂得供不高、逢毀不下、於不毀供而不生癡。
此意多在應化佛耳。
文中但引女毀、梵讚，第三略無。
八風亦但舉於違順，後文自列，故此未具。
「須彌」者，此云安明。
入水最深，故名為安。
出諸山上，故名為明。
所言妙者，新譯云獨有，茲山四寶所成。
「羅睺三摩」等者，訶慰之極數必至三。
因身子驅而安慰之。
訶身子云：「汝何以輕大龍之子。」
語羅云言：「莫啼莫啼。」
「訶調達」者，調達從佛索眾，佛訶之曰：「癡人無知。
我尚不以眾付身子、目連，況汝癡人食唾者乎？」
「一香塗」下，此約色心具出二種三念相者。
雖即由境方具三心，義但成一。
今各明者，欲顯二相，令後行者因外識內。 ^744c19

二、正述歎現相，二：初、分科正述歎因。
「表發」等者，荊溪云：前已破古，故由前二由方有表發。 ^745a4

二、「奉微」下，隨釋，二：初、總述歎現瑞三表發，
三：初、述歎奉蓋。「因小果大」者，荊溪云：五百各各俱獻微蓋，蓋微曰小。
合表寂光，大中之極，豈過於此。
未達表旨，故云莫測。
此乃為後淨土因果之先兆也。
何者？由獻故受，由受故合，由合故喜，由喜故請，
由請故說，由說故聞，由聞行因，由因感果。
復有種種因果差別，即成種種淨土之行。
今從勝說，故云無方。
又從總說但云因果。
二、正述歎合蓋現瑞。
「表發應身之事」者，荊溪云：之事兩字，主彼所說之事故也。
三、述歎大眾歡喜。 ^745a6

二、別述歎三密，二：初、分科總示。
「即是三輪」等者，轉自與他能摧他惑，二義名輪。
既無過失，不須防護。
二、「大聖」下，隨文別釋，三：初、歎身密。
「淨心者」下，二義釋淨心，初約聞教、次約修行。
又初是淺位、次是深位。
「譬如一月」等者，月必依空，空喻法身、月喻報身、
影喻應身、眾水喻四機。
「或見」下，現四教身也。 ^745a16

二、歎口密，三：初、歎辭法二辨。
「佛尚非梵音」等者，荊溪云：大音無聲。
梵音秖是隨於國土一類而已，梵尚非梵，餘何所論。
舉勝況劣，他皆準知。
二、歎義辨。三歎樂說無礙辨。 ^745a23

三、歎密意，二：初、敘意分科。
「佛心非權」等者，佛心空中，故非權實；空中即假，
能現權實，良由理具方有事用。
約十界通明則九權一實，約四聖別辨則三權一實。
今約對四教機，且從別辨，以前六道但是生機之所耳。
「三種權實二智」者，自行即聖人心中所證，
化他則凡夫心中所解，自他相對即聖凡共論。
聖雖照權，對凡名實，以真證故。
凡雖照實，對聖名權，以情解故。
是知約自行即全奪，唯聖有二智故；約化他即全與，
凡夫亦得論二故；自他即半與半奪，於凡奪實而與之權。
此意甄明，三如指掌。 ^745a26

二、「初一」下，隨文釋義，二：初、約三種權實二智以歎意密，
四：初、約內外歎自行。
「內智圓滿」者，二智俱圓也。
由內具智，故外有用。
荊溪云：稽首十力等者，秖由具力方能外用，此即同體權實之體用也。
二、歎自行化他。荊溪云：稽首住於不共法者，
以不共故，故能導物，此從不共為名；以導物故，
故有不共，此從導物為名。
左右共論，故為二義。
三、歎化他。文有兩釋，其義皆通，以對前二成三種故，且取化他以命科也。
「即是化他權實明智斷」者，荊溪云：斷縛到岸，
其名既通，義分偏圓即權實也。
況復眾言理含權實，或斷眾結為權，權到彼岸為實。
據答問文，通釋為便。
四、總結。是總結上二種權實之智斷者，
既云二種智斷，即是結第三科也，以智斷在第三科明故、以向釋經通自他故。
若準荊溪所釋，其義盡善。
蓋「二」字誤，應云「三種權實」等也。
故荊溪云：稽首能度等二句云結三權實者，
三中一一皆有能度永離之義，自度度他自他相對其義並通。
「結上三」者，若自度世，亦自永離，結自行也。
能度結他，永離結自，即自他也。
度他令他永離度世，並結他也。
廣本亦作「二」字，今準荊溪釋，義恐廣略二本並寫誤也。 ^745b9

二、約三種二諦結歎密意，二，初標示。
「三種二諦」者，例前權實與奪區別，亦應歷七重二諦各述三種。 ^745c2

二、「初」下，隨釋，三：初、約隨情二諦。
皆隨凡心所解也。
二、約隨情智。「隨情無染」者，如蓮華不染泥水也。
三、約隨智二諦。「皆入一相」者，真俗不二，皆聖證故。 ^745c4

二、正說分，二：初、懸談義旨，二：初、分章述意，
二：初、分章。「命宗」者，命，召也。
宗，主也。於此一經，召佛國以為主也。
「復宗」等者，荊溪云：復猶複也。
佛初自說佛國因果而為宗，今重明之，故云複也。
況對淨名彈訶、文殊往復，皆順佛旨，是故如來重更說之，亦得稱複。
二、「所以」下，述意。次第述三科意，皆初云所以是也。
「成前普集」等者，正必有依故。
「尚書符」者，尚書，秦置也。
初秦代少府遣吏四人在殿中主發書，故號尚書。
尚猶主也。魏、晉、齊竝曰尚書臺，梁、陳、後魏、
北齊、隋則曰尚書省。
《尚書》云「龍命汝作納言」。
《詩》云「仲山甫出納王命，王之喉舌」，並尚書之任也。
符者，唐置符寶郎，屬門下省。
《周禮》地官掌節、春官典瑞，即其任也。
其符節盡納於宮中，有從則請郎主於出納也。
凡符信皆藏其左、班其右、還以合之。
一曰銅魚符，起軍旅、易守長。
二曰傳符，給郵驛，通制命。
三曰隨身魚符，明貴賤應徵召。
四曰木契，所以重鎮守、慎出納。
五曰旌節，山國用獸節、土國用人節、水國用龍節，
皆以金為之，刻姓名者則官納之，不刻者傳而佩之。
夫旌以專賞，節以專殺。
「奉旨」者，奉天子旨也，以喻淨名奉旨而彈訶也。
「開境」者，謂開拓土疆也，以喻淨名伐邪小之寇、
拓大乘之境，至尊天子也。 ^745c8

二、「問淨」下，釋難顯宗，六：初、敘昔彈訶非助佛國難，
二：初、問難。已前彈訶者，謂訶五百八千悉敘昔事。
荊溪云：問如何得知訶皆在昔？
答五百八千皆云「憶念我昔曾於」，知是已前。
今說淨土，去命時近，故知訶時悉在前也。 ^746a2

二、答釋，三：初、正答。
「冥會佛意」者，冥，暗也。
會，合也。暗合如來將說佛國之意也。
二、「世」下，舉喻。閫，域也。
「將軍」者，秦置大將軍；漢以韓信為之；武帝以衛世為之，
位在三公上；明帝以竇憲為之，初拜威震天下。
尚書以下欲拜之，皆先伏稱萬歲。
尚書令韓稜曰：「自古無此，禮帝乃止。」
《孫子》曰「將在軍，君命有所不受。」
古語曰：閫以內寡人制之，閫以外將軍制之。
天心，帝心也。「何必侍詔」者，《漢書》云「唯聞將軍之命，不聞天子之詔。」
荊溪云：若非涉情，先行後奏彌副聖懷。
三、合結。「述昔」等者，荊溪云：對佛述時，契故默印。
「昔日彈訶」等者，當彈訶時，佛國因果其言未興，
普集同席尚自未說，故使爾前但助二緣。
況今經中具足依正，又普集前諸大乘經但多說正，
故彈斥日總助成之，該於二緣故云通助。 ^746a7

二、釋中間九品無佛國義難，二：初、問難。
荊溪云：問意言，前云淨名助佛揚化，近聞向來通助正報。
若爾，此中應當別在依報。
依報既是別意所為，應須處處盡明依報。
淨名所說品數雖多，若論依報其義未幾。
「蓋不足言」者，非謂全無，唯有空室現妙喜等，蓋少許耳。
二、答釋。荊溪云：答中意者，何必說於土名方是淨土因果。
行即是因，因必招果，即是其義。
何固守名？ ^746a22

三、釋中間九品無佛國言難，二：初、問難。
荊溪云：始即佛國、終謂菴園，前問猶通與其小分，故云蓋不足言。
乃由答中但以行因而為答問，其行猶總未足決疑。
今九品中二義不成：一非佛說、二無土名，
而淨名說，何者是依？
二、答釋，二：初、引佛國文。
二、「淨名」下，以九品類。
荊溪云：答意者，從義非語，理出常途，豈執國土之名而亡方便之說？
故從此下乃至宛然，即其事也。 ^746b1

四、釋符成淨國義不分曉難，二：初、問難。
二、答釋，二：初總標。
「皆有此義」者，荊溪云：如問中三義，淨名一訶具其三理，乃至九品意亦如之。
況淨名始終悉成三義，故從法華下義出其三。
二、「如」下，別示，三：初、示淨名符成。
荊溪云：初引《法華》舉佛自淨佛土成就眾生，成就眾生永永不已。
化主既然，以勵諸下。
「此類」下，正明淨名但符成如來淨土。
二、「淨名」下，示淨名自淨。
三、「弟子」下，示弟子等淨。
「弟子菩薩」者，荊溪云：弟子即〈弟子品〉，菩薩即〈菩薩品〉。 ^746b10

五、釋聲聞入滅非淨佛國難，二：初、問難。
荊溪云：菩薩可爾等者，淨土之行必須願生；
小乘亡生，生滅義反，何得引同菩薩事耶？
二、答釋，二：初、正答聲聞淨佛土。
「所以至此義」者，引前第四番中答辭以總責也。
深求從本則小乘淨國，淺問從跡則小乘取滅。
「如法」下，正答也。荊溪云：從本說之方有其事，故受折者皆是能同。
二、「又問」下，更顯佛國為經宗，二：初、引文立宗。
荊溪云：此別酬問意，即更通引顯成佛國為宗義也。
「因此往復」者，荊溪云：往復乃是通指九品。
二、「若不」下，責古成今。
荊溪云：破古意者，此將已釋以難古非，
故以空室用表極淨之佛土也，以破古釋所生諸品意。
斥古人雖見經文十方佛土皆空之文，亦未肯以宗為佛國。
淨名意以十方三土亦復皆空，良由室表常寂光空，當知古人未曉經旨。 ^746b19

六、釋一名解脫非關佛國難，二：初、問難。
問意者，此經既以佛國為宗，若立異名應名佛國；既云解脫則佛國義乖。
荊溪云：此經雖即人法雙題，恐單人名表法猶濫，故從法稱以為其問。
二、答釋。答意者，此經通名不思議解脫經，
中別品有不思議，名義相符，既明依報則佛國義顯。
荊溪云：答中還從別名以答，故不思議最顯佛國。
但今意明不思議義有總有別，總對一部故名為通，
以法對人亦復如是，是故人法二意不殊。 ^746c6

二、「就半」下，正釋經文，三：初、佛國半品明大聖對機命宗說佛國因果，
二：初、分科。二、隨釋，二：初、寶積請說，二：初、同類堪聞。
「先已發心」者，荊溪云：問此之五百何處發心？
疏既不云，此難定判。
或是此生此會已前，或普集見聞勝報人法，
或復適來覩佛神變，或當聞向寶積述歎，
或可具經上來諸處，或再或三，但所見聞悉屬方等含於四教。
發豈不然？但機宜聞淨土行教，是故復須更請問耳。
何者？發心之中上求唯一，下化猶通不出權實，
歷教詮理、取土攝生，是故更須問淨土教。
是故寶積述發為請，令得聞於淨土心因果。
此云「至道心」者，梵云質多，此翻心也，經中已翻。
此言心者，相帶來耳。
「但發心至分真」者，荊溪云：問既通列菩提，
六即之中不列理即及究竟者其理可然，何以不云觀行即耶？
答：今此發心，對佛述行，觀行功薄故不足論。
況觀名通相似等，別教相似分證非無觀行，從勝立名方稱所述。
若欲通收，理何不可？
秖恐長者位已過之。
「言相」下，更從教簡。
於此三中但云相似者，相似居中，名字無位，
分真正當無生之位，故須正約相似位判。
「皆約內凡」者，通性、地、別三十心、圓十信。
所以約三教者，諸長者子義通衍故。
「問」下，荊溪云：問意者，長者但云發菩提心，今何依據而云相似耶？
「答下唯明通位」者，以人雜小乘，故須簡示。
別圓二教約忍論發，義準可知。
荊溪云：答中意者，亦簡無生及觀行位故，故知爾前發義不成。
前已論竟，今重問者，欲簡異耳。
如通教中相似初心尚未能發，故知名字雖有發義，
去無生遠兼復通漫，此亦約於次第者耳。 ^746c16

二、正請說，二：初、分科敘意。
二、「所以」下，隨文正釋，二：初、請果；二、請因。 ^747a17

二、如來答，二：初、分科。
二、隨釋，四：初、讚許。
二、誡聽。「念之生修慧」者，荊溪云：念前聞思所依之境，當如聞思而修行之。
通於四教，應此方等，是故聞已必於思修。
儒書尚云「學而不思則罔」，又曰「修身慎行恐辱先也」。
俗教所論思修俱淺，但有其名無出世實。
三、受教。四、正答，二：初、分科。 ^747a18

二、「初文」下，隨釋五：初、正答，二：初答果，二：
初、正答，三。初、標章總答，二：初、事釋，二：初、總示。
「然土不在至已如前說」者，荊溪云：問既非四句，土定在誰？
答：秖緣定屬，以成性過，故四句中皆云不在。
言四句者，破凡非聖。
凡理本來亦無性過，眾生業力不可思議，佛菩薩應亦復如是。
豈兩難思合成性過？
離二無別，不可思議。
應知思議即不思議，況不思議理可思議耶？
若離若合皆不逾理。
作此觀之，諸土永寂無可說示，四悉示之隨聞獲益。
餘何可論。 ^747a25

二、「眾生」下，別解，二：初、釋眾生。
二、「所言」下，釋之類，三：初、正明。
「有為緣集」等者，荊溪云：諸緣積集，有為無為一切悉然。
應知有為即緣集，名有為緣集。
若以無為為緣集者，名無為之緣集。
「及開中下寂光」者，合而言之在果報中。
「此三土眾生」等者，荊溪云：若作都迷即二，同居及以有餘。
若兼分迷，即指同居有餘果報。
若全取分迷，即是果報及中下寂光。
是故文中上句云「及開中下寂光」也，故取分迷皆在無為緣集故也。 ^747b6

二、約教。三、釋難，三：初釋三土既別，不應同是無為。
難三土者，方便果報及中下寂光也。
「所迷理同」者，同迷中道故。
二、釋所迷既同，不應三土差別難。
問意者，所迷既同土秖應一。
答意者，惑斷深淺，須分土別。
所迷理同，故並號無為。
初意中，次第示四教生三土不同。
初明藏通唯生方便。
「五人」者，藏二乘，通三乘也。
「受變易」等者，於《釋論》，二死則屬變易；於
《攝論》，七死則屬方便。
開七合二，二收七盡。
七名，如第二記。次、「別圓」下，明別圓凡聖備生三土。
「斷通惑」者，俱內凡位，別七住已上、圓七信已上，俱生方便土。
「及見」下，見不空，即分證中道也。
即別地、圓住已上，俱生果報。
「若十」下，以寂忍三品對十等妙，故所以十等名分寂光土。
寂忍，即寂光也。分證既深，別名寂滅，有後即十、無後即等。
「雖復」下，次意也。所迷理同，故同稱無為。 ^747b15

三、釋。土既有四，集亦應四難。
「四種緣集」者，一有為、二無為、三自體、四法界，此論師所立。
今家但用二名，故此研問。
荊溪云：此問意者，論師既立四種緣集，
今家又立四種眾生，何不以四而對於四，有為生滅等次第對之？
答中「一往」，亦暫許之。
言「有妨」者，因斥論師。
自體法界不殊無為，名異義同，何須別立？
若於無為義分三者，容有是理。
然此三集並在別圓住地已上，故不以三對三眾生。
欲離無為以對三者，無為即是初地已上，
自體即是第十地也，法界可對等覺也。
然實不及，直名無為。
無為悉是障中無明，故須總合為一無為。 ^747c2

二、觀解。荊溪云：觀心者，為對二種緣集分明故。
今且以二種緣集次第以對三觀，觀相粗存，緣集未盡故也。
應須更論一心三觀一時俱破二種緣集，即約六即及緣集盡。 ^747c14

二、別釋，三：初、敘意分章。
二、依章釋義，五：初、橫約同居。
「滿願成佛」，如《法華經》。
「量其所居」者，所居眷屬多少也，多則宅大、少則宅小。
「修善多少」等者，眾生修善多則莊嚴勝，如彌陀。
眾生修善少則莊嚴劣，如釋迦。
第三句中「今明菩薩調伏」等者，調伏即次句。
準此文意，前之二句並後二句之方便也。
故知教化調伏本為佛慧起根。
「四隨諸」下，釋起根句，意亦如是。
言「起菩薩根」者，既云要因六根起根取土，
當知下文光明寂默仙菩薩等，並在同居淨穢二土，
以今文中亦且在前二土故也，具如下文。
「菩薩行品」者，彼品佛為阿難廣說佛土，
謂佛光明、菩薩化人、佛衣服等總十七事。
以此四句在於二土，故名為橫；一一別對，故名為竪。 ^747c18

二、竪對四土，二：初、標示。
「竪對」者，荊溪云：隨其土體對惑增減，得有諸土多少不同，故名為竪。 ^748a3

二、「初文」下，正釋，二：初、前三句配三土。
「具縛」者，三惑全在故。
「淨穢亦爾」者，國土品類亦無量也。
「能調難調」者，見思煩惱，凡夫所不能調，故曰難調。 ^748a5

二、後二句配寂光，二：初、正釋，二：初、釋義引類。
荊溪云：總別見中者，以根對境得總別名，
根六慧一隨宜不等，非即有於總別之土。
「如聲聞」下，引類也。
總相謂四諦，總明因果。
別相謂十二因緣，別明三世因果。 ^748a8

二、「故華」下，引證釋成，二：初、引證。
二、「即是」下，釋成。由於根塵，了達三諦具足諸法，故得名佛眼。
佛意亦由三諦具足名無減修。 ^748a12

二、料簡因果。「與奪」等者，荊溪云：因之與果俱得無生寂滅種智，
與則寂光通因，通於中下。
奪則寂光別在極地，以上下位俱得無生寂忍種智。
別則寂忍不通下因。 ^748a15

三、類通四土。「如前四義」者，指前橫釋同居具四，復當今文類通四釋。
「四通寂光」等者，荊溪云：其中寂光唯用中下教化調伏，
佛慧漸深起根成就，入於究竟常寂光故。 ^748a19

四、約觀心，二：初、正明觀法，二：初、示行願，
二：初、約事成觀行，二：初、總攝生土。
「境是心之所依」者，心即能觀，觀即眾生也。
境即所依，猶國土也。
「眾生者」下，證能觀是眾生義。 ^748a22

二、「今因」下，別攝橫竪。
向約事釋有橫有竪，今附事成觀一一明之。
文為二：初、附竪成觀。
荊溪云：觀心中云多少者，即是因緣及空假中對論多少。
如初觀心未敢遍緣，且緣因緣，於因緣中隨對隨照，故云少也。
觀境稍熟，次心遍攬，即名為多。
次空假中，多少準說。
境即如土，或增或減。
次及不次準例可知。
此釋初句也。「調能」下，釋第二句。
次「如是」下，釋第三句。
次「起菩薩」下，釋第四句。 ^748a26

二、「復次」下，附橫成觀。
荊溪云：初對初句，調與不調即第二句，
入與不入即第三句，起與不起即第四句。 ^748b6

二、「深識」下，約觀起誓願。
荊溪云：約觀明起誓，橫取四土以對四心，但約二種緣集作之。
緣集在因，最宜對觀。
文為二：初、觀有心起誓，且攝經初句。
二、觀空心起誓，即攝經四句。
多少，即初句。二、「若但」下，結示相須。
荊溪云：結上觀中須必行願事理相資，
故竪對屬行、橫對屬願。
「行人」下，事釋。橫竪本在觀心，故將向文以觀行者既云觀心，
須在於己，以諸眾生不出心故。
己心既爾，他心亦然。
是故文云「意在此也」。 ^748b8

二、引證結要，二：初、引證。
荊溪云：引大集者，證事須觀，觀成心淨，心淨必能事淨故也。
二、「行人」下，結要。「從此而起」者，皆從觀心而起四土。 ^748b17

五、約教帖文。「或斷不盡即是聖人」者，若約藏通斷不盡者，
即三果六地已還，俱在聖位。
若約別圓斷不盡者，即六信六住已還，猶是內凡。
今望藏通，總云聖耳。
「見真中道」者，即別地圓住分證中道故。
「無為未盡」者，上地無明猶在故。
「無為將盡」者，即十地等覺也。
「為此所化取中下寂光」，荊溪云：約教中，
於一一句皆約四教，各歷四土至果報中。
有別教者，存教道耳。
至寂光中云圓教者，通中下耳。
又從有餘以取果報用別圓者，用別地前及教道耳。 ^748b20

三、「此釋」下，結意準文。
下文多倒釋者，荊溪云：〈菩薩行品〉具足述前四義不闕，
而不次第，第一釋第四、第二釋第三、第三釋第二、第四釋第一。
下文雖章安續補，亦不違於先師之旨。 ^748c1

三、結成。二、譬顯，二：初、分科。
二、隨釋，二：初、開譬，二：初、開成譬。
荊溪云：四不可說名為空者，謂都無說，是則失於四不可說旨。
故須依於四不可說，有因緣說，具足悲智取土利生。
能於空中以見不空，教化調伏入慧起根，
乃於眾生有所成辦，故云空地隨意故有、無礙故空。
故云四不可說故名為空也。
「地」者，即為悲願所依空即地也。
言「宮室」者，生之所依。
為生取土，土成物益。
二、開不成譬。 ^748c5

二、合譬，二：初、合成譬。
「若純用」下，荊溪云：此經斥二乘。
而云通教菩薩亦何能淨者，何故復云通教菩薩有淨土因？
然為遮其取證空耳。
二、合不成譬空。 ^748c13

二、答因，二：初、分科敘意。
「互相涉入」者，橫歷諸行皆竪窮心源，竪窮心源亦橫收諸行，
故云不得相離。「故前」下，前作橫說，後作竪說也。
「廣長至表此」者，荊溪云：廣表於橫、長表於竪。
並現於蓋，正表相資，橫竪不二而橫而竪。
又十方諸佛以表於橫，諸佛說法亦可表竪，
並在蓋中，不二亦然。
「須更互帖釋」者，所釋經文須達文旨。
若經文橫論，即須竪義帖釋；若經文竪辨，即須橫義帖釋。
廣長相在，身土亦然，故表不二。 ^748c17

二、「今先」下，隨文釋義，二：初、橫歷諸行修因，
二：初、分科。二、「初三」下，隨釋，三：初、約三心，
二：初、分章。 ^748c26

二、隨釋，四：初、別明，二：初、配名。
「三種菩提心」者，即三乘道心。
二、釋義，三：初、直心。
二、深心，二：初、正明深心。
二、通前料簡，三：初、明約小修大。
荊溪云：此問意者，經云直心深心是菩薩淨土等，
既此二心是二乘心，菩薩何以行二乘心？
答中雖借通教，義仍未顯，故引《法華》而通釋之。
雖為攝物行二乘心，元期淨土，故得引釋。 ^748c28

二、明兼帶二乘。「問此中」等者，荊溪云：經文但云直心深心，如前所釋並是菩薩行願本體。
若消文中淨土又無二乘之心，乃是妄加二乘之語。
答中意者，但云直深不云二乘者，既帶方便，故不的云。
是則云二乘則妨大、云菩薩則妨小，意既兼含，故但云直深而已。
言「準望」者，荊溪云：今經此言冥有其旨，
未可即行，彰灼說之。
此座二乘顯用之元，皆是修於淨土之人，故知菩薩修二乘行為攝生法。
若欲顯說，須依《大品》、《法華》經意。 ^749a6

問：準望《法華》可有此理，《大品》如何？
答：一切諸法趣於諦緣，是摩訶衍會法之言，良有以也。
故有諸法趣二乘心。 ^749a16

問：雖作此說，亦未消於《大品》之文。
《大品》但云三乘共位菩薩十地皆學皆行，何會云是淨土行耶？
答：既不取證，理在攝生。
修淨土因而為攝法所攝，亦通二乘心也。
通教尚爾，別圓灼然。
次引《大論》者，既云有土純聲聞僧，即是聲聞來生其國。
既有所引，豈無能引？
「諦緣」下，結難也。即是能引之人行也。 ^749a18

三、明三終顯一。「從多為論」者，荊溪云：若望諸土道理，
合有未開顯者，故云十方不無此事。
但聞顯者多，是故前消教化等文雖有橫竪，
通約諸土，於中豈無未開顯者？
故此經文理須十方橫竪消釋。
然雖猶有未開顯土，怱若時合移入他邦，
或用密教當土開之，若《法華疏》釋照東方。
「一切開」者，為引同故但照於同，證經意別不可一準。 ^749a25

三、大乘心。「二通明」，二：初、正示通義，三：初、示義。
「秖是一自性清淨心」者，即三千三諦之一心也。
此約一心而有三號，謂直、深、大也。
釋義如文。二、「菩」下，釋成無作四諦者，陰入皆如，
無苦可捨；煩惱即菩提，無集可斷；邊邪皆中正，
無道可修；生死即涅槃，無滅可證。
而此四法秖是一心，本無造作，故名無作。
「名深法忍」者，三道即三德，故名深也。
「一實諦」者，別圓證道同顯三諦，包融無外故名一實，超出二邊故名一實。
若約教道，實為惑覆，既不相即，義與圓殊。
三、「今此」下，結示。「無三差別等」者，荊溪云：故約三心以明三德。
又此三心義雖通於別圓二教，然亦不可前後並別。
言「三德異名」者，大乘即解脫，深心即般若，直心即法身。
大乘但由悲願得名，故對解脫。
「即是初心住於三德」者，既對三德，理合各三。 ^749b3

二、對昔顯今。「昔論」等者，昔指普集等諸方等經。
「今明」等者，荊溪云：爾前諸經但明正報，
唯說三身對於四教，前二教佛俱名應。
故若以依因對於四土者，同居有餘俱名應土，故今身土或四或三。
「依因」者，取土，利物因也。
若對緣集有為無為，及以生死分段變易，
國須分四，即二同居、方便實報，二集二死各分二故。 ^749b19

三、觀心。「空假二觀三心」等者，荊溪云：還借前來通別二釋至此文中，
共成觀義。「三心別」者，具如別釋。
若作通釋，空假三心亦含於大，以通菩薩亦入空觀乃以諦緣。
假三心者，藏通菩薩自觀諦緣，亦具三心。
中三心者，而云一三三一者，二未即中，
中必即二，凡觀萬境皆不二故。
若分圓別對此二教初心後心，別教初心義當空假，與前兩教三乘義同。 ^749b26

四、釋經，三：初、釋直心，二：初、總述。
「前約教明」等者，荊溪云：前普集經準教修行取法身果，
今非無教，但於教行更加悲願成淨土因。 ^749c6

問：此前後文皆云此經並約依因，此中何得還引光嚴以證彼正？
答：道場是處，義當依因，亦可用表能依法身。
況復今經雙表依正，故列諸行並具二途。 ^749c8

「問何故」等者，此還用前別釋為問，直通緣度，豈獨諦耶？
答中二意：一者從便、二者攝他，是則二俱用彼別名以成通義。 ^749c12

二、別釋，二：初、正釋，二：初、釋直心，二：初、示五種直心。
「直心有五等」者，荊溪云：一往似竪。
如下布施，以望持戒亦名為橫。
一一復通五種直等，亦得名竪。
是則竪中以五望五復可為橫，亦名為竪。
然終是橫專對於橫，良有以也。
一、世間直。應有多種，如三界中見愛各別。
引諺云癡直者，但世間諸直以癡為本，以是而言亦具貪瞋。
下之通別，具如前釋。
諺者，俗言也。「此五」下，判權實也。
二、「今圓」下，明菩薩圓修，二：初、修觀行。
「知一切法」等者，知即能觀，觀一切法即所觀境。
一切之言不出十界百界，咸即空中，故並雙非，
非九界即非權、非佛界即非實。
空中即假而能雙修雙用，修前四直是修權、修圓教直是修實。
修成有用，還用五直以化於他，故云雙用。
此中初修在名字位，修成雙用皆在五品，
於五品位能化他者，即止觀所明圓人上根出假也，智者即其人乎！
然此雙用，約於佛世有顯有密，顯為方等當教菩薩、密為此中兩教二乘。
密但探用《法華》之意，非今部體。
若論用教不無其理，故云教他修五直行。
此文凡有四心：一自作、二教他、三讚歎、四隨喜。
自作屬雙修，教他、讚歎、隨喜並屬雙用。
荊溪云：圓菩薩下明修淨土行相者，一切菩薩具此四心方名大行。
今具後極，故是圓也，收下三故。
四心之相闕一不可，具如《止觀記》引《大論》文也。
故於五直，亦具四相成淨土行。
道理雖然，識其旨故。
若實行者，前二教人以前二三而為權也。
別圓準說，可以意得，各誘令入當教之實。
若本圓人，但以同體之攝而攝取之。
又復通人亦云修於淨土行者，若任當教雖有其文，乃寄利人堪被接者。
二、「菩薩」下，入相似位。
既從觀行轉入相似，雙用五直倍勝於前。 ^749c14

二、「若入」下，釋來生。
故知住前修於五直，若入初住八相成道，則前所化來生其國。
文為二：初、明分真成佛。
此即釋經「菩薩成佛時」也。
故知經云「菩薩」，正指住前。
「成佛」之言乃在初住。
故荊溪云：又成佛之言不必妙覺，通取別圓地住已上。
從此位去皆八相故，悉以十界身土取生，或復古佛垂迹利物。
今文正在菩薩實行，故成佛言必須通曉。
下去諸文大旨悉爾。
從似入真以成化相，分真果中三土不同，
以常寂光無成佛義，若開中下準說可知。 ^750a18

二、「即現」下，示所化來生。
此即釋經「不諂眾生來生其國」也。
文為四：初、生同居。
「初則赴緣」等者，明施五時化也。
二、生有餘。三、生實報。
「無二邊」等者，荊溪云：當地中惑名之為諂，惑斷名直。
四、生寂光。此約中下寂光，即十地等覺。 ^750a28

二、「義既」下，結斥。直心有五，生國有四，故曰眾多。
此總結示也。「豈可」下，斥他解也。 ^750b4

二、釋深心。分文節釋，準直心可見。
文或有闕，望上說之，下去皆然。
「亦何離於十二緣」者，法門無量，因緣收盡。
「若事若理」者，於五深心一事四理，亦可四事一理。
「緣覺深心」等者，荊溪云：通中存別，意仍在通。
次「但具有」下，分於橫竪，通別兼具，具於四種四土故也。 ^750b6

三、釋大乘心。「即四教大乘」等者，荊溪云：
問前別釋大乘唯在別圓，直深二心唯在二乘，今此文中何得通四？
答：前別此通，理數然也。
故通釋中雖皆五釋，於大乘中復除世間，思之可見。
今謂直深之心世間皆有，大乘之稱唯在出世，故使疎釋大乘唯言四教。
又復應知，雖例有五釋，今此大乘望前二心，
全除世間、分除餘二，以藏通大乘非二乘故，不同直深但約三乘也。
「上求」下，釋其名也。
夫大以包廣為義，四教菩薩既俱上求佛果、
下化眾生，包含上下，廣大明矣。
二乘自度，求化俱無，包廣義乖，故名為小。
「各緣」下，乘以運載為義，依境起誓修行填誓，
自運則從因到果、運他則出凡入聖，自他俱運，乘義在斯。 ^750b11

二、約自行，二：初、來意。
荊溪云：若無三心等者，真實是直心，高是深心，廣即大乘。 ^750b25

二、「布施」下，正釋六。
初，布施，二：初、釋布施，二：初、示五種布施，
二：初、標。荊溪云：布施有五者，亦是菩薩與二乘所行施等為淨土因，
故離為五。「及四菩薩施」者，藏通兼二乘，略標菩薩耳。 ^750b27

二、「世間」下，釋，二：初、世間事施。
「即六道施」者，荊溪云：然世間直深亦合離六，及於六中各更委分。
「非法財施」者，或非理求財，或施乖正法，並名非法。
「若持十善」去，人天二道各開多類，人開四姓、天分三界。
於人中，更有居士攝在四姓。
言四姓者，一婆羅門，淨行也，守道居貞。
二剎帝利，王種也，君臨奕世。
三毘舍，商賈也，貿遷有無。
四首陀，農人也，勤身稼穡。
凡茲四姓，婚嫁不通，飛伏異路。
此言居士，或是婆羅門姓，或是剎帝利姓。
如毘舍離國，稱居士者皆是王族，但以在家不仕別稱居士。
若婆羅門姓，不出家者亦名居士。
文中備明施相，即五人因也。
「若輕心」等者，心非殷重曰輕，定日定財曰局，擇人可施曰限礙。
「若勝品」下，天施。初文至「得生」，是欲天因。
「若持戒轉細」去，是色天因；無色可例。
二、「若三」下，「四菩薩施擇覺」等者，荊溪云：
擇法屬慧，今在施者為成施，故施不得慧不成出世。
「尸毘代鴿」者，《大論》云「如釋迦菩薩本名尸毘，
得歸命救護陀羅尼，視諸眾生如母愛子。
帝釋與毘首羯磨，故往試之。
毘首作鴿，帝釋作鷹。
鴿入王，腋舉身戰懼、動目作聲。
鷹在近樹而語王言：『還我鴿來。』
王言：『我發願度一切眾生。』
鷹言：『我非一切耶？
而奪我食。』王言：『汝須何食？』
鷹言：『我須新肉熱血。』
王乃持刀自割股肉而授與之。
鷹言：『令輕重等，勿見欺也。』
王遂持秤稱鴿，鴿身轉重，王肉轉輕，乃至盡身。」
廣如《輔行》第五引之。
「釋迦鹿王代彼而死」者，《大論》云「昔波羅奈王入山遊獵，
見二鹿群數各五百，各有一主。
有一鹿王身七寶色，是釋迦菩薩。
復有一王，是提婆達多。
菩薩鹿王見王殺其群黨，起大悲心直至王前，諸人競射飛箭如雨。
王見此鹿無所忌憚，必有深意，勅令勿射。
鹿至王所，跪白王言：『王以小事，一時令鹿受於死。
君若以供饌，當差次送，每日一鹿。』
王喜其言，於是二主各差次送。
次當調達群中有一母鹿，白其主言：『我死分當，
而我懷子，子非死次。
屈垂料理，使生者不濫，死者得次。』
王怒之曰：『誰不惜命？
次來但去。』母思惟言：『我王無慈，橫見瞋怒。』
即至菩薩王所白言：『大王仁慈！
如我今日，天地曠遠無所控告。』
以事具陳。菩薩王言：『若我不理，枉殺其子。
若非次更差，後次何遣？
唯我當代。』思惟既定，即自送身，遣鹿母還群。
菩薩鹿王到其王門，眾人見之怪其自來，
以事白王，王亦怪之。
王問曰：『群鹿盡耶？
而怱自來。』鹿王言：『大王仁慈！
人無犯者，但有慈茂，無有盡時。
但彼群鹿歸告於我，我愍之故。
若非分差是亦不可，若縱而不救無異木石。
是身不久必不免死，慈救苦厄其德無量。
若人無慈，與虎狼何別。』
王聞是語，即從座起而說偈言：『我實是畜獸，名曰人頭鹿。
汝雖是畜，生名曰鹿頭人。
以理而為人，不以形為人。
我從今日始，不食一切肉。
我以無畏施，亦可安汝意。』」
「具如彼經」者，暹云：《須大拏經》云「有婆羅門食竟，
便語太子言：『拘留國人也，久聞太子好行惠施名聞十方。
我大貧窮，欲從太子有所乞丐。』
太子言：『不於卿有所愛惜。
我所有盡施人，無以相施。』
婆羅門言：『若無物者，施我兩兒以為給使，可養老者。』
如是至三，太子言：『卿故遠來，欲得我男女。
奈何不相施。』時兩兒行戲，太子呼語兒言：『此婆羅門遠來乞汝。
我已許之，汝便隨去。』
兩兒走入父腋下，淚出且言：『我數見非婆羅門，是鬼耳。』
乃至兒不肯去。」廣如經。
「十種布施」者，暹云：舊《華嚴》第十〈十無盡藏品〉
明施藏中云「何等菩薩施藏？
此菩薩修十種施，所謂修施法、最後難施法、
內施法、外施法、內外施法、一切施法、過去施法、
未來施法、現在施法、究竟施法。」
如經廣說。又〈離世間品〉云「菩薩有十種施。
何等為十？所謂平等心施，無惡眾生故。
乃至云三種圓滿清淨施，施者、受者、財物平等清淨如虛空故。」
「地持九種之施」者，暹云：彼論第四云「一自性施、
二一切施、三難施、四一切門施、五善人施、
六一切行施、七除惱施、八此世他世施、九清淨施。」
「生死後際」者，謂究竟涅槃也。
「如來檀」者，達施即法界故。
「檀波羅密」者，達施三諦法界名到彼岸，三諦即彼岸也。
「一切法趣檀」者，檀即法界，法界遍攝無法不在。
故〈發趣品〉云「一切法趣檀，是趣不過。
檀尚不可得，云何當有趣非趣。」 ^750c2

二、「自行」下，明菩薩圓修。
此文極略，準直心說之。 ^751b23

二、「後成」下，釋來生。
二、持戒。「四種持戒」等者，事戒無別，能持心異，故成四別。
例施可知。若作別說，則藏通持篇聚，別圓持《梵網》。
「正語」等者，於八正中此三屬戒。 ^751b24

三、忍辱。「並忍為本」者，荊溪云：夫忍者為端正因，
故出世忍能感相果，故得以為一切相本。
四種修相，《止觀記》具明之。 ^751b27

四、精進。「但約眾行」者，謂勤修五度得精進名。
「自有別體」者，謂誦經禮佛為精進也。
「謂正勤」者，勤斷二惡、勤生二善並屬精進，故以此四并根力覺道為八。
此還就初義明精進也。 ^751c1

五、禪定。六、智慧，二：初、正解，二：初、正解智度。
二、「上來」下，通前類義。
二、釋疑。荊溪云：問意者，等智有漏依根本禪。
若正定之言義通五者，後四正定位在內凡，
世禪全有有漏凡夫，何意名為正定聚耶？
答意者，分別方異，合說何妨？
正定望散亦可通用。 ^751c5

三、約化他，二：初、懸示。
「豈行六度」等者，荊溪云：如向六度，菩薩非不用之化人，但法屬自行。
今四無量非不自行，法屬化他。
於今四六皆成大行、咸具自他。 ^751c11

二、「四無」下，隨釋，八：初、四等。
無量從境、四等從心，境雖無量，我心常等。
「四教」，下，三教皆言法緣者，荊溪云：非謂三慈中法緣慈也。
法名既通，故皆云法，但是眾緣之法耳，謂生滅無生無量之法也。
於無量中著法緣字者，即四無量家恒沙佛法耳，
即三諦中恒沙佛法，故知此云法緣非三慈中之法緣也。
故知法字亦可通五，謂凡夫事法等，圓教獨當無緣名者，從勝說耳。 ^751c14

二、四攝。「並非凡小所行」等者，荊溪云：如前三心，
直深通大、大不通小，以名局故，是故通中亦須別也，但可通諸大乘而已。
今亦如是，如前六度及四無量，理通大小，
故此四攝及以大乘并下方便回逈之文，
不通世間及兩二乘，彼教必無其事故也。
又四無量及以四攝，歷教別釋修相證相不易分別、
不可具存，故並略列。
言「四攝」者，布施、愛語、利行、同事。
約所同邊，諸教似同；細尋智願，高下永別，
以其上兼下故也，乃至位位節級不同，即如本迹高下四句。
今多分從下劣凡夫難化者說，其名必通，理不可壅。
「所攝眾生」等者，能攝則有四教之脫，所化雖通世間之法，
菩薩化人無不皆令至解脫，故彈指合掌其例可從，故今從於攝之本意。 ^751c22

三、方便。荊溪云：問自行等三及破外等三有何差別？
答：有同有異。從名則異，從義故同；雖有異同，離合復別。
言義同者，自行等三，名雖有三，法但成二，自他相對無別體故。
破立等三亦有三名，亦但二義，破立二種通成自行教他，故但成二。
若爾，何須重列？答：經論逗機各有其旨。 ^752a7

四、道品。「此法二乘有分」者，荊溪云：以四諦法，二乘初心即須觀故。
況復四四各各不同，生滅具用二乘之法，故云有分。
三十七品，具如《止觀》及《記》并《法界次第》，非此可具。
若準《婆沙》有漏道品，例前為五有何不可？
但凡夫外道所修行者，亦是佛法行者所修，
未發無漏名有漏耳，但外道法無念處名故。 ^752a14

五、迴向。「令來生至具足也」者，荊溪云：若不迴向，
施福有限，唯感富樂。
迴向極果，及與眾生，令福具足，福智乘戒體用事理一切無闕。
若爾，於等六度皆悉具五，豈不具足，何須別立此一門耶？
答：必須方便方乃具足。
若爾，迴向復還託於諸行。
諸行雖皆不云迴向，迴向又亦不云諸行，
存沒雖異誠無別體，何須別立？
答：雖相導引所治各別、得名又殊，施為慳治，
乃至智為愚治，迴向自為自利近果之治。
所以有願無行令修六度，則以六度為名；
若有六度無迴向者令修迴向，即從迴向為名故也。 ^752a20

六、除難。暹云：《成論》明菩薩設四輪摧八難，
一、生中國輪，能摧五難，謂三塗、北洲及長壽天。
二、修正願輪，摧世智辨聰。
三、植善因輪，摧生盲生聾。
四、近善人輪，摧佛前佛後。
「至善吉」等者，荊溪云：彼章亦秖對於二乘辨界外難，亦不更約方便果報。
若欲略明，則有餘中三十心人為三惡道，
住無我法名為北洲，地前法愛如長壽天，
未有初地十種六根名諸根不具，地前智淺如世辨聰，不窮中理如佛前後。
若實報中，位位相望節節作之，此並障於中道理也。
是故結云「約四土簡至具辨」者，以向來意一一思之，此非容易不可濫述。 ^752b2

七、守戒。「譏」者，《廣雅》云「譏，刺也。
問也。」《說文》「誹也。」荊溪云：四句者，準經正用四中第二是淨土因。
譏他得宜，第三通用。
初心菩薩未全自守，故不論之。
第四句中不譏一半，理亦可通，由不自守故亦不應。
唯於初句都無所取。
次引大經證第三句，故初句中既不自守，譏何益耶？
其身不正，雖令不從，故第二句不令而行。
若見機者，定用第二第三句也。
第二自行、第三利他即是淨土行也。
「假使三子」等者，長者凡有四子，喻佛亦然。
北遠云：一謗法、二四重、三五逆、四十惡。
前三名由杖而死，以不可枚故。
十惡猶可懺悔，有生善義故，要當苦治。
章安疏中更約教釋，則前三被訶名由杖死，
於圓起著亦宜彈折，故如一子要當苦治。
今文證戒且同遠釋。
既云但見四機不謬，還須依憑章安所解。
羅什注云「上說戒度，今復言戒者，義不在戒也，欲因戒以明不譏彼闕。
不譏彼闕故莫知其闕，莫知闕則無犯禁之名。
以此為行，故獲此為果則眾惡都息，故以十善次也。」
總前凡三釋，各有其致，學者去取之。 ^752b14

八、十善，二：初、總示。
「一止二行」者，止則但止前惡不惱於他，行則勝德利安。
一切通稱善者，善以順理為義，息倒歸真故云順理。
「此是止十善」者，正示經文也，謂不殺至不邪見並是止前惡事。
若放生、布施、禮敬、實語、和合語、軟語、饒益語、
不淨觀、慈忍、智慧名為善行，次第對不殺盜婬妄、
兩惡綺、貪瞋癡明之。
「後四約四教」者，荊溪云：止惡義通，從行願別。 ^752c5

問：此十善與前尸羅同異云何？
同何假列，別相如何？
答：尸羅相通，對一人說。
今離為十，以對多人。
暹云：前文持戒中明十善，是約十善上更加持戒。
此單修十善，不受律儀。 ^752c13

二、「命不」下，別解。
二、竪窮心源修因，二：初、敘意分章。
「十三番相資成淨土因」者，荊溪云：初資第二，乃至十二資於十三。
細尋具如下解釋中。
「上從直心」等者，上釋諸行。
諸行相望，故名為橫。
一一皆從世間至圓，其義雖竪，但經一往直列而已，終成橫行。
況雖竪釋，但約教判淺深不同，是故窮源研於心念，令從淺行直見深理方乃名竪。 ^752c17

二、「一約」下，隨章釋義，三：初、約教。
荊溪云：令出圓教窮源易顯，故須約三教釋成竪行。
文為二：初、簡示。「聲聞經中無十方佛」者，
然小乘宗計不同，亦有說有者，如曇無德戒本云
「稽首禮諸佛」，又小乘定於光中見十方佛，此皆言有也。
薩婆多戒本云「稽首釋師子」，則不言諸佛，是無十方。
然多分說無，故今云無也。
古人謂《四分》分通大乘者，見彼說十方佛故，而不知小乘宗計各別。
「成身子疑」者，荊溪云：三藏教中無淨土教，
但以煩惱潤業而生，故於穢土成佛無爽。
忽聞衍門說有淨土，故使身子由是致疑。
又依衍門方有變地，故用按地以斥身子，豈成助於身子之疑？
若三藏中立淨土教，與昔教反，佛無可以釋身子疑。
「無行無人」者，有六度行，無淨土教，教無行缺，終無成佛。
無淨土因，無行之佛，有教無人。
六度之行有因無果，行既無果反成無行。 ^752c24

問：若爾，何故前釋直心等文而皆具五？
世直尚成菩薩之行，三藏何失，云無行耶？
答：從本則有，據迹說無。
有教無人良可信矣。 ^753a12

「須汎論」者，通別二教猶非正意，秖可汎論以為較量。 ^753a15

二、「今為」下，正釋，三：初、通。
荊溪云：約通教釋。
初以直心對於見地而云登地見理者何耶？
答：於通教中，上根菩薩初地見真，義當三人共位見真。
「入第三地為深心」者，此十三句中云深心者，非前三心之深心也。
故前深心但是初發之深心也，望聲聞人得名深耳。
「第四」去，云事理俱行乃至智慧，以對十地皆從成就別別言之。
通教初心既事理俱行，亦應合有教化調伏，
乃至起根得名處別，故別對之以成竪義。
通教尚爾，況復圓耶。
言「善慧」者，借別名通，故所列地不標地稱，但云初地乃至十地。
唯此第九暫借別名，至第十地攝後三句併結成地。
借此十地者，正借別也。
經文但云「從初至後」，雖無地名，既云登地已見真理，豈可必用乾慧等名？
通教初地未名直故，故可借別以名於通，初地斷見仍成通義。
又復通教地前無賢，故第十地含於三句。
初之兩地俱名為直，故使第十含於三句。 ^753a16

問：通教菩薩有淨土行者，菩薩知有十方諸佛。
二乘云何？答：雖同一教，大小義別。
二乘道理，不合知之。
雖與二乘同坐解脫，自鄙不發，永不求故。
又菩薩雖知佛猶永滅，永滅乃與取土義乖，故知此佛無人有教。
教既權施，不稱因行，故於權教不須苦窮。 ^753b5

二、別教，二：初、對十地位。
二、對十四般若。荊溪云：初釋已將諸句對地，
次復更約十四般若者，對開合邊其名便故，以理合故名通初後。
「故合地前」者，合三十心為三，後取等覺成四，
開十地為十，故有十四。
疏本作「含地前」者，字誤耳。
若依十四般若，然欲解釋出其理者，即如向來消文者。
是故一家釋義以義消文，必不以名而局於義，故云無往不通。
故知以名拘義無處不壅。 ^753b10

三、圓，二：初、斥別。二、「今以」下，顯圓，二：初、約初住，
二：初、正示諸句。「寂照之智」者，從初地至等覺但名照寂，妙覺一位方名寂照。
故《瓔珞經》云「等覺照寂，妙覺寂照。」
今約圓義，初後相在，於阿字門具一切義，故知初住分有寂照。
「分入寂光」者，若約前文，則以寂忍三品配三寂光。
今此乃以初住理顯名下寂光，二住已上名中品，唯佛名上。
二、「當知」下，結顯圓融。
「四十一字」者，《大品》四十二字以喻圓位。
「並備眾門」者，荊溪云：於十二句，句句遍攝前十七句及以十萬一切佛法，
故句句下隨其之言義通橫竪。
「發心正行」等者，圓人初心既在初住始得無生，既斷無明理合唯在果報土中。
傍為取機化下二土，即是方便及以同居，何妨亦得化分寂光。
下二非正，故名為傍。 ^753b19

二、「初住」下，例後位。
維摩經略疏垂裕記卷第三
 ^753c4
