佛說淨飯王般涅槃經
translator:: 宋居士沮渠京聲譯
jing:: 
如是我聞：
一時，佛住王舍城耆闍崛山中，與大比丘眾俱。
爾時，世尊光明韑韑，喻若日出照明世間。 ^781a26

時，舍夷國王名曰淨飯——治以正法，
禮德仁義，常行慈心——時被重病——身中四大，
同時俱作——殘害其體，支節欲解，喘息不定，如駃水流。
輔相宣令國中明醫，皆悉集會，瞻王所疾，
隨病授藥，種種療治，無能愈者，瑞應已至，將死不久。 ^781a28

時王煩躁，轉側不停，如少水魚。
夫人、婇女見其如是，益更愁惱。 ^781b4

時白飯王、斛飯王、大稱王等，及諸群臣同發聲言：
「今王設崩，永失覆護，國將虛弱。」
王身戰動，脣口乾燥，語聲數絕，眩目淚下。
時諸王等皆以敬意，長跪叉手，同共白言：
「大王素性，不好作惡，經彈指頃，積德無厭，
護養人民，莫不得安，名聞十方。
大王今日，何故愁惱？」 ^781b6

時淨飯王語聲輒出，告諸王曰：「我命雖逝，
不以為苦，但恨不見我子悉達，又恨不見次子難陀，
以除貪婬世間諸欲；復恨不見斛飯王子阿難陀者，
持佛法藏，一言不失；又恨不見孫子羅云，
年雖幼稚，神足純備，戒行無缺。
吾設得見是諸子等，我病雖篤，未離生死，不以為苦。」
諸在王邊，聞如是語，莫不啼泣，淚下如雨。 ^781b12

時白飯王，答淨飯王言：「我聞世尊在王舍城耆闍崛山中，
去此懸遠，五十由旬。
王今轉羸，設遣使者，道路懸邈，懼恐遲晚，無所加益。
唯願大王莫大愁悒、懸念諸子。」 ^781b19

時，淨飯王聞是語已，垂淚而言，答白飯王：
「我子等輩，雖復遼遠，意望不斷。
所以者何？我子成佛，以大慈悲，恒以神通——天眼徹視，
天耳洞聽——救接眾生應可度者，如有百千萬億眾生為水所溺，
以慈愍心為作船筏而度脫之，終不勞疲。
譬如有人為賊所圍，或值怨敵，惶怖失計，
不望自濟，唯求救護，依有勢者，欲從恐難而得解脫；
譬如有人時得重病，欲得良醫以療其疾；
如我今日望見世尊，亦復如是。
所以然者？世尊晝夜，常以三時，恒以天眼，
觀於眾生應受化者，以慈愍心，如母念子。」 ^781b23

爾時，世尊在靈鷲山，天耳遙聞迦維羅衛大城之中父王悒遲及諸王言，
即以天眼遙見父王病臥著床，羸困憔悴，
命欲向終，知父渴仰欲見諸子。 ^781c6

爾時，世尊告難陀曰：「父王淨飯勝世間王，是我曹父。
今得重病，宜當往見，餘命少在，時嚴速發。
我曹應往，及命存在，得與相見，令王願滿。」 ^781c10

難陀受教，長跪作禮：「唯然，世尊！
淨飯王者，是我曹父，所作奇特，能生聖子，
利益世間，今宜往詣，報育養恩。」 ^781c13

阿難合掌前白佛言：「我隨世尊貪共相見。
淨飯王者是我伯父，聽我出家為佛弟子，
得佛為師，是故欲往。」 ^781c15

羅云復前而白佛言：「世尊雖是我父，棄國求道，
我蒙祖王育養成就而得出家，是故欲往奉覲祖王。」 ^781c18

佛言：「善哉，善哉！宜知是時，令王願滿。」 ^781c20

於是，世尊即以神足，猶如鴈王踊身虛空，
忽然而現在迦維羅衛，放大光明。
國中人民遙見佛來，皆共舉聲，涕淚而言：
「設大王崩，舍夷國名必絕滅矣。」
城中人民向佛啼哭，白世尊言：「爾時，太子踰出宮城，
詣藍毘樹下而坐思惟，父王見之，稽首敬禮。
大王如是命斷不久，唯願如來宜可時往及共相見。」 ^781c22

國中人民宛轉自撲，哽咽啼哭，中有自絕瓔珞者，
中有自裂壞衣服者，中有自#CB00235;拔其髮者，
中有取灰土而自坌者，痛徹骨髓，猶癲狂人。 ^781c29

佛見是已，諫國中人：「無常別離，古今有是。
汝等諸人！當思念之，生死為苦，唯道是真。」
佛以法雨灌眾生心，以種種法而開解之。 ^782a3

於是世尊即以十力、四無所畏、十八不共諸佛之法，
放大光明；更復重以三十二相、八十種好，
放大光明；以從無量阿僧祇劫所作功德，放大光明。
其光照曜，內外通達，周遍國界。
光照王身，患苦得安，王遂怪言：「是何光耶？
為日月光、諸天光乎？
光觸我身，如天栴檀，令我身中患苦得息。
我遂疑怪，儻是我子悉達來也，先現光明，是其瑞耳！」 ^782a7

時，大稱王從外入宮，白大王言：「世尊已來，
將諸弟子阿難、難陀、羅云之等，乘空來至，
王宜歡喜，捨愁毒心。」 ^782a15

王聞佛來，敬意踊躍，不覺起坐。
須臾之頃，佛便入宮。
王見佛到，遙舉兩手，接足而言：「唯願如來手觸我身，令我得安。
為病所困，如壓麻油，痛不可忍，我命將逝，寧可還反？
我今最後得見世尊，痛恨即除。」 ^782a17

佛知父王病重羸瘦，色變難識，覩見形體憔悴叵看。
佛告難陀：「觀王本時形體巍巍，顏色端正，
名聲遠聞，今得重病，乃不可識；端正形容、
勇健之名，今何所在？」 ^782a22

爾時，淨飯王一心合掌，歎世尊言：
　　「汝願已成就，亦滿眾生願，
　　我今得重病，願佛度我厄。
　　嚴飾瞿曇種，汝為甚奇特，
　　末世說正法，無護而作護。
　　法王以法味，灌澤諸眾生，
　　如是後世人，我子極慈孝。
　　人中之上寶，名達大千界，
　　上至淨居天，獨步無等雙。」 ^782a26

佛言：「唯願父王莫復愁悒！
所以然者？道德純備，無有缺減。」
佛從袈裟裏出金色臂，掌如蓮華，即以手著父王額上：
「王是清淨、戒行之人，心垢已離，今應歡悅，
不宜煩惱；當諦思念諸經法義，於不牢固得堅固志，已種善根。
是故，大王！宜當歡喜，命雖欲終，自可寬意。」 ^782b6

時，大稱王以恭敬心白淨飯王言：「佛是王子，
神力具足，無與等者；次子難陀，亦是王子，
已度生死諸欲之海，四道無礙；斛飯王子阿難陀者，
已服法味，佛所說法猶若淵海，一句不忘，
悉總持之；王孫羅云，道德純備，逮諸禪定，
成四道果：是四子等，已壞魔網。」 ^782b12

時，淨飯王聞是語已，歡喜踊躍，不能自勝，
即以自手捉於佛手，著其心上。
王於臥處仰向合掌，白世尊言：「我瞻如來目 #CB00263;不眴，
視之無厭，我願已滿，心意踊躍，從是取別。
如來、至真多所饒益，其有得見、聞所說者，
此輩之等皆是有相、大功德人。
今日世尊是我之子，接遇過多，不見捐棄。」 ^782b18

王於臥處合掌，心禮世尊足下。
時佛手掌故在王心，無常對至，命盡氣絕，忽就後世。
於是諸釋 #CB00079;咷啼哭，
舉身自撲，兩手拍地，解髻亂髮，同發聲言：「永失覆蓋。」
中有自絕瓔珞者，中有自裂壞衣服者，
中有取灰土而自坌者，中有自總拔其髮者，
中有說王順政治國不枉人民者，中有復言：「諸小國等失其覆護！
王中尊王今已崩背，國失威神。」 ^782b25

時，諸釋子以眾香汁洗浴王身，纏以劫波育 #CB00626;及諸繒帛，
而以棺斂；作師子座七寶莊挍，真珠羅網垂繞其傍，
便舉棺置於師子座上，散華燒香。 ^782c4

佛共難陀在喪頭前肅恭而立，阿難、羅云住在喪足。
難陀長跪，白佛言：「父王養我，願聽難陀擔父王棺。」
阿難合掌，前白佛言：「唯願聽我擔伯父棺。」
羅云復前，而白佛言：「唯願聽我擔祖王棺。」 ^782c7

爾時，世尊念當來世，人民兇暴，不報父母育養之恩。
為是不孝之者，為是當來眾生之等，設禮法故，
如來躬身自欲擔於父王之棺，即時三千大千世界六種震動，
一切眾山駊騀涌沒，如水上船。 ^782c13

爾時欲界一切諸天與無央數百千眷屬，
俱來赴喪：北方天王毘沙門，將諸夜叉、
鬼神之等億百千眾，俱來赴喪；東方天王提頭賴吒，
從諸伎樂鬼神之等億百千眾，俱來赴喪；
南方天王毘樓勒叉，從鳩槃荼鬼神之等億百千眾，
俱來赴喪；西方天王毘留婆叉，從諸龍神億百千眾，
俱來赴喪，皆共發哀，舉聲啼哭。 ^782c17

時，四天王竊共思議：「瞻望世尊，為當來世諸不孝順父母者故，
以大慈悲，現自躬身擔父王棺。」
時，四天王俱共長跪，同時發聲俱白佛言：
「唯然，世尊！願聽我等擔父王棺。
所以然者？我等亦是佛之弟子，亦復從佛聞法意解，
得法眼淨，成須陀洹。
以是之故，我曹宜擔父王之棺。」 ^783a3

爾時世尊，聽四天王擔父王棺。
時，四天王各自變身，如人形像，以手擎棺，
擔在肩上，舉國人民，一切大眾，莫不啼哭。 ^783a10

爾時，世尊威光益顯，如萬日並。
如來躬身手執香爐，在喪前行，出詣葬所靈鷲山上。
有千阿羅漢，以神足力乘虛來至，稽首佛足，
復白佛言：「唯願世尊勅使何事！」
時，佛便告諸阿羅漢：「汝等疾往大海渚上，取牛頭栴檀種種香木。」
即受教勅，如彈指頃，各到大海，共取香薪，
屈伸臂頃，便已來到。 ^783a13

佛與大眾共積香薪，舉棺置上，放火焚之。
一切大眾見火盛然，皆向佛前宛轉自撲，益更悲哭。
有得道者，皆自慶幸；未獲道者，心戰惶怖，衣毛為竪。 ^783a19

爾時世尊，告眾會曰：「世皆無常，苦空非身，
無有堅固，如幻如化，如熱時炎，如水中月，命不久居。
汝等諸人！勿見此火便以為熱，諸欲之火極復過此。
是故，汝等當自勸勉，永離生死，乃得大安。」
時火焚燒大王身已。 ^783a24

爾時，諸王各各皆持五百瓶乳，以用滅火。
火滅之後，競共收骨，盛置金凾，即於其上便共起塔，
懸繒幡蓋及種種鈴，供養塔廟。 ^783a29

時諸大眾同時發聲，俱白佛言：「大淨飯王今已命終，神生何所？
唯願世尊分別解說！」 ^783b2

於時，世尊告眾會曰：「父王淨飯是清淨人，生淨居天。」
眾會聞是語已，便捨愁毒。 ^783b4

佛說經竟，諸天、龍、神及四天王、所將眷屬，
世間人民一切大眾為佛作禮，各自還去。
佛說淨飯王般涅槃經
 ^783b6
