
pin:: 
## 4
大般涅槃經集解卷第十四
　雜廣解脫義　釋一等四執義四相品之第四 ^435a6

又解脫者名曰甚深〔至〕真解脫者即是如來。 ^435a8

明駿案：前已廣上八味竟也。
此下更舉別義，是二乘所不能入者也。
此總歎甚深不可見也。 ^435a9

又解脫者名無舍宅〔至〕真解脫者即是如來。 ^435a12

明駿案：雜舉眾德，隨所樂入而解釋也。 ^435a13

又解脫者名斷一切〔至〕無漏善法斷塞諸道。 ^435a14

案僧宗曰：斷邪見諸道也。 ^435a15

所謂若我無我非我非無我。
案僧宗曰：我者常見，無我者斷見也。
非我非無我者，此第四家計也。
#CB00830;第三家。
第三家云亦我，則不同第一家；亦非我，復不同第二家。
所言不同者，謂不全同，乃片同耳。
今第四家復異第三家也，言非我者，不同第三家斥我也；
言非無我者，不同第三家斥無我也。
雖有此言，及其撿覈，亦不得異第三家之也。 ^435a16

唯斷取著不斷我見〔至〕真解脫者即是如來。 ^435a24

案僧宗曰：生死非我，橫生我心，此是取著，應斷也。
佛性是理，不斷此也。 ^435a25

又解脫者名不空空。
案僧亮曰：常樂我淨是一實，又解脫眾苦是二實，故名不空空。 ^435a27

空空者名無所有〔至〕實無解脫故名空空。
案僧亮曰：尼揵所計解脫，無常樂我淨，一空。
又非解脫，二空也。
名無所有者，體是無常又非解脫，無所有者也。 ^435a29

真解脫者則不如是〔至〕而復無有水酒等實。 ^435b4

案僧宗曰：水酒瓶者，為不空空譬也。
乃可無水而器不空，明涅槃乃空無生死耳，而常果不空也。 ^435b5

解脫亦爾不可說色〔至〕誰受是常樂我淨者。 ^435b8

案僧宗曰：垂形六道，處處見色也。 ^435b9

以是義故不可說空及以不空〔至〕如來即是涅槃。 ^435b10

案僧亮曰：本末釋之。
貪是結本，相名貪境也。
貪與所貪，繫縛三有，一切煩惱由之而起，故生死之數因果無窮。
永斷貪故，次第而滅，一切解脫。 ^435b11

一切眾生怖畏生死〔至〕阿耨多羅三藐三菩提。 ^435b15

案僧亮曰：上廣說解脫，令人歸也。
法相有三。何者？法相常定，貴其先覺。
先覺者，歸佛也。所覺者妙，歸法也，非法不得名覺也。
小覺諸法非我，假用境智合用，生死可除。
識其合用，歸僧也。
歸說行始，此明其終，終得盡苦，名解脫也。 ^435b16

迦葉菩薩白佛言：世尊〔至〕非是聲聞緣覺所知。 ^435b22

案僧亮曰：涅槃一法具二也。
二言俱在當也。佛法僧常者，常即涅槃。
常名是一，而三事即涅槃。
僧宗曰：如三歸之異者，當知涅槃似不一體，欲令如來釋會三歸所以體一而義異之旨也。
佛以眾生畏生死故，為說三名，非所以別體也。
有法名一義異者，此更開釋所以得有施三名之竟也。
夫施設名義自有多塗，如佛法僧常，是名一而三義是異。
佛以覺為義也。法名不覺者，法以軌為義，非覺義也。
涅槃名解脫者，即是無累，彼自有釋義也。
今解脫者，是翻彼義釋也。
虛空名非善者，非善非惡也，此證名義俱異者矣。
我昔告彼提者，引證三歸名義不應一也。
就別體法僧，則體義俱異。
今就佛上，則其體雖一，逐義為三，不可以體一故，
使義不得三也；謂義有三，欲令體亦別也。
說一為三者，隨方設化，說法不同。
三歸亦爾也。 ^435b23

迦葉復言：如佛所說〔至〕真解脫者即是如來。 ^435c11

案僧亮曰：生滅聚積，名身也。
分別苦樂，名智也。
涅槃無此，故名捨也。
誰受安樂者，上說種種樂，明非受樂，故發問也。
身得安樂者，有食有身、有識分別，名為苦也。
無食無身、不生分別，名為樂也。
無受樂者，無受理圓，不可以方事喻也。
此中諸譬皆是少分耳。
僧宗曰：食已悶者，行地之時貪嗜五欲，
譬之於食；為惑所蔽，如心悶也。
出外欲吐者，標心離苦，義言出耳。
欲除煩惱，吐已還者，修道斷結，功登果就，
俯入生死，譬如還也。
同伴問者，如迦葉今所問也。
若言差者，如來解釋果地之妙極也。
顯別昔曰捨身捨智，言虛不實也。 ^435c12

迦葉復言：不生不滅〔至〕如來之性即是解脫。 ^435c24

案慧朗曰：迦葉因釋解脫有此句也，故以為難，請重釋也。 ^435c25

佛告迦葉：善男子！
是事不然〔至〕不可以譬烏鵲之音。 ^435c27

案僧亮曰：以鳥譬鳥、以聲譬聲，遍取同鳥，
不得相比也；分取，可譬佛聲也。 ^435c28

爾時佛讚迦葉：善哉善哉〔至〕知諸法性皆亦如是。 ^436a1

案僧亮曰：以是因緣者，少分因緣也。
無能匹者，非遍喻也。
為喻者，少分也。 ^436a2

迦葉復言：云何如來〔至〕成就滿故名大般涅槃。 ^436a4

案僧亮曰：凡聖不可相譬；若分取，可借凡以明聖也。
雖不具足者，逆罪有二種：一者但以心重，
為不具足；二者以心重事重，為具足。 ^436a5

迦葉菩薩白佛言：世尊〔至〕當作如是護持正法。 ^436a8

案智秀曰：迦葉領旨，佛讚述也。
大般涅槃經集解卷第十四
 ^436a9
