
hui:: 
pin:: 大般若波羅蜜多經卷第四百四十
三藏法師玄奘奉　詔譯
第二分東北方品第四十三之三
「舍利子！如是大乘諸善男子、善女人等，
聞我說此甚深般若波羅蜜多，心得廣大妙法喜樂，
亦能安立無量眾生於勝善法，令趣無上正等菩提。
舍利子！是善男子、善女人等今於我前發弘誓願：
『我當安立無量百千諸有情類，令發無上正等覺心，
修諸菩薩摩訶薩行；示現、勸導、讚勵、慶喜，令於無上正等菩提乃至得受不退轉記安住菩薩不退轉地。』
舍利子！我於彼願深生隨喜。
何以故？舍利子！我觀如是住菩薩乘諸善男子、
善女人等所發弘願心語相應，彼善男子、
善女人等於當來世定能安立無量百千諸有情類，
令發無上正等覺心，修諸菩薩摩訶薩行；
示現、勸導、讚勵、慶喜，令於無上正等菩提乃至得受不退轉記安住菩薩不退轉地。 ^214c22

「舍利子！是善男子、善女人等亦於過去無量佛前發弘誓願：
『我當安立無量百千諸有情類，令發無上正等覺心，
修諸菩薩摩訶薩行；示現、勸導、讚勵、慶喜，令於無上正等菩提乃至得受不退轉記安住菩薩不退轉地。』
舍利子！過去諸佛亦於彼願深生隨喜。
何以故？舍利子！過去諸佛亦觀如是住菩薩乘諸善男子、
善女人等所發弘願心語相應，彼善男子、
善女人等於當來世定能安立無量百千諸有情類，
令發無上正等覺心，修諸菩薩摩訶薩行；
示現、勸導、讚勵、慶喜，令於無上正等菩提乃至得受不退轉記安住菩薩不退轉地。 ^215a7

「舍利子！是善男子、善女人等信解廣大，
能依妙色、聲、香、味、觸修廣大施，修此施已復能種植廣大善根，
因此善根復能攝受廣大果報，攝受如是廣大果報，
專為利樂一切有情，於諸有情能捨一切內外所有。
彼迴如是所種善根，願生他方諸佛國土現有如來、
應、正等覺宣說如是甚深般若波羅蜜多無上法處。
彼聞如是甚深般若波羅蜜多無上法已，
復能安立彼佛土中無量百千諸有情類，
令發無上正等覺心，修諸菩薩摩訶薩行；
示現、勸導、讚勵、慶喜，令於無上正等菩提得不退轉，
由斯圓滿所發大願，速證無上正等菩提。」 ^215a19

時，舍利子復白佛言：「甚奇！
如來、應、正等覺能於過去未來現在所有諸法無不證知，
於一切法真如、法界、法性、實際、虛空界等無不證知，
於諸法教種種差別無不證知，於諸有情心行差別無不證知，
於過去世諸菩薩摩訶薩無不證知，於過去世一切如來、
應、正等覺無不證知，於過去世諸佛弟子及諸佛土無不證知，
於未來世諸菩薩摩訶薩無不證知，於未來世一切如來、
應、正等覺無不證知，於未來世諸佛弟子及諸佛土無不證知，
於現在世諸菩薩摩訶薩住十方界修行差別無不證知，
於現在世安住十方無量、無數、無邊世界一切如來、
應、正等覺安隱住持現說法者無不證知，於現在世諸佛弟子及諸佛土無不證知。
世尊！若菩薩摩訶薩於六波羅蜜多，勇猛精進常求不息，
彼於此六波羅蜜多，為有得時、不得時不？」 ^215b2

佛言：「舍利子！彼善男子、善女人等常於此六波羅蜜多，
勇猛精進欣求不息，一切時得無不得時。
何以故？舍利子！彼善男子、善女人等常於此六波羅蜜多，
勇猛精進欣求不息，諸佛菩薩常護念故。」 ^215b19

舍利子言：「世尊！彼善男子、善女人等若不得六波羅蜜多相應經時，
如何可說彼得此六波羅蜜多？」 ^215b23

佛言：「舍利子！彼善男子、善女人等常於此六波羅蜜多，
勇猛信求不顧身命，有時不得此相應經無有是處。
何以故？舍利子！彼善男子、善女人等為求無上正等菩提，
示現勸導讚勵慶喜諸有情類，令於此六波羅蜜多相應經典受持、
讀誦、思惟、修學，由此善根隨所生處，常得此六波羅蜜多相應契經，
受持、讀誦，勇猛精進如教修行，成熟有情、
嚴淨佛土，未證無上正等菩提於其中間未曾暫廢。」
pin:: 
##  44 魔事品
第二分魔事品第四十四 ^215b26

爾時，具壽善現白佛言：「世尊！
佛已讚說發趣無上正等菩提，勇猛修行布施、
淨戒、安忍、精進、靜慮、般若波羅蜜多，成熟有情、
嚴淨佛土諸善男子、善女人等所成功德。
世尊！是善男子、善女人等發趣無上正等菩提修諸行時，云何應知留難魔事？」 ^215c8

佛言：「善現！若菩薩摩訶薩樂為有情宣說法要，
應時言辯不速現前，當知是為菩薩魔事。」 ^215c13

具壽善現白言：「世尊！
何緣菩薩摩訶薩樂為有情宣說法要，
應時言辯不速現前，說為魔事？」 ^215c15

佛言：「善現！諸菩薩摩訶薩修行般若波羅蜜多時，
由是因緣所修般若波羅蜜多乃至布施波羅蜜多難得圓滿故，
說菩薩摩訶薩樂為有情宣說法要，應時言辯不速現前，以為魔事。 ^215c17

「復次，善現！若菩薩摩訶薩樂修勝行，辯乃卒生，當知是為菩薩魔事。」 ^215c21

具壽善現白言：「世尊！
何緣菩薩摩訶薩樂修勝行，辯乃卒生，說為魔事？」 ^215c23

佛言：「善現！諸菩薩摩訶薩修行布施波羅蜜多乃至般若波羅蜜多，
無方便善巧故，辯乃卒生，廢修彼行，故說菩薩摩訶薩樂修勝行，
辯乃卒生，以為魔事。 ^215c24

「復次，善現！住菩薩乘諸善男子、善女人等，
書寫般若波羅蜜多甚深經時，頻申欠呿、
無端戲笑、互相輕凌、身心躁擾、文句倒錯、
迷惑義理、不得滋味、橫事欻起，書寫不終，當知是為菩薩魔事。 ^215c28

「復次，善現！住菩薩乘諸善男子、善女人等受持、
讀誦、思惟、修習、說聽般若波羅蜜多甚深經時，
頻申欠呿、無端戲笑、互相輕凌、身心躁擾、
文句倒錯、迷惑義理、不得滋味、橫事欻起，
所作不成，當知是為菩薩魔事。」 ^216a3

時，具壽善現白佛言：「世尊！
何因緣故，有菩薩乘諸善男子、善女人等，
聞說般若波羅蜜多甚深經時，忽作是念：
『我於此經不得滋味，何用勤苦聽此經為？』
作是念已即便捨去？
受持、讀誦、思惟、修習、書寫、解說亦復如是？」 ^216a8

佛言：「善現！是善男子、善女人等，於過去世未久修行般若、
靜慮、精進、安忍、淨戒、布施波羅蜜多，是故於此甚深般若波羅蜜多聽受等時不得滋味，
情不忍可即便捨去。 ^216a13

「復次，善現！住菩薩乘諸善男子、善女人等，
聞說般若波羅蜜多甚深經時，若作是念：
『我於無上正等菩提不得受記，何用聽受如是經為？』
彼由此緣，心不清淨不得滋味，便從坐起厭捨而去，當知是為菩薩魔事。」 ^216a17

時，具壽善現白佛言：「世尊！
何因緣故，於此般若波羅蜜多甚深經中，
不授如是諸善男子、善女人等無上正等大菩提記，令其不忍厭捨而去？」 ^216a21

佛言：「善現！菩薩未入正性離生，不應授彼大菩提記，
若授彼記增彼憍逸，有損無益故不為記。 ^216a24

「復次，善現！住菩薩乘諸善男子、善女人等，
聞說般若波羅蜜多甚深經時，若作是念：
『此中不說我等名字，何用聽為？』
心不清淨不得滋味，便從坐起厭捨而去，當知是為菩薩魔事。」 ^216a27

時，具壽善現白佛言：「世尊！
何因緣故，於此般若波羅蜜多甚深經中，不記說彼菩薩名字？」 ^216b2

佛言：「善現！菩薩未受大菩提記，法爾不應記說名字。 ^216b4

「復次，善現！住菩薩乘諸善男子、善女人等，
聞說般若波羅蜜多甚深經時，若作是念：
『此中不說我等生處城邑聚落，何用聽為？』
心不清淨不得滋味，便從坐起厭捨而去，當知是為菩薩魔事。」 ^216b5

時，具壽善現白佛言：「世尊！
何因緣故，於此般若波羅蜜多甚深經中，不記說彼菩薩生處城邑聚落？」 ^216b9

佛言：「善現！若未記彼菩薩名字，不應說其生處差別。 ^216b11

「復次，善現！若菩薩摩訶薩聞說般若波羅蜜多甚深經時，
心不清淨不得滋味而捨去者，隨彼所起不清淨心，
厭捨此經舉步多少，便減爾所劫數功德，
獲爾所劫障菩提罪，受彼罪已更爾所時，
發勤精進求趣無上正等菩提，修諸菩薩難行苦行方可復本。
是故菩薩若欲速證無上菩提，不應厭捨甚深般若波羅蜜多。 ^216b13

「復次，善現！住菩薩乘諸善男子、善女人等，
棄捨般若波羅蜜多甚深經典，求學餘經，當知是為菩薩魔事。
何以故？善現！是善男子、善女人等，棄捨一切相智根本甚深般若波羅蜜多，
而攀枝葉諸餘經典，終不能得大菩提故。」 ^216b20

時，具壽善現白佛言：「世尊！
何等餘經猶如枝葉，不能引發一切相智？」 ^216b25

佛言：「善現！若說聲聞及獨覺地相應之法，
謂四念住、四正斷、四神足、五根、五力、七等覺支、
八聖道支及空、無相、無願解脫門等所有諸經，
若善男子、善女人等於中修學，得預流果、
得一來果、得不還果、得阿羅漢果、得獨覺菩提，
不得無上正等菩提，是名餘經猶如枝葉，不能引發一切相智。
甚深般若波羅蜜多定能引發一切相智，有大勢用猶如樹根。
是善男子、善女人等，棄捨般若波羅蜜多甚深經典求學餘經，
定不能得一切相智。
何以故？善現！如是般若波羅蜜多甚深經典，
出生菩薩摩訶薩眾世、出世間功德法故。
是故，善現！若菩薩摩訶薩修學般若波羅蜜多甚深經典，
則為修學一切菩薩摩訶薩眾世、出世間功德善法。 ^216b27

「復次，善現！譬如餓狗棄大家食，反從僕使而求覓之，
於當來世有菩薩乘諸善男子、善女人等，
棄捨一切佛法根本甚深般若波羅蜜多，
求學二乘相應經典亦復如是，當知是為菩薩魔事。 ^216c12

「復次，善現！譬如有人欲求香象，得此象已捨而求跡。
於汝意云何？是人為黠不？」 ^216c16

善現對曰：「是人非黠。」 ^216c18

佛言：「善現！於當來世，有菩薩乘諸善男子、
善女人等，棄捨一切佛法根本甚深般若波羅蜜多，
求學二乘相應經典亦復如是，當知是為菩薩魔事。 ^216c19

「復次，善現！譬如有人欲見大海，既覩大海反觀牛跡，
作是念言：『大海中水其量深廣豈及此耶？』
於汝意云何？是人為黠不？」 ^216c22

善現對曰：「是人非黠。」
佛言：「善現！於當來世有菩薩乘諸善男子、
善女人等，棄捨一切佛法根本甚深般若波羅蜜多，
求學二乘相應經典亦復如是，當知是為菩薩魔事。 ^216c25

「復次，善現！如有工匠或彼弟子，欲造大殿如天帝釋殊勝殿量，
見彼殿已而反揆模日月宮殿。
於意云何？如是工匠或彼弟子，能造大殿量如帝釋殊勝殿不？」 ^216c28

善現對曰：「不也！世尊！
不也！善逝！」 ^217a3

佛言：「善現！於汝意云何？
是人為黠不？」 ^217a4

善現對曰：「是人非黠，是愚癡類。」
佛言：「善現！於當來世有菩薩乘諸善男子、
善女人等，欲求無上正等菩提，棄捨如是甚深般若波羅蜜多，
求學二乘相應經典亦復如是。
彼必不得所求無上正等菩提，當知是為菩薩魔事。 ^217a5

「復次，善現！如人求見轉輪聖王，見已不能善取形相捨至餘處，
見凡小王取其形相作如是念：『轉輪聖王形相威德與此何異？』
於汝意云何？是人為黠不？」 ^217a10

善現對曰：「是人非黠。」 ^217a13

佛言：「善現！於當來世有菩薩乘諸善男子、
善女人等亦復如是，欲求無上正等菩提，
棄捨如是甚深般若波羅蜜多，求學二乘相應經典，
言：『此經典與彼無異，何用彼為？』
是善男子、善女人等，必定不得所求無上正等菩提，當知是為菩薩魔事。 ^217a14

「復次，善現！如有飢人得百味食，棄而求噉稊、
稗等飯，於汝意云何？
是人為黠不？」 ^217a19

善現對曰：「是人非黠。」
佛言：「善現！於當來世，有菩薩乘諸善男子、
善女人等，棄大般若波羅蜜多甚深經典，
求學二乘相應經典，於中欲求一切相智亦復如是。
彼善男子、善女人等徒設劬勞，定不能得一切相智，當知是為菩薩魔事。 ^217a21

「復次，善現！如有貧人得無價寶，棄而翻取迦遮末尼。
於汝意云何？是人為黠不？」 ^217a26

善現對曰：「是人非黠。」
佛言：「善現！於當來世有菩薩乘諸善男子、
善女人等，棄大般若波羅蜜多甚深經典，
求學二乘相應經典，於中欲求一切相智亦復如是。
彼善男子、善女人等徒設劬勞，定不能得一切相智，當知是為菩薩魔事。 ^217a28

「復次，善現！住菩薩乘諸善男子、善女人等，
書大般若波羅蜜多甚深經時，欻然發起下劣尋伺，由此尋伺令所書寫甚深般若波羅蜜多不得究竟。
何等名為下劣尋伺？
謂色尋伺，或聲、香、味、觸、法尋伺，或起布施、
淨戒、安忍、精進、靜慮、般若尋伺，乃至或起無上正等菩提尋伺，
令所書寫甚深般若波羅蜜多，不得究竟，當知是為菩薩魔事。
何以故？善現！甚深般若波羅蜜多無尋伺故、
難思議故、無思慮故、無生滅故、無染淨故、
無定亂故、離名言故、不可說故、不可得故。
所以者何？善現！甚深般若波羅蜜多中，
如前所說法，皆無所有，都不可得。
住菩薩乘諸善男子、善女人等，書寫般若波羅蜜多甚深經時，
如是諸法擾亂其心，令不究竟，是故說為菩薩魔事。」 ^217b4

爾時，具壽善現白佛言：「世尊！
甚深般若波羅蜜多可書寫不？」 ^217b20

佛言：「善現！甚深般若波羅蜜多不可書寫。
何以故？善現！般若波羅蜜多自性無所有不可得，
靜慮、精進、安忍、淨戒、布施波羅蜜多自性亦無所有不可得；
內空自性無所有不可得，乃至無性自性空自性亦無所有不可得；
四念住自性無所有不可得，廣說乃至十八佛不共法自性亦無所有不可得；
一切智自性無所有不可得，道相智、一切相智自性亦無所有不可得。
善現！諸法自性皆無所有不可得故即是無性，如是無性即是般若波羅蜜多。
非無性法能書無性，是故般若波羅蜜多不可書寫。
善現！住菩薩乘諸善男子、善女人等，若於如是甚深般若波羅蜜多起無性想，
當知是為菩薩魔事。」 ^217b21

時，具壽善現復白佛言：「世尊！
住菩薩乘諸善男子、善女人等，書寫如是甚深般若波羅蜜多，
若作是念：『我以文字書寫如是甚深般若波羅蜜多。』
彼依文字執著般若波羅蜜多，當知是為菩薩魔事。」 ^217c5

佛言：「善現！如是！如是！
如汝所說。何以故？
善現！於此般若波羅蜜多甚深經中，色無文字，
受、想、行、識亦無文字；眼處無文字，耳、鼻、
舌、身、意處亦無文字；色處無文字，聲、香、
味、觸、法處亦無文字；眼界無文字，耳、鼻、
舌、身、意界亦無文字；色界無文字，聲、香、
味、觸、法界亦無文字；眼識界無文字，耳、
鼻、舌、身、意識界亦無文字；眼觸無文字，
耳、鼻、舌、身、意觸亦無文字；眼觸為緣所生諸受無文字，
耳、鼻、舌、身、意觸為緣所生諸受亦無文字；
般若波羅蜜多無文字，靜慮、精進、安忍、
淨戒、布施波羅蜜多亦無文字；內空無文字，
外空、內外空、空空、大空、勝義空、有為空、
無為空、畢竟空、無際空、散無散空、本性空、
自共相空、一切法空、不可得空、無性空、
自性空、無性自性空亦無文字；四念住無文字，
廣說乃至十八佛不共法亦無文字；一切智無文字，
道相智、一切相智亦無文字。
是故不應執有文字能書般若波羅蜜多。 ^217c10

「善現！住菩薩乘諸善男子、善女人等若作是執：
『於此般若波羅蜜多甚深經中，無文字是色，
無文字是受、想、行、識；如是乃至無文字是一切智，
無文字是道相智、一切相智。』
當知是為菩薩魔事。 ^217c28

「復次，善現！住菩薩乘諸善男子、善女人等書寫、
受持、讀誦、修習、思惟、演說如是般若波羅蜜多甚深經時，
若起國土作意，若起城邑作意，若起王都作意，
若起方處作意，若起親教軌範作意，若起同學、
善友作意，若起父母、妻子作意，若起兄弟、
姊妹作意，若起親戚、朋侶作意，若起國王、
大臣作意，若起盜賊、惡人作意，若起猛獸、
惡鬼作意，若起眾聚遊戲作意，若起婬女歡娛作意，
若起酬怨、報恩作意，若起諸餘種種作意，
若於作意復起作意，皆是惡魔之所引發，
為障般若波羅蜜多所引無邊殊勝善法，當知是為菩薩魔事。 ^218a4

「復次，善現！住菩薩乘諸善男子、善女人等，
書寫、受持、讀誦、修習、思惟、演說如是般若波羅蜜多甚深經時，
得大名聞恭敬供養，所謂衣服、飲食、臥具、
病緣醫藥及餘資財，是善男子、善女人等愛著此事，
退失般若波羅蜜多所引無邊殊勝善業，當知是為菩薩魔事。 ^218a15

「復次，善現！住菩薩乘諸善男子、善女人等，
書寫、受持、讀誦、修習、思惟、演說如是般若波羅蜜多甚深經時，
有諸惡魔執持種種世俗書論，或復二乘相應經典，
詐現親友授與菩薩，此中廣說世俗勝事，
或復廣說諸蘊、界、處、諦實、緣起、三十七種菩提分法、
三解脫門、四靜慮等，言是經典義味深奧，應勤修學捨所習經。
是菩薩乘諸善男子、善女人等方便善巧，
不應受著惡魔所與世俗書論，或復二乘相應經典。
所以者何？世俗書論、二乘經典不能引發一切相智，
非趣無上正等菩提無倒方便，乃於無上正等菩提翻為障礙。
善現！我此般若波羅蜜多甚深經中，廣說菩薩摩訶薩道善巧方便。
若菩薩摩訶薩於此中求善巧方便，精勤修學諸菩薩行，速證無上正等菩提。
善現！若菩薩乘諸善男子、善女人等，棄捨般若波羅蜜多甚深經典所說菩薩摩訶薩道善巧方便，
受學惡魔世俗書論，或復二乘相應經典，當知是為菩薩魔事。
pin:: 
##  45 不和合品
第二分不和合品第四十五之一 ^218a21

「復次，善現！能學法者愛樂聽問、書寫、受持、
讀誦、修習甚深般若波羅蜜多，能持法者著樂懈怠不肯為說，
不欲施與甚深般若波羅蜜多，當知是為菩薩魔事 ^218b13

「復次，善現！能持法者心不著樂亦不懈怠，
樂說、樂施甚深般若波羅蜜多，方便勸勵書寫、
受持、讀誦、修習，能學法者懈怠著樂不欲聽受，當知是為菩薩魔事。 ^218b16

「復次，善現！能學法者愛樂聽問、書寫、受持、
讀誦、修習甚深般若波羅蜜多，能持法者欲往他方不獲教授甚深般若波羅蜜多，
當知是為菩薩魔事。 ^218b20

「復次，善現！能持法者樂說、樂施甚深般若波羅蜜多，
方便勸勵書寫、受持、讀誦、修習，能學法者欲往他方不獲聽受甚深般若波羅蜜多，
當知是為菩薩魔事。 ^218b23

「復次，善現！能持法者具大惡欲，愛重名利、
衣服、飲食、臥具、醫藥及餘資財、供養恭敬心無厭足，
能學法者少欲喜足修遠離行，勇猛正勤具念定慧，
厭怖利養恭敬名譽，兩不和合，不獲教授、
聽受、書持、讀誦、修習甚深般若波羅蜜多，當知是為菩薩魔事。 ^218b26

「復次，善現！能持法者少欲喜足修遠離行，
勇猛正勤具念定慧，厭怖利養恭敬名譽，
能學法者具大惡欲，愛重名利、衣服、飲食、
臥具、醫藥及餘資財，供養恭敬心無厭足，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^218c3

「復次，善現！能持法者具足十二杜多功德，
謂住阿練若處、常乞食、糞掃衣、一受食、
一坐食、隨得食、塚間住、露地住、樹下住、
常坐不臥、隨得敷具、但畜三衣，能學法者不受十二杜多功德，
謂不住阿練若處乃至不但畜三衣，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^218c9

「復次，善現！能學法者具足十二杜多功德，
謂住阿練若處乃至但畜三衣，能持法者不受十二杜多功德，
謂不住阿練若處乃至不但畜三衣，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^218c16

「復次，善現！能持法者有信、有善法，欲為他說甚深般若波羅蜜多，
方便勸勵書寫、受持、讀誦、修習，能學法者無信、
無善法，不樂聽受，兩不和合，不獲教授、
聽受、書持、讀誦、修習甚深般若波羅蜜多，當知是為菩薩魔事。 ^218c21

「復次，善現！能學法者有信、有善法，求欲聽問、
書寫、受持、讀誦、修習甚深般若波羅蜜多，
能持法者無信、無善法，不欲教授，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^218c26

「復次，善現！能持法者心無慳悋一切能捨，
能學法者心有慳悋不能捨施，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^219a1

「復次，善現！能學法者心無慳悋一切能捨，
能持法者心有慳悋不能捨施，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^219a5

「復次，善現！能學法者欲求供養能持法者衣服、
飲食、臥具、醫藥及餘資財，能持法者不樂受用，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^219a8

「復次，善現！能持法者欲求供給能學法者衣服、
飲食、臥具、醫藥及餘資財，能學法者不樂受用，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^219a12

「復次，善現！能持法者成就開智不樂廣說，
能學法者成就演智不樂略說，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^219a16

「復次，善現！能學法者成就開智唯樂略說，
能持法者成就演智唯樂廣說，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^219a20

「復次，善現！能持法者專樂廣知十二分教次第法義，
所謂契經、應頌、記別、諷頌、自說、因緣、本事、
本生、方廣、希法、譬喻、論議，能學法者不樂廣知十二分教次第法義，
所謂契經乃至論議，兩不和合，不獲教授、
聽受、書持、讀誦、修習甚深般若波羅蜜多，當知是為菩薩魔事。 ^219a24

「復次，善現！能學法者專樂廣知十二分教次第法義，
所謂契經乃至論議，能持法者不樂廣知十二分教次第法義，
所謂契經乃至論議，兩不和合，不獲教授、
聽受、書持、讀誦、修習甚深般若波羅蜜多，當知是為菩薩魔事。 ^219b1

「復次，善現！能持法者成就布施、淨戒、安忍、
精進、靜慮、般若波羅蜜多，能聽法者不成就布施乃至般若波羅蜜多，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^219b6

「復次，善現！能學法者成就布施乃至般若波羅蜜多，
能持法者不成就布施乃至般若波羅蜜多，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^219b10

「復次，善現！能持法者於六波羅蜜多有方便善巧，
能學法者於六波羅蜜多無方便善巧，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^219b14

「復次，善現！能學法者於六波羅蜜多有方便善巧，
能持法者於六波羅蜜多無方便善巧，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^219b18

「復次，善現！能持法者已得陀羅尼，能學法者未得陀羅尼，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^219b22

「復次，善現！能學法者已得陀羅尼，能持法者未得陀羅尼，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^219b25

「復次，善現！能持法者欲令恭敬書寫、受持、
讀誦、修習甚深般若波羅蜜多，能學法者不欲恭敬書寫、
受持、讀誦、修習甚深般若波羅蜜多，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^219b28

「復次，善現！能學法者欲得恭敬書寫、受持、
讀誦、修習甚深般若波羅蜜多，能持法者不欲恭敬書寫、
受持、讀誦、修習甚深般若波羅蜜多，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^219c5

「復次，善現！能持法者已離慳垢，已離貪欲、
瞋恚、惛沈睡眠、掉舉惡作、疑蓋，能學法者，
未離慳垢，未離貪欲乃至疑蓋，兩不和合，
不獲教授、聽受、書持、讀誦、修習甚深般若波羅蜜多，當知是為菩薩魔事。 ^219c9

「復次，善現！能學法者已離慳垢，已離貪欲乃至疑蓋，
能持法者未離慳垢，未離貪欲乃至疑蓋，
兩不和合，不獲教授、聽受、書持、讀誦、修習甚深般若波羅蜜多，
當知是為菩薩魔事。 ^219c14

「復次，善現！有菩薩乘諸善男子、善女人等，
書寫、受持、讀誦、修習、思惟、演說如是般若波羅蜜多甚深經時，
若有人來為說地獄、傍生、鬼界種種苦事，
因而告曰：『汝於是身應勤精進，速盡苦際取般涅槃，
何用稽留生死大海，受百千種難忍苦事，求趣無上正等菩提？』
此善男子、善女人等若由彼言，於所書寫、
受持、讀誦、修習、思惟、演說般若波羅蜜多甚深經事不得究竟，
當知是為菩薩魔事。
大般若波羅蜜多經卷第四百四十
 ^219c18
