法苑珠林卷第四十八
author:: 西明寺沙門釋道世撰
other:: 
#  48 誡勗篇(四八)
誡勗篇第四十八〔此有六部〕述意部誡馬部誡學部誡盜部誡罪部雜誡部
other:: 
## 1 述意部
述意部第一
夫以立像表真化俗彝訓。
寄指筌月出道常規。
但以妄想倒情沿流固習。
無思悛革隨業飄淪。
是以涅槃經云。為善清升譬同爪土。
為惡沈滯喻等地塵。
良由六賊俱至十使交纏。
或比行廁畫瓶。或擬危城坏器。
故將崩朽宅三火常然。
逃隱空聚五刀常逐。
井河引喻。逼形器於剎那。
屠肆牛羊。切性命於漏刻。
亦如鼠入脂角。至窮何趣。
況復五濁交橫四山常逼。
而能安忍不生憂悔。
所以大聖垂訓。法喻所歸止在誡約。
身心無沿逸慾。鑒舉力勵專怔省過。
但見臨死眼光失落。
眷屬叢聚對顏難救。
嗚呼洟泗慨彼沈淪。
既屬斯苦何不自誡。
過由我生改不藉他。
猶有微善宅報在人。
又逢遺法親見三寶。
脫生惡道對目莫知。
由此悲痛無由怠墮矣。
other:: 
##  2 誡馬部
誡馬部第二 ^649a27

如中阿含經云。時有調馬師。
名曰只尸。來詣佛所稽首佛足。
退坐一面白佛言。
世尊。我觀世間甚為輕淺。
猶如群羊。世間唯我堪能調馬狂逸惡馬。
我作方便須臾令彼態病悉現。
隨其態病方便調伏。
佛告調馬師。聚落主。
汝以幾種方便調伏於馬。
馬師白佛言。有三種法調伏惡馬。
何等為三。一者柔軟。
二者麁澁。三者柔軟麁澁。
佛告聚落主。汝以三種方便調馬。
猶不調者當如之何。
馬師白佛。有不調者便當殺之。
所以者何。莫令辱我。
調馬師白佛言。世尊是無上調御丈夫。
為以幾種方便調御丈夫。
佛告聚落主。我亦以三種方便調御丈夫。
何等為三。一者一向柔軟。
二者一向麁澁。三者柔軟麁澁。
佛告聚落主。所謂一向柔軟者。
如汝所說。此是身善行。
此是身善行報。此是口意善行。
此是口意善行報。
是名天。是名人。是名善趣化生。
是名涅槃。是為柔軟。
第二一向麁澁者。
如汝所說。是身惡行。
是身惡行報是。口意 " resp=惡行。
是口意惡行報。是名地獄。
是名畜生。是名餓鬼。
是名惡趣。是名墮惡趣。
是名如來麁澁教也。
第三彼柔軟麁澁俱者。
謂如來有時說身善行。
有時說身善行報。
有時說口意善行。
有時說口意善行報。
有時說身惡行。有時說身惡行報。
有時說口意惡行。
有時說口意惡行報。
如是名天如是名人。
如是名善趣。如是名涅槃。
如是名地獄。如是名畜生餓鬼。
如是名惡趣。如是名墮惡趣。
是名如來柔軟麁澁教。
調馬師白佛言。世尊。
若以三種方便調伏眾生。
有不調者當如之何。
佛告聚落主。亦當殺之。
所以者何。莫令辱我。
調馬師白佛言。若殺生者。
於世尊法為不清淨。
世尊法中亦不殺生。
而今言殺其義云何。
佛告聚落主。如來法中亦不殺生。
然如來法中以三種教授。
不調伏者。不復與語。
不教不誡。豈非死耶。
調馬師白佛。實爾世尊。
不復與語。永不教誡。
真為死也。以是之故。
我從今日離諸惡不善業也。
聞佛所說歡喜而去。 ^649b14

又法句喻經云。佛問象師。
調象之法有幾。答曰。
有三。何謂為三。一者剛鉤鉤口著其 #CB00651;靽。
二者減食常令飢瘦。
三者捶杖加其楚痛。
由鐵鉤鉤口故以制強口。
由不與食飲故以制身獷。
由加捶杖故以伏其心。
佛告居士。吾亦有三用調一切。
亦以自調得至無為。
一者以至誠故制御口患。
二者以慈貞故伏身剛強。
三者以智慧故滅意癡蓋。
持是三事度脫一切離三惡道。
other:: 
##  3 誡學部
誡學部第三 ^649c23

如增一阿含經云。
一偈之中便出生三十七品及諸法義。
迦葉問言。何等是。
時尊者阿難便說此偈。
　　諸惡莫作　諸善奉行　自淨其意
　　是諸佛教 ^650a4

所以然者。諸惡莫作。
戒具之禁清白之行。
諸善奉行。心意清淨。
自淨其意。除邪顛倒。
是諸佛教。去愚惑想。
云何迦葉。戒清淨者。
意豈不淨乎。清淨者。
則不顛倒。以無顛倒愚惑想滅。
諸三十七道品果便得成就。
以成道果。豈非諸法乎。
other:: 
##  4 誡盜部
誡盜部第四 ^650a9

如雜阿含經云。時有異比丘。
在拘薩羅國人間止一林中。
時彼比丘有眼患。
受師教云。應嗅鉢曇摩華。
時彼比丘受師教已。
往至鉢曇摩池側。
於池岸邊逆風而坐。
隨風嗅香。時有天神主此池者。
語比丘言。何以盜華。
汝今便是盜香賊也。 ^650a16

爾時比丘說偈答言。
　　不壞亦不奪　遠住隨嗅香
　　汝今何故言　我是盜香賊 ^650a22

爾時天神復說偈言。
　　不求而不捨　世間名為賊
　　汝今人不與　而自一向取
　　是則名世間　真實盜香賊 ^650a25

時有一士夫。取彼藕根重負而去。
爾時比丘為彼天神而說偈言。
　　如今彼士夫　斷截分陀利
　　拔根重負去　便是姦狡人
　　汝何故不遮　而言我盜香 ^650a29

時彼天神說偈答言。
　　狂亂姦狡人　猶如乳母衣
　　何足加其言　且堪與汝語
　　袈裟污不現　黑衣黑不污
　　姦狡兇惡人　世間不與語
　　蠅脚污素帛　明者小過現
　　如墨點珂貝　雖小悉皆現 ^650b5

時彼比丘復說偈言。
　　善哉善哉說　以義安慰我
　　汝可常為我　數數說斯偈 ^650b12

時彼天神復說偈言。
　　我非汝買奴　亦非人與汝
　　何為常隨汝　數數相告語
　　汝今當自知　彼彼饒益事
other:: 
##  5 誡罪部
誡罪部第五 ^650b15

如閻羅王五使經云。
佛告諸比丘。人生世間。
不孝父母。不敬沙門。
不行仁義。不學經戒。
不畏後世者。其人身死當墮地獄。
主者持行白閻羅王言其過惡。
此人不孝等種種諸過。
無有福德。不恐畏死。
唯王處罰。閻羅王常先安徐以忠正語。
為現五使者而問言。
第一汝不見。世人始為嬰兒。
僵臥#CB01424;尿不能自護。
口不知言不知好惡。
汝見以不。人答已見。
王言。汝自謂不如是。
然人神從行終即有生。
雖尚未見常當為善自端三業。
柰何放心快志造過。
人答。愚暗不知。王言。
汝自愚癡縱意作惡。
非是父母師長君天沙門道人等過也。
罪自由汝。豈得不樂。
今當受之。是為閻王現第一天使也。 ^650b20

第二閻王復問。子為人時。
天使次到。汝能覺不。
人答不覺。王曰。汝不見世人年老髮白齒墮羸瘦僂步低行起居任杖不。
人答有是。王曰。汝謂獨免可得不老。
凡人已生法皆老耄。
常當為善端身口心奉行經戒。
柰何自恣。人答。愚癡故爾。
王曰汝自以愚癡作惡。
非是父母君天沙門道人過也。
罪自由汝。豈得不樂。
今當受之。是為閻王現第二天使也。 ^650c5

第三閻王復問。子為人時。
豈不見世間男女身有疾病身體苦痛坐起不安命近憂促眾醫不療不。
人答言有。王曰。汝可得不病耶。
人生既老法皆當病。
聞身強健當勉為善奉行經戒端身口意。
奈何自恣。人答。愚暗故爾。
王曰。汝自以為愚作惡。
非關父母君天沙門道人過也。
罪自由汝。豈得不樂。
今當受之。是為閻王現第三天使也。 ^650c13

第四閻王復問。子為人時。
豈不見世間諸死亡者。
或藏其屍。或棄捐之。
至於七日肌肉壞敗。
狐狸百鳥皆就食之。
凡人已死身惡腐爛。
汝豈不見。人答言有。
王曰。汝謂獨勉可得不死耶。
凡人已生法皆當死。
聞在世間常為善事。
勅身口意奉行經戒。
奈何自恣。人答。愚暗故爾。
王曰。汝自作惡。非是父母君天沙門道人過也。
罪自由汝。豈得不樂。
今當受之。是為閻王現第四天使也。 ^650c21

第五閻王復問。子為人時。
不見世間弊人惡子為吏所捕取案罪所刑法加之。
或斷手足。或劓耳鼻。
或燒其形懸頭日炙。
或屠割支解種種毒痛不。
人答言有。王曰。汝謂為惡獨可解耶。
眼見世間罪福分明。
何不守善勅身口意奉行經戒。
云何自快。人答。愚暗故爾。
王曰。汝自用心作不忠正。
非是父母君天沙門道人過也。
今是殃罪。要當自受。
是為閻王現第五天使也。 ^651a1

佛說經已。諸弟子等皆受教誡。
各前作禮。歡喜奉行。
other:: 
##  6 雜誡部
雜誡部第六 ^651a10

大法句經偈云〔總十一誡〕。 ^651a13

誡信
　　士有信行　為聖所譽　樂無為者
　　一切縛解　比方世利　惠信為明
　　是財上寶　家產非常　欲見諸真
　　樂聽講法　能捨慳妬　此之謂信
　　無信不習　好駁正言　如拙取水
　　掘泉揚泥　賢夫習智　樂仰清淨
　　如善取水　要冷不擾　信不染他
　　莫如斯載　如大象調　自調最勝
　　信財戒財　慚愧亦財　聞財施財
　　慧為七財　生有此財　不問男女
　　終以不貪　賢者識真 ^651a14

誡死
　　所以非常　謂興衰法　夫生輒死
　　此滅為樂　如河駛流　往而不返
　　人命如是　逝者不還　生者日夜
　　命自刀削　壽之消盡　如滎穽水
　　常者皆盡　高者亦墮　合會有離
　　生者有死　眾生相刻　以喪其命
　　隨行所墮　自受殃禍　雖壽百歲
　　亦死過去　為老所厭　病倏至際
　　是日已過　命則隨減　如少水魚
　　斯有何樂　老則色衰　所病自壞
　　形敗腐朽　命終其然　是身何用
　　常漏臭處　為病所困　有老死患
　　非有子恃　亦非父兄　為死所迫
　　無親可怙　晝夜慢惰　老不止婬
　　有財不施　不受佛言　有此四蔽
　　為自侵欺 ^651a26

誡殺
　　為仁不殺　常能攝身　是處不死
　　所適無患　不殺為仁　慎言守心
　　是處不死　所適無患　彼亂已整
　　守以慈仁　見怒能忍　是為梵行
　　至誠安徐　口無麁言　不瞋彼所
　　是謂梵行　垂拱無為　不害眾生
　　無所嬈惱　是謂梵行　常以慈哀
　　淨如佛教　知足知止　是度生死
　　普愛賢美　哀加眾生　常行慈心
　　所適者安　晝夜念慈　心無剋伐
　　不害眾生　是行無仇　臥安寤安
　　不見惡夢　天護人愛　不毒不兵
　　水火不喪　在所得利　死昇梵天
　　受樂自然　仁無亂志　慈最可行
　　愍傷眾生　此福無量 ^651b14

誡意
　　惡言罵詈　憍倰篾人　興起是行
　　疾怨茲生　遜言順辭　尊敬於人
　　棄結忍惡　疾怨自滅　夫士之生
　　斧在口中　所以斬身　由其惡言
　　爭為少利　如掩失財　從彼致諍
　　令意向惡　心為法本　心尊心使
　　中心念惡　罪苦自追　心為法本
　　心尊心使　中心念善　福樂自隨
　　隨亂意行　拘愚入冥　自大無法
　　何解善言　隨正意行　開解清明
　　不為嫉妬　敏達善言　慍於怨者
　　未常無怨　不慍自除　是道可宗
　　不好責彼　務自省身　如有知此
　　永滅無患 ^651c1

誡邪
　　以真為偽　以偽為真　是為邪見
　　不得真利　知真為真　見偽知偽
　　是為正見　必得真利　壁屋不密
　　天雨則漏　意不思正　邪法為穿
　　壁屋善密　雨則不漏　攝意惟正
　　邪匿不生　鄙夫染人　如近臭物
　　漸悉習非　不覺成惡　賢夫染人
　　如近香熏　進智習善　行成皎潔
　　正念常興　邪法自滅　自制正法
　　善名日增　當思念道　強守正行
　　健者得度　吉祥無上　剋己調心
　　行不放逸　施戒忍勤　定慧常明
　　生不為惱　死而不慼　禍福路分
　　昇沈殊趣 ^651c16

誡愚
　　愚著生死　莫知正法　愚蒙無智
　　如居暗室　觸事昏馳　寒暑不辯
　　雖久修習　猶不知法　雖復施行
　　為身招患　快心作惡　自致重殃
　　愚所望處　不謂適苦　臨墮厄地
　　乃知不善　愚憃作惡　不能自解
　　殃追自焚　罪成熾然　愚人樂寢
　　憂慼長興　昏昏暗室　如蠶處繭
　　愚人樂惡　至死不休　雖與善言
　　反謂怨讐　罪猶未熟　愚將為觀
　　至其熟時　自受大殃　愚好財色
　　晝夜無厭　如焦谷山　注水不盈
　　愚多造過　觸處被瞋　雖加杖捶
　　猶不自止 ^652a1

誡惡
　　深觀善惡　心知畏忌　畏而不犯
　　終吉無憂　故世有福　念思紹行
　　善致其願　福祿轉勝　信善作福
　　積善不厭　信知陰德　久而必彰
　　喜法臥安　心悅意清　聖人演法
　　慧常樂行　賢人智者　齋戒奉道
　　如星中月　照明世間　弓師調角
　　水人調船　工匠調木　智者調身
　　譬如厚石　風不能移　智者意重
　　毀譽不傾　譬如深泉　澄靜清明
　　慧人聞道　心淨欣然　斷除五陰
　　靜思智慧　能自拯濟　顯理澄真
　　抑制情欲　志樂無為　覽受正教
　　冀法常存 ^652a16

誡縛
　　去離憂患　脫於一切　縛結已解
　　消散自安　心淨得念　無所貪樂
　　已度枯涸　如雁棄池　量腹而食
　　無所積藏　虛心無想　遠近無礙
　　度身而衣　不求餘長　省事無為
　　無所羈靽　制想從正　如馬調御
　　捨憍棄慢　為天所敬　不怒如地
　　不動如山　真人無垢　生死世絕
　　心以休息　言行亦止　從正解脫
　　寂然歸滅　棄惡無著　破壞三界
　　情色永絕　是謂上智　在聚若野
　　處染不染　應真所歎　莫不蒙祐
　　常樂空閑　眾人不逮　快哉上士
　　天人欽仰 ^652b2

誡誦
　　雖誦千言　不行何益　不如一聞
　　勤修得益　雖誦千言　句義不正
　　不如一要　聞可滅意　雖誦千言
　　不義何益　不如一義　聞行得度
　　雖誦千言　不敬何益　不如一行
　　欣樂奉修　雖誦千言　我心不滅
　　不如一句　捨憍放逸　雖誦千言
　　求名逾著　不如一說　棄執離著
　　雖誦千言　不欲除罪　不如一文
　　去離生死　雖誦千言　色情逾固
　　不如一解　心境忘懷　雖誦千言
　　不求出世　不如一寤　絕離三界
　　雖誦千言　不存悲智　不如一聽
　　自他兩利 ^652b17

誡行
　　人壽百歲　慳貪逾盛　不如一日
　　割捨財色　人壽百歲　樂不持戒
　　不如一日　淨心守戒　人壽百歲
　　多忿不忍　不如一日　含喜不瞋
　　人壽百歲　怠惰不勤　不如一日
　　策勵身心　人壽百歲　情欣放逸
　　不如一日　歸心空寂　人壽百歲
　　昏暗識心　不如一日　洞寤無明
　　人壽百歲　拙御身心　不如一日
　　巧便運致　人壽百歲　常懷怯弱
　　不如一日　勇猛慧力　人壽百歲
　　不起善願　不如一日　發行四弘
　　人壽百歲　不生一智　不如一日
　　慧性聰利 ^652c3

誡口 ^652c18

雜阿含經。諸天說偈云。
　　士夫生世間　斧在口中生
　　還自斬其身　斯由其惡言
　　應毀便稱譽　應譽而便毀
　　其罪口中生　死則墮惡道 ^652c19

頌曰。
　　建志誡心愚　高慕欣明儔
　　相與立弘誓　捨俗慕閑丘
　　蕭散人物外　晃朗免綢繆
　　寂寂求誠真　斖斖勵心柔
　　警策修三業　激切澄四流
　　興心願弘誓　救溺運慈舟
　　嘉期歸妙覺　善會涅槃修
　　存心八正道　立志三祇休
other:: 
### 感應緣
感應緣〔略引四驗〕晉沙門釋支遁周沙門釋亡名周沙門釋道安齊沙門釋僧範
other:: 
#### 晉沙門釋支遁
 ^652c24

晉剡沃洲山有支遁字道林。
本姓關氏。陳留人。
或云河東林慮人。
幼有神理聰明秀徹。
晉王羲之覩遁才藻驚絕罕儔。
遂披衿解帶留連不能已。
仍請住靈嘉寺。意存相近。
又投迹剡山。於沃洲小嶺立寺行道。
僧眾百餘常隨稟學。
時或有墮者。遁乃著坐右銘。
以勗之曰。勤之勤之。
至道非孜。奚為淹滯。
溺喪神奇。茫茫三界。
眇眇長羇。煩勞外湊。
冥心內馳。殉赴欽渴。
緬邈忘疲。人生一世。
涓若露垂。我身非我。
云云誰施。達人懷德。
知安必危。寂寥清舉。
潔累禪池。謹守明禁。
雅說玄規。綏心神道。
抗志無為。寥朗三蔽。
融冶六疵。空洞五陰。
虛豁四支。非指喻指。
絕而莫離。妙覺既陳。
又玄其知。婉轉平任。
與物推移。過此以往。
勿思勿議。
other:: 
#### 周沙門釋亡名
 ^653a7

周渭濱沙門亡名法師。
自誡云。夫以迴天倒日之力。
一旦草凋。岱山磐石之固。
忽焉燼滅。定知世相無常浮生虛偽。
譬如朝露其停幾何。
大丈夫生當降魔死當飼虎。
如其不爾徒生何益。
不如修禪定足以養志。
讀誦經足以自娛富貴名譽徒勞人耳。
乃棄其簪弁#CB06794;其鬚髮。
衣納杖錫聽講談玄。
戰國未寧安身無地。
自厭形骸甚於桎梏。
思絕苦本莫知其津。
大乘經曰。如說行者。
乃名是聖。不但口之所言。
小乘偈曰。
　　能行說為正　不行何所說
　　若說不能行　不名為智者 ^653a22

所以顏回好學勤改前非。
季路未修懼聞後語。
功勞智擾役神傷命。
為道日損何用多知。
誓欲枯木其形死灰其慮。
降此患累以求虛寂。
乃作絕學箴。亦名息心贊擬夫周廟。
其銘曰。 ^653b5

法界內有如意寶人焉。
九緘其口而。銘其膺曰。
古之攝心人也。誡之哉。
誡之哉。無多慮無多知。
多知多事。不如息意。
多慮多失。不如守一。
慮多志散。知多心亂。
心亂生惱。志散妨道。
勿謂何傷。其苦悠長。
勿言何畏。其禍鼎沸。
滴水不停。四海將盈。
纖塵不拂。五岳將成。
防末在本。雖小不輕。
關爾七竅。閉爾六情。
莫窺於色。莫聽於聲。
聞聲者聾。見色者盲。
一文一藝。空中小蜹。
一技一能。日下孤燈。
英賢才藝。是為愚弊。
捨棄淳樸。耽溺婬麗。
識馬易奔心猨難制。
神既勞役。形必損斃。
邪徑終迷修途永泥。
英賢才能。是曰惛懵。
洿拙羨巧。其德不弘。
名厚行薄。其高速崩。
塗書污卷。其用不常。
內懷矜伐。外致怨憎。
或談於口。或書於手。
要人令譽。亦孔之醜。
凡謂之吉。聖以之咎。
賞悅暫時悲憂長久。
畏影畏迹逾劇逾走。
端坐樹陰迹滅影沈。
厭生患老隨思隨造。
心想若滅生死長絕。
不死不生無相無名。
一道虛寂萬物齊平。
何勝何劣。何重何輕。
何貴何賤何辱何榮。
澂天愧淨皦日慚明。
安夫岱岳固彼金城。
敬詒賢哲斯道利貞。
other:: 
#### 周沙門釋道安
 ^653b10

周京師大中興寺釋道安。
姓姚氏。馮翊故城人。
識寤玄理早附法門。
神氣高朗挾操清遠。
乃作遺誡九章以訓門人。
其詞曰。 ^653c3

敬謝諸弟子等。夫出家為道至重至難。
不可自輕。不可自易。
所謂重者。荷道佩德縈仁負義。
奉持淨戒死而有幾。
所謂難者。絕世離俗永割親愛。
迴情易性不同於眾。
行人所不能行。割人所不能割。
忍苦受辱捐棄軀命。
謂之難者。名曰道人。
道人者。仁也。行必可履。
言必可式。被服出家動為法則。
不貪不諍不讒不匿。
學問高遠志在玄默。
是為名稱參位三尊出賢入聖。
滌除精魂故。得君主不望其報父母不望其力。
普天之人莫不歸 #CB02470;。
捐妻減養供奉衣食。
屈身俯仰不辭勞役恨者。
以其志行清潔通於神明。
惔怕虛白可奇可貴。
故自荒流道法遂替。
新學之人未體法則。
棄邪著正望其真實。
以小黠為智。以小恭為足。
飽食終日無所用心。
退自推觀良亦可悲。
計今出家。或有年歲。
經業未通文字不決。
徒喪一世無所成名。
如此之事不可深思。
無常之限非旦即夕。
三塗苦痛無強無弱。
師徒義深故以申示。
有情之流可為永誡〔其一曰〕卿已出家永違所生。
#CB06794;髮毀容法服加形。
辭親之日上下洟零。
割愛崇道意倰太清當遵此志經道修明。
如何無心故存色聲。
悠悠竟日經業不成。
德行日損穢跡遂盈。
師友慚恥凡俗所輕。
如是出家徒自辱名。
今故誨勵宜當專精〔其二曰〕卿已出家棄俗辭君。
應自誨勵志果清雲。
財色不顧與世不群。
金玉不貴惟道為珍。
約己守節甘苦樂貧。
進德自度又能度人。
如何改操趨走風塵。
坐不暖席馳務西東。
劇如徭役縣官所牽。
經道不通戒德不全。
朋友嗤弄同學棄捐。
如是出家徒喪天年。
今故誨勵宜各自憐〔其三曰〕卿已出家永辭宗族。
無親無疎清淨無欲。
吉則不歡凶則不哭。
超然從容豁然離俗。
志存玄妙軌真守樸。
得度廣濟普蒙添福。
如何無心仍著染觸。
空靜長短銖兩斗斛。
與世諍利何異僮僕。
經道不明德行不足。
如是出家徒自毀辱。
今故誨示宜自洗浴〔其四曰〕卿已出家號曰道人。
父母不敬帝王不臣。
普天同奉事之如神。
稽首致敬不計富貧。
尚其清修自利利人。
減割之重一米七斤。
如何怠慢不能報恩。
倚縱游逸身意虛煩。
無戒食施死入太山。
燒鐵為食融銅灌胭。
如斯之痛法句所陳。
今故誨約宜改自新〔其五曰〕卿已出家號曰息心。
穢雜不著唯道是欽。
志參清潔如玉如氷。
當修經戒以濟精神。
眾生蒙祐并度所親。
如何無心隨俗浮沈。
縱其四大恣其五根。
道德遂淺世事更深。
如是出家與世同塵。
今故誡約幸自開神〔其六曰〕卿已出家捐世形軀。
當務竭情泥洹合符。
如何擾動不樂閑居。
經道損耗世事有餘。
清白不履反入泥塗。
隙影之命或在須臾。
地獄之痛難可具書。
今故戒勵宜崇典謨〔其七曰〕卿已出家不可自寬。
形雖鄙陋事行可觀。
衣服雖麁坐起令端。
飲食雖疏出言可飡。
夏則耐暑冬能忍寒。
能自守節不飲盜泉。
不肖之聚足不望前。
久處私室如臨至尊。
學雖不多可齊上賢。
如是出家足報二親。
宗族知識一切蒙恩。
今故誡汝宜各自敦〔其八曰〕卿已出家性有昏明。
學無多少要在專精。
上士坐禪中士誦經下士修龕塔寺經營。
豈可殺日一無所成。
立身無聞可謂唐生。
今故誨汝宜自端情〔其九曰〕卿已出家永違二親。
道法革性俗服離身。
辭親之日乍悲乍欣。
邈爾絕俗超出埃塵。
當修經道制己履真。
如何無心更染俗因。
經道已薄行無毛分。
言非可貴德非可珍。
師友致累恚恨日殷。
如是出家損法辱身。
思之念之好自將身。
other:: 
#### 齊沙門釋僧範
 ^653c6

齊鄴東大覺寺釋僧範。
姓李。平鄉人也。戒德清高守禁無虧。
甞宿他寺意欲聞戒。
至於十五日說戒之夜。
眾議共停說戒乃為法集。
有僧升座將欲竪義。
敘云。堅論法相深會聖言。
布薩常聞擊難為勝。
忽見一神形高丈餘貌甚雄峻。
壅聳驚人來到座前。
問竪義者。今是何日。
答曰。是布薩日。神即以手搨之。
曳之下座委頓垂死。
次問上座。問答同前。
搨還將死倰害二三上座已。
神還掉臂而出。當時道俗共覩非一。
範師既見斯異。乃自勤力兼策大眾。
至於一生無敢說欲。
縱有病重不堪勝輿。
請僧就病人所恭敬說戒。
闔境僧尼承斯懲誡。
至布薩日亦不虧法〔右四誡出梁高僧傳〕。
法苑珠林卷第四十八
 ^654b14
