
other:: 
other:: 
other:: 根本薩婆多部律攝卷第十二
author:: 尊者勝友集
translator:: 三藏法師義淨奉　制譯
other:: 
####  53 與欲已更遮學處
與欲已更遮學處第五十三
爾時薄伽梵在室羅伐城給孤獨園，時鄔波難陀，大眾為作捨置羯磨。
難陀知已向餘苾芻作如是言：「我先與欲是不善與。」
由與欲事不忍煩惱，制斯學處。 ^591b23

「若復苾芻，與他欲已後便悔，言：『還我欲來不與汝。』
者，波逸底迦。」 ^591b27

言與欲已者，謂僧伽有如法事，先情許已。
後便悔者，謂先與欲後起悔心。
言還我來者，此出遮詞：「誰知汝等取我欲去，反於我等作不饒益。」
此戒與前毀破學處有差別者，前望羯磨事已先知；
此據不知，但遮其欲。
此中犯者，已與他欲後生悔恨，煩惱既生心無慚恥，
於所對境作苾芻想，言告彼時，便得墮罪。
other:: 
####  54 與未近圓人同室宿過二夜學處
與未近圓人同室宿過二夜學處第五十四 ^591b29

佛在室羅伐城給孤獨園，如世尊說：「常以月八日十五日，
大眾同集，共聽經法。」
便至夜半，有老苾芻然明而臥，夢見故二，
遂共交通，讇言外聞遂生譏謗。
因制不應與未近圓人同一室宿，亦復不得然明而臥；日月光者無犯。
又因尊者羅怙羅及病苾芻，開經二夜，至第三夜令未近圓人出宿。
出宿之時不應驅遣使出寺外及離簷前，但可離其房門勢分。
若恐惡苾芻為破戒緣者，至第三夜，宜令求寂向善友房。
此若無者，應共驅出罪惡苾芻、或自將求寂餘處而臥。
若自安居已不得往餘處者，應生心念為防護故，於三月中與求寂同宿者無犯。
為於行路至出宿時，有虎豹等恐驚怖者，
至第三夜，當須警覺。
若其不能通夜覺者，極至明相出時，必不應睡；若猶困乏者聽睡無犯。
難時聽許者，無難不應行。
路有驚恐，應遣在前自居其後。
若行困極，當與小食。 ^591c8

時鄔波難陀有二求寂：一名利刺、二名長大。
過二夜共宿，并與俗人同處。
由眠臥事不寂靜煩惱，制斯學處。 ^591c25

「若復苾芻，與未近圓人同室宿過二夜者，波逸底迦。」 ^591c28

言未近圓人者，除苾芻、苾芻尼，諸餘人類，咸犯斯學。
如是應知，至第三夜共女宿時，便犯兩墮。
過二夜者，謂經二夜至第三夜，始從初臥即得惡作。
明相出時，便得墮罪。
言同室者，有四種室：一、總覆總障，如諸房舍及客堂樓觀等，
上總遍覆四壁皆遮。
二、總覆多障，於其四壁少安窓戶。
三、多覆總障，即四面舍於四邊安壁中間，
豎柱四簷內入、或低或平。
四、多覆多障，謂三面舍。
此於四面舍無其一邊，若半覆半障、或多覆少障、
或簷際等，並皆無犯。
若過二夜淨宿之時，與扇侘半擇迦等，
經明相者，得惡作罪。
於未近圓作未圓想等六句，四犯、二非犯。
若崖坎下、或空樹中者無犯。
若與授學人同室者，亦應淨宿。
此授學人與未近圓人亦淨其宿。
凡眠臥時，若有難緣無餘床席，應疊嗢呾羅僧伽為四重而臥其上。
以僧伽胝疊安頭下、或用覆身安呾婆娑，以充內服。
凡臥息時右脇著床，兩足重壘，身不動搖，
作光明想，安住正念情無嬈惱，衣服不亂，
於睡知量，念當早起，初夜後夜恒修善品，此是沙門眠息之法。
若無病苦晝不應臥。
若眠息時，有人相惱者，應向餘處。
other:: 
####  55 不捨惡見違諫學處
不捨惡見違諫學處第五十五 ^592a1

佛在室羅伐城給孤獨園，時無相苾芻生罪惡見，
欲令捨故，作白四羯磨，眾開諫時猶尚不捨。
由不善觀事邪智煩惱，制斯學處。 ^592a25

「若復苾芻，作如是語：『我知佛所說法，欲是障礙者，
習行之時，非是障礙。』
諸苾芻應語彼苾芻言：『汝莫作是語：「我知佛所說：
『欲是障礙法者，習行之時，非是障礙。』」
汝莫謗世尊，謗世尊者不善。
世尊不作是語，世尊以無量門，於諸欲法說為障礙。
汝可棄捨如是惡見。』
諸苾芻如是諫時，捨者善。
若不捨者，應可再三慇懃正諫，隨教應詰令捨是事。
捨者善；若不捨者，波逸底迦。」 ^592a28

作如是語者，謂引世尊所說，雖有妻室獲得沙門果，遂生惡見。
世尊所說法者，一、世尊說；二、弟子說。
由大聖力法興於世，雖弟子說，亦名佛說。
障礙法者，謂五部罪。
非障礙者，謂不能障沙門聖果。
此中犯者，若苾芻心生惡見謂為正見，
云：「我所解最為殊勝。」
實不從佛聞如是語，但出自意說其文義。
不生慚恥，邪說誑他。
餘苾芻見時應為屏諫。
若不捨者，得惡作罪。
次羯磨諫作初白竟，乃至第二羯磨竟，
若不捨者，一一皆得惡作之罪；第三竟時，便得墮罪。
應於大眾中說悔其罪。
other:: 
####  56 隨捨置人學處
隨捨置人學處第五十六 ^592b8

佛在室羅伐城給孤獨園，時無相苾芻僧伽與作捨置羯磨，
時鄔波難陀與其同住。
事惱同前，制斯學處。 ^592b20

「若復苾芻，知如是語人未為隨法、不捨惡見，
共為言說、共住受用、同室而宿者，波逸底迦。」 ^592b23

言未為隨法不捨惡見者，雖得眾法不欲隨順，所陳惡見無改悔心。
設未順眾，若捨惡見者，雖與同住，無其墮罪。
共為言說者，謂評論善惡受白事等。
共住者，與作依止師。
受用者，謂受供給。
同室宿者，於前四種室中作如上事，宿經明相，
皆得墮罪，方便得輕。
若不知是被眾捨棄、或身有病苦、或欲捨惡見，並無犯。
other:: 
####  57 攝受惡見求寂學處
攝受惡見求寂學處第五十七 ^592b25

佛在室羅伐城給孤獨園，有二求寂：一名利刺、
二名長大，作諸惡行心無羞恥。
見昔朋友得羅漢果，作是念言：「彼與我等舊行非法，
而今獲得勝增上果，故知犯罪非障聖果。」
此惡見人眾應開諫，安在見處令離聞處，
大眾和合秉白四法，令捨惡見。
若作白已，應往告知，乃至羯磨一一皆爾。
第三法竟，若不捨者，即應驅擯，不得同住。
而鄔波難陀遂便攝養，與共同住。
事惱同前，制斯學處。 ^592c5

「若復苾芻，見有求寂，作如是語：『我知佛所說法，
欲是障礙者，習行之時，非是障礙。』
諸苾芻應語彼求寂言：『汝莫作是語：「我知佛所說：
『欲是障礙法者，習行之時，非是障礙。』」
汝莫謗世尊，謗世尊者不善。
世尊不作是語，世尊以無量門，於諸欲法說為障礙。
汝可棄捨如是惡見。』
諸苾芻語彼求寂時，捨此事者善。
若不捨者，乃至二三隨正應諫，隨正應教，令捨是事。
捨者善。若不捨者，諸苾芻應語彼求寂言：
『汝從今已去不應說言：「如來、應、正等覺是我大師。」
若有尊宿及同梵行者，不應隨行。
如餘求寂得與苾芻二夜同宿，汝今無是事。
汝愚癡人，可速滅去。』
若苾芻知是被擯求寂而攝受饒益，同室宿者，波逸底迦。」 ^592c14

言攝受者，謂與依止。
為饒益者，給彼衣鉢、或教學業亦名饒益。
與同室宿，經初二日各一墮罪，至第三日得二墮罪。
若與依止及教讀誦，皆得墮罪。
凡不見罪等被捨置人，共為受用，皆得惡作，餘如前說。
other:: 
####  58 著不壞色衣學處
著不壞色衣學處第五十八 ^592c28

佛在王舍城竹林園中，時祇利跋寠山大節會日，
遠近城邑士女咸萃，歌管音樂並皆雲集。
是時樂者作如是議：「我之管曲人皆見聞，
未是殊妙，宜須改異，更作新奇。」
時有樂人取六眾苾芻形像，變入管絃。
既是新異人皆競集，自餘鼓樂無往看者，遂多得珍財。
時六眾苾芻聞斯事已，自相告曰：「無識倡優摸我形狀，
將為舞樂，尚獲多財；豈若自為而不得物！」
既足衣鉢無假乞求，遂於大會眾聚之時，著俗衣裳自為歌樂。
諸有看人咸集於此，自外管絃並皆息唱。
是時樂人自相告曰：「前為形狀多獲珍財，今彼自為我無所得。
可將珍貨密贈六人，彼見哀憐必隨我欲。」
時六眾苾芻既受貨已，住彼作樂。
苾芻不應習學歌舞及往觀聽。
此由染衣事不寂靜煩惱，制斯學處。 ^593a5

「若復苾芻，得新衣，當作三種染壞色：若青、
若泥、若赤，隨一而壞，若不作三種壞色而受用者，波逸底迦。」 ^593a21

言新衣者，謂是體新，非是新得，名為新衣。
衣有七種，具如上說。
言青者，取訶梨勒，或研或擣和水成泥，
塗鐵器中停經一宿，和以煖水染物成青，非深青色。
若泥者，謂是泥染。
文云：「赤石是也。」若赤者，謂是樹皮、根莖、
枝葉、花果。堪染衣者，皆得壞色。
言受用者，謂是披著，初擐體時，即得墮罪。
此之方便皆得惡作。
下至拭鉢巾拂足巾鉢帒濾羅腰絛等，咸須壞色點淨而畜。
若其衣體、或經、或緯，是不淨物，不壞而披，皆得惡作。
先壞色衣王賊奪去，後時重得舊淨已成。
若不壞色為不壞色想，六句如上。
若重大衣帔是僧祇物，聽留縷#CB01776;而受用之，
亦不須染，不應露著出外遊行。
若要出時，表裏皆須赤衣通覆，勿令外現。
若縷#CB01776;尚露出者，應截去之。
若是別人物，皆須作委寄法而為受用，
應對苾芻作如是說：「具壽存念！
此重大衣以某甲施主為委付者，我為彼想而受用之。」
第二、第三亦如是說。
other:: 
####  59 捉寶學處
捉寶學處第五十九 ^593a24

佛在王舍城鷲峯山，爾時世尊於日初分執持衣鉢，
將尊者阿難陀以為侍者，從鷲峯山詣王舍城乞食。
遇天大雨水蕩崖崩，見劫初人所安伏藏，光色晃曜。
世尊告曰：「阿難陀！
汝應觀此是大害毒。」
阿難陀答言：「大德世尊！
實是可畏毒。」去斯不遠，有一採根果人，
聞之生念：「我於先來但見齧毒，至於害毒實未曾見，勿令於夜蜇害於我。
試往觀之，識其形狀。」
既其至已見是伏藏，光彩外發。
竊生是念：「願此害蛇恒蜇於我父母、妻子所有眷屬，亦不辭痛。」
遂將葉蓋細細持歸，共諸親族隨意受用。
時未生怨王見其富盛，遣使往察，徐而問之：「汝於何處得王伏藏？」
彼人報曰：「我實不得王家伏藏。」
捉以送王。王自問曰：「汝可實說得吾伏藏耶？」
彼人答言：「我實不得。」
王問諸臣：「違王教勅罪合如何？」
答云：「合死。」王言：「此違我命，宜當准法，所有眷屬皆繫獄中。」
即將向殺處，彼人悲泣隨屠者行，高聲大喚：「阿難陀！
此是害毒！此是害毒！」
將刑有言，法須返奏。
使持此語返報於王，王曰：「言不相當，必有其義。
汝可喚來，我自親問。」
彼人具以昔緣而答。
王於三寶初始生信，聞說此言不覺流淚，
告彼人曰：「汝緣世尊獲斯珍寶，罪雖合死我今釋放，
并汝眷屬，應將此物供養佛僧。」
既蒙釋免，遂辦上供奉請佛僧就其住宅，
佛為說法踊躍歡喜，便獲初果。
緣斯不聽苾芻捉寶。
又鄔波難陀往教射處，復往樂坊，怖其博士，
令輸餅直，賣盡弓矢戲具之屬，終致貧窮，此是寶類。
又鄔波難陀於薜舍離取他童子瓔珞，云是藥叉神物。
因受不淨財，事過限廢闕煩惱，制斯學處。 ^593b14

「若復苾芻，寶及寶類，若自捉、教人捉，除在寺內及白衣舍，波逸底迦。
若在寺內及白衣舍見寶及寶類，應作是念，
然後當取：『若有認者我當與之。』
此是時。」 ^593c16

言寶者，謂金銀、琉璃、硨磲、碼碯、珊瑚、虎魄、
商佉右旋，及牟薩羅帝青大青，日月光等。
言寶類者，謂鬪戰具，所有兵刃、或管樂所須戲具雜物。
自捉者，謂自身觸。
遣他者，謂教他觸。
寺內者，謂苾芻住處，因鹿子母遂開舉捉。
白衣舍者，謂俗人舍。
捉他金囊欲為藏舉者，無犯。
此中行法者，凡得遺物，主若來索，應反問之。
若記識同即宜還彼，若差互者此不應還。
若於寺外見他物時，以葉草等蓋覆令密，
不得於此為輕棄心，無主來索收歸住處，
私自舉掌經七八日，無人索者收貯僧庫，
經五六月又無索者，應供僧伽，買牢器具。
若後主索，應勸喻彼令施僧伽；若不肯施，當酬本直。
若索利者，宜告之曰：「由佛制戒還爾本物，更索其利是所不應。」
若寶裝瓔珞、若臂釧等嚴身之具、若張弦樂器、
若堪吹#CB00908;角弓施弦#CB01841;箭有鏃頭、
若像身中有佛舍利，如斯等類自觸教他，
皆得波逸底迦；方便之罪准果應知。
若嚴身具不以寶裝，及諸假寶弓無弦、
箭無鏃，未張樂器，#CB00908;不堪吹，
乃至結草為瓔珞具，無舍利像及龍象額珠，
自觸教他及作書等，或坐寶座，咸惡作罪。
若向天上觸時無犯。
若先是兵刃，打壞無堪者無犯。
亦不應著諸瓔珞具。
必須執捉有舍利像及無舍利像，作大師想然後方捉，由是佛寶故。
若不守持心，觸得本罪。
若月光珠及日光珠，為出水火觸亦無犯。
知是賊徒不應指示，若須水火應與。
若觸輪王七寶，隨其所應得輕重罪，一得眾教、
二得墮罪，餘四無犯〔觸女成殘，　　珠輪墮罪，
　　二惡象馬，　　無犯應知〕。
other:: 
####  60 非時浴學處
非時浴學處第六十 ^593c20

佛在王舍城竹林園中，時六眾苾芻在溫泉所，
作諸調弄惱影勝王，由此為緣遂遮洗浴。
身形臭氣時俗譏嫌，因更開聽半月中洗，復聽在時無過。
由隨自樂事過限煩惱，制斯學處。 ^594a22

「若復苾芻，半月應洗浴，故違而浴者，除餘時，波逸底迦。
餘時者，熱時、病時、作時、行時，風時、雨時、
風雨時，此是時。」 ^594a27

言故違者，謂違限齊而浴。
熱時者，謂春時餘有一月半當作安居，
即是四月初至五月十五日，及夏初一月，
即五月十六日至六月十五日，此兩月半名極熱時。
病時者，若不洗浴身心不安。
作時等者，義如上說。
風時者，謂有微風吹動衣角。
雨時者，乃至天雨有二、三渧墮其身上。
風雨時者，謂風雨俱有。
初開半月浴，因大熱時後聽隨意，更開病等，皆非是犯。
此中犯者，若灌頂、若入河池、若冷水、若煖湯，
於斯等處不作時心守持而浴者，從上澆水流至于臍，
若入河池水過臍上，得波逸底迦。
若有要緣須渡河#CB00589;、
若繞灘磧、若過橋隄脚跌墮水、或時悶絕他以水澆、
若在河池為學浮故，若遇天雨，並皆無犯。
若在時內須數洗者，應守持心方為沐浴。
苾芻住處咸須淨掃，處若寬大修治難遍者，當於要用處而掃拭之。
若至八日、十五日，應鳴健稚合眾共掃，
眾集之時應說法語、或聖默然，事訖應浴，
禮制底已共相慰問，隨意而去。
苾芻見地若淨灑掃、或牛糞塗，欲履踐時，皆誦伽他。
佛堂制底及幡幢竿，須蹈影過，亦誦伽他。
若有方處地多暑熱，亦隨意浴。
若觸死屍亦應洗浴。
苾芻身死應檢其屍，若無蟲者以火焚燒。
無暇燒者應棄水中、或埋於地。
若有蟲及天雨，應共輿棄空野林中，北首而臥，
竹草支頭，以葉覆身面向南望，當於殯處誦無常經，復令能者說呪願頌。
喪事既訖宜還本處，其捉屍者連衣浴身。
若不觸者應洗手足。
若剃髮者亦在時攝。
若除爪甲應作剃刀形、或斧刃形，不得作稻粒形、
人頭半月及烏鳥 #CB01040;，
不得揩使光澤，應刮去塵垢。
若剃髮者咸須總剃，不應留頂上朱塗，不應以鉸刀翦髮。
若在瘡邊隨意翦之，三隱處毛並不應剃。
若蟲生、或有瘡，應告上座方剃。
若脛腨毛近瘡應剃。
蘭若苾芻髮極長時，得齊兩指，餘不應爾。
剃髮之時，不應披三法服，應別畜一剃髮之衣。
此若無者，可披僧脚崎。
若無剃髮人，苾芻解者，應於屏處剃之，
由此僧伽聽畜剃刀等物，須者取用。
若大眾地灑掃淨處，不應於中除棄爪髮。
若是老病及有風雨，聽隨處剃。
剃髮竟時應以牛糞塗拭其地，次洗浴身，
老病乏水應洗五支，謂頭及手足。
若洗浴時應觀合不。
其澆水者，應著二衣，不應師子而洗野干，
謂破戒人使持戒者，若是父母、阿遮利耶、
鄔波馱耶，此之四人縱是破戒亦應供養，不應輕慢。
若洗浴時，不應輒使不信之人及初信人入於浴室。
若洗浴時要須心念守持：「我今欲洗，在何時中？」
然後方浴，不得將甎石等磨揩髀腨，不應露體而浴。
可畜浴裙長四五肘、闊一肘半，不得複作，若複作者恐蟲住內。
將欲洗時應觀其水無蟲方浴。
若無裙者，應以樹葉掩身屏處而浴，若洗浴時蟲著身者，此水則不應浴。
若在河池洗浴竟時，方便以手開掩浴裙，漸漸出水勿令相著帶小蟲出。
若至岸邊，暫時蹲住，然後偏抽捩除其水，不應濕體披支伐羅。
若拭身巾、或以洗裙拭去身水，方可披衣。
如上所說，不順行者，咸惡作罪。 ^594b1

第七攝頌曰：
　　殺傍生故惱，擊攊水同眠，
　　怖藏資索衣，無根女同路。
other:: 
####  61 殺傍生學處
殺傍生學處第六十一 ^595a1

佛在室羅伐城給孤獨園，時鄔陀夷苾芻往教射堂，
自現己技作五箭法，輕忽人眾，因害飛禽。
由傍生事不忍無悲煩惱，制斯學處。 ^595a5

「若復苾芻，故斷傍生命者，波逸底迦。」 ^595a8

言故者，謂作傍生想故心而殺。
言傍生者，謂烏禽、蛇鼠等。
斷命者，令彼命根身中不續。
此中犯者，若苾芻以自身手、若持器仗、
或擲餘物作殺心而打者，或當時死、或後命終，
皆得本罪；若不死者，得惡作罪。
使癲狂者行殺害時，彼雖無犯，教者本罪。
若遣書信若手印等令其行殺，命斷之時，皆得惡作。
境想六句亦如上說。
復有處說：「實非傍生作傍生想，亦得本罪，從心結重。」
若故殺彼而錯殺此，得惡作罪。
若無心當境者，無犯。
other:: 
####  62 故惱苾芻學處
故惱苾芻學處第六十二 ^595a9

佛在室羅伐城給孤獨園，時鄔陀夷苾芻見十七眾受近圓已，
作惱亂心而告之曰：「汝等雖蒙作法，實不得戒。
何用勞心更求學業？」
由戲笑事不寂靜煩惱，制斯學處。 ^595a20

「若復苾芻，故惱他苾芻，乃至少時不樂。
以此為緣者，波逸底迦。」 ^595a24

言故惱者，謂彼本心以惡作事令他生惱。
少時不樂者，謂彼悔箭射心。
言以此為緣者，謂以惱亂為緣。
此中犯者，說他事時，言或稱理或不稱理，
作觸惱心，謂時非時、結界成不、二師有過汝可更受、
汝於某處盜親教師衣、或犯重罪，說是語時，
他惱悔心生與不生，言說了時，便得墮罪。
除近圓事及波羅市迦，若以餘緣相惱亂者，咸得惡作。
若授學人及不解語人，欲令生惱，亦得惡作。
若作饒益心、隨順律教以理開導者，皆悉無犯。
境想六句，兩重四輕；於惡作事想疑等亦有六句，如上應思。
other:: 
####  63 以指擊擽他學處
以指擊攊他學處第六十三 ^595a26

佛在室羅伐城給孤獨園，時十七眾苾芻中有一人，被惱不樂。
彼十六人共來愧謝，以指擊攊，因笑過分遂致命終。
事惱同前，制斯學處。 ^595b10

「若復苾芻，以指擊攊他者，波逸底迦。」 ^595b14

若苾芻以一、二指乃至十指，擊攊他時，各獲墮罪。
若二人身俱頑痺而擊攊者，得惡作罪。
苾芻苾芻想，兩重四輕，於擊攊想亦為六句。
若以指頭示瘡黶處者，無犯。
other:: 
####  64 水中戲學處
水中戲學處第六十四 ^595b15

佛在室羅伐城給孤獨園，時十七眾苾芻在阿市羅跋底河中戲，
時勝光王見生譏嫌。
事惱同前，制斯學處。 ^595b20

「若復苾芻，水中戲者，波逸底迦。」 ^595b23

言水中戲者，因九事生犯，謂自喜教他喜、
自戲教他戲、自跳教他跳、掉舉弄影、身相打拍。
此中犯相者，謂在水中若出若沒、若去若來、
若拍水為鼓、若自作若共他作、若隨三業所引起事。
若苾芻作戲調想，初從座起著裙披衣，
去至洗處，著洗裙入水中，隨其深淺、或堪不堪，
擬為戲調，一一皆得方便惡作。
若為戲笑、若浮若沒、若去若還、或 #CB00403;波下、
或泝流上、若打水作樂、畫水波文、於水瓨中、
或罐器內、若於羹椀以手打拍，作絃管音者，咸得墮罪。
若指彈作聲，為戲調心，皆得惡作。
若作取涼冷意騰攪水波、若渡河若學浮者無犯。
如世尊說：「苾芻應習浮，恐有難緣不能浮渡。」
若以水灑弄他時，隨渧多少咸得墮罪。
為取涼冷水灑，無犯。
油等渧他者，得惡作罪。
除水已外，若將餘物而戲調者，皆得惡作。
水作水想有其六句。
有說：「實非是水而為水想，亦得墮罪。」
other:: 
#### 65 與女人同室宿學處
與女人同室宿學處第六十五 ^595b24

佛在室羅伐城給孤獨園，時阿尼盧陀苾芻於無男子處，與女人同一室宿。
女生染意，請就家中設食供養，強逼苾芻欲行非法。
由女人事譏嫌煩惱，制斯學處。 ^595c14

「若復苾芻，共女人同室宿者，波逸底迦。」 ^595c18

言女人者，謂是人女，堪行非法手足相稱。
言同室者，四室如前。
此中犯者，苾芻與女一處同宿，至明相出，便得墮罪。
若明相未出，得惡作罪。
若女在閣上苾芻在下、或復翻此；若有梯，
除去；有戶牢閉；若不去梯應安關鑰、若令苾芻等而為守護，
其守護人不應眠睡，若異此者便得墮罪。
或雖同室，以物遮障使絕往來。
若女在室外牢閉其戶、或牧牛羊孤獨舍中，遮障同前。
若以柴棘周匝圍繞者無犯。
若不爾者，明相出時咸得墮罪。
若天龍女可見形者，及女傍生同處宿時，咸得惡作。
小女傍生不堪行婬者，無犯。
若居叢薄、或在榛林、密竹間空樹內、庇崖坎蔭樹枝與女宿時，
咸得惡作。無堪之女，亦得惡作。
長行屋宇門各別開，隨有女處同宿得罪。
女為女想，有其六句，前四得罪，後二無犯。
若苾芻先臥、女人後來，苾芻不知亦得本罪。
有說：「設無女人作有女想，亦得本罪。」
若有父母夫主等為守護者，同宿無犯。
other:: 
####  66 恐怖苾芻學處
恐怖苾芻學處第六十六 ^595c19

佛在室羅伐城給孤獨園，時鄔陀夷披著毛緂驚恐十七眾云：
「神鬼來。」令生恐怖。
由戲笑事不寂靜煩惱，制斯學處。 ^596a10

「若復苾芻，若自恐怖、若教人恐怖他苾芻，
下至戲笑者，波逸底迦。」 ^596a13

下至戲笑者，雖作調弄，本為惱心。
此中犯者，若苾芻於餘苾芻作恐怖意，
以可惡事令生畏惱，謂以色聲香味觸為驚怖事，
告彼人曰：「畢舍遮等欲來殺汝。」
隨彼怖不，解其言義，便得本罪。
若以可愛色聲等事，謂王欲來殺害汝者，得惡作罪。
若於授學人及於餘人為驚惱者，得惡作罪。
若說地獄、傍生、餓鬼，情存化導，彼雖生怖者無犯。
苾芻苾芻想有其六句，初二本罪，後四輕罪。
實無怖事作無怖想，亦有六句。
有說：「設非苾芻作苾芻想，亦得墮罪。」
other:: 
####  67 藏他衣缽學處
藏他衣鉢學處第六十七 ^596a15

佛在室羅伐城給孤獨園，時十七眾共六眾苾芻在水而浴，
時十七眾在水中戲，沒不疾出。
是時六眾收取其衣，藏草叢下捨之而去。
事惱同前，制斯學處。 ^596a27

「若復苾芻，自藏苾芻、苾芻尼、若正學女、
求寂、求寂女衣鉢及餘資具，若教人藏，
除餘緣故，波逸底迦。」 ^596b2

言正學女者，若曾嫁女年滿二十、若是童女年滿十八，
應與正學法，作白二羯磨與之。
言正學法者，謂是六法及六隨法。
云何六法？
　　一者不得獨在道行。
　二者不得獨渡河水。
　　三者不得觸丈夫身。
　四者不得與男同宿。
　　五者不得為媒嫁事。
　六者不得覆尼重罪。 ^596b5

頌曰：
　　不獨在道行、不獨渡河水、
　　不故觸男子、不與男同宿、
　　不為媒嫁事、不覆尼重罪。 ^596b11

云何六隨法？
　　一者不捉屬己金銀。
　二者不得剃隱處毛。
　　三者不得墾掘生地。
　四者不故斷生草木。
　　五者不得不受而食。
　六者不得食曾觸食。 ^596b15

頌曰：
　　不得捉金等、不除隱處毛、
　　不掘於生地、不壞生草等、
　　不受食不飡、曾觸不應食。 ^596b19

若正學女及求寂男女受戒法式，如廣文說。
言衣者，謂應量衣，合分別者。
鉢謂堪得守持。言餘資具者，謂鉢絡、飲水器、
腰絛、針筒等。言鉢絡者，謂盛鉢帒，若用布作、或用織網。
若是老病聽畜杖絡。
飲水器者，謂小銅盞。
腰絛者，聽畜三種：一、匾絛；二、圓絛；三、方絛。
諸繩索類悉不應用，若更有餘綺飾絛帶，皆不合畜。
金銀莊嚴具是不淨物，亦不應著。
但是沙門合畜之物，得根本罪；不合畜者，得惡作罪。
除餘緣者，若恐有王賊等難，為其藏舉者無犯。
此中犯者，知是他物作故惱心、或復戲笑，
隨彼前人生惱不惱，藏彼物時便得墮罪。
若金銀等器，若犯捨鉢等、若不淨三衣、
若減量衣、若授學人物、若此部餘部互為藏舉，
及餘沙門婆羅門等物，輒藏舉者，咸得惡作。
other:: 
####  68 他寄衣不問主輒著學處
他寄衣不問主輒著學處第六十八 ^596b23

佛在室羅伐城給孤獨園，時鄔波難陀以己三衣與依止弟子，
弟子得已治染既訖，作己物心還寄師主，便往他方。
時彼師主輒取而著，極令垢膩還安本處，弟子後還見衣生惱。
由取衣事及廢闕煩惱，制斯學處。 ^596c11

「若復苾芻，受他寄衣，後時不問主輒自著用者，波逸底迦。」 ^596c16

衣者，謂三衣。不問者，不從他借用者披著。
此中犯者，若苾芻與苾芻衣，不問主，自取而著。
不問不問想疑，取衣著時，二重二輕，後二無犯。
授學人等衣及不淨衣，不借而用，並得惡作。
若親友物，彼聞用時心歡喜者無犯。
有說：「雖實借得作不借想，亦得墮罪。」
other:: 
####  69 以眾教罪謗清淨苾芻學處
以眾教罪謗清淨苾芻學處第六十九 ^596c18

佛在王舍城竹林園中，時蜜呾羅步弭迦見實力子披衣拂著蓮花色苾芻尼頭，
遂便謗彼犯眾教罪。
由同梵行事不忍，不寂靜煩惱，制斯學處。 ^596c25

「若復苾芻，瞋恚故，知彼苾芻清淨無犯，
以無根僧伽伐尸沙法謗者，波逸底迦。」 ^596c29

言無根者，謂無見聞疑根。
僧伽伐尸沙者，於十三中隨一一事謗者，
謂非理出言，於不淨人有十一事成犯，
六事非犯；於清淨人十事成犯，五事無犯，如上應知。
以眾教謗，便得墮罪。
若窣吐羅罪謗、若謗授學人、若前人不領解語，咸得惡作。
淨與不淨作淨想疑，得波逸底迦。
作不淨心，得惡作罪。
有說：「雖非苾芻作苾芻想，而謗他者，亦得墮罪。」
other:: 
####  70 與女人同道行學處
與女人同道行學處第七十 ^597a2

佛在室羅伐城給孤獨園，有諸苾芻從王舍城詣室羅伐悉底，
時有織師與婦共鬪，其婦遂便捨家而去。
苾芻見之，與為同伴，在路而行。
是時織師隨後尋見，謂其詃誘打之次死。
由道行事譏嫌煩惱，制斯學處。 ^597a11

「若復苾芻，共女人同道行，更無男子，乃至一村間者，波逸底迦。」 ^597a16

言無男子者，謂唯有女。
言一村間者，謂一拘盧舍。
若半拘盧舍，皆得惡作；滿拘盧舍，皆得墮罪。
若無男子境想，六句同前，下二無犯。
女為女想，亦有六句。
若化女、天女、龍女、半稚迦女、若二根、若未堪行婬女，
同路行時，咸得惡作。
有說：「若無女作有女想、有男作無男想，亦得本罪。」
若過險路以女人為防援者、或時失道女人指示，斯皆無犯。 ^597a18

第八攝頌曰：
　　賊徒年未滿，掘地請違教，
　　竊聽默然去，不敬酒非時。
other:: 
####  71 與賊同道行學處
與賊同道行學處第七十一 ^597a26

佛在室羅伐城給孤獨園，時有苾芻共興易人偷關稅者同路而去。
事惱同前，制斯學處。 ^597b1

「若復苾芻，與賊商旅共同道行，乃至一村間者，波逸底迦。」 ^597b4

言賊者，若竊盜、若強奪、若偷稅人，曲路而過。
言同道者，謂是險道。
犯罪分齊如前應知。
若棄賊前去、若癲狂病者，無犯。
賊伴賊伴想有其六句。
有說：「非賊賊想，亦得墮罪。」
根本薩婆多部律攝卷第十二
 ^597b6
