十八空論亦十六亦十八亦十四亦十七
author:: 龍樹菩薩造
translator:: 陳天竺三藏真諦譯
jing:: 
問：空無分別，云何得有十八種耶？
答：為顯人、法二無我是一切法通相，今約諸法種類不同開為十八。
何者？一內空、二外空、三內外空、四大空、
五空空、六真實空、七有為空、八無為空、
九畢竟空、十無前後空、十一不捨離空、
十二佛性空、十三自相空、十四一切法空、
十五無法空、十六有法空、十七無法有法空、十八不可得空。
合此十八為十六空，凡有兩義故立十六空：
一體：二用。 ^861a18

第一內空，亦名受者空。
凡夫二乘謂六入為受者，以能受六塵果報故。
今明但有六根，無有能執，以無執故言受者空也。 ^861a26

第二外空，亦名所受空。
離六外入無別法為可受者也。
若諸眾生所受所用但是六塵，內既無人能受、
外亦無法可受，即人法俱空。
唯識無境，故名外空。
以無境故，亦無有識，即是內空。
六入無識，即是無人；無有根塵，即是無法。
故內外二空，兩義相成也。 ^861b1

第三內外空，謂身空也。
此身四大為內外所依，內依即六根，若五根皆有淨色，
及意根並依此身，故名內依。
外依者，謂外六塵，若己身四大，唯除五根淨色，
所餘色香等屬外六塵，攝持於五根故稱為外，非謂離身之外也。
此身能持根塵，故名為依，根塵所依也。
此根及非根皆悉是空，故名內外空也。 ^861b7

第四大空，謂身所拪託，即器世界。
十方無量無邊皆悉是空，故名大空。 ^861b14

第五空空，能照真之相會前四空，從境得名呼為空智。
空智亦空，故立空空。 ^861b16

第六真實空，謂真境空。
行者見內外皆空，無人無法此境真實，
立真實名由分別性，性不可得名分別性，性空即真實空也。 ^861b18

此六空辯空體自成次第：一受者空、二所受空、
三自身空、四身所住處空、五能照空、六所觀境空也。
前四皆是所觀境空，第五能觀智空，第六所分別境界相貌空。
又前四所知，第五能知，第六所知相貌。
第五智空治前四境，四境是空。
第六真空，治第五智，故智成空。
若無第五智空治前四境，則有人有法，是分別性。
由此智見前境是無人無法，即治前境。
若無第六境空治第五智，此智既但真解，
還成分別性，故言第六真實空名為治智也。 ^861b20

第二義明空自有十二：一者行空、二非行空。
菩薩學此兩空，為得二種善法，一謂善道、二謂善果。
道即三十七品等，善果即是菩提等也。
行空者，明三乘諸道無人法，非真實、非虛妄。
離此四種心，是名善因。
為得此善因，是故菩薩學觀行空。
非行空者，謂二種善果，即餘、無餘涅槃。
若有餘除集，此果則離四種顛倒，非是常樂我淨。
若無餘滅苦，即是常樂我淨。
此第七第八兩空，是淨菩薩自度，初得道、後一得果。 ^861c2

第三畢竟空，為恒利益他菩薩修空畢竟，恒欲利他至眾生盡誓恒教化。
此心有著。今此觀心，此心定令捨畢竟之心，
自然利益方是真實智，名畢竟空也。
若作畢竟心能為利益，不作不益。
不復自然、恒利益不空。
此畢竟之心，是智第九，名畢竟空。 ^861c12

第四無前後空，亦名無始空。
為成畢竟空，利益他故。
不前後，即無始終。
菩薩若不解其是空，則生疲厭之心捨棄生死。
既見生死是空，則不分別前之與後及以始終。
既不分別始終，則於短於長心無憂喜，
於長不憂、聞短不喜。
既離憂喜，則能不捨生死。
以不捨故，畢竟利益乃得成也。
是故第十觀無始空。 ^861c18

第五不捨離空。菩薩修學此定止，為功德善根無盡。
何以故？一切諸佛於無餘涅槃中，亦不捨功德善根門。
有流果報已盡，功德善根本為化物故恒有此用。
如來雖入涅槃，猶隨眾生機緣現應化兩身，
導利含識，即是更起心義。
故眾生不盡，應化之用亦不盡。
故言雖入無餘而不捨功德善根也。
若二乘入滅，無更起心，以慈悲薄少不化眾生。
若佛入無餘而更起心者，以諸佛菩薩三身利物無窮故，
如來法身即是一切無流法之依處故，言散滅不捨離功德也。
所以得知涅槃之中猶有法身者，以用終體。
既覩應化之用不盡，故知此身之體常自湛然、永無遷壞。
如毘婆沙師說無，涅槃無有自相，而不可言無。
何以故？為能顯事用故。
若不依涅槃不成智慧，智慧不成則煩惱不滅。
涅槃既能生道，道能滅惑，即是涅槃家事。
既見有事，則知應有體，故不得言無也。
如來法身在涅槃中，即義亦爾。
為除分別涅槃不捨功德，即是分別性，
真實義中無此分別，故名不捨離空。
語言說涅槃不捨功德，而涅槃中亦無不捨之意，
故名不捨空，即成不捨生死之意。
前明不捨生死畢竟利他，異於二乘不能永利；
今明雖在生死及涅槃並皆化物，此義不異，故前來至此。
凡有三空名利他事，此即第十一不捨空，亦名不散空也。
六性空、七相空、八一切法空，此三明自利利他因。 ^861c25

問：空何所為？答：為清淨佛性即空，故名性空。 ^862a22

問：何故名性空？答：佛性者即是諸法自性。
何以故？自然有故。
但自性有兩義：一無始、二因。
譬如無始生死中，有心無心兩法自然無因。
若心有因，此因為本有？
為始有？若本有因，此因即是自然。
既是自然，亦應許心是自然。
昔未有因，應無眾生，有時有因方有眾生，如土石等。
若有因時，應成眾生。
故知自然一分作有心、一分作無心，故言譬如無始生死中，
有心無心兩法自然無因也。
佛性亦爾，自然無因。
虛妄尚有自然義，何況真實而不自然？
故由無始佛性為因。
所以六入欲求解脫，若無佛性，解脫之果不得成就，譬如淨珠能清濁水。
以佛性無始故，生死無始一異空。
淨不淨空等如上說。
此空性為離五失、顯五種功德。
人法是分別性。從人法生分別，是依他性。
就分別性覓法不可得，就依他性覓所分別之人法亦不可得，
即真實性。真實無體，無體故無相，無相故無生，
無生故無滅，無滅故寂靜，寂靜即是自性涅槃。 ^862a23

此自性空除五種過失：一除下劣心，不薄信佛性是有可得、
得之有無量功德，則不能發菩提心，不發此心，常守下劣。
佛性令其發心，故言能除下劣心也。
二除高心，若人不解佛性平等，謂我有佛性、
我已發心，他無佛性，不能發心，故高慢。
若體此理，無有此彼，高心即滅，故言能除高心也。
三除著虛妄棄捨真實，虛妄所以是生死過失者，
如人來打拍罵詈毀辱等事，一非本有，
二由心所作、虛妄所起。
非是自然，即是虛妄。
若不體真實道理，謂此是真實，則取著虛妄、
皆棄真實，故生三毒利等煩惱。
若識生死虛妄非是實有，則不見能拍所罵、
不見眾生過失、不生煩惱，即棄虛妄。
但見眾生皆有佛性、功德圓同，即是能取真實，由此即生慈悲成菩薩者。
四能除我見，諸法本來自性真實，若有若無二皆平等。
若人能作此解，即捨我見執相之心也。
五除怖畏，能令眾生信受甚深正法。
正法有相與無相，體解佛性則能信受無相正法，則不謗大乘也。 ^862b13

次明此性空能引五種功德者，一除下劣生正勤、
二除高慢生平等、三除虛妄生慈悲、四除見生般若、五除怖畏受正法故言性空。
顯佛性理有五種功德、離五過失，治護性令得清淨，
即是自利因，故此第十二名為性空。
佛性即是空也。 ^862c3

七自相空，為得三十二大相、八十小相。
相又有二種：一者色相，謂四大五塵；二無色相，謂一切四陰心法也。
化身非生死、非涅槃。
何以故？生死是虛妄顛倒，不過苦集兩諦，化身不爾。
依法應身而有體非顛倒，復能除眾生顛倒，故言非生死。
非涅槃者，有始終故。
以非生死，則無生死虛妄之相；以非涅槃，
亦無涅槃真實之相，故名相空。
若菩薩能修此相空，則令三十二相、八十種好，
即修治化身之相貌令得清淨，故第十三名為相空。 ^862c9

八一切法空者，謂一切如來法無量恒河沙，
如十力、無畏等，明相離不相離空。
若以法身望應身，有離不離。
但應身沒，不離法身。
何以故一？為法身是本、應身為末，末不離本、本為離末。 ^862c19

問：法身若不離應身者，有何過咎？ ^862c23

答：若爾，則一人得佛，一切人皆應得。
以一切人不同得故，故知法身有不即應身義。
法身亦不離應身。
何以故？以法身無有差別，常不離三世諸佛功德故。
若能如此亦離亦不離道理而修行者，此則能得應身之果。
但應化兩身悉能利物，化身正為下種、
應身為成熟，令此一切法空為清淨一切佛法。
一切佛法復有兩義：一則無離無不離，
以不可偏執；二則無執及所執，以境智無差別故也。
此即第十四辨一切法空。
至此凡有三空，明自利利他因竟。 ^862c25

第十五有法空、第十六無法空，此兩空通出前十四空體。
言有法空者，謂人法二無所有，為除增益謗。
言無法空者，謂真實有。
此無人無法之道理，除眾生妄執，謂無此道理，
故名無法空，為除損減謗。
離增離減則非有無，故名為空體也。
故此兩空還屬前十四空所攝也。 ^863a6

第十七有法無法空，此一空出諸空相。
所言有法無法空者，明此空體相決定無法，即名決定無。
有此無人法之道理故，名決定有。
此無此有，是空體相。
體明理無增減，相明其體決定。
決定是無、決定是有，即是真實無、真實有，
真實無人無法、真實有此道理。
此論所以但明十六空者，正以此兩空屬前六空體所攝也。
亦為十四空者，即後四空還辨前諸體相故。
此後空併屬前十四攝故，有十四、十六、十八廣略不同。 ^863a13

第十八出空果，所言不可得空者，明此果難得。
何以故？如此空理非斷非常，而即是大常。
常義既不可得，故斷義亦不可得。
無有定相可得，故名難得。
何以故？此之空理非苦非樂而是大樂，
非我無我而是大我，非淨非不淨而是大淨。
此空屬八空事用所攝，以見無人法正是空體，故名隨事用不同離張成異。
如上所辯，初六空明空體，即十空明空用。
用中後兩空為十四空所攝，第十七一空為六空體所攝、
第十八一空為八空用所攝，故十八成十六，十六還十四。
或先廣後略、或先略後廣，理事不同、體相差別，若離若合其義如此也。
此下第四分別空道理有三：一淨不淨。
若言空定是不淨，則一切眾生不得解脫。
何以故？以定不淨不可令淨故也。
若言定是淨，則修道無用。
何以故？未得解脫無漏道時，空體本已自然清淨故，則無煩惱為能障智慧。
又能除則不依功力，一切眾生自得解脫。
現見離功力眾生不得解脫，知此空非是定淨。
復由功用而得解脫，故知此空非定不淨。
是名淨不淨不淨淨道理也。
又釋：若言空理定是不淨，一切功力則無果報。
何以故？以空界自性是不淨，雖復生道，
俗不可除，道則無用。
無此義故，故知此空非性不淨。 ^863a23

問：若爾，既無自性不淨，亦應無有自性淨。
云何分判法界非淨非不淨？ ^863b18

答：阿摩羅識是自性清淨心，但為客塵所污故名不淨，為客塵盡故立為淨。 ^863b20

問：何故不說定淨定不淨，而言或淨或不淨耶？ ^863b22

答：為顯法界與五入及禪定等義異。
所以不說淨者，為明眼等諸根雖為煩惱所覆，而不為煩惱所染。
又非是淨，又非自性淨，故不說為淨。
若是法界，雖為煩惱所覆，而不為煩惱所染，
故非不淨，而是自性淨。
以是自性淨故，不說為不淨。
故知法界與五入體異也。 ^863b24

問：何故不說定是不淨？
答：為明與禪定有異。
何以故？若言法界定有煩惱，即自性不淨。
而此法界雖為煩惱所覆，而非自性不淨，故不得說定是不淨。
非不淨，正是法界之道理定有。 ^863c1

問：何故不說如如定淨，而言淨不淨耶？ ^863c5

答：為令眾生修道故，說為淨不淨。
即顯如如與五根有異。
何以故？如如及五根同為煩惱所覆，而並不為煩惱所染，同皆是淨而淨義有異。
何以故？五根體離煩惱，非煩惱性故，五根唯淨，非是不淨。
若如如不離煩惱，而是煩惱自性，故知淨而復有不淨之義。
又如如及禪定同為煩惱所覆，並有不淨義，而不淨義不同。
若是禪定，為煩惱所覆而復被染，一向失於自性，舉體成煩惱亦成不善。
若是如如，雖復不離煩惱名為不淨，而猶不失自性，亦不轉成煩惱及以不善故。
言即不淨而復有淨義，可為三句：一五根離煩惱，
不為煩惱所染，則但是淨，非是不淨。
二禪定成煩惱，為煩惱所染，但是不淨，無復有淨。
三如如以異五根故，不為煩惱所染是淨；
而不離煩惱，即是不淨。
故言淨而復有不淨義也。
又如如以異禪定故，不離煩惱，故言不淨；
而猶不失自性，亦不轉成煩惱及以不善，故言即不淨而復有淨義。
二明非有非無道理。
無人無法故言非有，實有無人無法之道理故言非無。
亦言真實有、真實無，即非有非無也。
三明不一不異道理。
諸淨不淨，淨則離斷離常。
常義異我故言不一，我體常故言不異。
此明如如具三德也。 ^863c6

就此十六空作四科料簡：初有六空，辯空之自相。
次有八空，辯空事用。
三有兩空，辯淨不淨。
四明此十六空理，能除四種過失，一除戲論、
二除怖畏、三除懈怠、四除疑惑。
一除戲論者，有兩：一世間眾生於內外法中起無量戲論，
謂有我無我等，皆依人道果等，是名戲論。
若見道及道果皆悉空，則能除此等戲論。
若是內空、外空、內外空、大空，此之四空能除世間人法二我之戲論；
若是空空及第一義真實空，此之兩空能除出世間因果境智等戲論也。
二除怖畏者，眾生聞人皆空，則生怖畏，
不肯修道，故如來為說此空有事用。
何以故？若人能修八空事用，則能得道及以道果，乃至三身等一切功德也。
三除懈怠者，若觀定淨不勞修道，若言定是不淨則永不可除滅亦不假修道，
唯處生死永無解脫也。
是故須辨是有淨不淨。
何以故？有惑之時則不淨，除惑已後即清淨故，應須修道。
四除疑惑者，惑者之心既聞如如是有是無，
則生猶豫不能決斷，謂如見杌謂人、呼人為杌故。
佛為分判明人法二我決定是無，無人無法之道理決定是有，
故空有無兩義存焉，如此道理能除疑之心也。 ^863c29

第三明唯識真實。
辨一切諸法唯有淨識，無有能疑亦無所疑，
廣釋如《唯識論》。但唯識義有兩：一者方便，
謂先觀唯有阿梨耶識、無餘境界，現得境智兩空，
除妄識已盡，名為方便唯識也。
二明正觀唯識，遣蕩生死虛妄識心及以境界一皆淨盡，唯有阿摩羅清淨心也。 ^864a22

第四明依處真實，所謂苦依諦。
第五邪行真實，謂集諦。
第六清淨真實，即是滅諦。
第七正行真實，即是道諦。
四諦各有三種，已如別解也。
《解節經》明佛說有七種真如：一生、二相、
三識、四依止、五邪行、六清淨、七正行。
第一生真如者，謂有為諸法並皆無如。
二相真如者，謂人法二無我。
三識真如者，謂一切有為唯有識。
四依止真如者，謂如所說苦諦。
五邪行真如者，謂如所說集諦。
六清淨真如者，謂如所說滅諦。
七正行真如者，謂如所說道諦。
此之七種真如，即第一義諦。
第一義諦即真實性攝，是故名為七種真如。
即是前明七種真實，具如《三無性論》中廣釋也。 ^864a29

問：云何知此之七種皆是第一義諦、即真實性攝耶？ ^864b13

答：由兩義故，知此七種皆是最勝最極，謂即是二智境界。
所言最勝者，即是如如第一義諦。
此第一義諦，即為如理智所照，故名最勝。
最極者，即是一切智境界，即是俗諦，此俗諦為如量智所照。
如理智者，即無分別智。
如量智，即是無分別後智。
又如如理是一切種智，如量智即是一切智。
唯是一智通真、即有通俗。
即空即真義，而取名如理智，亦名一切種智。
若俗義有義，取名如量智，亦名如一切智。
故言最勝最極，而是二智境界，即如理、如量兩智所知也。
復有別義，知此七種真如是真實性攝。
何以故？明一切真實法皆離一異等妄想，
謂非一非異，離四謗故。
明此七種真如，不可得說異於諸相，亦不可說不異於諸相故。
言異於諸相不可得說，不異於諸相亦不可說，
亦異不異、非異非不異皆不可說。
明此七種真如於諸相中不可說其有，
亦不可說其是無，亦有亦無、非有非無皆不可說，離四謗故。
復有別得信有。何以故？
即是清淨境界故，故知是有。
若有人能心緣此法，心即清淨，是故應知此七種真如皆是常住，
於一切時性不異故。
以是清淨境界，是故應知是真實善性。
由此理常是善，是故應知是樂諦。
何以故？常故所以而樂，善故所以是淨。
如此七種真如，即是一切法之體性。
以是體性故，故說為我。
即是常樂淨我四德也。
又釋：所以名此七種為真如、第一義諦、
真實性者，為其同是一味故也。 ^864b15

一生真如者，謂因果體一，而名字有異。
何故言一？同是依他故有。
因既依他，果亦依他，此之因果體即五陰。
五陰無記說名為果，五陰善惡有記之義說名為因，
取其能生為因、所生為果，亦是對前為果、對後為因。
故知只是一念五陰，而有因有果之名，
體實未嘗有異，故言一體，為名字有異也。
此因此果既並依他則無有自性，無自性故體不真實，故名一味。
即是同無真實，故名生真如。
二言一味者，此生真如既是依他性，則無真實生，故名生真如。
即是無生性空，以無生故即是一味。
三此依他性則必有分別性，分別性既是無相性，
無相性即是無相真如，即相真如即是一味。
是故以此三義，名生真如也。 ^864c14

二相真如者，以顯法通相故。
是人法二無我，即二空之理，名一切法通相，即名相真如也。 ^864c27

三識真如者，但唯有識，無有境界，境界不成故，識亦不成。
此則能緣所緣同是不可得性，故名識真如也。 ^864c29

四依止真如者，所謂苦五陰為體。
此五陰者，為眾生依處，託此為我人眾生壽者等，故名依止。
苦諦有四相，謂苦、無常、空、無我，此之四義同是無倒，
皆名真實，即是依止真如。
二者此下四相皆是空，無所有故，皆名真實，亦依止真如也。 ^865a3

五邪行真如者，所謂集諦。
集有兩義故稱真如：一無倒真如，謂能生之義。
此義真實，即是集真如。
二能生所生皆無所有，以無所有故，故名邪行真如。 ^865a8

六清淨真如者，所謂滅諦。
亦有兩義：一無倒真如，謂四德皆是無倒，故稱真如。
二滅諦與生死無有差別，同一如如，皆無所有，故名清淨真如。 ^865a11

七正行真如者，所謂道諦。
道即般若，般若與無明體性相乖，道即無倒真如。
如道及煩惱體同故、於二空皆是無所有故、
是一味如如故，名正行真如也。
亦名真如、亦名如如、亦名真實，皆盡得也。 ^865a15

十勝智真實者，有十種勝智，為除十種我見：
一、一者執；二、因者執；三、受者執；四、作者執；
五、自在者執；六、增上者執；七、常者執；八、
不淨淨者執；九、修行者執；十、繫縛解脫者執。
一一者執，謂合集諸法共立一名則墮斷見。
何以故？如《七入論》偈所說，譬如岸崩，不更還本，
乃至塚間，體不再來。
唯根境界，是名眾生。
若聖教說，有如空鳥，跡會可見。
此謂世入外道顯一者執，其謂即身是人，
身滅我亡，相墮斷見。
為破此執，故立五陰。
勝智雖有三義，謂多、合集、別異。
三世色心並名為陰，故名為多。
合集三世色心同名為陰，故謂合集。
色聚異受、受聚異於想等，故名別異，是名五陰。
若解了五陰有此三義，則無一者之執。
言三世者，過去已謝、未來未有、現在不住，而以一切內外諸色同名陰也。
以三義對治三種無明，謂一、假說及以相雜。
一無明者，如世入外道等，謂身是一物，
一物是我人；不知但有三世五陰，故墮斷見。
此是即陰計我，陰滅我亡，故佛為說三世五陰是多非一，即破其一者之執也。
二假說無明者，如優婁佉等外道，謂身異分，
即執有人異法，此是離陰執我，故墮常見。
何以故？人法既異，則謂陰滅我存。
由其不解合集諸陰假說為人，但名無體。
迷此假說故，名假說無明。
故佛為說合集假說為法，體即是空，即破其此執，故言能除假說無明也。
三相雜無明者，如一切有部所執，謂八聖道中正思、
正見，同是般若所攝。
以其不能分別兩異，故生此執。
故經部大乘師說正思故者，欲求前理未決斷猶屬作意，
作意即是意業，故非是般若所收；唯有正見是名般若。
通而論一切知見，能通達選擇皆屬般若。
五陰亦爾，若不能分別受異想、想異行等，
謂想受只一物，則失其體性，故名相雜無明。
相雜無明故失正見，失正見則不能得解脫。
故佛為說五陰體不同，分別受想等異。
為立通別二相，別相生證見，通相生比見也。 ^865a19

問：五陰云何為根本真實所攝？
答：色有三種。一分別色，亦有長短大小方圓等義，
皆屬分別假，以無別體故也。
二種類色，謂各有種類，如從因生果。
以火生為因，生火家種類。
種類既其相似，即是實法相生，屬依他假，
以其種類依因得成，非是自性之力也。
三如如色，若是分別假名一向無體，即是法空。
若是依他假，雖復有體，體非真實、依他而有，即有法空。
此兩空之體，既是真實，故名如如色，以如是色之自性故。
以色目於如如，此是如如家色故，言如如色也，
以末從本為名，亦可得言以本來目於末。
此之真實，名真實假，假體即空，故名真實。
假空即如如，真實之相亦不可得也。
色陰既即三假，為三假所攝者，受等四陰理自皆然並為三假所攝者。
受苦受樂是分別假，分別體從因緣生，有因有果即依他假。
如如名真實假。若能分別通相別相，此心是想；
若受領苦樂無有別執，則名為受也。 ^865b27

二因者執。為斷此執，成十八界勝智。
諸外道輩通執一切法因我得生，名因者執。
我有九法，謂知、樂、苦、欲、瞋、功力、念、法、非法。
我既本有，從我生法非法，法非法令心共我和合，
和合故能有所知，知故有樂，樂故有苦，
由樂故生欲，由苦生瞋，欲得於樂所以厭苦而修功力，
功力故有正念，欲得解脫故須除法非法。
法非法不生則無有知，以無知故無苦樂等。
若求解脫當修四法：一真實語，即持戒；
二施；三苦行；四者定。
若能修此四種正法則得生善道，善道得樂，
樂有智慧，智慧則厭法非法，厭法非法則得解脫。
大乘破言：若說先有我而未有法非法，
後時無有因緣而生者，解脫亦爾。
得解脫已，亦應無有因緣更生法及非法，如此則無解脫時也。
界者，種子義。自分種類是名種子。
種子亦是一義，以種類同一故也。
但分張果，遂成十八界。
而種子有三：一者能執、二者所執、三者執。
眼等六根能執種子，名自種種類，即是能生。
但隨因緣勝負有異生果，優劣不同故。
由過去貪，六塵生業熏阿梨耶識，令種子既同是一貪，故言種子。
是一能得六根異果，故說因有六種也。
而言根能執者，根現既非心法，實不能執，
但為外道言根中別有人是能執者，故方便說根為能執。
色等六塵是所執，種子由自種生，故說由過去貪。
內根欲用外塵故，以貪根與貪生於此塵。
又由貪六塵故有六根，復以貪塵之貪生於六根也。
六識是執種子，從貪內根外塵生，此十八從因名界，界是種子。
假說此界有三種義：一能作、二所作、三作。
為破俱絺羅在外道時謂我是能作，而來問佛，佛方便假說眼等是能作。
其執眼等為我作，又破一陰示云：離根之外無有別我，
但是眼等從因緣生謂為能作，實非能作。
假說六塵名為所作。
為破僧佉外道所立兩種常我：一謂有知我，是常我。
既是常故，非是能作。
二執無知我，即一切法。
是有知我用自性成就智非所作，是佛假說六塵名為所作。
非性有既非實有能作，故知塵亦非所作，是故假說作。
是六識，一破外道謂一切事皆由我意，此是增益謗。
二邪見外道謂我常，以我常故諸法亦常。
既兩種併常，故無有能作及與所作，即損減謗。
為離此二邊故，假說六塵為作。
根塵不作意故無有作，若離根塵亦無有識。
何以故？以識必依根塵方得生故。
則無有不作，正為破外道能作所作等三種無明，故立此三義。
為顯種子有能執所執等，故立十八界。
若解十八界從四緣生，則不執我為能生等也。
根名能作者，能作有二種：一能生識識、二能為塵作緣。
塵為所作者，為眼作緣，為識所依。
識是作者，作是生起有事義、界義，從根本真實。
眼有三：一分別眼、二種類眼、三如眼，乃至行非行勝智，例如五陰中釋。 ^865c17

四為破作者執故，說十二緣生因果事，三義無增減。
言增減者，謂於行識等十一支，立因不平等。
何以故？以無常法立常為因，故名不平等。
如僧佉等外道立無知我為因；亦如優婁佉立於常我為因及執自在天為常等而能作業，
亦是立常為因，能作無常果，因果即不相類，故言立因不平等。
理而為論，無常之果自以有無明為因，
而彼謂有常因，即是增益於因義也。
損減因者，如尼揵子等外道，謂諸法自然而有，無有因緣。
實有謂無，故言損減因也。
增果者，如僧佉等所立之義，謂因中已有果，
果雖本有，由因顯果。
此既是本有，則不從因生，而理實由因緣聚集方有此果。
而其執言本有，故名增果。
損果者，如斷見等外道立義，謂一切業皆感果，無未來生。
實有感實有生，而邪執立無，故名損果。
增事者，如自在天所執，謂一切事皆從我意心而有，如無明體別有作意能生於行。
而無明體實無別有作意而生行也。
又如優婁佉所執，於法體別有動轉等事業。
事業有五種，謂上下屈伸等執，以動轉為體。
離體之外實無別事業，而邪執為有，故名增事。
損事者外道所執，謂無明無力能生行。
無明若在若不在，自然有行，故知無明無力生行。
若解十二有分展轉相生，能離因果事等增減六種邪執。
略明十二有分因果之義自有三種：一明無常；
二明無動轉之意；三辨因果體相，若心是常則無因果，以心是無常故因果義立。
若言別有動轉意者，則因應作意生果，
果應作意方從因生，便是自在，非謂依他。
則生依他義，因依果、果藉因，成互相須待，
並皆依他，所以是假，無有實性。
若不相似，則失因果之義。
如豆不生麥，以非因故，不互相生。
若令果不似因、因不類果者，作惡便應生天、
為善則墮地獄，乃至有流應感解脫、無流更增生死。
是故無常生無常，此任自然之理，不勞執有作意。
因果相似名十二有分，此義為破三種煩惱，謂貪愛皮我見肉無明心。
此十二緣體中，若是果報分者，實若厭離，
以破貪愛，顯無願解脫門。
若是因分者，以破我見，顯果由因生，非我常作，明空解脫門。
以無明還顯無明，若能解了諸業行從無明生者，
無明顯闇之心即滅，無明即是四謗執相之故，破此無明以顯無相解脫門也。
若體十二有分無增無減，則除我見，離作者執故，以十二有分正破此執也。
三本所攝者，無明有三義：一者分別所顯，即分別假。
二有因果道理，即依他假。
此兩皆無所有，即真實假。
無明一支既爾，所餘行等十一其例皆然，不復具釋。 ^866b11

五破自在者執故，說處非處勝智。
外道計自在天，如意能作善得惡道果報、
生惡能招善道，作有流得解脫、作無流感生死。
何以故？以得自在故。
為破此執，說處非處皆是依他，並無自在。
無自在有三義：一依業處非處、二依煩惱處非處、三依果報處非處。
如壽量義中廣明七種是處非處義。
依業處非處者，依惡業名惡道，名為是處，無自在力入也。
若依惡業不入惡道，名為非處，無有是處，善業亦然。
依煩惱者，若人未捨五蓋，未修習七覺，終不能得盡於苦際。
依煩惱不得至解脫，故知無自在業也。
凡夫依煩惱能作殺等業，無煩惱為依處，故並無自在力也。
依果報者，土無二王、世無兩佛，若令二王兩佛同時俱興，無有是處。
如女人為轉輪王亦無是處，小乘聲聞及辟支佛得作佛者亦無是處。
轉輪王及佛同有不共之業，此業最勝，
一切依因緣果報等力，雖復作意欲同一處，終不得從心也。
女人有兩業：一心善故感得人身；二由惡業所以為女，
恒隷屬於人，不得自在。
皆是依他果報也。
二乘之人小欲知足，依因此業故得今果，
已得此果欲求菩薩，無自在力終不能得。
如此義有兩：一依業、二依果。
若得此七種處非處勝智則離我見，後得自在，如意能為也。
屬三性根本義，已如前釋。
例難可得，不復重記。
十八空論一卷
 ^867a1
