^bk2047a【】龍樹菩薩傳
translator:: 姚秦三藏鳩摩羅什譯
jing:: 
龍樹菩薩者。出南天竺梵志種也。
天聰奇悟事不再告。
在乳餔之中。聞諸梵志誦四圍陀典各四萬偈。
偈有三十二字。皆諷其文而領其義。
弱冠馳名獨步諸國。
天文地理圖緯祕讖。
及諸道術無不悉綜。
契友三人亦是一時之傑。
相與議曰。天下理義可以開神明悟幽旨者。
吾等盡之矣。復欲何以自娛。
騁情極欲最是一生之樂。
然諸梵志道士勢。
非王公何由得之。
唯有隱身之術斯樂可辦。
四人相視莫逆於心。
俱至術家求隱身法。
術師念曰。此四梵志擅名一世草芥群生。
今以術故屈辱就我。
此諸梵志才明絕世。
所不知者唯此賤法。
我若授之。得必棄我不可復屈。
且與其藥使用。而不知藥盡必來永當師我。
各與青藥一丸告之曰。
汝在靜處以水磨之。
用塗眼瞼汝形當隱。
無人見者。龍樹磨此藥時聞其氣即皆識之。
分數多少錙銖無失。
還告藥師向所得藥有七十種分數。
多少皆如其方。藥師問曰汝何由知之。
答曰。藥自有氣何以不知。
師即歎伏。若斯人者聞之猶難。
而況相遇。我之賤術何足惜耶。
即具授之。四人得術縱意自在。
常入王宮。宮中美人皆被侵淩。
百餘日後宮中人有懷姙者。
懅以白王庶免罪咎。
王大不悅。此何不祥為怪乃爾。
召諸智臣以謀此事。
有舊老者言。凡如此事應有二種。
或是鬼魅或是方術。
可以細土置諸門中。
令有司守之斷諸行者。
若是術人其跡自現。
可以兵除。若是鬼魅入而無跡。
可以術滅。即勅門者備法試之。
見四人跡驟以聞王。
王將力士數百人入宮。
悉閉諸門。令諸力士揮刀空斬三人即死。
唯有龍樹斂身屏氣依王頭側。
王頭側七尺刀所不至。
是時始悟欲為苦本眾禍之根。
敗德危身皆由此起。
即自誓曰。我若得脫當詣沙門受出家法。
既出入山詣一佛塔出家受戒。
九十日中誦三藏盡。
更求異經都無得處。
遂入雪山山中有塔。
塔中有一老比丘。
以摩訶衍經典與之。
誦受愛樂雖知實義未得通利。
周遊諸國更求餘經。
於閻浮提中遍求不得。
外道論師沙門義宗咸皆摧伏。
外道弟子白之言。
師為一切智人。今為佛弟子。
弟子之道諮承不足將未足耶。
未足一事非一切智也。
辭窮情屈即起邪慢心。
自念言。世界法中津塗甚多。
佛經雖妙以理推之故有未盡。
未盡之中可推而演之。
以悟後學於理不違。
於事無失斯有何咎。
思此事已即欲行之。
立師教戒更造衣服。
令附佛法而有小異。
欲以除眾人情示不受學擇日選時當與。
諸弟子受新戒著新衣。
獨在靜處水精房中。
大龍菩薩見其如是惜而愍之。
即接之入海。於宮殿中開七寶藏。
發七寶華函。以諸方等深奧經典無量妙法授之。
龍樹受讀九十日中通解甚多。
其心深入體得實利。
龍知其心而問之曰。
看經遍未。答言。汝諸函中經多無量不可盡也。
我可讀者已十倍閻浮提。
龍言。如我宮中所有經典。
諸處此比復不可數。
龍樹既得諸經一相深入無生二忍具足。
龍還送出於南天竺。
大弘佛法摧伏外道。
廣明摩訶衍作優波提舍十萬偈。
又作莊嚴佛道論五千偈。
大慈方便論五千偈。
中論五百偈。令摩訶衍教大行於天竺。
又造無畏論十萬偈。
中論出其中。時有婆羅門。
善知呪術欲以所能與龍樹諍勝。
告天竺國王。我能伏此比丘。
王當驗之。王言。汝大愚癡。
此菩薩者。明與日月爭光智與聖心並照。
汝何不遜敢不宗敬。
婆羅門言。王為智人何不以理驗之。
而見抑挫。王見其言至為請龍樹。
清旦共坐政聽殿上。
婆羅門後至。便於殿前呪作大池廣長清淨。
中有千葉蓮華。自坐其上而誇龍樹。
汝在地坐與畜生無異。
而欲與我清淨華上大德智人抗言論議。
爾時龍樹亦用呪術化作六牙白象。
行池水上趣其華座。
以鼻絞拔高舉擲地。
婆羅門傷腰。委頓歸命龍樹。
我不自量毀辱大師。
願哀受我啟其愚蒙。
又南天竺王總御諸國信用邪道。
沙門釋子一不得見。
國人遠近皆化其道。
龍樹念曰。樹不伐本則條不傾。
人主不化則道不行。
其國政法王家出錢雇人宿衛。
龍樹乃應募為其將。
荷戟前驅整行伍勒部曲威不嚴而令行。
法不彰而物隨。王甚嘉之。
問是何人。侍者答言。
此人應募既不食廩又不取錢。
而在事恭謹閑習如此。
不知其意何求何欲。
王召問之。汝是何人。
答言。我是一切智人。
王大驚愕而問言。
一切智人曠代一有。
汝自言是何以驗之。
答言。欲知智在說王當見問。
王即自念。我為智主大論議師問之能屈。
猶不足名一旦不如此非小事。
若其不問便是一屈。
遲疑良久不得已而問之。
天今何為耶。龍樹言。
天今與阿修羅戰。
王聞此言。譬如人噎既不得吐。
又不得咽。欲非其言復無以證之。
欲是其事無事可明。
未言之間。龍樹復言。
此非虛論求勝之談。
王小待之。須臾有驗言訖。
空中便有干戈兵器相係而落。
王言。干戈矛戟雖是戰器。
汝何必知是天與阿修羅戰。
龍樹言。搆之虛言不如校以實事。
言已阿修羅手足指。
及其耳鼻從空而下。
又令王及臣民婆羅門眾見空中清除兩陣相對。
王乃稽首伏其法化。
殿上有萬婆羅門。
皆棄束髮受成就戒。
是時有一小乘法師。
常懷忿疾。龍樹將去此世。
而問之曰。汝樂我久住此世不。
答言。實所不願也。
退入閑室經日不出。
弟子破戶看之。遂蟬蛻而去。
去此世已來至今。
始過百歲。南天竺諸國為其立廟敬奉如佛。
其母樹下生之。因字阿周陀那。
阿周陀那樹名也。
以龍成其道。故以龍配字。
號曰龍樹也〔依付法藏傳。
即第十三祖師也。
假餌仙藥現住長壽二百餘年。
住持佛法。其所度人不可稱數。
如法藏說〕。龍樹菩薩傳
 ^184a19
