佛說諸德福田經
translator:: 西晉沙門法立、法炬共譯
jing:: 
聞如是：
一時佛在舍衛國祇樹給孤獨園，與大比丘千二百五十，
菩薩萬人，大眾無數圍繞說法。
爾時天帝釋與諸欲天子三萬二千，各將營從不可稱數，
來詣佛所，稽首于地，皆坐一面。 ^777a6

爾時天帝察眾坐定，承佛神旨，從坐而起，
整服作禮，長跪叉手，白世尊曰：「欲有所問，
唯願彰演，垂世軌則！」 ^777a10

佛告天帝：「譬如冥室，不求燈火，焉有所見？
善哉問矣！吾當為汝分別說之。」 ^777a12

天帝白佛：「夫人種德，欲求影福，豈有良田果報無限，
種絲髮之德本，獲無量之福乎？
唯願天尊敷揚惠訓，令此愚曚福報無量！」 ^777a14

天尊歎曰：「快哉，天帝！
開意所問法無上矣！
諦聽，善思！吾當具演，令汝歡喜。」
天帝大眾受教而聽。 ^777a17

佛告天帝：「眾僧之中，有五淨德，名曰福田。
供之得福，進可成佛。
何謂為五？一者、發心離俗，懷佩道故；二者、
毀其形好，應法服故；三者、永割親愛，無適莫故；
四者、委棄軀命，遵眾善故；五者、志求大乘，欲度人故。
以此五德，名曰福田；為良為美，為無早喪；
供之得福，難為喻矣！」 ^777a19

爾時世尊以偈頌曰：
　　「毀形守志節，割愛無所親，
　　出家弘聖道，願度一切人，
　　五德超世務，名曰最福田，
　　供養獲永安，其福第一尊。」 ^777a26

佛告天帝：「復有七法廣施，名曰福田，行者得福，即生梵天。
何謂為七？一者、興立佛圖、僧房、堂閣；二者、
園果、浴池、樹木清涼；三者、常施醫藥，療救眾病；
四者、作牢堅船，濟度人民；五者、安設橋梁，
過度羸弱；六者、近道作井，渴乏得飲；七者、
造作圊廁，施便利處。
是為七事得梵天福。」 ^777b2

爾時世尊，以偈頌曰：
　　「起塔立精舍，園果施清涼，
　　病則醫藥救，橋船度人民，
　　曠路作好井，渴乏得安身，
　　所生食甘露，無病常安寧，
　　造廁施清淨，除穢致輕悅，
　　後無便利患，莫見穢惡者。
　　譬如五河流，晝夜無休息，
　　此德亦如斯，終得昇梵天。」 ^777b8

於時座中有一比丘，名曰聽聰，聞法欣悅，
即從坐起，為佛作禮，長跪叉手，白世尊曰：
「佛教真諦，洪潤無量。
所以者何？我念宿命無數世時，生波羅奈國，為長者子。
於大道邊，作小精舍，床、臥、漿、糧，供給眾僧；
行路頓乏，亦得止息。
緣此功德，命終生天，為天帝釋，下生世間，
為轉輪聖王，各三十六反，典領天、人，足下生毛，
躡虛而遊，九十一劫，食福自然。
今值世尊，顧臨眾生，蠲我愚濁，安以淨慧，
生死栽枯，號曰真人，福報誠諦，其為然矣！」 ^777b17

爾時聽聰以偈頌曰：
　　「惟念過去世，供養為輕微，
　　蒙報歷遐劫，餘福值天師。
　　淨慧斷生死，癡愛情無遺，
　　佛恩流無窮，是故重自歸。」 ^777b27

於時聽聰禮已還坐。
復有一比丘，名曰波拘盧，從座而起，整服作禮，
長跪叉手，白世尊曰：「我念宿命，生拘夷那竭國，為長者子。
時世無佛，眾僧教化，大會說法，我往聽經。
聞法歡喜，持一藥果，名呵梨勒，奉上眾僧。
緣此果報，命終昇天，下生世間，恒處尊貴，
端正雄傑，與眾超絕，九十一劫，未曾有病。
餘福值佛，光導癡冥，授我法藥，逮得應真，
力能移山，慧能消惡。
善哉福報，為真諦矣！」 ^777c3

爾時波拘盧以偈頌曰：
　　「慈澤潤枯槁，德勳濟苦患，
　　一果之善本，享福迄今存。
　　佛垂真諦義，蒙教超出淵，
　　聖眾祐無極，稽首上福田。」 ^777c12

於時波拘盧禮已還坐。
復有一比丘，名曰須陀耶，即從座起，整服作禮，
長跪叉手，白世尊曰：「我自惟念先世之時，
生維耶離國，為小家子。
時世無佛，眾僧行教化。
我時持酪，入市欲賣，值遇眾僧，大會講法，
過而立聽，法言微妙，聞之歡悅，即舉瓶酪，布施眾僧。
眾僧呪願，益懷欣踊。
緣此福報，壽終生天，下生世間，財富無限，
九十一劫，豪尊榮貴。
末後餘愆，生於世間，母妊數月，得病命終，
埋母塚中，月滿乃生。
塚中七年，飲死母乳，用自濟活。
微福值佛，開闡明法，超度死地，逮得應真。
諦哉罪福，誠如佛教！」 ^777c17

爾時須陀耶以偈頌曰：
　　「前為小家子，賣酪以自存，
　　欣踊施微薄，得離三苦患。
　　雖罪塚中生，飲乳活七年，
　　因緣得解脫，歸命聖福田。」 ^777c29

於時須陀耶禮已還坐。
復有一比丘，名曰阿難，即從座起，整服作禮，
長跪叉手，白世尊曰：「我念宿命，生羅閱祇國，
為庶民子，身生惡瘡，治之不差。
有親友道人，來語我言：『當浴眾僧，取其浴水，
以用洗瘡，便可除愈，又可得福！』
我即歡喜，往到寺中，加敬至心，更作新井、
香油浴具，洗浴眾僧，以汁洗瘡，尋蒙除愈。
從此因緣，所生端正，金色晃昱，不受塵垢，
九十一劫，常得淨福，僧祐廣遠。
今復值佛，心垢消滅，逮得應真。」 ^778a5

阿難於佛前以偈頌曰：
　　「聖眾為良醫，救濟苦惱患，
　　洗浴施清淨，瘡愈蒙得安。
　　所生常端正，殊異紫金顏，
　　德潤無崖限，歸命良福田。」 ^778a14

阿難禮已還坐。爾時座中有一比丘尼，
名曰奈女，即從座起，整服作禮，長跪叉手，
白佛言：「我念先世，生波羅奈國，為貧女人。
時世有佛，名曰迦葉，時與大眾，圍繞說法。
我時在座，聞經歡喜，意欲布施，顧無所有，
自惟貧賤，心用悲感，詣他園圃，乞求果蓏，當以施佛。
時得一奈，大而香好，擎一盂水、并奈一枚，
奉迦葉佛，及諸眾僧。
佛知至意，呪願受之，分布水、奈，一切周普。
緣此福祚，壽盡生天，得為天后。
下生世間，不由胞胎，九十一劫，生奈華中，
端正鮮淨，常識宿命。
今值世尊，開示道眼。」 ^778a20

爾時奈女以偈頌曰：
　　「三尊慈潤普，慧度無男女，
　　水果施弘報，緣得離眾苦。
　　在世生華中，上則為天后，
　　自歸聖眾祐，福田最深厚。」 ^778b2

比丘尼奈女禮已還坐。
於時天帝即從座起，為佛作禮，白世尊曰：
「我先世時，生拘留大國，為長者子。
青衣抱行，入城遊觀，值遇眾僧，街巷分衛。
時見人民，施者甚多，即自念言：『願得財寶，
布施眾僧，不亦快乎！』
即解珠瓔，布施眾僧。
同心呪願，歡喜而去。
從此因緣，壽終即生忉利天上，為天帝釋，
九十一劫，永離八難。」 ^778b7

於是天帝以偈頌曰：
　　「德高無過者，開福塞禍元，
　　聖眾神定力，童幼發歡喜。
　　效眾悅意施，遷神典二天，
　　自歸世最厚，世世願奉尊。」 ^778b14

佛告天帝及諸大眾：「聽我所說，宿命所行。
昔我前世於波羅奈國，近大道邊，安施圊廁，
國中人民，得輕安者，莫不感義。
緣此功德，所生淨潔，累劫行道，穢染不污，
功祚大備，自致成佛。
金體光耀，塵水不著，食自消化，無便利之患。」 ^778b19

於是世尊以偈頌曰：
　　「忍穢修福事，為人所不污，
　　造廁施便利，煩重得輕安。
　　此德除貢高，因解生死緣，
　　進登成佛道，空淨巍巍尊。」 ^778b24

佛告天帝：「九十六種道，佛道最尊；九十六種法，
佛法最真；九十六種僧，佛僧最正。
所以者何？如來從阿僧祇劫發願誠諦，
殞命積德，誓為眾生，國財、妻子、頭目、血肉，
以用布施，無戀愛之心；心若虛空，無所不覆，
六度、四等眾善普備，德慧成滿，乃得為佛；
身色紫金，相好無比，去來現在無不照達，
三界尊天莫能及者；言信德重，震動天地。
其有眾生，發一敬心向如來者，勝獲大千世界之珍寶矣！
說三十七品、十二部經，分別罪福，言皆至誠，
開三乘教，各得奉行，聞者歡喜，樂作沙門，
信佛行法，志尚清高。
眾僧之中，有四雙八輩、十二賢者，捨世貪諍，
導世開福，天、人路通，眾僧之由矣。
是為最尊無上之道，諸佛、菩薩、緣覺、應真皆從中出，
教化一切，度脫群生。」 ^778b29

佛說是時，天帝釋眾皆發無上正真道意，不可計人得法眼淨。
於是阿難長跪叉手，白佛言：「此名何經？
云何奉持？」 ^778c15

佛告阿難：「是經名曰『諸德福田』，常奉持之，
明宣經道，莫令缺減！」 ^778c18

佛說經已，天帝釋眾、一切眾會，莫不歡喜，作禮而去。
佛說諸德福田經
 ^778c19
