
other:: 
### 3
摩訶僧祇律卷第七
translator:: 東晉天竺三藏佛陀跋陀羅共法顯譯
other:: 明僧殘戒之餘
佛住舍衛城，廣說如上。
時尊者陀驃摩羅子，眾僧拜典知九事，如上說。
乃至六群比丘，受得下房麁食，心常愁苦，
乃至念言：「是長老陀驃摩羅子久在梵行者，我等常得苦惱。
又世尊制戒，不聽以無根波羅夷法謗，今當求其罪過根原。」
作是語已，常隨逐尊者陀驃摩羅子，若行、
若住、若坐、若臥，常隨左右至月八日、十四日、十五日。
諸比丘尼來禮佛足，是時尊者陀驃摩羅子去佛不遠，於一面坐。
諸比丘尼禮佛足已，次來禮尊者陀驃摩羅子。
陀驃摩羅子時有姊妹比丘尼，禮拜時風吹衣角，
墮陀驃摩羅子膝上，即以手舉去。
時六群比丘便作是言：「長老陀驃汝犯波羅夷。」
陀驃言：「我無是事。」
六群比丘復言：「我已見事，何所復疑？
誰復作賊，自言是賊。」
便於屏處及多人中，乃至僧中說是事。
爾時陀驃以是因緣，具白世尊，佛言：「呼六群比丘來。」
即便呼來。佛問六群比丘：「汝實以無根波羅夷謗陀驃摩羅子耶？」
答言：「不也。世尊！實有根本。」
佛言：「有何根本？」六群比丘白佛言：「時一齋日有諸比丘尼來禮世尊，
次禮長老陀驃。爾時風吹尼衣，拂陀驃膝上。
爾時陀驃手捉彼衣，是為根本。」
佛言：「癡人！此非波羅夷根本，此是異分中小小事。」
佛語六群比丘：「汝常不聞，世尊種種因緣，
於梵行人所起恭敬心、慈身口意耶？
汝今云何於清淨無罪比丘，欲破彼淨行故，
以異分中小小事非波羅夷比丘，以波羅夷法謗？
此非法、非律、非是佛教，不可以是長養善法。」
佛告諸比丘：「依止舍衛城比丘皆悉令集，
以十利故為諸比丘制戒，乃至已聞者當重聞。
若比丘瞋恨不喜故，以異分中小小事非波羅夷比丘，
以波羅夷法謗，欲破彼梵行。
彼於後時，若撿挍、若不撿挍，以異分中小小事，
是比丘住瞋恨故說，僧伽婆尸沙。」 ^281a20

比丘瞋恨不喜者，如上說。 ^281b24

異分者，除四波羅夷、十三僧伽婆尸沙，
是為異分小小事者，眾學法及威儀也。 ^281b25

非波羅夷比丘，以波羅夷法謗者，四波羅夷中，
若一一事謗者，無事說過欲破彼梵行者，
欲令彼非比丘非沙門、非釋種子，欲令作沙彌、
作俗人、作園民、作外道。 ^281b27

後時若撿挍、若不撿挍。
撿挍者，「汝見何事？
婬耶？盜耶？故殺人耶？
不實稱過人法耶？
云何見？何因緣見？
何處見？」是名為撿挍。
若不如是問者，是名不撿挍。 ^281c1

清淨無罪比丘，以異分中小小事，住瞋恨故說者，僧伽婆尸沙。 ^281c5

僧伽婆尸沙者，如上說。 ^281c6

若比丘瞋恨，謗二相似者：淨、不淨。
清淨者言：「見我犯何罪？」
一切如上無根中說，乃至謗俗人，越比尼心悔。
是故說：「若比丘瞋恨不喜故，以異分中小小事，
乃至住瞋恨故說，僧伽婆尸沙。」 ^281c7

佛住王舍城，廣說如上。
是時提婆達多欲破和合僧故勤方便執持破僧事，
於十二修多羅、戒序、四波羅夷、十三僧伽婆尸沙、
二不定法、三十尼薩耆波夜提、九十二波夜提、
四波羅提提舍尼、眾學法、七滅諍法、隨順法，
不制者制、已制者便開，乃至在家出家共行法，
所謂九部經：修多羅、祇夜、授記、伽陀、優陀那、
如是語經、本生經、方廣、未曾有法，於此九部經更作異句、
異字、異味、異義，各各異文辭說，自誦習持亦教他誦持。
時諸比丘語提婆達多：「汝莫作方便壞和合僧，
莫執持破僧事，汝莫為破和合僧故勤方便，莫受破僧事故共諍。
長老當與僧同事。
何以故？僧和合歡喜不諍，共一學如水乳合，如法說法照明安樂住。」
如是一諫不止，第二、第三諫亦復不止。
諸比丘以是因緣往白佛言：「世尊！
提婆達多欲破和合僧故勤方便執持破僧事，
從戒序乃至九部法，異句、異字、異味、異義，
各各異文辭說，自誦習亦教他。
時諸比丘一諫不止，二諫、三諫猶故不止。」
佛告諸比丘：「若是提婆達多愚癡人！
欲破和合僧故勤方便執持破僧事，乃至九部法作異句、
異字、異味、異義，各各異文辭說。
三諫不止者，汝去應當屏處三諫，多人中三諫。
僧中三諫，令捨是事。」
比丘屏處諫者，應作是說：「汝提婆達多！
實欲破和合僧執持破僧事，乃至九部法，
異句、異字、異味、異義，異文辭說，自誦習亦復教他不？」
答言：「實爾。」復應語提婆達多：「汝莫破和合僧故勤方便，莫執持破僧事。
長老提婆達多！破和合僧最是大惡重罪，
當墮惡道入泥犁中，經劫受罪。
提婆達多！我今慈心饒益故，當受我語。
一諫已過二諫在，捨此事不？」
不捨者，第二、第三諫亦如是。
復於多人中三諫亦如是。
猶不止者，將詣僧中應作求聽羯磨。
羯磨者作如是說：「大德僧聽！
是長老提婆達多欲破和合僧故勤方便執持破僧事住，
於十二事，乃至九部經，異句、異字、異味、
異義，異文辭說，自誦亦教他。
已屏處三諫、多人中三諫，猶故不止。
若僧時到，僧今於僧中當三諫令止。」
僧中應問提婆達多：「汝實於十二法，乃至九部經，
異句、異字、異味、異義，異文辭說，自誦復持教他。
諸比丘已屏處三諫、多人中三諫，猶故不止耶？」
答言：「實爾。」僧中應諫言：「汝提婆達多！
莫為破和合僧故勤方便莫執持破僧事，
乃至於九部經中，異句、異字、異味、異義，異文辭說。
汝莫破和合僧，破和合僧者是大惡事，
是重罪墮惡道入泥犁中，經劫受罪。
今日眾僧中慈心諫汝，欲饒益故，當受僧語。
一諫已過二諫在，當捨此事。」
若不捨，如是第二、第三諫猶故不止。
諸比丘復以是事，往白世尊：「是提婆達多已於屏處三諫、
多人中三諫、僧中三諫，此事猶故不捨。」
佛語諸比丘：「是提婆達多癡人！
破和合僧勤方便執持破僧事，已屏處三諫、
多人中三諫、僧中三諫，此事猶故不捨者，僧應與作舉羯磨。」 ^281c12

諸比丘白佛言：「世尊！
云何是提婆達多不受諸比丘諫，自受苦惱。」
佛告諸比丘：「不但今日不信他語自受苦惱，過去世時已曾如是。」
諸比丘白佛言：「已曾爾耶？」
佛言：「如是。過去世時有城，名波羅奈，國名伽尸。
時有一婆羅門，於曠野中造立義井，為放牧取薪草人行來者，
皆就井飲并洗浴。
時日向暮有群野干，來趣井飲地殘水。
有野干主，不飲地水，便內頭罐中飲水。
飲水已戴罐高舉，撲破瓦罐，罐口猶貫其項。
諸野干輩語主野干：『若濕樹葉可用者，
常當護之，況復此罐利益行人。』
野干主言：『我作是事樂，但當快心，那知他事？』
時行人語婆羅門：『汝井上罐已破。』
復更著之，猶如前法，為野干所破；如是非一，乃至破十四罐。
諸野干輩數數諫之，猶不受語。
時婆羅門便自念言：『是誰於我福德義井作障礙者，今當往觀。』
知其所以，即持罐往著井上，於屏處微伺見之。
諸行人飲水而去，無破罐者。
至日向暮，見群野干來飲地殘水，唯野干主，
飲罐中水，然後撲破。
見已便作是念：『正是野干於我福德井而作留難。』
便作木罐堅固難破，令入頭易出頭難，
持著井邊，捉杖屏處伺之。
行人飲訖，向暮野干群集，如前飲地殘水，
唯野干主飲罐中水訖，便撲地不能令破。
時婆羅門捉杖來出打殺野干。
時空中有天，說此偈言：
　　「『知識慈心語，佷#CB00128;不受諫；
　　守頑招此禍，自喪其身命；
　　是故癡野干，遭斯木罐苦。』」 ^282b8

佛告諸比丘：「爾時野干主者，今提婆達多是。
時群野干者，今諸比丘諫提婆達多者是。
比丘當知，於過去時已曾不受知識軟語，自喪身命。
今復不受諸比丘諫，當墮惡道長夜受苦。」
佛告諸比丘：「依止舍衛城比丘皆悉令集，
以十利故為諸比丘制戒，乃至已聞者當重聞。
若比丘欲破和合僧故勤方便執持破僧事故共諍，
諸比丘語是比丘言：『長老！
莫破和合僧故勤方便執持破僧事故共諍，當與僧同事。
何以故？和合僧歡喜不諍，共一學如水乳合，如法說法照明安樂住。
長老捨此破僧因緣事。』
是比丘諸比丘如是諫時，堅持是事不捨者，
諸比丘應第二、第三諫。
為捨是事故，第二、第三諫時，捨是事好；
若不捨者，僧伽婆尸沙。」 ^282c9

比丘者，如上說。
和合僧者，不別眾，諸比丘雖復鬪諍更相導說，
但一界一眾一處住一布薩自恣故，名為和合僧。
齊幾許當言破和合僧勤方便執持破僧事？
若比丘於十二事：戒序、四波羅夷、十三僧伽婆尸沙、
二不定、三十尼薩耆波夜提、九十二波夜提、
四波羅提提舍尼、眾學法、七滅諍法、隨順法，
不制者制、制者便開，是名破和合僧事。
復次五眾罪不制者制、制者便開，是名破和合僧事。
復次四眾罪不制者制、制者便開，是名破和合僧事。
復次三眾罪、二眾罪、一眾罪、四波羅夷，
不制者制、制者便開，是名破和合僧事。
復次六作捨法：折伏羯磨、不語羯磨、發喜羯磨、
擯出羯磨、舉羯磨、別住羯磨，於此六作捨法，
不制者制、制者便開，是名破和合僧事。 ^282c23

破和合僧比丘者，如提婆達多也。
諸比丘者，若一、若二、若眾多、若眾僧。 ^283a9

三諫者，屏處三諫，多人中三諫，眾僧中三諫。
屏處三諫者，問言：「長老！
汝實破和合僧故勤方便執持破僧事，
乃至十二法不制者制、制者便開耶？」
答言：「實爾。」是比丘即便諫言：「長老！
汝莫為破和合僧故勤方便執持破僧事，
於十二事不制者制、制者便開。
破僧者，此是大罪，墮惡道入泥犁中，長夜受苦。
我今慈心諫汝，饒益故受我語，一諫已過餘二諫在，捨此事不？」
若不捨，第二、第三亦如是。
多人前三諫，亦如是。
復不止者，將至僧中，應作求聽羯磨：「大德僧聽！
是某甲比丘為破和合僧故勤方便執持破僧事，
已於屏處三諫、多人中三諫，猶故不止。
若僧時到，今於僧中三諫令止。」
僧中復問言：「長老！
汝實為破和合僧故勤方便執持破僧事，
乃至不制者制、制者便開耶？」
答言：「實爾。」即應諫言：「今眾僧諫汝，長老！
莫為破和合僧故勤方便執持破僧事，
乃至不制者制、制者便開。
破僧者，最大惡深重，當於惡道中長夜受苦。
今日眾僧慈心呵汝，當止此事。」
若不捨者，復第二、第三諫，亦如是說。
如是諫時，若捨者善；若不捨者，僧伽婆尸沙。 ^283a10

僧伽婆尸沙者，如上說。
是比丘於屏處諫時，一諫不止，犯越比尼罪。
第二、第三亦如是諫。
多人中諫時，一諫不止犯越比尼罪。
第二、第三諫時，亦如是。
至僧中初諫時，說未竟，越比尼罪；說竟，偷蘭罪。
第二諫說未竟，越比尼罪；說竟，偷蘭罪。
第三諫說未竟，偷蘭罪；說竟，得僧伽婆尸沙。
僧伽婆尸沙罪起已，屏處諫、多人中諫及僧中諫，
諸越比尼罪、諸偷蘭罪，一切盡合成一僧伽婆尸沙。
若中間止者，隨所止處治罪。
是故說：「若比丘欲破和合僧故勤方便執持破僧事，
乃至三諫不捨者，僧伽婆尸沙。」
〔第十戒竟〕 ^283b3

佛住舍衛城，廣說如上。
爾時諸比丘為提婆達多作舉羯磨時，
初羯磨竟無有遮者，第二羯磨竟亦無有遮者，
第三羯磨時，提婆達多看六群比丘面，
而作是言：「六群比丘！
汝等長夜承事我，共我從事。
今眾僧為我作舉羯磨，已至再說而皆默然。
汝等今日持我任於眾人如酪塗#CB00595;與烏；
如酥塗餅與那俱羅；如油和飯與野干。
修梵行者，為人所困，而坐觀之。」
六群比丘即起作是言：「如是！
如是！長老！是法語比丘、律語比丘。
是比丘所說，皆是我等欲忍可事。
是比丘所見欲忍可事，我等亦欲忍可。
是比丘知說，非不知說。」
是時有多人遮羯磨不成，時諸比丘語六群比丘：「長老！
莫助提婆達多作破和合僧同語同見，當與僧同事。
一切僧和合歡喜不諍，共一學如水乳合，如法說法照明安樂住。」
作如是一諫不止，第二、第三諫猶故不止。
諸比丘以是因緣，具白世尊。
佛告諸比丘：「是六群比丘與愚癡提婆達多欲破和合僧，
同語同見，已一諫、二諫、三諫不止者。
汝去屏處三諫、多人中三諫，應僧中三諫，令捨是事。」
比丘受教即於屏處問六群比丘：「汝等實與愚癡提婆達多，
破和合僧，同語同見為黨。
諸比丘已再三諫，故不止耶？」
答言：「實爾。」即便諫之：「汝六群比丘！
莫與提婆達多破和合僧同語同見，汝等當與僧同事，
一切僧和合歡喜無諍，同一學如水乳合，如法說法照明安樂住。
諸長老！破和合僧是最大罪，墮惡道入泥犁中長夜受苦。
我今慈心諫汝，欲饒益故，當受我語。
一諫已過二諫在，當捨是事。」
若不止，第二、第三亦如是說。
復於多人中三諫亦如是。
復不止者，僧中應作求聽羯磨：「大德僧聽！
是六群比丘與提婆達多破和合僧同語同見，
已於屏處三諫、多人中三諫，猶故不止。
若僧時到，當於僧中三諫令止。」
即於僧中問六群比丘：「汝等實與提婆達多破和合僧同語同見，
已屏處三諫、多人中三諫，猶故不止耶？」
答言：「實爾。」即復諫言：「六群比丘！
汝等莫與提婆達多共破和合僧同語同見。
破和合僧最是惡事，墮惡道入泥梨中長夜受苦。
今僧慈心諫汝，饒益故，當受僧語。
一諫已過二諫在，汝捨是事。」
若不止者，第二、第三亦如是諫，猶故不捨。
諸比丘復以是事具白世尊，佛言：「呼六群比丘來。」
即呼來。來已，佛問六群比丘：「汝等實與愚癡提婆達多同語同見破和合僧，
諸比丘已屏處三諫、多人中三諫、僧中三諫，猶故不捨耶？」
答言：「實爾。世尊！」佛言：「比丘！
此是惡事，汝常不聞我種種因緣，呵責#CB00395;悷難諫，
種種因緣讚歎柔軟易諫耶？
汝等云何#CB00395;悷難諫？
此非法、非律、非是佛教，不可以是長養善法。」 ^283b15

諸比丘白佛言：「世尊！
云何是六群比丘共提婆達多同語同見徒自受苦？」
佛告諸比丘：「是六群比丘不但今日同語同見徒自受苦，過去世時已曾如是。」
諸比丘白佛言：「已曾爾耶？
唯願說之。」佛告諸比丘：「過去世時，有城名波羅奈，
國名伽尸，於空閑處有五百獼猴，遊行林中，到一尼俱律樹。
樹下有井，井中有月影現。
時獼猴主見是月影，語諸伴言：『月今日死，
落在井中，當共出之，莫令世間長夜闇冥。』
共作議言：『云何能出？』
時獼猴主言：『我知出法，我捉樹枝，汝捉我尾，
展轉相連，乃可出之。』
時諸獼猴即如主語，展轉相捉，小未至水，
連獼猴重，樹弱枝折，一切獼猴墮井水中。
爾時樹神便說偈言：
　　「『是等騃榛獸，癡眾共相隨；
　　坐自生苦惱，何能救世間？』」 ^284a7

佛告諸比丘：「爾時獼猴主者，今提婆達多是。
爾時餘獼猴者，今六群比丘是。
爾時已曾更相隨順受諸苦惱，今復如是。」
佛告諸比丘：「依止王舍城比丘皆悉令集，
以十利故為諸比丘制戒，乃至已聞者當重聞。
若比丘同意相助，若一、若二、若眾多同語同見，欲破和合僧。
是比丘諸比丘諫時，是同意比丘言：『長老！
莫說是比丘好惡事。
何以故？是法語比丘、律語比丘。
是比丘所說，皆是我等欲忍可事。
是比丘所見欲忍可事，我等亦欲忍可。
是比丘知說，非不知說。』
諸比丘諫是同意比丘：『長老！
莫作是語「是法語比丘、律語比丘。」
何以故？是非法語比丘、非律語比丘。
諸長老！莫助破僧事，當樂助和合僧。
何以故？僧和合歡喜不諍，共一學如水乳合，如法說法照明安樂住。
諸長老！當捨此破僧事。』
是同意比丘，諸比丘如是諫時，堅持不捨者，
諸比丘應第二、第三諫，捨此事故。
第二、第三諫時，捨是事好；若不捨者，僧伽婆尸沙。」 ^284a24

比丘者，提婆達多是。 ^284b13

同語同見比丘者，六群比丘也。
若一、若二、若眾多同語同見者，或有同語不同見、
或有同見不同語、或有同語亦同見、或非同語非同見。
同語非同見者，言語相助不同彼見，是名同語非同見。
同見不同語者，同彼所見而不助說，是名同見不同語。
同語同見者，助彼言語同其所見，是名同語同見。
非同語非同見者，不助彼語亦不同見，是名非同語非同見。
是中同語非同見及同語同見者，當呵諫。
云何名為同語同見法？
於十二法不制者制、制者便開，是名同語同見法。
復次五眾罪不制者制、制者便開，四眾、
三眾、二眾、一眾罪，亦如是，不制者制、制者便開。
復次六作捨法不制者制、制者便開，是名同語同見法。
諸比丘當諫是比丘言：「長老！
莫與破和合僧勤方便同語同見。」
諸比丘諫是比丘時，執是事堅持者，謂六群比丘也。 ^284b14

諸比丘者，若僧、若多人、若一人也。 ^284c1

三諫者，屏處三諫、多人中三諫、僧中三諫也。
屏處諫者：「汝諸長老實與破和合僧勤方便同語同見耶？」
答言：「實爾。」復言：「長老！
汝莫與破和合僧勤方便同語同見。
破僧者最大惡事，當墮惡道長夜受苦。
我今慈心諫汝，當捨是事。
一諫已過二諫在。
捨此事好。」若不捨者，第二、第三亦如是說。
多人中三諫，亦復如是。
復於僧中三羯磨諫，猶不止者，僧伽婆尸沙。 ^284c2

僧伽婆尸沙者，如上說。 ^284c10

是比丘屏處一諫不止，越比尼罪。
第二、第三亦如是。
多人中三諫，亦如是。
僧中初羯磨未竟，不止，越比尼罪；說竟，偷蘭罪。
第二羯磨未竟，不止，越比尼罪；說竟，偷蘭罪。
第三羯磨未竟，偷蘭罪；說竟，僧伽婆尸沙。
僧伽婆尸沙罪起已，屏處三諫越比尼罪、
多人中三諫越比尼罪，及僧中偷蘭罪，一切盡共成一僧伽婆尸沙。
中間止者，隨止處治罪。
是故世尊說：「若比丘同意相助，若一、若二、
若眾多同語同見，乃至三諫不捨者，僧伽婆尸沙。」
〔十一戒竟〕 ^284c11

佛住俱舍彌國，廣說如上。
爾時長老闡陀惡性難共語，諸比丘如法、
如律教，作不可共語，如是言：「諸長老！
莫語我若好若惡，我亦不語諸長老若好若惡。
何以故？汝等皆是雜姓，我家民吏，譬如烏鳥銜雜類骨聚在一處，
何能教我佛法僧事？
皆是我許。從菩薩出家，我常隨侍，至于今日。
唯佛教我，我當受持。」
時諸比丘語闡陀言：「長老！
諸比丘善說所犯波羅提木叉中事，汝莫自身作不可共語，
汝身當作可共語。
長老！汝當為諸比丘說，如法、如律教，諸比丘亦當為汝說，
如法、如律教。何以故？
如來眾得如是增長，所謂共語共說共諫，共罪中出故。
長老捨自身作不可共語。」
一諫不捨，第二、第三諫猶故不止。
諸比丘以是因緣，往白世尊：「長老闡陀自身作不可共語，乃至三諫不止。」
佛告諸比丘：「是闡陀自用不可共語，乃至三諫不止者。
汝去屏處三諫不止者，復於多人中三諫。
復不止者，乃至僧中作求聽羯磨。」
應作是說：「大德僧聽！
是長老闡陀惡性難共語，諸比丘如法善說所犯波羅提木叉中事，
自用作不可共語，乃至已於屏處三諫、
多人中三諫，猶故不止。
若僧時到，今於僧中三諫，令止此事。」
即於僧中諫：「長老闡陀！
汝實惡性難共語，諸比丘如法如律說，
汝自作不可共語，乃至已屏處三諫、多人中三諫，猶故不止耶？」
答言：「實爾。」應僧中諫言：「長老！
汝莫惡性難共語，諸比丘如法善說所犯波羅提木叉中事，
汝莫自身作不可共語，乃至如來眾得如是增長，
所謂共語、共說、共諫、共罪中出故。
僧今慈心諫汝，饒益故。
一諫已過二諫在，當止此事。」
若不捨者，更第二、第三亦如是諫，猶故不止。
諸比丘復以是事，往白世尊，佛言：「呼闡陀來。」
即便呼來。佛問闡陀：「汝實惡性難共語，乃至僧中三諫不止耶？」
答言：「實爾。」佛言：「闡陀！
此是惡事。汝常不聞我種種因緣，呵責自用、讚歎不自用。
汝今云何自用反戾？
此非法、非律、非是佛教，不可以是長養善法。」 ^284c22

諸比丘白佛言：「世尊！
云何是闡陀比丘而自用意作是言：『唯有佛語，我當受佛語。』」
「諸比丘！是闡陀比丘，不但今日不受餘人語，但信我語。
過去世時，亦曾如是。」
諸比丘白佛言：「已曾爾耶？
唯願樂聞。」佛言：「如是。
過去世時有城名波羅奈，國名伽尸。
爾時有一長者，有奴字阿磨由，為性兇惡。
爾時長者與諸婆羅門子遊戲園林，諸從人輩皆在園門外住。
時阿磨由在園門外打諸從人，時諸從人被打者各告其主，
時諸婆羅門子盡出呵之。
時阿磨由不受其語，答諸婆羅門子言：
『不隨汝語，我大家來呵我者，當受其語。』
遂打不止。即來告阿摩由主。
阿摩由主生得天眼，觀是鬪處下有金銀伏藏，其地凶故令其鬪耳。
即往訶之，時奴即止。」
佛告諸比丘：「爾時長者豈異人乎？
即我身是。爾時阿摩由者，今闡陀比丘是。」 ^285b1

諸比丘白佛言：「世尊！
云何是闡陀恃怙世尊，陵於他人。」
佛言：「比丘！是闡陀比丘，不但今日恃我輕於他人，過去世時已曾恃我輕於他人。」
諸比丘白佛言：「已曾爾耶？」
佛言：「如是。過去世時有城名波羅奈，國名伽尸。
時有弗盧醯大學婆羅門，為國王師，常教學五百童子。
時婆羅門家生一奴，名迦羅呵，常使供給諸童子等。
婆羅門法，餘姓不得妄聞。
以奴親近供養故，得在其邊為諸童子說婆羅門法。
是奴利根，聞說法言盡能憶持。
此奴一時共諸童子，小有嫌恨，便走他國。
詐自稱言：『我是弗盧醯婆羅門子，字耶若達多。』
語此國王師婆羅門言：『我是波羅奈國王師，弗盧醯子。
故來至此，欲投大師學婆羅門法。』
師答言：『可爾。』是奴聰明本已曾聞，今復重聞，聞悉能持。
其師大喜，即令教授五百門徒。
五百童子言：『汝代我教，我當往來王家。』
是師婆羅門無有男兒，唯有一女，便作是念：『今可以女妻之耶？
若達多常在我家，便如我子。』
即告之曰：『耶若達多當用我語。』
答言：『從教。』復告之言：『汝莫還波羅奈，常住此國，我今以女妻汝。』
答言：『從教。』即與。其女在家，如兒共作生活，家漸豐樂。
是耶若達多為人難可，婦為作食恒懷瞋恚，甜酢醎淡生熟不能適口。
婦常念言：『脫有行人，從波羅奈來者，當從彼受作飲食法，然後作供養夫主。』
彼弗盧醯婆羅門具聞是事，便作是念：
『我奴迦羅呵逃在他國，當往捉來，或可得奴。』
直便詣彼國。時耶若達多與諸門徒，詣園遊戲在於中路，
遙見本主，即便驚怖密語門徒：『諸童子汝等還去，各自誦習。』
門徒去已便到主前，頭面禮足，白其主言：
『我來此國，稱噵大家是我之父，便投此國師大學婆羅門為師。
以大學經典故，師婆羅門與女為婦，願尊今日勿彰我是事，
當與奴直奉上大家主。』
婆羅門善解世事，即便答言：『汝實我兒何所復言？
但作方便早見發遣。』
即將歸家，告家中言：『我所親來。』
其婦歡喜，辦種種飲食，奉食已訖，小空閑時，
密禮婆羅門足，而問之曰：『我奉事夫耶若達多，
飲食供養常不可意，願今指授本在家時何所食噉，當如先法為作飲食。』
客婆羅門便即瞋恚，而作是念：『如是！
如是！子困苦他子女。』
語此女言：『汝但速發遣我，我臨去時，當教汝一偈，
汝誦是偈時，當使汝夫無言。』
是女即語夫言：『尊婆羅門故從遠來，宜早發遣。』
夫即念言：『如婦所說，宜應早遣莫令久住，
言語漏失，損我不少。』
便大與財物，教婦作食，自行為主求伴。
婦於後奉食訖已，禮足辭別請求先偈。
即教說偈言：
　　「『無親遊他方，欺誑天下人，
　　麁食是常食，但食復何嫌？ ^285b17

「『今與汝此偈，若彼瞋恚嫌食惡時，便在其邊，
背面微誦，令其得聞。』
作是教已，便還本國。
是耶若達多送主去已，每至食時，還復瞋恚。
婦於夫邊試誦其偈，時夫聞是偈已，心即不喜，
便作是念：『咄是老物，發我臭穢。』
從是已後常作軟語，恐婦向人說其陰私。」
佛告諸比丘：「時波羅奈國弗盧醯婆羅門者，豈異人乎？
即我身是。時奴迦羅呵者，今闡陀比丘是。
彼於爾時已曾恃我 #CB00654;易他人，今復如是恃我勢力#CB00654;易他人。」 ^286a12

佛告諸比丘：「依止俱舍彌比丘，皆盡令集，
乃至已聞者，當重聞。
若比丘自用戾語，諸比丘如法、如律教時，
便自用意，作是言：『汝莫語我若好若惡，我亦不語汝若好若惡。』
諸比丘諫彼比丘言：『長老！
諸比丘如法、如律教，汝莫自用意。
諸比丘教汝應當信受，汝亦應如法如律教諸比丘。
何以故？如來弟子眾展轉相教、展轉相諫、
共罪中出故，善法得增長。』
諸比丘諫是比丘時，應捨是事。
若不捨者，復第二、第三諫。
捨者善，若不捨者，僧伽婆尸沙。」 ^286a21

比丘自用戾語者，闡陀比丘也。 ^286b3

諸比丘如法、如律教者，謂戒序、四波羅夷、
十三僧伽婆尸沙、二不定法、三十尼薩耆波夜提、
九十二波夜提、四波羅提提舍尼、眾學法、
七滅諍法、隨順法，以此法律展轉相教。
復次五眾罪法、四眾罪法、三眾罪法、二眾罪法、一眾罪法。
復次六作捨法，展轉相教。
復次波羅夷法、僧伽婆尸沙、波夜提，乃至越比尼罪，
實非不實、時非不時、饒益非不饒益、軟語非麁言，
慈心故，不求過，是名如法如律展轉相教也。 ^286b4

是比丘者，闡陀是也。 ^286b13

諸比丘者，謂一人、多人、僧。
三諫者，屏處三諫、多人中三諫、僧中三諫也。
屏處者，問言：「長老！
汝實自用戾語，諸比丘如法、如律教，汝自身作不可共語耶？」
答言：「實爾。」即便諫言：「長老！
汝莫自用戾語，諸比丘如法、如律教，汝應當受，
莫自身作不可共語，乃至展轉相教，得善法增長故。
我今慈心教，汝當捨此事，一諫已過二諫在。」
若不捨者，第二、第三亦復如是諫。
多人中三諫亦如是。
猶不止者，僧中作求聽羯磨。
白言：「大德僧聽！是某甲比丘自用戾語。
諸比丘如法、如律教，不受其語，已於屏處三諫、
多人中三諫，猶故不止。
若僧時到，當於僧中三諫，令止此事。」
即僧中問言：「長老實自用戾語，諸比丘如法、
如律教，不受其語，屏處三諫、多人中三諫，猶故不受耶？」
答言：「實爾。」即復僧中諫言：「長老！
莫自用意，諸比丘如法、如律教，乃至展轉相教，得善法增長故。
今僧慈心諫汝，饒益故，當受僧語，捨此事。
僧一諫已過，二諫在。」
若不止者，至第二、第三諫捨者善；不捨者，僧伽婆尸沙。 ^286b14

僧伽婆尸沙者，如上說。 ^286c5

若比丘於屏處三諫，若多人中三諫時不止者，諫諫犯越比尼罪。
僧中諫時，初諫時未竟，越比尼罪；羯磨說竟，偷蘭罪。
第二羯磨未竟，越比尼罪；說竟，偷蘭罪。
若第三羯磨未竟，偷蘭罪；說竟，僧伽婆尸沙，
僧伽婆尸沙罪起已，屏處諫乃至僧中一切越比尼罪、
一切偷蘭罪，皆合成一僧伽婆尸沙。
中間止者，隨止處治罪。
是故世尊說：「若比丘自用戾語，乃至三諫不捨者，僧伽婆尸沙。」
〔十二戒竟〕 ^286c6

佛住舍衛城，廣說如上。
時六群比丘於迦尸黑山聚落作諸非威儀事：
身非威儀、口非威儀、身口非威儀。
身非威儀者，若走來走去、跳行跳躑、倒行匍匐、
扣盆戲笑、遞相擔負，作如是比種種身戲。
口非威儀者，作象鳴、駝鳴、牛鳴、羊鳴、長聲、
短聲、或相唃耳，作如是比種種音聲戲笑。
身口非威儀者，令身斑駮半邊白、塗面令黑、
染髮令白、拍鼓彈琴、擊節舞戲。
時諸優婆塞來詣比丘，欲禮拜聽法，見如是事，
心生不喜，便作是言：「阿闍梨！
沙門之法所為善行，當令不信者信，信者增信。
而今所為悉皆非法，更令不信增長，信者心壞。」
六群比丘即瞋恚言：「汝為我師，為我和尚？
此是逆理，我當教汝，汝反教我。」
瞋恚增盛，作身害、口害、身口害。
身害者，入其家中牽曳小兒、打拍推撲、
破損器物、折犢子脚、刺壞羊眼，至市肆上種種穀米、
小麥、大麥、鹽、#CB00595;、酥、
油、乳酪，悉和雜合，不可分別。
田中生苗，其須水者開水令去，不須水者決令滿中，
刈殺生苗焚燒熟穀，是名身暴害。
口暴害者，詣王讒人加誣良善，是名口暴害。
身口暴害者，屏處藏身恐怖其人、牽挽無辜，是名身口暴害。
諸優婆塞皆瞋恚言：「沙門釋子作是非法，我等從今莫與供養。」
時彼比丘遂持鉢乞食，其家見已，猶故與食，不至大惜。
諸優婆塞復作是要：「沙門釋子作是暴害，我等從今莫令入門。」
然後是比丘便到諸不信家乞食，初時與食。
後續聞優婆塞斷食不與：「定是惡人，我何以與食？」
復不聽入。然後便作身邪命、口邪命、身口邪命。
身邪命者，作水瓶、木器賣、作盛酥、革囊、
繩索、結網、縫衣。學作餅賣、學賣醫藥、為人傳信，
如是種種求食，是名身邪命。
口邪命者，誦呪行術，呪蛇呪龍、呪鬼呪病、
呪水呪火，如是種種求食，是名口邪命。
身口邪命者，手自然火、口說呪術、手灌酥油、
灑散芥子，如是種種求食，是名身口邪命。
時黑山聚落諸優婆塞，來詣舍衛城料理官事，
官事訖已，往詣世尊，頂禮佛足已，却住一面白佛言：「世尊！
我是黑山聚落優婆塞，六群比丘在彼間住，於彼聚落作諸非法。
廣說如上。唯願世尊！
當約勅之，令不在彼住者善。」 ^286c16

爾時世尊為優婆塞，隨順說法示教利喜已，禮足而去。
爾時世尊告阿難言：「汝往黑山聚落，為六群比丘作驅出羯磨。」
爾時阿難白佛言：「我不敢去。」
佛言：「何故？」阿難答言：「世尊六群比丘躁性強暴，
我若往者，譬如甘蔗田人乘車載甘蔗歸，
諸童子輩逆出村外，捉甘蔗亂取就外噉食。
彼六群比丘亦復如是，聞我往者，逆來道邊作非法事，
或能為我作驅出羯磨，是故難去。」
佛告阿難：「汝與三十人眾俱去，足能伏彼。」
是時阿難與三十人，前後圍遶，往到黑山聚落。
復有三十比丘，聞尊者阿難往到黑山聚落，
自相謂言：「我未曾聞作驅出羯磨，當隨阿難到彼聚落，聽作驅出羯磨。」
并前三十人合六十比丘，大眾而去。
時六群比丘聞尊者阿難與六十人俱眷屬而來，
為我作驅出羯磨，即生恐怖。
時三文陀達多、摩醯沙達多走到王道聚落。
長老闡陀、迦留陀夷，便一由旬迎尊者阿難，
即懺悔言：「長老！我所作非善，犯諸過惡，從今已去不敢復作。」
爾時眾僧受其懺悔。
尊者阿難前到聚落，彼二人已懺悔，二人已走去；
餘有殘住者，為作驅出羯磨。
世尊不聽眾羯磨，羯磨眾故，二人、三人為作羯磨。
羯磨者應作是說：「大德僧聽！
是某甲比丘等，於此聚落身非威儀，數作不止，道俗悉知。
若僧時到，僧當為某甲比丘等身非威儀故作驅出羯磨，如是白。」
「大德僧聽！是長老某甲比丘等身非威儀，
數數不止，道俗悉知，僧今為某甲比丘等作驅出羯磨。
諸大德忍某甲比丘等身非威儀作驅出羯磨，
忍者默然，若不忍者便說，是初羯磨說竟。」
第二、第三亦如是說。
「僧已與某甲比丘等身非威儀作驅出羯磨竟，
僧忍默然故，是事如是持。」
如是口非威儀、身口非威儀亦如是；身害、
口害、身口害亦如是；身邪命、口邪命、身口邪命亦如是，說白三羯磨。
羯磨已，是六群比丘被驅出者，語諸比丘言：
「闡陀比丘、迦留陀夷比丘亦行非法，何故獨驅我出而不驅彼？」
眾僧語彼言：「是二比丘於一由旬迎僧懺悔，僧已聽悔。
三文陀達多、摩醯沙達多走到王道聚落。
汝等現在既不迎僧懺悔又復不走，故作羯磨驅出。」
彼復作是言：「長老！
僧今隨愛、隨瞋、隨怖、隨癡俱共同罪，有驅出者、有不驅者。」
諸比丘復諫：「長老！
莫以非理謗僧，僧不隨愛、不隨瞋、不隨怖、
不隨癡，不於同罪有驅出者、有不驅者。」
諸比丘如是諫時，彼故不止。
復第二、第三諫，堅持不止。
尊者阿難為諸優婆塞，隨順說法，令其歡喜，供養眾僧還復如前。
尊者阿難及諸大眾欲還舍衛，時諸比丘白尊者阿難：
「今僧悉還，是僧伽藍與誰典知？」
阿難言：「誰應任知？」
諸比丘言：「長老闡陀應住。」
阿難復言：「闡陀先已有過，令他生不信，何可留住？」
便更安餘比丘已。 ^287b1

尊者阿難還舍衛城，禮世尊足於一面立。
世尊知而故問：「阿難！
汝等已於黑山聚落，作驅出羯磨耶？」
答言：「已作。世尊！闡陀比丘、迦留陀夷比丘，於一由旬迎僧懺悔。
三文陀達多、摩醯沙達多，即便走到王道聚落，
餘諸比丘不來懺悔，復不走去，眾僧為作驅出羯磨。
彼見闡陀、迦留陀夷不被驅出，便以非理謗僧言：
『僧隨愛、隨瞋、隨怖、隨癡，有同共犯罪，有驅出者、有不驅者。』」
佛告比丘：「是六群比丘以非理謗僧言：
『隨愛、隨瞋、隨怖、隨癡，有同共犯罪，有驅出者、有不驅者。』
作是語者，汝當去屏處三諫、多人中三諫、
僧中三諫，令止此事。」
屏處問言：「汝等實以闡陀比丘、迦留陀夷故，
非理謗僧言：『隨愛、隨瞋、隨癡、隨怖，俱共犯罪，
有驅出者、有不驅者耶？』」
答言：「實爾。」即屏處諫言：「長老！
莫以非理謗僧。何以故？
眾僧不隨愛、不隨瞋、不隨怖、不隨癡，不於同罪，
有驅出者、有不驅出者。
汝等莫作隨愛、隨瞋、隨怖、隨癡語言。
長老！我今慈心諫汝，饒益故，當捨此事。
一諫已過，二諫在。」
若不捨者，第二、第三亦如是諫。
及多人中三諫，猶復不止者，僧中作求聽羯磨。
羯磨人應作是說：「大德僧聽！
是六群比丘以非理謗僧，已於屏處三諫、多人中三諫不止。
若僧時到，當於僧中三諫，令止此事。」
即於僧中問是比丘：「汝實非理謗僧，已於屏處三諫、多人中三諫不止耶？」
答言：「實爾。」僧應諫言：「長老！
莫以非理謗僧。何以故？
僧不隨愛、不隨瞋、不隨怖、不隨癡，不同犯罪，
有驅出者、有不驅者。
今僧慈心諫汝，饒益故，當捨此事。
一諫已過、二諫在。」
若不止者，第二、第三亦如是諫，猶故不止。
諸比丘以是因緣，具白世尊：「六群比丘已屏處三諫，
乃至僧中三諫，猶故不止。」
佛言：「呼六群比丘來。」
來已，佛問六群比丘：「汝實非理謗僧，已屏處三諫，
乃至僧中三諫，故不止耶？」
答言：「實爾。世尊！」佛告六群比丘：「此是惡事，
汝不聞世尊常讚歎易諫、呵責難諫耶？
汝今云何難諫，執持不捨？
六群比丘！此非法、非律、非如佛教，不可以是長養善法。」 ^287c23

諸比丘白佛言：「世尊！
云何此六群比丘，以闡陀、迦留陀夷不驅出故，非理謗僧？」
佛言：「此六群比丘不但今日以非理謗僧，過去世時已曾非理謗僧。」
諸比丘言：「已曾爾耶？」
佛言：「曾爾。」「唯願欲聞。」
佛言：「過去世時有城，名波羅奈，國名伽尸。
時王家畜養二狗，以金銀鎖繫、食用寶器，夜則解放令備守門戶。
時王得頭痛病，經十二年療治不差，後漸得差。
時王於眠中聞狗吠聲，王即驚覺頭痛便增。
王問侍者：『向何等聲？』
答言：『狗吠。』王即瞋怒，教勅侍者：『現狗驅出。』
即如教驅出。時有一狗問驅者言：『何故驅我？』
驅者答言：『王病小差，眠中聞狗吠聲，驚覺增病，是故驅汝。』
狗復問言：『一切狗盡被驅出耶？』
答言：『盡驅出。』又問：『王家二狗亦被驅耶？』
答言：『王家二狗不驅，餘者盡驅。』
狗便瞋恚言：『是王無道，隨愛、隨瞋、隨怖、隨癡。』
狗即說頌曰：
　　「『若以狗為患，一切應驅出；
　　而今不盡驅，知是王無道。
　　家自養二狗，不遣獨驅我；
　　當知是惡王，隨愛瞋怖癡。』」 ^288b4

佛告諸比丘：「時王家狗者，今闡陀、迦留陀夷比丘是。
餘狗者，今餘六群比丘是。
爾時被驅，以二狗不驅故，非理誹謗。
今日被驅亦復如是，以闡陀、迦留陀夷比丘不被驅故，非理謗僧。」 ^288b26

諸比丘白佛言：「世尊！
云何是闡陀比丘，眾人欲安處知事，而阿難不聽？」
佛告諸比丘：「是闡陀比丘不但今日欲還知事，
阿難不聽；過去世時已曾欲舉為王，阿難不聽。」
諸比丘白佛言：「世尊！
已曾爾耶？」佛言：「如是。」
「唯願欲聞。」佛言：「過去世時，雪山根底曲山壅中，
有向陽暖處，有眾鳥類雲集其中。
便共議言：『我等今日當推舉一鳥為王，令眾畏難不作非法。』
眾鳥言：『善！誰應為王？』
有一鳥言：『當推鶬鵠。』
有一鳥言：『不可！何以故？
高脚長頸，眾鳥脫犯啄我等腦。』
眾咸言：『爾。』復有一鳥言：『當推鵝為王，其色絕白眾鳥所敬。』
眾鳥復言：『此亦不可！
顏貌雖白項長且曲，自頸不直，安能正他？』
又復言：『正有孔雀，毛衣彩飾，觀者悅目，可應為王。』
復言：『不可！所以者何？
衣毛雖好而無慚愧，每至舞時醜形出現，是故不可。』
有一鳥言：『禿梟應為王。
所以者何？晝則安靜、夜則勤伺，守護我等，堪為王者。』
眾咸言：『可。』爾時有一鸚鵡鳥，在一處住，
有智慧，作是念：『眾鳥之法夜應眠息；是禿梟法夜則不眠。
而諸眾鳥圍侍左右，晝夜警宿不得眠睡，甚為苦事。
我今設語，彼當瞋恚拔我毛羽。』
正欲不言，『眾鳥之類長夜受困，寧受拔毛不越正理。』
便到眾鳥前，舉翅恭敬，白眾鳥言：『願聽我說一偈。』
時眾鳥即說偈答言：
　　「『黠慧廣知義，不必以年耆；
　　汝年雖幼小，智者宜時說。』 ^288c1

「時鸚鵡聞眾鳥說偈，聽已即說偈言：
　　「『若從我意者，不用禿梟王；
　　歡喜時覩面，尚令眾鳥怖。
　　況復瞋恚時，其面不可觀。』 ^288c28

「時眾鳥咸言：『實如所說。』
即共集議：『此鸚鵡鳥聰明黠慧，堪應為王。』
便拜為王。」佛告諸比丘：「彼時禿梟者，今闡陀比丘是。
鸚鵡鳥者，今阿難是。
彼於爾時已曾遮彼，不聽為王；今復遮彼，不聽知事。」
佛告諸比丘：「依止舍衛城比丘皆悉令集，乃至已聞者當重聞。
有諸比丘依止城、若聚落住，污他家、行惡行，
污他家亦見亦聞，行惡行亦見亦聞。
諸比丘應語是比丘言：『長老！
汝等污他家、行惡行，污他家亦見亦聞，行惡行亦見亦聞。
長老！汝等出去，不應是中住。』
是比丘語諸比丘言：『大德！
僧隨愛、隨瞋、隨怖、隨癡。
何以故？有如是同罪比丘，有驅者、有不驅者。』
諸比丘應語是比丘言：『長老！
汝等莫作是語「僧隨愛、隨瞋、隨怖、隨癡，
有如是同罪比丘有驅者、有不驅者。」
何以故？僧不隨愛、不隨瞋、不隨怖、不隨癡。
諸長老！汝等污他家、行惡行，污他家亦見亦聞，
行惡行亦見亦聞，汝等出去，莫此中住。』
是比丘諸比丘如是諫時，若堅持是事不捨者，
諸比丘應第二、第三諫，捨是事故。
第二、第三諫時，捨者善；若不捨者，僧伽婆尸沙。」 ^289a3

諸比丘者，若僧、若多人、若一人。 ^289a23

依止城、若聚落住者，云何依止聚落住？
若比丘於彼聚落中得衣被、飲食、床臥、
病瘦湯藥等，是名依止住。
若復不得衣食、床臥、病瘦湯藥等，但依止聚落，
得免諸難，亦名依止住。
若復比丘不依聚落免難，但依止聚落界住者，亦名依止住。 ^289a24

污他家者，他家名若剎利家、婆羅門家、
若毘舍家、首陀羅家，是名他家。
污者，若比丘於聚落中作非梵行、飲酒、
非時食，是不名污他家。
若聚落中人先有信心供養眾僧、興立塔寺，
令彼退滅，是名污他家。 ^289a29

行惡行者，身非威儀、口非威儀、身口非威儀、
身暴害、口暴害、身口暴害、身邪命、口邪命、身口邪命。 ^289b5

污他家行惡行亦見亦聞者，作諸惡行，聚落中人亦見亦聞。 ^289b7

諸比丘語是比丘言：「長老！
汝等污他家、行惡行，污他家亦見亦聞，
行惡行亦見亦聞，莫此中住。」
是比丘作是言：「諸長老！
僧隨愛、隨瞋、隨怖、隨癡，有同罪比丘，有驅者、有不驅者。」
諸比丘復語是比丘言：「長老！
莫作是語，僧不隨愛、不隨瞋、不隨怖、不隨癡，汝捨是事。」 ^289b9

是比丘故堅持不捨，非理謗僧者，六群比丘是也。 ^289b15

諸比丘者，若僧、若眾多人、若一人。
三諫者，屏處三諫、多人中三諫、僧中三諫也。
屏處諫者，屏處問言：「汝長老！
實以非理謗僧言：『隨愛、隨瞋、隨怖、隨癡，
有同罪比丘，有驅者、有不驅者耶？』」
答言：「實爾。」即復呵言：「長老！
莫作是語，非理謗僧。
何以故？僧不隨愛、不隨瞋、不隨怖、不隨癡，
不於同罪中有驅者、有不驅者。
我今慈心諫汝，饒益故，當止此事，一諫已過二諫在。」
若不止者，復第二、第三諫。
多人中三諫，猶故不止者，僧中作求聽羯磨。
唱言：「大德僧聽！某甲比丘非理謗僧，已於屏處三諫、
多人中三諫，猶故不止。
若僧時到，今於僧中三諫，令止是事。」
僧中應問：「長老！汝實非理謗僧，作是語：
『僧隨愛、隨瞋、隨怖、隨癡。』
乃至屏處三諫、多人中三諫，猶故不止耶？」
答言：「實爾。」僧應諫言：「長老！
汝莫非理謗僧。何以故？
僧不隨愛、不隨瞋、不隨怖、不隨癡，不於同罪，
有驅者、有不驅者。
今眾僧慈心諫汝，饒益故，一諫已過，二諫在，當捨此事。」
若不捨者，應第二、第三諫，捨者善；若不捨，僧伽婆尸沙。 ^289b16

僧伽婆尸沙者，如上說。
是比丘屏處諫時，三諫不止，諫諫越比尼罪。
多人中三諫，亦復如是。
僧中初說未竟，越比尼罪；說竟，偷蘭罪。
第二說未竟，越比尼罪；說竟，偷蘭罪。
第三說未竟，偷蘭罪；說竟，僧伽婆尸沙。
僧伽婆尸沙起已，除四偷蘭罪非理謗僧，
諸餘屏處三諫、多人中三諫、僧中三諫，
一切越比尼罪、一切偷蘭罪，都合成一僧伽婆尸沙。
中間止者，隨止處治罪。
是故說：「有諸比丘依止城、若聚落住，乃至第二、
第三諫時，捨者善；若不捨者，僧伽婆尸沙。」
〔十三戒竟〕
other:: 
##  3 二不定法
二不定法初 ^289c7

佛住舍衛城，廣說如上。
爾時長老優陀夷同聚落舊知識婆羅門有一女，
新到夫家，愁憂不樂，遣信白父：「願來看我，
若不能得來者，語阿闍梨優陀夷來看我。」
其父聞已，詣優陀夷所語言：「我女新到夫家，
愁憂不樂，遣信喚我，并喚阿闍梨。
我今俗人多事不能得往，願阿闍梨數數往看。」
優陀夷言：「可爾！汝不囑我尚欲往看，何況相囑。」
長老優陀夷明日晨朝著入聚落衣，往到其家。
時彼女人掩戶而坐。
優陀夷在外喚言：「某甲在不？」
女言：「是誰？」答言：「我是優陀夷！」
女言：「阿闍梨來入！
阿闍梨來入！」即入其房。
於房內坐，與共語言。
時姑毘舍佉鹿母，有三十二子，亦有三十二兒，婦皆悉福德吉相成就。
是時毘舍佉鹿母常教誡兒子諸婦，勸導父母親屬，次到是女房前。
是毘舍佉鹿母，善解時宜不卒入房，踟蹰戶外。
戶孔中見房內有人剃髮著染衣，睩瞬細語，知是出家人。
但不知是比丘，為是比丘尼，便喚此婦。
婦應曰：「是誰？」答言：「是我。」
白言：「大家來前。」問：「汝邊是誰婦？」
答言：「阿闍梨優陀夷！」
優陀夷言：「優婆夷，何以不前？」
鹿母即入而作是言：「阿闍梨優陀夷！
此間坐耶？」答言：「如是。」
白言：「阿闍梨此坐非明白處，設有善惡誰證知者？
當以此事，語諸比丘。」
優陀夷言：「汝說何等？」
毘舍佉鹿母言：「見優陀夷與女人共坐。」
優陀夷言：「我亦當向佛說汝。」
毘舍佉鹿母言：「欲說何等？」
優陀夷言：「我見毘舍佉鹿母，與他男子共坐。」
毘舍佉鹿母言：「何等男子？」
優陀夷言：「我非男子耶？」
毘舍佉鹿母言：「阿闍梨！
佛不制我不與男子共坐，然阿闍梨是出家人，應護沙門法。」
優陀夷言：「咄哉！汝惱我不少。」
便起出去，復在一露處，與女人共坐。
毘舍佉鹿母教誡兒婦已出，復見優陀夷與女人露處共坐語，
往到其邊，語優陀夷言：「此是不善，非沙門法。
云何與女人露處共坐？
當以是事語諸比丘。」
優陀夷言：「何所說？」
毘舍佉鹿母言：「見優陀夷獨與女人露處共坐。」
語優陀夷言：「我亦當向佛說汝事。」
毘舍佉鹿母言：「為何所說？」
優陀夷言：「我見鹿母與男子露處共坐語。」
毘舍佉鹿母言：「何等男子？」
答言：「我非男子耶？」
毘舍佉母言：「我是俗人共男子坐，佛法所聽。
尊是沙門應自防護，云何爾耶？」
優陀夷言：「汝處處惱我。」
作是語已，即便起去。
時毘舍佉母即以是事白諸比丘，諸比丘以是事，
具白世尊，佛言：「喚優陀夷來。」
即便喚來。佛問優陀夷：「汝實爾不？」
答言：「實爾。世尊！」佛告優陀夷：「此是惡事。
汝愚癡人！俗人尚知出家宜法應行不應行。
汝出家人而更不知坐起言語，應與不應與。
汝常不聞世尊種種因緣，呵責隨順婬欲，讚歎離欲耶？
汝今云何作此惡事？
此非法、非律、非如佛教，不可以是長養善法。」
佛告諸比丘：「依止舍衛城比丘皆悉令集。」
集已，爾時世尊以是因緣，向諸比丘廣說過患事，
起種種因緣，呵責過患。
起已為諸比丘隨順說法：「有十事利益故，
如來應供正遍知為諸弟子制戒，立說波羅提木叉法。
何等十？一者攝僧故；二者極攝僧故；三者令僧安樂故；
四者折伏無羞人故；五者有慚愧者得安樂住故；
六者不信者令信故；七者已信者增益信故；
八者於現法中得漏盡故；九者未生諸漏令不生故；
十者正法得久住為諸天世人開甘露施門故，是名十。
如來、應供、正遍知為諸弟子制戒，未聞者聞，已聞者當重聞。
若比丘與女人獨屏覆處、可婬處坐，可信優婆夷於三法中一一法說，
若波羅夷、若僧伽婆尸沙、若波夜提。
比丘自言：『我坐是處。』
三法中一一如法治，若波羅夷、若僧伽婆尸沙、
若波夜提，應隨可信優婆夷所說，如法治。」
彼比丘是初不定法。 ^289c19

「若比丘與女人獨露現處、不可婬處坐，
可信優婆夷，於二法中一一法說，若僧伽婆尸沙、若波夜提。
比丘自言：『我坐是處。』
二法中一一如法治，若僧伽婆尸沙、若波夜提，
應隨可信優婆夷所說，如法治。」
彼比丘是二不定法。 ^290b29

比丘者，受具足善受具足，一白三羯磨，
無遮法，和合非不和合，十眾、十眾已上，
年滿二十非不滿二十，是名比丘。 ^290c5

女人者，若母、姊妹、親里、非親里；若老、若少、
在家、出家。 ^290c8

屏覆者，若闇處、若覆障處。 ^290c9

可婬處者，男女共事無可羞處。 ^290c10

獨者，一男一女，更無餘人。
設有餘人，若眠、若狂、若嬰兒、非人、畜生，亦名獨。 ^290c11

共坐者，相近坐。 ^290c12

可信優婆夷者，成就十六法，名可信優婆夷。
何等十六？歸佛、歸法、歸僧、於佛不壞淨、
於法不壞淨、於僧不壞淨、僧未得利能令得，
已得利能令增長、僧未有名稱能令名聞遠著、
僧有惡名能速令滅、不隨愛、不隨瞋、不隨怖、
不隨癡、離欲、向成就聖戒，是十六法成就者，是名可信。 ^290c13

是比丘自言：「知事，不知坐。」
應治是事。若言：「知坐，不知事。」
應治坐。若言：「知事知坐。」
應二俱治。若言：「不知事不知坐」者，應如優婆夷所說，應作覓罪相羯磨治。 ^290c19

比丘者，如上說。 ^290c22

女人者，若母、姊妹、若大、若小、在家、出家。 ^290c23

獨者，一男一女，更無餘人。
設有人者，若眠、若狂、嬰兒、非人、畜生，是亦名獨。 ^290c24

露現處者，明中露地，無諸屏障，是名露現處。 ^290c25

不可婬處者，若男女共事可羞恥處。 ^290c26

坐者，相近坐也。 ^290c27

可信優婆夷者，成就十六法，如上說，是名可信也。 ^290c28

是比丘自言：「知事不知坐。」
應治是事。若言：「知坐不知事。」
應治是坐。若言：「知事、知坐。」
應二俱治。若言：「不知事亦不知坐」者，應如可信優婆夷所說，
應作覓罪相羯磨治。
是故說：「若比丘與一女人獨屏覆處、可婬處坐，
乃至可信優婆夷所說，如法治彼比丘，是初不定法。
若比丘與女人獨露現處、不可婬處坐，
乃至可信優婆夷所說，如法治彼比丘，是二不定法。」
〔二不定竟〕摩訶僧祇律卷第七
 ^290c29
