
jing:: 
# 佛說灌頂三歸五戒帶佩護身呪經
佛說灌頂三歸五戒帶佩護身呪經卷第三
translator:: 東晉天竺三藏帛尸梨蜜多羅譯
聞如是：
一時，佛在舍衛國祇樹給孤獨園時，與千二百五十比丘，
菩薩萬人，天龍八部悉來在會，咸然一心叉手聽法。 ^501c9

於是異道有鹿頭梵志，來到佛所稽首作禮，
胡跪合掌白佛言：「久聞瞿曇名聲遠振，
今欲捨置異學，受三自歸并五戒法。」 ^501c11

佛言：「善哉，善哉！梵志！
汝能捨置餘道歸命我者，當自悔過生死之罪，其劫無量不可稱計。」 ^501c14

梵志言：「諾！受教。」即淨身口意，復作是念：
「惟願世尊，施我法戒，終身奉行不敢毀缺。」 ^501c16

佛言：「是為如來、至真、等正覺三世諸佛說是戒法。」 ^501c18

佛言：「梵志！諦聽諦受，心持念之。」 ^501c19

又言：「梵志！盡形壽，歸命諸佛無上尊；盡形壽，
歸命法離欲尊；盡形壽，歸命僧眾中尊。」 ^501c20

佛言：「梵志！以三自歸竟，是為真正弟子，不為邪惡之所忓嬈。」 ^501c21

佛言：「梵志！汝能一心受三自歸已，我當為汝及十方人，
勅天帝釋所遣諸鬼神，以護男子女人輩受三歸者。」 ^501c24

梵志因問佛言：「何等是也？
願欲聞之，開化十方諸受歸者。」 ^501c26

佛言：「如是灌頂善神，今當為汝略說三十六。 ^501c27

「四天上遣神名彌栗頭不羅婆。 ^501c29

「四天上遣神名彌栗頭婆呵娑〔漢言善明，主頭痛〕。 ^502a1

「四天上遣神名彌栗頭婆邏波〔漢言善力，主寒熱〕。 ^502a2

「四天上遣神名彌栗頭栴陀羅〔漢言善月，主腹滿〕。 ^502a3

「四天上遣神名彌栗頭陀利奢。 ^502a4

「四天上遣神名彌栗頭阿樓呵。 ^502a5

「四天上遣神名彌栗頭伽娑婆帝〔漢言善捨，主愚癡〕。 ^502a6

「四天上遣神名彌栗頭悉坻哆〔漢言善寂，主瞋恚〕。 ^502a7

「四天上遣神名彌栗頭菩提薩。 ^502a8

「四天上遣神名彌栗頭提波羅〔漢言善天，主邪鬼〕。 ^502a9

「四天上遣神名彌栗頭呵波帝〔漢言善住，主傷亡〕。 ^502a10

「四天上遣神名彌栗頭不若羅〔漢言善福，主塚墓〕。 ^502a11

「四天上遣神名彌栗頭苾闍伽〔漢言善術，主四方〕。 ^502a12

「四天上遣神名彌栗頭伽麗娑〔漢言善帝，主怨家〕。 ^502a13

「四天上遣神名彌栗頭羅闍遮〔漢言善主，主偷盜〕。 ^502a14

「四天上遣神名彌栗頭修乾陀〔漢言善香，主債主〕。 ^502a15

「四天上遣神名彌栗頭檀那波〔漢言善施，主劫賊〕。 ^502a16

「四天上遣神名彌栗頭支多那〔漢言善意，主疫毒〕。 ^502a17

「四天上遣神名彌栗頭羅婆那〔漢言善吉，主五溫〕。 ^502a18

「四天上遣神名彌栗頭鉢婆馱〔漢言善山，主蜚尸〕。 ^502a19

「四天上遣神名彌栗頭三摩陀〔漢言善調，主注連〕。 ^502a20

「四天上遣神名彌栗頭戾禘馱。 ^502a21

「四天上遣神名彌栗頭波利陀〔漢言善敬，主相引〕。 ^502a22

「四天上遣神名彌栗頭波利那〔漢言善淨，主惡黨〕。 ^502a23

「四天上遣神名彌栗頭虔伽地〔漢言善品，主蠱毒〕。 ^502a24

「四天上遣神名彌栗頭毘梨馱〔漢言善結，主恐怖〕。 ^502b1

「四天上遣神名彌栗頭支陀那〔漢言善壽，主厄難〕。 ^502b2

「四天上遣神名彌栗頭伽林摩。 ^502b3

「四天上遣神名彌栗頭阿留伽〔漢言善願，主縣官〕。 ^502b4

「四天上遣神名彌栗頭闍利馱。 ^502b5

「四天上遣神名彌栗頭阿伽馱〔漢言善照，主憂惱〕。 ^502b6

「四天上遣神名彌栗頭阿訶娑〔漢言善生，主不安〕。 ^502b7

「四天上遣神名彌栗頭娑和邏〔漢言善至，主百怪〕。 ^502b8

「四天上遣神名彌栗頭波利那〔漢言善藏，主嫉妬〕。 ^502b9

「四天上遣神名彌栗頭周陀那〔漢言善音，主呪咀〕。 ^502b10

「四天上遣神名彌栗頭韋陀羅〔漢言善妙，主厭禱〕。」 ^502b11

佛語梵志：「是為三十六部神王。
此諸善神凡有萬億恒河沙鬼神以為眷屬陰相番代，
以護男子女人等輩受三歸者，當書神王名字帶在身上，
行來出入無所畏也，辟除邪惡消滅不善。」 ^502b12

梵志言：「諾！唯唯天中天。」
梵志又白佛言：「世尊以賜三自歸法，天帝遣善神三十六大王護助我身，
已蒙世尊哀愍救度，今更頂禮請受法戒。」 ^502b16

佛言：「善哉！梵志！汝當淨身口意，懇惻至心敬受法戒。」 ^502b19

佛言：「十方三世如來、至真、等正覺，皆由三歸五戒得之。」 ^502b21

佛言：「梵志！盡形壽，不殺生，不教他殺。
是戒能持不？若能持，有五神王隨逐護汝身，不令邪神惡鬼之所得便。 ^502b22

「梵志！盡形壽，不盜他人財寶，不教他行盜。
是戒能持不？若能持者，有五善神王隨逐護汝身。 ^502b25

「梵志！盡形壽，不邪婬。
是戒能持不？若能持者，有五神王隨逐護汝身，眾魔皆不得便。 ^502b27

「梵志！盡形壽，不妄言、綺語、兩舌、鬪亂。
是戒能持不？若能持者，有五神王隨逐護汝身。 ^502c1

「梵志！盡形壽，不飲穀酒甘蔗酒葡萄酒能放逸酒，如是等酒皆不得飲。
是戒能持不？若能持者，有五善神王隨逐護汝身。」 ^502c3

佛語梵志：「是為三歸五戒法也。
汝善持之，勿有毀犯。」 ^502c7

說已，梵志因白佛言：「世尊說言：『若持五戒者，
有二十五善神，衛護人身在人左右，守於宮宅門戶之上，使萬事吉祥。』
惟願世尊，為我說之。」 ^502c8

佛言：「梵志！我今略演，勅天帝釋使四天王，
遣諸善神營護汝身，如是章句善神名字，
二十五王其名如是： ^502c11

「神名蔡芻毘愈他尼，主護人身辟除邪惡。 ^502c14

「神名輸多利輸陀尼，主護人六情悉令完具。 ^502c15

「神名毘樓遮耶波，主護人腹內五藏平調。 ^502c16

「神名阿陀龍摩坻，主護人血脈悉令通暢。 ^502c17

「神名波羅桓尼和尼，主護人爪指無所毀傷。 ^502c18

「神名坻摩阿毘婆馱，主護人出入行來安寧。 ^502c20

「神名阿修輪婆羅陀，主護人所噉飲食甘香。 ^502c21

「神名婆羅摩亶雄雌，主護人夢安覺歡悅。 ^502c22

「神名婆羅門地鞞哆，主護人不為虫毒所中。 ^502c23

「神名那摩吁多耶舍，主護人不為霧露惡毒所害。 ^502c24

「神名佛馱仙陀樓多，主護人鬪諍口舌不行。 ^502c26

「神名鞞闍耶藪多娑，主護人不為溫瘧鬼所持。 ^502c27

「神名涅坻醯馱多耶，主護人不為縣官所得。 ^502c29

「神名阿邏多賴都耶，主護人舍宅四方逐凶殃。 ^503a1

「神名波羅那佛曇，主護人平定舍宅八神。 ^503a2

「神名阿提梵者珊耶，主護人不為塚墓鬼所嬈。 ^503a3

「神名因臺羅因臺羅，主護人門戶辟除邪惡。 ^503a4

「神名三摩毘羅尸陀，主護人四大安隱無病〔此神名丹本無〕。 ^503a5

「神名阿伽嵐施婆多，主護人不為外氣鬼神害。 ^503a7

「神名佛曇彌摩多哆，主護人不為災火所近。 ^503a9

「神名多賴叉三密陀，主護人不為偷盜所侵。 ^503a10

「神名阿摩羅斯兜嘻，主護人若入山林不為虎狼所害。 ^503a11

「神名那羅門闍兜帝，主護人不為傷亡所嬈。 ^503a13

「神名薩鞞尼乾那波，主護人除諸鳥鳴狐鳴。 ^503a14

「神名荼鞞闍毘舍羅，主護人除犬鼠變怪。 ^503a15

「神名加摩毘那闍尼佉，主護人不為凶注所牽。」 ^503a16

佛告梵志言：「若男子、女人帶佩此二十五灌頂章句善神名者，
若入軍陣鬪諍之時，刀不傷身箭射不入，
鬼神羅剎終不嬈近；若到蠱道家亦不能害，若行來出入有小魔鬼亦不得近。
帶佩此神王名者，夜無惡夢，縣官盜賊水火災怪，
怨家闇謀口舌鬪亂，自然歡喜兩作和解，俱生慈心惡意悉滅。
 #CB04322;魅、魍魎、邪忤薜荔，
外道符呪厭禱之者，樹木精魅、百蟲精魅、
鳥狩精魅、溪谷精魅、門中鬼神、戶中鬼神、
井竈鬼神、洿池鬼神、廁溷中鬼、一切諸鬼神，皆不得留住某甲身中。
若男子女人帶此三歸五戒善神名字者，
某甲入山陵溪谷，曠路抄賊自然不現，
師子虎狼羆熊之屬，悉自藏縮不害人也。」 ^503a18

佛告梵志：「昔迦羅柰大國，有婆羅門子名曰執持，
富貴大姓不奉三寶，事九十五種之道以求福祐。
久久之後聞其國中，有賢善長者輩盡奉佛法聖僧化導，
皆得富貴長壽安隱，又能度脫生老病死受法無窮，今世後世不入三惡道中。 ^503b3

「執持長者作是念言：『不如捨置餘道奉敬三寶。』
即便詣佛頭面著地，為佛作禮長跪白佛言：
『我本愚癡無所知識，久聞三寶不能奉事，
我於今日始得信解，佛法大慈普濟天下，我今欲捨餘道歸命於佛。
唯願天尊，哀愍我等，使得法戒為清信士。』 ^503b8

「佛言：『汝善思量之，人能止惡為善者，何憂不得安隱富貴，壽命延長解脫眾難者乎？』
執持白佛言：『今我以所事非真故歸命於佛耳，
唯願哀愍去我濁穢之行，受佛清淨決言。』 ^503b14

「佛語執持長者：『汝審能爾者，可禮敬三寶。』
執持長者即便胡跪合掌禮佛。
於是與世尊授三歸。
『受三歸已，當有三十六善神王，隨逐護汝身。』 ^503b18

「佛復告言：『善男子！
汝能遠惡，求善知識世之希有，我當更授汝五戒之法。』
佛言：『第一不殺、第二不盜、第三不邪婬、
第四不兩舌惡口妄言綺語、第五不飲酒。』
長者執持已受三歸及五戒竟。
佛語長者：『汝能持是歸戒，遊行之處可無所畏，
戒神二十五、歸神三十六，常隨護汝，外諸惡魔無敢當汝者。』 ^503b21

「長者從佛受歸戒竟，佛為說法，歡喜信解禮佛而去。
於是已後，長者執持到他國中，見人殺生盜人財物，
見好色女貪愛戀之，見人好惡便論說之，見人飲酒便欲追之。
心意如是無一時定，便自念言：『悔從佛受三歸五戒重誓之法。』
作如是念：『我當還佛三歸五戒之法。』
即詣佛所，而白佛言：『前受三歸五戒之法，
多所禁制不得復從本意所作；今自思惟欲罷，
不能事佛，可爾以不？
何以故，佛法尊重，非凡類所及，可得還法戒不乎？』
佛默然不應。言猶未絕，口中便有自然鬼神，
持鐵椎拍長者頭；復有鬼神解脫其衣裳；
復有鬼神以鐵鉤就其口中曳取其舌；
復有婬女鬼神以刀割其陰；復有鬼神洋銅灌其口；前後左右有諸鬼神競來分裂取其血肉而噉食之。
長者執持恐怖戰掉，無所歸憑面如土色。
又有自然之火焚燒其身，求生不得求死不得。
諸鬼神輩急持長者不令得動。 ^503b27

「佛見如是哀而念之，因問長者：『汝今當復云何？』
長者口噤不能復言，但得舉手自搏而已，從佛求哀悔惡歸善。
佛便以威神救度長者。
諸鬼神王見佛世尊以威神力救度長者，各各住立一面。
長者於是小得蘇息，便起叩頭前白佛言：
『我身中有是五賊，牽我入三惡道中，坐欲作罪違負所受，願佛哀我受我懺悔。』 ^503c16

「佛言：『汝自心口所為，當咎於誰？』
長者白佛：『我從今日改往修來，奉受三歸及五戒法，
持月六齋年三長齋，燒香散華懸雜幡蓋供事三寶，從今以去不敢復犯破歸戒法。』
佛言：『如汝今所言者是為大善，如汝眼所見身所更，自作自得非天授與。』 ^503c23

「佛語長者：『汝今受是三歸五戒，莫復如前受歸戒法也，破是歸戒名為再犯。
若三犯者為五官所得便，輔王小臣都錄監伺五帝使者之所得便，
收神錄命皆依本罪。
是故我說是言，令清信士、女勸受歸戒，歸有三十六鬼神之王隨逐護助。
戒有二十五神，營護左右門戶之上辟除凶惡，六天之上天帝所遣歸戒之神。
凡有億億恒沙之數，諸鬼神王番代擁護不令衰耗。』 ^504a6

「諸天歡喜皆言：『善哉！
當共護之。如是持戒若完具者，十方現在無量諸佛、
菩薩、羅漢皆共稱譽。
是清信士女臨其終時，佛皆分身而往迎之，不使持戒男子女人墮惡道中。
若戒羸者當益作福德，布施、持戒、忍辱、
精進、一心、智慧，然燈燒香散雜色華，懸繒幡蓋、
歌詠讚歎、恭敬禮拜，益持齋戒亦得過度。
若不能如上修行如是功德，復持戒不完向諸邪道覓求福祐，
三歸五戒億億恒沙諸鬼神王各各離之，惡鬼數來而嬈近之。
因哀致病耗亂其家，起諸病痛遂致喪亡，
財物不聚所向不偶，死復還墮地獄之中。
雖戒具足不持六齋，猶華樹無果、婦人不產，
種穀不滋治生無利，折耗失本吏無衣幘，不持齋戒無利如是。』 ^504a14

「佛言長者：『人犯所受破是歸戒，凡為天上二百七十神王之所得便，
更非外魔之所得便。
此鬼神視人善惡，若持禁戒不毀犯者，
開人心意示人善惡；人若不善便為作害疏記善惡奏上大王，
大王執持隨罪輕重，盡其壽命如法苦治不令有怨，使破戒者甘心受之。』」 ^504a28

佛告梵志：「長者執持捨彼異道，於我法中受持歸戒，
心不安定而復破犯，遂為鬼神之所得便受諸苦痛，
今自悔責求哀懺謝，改更修善作諸福德，滅諸惡法今皆得道。
合家大小宗族之中，見長者執持罪福報應，
悉從我受三歸五戒，堅持不犯皆得法眼淨。
我今於此會中，廣說長者宿命因緣明驗罪福，示於後世廣宣流布使得聞知。」 ^504b5

佛語梵志：「若有清信士、清信女，若為邪神惡鬼所得便者，
若橫為縣官所羅，盜賊剝奪，遇大疾病厄難之日，
當洗浴身體，男子著單衣白 #CB04035;、
女當素衣，澡漱口齒，七日七夜長齋菜食，
敷好高座懸繒幡蓋，香汁灑地燒栴檀香，
一日七轉讚詠此灌頂大章句，如是妙典至真祕藏，消滅一切無量災變。」 ^504b13

梵志白佛言：「天中天已能為我及十方眾生，
說三歸、五戒、鬼神名竟。
若男子、女人欲受者，當云何授與？」 ^504b19

佛言：「若人欲受，先禮十方佛，長跪叉手，
作如是言：『我弟子某甲，盡形壽，受三歸五戒，諸佛菩薩真人聖眾哀念我等。』」 ^504b21

梵志又問：「受歸戒有差別不？」 ^504b24

佛言：「無差別。若人受者，先當列三歸五戒之法，
然後以神王名字著歸戒下，以好素帛書持此神王名字，
帶持而行，當燒香禮敬十方佛，當取月八日七日持齋。
若欲行來常著身上，若著頂上若著胸前，若惡魔相逢無不除却。
若男子女人著此三歸五戒善神名字時，若入神祠是諸邪神皆驚起為其人作禮。
何以故，此人帶持諸佛所說三歸五戒神名字故。」 ^504b25

佛語梵志：「此歸戒鬼神名字至尊至重，諸佛護念汝好宣行之。」 ^504c4

佛說如是，阿難從坐而起，前白佛言：「演說此法當何名之？」 ^504c5

佛告阿難：「是經名為『灌頂章句歸戒帶佩經』。」 ^504c7

佛說是已，四眾人民、天龍八部、一切鬼神，皆大歡喜作禮奉行。
灌頂經卷第三
 ^504c8
