
jing:: 因明入正理論一卷
author:: 商羯羅主菩薩造
translator:: 三藏法師玄奘奉　詔譯
　　能立與能破，及似唯悟他，
　　現量與比量，及似唯自悟。
如是總攝諸論要義。
此中宗等多言，名為能立。
由宗、因、喻多言，開示諸有問者未了義故。
此中宗者，謂極成有法，極成能別差別為性，
隨自樂為所成立性，是名為宗。
如有成立「聲是無常」。 ^11b1

因有三相。何等為三？
謂遍是宗法性、同品定有性、異品遍無性。
云何名為同品、異品？
謂所立法均等義品，說名同品。
如立「無常」，瓶等無常，是名同品。
異品者，謂於是處無其所立，「若有是常，
見非所作，如虛空等」。
此中所作性或勤勇無間所發性，遍是宗法性。
同品定有性、異品遍無性，是無常等因。 ^11b6

喻有二種：一者同法；二者異法。
同法者，若於是處顯因同品決定有性，
謂「若所作見，彼無常，譬如瓶等」。
異法者，若於是處說所立無，因遍非有，
謂「若是常，見非所作，如虛空等」。
此中「常」言表「非無常」，「非所作」言表「無所作」，
如有非有，說名「非有」。 ^11b13

已說宗等如是多言開悟他時，說名「能立」。
如說「聲無常」者，是立宗言。
「所作性故」者，是宗法言。
「若是所作，見彼無常，如瓶等」者，是隨同品言。
「若是其常，見非所作，如虛空」者，是遠離言。
唯此三分，說名「能立」。 ^11b19

雖樂成立，由與現量等相違故，名似立宗。
謂現量相違、比量相違、自教相違、世間相違、
自語相違、能別不極成、所別不極成、俱不極成、相符極成。
此中現量相違者，如說「聲非所聞」。
比量相違者，如說「瓶等是常」。
自教相違者，如勝論師立「聲為常」。
世間相違者，如說「懷兔非月，有故」，又如說言
「人頂骨淨，眾生分故，猶如螺貝」。
自語相違者，如言「我母是其石女」。
能別不極成者，如佛弟子對數論師立「聲滅壞」。
所別不極成者，如數論師對佛弟子說「我是思」。
俱不極成者，如勝論師對佛弟子立「我以為和合因緣」。
相符極成者，如說「聲是所聞」。
如是多言，是遣諸法自相門故、不容成故、
立無果故，名似立宗過。 ^11b24

已說似宗，當說似因。
不成、不定及與相違，是名似因。 ^11c9

不成有四：一、兩俱不成；二、隨一不成；三、
猶豫不成；四、所依不成。
如成立「聲為無常」等，若言「是眼所見性故」，兩俱不成。
「所作性故」，對聲顯論，隨一不成。
於霧等性起疑惑時，為成「大種和合火有」
而有所說，猶豫不成。
「虛空實有，德所依故」，對無空論，所依不成。 ^11c11

不定有六：一、共；二、不共；三、同品一分轉異品遍轉；
四、異品一分轉同品遍轉；五、俱品一分轉；
六、相違決定。此中共者，如言「聲常，所量性故」。
常無常品皆共此因，是故不定。
為如瓶等所量性故，聲是無常？
為如空等所量性故，聲是其常？
言不共者，如說「聲常，所聞性故」，常無常品皆離此因，
常無常外餘非有故，是猶豫因。
此所聞性，其猶何等？
同品一分轉異品遍轉者，如說「聲非勤勇無間所發，無常性故」。
此中非勤勇無間所發宗，以電空等為其同品。
此無常性，於電等有、於空等無。
非勤勇無間所發宗，以瓶等為異品，於彼遍有。
此因以電、瓶等為同法故，亦是不定。
為如瓶等無常性故，彼是勤勇無間所發？
為如電等無常性故，彼非勤勇無間所發？
異品一分轉同品遍轉者，如立宗言「聲是勤勇無間所發，無常性故」。
勤勇無間所發宗，以瓶等為同品，其無常性於此遍有；
以電空等為異品，於彼一分電等是有、空等是無。
是故如前，亦為不定。
俱品一分轉者，如說「聲常，無質礙故」。
此中常宗，以虛空極微等為同品，無質礙性於虛空等有、
於極微等無；以瓶樂等為異品，於樂等有、於瓶等無。
是故此因，以樂以空為同法故，亦名不定。
相違決定者，如立宗言「聲是無常，所作性故，
譬如瓶等」；有立「聲常，所聞性故，譬如聲性」。
此二皆是猶豫因故，俱名不定。 ^11c17

相違有四：謂法自相相違因、法差別相違因、
有法自相相違因、有法差別相違因等。
此中，法自相相違因者，如說「聲常，所作性故，或勤勇無間所發性故」。
此因唯於異品中有，是故相違。
法差別相違因者，如說「眼等必為他用，
積聚性故，如臥具等」。
此因如能成立眼等必為他用，如是亦能成立所立法差別相違積聚他用，
諸臥具等為積聚他所受用故。
有法自相相違因者，如說「有性非實非德非業，
有一實故、有德業故，如同異性」。
此因如能成遮實等，如是亦能成遮有性，俱決定故。
有法差別相違因者，如即此因即於前宗有法差別作有緣性，
亦能成立與此相違作非有緣性，如遮實等，俱決定故。
已說似因，當說似喻。 ^12a15

似同法喻有其五種：一、能立法不成；二、
所立法不成；三、俱不成；四、無合；五、倒合。
似異法喻亦有五種：一、所立不遣；二、能立不遣；
三、俱不遣；四、不離；五、倒離。
能立法不成者，如說「聲常，無質礙故。
諸無質礙，見彼是常，猶如極微。」
然彼極微，所成立法常性是有，能成立法無質礙無，以諸極微質礙性故。
所立法不成者，謂說「如覺」。
然一切覺，能成立法無質礙有，所成立法常住性無，以一切覺皆無常故。
俱不成者，復有二種：有及非有。
若言「如瓶」，有俱不成。
若說「如空」，對無空論，無俱不成。
無合者，謂於是處無有配合，但於瓶等雙現能立、所立二法。
如言「於瓶，見所作性及無常性」。
倒合者，謂應說言「諸所作者皆是無常」，
而倒說言「諸無常者皆是所作」。
如是名似同法喻品。 ^12b1

似異法中，所立不遣者，且如有言「諸無常者，
見彼質礙，譬如極微」。
由於極微所成立法常性不遣，彼立極微是常性故，能成立法無質礙無。
能立不遣者，謂說「如業」。
但遣所立，不遣能立，彼說諸業無質礙故。
俱不遣者，對彼有論，說「如虛空」。
由彼虛空不遣常性、無質礙性，以說虛空是常性故、無質礙故。
不離者，謂說「如瓶，見無常性、有質礙性」。
倒離者，謂如說言「諸質礙者皆是無常」。
如是等似宗、因、喻言，非正能立。 ^12b17

復次為自開悟，當知唯有現、比二量。
此中現量，謂無分別。
若有正智於色等義，離名種等所有分別，
現現別轉，故名現量。
言比量者，謂藉眾相而觀於義。
相有三種，如前已說。
由彼為因，於所比義有正智生，了知有火或無常等，是名比量。
於二量中，即智名果，是證相故。
如有作用而顯現故，亦名為量。 ^12b27

有分別智於義異轉，名似現量。
謂諸有智了瓶衣等分別而生，由彼於義不以自相為境界故，
名似現量。若似因智為先所起諸似義智，名似比量。
似因多種，如先已說。
用彼為因，於似所比諸有智生，不能正解，名似比量。 ^12c6

復次若正顯示能立過失，說名能破。
謂初能立缺減過性、立宗過性、不成因性、
不定因性、相違因性及喻過性，顯示此言開曉問者，故名能破。
若不實顯能立過言，名似能破。
謂於圓滿能立顯示缺減性言、於無過宗有過宗言、
於成就因不成因言、於決定因不定因言、
於不相違因相違因言、於無過喻有過喻言。
如是言說，名似能破，以不能顯他宗過失，彼無過故。
且止斯事。
　　已宣少句義，為始立方隅；
　　其間理非理，妙辯於餘處。
因明入正理論一卷
xu:: 
# 後序
因明入正理論後序 ^12c12

因明入正理論者，蓋乃抗辯標宗、摧邪顯正之悶閾也。
因談照實；明彰顯理；入言趣本；正以離邪；
論之者，較言旨歸、審明要會也。
昔應符道樹茲義備焉，登庸鹿林斯風扇矣。
六師稽顙而卷舌，十仙請命以知歸。
非天靈曜寢光、邪津鼓浪，同惡孔熾寔繁有徒，
所以世親弘盛烈於前，陳那纂遺芳於後，
揚真殄謬、夷難解紛，至矣神功備詳餘論。
粵有天主菩薩亞聖挺生，博綜研詳，聿修前緒，
撰略精祕，逗適時機，啟以八門通其二益，
芟夷五分取定三支，其義簡而彰，其文約而顯。
西方時彥鑽仰彌深，自非履此通規，未足預其高論。
大唐皇帝乘時啟聖，闡金鏡而運金輪，
納錄嗣明，振玉鼓而調玉燭，洞敷玄化、
載緝彝章，爇慧炬而鑒昏城，艤智舟而濟苦海。
我三藏法師玄奘，神悟爽 #CB00795;峻節冠群，
行四勤如不及、瞻三宗而好問，漢地先達各擅專門，
寓目必察其微、納心並殫其妙。
嗟乎聖迹緜遠、像教陵夷，未嘗不臨訛文以喟然、撫疑義而太息。
望葱山而高視，期鷲峯而遠遊。
既而冒險乘危詢師訪道，行達北印度迦濕彌羅國，
屬大論師僧伽耶舍，稽疑八藏、考決五乘。
論師以大義磐根嘉其素蓄，唯因明妙術誨其未喻，梵音覯止氷釋于懷。
後於中印度摩竭陀國，遇尸羅跋陀羅菩薩，
更廣其例，觸類而長、優而柔之。
於是遍謁遺靈、備訊餘烈，雖遇鍱腹，縱辯無前，
風偃邪徒；抑兼茲論，旋弘周化，景福會昌。
粵以貞觀二十一年秋八月六日，於弘福寺承詔譯訖。
弘福寺沙門明濬筆受證文，弘福寺沙門玄謨證梵語，
大總持寺沙門玄應正字，大總持寺沙門道洪、
實際寺沙門明琰、羅漢寺沙門慧貴、寶昌寺沙門法祥、
弘福寺沙門文備、廓州法講寺沙門道深、
蒲州栖巖寺沙門神泰，詳證大義。
銀青光祿大夫行左庶子高陽縣開國男臣許敬宗奉詔監譯。
三藏法師以虛已應物闢此幽關，義海淼其無源、
詞峯峻而難仰，異方秀傑同稟親承，筆記玄章並行於世。
余以不敏妄忝吹噓，受旨證文偶茲嘉會，
敢錄時事貽諸後毘，勝範鴻因無泯來際。
 ^12c25
