佛說慢法經
translator:: 西晉沙門法炬譯
jing:: 
佛告阿難：「有人事佛以後便富貴；有人事佛以後衰喪不利者。」 ^542c16

阿難問佛：「云何俱事佛，衰、利不同？
何故得爾？」 ^542c17

佛語阿難：「有人事佛，當求明師；得了了者，從受戒法。
為除諸想，與經相應；精進奉行，不失其教。
受者不犯，如毛髮者，是人不犯道禁，常為諸天、
善神侍衛擁護，所向諧偶，財利百倍，眾人所敬，
後當得佛，何況富利！
如是人輩事佛，為真佛弟子。 ^542c18

「又復有人事佛，不值明師，亦無經像，又復不禮敬。
不知不解，強教人受法戒，無有至信。
受戒之後，故復犯眾戒。
心意蒙冥、猶豫，不肯讀經、行道、作福，乍信、乍不信。
復不能念齋日、燒香、燃燈作禮。
故復瞋恚、嚾呼、罵詈，出入呪咀，口初不合，
心懷憎嫉，使人殺生。
眼見經像，無有禮敬之心。
若其有經，趣掛著壁，或擲床席之上，或著故衣被弊筐器中，
或以妻子、小兒不淨手弄之；烟熏屋漏，
不復瞻視；亦不燒香、燃燈向之作禮，與外經書無異。
善神離之，惡鬼得其便，隨逐不置，因衰病之。
適得疾病，恐怖猶豫，自念言：『我初事佛，云何故復疾病也？』
不能自信，呼使至醫師。
醫師卜問、解除、鎮厭無益，遂便禱賽邪神，眾過遂增。
妖魅惡鬼，屯守其門，遂便喪衰、死亡，不離門戶。
財產衰耗，家室病疾，更相注續，不離床席。
命終罪辜，墮埿犁中，當被考治讁罰，無有歲數。
是人但坐，不能專一，志意猶豫，無所專據，
不信佛法，故得其罪殃，衰耗如是。 ^542c24

「世間人不知佛法者，謂呼事佛令得殃衰，
不知其人行自不正，違犯佛經戒。
心專行惡，眾態具足，身自招之，無有與者。」 ^543a14

阿難聞之，便頭面著地，為佛作禮，歡喜奉行。
佛說慢法經
 ^543a17
