
other:: 廣弘明集卷第三
author:: 大唐西明寺沙門釋道宣撰
other:: 
## 之三
歸正篇第一之三遂古篇　梁侍中江淹歸心篇　北齊光祿顏之推七錄序　梁處士阮孝緒
other:: 
###  10 遂古篇(江淹)(三)
遂古篇
author:: 梁侍中江淹
僕嘗為造化篇。以學古制今。
觸類而廣之。復有此文。
兼象天問。以遊思云爾。 ^106c18

聞之遂古大火然兮。
水亦溟涬無涯邊兮。
女媧練石補蒼天兮。
共工所觸不周山兮。
河洛交戰寧深淵兮。
黃炎共鬪涿鹿。川兮女妓九子為民先兮。
蚩尤鑄兵幾千年兮十日並出堯之間兮。
羿廼斃日事豈然兮。
常蛾奔月誰所傳兮。
豐隆騎雲為靈仙兮。
夏開乘龍何因緣兮。
傅說託星安得宣兮。
夸父鄧林義亦艱兮。
尋木千里烏易論兮。
穆王周流往復旋兮。
河宗王母可與言兮。
青鳥所解露誠亶兮。
五色玉石出西偏兮。
崑崙之墟海北間兮。
去彼宗周萬二千兮。
山經古書亂編篇兮。
郭釋有兩未精堅兮。
上有剛氣道家言兮。
日月五星皆虛懸兮。
倒景去地出雲煙兮。
九地之下如有天兮。
土伯九約寧若先兮。
西方蓐收司金門兮。
北極禺強為常存兮。
帝之二女遊湘沅兮。
霄明燭光尚焜煌兮。
太一司命鬼之元兮。
山鬼國殤為遊魂兮。
迦維羅衛道最尊兮。
黃金之身誰能原兮。
恒星不見頗可論兮。
其說彬炳多聖言兮。
六合之內理常渾兮。
幽明詭怪令智惛兮。
河圖洛書為信然兮。
孔甲豢龍古共傳兮。
禹時防風處隅山兮。
春秋長狄生何邊兮。
臨洮所見又何緣兮。
蓬萊之水淺於前兮。
東海之波為桑田兮。
山崩邑淪寧幾千兮。
石生土長必積年兮。
漢鑿昆明灰炭全兮。
魏開濟渠螺 #CB06536;堅兮。
白日再中誰使然兮。
北斗不見藏何間兮。
建章鳳闕神光連兮。
未央鍾#CB06634;生花鮮兮。
銅為兵器秦之前。
兮丈夫衣綵六國先。
兮周時女子出世間。
兮班君絲履遊太山。
兮人鬼之際有隱淪兮。
四海之外孰方圓兮。
沃沮肅慎東北邊兮。
長臂兩面亦乘船兮。
東南倭國皆文身兮。
其外黑齒次裸民兮。
侏儒三尺並為隣兮。
西北丁零又烏孫兮。
車師月支種類繁兮。
馬蹄之國。若騰奔兮。
西南烏弋及罽賓兮。
天竺于闐。皆胡人兮。
條支安息西海漘兮。
人跡所極至大秦兮。
珊瑚明珠銅金銀兮。
琉璃馬腦來雜陳兮。
車渠水精莫非真兮。
雄黃雌石出山垠兮。
青白蓮花被水濱兮。
宮殿樓觀並七珍兮。
窮陸溟海又有民兮。
長股深目豈君臣兮。
丈夫女子及三身兮。
結胸反舌一臂人兮。
跂踵交脛與羽民兮。
不死之國皆何因兮。
茫茫造化理難循兮。
聖者不測況庸倫兮。
筆墨之暇為此文兮。
薄暮雷電聊以忘憂。
又示君兮。 ^106c20

梁典云。江淹位登金紫。
初淹年六歲。能屬文為詩。
最長有遠識愛奇尚。
年二十以五經授宋諸王。
待以客禮。初年十三而孤貧。
採薪養母以孝聞。
及梁朝六遷侍中。
夢郭璞索五色筆淹與之。
自是為文不工。人謂其才盡。
然以不得志故也。
有集十卷。深信天竺緣果之文。
余檢其行事與傳同焉。
綴述佛理。不多錄其別篇。
知明賢之雅志耳。
other:: 
###  11 家訓歸心篇(顏之推)(三)
家訓歸心篇
author:: 北齊光祿顏之推 ^107b6

三世之事信而有徵。
家業歸心勿輕慢也。
其間妙旨具諸經論。
不復於此少能讚述。
但懼汝曹猶未牢固。
略重勸誘耳。 ^107b15

原夫四塵五陰剖析形有。
六舟三駕運載群生。
萬行歸空千門入善。
辯才智慧。豈徒七經百氏之博哉。
明非堯舜周孔老莊之所及也。
內外兩教本為一體。
漸極為異深淺不同。
內典初門設五種之禁。
與外書仁義禮智信五常符同。
仁者不殺之禁也。
義者不盜之禁也。
禮者不邪之禁也。
智者不酒之禁也。
信者不妄之禁也。
至如畋狩軍旅宴饗刑罰。
因民之性不可卒除。
就為之節使不淫濫耳。
歸周孔而背釋宗。
何其迷也。 ^107b18

俗之謗者大抵有五。
其一以世界外事及神化無方。
為迂誕也。其二以吉凶 #CB06683;福或未報應。
為欺誑也。其三以僧尼行業多不精純。
為姦慝也。其四以縻費金寶減耗課役。
為損國也。其五以縱有因緣而報善惡。
安能辛苦今日之甲。
利益後世之乙乎乙乎。
為異人也。今並釋之于下云。 ^107b28

釋一曰夫遙大之物。
寧可度量。今人所知莫若天地。
天為精氣。日為陽精。
月為陰精。星為萬物之精。
儒家所安也。星有墜落。
乃為石矣。精若是石。
不可有光性。又質重。
何所繫屬。一星之徑大者百里。
一宿首尾相去數萬百里之物數萬相連。
闊狹縱斜常不盈縮。
又星與日月光色同耳。
但以大小為其等差。
然而日月又當石耶。
石既牢密。烏兔焉容石在氣中。
豈能獨運日月星辰。
若皆是氣。氣體輕浮。
當與天合往來環轉。
不得偝違。其間遲疾理寧一等。
何故日月五星二十八宿。
各有度數移動不均。
寧當氣墮忽變為石。
地既滓濁。法應沈厚。
鑿土得泉。乃浮水上積水之下。
復有何物。江河百谷從何處生。
東流到海何為不溢。
歸塘尾閭渫何所到。
沃焦之石何氣所然。
潮汐去還誰所節度。
天漢懸指那不散落。
水性就下何故上騰。
天地初開便有星宿。
九州未劃列國未分。
剪疆區野若為躔次。
封建以來誰所制割。
國有增減星無進退。
災祥禍福就中不差。
懸象之大列星之夥。
何為分野止繫中國。
昴為旄頭。匈奴之次西胡東夷彫題交趾。
獨棄之乎。以此而求。
迄無了者。豈得以人事尋常抑必宇宙之外乎。 ^107c6

凡人所信惟耳與目。
自此之外咸致疑焉。
儒家說天。自有數義。
或渾或蓋乍穹乍安。
斗極所周筦維所屬。
若所親見不容不同。
若所測量寧足依據。
何故信凡人之臆說。
疑大聖之妙旨。而欲必無恒沙世界微塵數劫乎。
而鄒衍亦有九州之談。
山中人不信有魚大如木。
海上人不信有木大如魚。
漢武不信弦膠。魏文不信火布。
胡人見錦不信有蟲食樹吐絲所成。
昔在江南不信有千人氈帳。
及來河北不信有二萬石船。
皆實驗也。世有呪師及諸幻術。
猶能履火蹈刃種瓜移井。
倏忽之間千變萬化。
人力所為尚能如此。
何妨神通感應不可思量千里寶幢百由旬座化成淨土踊出妙塔乎。 ^108a1

釋二曰。夫信謗之興。
有如影響。耳聞眼見其事已多。
或乃精誠不深業緣未感。
時儻差簡終難獲報耳。
善惡之行禍福所歸。
九流百氏皆同此論。
豈獨釋典為虛妄乎。
項託顏回之短折。
伯夷原憲之凍餧。
盜跖莊蹻之福壽。
齊景桓魋之富強。
若引之先業。冀以後生更為實耳。
如以行善而偶鍾禍報。
為惡而儻值福徵。
便可怨尤即為欺詭。
則亦堯舜之云虛。
周孔之不實也。又安所依信而立身乎。 ^108a15

釋三曰。開闢已來不善人多而善人少。
何由恚責其精潔乎。
見有名僧高行。棄而不說。
若覩凡猥流俗。便生非毀。
且學者之不勤。豈教者之為過。
俗僧之學經律。何異士人之學詩禮。
詩禮之教格朝廷之士。
略無全行者。經律之禁格出家之輩。
而獨責無犯哉。且闕行之臣猶求祿位。
毀禁之侶何慚供養乎。
其於戒行自當有犯。
一被法服已墮僧數。
歲中所計齋講誦持。
比諸白衣猶不啻山海也。 ^108a24

釋四曰。內教多途。
出家自是其一法耳。
若能誠孝在心。仁惠為本。
須達流水不必剔落髦髮。
豈令罄井田而起塔廟。
窮編戶以為僧尼也。
皆由為政不能節之。
遂使非法之寺妨民稼穡。
無業之僧空國賦算。
非大覺之本旨也。
抑又論之。求道者身計也。
惜費者國謀也。身計國謀不可兩遂。
誠臣徇主而棄親。
孝子安家而忘國。
各有行也。儒有不屈王侯高尚其事。
隱有讓王辭相避世山林。
安可計其賦役以為罪人也。
若能皆化黔首悉入道場。
如妙樂之世儴佉之國。
則有自然粳米無盡寶藏。
安求田蠶之利乎。 ^108b4

釋五曰。形體雖死精神猶存。
人生在世。望於後身。
似不連屬。及其歿後則與前身猶老少朝夕耳。
世有魂神示見夢想。
或降僮妾。或感妻孥。
求索飲食徵須福祐。
亦為不少矣。今人貧賤疾苦。
莫不怨尤。前世不修功德。
以此而論可不為之作地乎。
夫有子孫自是天地間一蒼生耳。
何預身事而乃愛護遺以基趾。
況於己之神爽頓欲棄之乎。
故兩疎得其一隅。
累代詠而彌光矣。 ^108b16

凡夫曚蔽不見未來。
故言彼生與今生非一體耳。
若有天眼鑒其念念隨滅生生不斷。
豈可不怖畏耶。又君子處世。
貴能克己復禮濟時益物。
治家者欲一家之慶。
治國者欲一國之良。
僕妾臣民與身竟何親也。
而為其勤苦修德乎。
亦是堯舜周孔虛失愉樂。
一人修道濟度幾許蒼生。
免脫幾身罪累。幸熟思之。 ^108b25

人生居世。須顧俗計樹立門戶。
不得悉棄妻子一皆出家。
但當兼修行業留心讀誦。
以為來世資糧。人身難得。
勿虛過也。
other:: 
###  12 七錄序(阮孝籍)(三)
七錄序
author:: 梁處士阮孝緒 ^108c3

日月貞明。匪光景不能垂照。
嵩華載育。非風雲無以懸感。
大聖挺生應期命世。
所以匡濟風俗矯正彝倫。
非夫丘索墳典詩書禮樂。
何以成穆穆之功致蕩蕩之化也哉。
故鴻荒道喪。帝昊興其爻畫。
結繩義隱。皇頡肇其文字。
自斯以往#CB00403;襲異宜。
功成治定各有方冊。
正宗既殄樂崩禮壞。
先聖之法有若綴旒。
故仲尼歎曰。大道之行也。
與三代之英。丘未逮也。
而有志焉。夫有志以為。
古文猶好也。故自衛反魯。
始立素王。於是刪詩書定禮樂。
列五始於春秋。興十翼於易道。
夫子既亡微言殆絕。
七十並喪大義遂乖。
逮乎戰國俗殊政異。
百家競起九流互作。
嬴正疾之。故有坑焚之禍。
至漢惠四年。始除挾書之律。
其後外有太常太史博士之藏。
內有延閣廣內祕室之府。
開獻書之路。置寫書之官。
至孝成之世。頗有亡逸。
乃使謁者陳農求遺書於天下。
光祿大夫劉向及子伋歆等。
讎校篇籍。每一篇已輒錄而奏之。
會向亡哀。帝使歆嗣其前業。
乃徙溫室中書於天祿閣上。
歆遂總括群篇。奏其七略。
及後漢蘭臺。猶為書部。
又於東觀及仁壽闥。
撰集新記。校書郎班固傅毅並典祕籍。
固乃因七略之辭。
為漢書藝文志。其後有著述者。
袁山松亦錄在其書。
魏晉之世文籍逾廣。
皆藏在祕書中外三閣。
魏祕書郎鄭默刪定舊文。
時之論者謂為朱紫有別。
晉領祕書監荀勗。
因魏中經更著新簿。
雖分為十有餘卷。
而總以四部別之。
惠懷之亂。其書略盡江左草創十不一存。
後雖鳩集。淆亂以甚。
及著作佐郎李充始加刪正。
因荀勗舊簿四部之法。
而換其乙丙之書。
沒略眾篇之名。總以甲乙為次。
自時厥後世相祖述。
宋祕書監謝靈運丞王儉齊祕書丞王亮監謝朏等。
並有新進。更撰目錄為七志。
其中朝遺書收集稍廣。
然所亡者猶太半焉。
齊末兵火延及祕閣。
有梁之初缺亡甚眾。
爰命祕書監任昉躬加部集。
又於文德殿內別藏眾書。
使學士劉孝標等重加 #CB06703;進。
乃分數術之文。更為一部。
使奉朝請祖暅撰其名錄。
其尚書閣內別藏經史雜書。
華林園又集釋氏經論。
自江左篇章之盛。
未有踰於當今者也。
孝緒少愛墳籍。長而弗倦。
臥病閑居傍無塵雜。
晨光纔啟緗囊已散。
宵漏既分錄帙方掩。
猶不能窮究流略探盡祕奧。
每披錄內省多有缺然。
其遺隱記頗好搜集。
凡自宋齊以來王公搢紳之館。
苟蓄聚墳籍。必思致其名簿。
凡在所遇若見若聞。
校之官目多所遺漏。
遂總集眾家。更為新錄。
其方內經記至于術技。
合為五錄。謂之內篇。
方外佛道各為一錄。
謂之外篇。凡為錄有七。
故名七錄。昔司馬子長記數千年事。
先哲愍其勤。雖復稱為良史。
猶有捃拾之責。況總括群書四萬餘卷。
皆討論研覈標判宗旨。
才愧疎通學慚博達。
靡班嗣之賜書。微黃香之東觀。
儻欲尋檢內寡卷軸。
如有疑滯傍無沃啟。
其為紕繆。不亦多乎。
將恐後之罪子者。
豈不在於斯錄。如有刊正。
請俟君子。昔劉向校書。
輒為一錄。論其指歸辯其訛謬。
隨竟奏上。皆載在本書。
時又別集眾錄。謂之別錄。
即今之別錄是也。
子歆探其指要。著為七略。
其一篇即六篇之總最。
故以撮略為名。次六藝略。
次諸子略。次詩賦略。
次兵書略。次數術略。
次方技略。王儉七志改六藝為經典。
次諸子。次詩賦為文翰。
次兵為軍書。次數術為陰陽。
次方技為術藝。以向歆雖云七略。
實有六條。故立圖譜一志。
以全七限。其外又條七略及漢藝文志中經簿所闕之書。
并方外之經。佛經道經各為一錄雖繼七志之後。
而不在其數。今所撰七錄斟酌王劉。
王以六藝之稱不足。
標榜經目改為經典。
今則從之。故序經典錄為內篇第一。
劉王並以眾史合于春秋。
劉氏之世史書甚寡。
附見春秋誠得其例。
今眾家記傳倍於經典。
猶從此志。實為繁蕪。
且七略詩賦不從六藝諸部。
蓋由其書既多。所以別為一略。
今依擬斯例分出眾史。
序記傳錄為內篇第二。
諸子之稱。劉王並同。
又劉有兵書略。王以兵字淺薄軍言深廣。
故改兵為軍。竊謂古有兵革兵戎治兵用兵之言。
斯則武事之總名也。
所以還改軍從兵。
兵書既少。不足別錄。
今附于子總以子兵為稱。
故序子兵錄為內篇第三。
王以詩賦之名不兼餘制。
故改為文翰。竊以傾世文詞。
總謂之集。變翰為集。
於名尤顯。故序文集錄為內篇第四。
王以數術之稱有繁雜之嫌。
改為陰陽。方技之言事無典據。
又改為藝術。竊以陰陽偏有所繫。
不如數術之該通。
術藝則濫六藝與數術。
不逮方技之要顯。
故還依劉氏各守本名。
但房中神仙既入仙道。
醫經經方不足別創。
故合術技之稱以名一錄為內篇第五。
王氏圖譜一志劉略所無。
劉數術中雖有。歷譜而與今譜有異。
竊以圖畫之篇。宜從所圖為部。
故隨其名題各附本錄譜。
既注記之類。宜與史體相參。
故載于記傳之末。
自斯以上皆內篇也。 ^108c7

釋氏之教實被中土。
講說諷味方軌孔籍。
王氏雖載于篇。而不在志限。
即理求事未是所安。
故序佛法。錄為外篇第一。
仙道之書。由來尚矣。
劉氏神仙陳於方技之末。
王氏道經書於七志之外。
今合序仙道。錄為外篇第二。
王既先道而後佛。
今則先佛而後道。
蓋所宗有不同。亦由其教有淺深也。
凡內外二篇合為七錄。
天下之遺書祕記。
庶幾窮於是矣。 ^109c14

有梁普通四年。歲惟單閼仲春十有七日。
於建康禁中里宅。
始述此書。通人平原劉杳。
從余遊。因說其事。
杳有志。積久未獲操筆。
聞余已先著鞭。欣然會意。
凡所抄集。盡以相與廣其聞見。
實有力焉。斯亦康成之於傳釋。
盡歸子順之書也。
other:: 
#### 古今書最
古今書最七略書三十八種六百三家一萬三千二百一十九卷　五百七十二家亡　三十一家存漢書藝文志書三十八種五百九十六家一萬三千三百六十九卷　五百五十二家亡　四十四家存　袁山松後漢藝文志書　八十七家亡晉中經簿四部書一千八百八十五部二萬九百三十五卷　其中十六卷佛經書簿少二卷不詳所載多少一千一百一十九部亡　七百六十六部存晉元帝書目四部三百五帙三千一十四卷晉義熙四年祕閣四部目錄宋元嘉八年祕閣四部目錄一千五百六十四帙一萬四千五百八十二卷宋元徽元年祕閣四部書目錄二千二十帙一萬五千七十四卷齊永明元年祕閣四部目錄五千新足合二千三百三十二帙一萬八千一十卷梁天鑒四年文德正御四部及術數書目錄合二千九百六十八帙二萬三千一百六卷〔祕書丞殷鈞撰祕閣四部書少於文德書故不錄其數也〕新集七錄內外篇圖書凡五十五部六千二百八十八種八千五百四十七帙四萬四千五百二十六卷內篇五錄四十六部三千四百五十三種五千四百九十三帙三萬七千九百八十三卷外篇二錄九部二千八百三十五種三千五十四帙六千五百三十八卷七錄目錄經典錄　內篇一易部本四種九十六帙五百九十卷尚書部二十七種二十八帙一百九十卷詩部五十二種六十一帙三百九十八卷禮部一百四十種二百一十一帙一千五百七十卷樂部五種五帙二十五卷春秋部一百一十一種一百三十九帙一千一百五十三卷論語部五十一種五十二帙四百一十六卷孝經部五十九種五十九帙一百四十四卷小學部七十二種七十二帙三百一十三卷 ^109c22

右九部五百九十一種七百一十帙四千七百一卷記傳錄　內篇二國史部二百一十六種五百九帙四千五百九十六卷注歷部五十九種一百六十七帙一千二百二十一卷舊事部八十七種一百二十七帙一千三十八卷職官部八十一種一百四帙八百一卷儀典部八十種二百五十帙二千二百五十六卷法制部四十七種九十五帙八百八十六卷偽史部二十六種二十七帙一百六十一卷雜傳部二百四十一種二百八十九帙一千四百四十六卷鬼神部二十九種三十四帙二百五卷土地部七十三種一百七十一帙八百六十九卷譜狀部四十三種四百二十三帙一千六十四卷簿錄部三十六種六十二帙三百四十八卷 ^110b17

右十二部一千二十種二千二百四十八帙一萬四千八百八十八卷子兵錄　內篇三儒部六十六種七十五帙六百三十卷道部六十九種七十六帙四百三十一卷陰陽部一種一帙一卷法部十三種十五帙一百一十八卷名部九種九帙二十三卷墨部四種四帙一十卷縱橫部二種二帙五卷雜部五十七種二百九十七帙二千三百三十八卷農部一種一帙三卷小說部十種十二帙六十三卷兵部五十八種六十一帙二百四十五卷 ^110c6

右一十一部二百九十種五百五十帙三千八百九十四卷文集錄　內篇四楚辭部五種五帙二十七卷別集部七百六十八種八百五十八帙六千四百九十七卷總集部十六種六十四帙六百四十九卷雜文部二百七十三種四百五十一帙三千五百八十七卷 ^110c19

右四部一千四十二種一千三百七十五帙一萬七百五十五卷術技錄　內篇五天文部四十九種六十七帙五百二十八卷緯讖部三十二種四十七帙二百五十四卷曆算部五十種五十帙二百一十九卷五行部八十四種九十三帙六百一十五卷卜筮部五十種六十帙三百九十卷雜占部十七種十七帙四十五卷刑法部四十七種六十一帙三百七卷醫經部八種八帙五十卷經方部一百四十種一百八十帙千二百五十九卷雜藝部十五種十八帙六十六卷 ^110c27

右十部五百五種六百六帙三千七百三十六卷佛法錄三卷　外篇一戒律部七十一種八十八帙三百三十九卷禪定部一百四種一百八帙一百七十六卷智慧部二千七十七種二千一百九十帙三千六百七十七卷疑似部四十六種四十六帙六十卷論記部一百一十二種一百六十四帙一千一百五十八卷 ^111a11

右五部二千四百一十種二千五百九十五帙五千四百卷仙道錄　外篇二經戒部二百九十種三百一十八帙八百二十八卷服餌部四十八種五十二帙一百六十七卷房中部十三種十三帙三十八卷符圖部七十種七十六帙一百三卷 ^111a20

右四部四百二十五種四百五十九帙一千一百三十八卷文字集略一帙三卷　序錄一卷正史刪繁十四帙一百三十五卷序錄一卷高隱傳一帙十卷序例一卷古今世代錄一帙七卷七錄一帙一十一卷雜文一帙十卷聲緯一帙十卷 ^111a28

右七種二十一帙一百八十一卷阮孝緒撰不足編諸前錄而載於此
xu:: 
#### 阮孝緒小傳
 ^111b7

孝緒陳留人。宋中領軍歆之曾孫。
祖慧真臨賀太守。
父彥太尉從事中郎。
孝緒年十三。略通五經大義。
隨父為湘州行事。
不書南紙以成父之清。
年十六丁艱終喪。
不服綿纊。雖蔬食有味即吐之。
在鍾山聽講。母王氏忽有疾。
孝緒於講座心驚而反。
合藥須生人蔘。自採於鍾山高嶺。
經日不值。忽有鹿在前行。
心怪之至鹿息處。
果有人蔘。母疾即愈。
齊尚書令王晏通家權貴。
來候之。傳呼甚寵。
孝緒惡之。穿籬而遁。
晏有所遺拒而不納。
嘗食醬而美。問之乃王家所送。
遂命覆醢。及晏被誅。
以非黨獲免。常以鹿林為精舍。
環以林池杜絕交好。
少得見者。御史中丞任昉欲造之而不敢。
進睨鹿林。謂其兄履曰。
其室則邇。其人甚遠。
太中大夫殷芸贈以詩。
任昉止之曰。趣舍苟異何用相干。
於是朝貴絕於造請。
惟與裴貞子為交天監十二年。
祕書監傅昭薦焉並不到。
天子以為苟立虛名以要顯譽。
自是不復徵聘。故何胤孝緒並得遂其高志。
南平元襄謂履曰。
昔君大父舉不以來遊取累。
賢弟獨執其志何也。
孝緒曰。若麏 #CB02897;盡可驂馭。
何以異夫騄驥哉。
王作二闇及性情義。
並以示之。請為潤色。
世祖著忠臣傳。集釋氏碑銘。
丹陽尹錄妍神記。
並先簡居士。然後施行。
鄱陽忠烈王孝緒姊夫也。
王及諸子歲時致饋。
一無所受。嘗自筮死期云。
與劉著作同年。是秋劉杳卒。
孝緒睨曰。吾其幾何。
數旬果亡。年五十八。
皇太子遣使弔祭。
賵贈甚渥。子恕追述先志固辭不受。
門人諡曰文貞處士。 ^111b9

孝緒博極群書。無一不善。
精力強記學者所宗。
著七錄削繁等諸書一百八十一卷。
並行於世。編次佛道。
以為方外之篇。起於此矣。
廣弘明集卷第三
 ^111c10
