
xu:: 
# 阿彌陀經通贊疏序
阿彌陀經通贊疏序
author:: 大慈恩寺沙門窺基撰
詳夫理絕眾詮豈三乘之可攝、智圓萬德非十地以能觀，
布慈雲而廕四生、洒法雨而濕九有，由是降神兜率、
誕跡迦維，厭欲樂於王宮、獲真常於覺樹，
良以群生業惑、魔黨增強，騰苦海以闢三途、
溺慈舟而吞萬善，是以高張教網直指淨方，
是入聖之玄門、乃超凡之妙躅，十重淨土約地位以等差、
九品蓮臺契根宜之次第，大哉逈拋空有之門、獨頴斷常之表。 ^329a13

佛者覺道已圓，說者悲心演法，阿彌陀者無量壽也，經者常法攝貫也。
常則百王不易，法則千代同規，攝則包括眾詮，
貫則通連妙理，故云佛說阿彌陀經也。 ^329a21

經：「如是我聞」等。 ^329a24

贊曰：將釋此經，略以六門料簡：第一總敘源由；
第二別明宗旨；第三彰經體用；第四翻譯時人；
第五論於頓漸；第六正釋經文。 ^329a25

且初第一總敘源由者，佛從因地發弘誓願願渡眾生，今赴宿因故說諸法。
故《法華經．方便品》云：舍利弗當知我本立誓願，欲令一切眾如我等無異。
又〈壽量品〉云：每自作是念：「以何令眾生得入無上道速成就佛身？
若昔因中若今果位，每皆發願願令眾生猶如我身得入佛道。」
故酬本願而說諸經。
又如論說：菩薩初生時放大光明普遍十方，
行至七步觀視四方作師子吼，而說偈言：
「我生胎分盡，是最末後身，我已得解脫，當復度眾生。」
為酬此願故說諸經。 ^329a28

問：「世尊說法處會頗多，何故祇園又談慈典？」 ^329b9

答：「餘處說法意趣不同，《維摩經》即折其偏執，
《法華經》即引入一乘。
此經起由為破三輪故。
三種輪者：一為破無常輪，有情無情皆是無常，
令生覺悟捨無常故；二為破不淨輪，有情無情皆是不淨故，
生歸淨土蓮華化生，捨胎胞血肉之身，
破有情不淨也；所居淨土無諸穢惡，破器世間不淨也，
為破不淨輪故；三為破苦輪，諸眾生為苦逼迫故，令歸淨土除此苦故。
為破此等三種輪故，故說此經。
又為接引二種眾生故：一為接引懈怠眾生，
怯修大行多諸退屈，故說此經，因微果著令身不退，
故經云：若一日乃至七日便得往生等；
二為散亂眾生馳流諸境沈淪惡道故說此經，指示西方令心專注故。」 ^329b10

問：「處處說法皆破三輪，何故此經獨彰慈意？」 ^329b23

答：「別經之內雖破三輪，斷捨時長，不同此典，故說為破三輪。」 ^329b24

第二別明宗旨者，此方先德總判經論有其四宗：
一、立性宗，《雜心》等是，立五聚法有體性故；
二、破性宗，《成實》等是，破法體有性，唯有相故；
三、破相宗，《般若》等是，破法相狀亦成空故；
四、顯實宗，《涅槃》、《華嚴》、《法華》等是，顯於真實中道義故、捨化城而歸寶所等故。
此經乃是第四宗也。 ^329b26

依文判教，教但有三，以類准宗，宗乃有八。
教但三者：一、多說有宗，說《阿含》等小乘教是；
二、多說空宗，《中》、《百》、《十二門》、《般若》等是；三、
非有宗，《華嚴》、《深密》、《法華》及此經等是，有為無為名之為有，
我及我所名之為空，此等三教處所廣明。
宗有八者：一、我法空有宗，犢子部等是；
二、有法無我宗，薩婆多等是；三、法無去來宗，
大眾部等是；四、現通假實宗，說假部等是；
五、俗妄真實宗，說出世部等是；六、諸法但名宗，
一說部等是；七、勝義皆空宗，《般若》等經、
龍樹等說《中》、《百論》等是；八、應理圓實宗，
《華嚴》、《法華》等及無著等說中道教是。
此經乃是應理圓實宗收，即淨土為宗。 ^329c3

更有二宗：一、不說法宗；二、說法宗。
且不說法宗，龍軍等言：佛唯有三法，謂大定智悲久離戲論曾不說法，
由佛慈悲本願緣力，眾生識上文義相生。
雖親依自善根力起，而就強緣名為佛說。
故無性云：隨墮八時，聞者識上真非真說聚集顯現，以為教體。
故經云：始從成道終至涅槃，於其中間不說一字，如母嚙指子生喚解。
二者親光等言：佛身具有蘊處界等，由離分別名無戲論，
豈不說法名無戲論，謂宜聞者善根本願緣力，如來識上文義相生。
此文義相是佛利他善根所起，名為佛說；
聞者識上雖不親得，然似彼相分明顯現，故名我聞等。
世親說言：謂餘相續識差別故，令餘相續差別識生，彼此互為增上緣故。
由此護法等隨機就事教說三乘。
此經即是大乘所攝，三藏之中菩薩藏收，十二分中無問自說教。 ^329c15

問：「白蓮華教待請方宣，淨土經文因何自說？」 ^330a2

答：「說《法華》而待請，恐生輕慢之情；談淨土以自宣，為顯慈悲之意。
旨者旨趣，令捨穢土趣向淨方之旨也。」 ^330a3

第三彰經體用者，且體即教體，以五門分別：
一、攝相歸性，皆以真如為體；二、攝境從心，
一切唯識；三、攝假從實，即不相應攝歸色心心所；
四、體用別論門，即能緣四蘊收本質相分，
各別攝自他有差別故；五、聚集顯現門，
如聞諸行無常四字，聚集顯現以為教體，唯取佛本質聲名句文四法為體。
若取影像教體，便成有漏。
若唯取有漏影像為體者，即應真實三寶應唯有漏無記。
若不爾者，如何影像教體？
故知但取無漏聲名句文為體，聲是實，名句文等是假。
更有諸師出教體如別處說。
用者彰穢顯淨為用，又顯實證真之用也。 ^330a6

第四翻譯時人者，此經前後有其四譯：
一、秦弘始四年二月八日羅什譯，名「小無量壽經」；
二、宋元嘉年中求那跋陀羅譯，四紙；三、
永徽六年大唐三藏於慈恩寺譯，名「稱讚淨土佛攝受經」，
十紙；四、後秦又譯出《阿彌陀經偈頌》一紙，而失譯主。
今此所解者即是秦羅什法師所譯。 ^330a18

問：「三時之中，此經是何時所攝？」 ^330a24

「因此問故略明諸師判教：初明此土判教；二明西天判教。
此土判教而有五人：一、魏時三藏菩提流支，
此云覺受，以佛一代時教總判為一時。
有二義不同，教似有多：一、教同根異。
如天雨是一、所潤三草二木不同等；教法是一，
眾生悟解不同，如聲聞緣覺作四諦十二因緣解，
菩薩作六度解，約根教似有異。
二、理同證異。三乘證理不同，如三獸之度河淺深別，故判教一時。
二、宋朝三藏曇無讖，判如來一代時教為頓、漸二時。
頓教者，佛一代時有說二空、三性、三無性、
八識、二無我等教，皆是頓教，所以《華嚴》聲聞對目不聞等是。
漸教者，佛一代時有說四諦、緣生、五八戒等，總名漸教。
三、梁朝真諦三藏，判如來一代時教為三時：
一有教、二空教、三非空非有教。
且有教者，佛初成道七年已後說有教，
五年度五俱輪，第六年化舍利弗，第七年度三迦葉，總名有教。
二空教，從第八年至三十八年已來總說八部
《般若》等是。三非空非有教，從三十九年至臨涅槃時說非空非有教，
《法華》、《楞伽》、《思益》等是。
四、隋朝崛多、笈多二三藏，判如來教為四時：
一生空教、二法空教、三法相教、四觀行教。
一生空教，即十二年前說《阿含經》等是；
二法空教，即三十八年前說八部《般若》；
三法相教者，即三十八年後四十九已來說
《楞伽》、《思益》、《法華》經等，廣說百法、三性、三無性、
八識、二無我等是；四觀行教者，即說《華嚴》法界觀等是。
五、晉朝劉居士，山中隱逸自述意懷，判教為五時：
一人天教、二生空教、三法空教、四俱空教、五非空非有教。
人天教者，即佛成道後三七日內為提謂長者說三歸五戒十善等，
是未有出世善根器故。
覺受難云：《提謂經》說五百賈人將受五戒，先懺悔五逆十惡謗法等罪。
世尊言四大本淨吾我本淨，提謂得不起法忍即無生法忍，
五百賈人得柔順忍等，皆是證聖，豈是人天教耶？
二生空教者，即十二年前說二乘之教是；
三法空教，即三十年前說者是；四俱空教者，
即三十八年前說八部《般若》是；五非空非有教者，
即四十年已來說《法華》、《楞伽》等經是。 ^330a25

「二、西天判教者：一、勝義俱空宗判教、二、應理圓實宗判教。
且初那爛陀寺師子覺智光等，依文殊為宗主，
判教為三時：一、生空；二、非空非有；三俱空。
且生空者，即廣說二乘等教是；二、非空非有教者，
即《法華》等是；三、俱空，即八部《般若》是。
第二應理圓實宗判教者，即那爛陀寺有論師名戒賢，
依彌勒菩薩為宗主，判教為三時：一、有教，
一代時教說有處是；二、空教，但說空處是；
三、非空非有教，但說非空非有處是，依、
圓是有，遍計等無，是真諦，但以將教就時，
此非也；戒賢論師將時就教為正。
難真諦云：佛成道後第二七日說《華嚴經》，豈是第一時教？
又言四十年後非空非有是第二時教者，
即佛臨涅槃說《遺教經》，豈是第三時？
戒賢將時就教判為正。
此經詮淨土，依、圓是有，遍計等無，即是非空非有教也。」 ^330c6

第五論頓漸者，曾得二乘果、發心向大者，
名為漸悟，由生數少或全無故；若從二凡而歸大，
者即頓悟攝，未曾證悟二乘理故，生數猶多不名漸悟。
《涅槃經》云：但說初果迴心八萬劫，乃至辟支迦十千劫。
既不說資、加二位劫數多少，明知五果迴心方名漸悟；若七方便迴心但是頓悟收。
曾發二乘心、曾修二乘行，求歸大者皆名漸悟，
具彼性故、修彼行故，聞思悟解亦名為悟，何必證悟。
況復亦有生數少者，謂已定生，即此生及一坐順決擇分等，
《涅槃經》且說五果迴心而論劫數，亦不遮七方便迴心亦名漸悟也。
故知資、加二位既亦有生數少，明知迴心皆是漸悟攝。
此之二師：第一師有教有理、第二師無教有理。
此經者，一心不亂十念專精，便往淨土頓拋濁世，
即頓教所收，故經云：若一日乃至七日一心不亂等。
阿彌陀經通贊疏卷上
author:: 大慈恩寺沙門窺基撰
other::  ^330c22

經云：「佛說阿彌陀經」。
贊曰：下第六正釋本文。
分二：初解題目、二釋經文，此初也。
佛說者，即能化教主。
阿彌陀者，唐言無量壽等也。
經者，攝貫等四義也。
以勝顯劣，依主釋也；或以別簡總，亦依主釋也，依人得名也。
正釋經文者。 ^331a14

經：「如是我聞」。
贊曰：此經之中總有三段：初「如是我聞」
下乃至「及釋提桓因等無量諸天大眾俱」，
名為序分；二從「爾時佛告長老舍利弗從是西方」
乃至「是為甚難」已來，為正宗分；三從「佛說此經」下是流通分。
序者，由也始也，陳教起之因由，作法興之漸始，故名序分。
金僊演法各有所宗，陳淨域以境殊，勸令生而忻慕，故云正宗分也。
陳事既終，時眾獲益，欲顯教門不墜，冀其遠代流通，故名流通分也。
若依古師，序分有六，今依《佛地論》序分有五：
一、為令生信，總顯已聞，言如是我聞；二、
說者聽者共相會遇，時分無別，故名一時；
三、說必有主，欲顯主尊法必殊勝，故總稱佛；
四、說必依處，在舍衛國祇樹給孤獨園，
化身所居，非報土也；五、所被機，舍利弗等。
如是我聞即為初也，為令生信總顯已聞，
故以三門分別：一、說之所由；二、立之所以；
三、正釋其本文。 ^331a19

說之所由者，如《大術經》等說其本緣。
佛臨涅槃時，佛令有疑當問，時優婆離、
阿#CB04598;樓馱教阿難問四事：
一、佛滅度後諸比丘等以誰為師；二、依何處而住；
三、惡性比丘如何治罰；四、一切經首當置何言？
佛言：我滅度後，以波羅提木叉為汝大師，
依四念處安止其心，惡性比丘梵檀治之，
此云默然，故不應打罵但默擯故，四一切經首當置如是我聞等言。
後阿難結集，還依佛教故也。 ^331b6

二、立之所以者，為令眾生生信順故。
智度論云：如是我聞，生信也；信受奉行，生智也。
信為能入、智為能度。
信為入法之所基、智為究竟之玄術，信則所言之理順，順則師資之道成。
由信故所說之法皆可順從，由順故說聽二徒師資建立。
於此信中略為十釋：一、趣極果之初因。
依《仁王經》等，趣聖位之初因，證諦理之頓漸，故四十心以信為首。
最初發起大菩提心，須具十德起三妙觀，
大菩提心以善根為自體，以善友為良緣，以不退屈而為策發。
《攝大乘》之清淨增上力、堅固心勝進，名菩薩初修無數三大劫。
二、入諦理之基漸。
諸論皆說，將入聖位有信根信力，有信根故萬善因此而生，
有信力故四魔不能屈伏。
由此經初創令生信。
三、通妙真之證淨。
能越惡道離貧賤因，故入聖已證四不壞信，
信三寶故能越惡道，由信戒故離貧賤因，故論亦說有信現觀。
四、荷至德之嘉依。
《毘婆沙論》：信者食法味之嘉手，學佛法者如大龍象，
以信為手，以捨為牙，以念為 #CB02435;，
以慧為頭，於其兩肩擔集善法。
象所飲噉以鼻為手，故學佛法者最初生信，
五聖七財之元胎法財初故，學者大賣無規法寶教獲聖財，
故初生信。《顯揚論》云：七聖財者，謂信、戒、
聞、捨、慧、慚、愧。信即一焉，六善八因之俶落，善法本故。
《瑜伽論》云：入諸善法，欲為根本、作意所生、
觸所集起、受所引攝、定為增上、慧為最勝、
解脫為堅固、出離為後邊。
欲為根本者，起希望故；作意所生者，數警覺故；
觸所集起者，和心心所對勝緣故；受所引攝者，
領在心故，定為增上者，心澄寂故；慧為最勝者，
擇善惡故；解脫為堅固者，息纏縛故；出離為後邊者，覺道滿故。
信既為欲依，故最初令起。
七、啟機門之勝手。
攝教，手也。《俱舍論》云：拔眾生出生死泥，陳正宗為佛教手。
序令生信為眾生手，兩手相攝出淤泥故。
《智度論》又云：如人有手，至於寶山隨意所取，若其無手空無所得。
有信心者，入佛寶山得諸道果；若無信心，雖解文義空無所得。
亦此所攝。八、湛心水之清珠，令心淨故。
《成唯識》云：信如水精珠能清濁水，能治不信性渾濁故。
九、建名道之良資。
宣尼云：兵食信三不可棄，自古皆有死，
人無信不立，如大車無輗小車無軌，其可以行乎！
故先令生信。十、欵哀誠之佳待。
《春秋》云：苟有明信，#CB00117;嵠沼沚之毛、
蘋蘩蘊藻之菜，可薦鬼神，可羞王公，而況君子結二國之信。
此中十義，初八依真、後二依俗。
是故經首置如是我聞，如是經義親從佛聞，
離增減失，為令眾生起信樂心順修學故。 ^331b15

正釋其文者，《佛地論》說，如是言依四義轉：
一、依譬喻，如有說言：如是富貴如毘沙門。
如是所傳所聞之法如佛所說，定無有異，
定為利樂方便之因，或當所說如是文句如我昔聞。
二、依教誨，如有說言：汝當如是讀誦經論等。
此中如是，遠則佛之教誨，近則傳法之者教誨。
三、依問答，謂有問言：汝當所說昔定聞耶！
於此答言：如是我聞。
四、依許可，如有說言：我當為汝如是而思、
如是而作、如是而說。
謂結集時諸菩薩咸共請，如汝所聞當如是而說；
傳法菩薩便許可言：如是當說、如我所聞，
或信可言：是事如是，謂如是法我昔所聞，
此事如是，則此當說，定無有異。
由四義故經所皆置如是我聞。
真諦三藏云：微細律明阿難昇座集法藏時，
身如真佛具諸好，下座之時還復本形，勘集藏傳亦作是說。
眾有三疑：一、疑佛大悲從涅槃起更說妙法；
二、疑更有佛從他方來住此說法；三、疑是阿難轉身成佛為眾說法。
今顯如是所說之法，我昔侍佛親所曾聞，
非佛更起、他方佛至、轉身成佛。
為除此疑，故經初言如是我聞。
結集之緣如藏章記，已上數解。 ^332a5

言我聞者，傳法菩薩自指己身言，如是法親從佛聞，
故名我聞，非謂我者定屬一人。
我謂諸蘊世俗假者，然我有三：一、妄所執我，
謂外道等所橫計我；二、假施設我，謂大涅槃常樂我淨，
除二乘倒強施設故；三、世流布我，謂世共傳天授祠授等。
今傳法者隨順世間自指稱我。 ^332a26

問：「諸佛說法本除我執，何故不稱無我乃稱我聞？」 ^332b3

答：「有四義：一者、言說易故，若說無我通蘊處界，
知此經誰；二者、順世間故；三者、除無我怖故，
言無我者為誰修學；四者、有自他染淨因果事業等故，所以稱我聞。」 ^332b4

問：「若爾，何故不稱名字但稱我聞？」
答：「有三義：一、示不乖俗宗，雖顯真宗不乖俗理，
雖顯妙言不乖麁欲，雖顯真諦不離俗故。
二、我者主宰自在之義，《集藏傳》云：有三阿難：
一、阿難陀，云慶喜，持聲聞藏；二、阿難跋陀，
云喜賢，持獨覺藏；三、阿難伽羅，云喜海，
持菩薩藏，但是一人，隨德各別，由此阿難多聞聞持，
其聞積集三慧齊備，文義並持，於三藏教總持自在。
若稱名字，雖順正理，無於諸法得自在義，由斯稱我不噵阿難。
三、我者親義，世間共言我見聞，此將為親證。
若言阿難聞，或非親聞從他傳受，今顯親聞世尊所說，
非是傳聞，破他疑網，故不稱字但言我聞。
聞謂耳根發識聽受所說，今癈耳別就我總稱，故名我聞。
雖依大乘根識心所對境和合方名為聞，
然根五義勝於識等故根名聞，若但聞聲可唯在耳，既緣名義便在意中。
故《瑜伽》言：聞謂比量，耳名聞者，親聞於聲，
與意為門，意方聞故。
以二為聞，熏習在總，因聞所成總名為聞，癈別耳意總名我聞。」 ^332b8

問：「慶喜于時親亦見覺知佛所說，何故但言我聞，不言我見乎？」 ^332b27

答：「有三義：一、欲證深理要先聞法，名等詮義非色等故；
二、此界以聲為佛事，事為所依，名等有故；
三、希證菩提要聞熏習，由聞熏習成出世故，
由斯經首不說見覺知，唯說我聞，據實于時亦見佛說諸餘佛土以光明等而為佛事，
可言見等。」 ^332b28

經云：「一時」。
贊曰：第二說教時分也。
此有二義：一者道理時，說聽二徒雖唯現在五蘊諸行剎那生滅，
即此現法有酬於前引後之義，即以所酬假名過去，
即以所引假名未來，對此二種說為現在，
此過未世並於現在法上假立，即說聽者五蘊諸法剎那生滅，
前後相續事緒究竟假立三世總名一時，
即一生滅之一時也；二者唯識時，說聽二徒識心之上變作三時相狀而起，
實是現在，隨心分限變作短長事緒終訖總名一時，
如夢所見謂有多生，覺位唯心都無實境，
聽者心變三世亦爾，唯意所緣是不相應行蘊法處法界所攝，
不別約四時八時，但聽者根熟感佛為說，
說者慈悲應機為言，說聽事訖總名時。 ^332c5

經云：「佛」。
贊曰：第三說教主也。
梵云佛陀，此略云佛，有慧之主，唐言覺者。
覺有三義：一、自覺勝凡夫，凡夫不自覺故；
二、覺他勝二乘，彼不覺他故；三、覺行圓滿勝諸菩薩，
菩薩雖復修於二覺行，未圓滿故。
佛地論云：具一切智、一切種智，能自開覺亦能開覺一切有情，
如睡夢覺、如蓮華開，故名為佛。
准諸經梵本皆稱本師名薄伽梵，佛教安置以此一言含眾德故，
飜譯之主意存省略，隨方生善故稱佛名。 ^332c19

問：「此三身中何身所攝？」
答：「准處准機，應聲聞而為化佛；准文准理，教菩薩而即報身。
感者根器不同，應現故通報化。
王城鷲嶺劫盡火燒，鶖子聞經即化佛也。
我土安穩壽量長遠，文殊在中即報身。
劬師羅長者覩三尺以發心；五百婆羅門見灰身而起信；
無邊之菩薩窮上界而有餘；住小聖之凡夫觀丈六而無無盡。
今顯主尊教隨定勝，初標教主令生喜心。」 ^332c28

經云：「在舍衛國祇樹給孤獨園」。
贊曰：第四所化處也。
梵云室利羅筏悉底，言舍衛者音訛略也，
此中印度境憍薩羅國之都城名，為別布憍薩羅故，以都城為國之稱。
《金剛般若經》云：在舍婆提城兄弟二人，
於此習僊而後得果，城遂因此號為舍婆提。
今新解云，應云豐德城：一、具財物；二、好欲境；
三、饒多聞；四、豐解脫，國豐四德故以為名焉。
祇樹者，應云誓多林，言祇樹者訛也。
誓多云戰勝，此即太子之名，太子生時隣國怨至，戰而得勝遂以為名。
給孤獨者是蘇達多長者，此云善施，善施仁而且#CB04962;，
積而能散，極濟貧乏哀恤孤老，時人美其德號為給孤獨。
是鉢刺犀那恃恃王，舊云波斯匿王是也，
此名勝軍，蘇達多是彼王之大臣也。 ^333a8

佛在摩竭陀未遊舍衛，給孤獨長者為兒娶妻遂詣王舍城。
時有長者將筵請佛家修供養善施，問其所由，長者具陳請佛。
彼聞佛德，深心歡喜。
佛在靈鷲山相去五十餘里，遙施光照善施。
善施尋光遙見世尊，悲感喜哽如子見父，
尋光詣佛路逢天祠，善施禮拜佛光遂滅，善施慚愧光明還照。
尋光至佛，請佛：「諸佛國普化有緣，何獨此土？」
佛時許可，令舍利子先瞻處所。
佛言：「出家當須寂靜，豐德人閙城中小隘，
唯城南五六里餘有太子誓多之園，地幽境媚林密華繁壁方十里，
可置伽藍。」善施請買，太子不許，因戲言曰：
「側布金滿地高敷五寸，時即賣之。」
善施許諾，太子辭以戲言固陳不與，善施請為對理。
時淨居天恐人遮曲，乃化為斷事者斷與善施，善施得之布金取地。
時少五百步未滿十里，一庫金盡使者來報，
善施思惟：「當取何藏中金？」
太子疑其情悋，悔地而還金。
善施具陳：「心非悔悋。」
太子知其情懇，自發勝心：「人所貴重莫過金寶，
而彼尚能傾庫買地以造僧園，我何所乏而無修建？」
請悔先地，長者不從。
太子云：「許地取金，未論林樹。
地隨汝主，林屬我身，共助成功俱陳供養。」
外道心嫉奏王聞勝，六種皆虧，闔國重其釋教。
佛後遊此告阿難曰：「園地善施所買，樹林祇陀所施，
二人同心崇福，自今已往應謂此地為誓多林給孤獨園。」
布金之地自此興焉。 ^333a22

經云：「與大比丘眾千二百五十人俱」。
贊曰：第五所被機。
以四門分別：一、顯來意；二、彰權實；三、定多少；
四、明次第。來意有二：一、為證信標聽眾者，
助成慶喜聞法可信，眾有三疑今顯同聞；
二、證經德，如天帝釋諸天圍繞、大梵天王梵眾圍繞等，今顯法王諸聖圍繞。
二、彰權實。如《佛地論》云：化佛穢土中，聲聞等實、
菩薩是權；報佛淨土中，菩薩是實、聲聞等為權。
既是穢土，即菩薩是權也。
三、定多少，初有五眾：一、道行尊高眾；二、
悲心廣大眾；三、樂法諸天眾；四、欲界人趣眾；
五、非天修羅眾。三眾此列，二眾後陳。 ^333b20

問：「何故餘經兼有諸眾八部等，此經唯獨五眾？」 ^333c2

答：「勸歸淨土，境勝地殊，莫非上德上賢，
餘即不能信受，所以獨標五眾不列餘也。」 ^333c3

四明次第者，先列聲聞菩薩二眾，是內護眾。
次列帝釋，是外護眾。
且內護眾先列聲聞、後明菩薩。
《佛地論》有四解：一、形相不同，聲聞出家形同諸佛，
菩薩不爾；二、處有近遠，聲聞近佛，菩薩遠之；
三、戒德有殊，聲聞出家持出家戒，菩薩不爾，
隨類化生故；四、欲令菩薩於聲聞所捨憍慢故。 ^333c5

且初道行尊高眾，分三：初標類舉數、二歎德、三列名。
此即初也。與者，兼并共及之義。
龍樹釋大而有五義：一、數大，千二百五十人故；
二、離大，大障斷故；三、位大，大阿羅漢故；
四、名大，名稱遠聞故；五、識大，大人大眾所知識故。
梵云苾芻，訛云比丘，由具五義所以不翻：
一曰怖魔，初出家時魔宮振動故；二云乞士，
既出家已乞食自濟故；三名淨持戒，漸入僧數應持戒故；
四云淨命，既受得戒，所起三業以無貪發，
不依於貪邪活命故；五曰破惡，漸依聖道滅煩惱邪故。
又依草立名，喻五德草故云比丘。
眾者僧也。理事二和得眾名也，三人已上得僧名故。
千二百五十人俱，俱至祇園故。 ^333c11

經云：「皆是大阿羅漢眾所知識」。
贊曰：第二歎德也。
新翻《大般若》及舊論中有十六句，皆是阿羅漢，
諸漏已盡，無復煩惱，得真自在等。
此經之中是初一句。
阿羅漢者，《唯識論》中此翻為應，而具三義：
一、應永害煩惱賊故；二、應受人天廣大供養故；
三、應不受分段生死故。
眾所知識者，名高德重眾所知識故。 ^333c25

經云：「長老舍利弗、摩訶目揵連」。
贊曰：第三列名，分二：初列名、二總結，如是等諸大弟子，是總結。
且初列名分成八對：第一、內智外通對；
第二、苦行辨才對；第三、悟空知幻對；第四、
捨愚離欲對；第五、多聞密行對；第六、流泉應供對；
第七、化貪除慢對；第八、施藥筵僧對。
今且初也。具二義故名為長老：一、年高臘長故；
二、學廣解深故。梵云奢利弗呾羅，此云春鸎，
亦云鶖鳥，弗呾羅云子，訛略故云舍利弗。
母未懷此子言詞謇訥，與兄俱悕羅論義常劣於兄，
自懷子後言詞辨捷論勝兄，母多辨故故曰春鸎。
春鸎即今百舌鳥也，是彼所生故復稱子，亦云鶖子也。
尊者大婆羅門種，其父豪才博識深鑒精微，
凡是經籍無不究習，其妻感夢，具告夫曰：
「吾昨宵夢感見一異人，身被甲冑手執金剛，摧破諸山追立一山下。」
夫曰：「汝夢甚善，汝當生男，慧學貫世，摧諸論師破其宗致，
唯不如一人，為佛弟子。」
果然有娠，母忽聰明高德，劇談言語無滯礙。
尊者年始八歲振四方，志性淳質其心慈悲，
早壞纏結成就智慧，故云內智也。 ^334a3

問：「千餘羅漢盡到祇園，總證三明、皆登四果，列名之處鶖子何先？」 ^334a23

答：「只如鶖子辨過小聖、智頴常倫，靈山為發請之先、
舍衛作聞經之首，最初標列於理何違。」 ^334a24

梵云摩訶沒特伽羅，言大目揵連者訛也。
摩訶沒特伽羅，此云大採菽氏，上古有仙居山寂處，
常採菉荳而食，因以為姓。
尊者之母是彼之族也，取母氏姓而與立名，
得大神通，揀餘卑姓故復云大採菽氏。
與鶖子少為親友，深厭俗塵未有歸，二人同事刪闍耶外道學法，
乃相謂曰：「此非究竟之理，各於諸處訪求勝法。」
時遇馬勝尊者入城化導，鶖子見其威儀閑雅，
尋而問曰：「尊者師是誰耶？」
答曰：「釋迦世尊是我師也。」
鶖子曰：「所說何法，可得聞乎？」
馬勝尊者隨宜演說云：「諸法從緣生，諸法從緣滅，
我佛釋迦師，常作如是說。」
鶖子聞已即證初果，乃逢目連，轉為說法亦得初果，遂與同黨二百五十人俱往詣佛所。
至已頂禮，願從佛法。
世尊告云：「善來苾芻。」
聞是語已，戒品具足，漸漸進修已成羅漢。
此尊者神通第一孝養無雙，救危苦於冥間，
薦慈親於天界，故云外通也。 ^334a26

經云：「摩訶迦葉、摩訶迦旃延」。
贊曰：第二苦行辨才對。
摩訶如前解。迦葉者，梵云迦葉波，姓也，
此略云迦葉，此婆羅門姓飲光仙人種。
昔有婆羅門獲證仙果，身體金色飲蔽日月之光，
尊者是彼之種，以姓標名；又迦葉身飲蔽日月光，故以為號。
《付法藏傳》云：往昔過九十一劫毘婆尸佛入涅槃後，四部弟子起七寶塔。
時彼塔中有佛形像，佛面金色少處缺壞，
有一貧女遊行乞匃得一金珠，見像面壞欲薄像面。
迦葉爾時作鍛金師，女即持往詣令修薄，
匠師聞於福事，歡喜為令作發願。
女云：「願生生世世常為夫婦，身真金色恒受勝樂，常修梵行。」
從是已來九十一劫身金色，生天人中快樂無極，最後託生第七梵天。
時摩竭陀國有婆羅門名尼#CB00211;律陀，
過去修福，聰明多智巨福無量，金銀七寶牛羊田宅奴婢車乘，
比瓶沙王千倍為勝。
王有金犁千具，彼婆羅門恐與王齊畏招罪咎，
其家但作九百九十九具金犁，唯少一具。
其家有金#CB00626;千張，最下之者價直百千兩金。
有六十圌金栗，每圌有三百四十斛。
其家雖富而無子息。
於其舍側有一樹神，頗有靈祇，夫婦累求子息，數年無應。
怒曰：「今七日盡心奉事，若復無驗必相燒煎。」
樹神愁怖告四天王，四天王告帝釋，帝釋遍觀閻浮，
無堪與彼而為子者，即詣梵王廣宣上事。
梵王即以天眼遍觀，一梵天臨當命終，即往勸之勸其生往。
梵天受教即來託生，滿足十月生男兒，
顏端正身真金色，光明赫#CB03255;照四十里。
相師占云：「此兒宿福必定出家。」
父母聞之皆懷愁惱，本為求子繼紹，若也出家必當絕嗣。
夫婦議曰：「當說何計斷絕其意？」
復自思惟：「世所耽著唯有美色，當為娉取。」
迦葉至年十五，欲為取妻，語父母言：「我意志清淨，不須婚姻。」
父母不許。兒知難免，便設權計語父母言：
「能為我得紫金色女端正超世，我當取之。」
父母即召諸婆羅門遍行求娉。
諸婆羅門鑄一金神，端正奇特，寽持舁行聚落，
高聲唱言：「若有在室得見金神禮拜之者，後出嫁時必得好夫。」
有一女人身真金色端正無比，聞此語已出往禮拜金神。
長者見之歡喜，即為取作兒妻。
夫婦相見皆無染情，共立要契各住一房。
父母聞已，毀除一室令共一房。
迦葉語妻曰：「我若眠息汝當行道，汝若睡息我當行道。」
妻因睡次申手床前，毒蛇入房欲螫妻手，
迦葉見已以衣掌手舉於舊床，妻便驚窹而責之曰：
「本立要誓各修梵行，今何觸手？」
迦葉具陳。妻曰：「毒蛇螫我手，令我半身枯；今君觸我手令墮三塗。」
夫妻節操深厭世間，啟辭父母求欲出家，父母見志不移便即聽許。
夫婦俱共出家來詣佛所，佛即攝受，漸得果滿。
此尊者心堅白玉、體瑩黃金，杜多之行難齊，
少欲知足情莫，並不歸寂滅，賴且留身入三昧於鷄足山中，
獻袈裟於龍華會上，故云苦行也。 ^334b15

迦旃延者，梵云摩訶迦多衍那，云迦旃延亦訛也。
《大般若》云大迦多衍那，此云大剪剃種男，剪剃種是婆羅門姓。
上古有仙，山中靜處年歲既久，鬢髮稍長無人為剃，婆羅門法斥剃髮。
一仙有子，兄弟二人俱來覲父。
小者乃為諸仙剃髮，諸仙願護，後成仙道，爾來此種皆稱剪剃種。
尊者身是男子，威德特尊，揀餘卑姓故云大剪剃種男。
又西方亦有取母姓者，今顯是父姓，故置男名。
古云扇繩，母戀此子如繩繫扇。
又往昔曾為五戒掃地，果招端正無比，
遊行化導遇鉢戍多王，怪其端正因問世尊。
世尊具答王：「曾助五戒，除穢亦得端正。」
王即歡喜更發勝心。
辨捷無雙，論義第一也。
此尊者辯潟波濤，貌揚氷玉，能將慧炬破長夜之昏朦，
迫淬詞鋒挫六師之宗黨，故云辨才也。 ^335a10

經云：「摩訶俱絺羅、離婆多」。
贊曰：第三悟空知幻對。
摩訶俱瑟恥羅，此云大膝，膝蓋大故，俱絺羅訛也。
此舍利弗舅氏，曾與妹論義數見墮負，發憤遠遊博學道藝。
業就歸國，妹已顏衰、甥已披剃，辭妹入寺覓佛論談，
頂戴火盆身被鐵葉，髮毛至地甲長尺餘，
嘯月呼風來入佛會，心懷憍慢傍若無人，
乃見世尊，語世尊曰：「攝我#CB01766;甥何法教導？」
便索論義。世尊曰：「汝以何法為宗？」
彼答曰：「我以不受一切法為宗。」
世尊曰：「不受一切法之言，已是受也。」
雖乃墮負，慢心未息。
世尊乃現神力，令其鐵葉束身火盆燒頂，悶絕乃伏。
投心懺謝，投佛出家，呼之善來，僧儀閑雅已證羅漢。
因悟空理得於道果，名曰悟空。
此尊者博通道術遍攬經書，辯若傾江詞同貫玉，
一言悟道五蘊知空，忻淨土以受生，詣祇園而聽法，故云悟空也。 ^335a26

離婆多者，梵云頡麗代多，此云室星，北方星也，祀之得子因以為名。
或云彗星，彗星妖星也，此星出時生故因以為名。
離婆多訛也。或云假和合，《智度論》說：一人值雨止宿神祠，深夜見鬼携屍欲食。
須臾大鬼來爭屍食，各云：「我自將來。」
大鬼力強乃奪屍食，小者云：「梁上之人具見縱由。」
異常驚怖，具實曰：「小鬼將來。」
大鬼聞語發怒，乃擒彼人取一脚食之而去。
小鬼感其明證，乃取死屍一足連綴。
證人儼若舊質，即自思惟：「此身虛幻。」
因詣於佛所，問世尊曰：「生死路別，彼此體殊，假合身軀一何如故？」
世尊告曰：「四大假合，五蘊靈華，悟何曉矣？」
彼人因悟，投佛出家，漸成聖果。
此尊者心無苟絇、口不虛詞，神祠傷一足之因，
佛會了百年之幻也，故云知幻也。 ^335b13

經云：「周利盤陀、伽難陀」。
贊曰：第四捨愚離欲對。
周利盤陀伽者，此云路邊生。
有長者有女，出適他人懷孕乃歸，路邊誕子，名路邊生也。
兄弟二人：兄名盤陀伽、弟名周利盤陀伽也。
《增一》云：此尊者父母併亡，兄先入道已成聖果，
彼弟後亦出家，以愚闇時久都無所解。
兄怪曰：「徒淹歲久全無知會，違歸俗舍不聽出家。」
弟倚寺門嗟歎流淚。
世尊見已，令付#CB00416;掃每日習誦，
記一忘一，後乃豁然省悟曰：「#CB00416;掃者，
除穢令淨為義，應是世尊令我斷除身中煩惱垢也。」
因茲證果。又《五百弟子本起經》云：此尊者往昔驅豕度河，
以繩繫口，喘息不通中流而死，因茲暗昧，捨愚得慧故也。
此尊者前生惡業現世方除，知#CB00416;掃有淨室之功，
悟身因起斷愚之慧，故云捨惡也。 ^335b28

梵云孫達羅難陀，此云艶喜，孫陀羅訛也。
艶是妻號，色美端嚴無比名艶；喜是自名，
擇牧牛難陀，故言艶喜，艶之喜故。
是佛親弟，身長一丈五尺二寸。
佛化難陀令求出離，慕戀妻美，種種方便示之苦樂等，方肯出家已成聖果。
此尊者，世尊華萼慶喜雁行戀美色於王宮，
示惡因於地獄，從茲惶怖方肯迴心，知貪欲是招苦之源，
悟好色是受殃之本，捨榮棄俗剃髮披緇，故云離欲也。 ^335c13

經云：「阿難陀、羅睺羅」。
贊曰：第五多聞密行對。
梵云阿難陀，此云慶喜，但言阿難，翻為歡喜亦訛也。
世尊成道內外咸慶，當喜時生故云歡喜，已成聖果。
又論云：尊者往昔曾為大富長者，因施誦經沙彌飲，
遂發願言：「願小師成佛，願我為多聞弟子，所說教法悉能記持。」
今符往願博學多聞。
此尊者貌瑩秋蟾心明皎日，巖間結集誦三藏之教微言，
水上分身應四王之請命，故云多聞也。 ^335c23

梵云羅怙羅，此云執日，羅睺羅不正，執日者障蔽也。
往昔曾為國王太子，兄弟二人，大者名日、小者名月。
父王崩後兄紹國位，後厭榮貴付位與弟月太子，
乃投佛出家，精持禁戒無有少犯。
後因夜暗誤用他人瓶水，鳴鐘作相集僧懺除，
眾僧知罪輕微，不與作法懺謝。
憂愁轉甚，乃自入宮告月王求懺盜罪。
月王不違兄意，尋遣左右收兄拘繫一房，
貪遂歡娛六日忌治，今招惡報腹內六年。
又云：昔填鼠穴六日，今招斯報六載腹中。
此皆不然。太子逾城之日，馬鞭指耶輸之腹令有此孕，
表異凡眾特現異靈，六載胎中方誕殊質。
國王疑謗母子俱焚，火變蓮池都無傷損，
群臣國王頓息疑心，知釋迦之久離染情，顯羅睺之不同餘眾。
又乃將珠奉佛，雪恥耶輸，鶖子將歸便令度脫，少欲知足大行密修已證四果。
此尊者聖凡莫測因果難知，內修菩薩之心、
外現聲聞之相，故云密行也。 ^336a2

經云：「憍梵波提、賓頭盧波羅墮」。
贊曰：第六流泉應供對。
梵云笈房鉢底，此云牛相，憍梵波提訛也。
過去因摘一莖禾，數顆墮地，五百生中作牛償他，
今雖人身尚作牛呞之相，因號為牛相比丘。
恐人謗毀反墮眾苦，佛勅令往忉利天宮尸利沙園修習禪定。
佛入滅時結集法藏，令人往喚。
問曰：「世尊安樂否？」
語曰：「已滅度。」又問：「我師在無？」
報曰：「舍利弗不忍見世尊滅度、三界無依，先已入滅。」
尊者聞語嗟嘆再三，乃化水流至下界，水中說偈。
偈云：「憍梵波提頭面禮，妙眾端嚴第一像，
象王既去象子隨，大師入滅我亦滅。」
因茲化火焚身入於寂滅。
此尊者辟嫌疑於妙高頂上習禪觀，於沙利園中忽聞我佛世尊示歸寂滅，
又知本師鶖子現跡沈空，水流偈於巖間、
火焚身於天上，故云流泉也。 ^336a21

賓頭盧頗羅墮者，案《請賓頭盧經》云：賓頭盧者是字，未詳其義。
頗羅墮者是姓，此云利根。
故毘奈耶律云：樹提長者以栴檀鉢置於剎上，
告云：「若有神通能取之便與。」
尊者在山納衣之次，天眼遙見，削針山崖騁通便往，
線連山埵帶入王城，蔽日翳空，城中士庶莫不驚惶。
孕婦墮胎乃往白佛，佛呵責已云：「汝自今後不得隨吾、
不得入滅，留身久住，與人增福受請應供。」
現在南天竺摩利支山居住受請，垂赴往往現身，
請命儀軌具在《請賓頭盧經》內，此不繁敘。
此尊者受佛勅命不入涅槃，恒駐錫於摩利支山，
每應供於閻浮世界，故云應供也。 ^336b7

經云：「迦留陀夷、摩訶劫賓那」。
贊曰：第七化貪除慢對。
迦留陀夷，《正法念經》云：翻為黑曜，身有黑光，能照曜故。
《增一》云：迦留陀夷夜行乞食，值天陰暗，
閃電照見，孕婦驚怖將為神鬼，時乃墮胎，遂詣白佛。
佛呵責已，便立禁戒不得夜行乞食。
又化慳女令捨慳貪，具如別處。
此尊者驚孕婦傷子，化慳女捨貪，損正教於一時，
立規繩於千古，故云化貪也。 ^336b20

摩訶劫賓那，此云房宿，佛與同房宿，化作老比丘為之說法，
因而得道，故云房宿。
因佛化導慢心乃除，此尊者，世尊以韜藏聖相變現僧儀，
持金錫以同行，處茅堂而共宿，乃知根熟；
却復本形，覩相好而發心，聽微言而息慢，故云除慢也。 ^336b28

經云：「薄拘羅、阿#CB04598;樓馱」。
贊曰：第八施藥莚僧對也。
梵云薄矩羅，此云善容，言薄拘羅訛也。
毘婆尸佛入涅槃後，有一比丘甚患頭痛，
善容時作貧士，持一呵梨勒施病比丘，
比丘服已病即除愈，因施藥故九十一劫天上人間受福快樂。
又因往昔曾作比丘，發願不視女子面，
不受女子所施衣，不受女子手中飯，尊者母苦憶子情切乃入寺看子，
善容不樂，尋時遣母便出房門。
母懷小憤，為兒五逆乃發惡願：「願我來世作伊後母種種#CB00654;治。」
果應前願，五殺不死。
投佛出家遂成聖果，少欲知足塔涌一錢。
故此尊者心唯少欲身不重衣，施良藥之微因，
獲無病之殊報，故云施藥也。 ^336c5

阿#CB04598;樓馱者，梵云阿泥律陀，
此云無滅，佛之堂弟。
云阿#CB00145;馱者訛也，應作#CB04598;字。
於過去世曾施緣覺一食，五十劫中福不滅故。
又過去世曾作獵人欲盜毫珠，以箭挑燈，
覩佛相好乃發勝心，捨棄弓矢誓不害命。
善因力故今得出家，多諸睡眠障習禪定。
佛乃呵責，恥見大眾，更不寢息，乃得天眼。
此尊者挑燈少善根，獲天眼之殊功，施食微因緣，
感福田而無盡，故云筵僧也。 ^336c17

經云：「如是等諸大弟子」。
贊曰：第二結也。標千餘人列名十六，不能具載，故云等也。
諸大弟子者，學在我後故名為弟，解從我生名為子也。
上來道行尊高眾訖。 ^336c27

經云：「并諸菩薩摩訶薩」。
贊曰：第二悲心廣大眾也。
又分為三：初標類、二列名、三結之。
此即初也。梵云菩提薩埵摩訶薩埵，略云菩薩摩訶薩。
菩薩修行略有二門：一、自利，大智為首；
二、利他，大悲為先。
菩提，覺義，智所求果；薩埵，有情義，悲所度生，
依弘誓語故名菩薩；以二為境名為菩薩，有財釋也。
又覺是所求果，有情是自身，求三菩提之有情故名菩薩，依主釋也。
云摩訶薩者，今此等菩薩名振十方、位居八地，
揀小菩薩、表異二乘，故云摩訶薩也。 ^337a2

經云：「文殊師利法王子、阿逸多菩薩」。
贊曰：第二列名也。
分之為二：一、十祥三會對；二、愍物策勤對。
此即初也。梵云曼殊師利，此云妙吉祥，
生時有十種吉祥事故：一、光明滿室；二、
甘露盈庭；三、地涌七珍；四、神開伏藏；五、
鷄生鳳子；六、猪孩龍肫；七、馬產騏驎；八、
牛生白驛；九、倉變金粟；十、象具六牙。
故云妙吉祥也。是北方常喜世界歡喜藏摩尼寶積佛，聞名能滅四重等罪。
又云過去為龍種上尊王佛，《華嚴經》說：
在此清涼五臺山，與一萬菩薩俱。
法王子者，《佛地論》云：從世尊口正法所生，
紹繼佛身不斷絕故，名法王子。 ^337a12

問：「文殊已三祇行滿十號身圓，何得息國之化揚、於他方而示跡？」 ^337a23

答：「此尊者慈悲廣大利物弘深，顯淨名之悟理已言，
助釋迦而投機演法，或因或果何必生疑。」 ^337a25

阿逸多，此云慈氏，依梵本應云梅呾利曳那，
此翻為慈，古云彌帝隷或言彌勒者皆訛。
當來下生之時，纔生便具三十二相，身紫金色姿容揵特。
母性不調，懷子已來悲心濟物慈心救厄。
相師曰：「此師子兒之德也。」
因為立號稱梅呾利曳那。
若釋此名，應云梅呾利曳尼，尼是女聲，母姓慈故因名慈氏。
因成現在、果熟當生，忻慕淨方亦來至會。 ^337a27

經云：「乾陀訶提菩薩、常精進菩薩」。
贊曰：第二愍物策勤對也。
乾陀訶提菩薩者，未詳所譯，《稱讚淨土經》
第三菩薩名不休息，即化利有情更無止息也。
常精進者，念念勝前進後，更無懈怠故也。 ^337b6

經云：「與如是等諸大菩薩」。
贊曰：第三結之也。
已上菩薩眾也，即悲心廣大眾訖。 ^337b11

經云：「及釋提桓因等無量諸天大眾俱」。
贊曰：第三明樂法諸天眾。
梵云釋迦提婆因達羅，釋迦姓也，此釋翻為能，
提婆者天也，因達羅帝也，云釋提桓因、
言天帝釋，俱訛倒也。
此在妙高山頂而住三十三天之帝王，
過去字憍尸迦，此云繭兒，名阿摩竭陀，
此云無毒害，即摩竭陀國過去帝釋修因之處，
用國為名，修行因緣如《宗輪疏》。
如帝釋等等者，餘諸天大眾俱至祇薗也。
上來三眾不同，總是第五所被機訖。
五段不同，總是序分已竟〔已下正宗分也〕。
佛說阿彌陀經通贊疏卷上
 ^337b13
