佛說天地八陽神呪經
translator:: 唐三藏法師義淨奉詔譯
jing:: 
聞如是：
一時，佛在毘耶達摩城寥廓宅中，十方相隨四眾圍繞。
爾時，無礙菩薩在大眾中，即從座起而白佛言：「世尊！
此閻浮提眾生遞代相生，無始已來相續不斷，
有識者少，無識者多；念佛者少，不念佛者多；
神通者少，不神通者多；持戒者少，破戒者多；
精進者少，懈怠者多；智慧者少，愚癡者多；
長壽者少，短命者多；禪定者少，散亂者多；
富貴者少，貧賤者多；柔軟者少，剛強者多；
布施者少，慳貪者多；信實者少，虛妄者多。
被使世俗淺薄，官法荼毒賊役煩重，百姓窮苦取求難得，良由信邪倒見獲如是苦。
唯願世尊為諸邪見眾生說其正見之法，令得悟解免於眾苦。」 ^1422b17

佛言：「善哉，善哉！無礙菩薩！
汝大慈悲，為諸邪見眾生問於如來正見之法，不可思議。
汝等諦聽！善思念之！
吾當為汝分別演說天地八陽之經。
此經過去諸佛已說，未來諸佛當說，現在諸佛今說。
夫天地之間為人最勝、最上者，貴於一切萬物。
人者，真也，正也，心無虛妄身行正真。
左#CB06875;為真，右乀為正，常行正真故名為人。
是知人能弘道以潤身，依道依人皆成聖道。 ^1422c2

「復次，無礙菩薩！一切眾生既得人身，不能修福，
背真向偽，造種種惡業，命將欲終必沈苦海受種種罪。
若聞此經信受不逆，即得解脫諸罪之難出於苦海，
善神加護無諸障礙，延年益壽而無橫夭；
以信力故獲如是福，何況有人盡能書寫、
受持、讀誦，如法修行；說其功德不可稱、
不可量，無有邊際，壽終之後並得成佛。」 ^1422c11

佛告無礙菩薩摩訶薩：「若有眾生信邪倒見，
即被邪魔外道、魑魅魍魎、鳥鳴百怪、諸惡鬼神競來惱亂，
與其橫病、惡種、惡注，受其苦痛無有休息。
遇善知識為讀此經三遍，是諸惡鬼皆悉消滅，
病即除愈身強力足，讀經功德獲如是福。
若有眾生多於婬欲、瞋恚、愚癡、慳貪、嫉妬，
若見此經信敬供養，即讀三遍，愚癡等惡並皆除滅，慈悲喜捨得佛法分。 ^1422c18

「復次，無礙菩薩！若善男子、善女人等興有為法，
先讀此經三遍，築牆動土、安立家宅，南堂北堂、
東廂西廂、厨舍密屋、門戶井竈、碓磑庫藏、
六畜欄圂，日遊月殺、大將軍太歲、黃幡豹尾、
五土地神、青龍白虎朱雀玄武、六甲禁諱、
十二諸神、土府伏龍、一切鬼魅皆悉隱藏遠屏四方，
影銷影滅不敢為害，甚大吉利得德無量。
善男子！興功之後，堂舍永安屋宅牢固，富貴吉昌不求自得。
若遠行從軍，仕官興生甚得宜利，門興人貴百子千孫，
父慈子孝男忠女貞，兄恭弟順夫妻和睦，信義篤親所願成就。
若有眾生忽被縣官拘執、盜賊牽挽，暫讀此經三遍即得解脫。
若有善男子、善女人受持讀誦、為他書寫八陽經者，
設入水火不被焚漂，或在山澤，虎狼猛獸屏跡不敢，善神衛護成無上道。 ^1422c27

「若復有人多於妄語、綺語、惡口、兩舌，若能受持讀誦此經，永除四惡過得四無礙辯而成佛道。 ^1423a15

「若善男子、善女人等父母有罪，臨終之日當墮地獄受無量苦，
其子即為讀此經七遍，父母即離地獄而生天上，見佛聞法悟無生忍以成佛道。」 ^1423a18

佛告無礙菩薩：「毘婆尸佛時，有優婆塞、
優婆夷心不信邪敬崇佛法，書寫此經受持讀誦，
所作所為須作即作一無所問，以正信故，
兼行布施、平等供養，得無漏身成菩提道，
號曰普光，如來、應、正等覺，劫名大漏，國名無邊。
但是人民行菩薩道，無所得法，以是經威德獲如是報。 ^1423a22

「復次，無礙菩薩！此八陽經行在閻浮提，
在在處處有八菩薩、諸梵天王、一切明靈圍繞此經，香華供養如佛無異。」 ^1423a29

佛告無礙菩薩摩訶薩言：「若善男子、善女人等為諸眾生講說此經，
深達實相得甚深理，即知身心佛身法心，所以能知即是智慧。
眼常見種種無盡色，色即是空，空即是色，
受、想、行、識亦空，即是妙色身如來；耳常聞種種無盡聲，
聲即是空，空即是聲，即是妙音聲如來；
鼻常嗅種種無盡香，香即是空，空即是香，
即是香積如來；舌常了種種無盡味，味即是空，
空即是味，即是法喜如來；身常覺種種無盡觸，
觸即是空，空即是觸，即是智明如來；意常思想，
能分別種種無盡法，法即是空，空即是法，即是法明如來。 ^1423b3

「善男子！觀此六根顯現，人皆空口常說之。
若說善語，善法常轉，即成聖道；若說邪語，
惡法常轉，即墮地獄。
善男子！善惡之理，不得不信。
善男子！人之身心是佛法器，亦是十二部大經卷也，無始已來轉讀不盡不損毫毛。
如來藏經、唯識心，見性者之所能知，非諸聲聞凡夫所能知。
善男子！讀誦此經，深解真理，即知身心是佛法器。
若醉迷不醒，不了自心是佛法根本，流轉諸趣墮於惡道永沈苦海，
不聞佛法名字。」 ^1423b15

爾時，五百天子在大眾中聞佛所說，得法眼淨，
皆大歡喜，即發無等等阿耨多羅三藐三菩提心。 ^1423b25

無礙菩薩復白佛言：「世尊！
人之在世生死為重，生不擇日，時至即生；
死不擇日，時至即死。
何因殯葬即問良辰吉日然始殯葬？
殯葬之後還有妨害，貧窮者多，滅門者不少。
唯願世尊為諸邪見無智眾生說其因緣，令得正道除其顛倒。」 ^1423b28

佛言：「善哉，善哉！善男子！
汝實甚能問於眾生生死之事、殯葬之法。
汝等諦聽！吾當為汝說智慧之理、大道之法。
夫天地廣大清，日月廣長明，時年善美實無有異。
善男子！人王菩薩甚大慈悲，愍念眾生皆如赤子，
下為人主作蓬民父母，順於俗人教於俗法，
造作曆日頒下天下，令知時節為有平、
滿、成、收、開、閉、建、除、定、執、破、危之文，愚人依字信用無不免其凶禍。
又使邪師厭鎮說是道非，謾求邪神拜餓鬼，却福招殃自受苦。
如斯人皆返天時逆地理，背日月之光明沒闇室，
違正道之廣路，恒尋邪徑顛倒之甚也。
善男子！產生時讀此經三遍，兒即易生，
甚大吉利聰明智慧，福德具足而不中夭；
死時讀此經三遍，一無妨害得福無量。
善男子！日日大好日，月月大好月，年年大好年，
實無間隔，但辨即須殯葬。
殯葬之日讀此經七遍，甚大吉利獲福無量，
門榮人貴延年益壽，命終之日並得成聖道。
善男子！殯葬之地莫問東西南北，安穩之處，
諸人愛樂，鬼神愛樂。
即讀此經三遍便以修榮，安置墓內永無災障，家富人興甚大吉利。」 ^1423c5

爾時，世尊欲重宣此義而說偈言：
　　「營生善善日，休殯好好時，
　　生死讀誦經，甚得大利益。
　　月月善明月，年年大好年，
　　讀經即殯葬，榮花萬代昌。」 ^1423c26

爾時，眾中七萬七千人聞佛所說，心開意解捨邪歸正，
得佛法分永斷疑惑，皆發阿耨多羅三藐三菩提心。 ^1424a3

無礙菩薩復白佛言：「世尊！
一切凡夫皆以婚媾為親，先問相宜後取吉日然始成親。
成親之後，富貴偕老者少，貧窮生離死別者多。
一種信邪如何而有差別？
唯願世尊為決眾疑。」 ^1424a6

佛言：「善男子！汝等諦聽！
當為汝說。夫天陽地陰，月陰日陽，水陰火陽，女陰男陽。
天地氣合，一切草木生焉；日月交通，四時八節明焉；
水火相承，一切萬物熟焉；男女允諧，子孫興焉。
皆是天之常道、自然之理、世諦之法。
善男子！愚人無智，信其邪師卜問望吉，
而不修善、造種種惡業，命終之後復得人身者如指甲上土，
墮於地獄、作畜餓鬼者如大地土。
善男子！復得人身正信修善者如指甲上土，信邪造惡業者如大地土。
善男子！欲結婚親莫問水火相剋、胎胞相厭、
年紀不同，唯看祿命書，知福德多少以為眷屬。
呼迎之日即讀此經三遍而以成禮，此乃善善相因、
明明相屬，門高人貴子孫興盛，聰明利智孝敬相承，
甚大吉利而無中夭，福德具足皆成佛道。」 ^1424a11

是時有八菩薩，承佛威神得大總持，常處人間和光同塵，破邪立正。
其名曰：
　　跋陀羅菩薩漏盡和、羅隣竭菩薩漏盡和、
　　憍曰兜菩薩漏盡和、那羅達菩薩漏盡和、
　　須彌深菩薩漏盡和、因桓達菩薩漏盡和、
　　和輪調菩薩漏盡和、無緣觀菩薩漏盡和。 ^1424a26

是八菩薩俱白佛言：「世尊！
我等於諸佛所，受持得陀羅尼神呪而今說之，
擁護受持讀誦八陽經者永無恐怖，使一切不善之物不得侵損讀經法師。」
即於佛前而說呪曰： ^1424b5

「阿佉尼〔一〕　尼佉尼〔二〕　阿毘羅〔三〕　曼隸
〔四〕　曼多隸〔五〕　娑婆訶。」 ^1424b10

「世尊！若有不善者欲來惱法師，聞我說此呪，頭破作七分如阿梨樹枝。」 ^1424b12

爾時，無邊身菩薩即從座起前白佛言：「世尊！
云何名為八陽經？
唯願世尊為諸聽眾解說其義，令得覺悟速達本心，入佛知見永斷疑悔。」 ^1424b14

佛言：「善哉，善哉！善男子！
汝等諦聽！吾今為汝解說。
八陽之經者，八者分別也，陽者明解也，
明解大乘空無之理，了能分別八識因緣空無所得。
云何八識名為經，八陽名為緯？
經緯相交以成經教，故名八陽經。
八者八識，云何名八識？
眼是色識，耳是聲識，鼻是香識，舌者是味識，
身是觸識，意是分別識。
六根是六識，含藏識、阿賴耶識，是名曰八識。
明了分別八識根源空無所得，即知兩眼是光明天，
光明天中即現日月光明世尊；兩耳是聲聞天，
聲聞天中即現無量聲如來；兩鼻是佛香天，
佛香天中即現香積如來；口是法味天，
法味天中即現法喜如來；身是盧舍那天，
盧舍那天中即現成就盧舍那佛、盧舍那鏡像佛、
盧舍那光明佛；意是無分別天，無分別天中即現不動如來、
大光明佛；心是法界天，法界天中即現空王如來。
含藏識天，演出《阿 " resp=含經》、
《大般涅槃經》；阿賴耶識天，演出《大智度論》
經、《瑜伽論》經。善男子！
佛即是法，法即是佛，合為一相，即現大通智勝如來。」 ^1424b18

佛說此經時，一切大地六種震動，光照天地無有邊際，
浩浩蕩蕩而無所名，一切幽冥悉皆明朗，
一切地獄竝皆消滅，一切罪人俱得離苦，皆發無上菩提心。 ^1424c11

爾時，大眾之中八萬八千菩薩一時成佛，
號曰空王如來、應、正等覺，劫名離苦，國號無邊。
一切人民皆行菩薩六波羅蜜，逮無所得法。
六萬六千比丘、比丘尼、優婆塞、優婆夷，得大總持入不二法門。
無數天、龍、夜叉、乾闥婆、阿修羅、迦樓羅、
緊那羅、摩睺羅伽、人、非人等，得法眼淨行菩薩道。 ^1424c15

「復次，善男子！若復有人得官登位日，及入新宅之時，
暫讀此經三遍，甚大吉利善神加護，延年益壽福德具足。
善男子！若讀此經一遍，如讀一切經一部；
若書寫一卷，如書寫一切經一部。
其功德不可稱、不可量，等空無有邊際，如斯人等即成就聖道。 ^1425a6

「復次，無邊身菩薩摩訶薩！
若有眾生不信正法、常生邪見，忽聞此經即生誹謗，
言非佛說，是人現世得白癩病，惡瘡膿血遍體交流，
腥臊臭穢人皆憎嫉，命終之日即墮阿鼻無間地獄，
上火徹下下火徹上，鐵槍鐵叉遍體穿穴，
融銅灌口筋骨爛壞，一日一夜萬死萬生，受大苦痛無有休息。
謗斯經故獲罪如是。」 ^1425a13

佛為罪人而說偈言：
　　「身是自然身，五體自然足，
　　長乃自然長，老乃自然老，
　　生乃自然生，死乃自然死，
　　求長不得長，求短不得短，
　　苦樂汝自當，邪正由汝己。
　　欲作有為功，讀經莫問師，
　　千千萬萬世，得道轉法輪。」 ^1425a20

佛說此經已，一切大眾得未曾有，心明意淨歡喜踊躍，
皆見諸相非相，入佛知見、悟佛知見，無入無悟、
無知無見，不得一法即涅槃樂故。
此諸菩薩聖眾、天神地祇皆悉歡喜奉行。
佛說天地八陽神呪經終
 ^1425a28
