
other:: 金剛般若經旨贊卷上
author:: 京西明道場沙門曇曠撰
夫實際無言。必即言以辨實。
真宗匪相。要假相以顯真。
言即實故。雖說而無說。
相即真故。現形而無形。
無說而說。何言說而不盡。
無相之相。何形相而不周。
故說非□□□□名具。
□無法可說。是說法焉。
斯乃般若之真宗。
覺者之師母也。故使四生□□□□積之有惑。
二乘漸悟。斷深密之無明。
諸佛體會。成不壞之四身。
菩薩契修□□斷之三慧。
顯斯妙用。逈拔群經。
假喻金剛。以彰妙智。
既前佛後佛。由如是住。
大聖小聖。應如是修故。
善現啟迪於真筌。
如來式揚於奧旨。
三問九喻。終始發明。
八執五邪。心言蕩成。
乃真護念付囑。佛種不斷者歟。
既為方廣之關樞。
大經之鉗鍵。言約而義遠。
文密而理該。開闡者莫得其宗源。
誦持者。但修其章句。
故我補處慈氏。創釋頌以贊幽。
作宣唱之指歸。為論者之規矩。
乃使初聖無著。列諸住於行。
一隣地天親。遣群疑於真際。
金剛仙記。會一實於有空。
功德施論　生二智於真俗。
各申雅趣。共釋茲文。
雖曰異端。咸階至妙。
若不會融諸說。何以委贊幽宗耶。
纂殊途□遵同□用通理。
以闢玄關。題言金剛般若波羅蜜經者。
即到彼岸。能斷慧教。
融理事於行位。故稱智慧。
碎堅積之疑執。假喻金剛。
出生死而至涅槃。
云到彼岸。貫法義而攝群品。
目以為經。故言金剛般若波羅蜜經。 ^66c11

贊釋此經。五門分別。
一敘教興由。二述經宗趣。
三顯經威力。四明經所被。
五贊經本文。初敘教興。
依經及論。總開四義。
一為拔苦。二為與樂。
三令起行。四令得果。
言拔苦者。為除眾生老病死苦無常。
經云由此三事應正等覺。
出現於世。為諸眾生。
說證法等。此雖總言。
於別亦轉。佛所證法。
唯真般若故。除三事而說。
此經令四生等皆入無餘。
但滅其生。無老等故。
不住色等而生。其心心念不生。
離生因故。言與樂者。
謂眾生佛知見樂。
知見即是菩提涅槃。
在果在因。能所知見為開示故。
而說此經。故法華云。
諸佛唯一大事故。
出現於世。開示悟入佛知見等。
諸佛及法。從經出生。
如來即是諸法如義。
是相非相。即見如來。
離一切相。即名諸佛。
如次即為開示悟入。
經文非一。應尋引之。
言起行者。隨其所應法。
外人等起行位故。
故無著論。說六因云。
為斷疑故。為起信解故。
為入甚深義故。為不退轉故。
為生歡喜故。為正法久住故。
即是般若波羅蜜令佛種不斷。
云何以此種不斷耶。
斷二乘等自無分疑。
令入大法。故名斷疑。
初入取相。而心未定。
生定信故。名起信解。
云定信者。令入二空無為理故。
名入甚深。謂得勝處。
便樂住寂。令進修故。
名不退轉。既進修已。
無得而得。自慶悅故。
名生歡喜。聞法慶慰。
轉為他說遍流通。
故名法久住。由此法故。
益遍自他。故說般若佛種不斷。
隨所引文。釋廣論義。
言得果者。為依二諦得無住果故。
功德施菩薩。論云佛所說法。
咸歸二諦。一者俗諦。
即人及法差別假相。
二者真諦。即此人法無自性空。
此真及俗。體不相離。
俗即真故。有而不有。
真即俗故。空而不空。
非有非空。是中道理。
得中道故。不住二邊。
由此不住流轉寂滅。
成無住處大般涅槃。
故佛說經。令悟二諦。
即俗觀真。離諸相故。
有正智起。即真觀俗。
無不達故。有後智生。
由後智而興悲故。
四生三界。皆令滅度。
由真智而無住故。
實無眾生得滅度者。
生智而無住故。不住生死興悲而度生故。
不住涅槃。即成無住大涅槃果。
下文皆爾。應尋引之。
敘興由竟。 ^67a8

顯宗趣者。復分為二。
初顯所宗。後明所趣。
所宗有三。即三般若。
雖餘處說有其五種。
今順智論及論喻故。
一者實相。即是真如無相妙理。
二者觀照。依真所起無相妙智。
三者文字。即能筌此名句文等。
初即是性。次即是相。
後即是因。說智及智處。
皆名般若故。更加境界眷為五。
既非經宗。如餘處說。
雖有三種。今所宗者。
正唯前二。兼通文字。
非實相觀照之智不生。
無觀照實相之理不顯。
是故境智為正所宗。
其文字者。但是假筌。
得證亡教。非正明故。
既為證因。兼所宗也。
所趣有四。一教般若。
謂說無說能筌名等。
是實巧筌契真實故。
二理般若。謂得無得所筌妙理。
如能筌證無倒相故。
三行般若。謂行無行無相六度。
能感能證。無上因故。
四果般若。無得而得。
菩提涅槃。是所筌證無上果故。
如是四種所趣般若教淺理深。
行分果滿。此所說者。
正唯理果。是所筌趣。
深圓法故。兼通教行　雖云淺分。
亦是假者。所歸趣故顯宗趣竟。 ^67b21

言威力者。略顯此經有十威力。
猶如金剛。故得此名。
一最勝威力。最上第一希有之法。
所在之處皆應敬故。
如彼金剛勝諸寶物。
故涅槃云。如諸寶中金剛最勝。
隨彼寶膜。成彼寶故。
二難見威力。經義果報。
皆不思議。樂小法者。
不能受故。如彼金剛非餘能見。
故正理云。帝釋頂寶。
名曰金剛。非餘能見。
光赫奪故。三除災威力。
下品持經。為人輕賤。
先世罪業。尚消滅故。
如彼金剛能消災毒。
如真諦記。有六種寶。
皆名金剛。青碧二色。
除災毒故。四稱求威力。
有目能見。普利眾生。
能嚴淨土。得菩提故。
如彼金剛滿人所願。
如六寶中其餘四色。
黃赤白空。隨須遊空。
出水火故。五堅實威力。
能摧我人眾生壽者。
法非法相非彼破故。
如彼金剛非彼物所壞。
故涅槃云。金剛擬處。
物無不破。而是金剛無折損故。
六利用威力。通達無我。
得成於忍。以佛眼等。
悉知見故。如彼金剛。
穿通諸物。故梁攝云。
譬如金剛其體鋒利。
悉能穿割一切物故。
七無間威力。不住行施。
生無住心。相即非相。
無所得故。如彼金剛非物不雜。
故對法云。譬如金剛體無間隙。
非沙石等所相雜故。
八一味威力。皆以無為而有差別。
諸法如義。皆佛法故。
如彼金剛其體純一。
故對法云。譬如金剛其體一類。
純一無雜。不變異故。
九能引威力。諸佛及法。
從此出生。成不思議無邊福故。
如彼金剛能引諸寶。
故梁攝云。金剛能招一切寶物。
有金剛處寶自集故。
十遍滿威力。福廣如空。
利益一切。離一切相。
度一切故。如彼金剛遍滿一切。
故對法云。譬如金剛遍一切處金剛輪等。
遍世界故。更有諸文。
隨應引說。顯威力竟。 ^67c12

所被根宜。於中有二。
初辨根性。後明教被。
辨根性中。復分為二。
一者正因究竟遠性。
二者緣因差別近性。
所言正因究竟遠性者。
即是樹通真如本覺。
凡聖本來實無二體。
眾生及佛。平等一因。
由此實無種性差別。
但由無明厚薄不同。
所聞教法。邪正有異。
佛法因緣。大小頓漸。
故說眾生有種種界。
由其一體正因佛性。
內外因緣。薰習力故。
究竟皆得無上菩提故。
說眾生皆有佛性。
所言緣因近別性者。
即是橫剋近薰五性。
一無種性。謂有無明厚重之類。
染邪教等。因緣力故。
誹謗正法。撥無因果。
焚燒一切善根種子。
未可記彼出世時故。
謂阿闡提名無種姓。
二聲聞性。謂曾聞說四諦之教。
欣樂力故。薰成識種。
因種力故。深厭生死。
求自解脫。不願利他。
由此當得聲聞小果。
即說此種。名聲聞性。
三緣覺性。謂曾聞說十二緣教。
欣樂力故。薰成種子。
由種力故。樂自寂靜。
觀緣起理。捨說聽心。
由此當成緣覺中果。
即說此種。名緣覺性。
四菩薩性。謂曾聞說同體真如。
悲利自他。大乘滿教。
欣樂力故。薰成種子。
因緣力故。能發大心。
由此當成究竟佛果。
即說此種。名菩薩性。
五不定性。謂聞三乘出世正教。
於三乘出世正教。
於三乘果。俱有欣求。
於三乘法。悉樂修習。
於三乘果不定趣求。
由此應得三乘聖果。
即說此種。名不定性。
明種性竟。次教彼者。
若據正因究竟遠性。
此經通被一切眾生。
用大外緣。薰內體相。
令從無明而顯出。
故無云信謗。皆使得聞。
豈簡五乘有無定性大悲。
依體無別異故。若據緣因差別近性。
此經正為大乘者。
由說滿字教。被大性故。
令起大行。成大果故。
樂小法者。不能受故。
佛所說法。無虛設故。
若約兼被。亦通四乘。
般若能辨二乘地故。
感不思議人天果故。
令不定性。迴趣大故。
初後別眾。非唯大故。
依兼正通被五乘。
明教所被。 ^68a16

次下第五解經文者。
於中有二。先釋題目。
後釋經文。釋題有五。
一解金剛。二明般若。
三明波羅。四顯蜜多。
五辨經字。言金剛者。
有總別釋。總言金剛。
顯能斷義。然斷二障。
要具理智。謂若無理。
智必不生。因理生智。
方能斷惑。是故論言。
二義相應。恐謂。能斷唯屬於智。
故言二義。顯兼於理。
如彼邪正二行雖殊。
既俱名見故。此理智性相雖異。
皆如金剛。既許所宗通於實相。
不應金剛唯喻觀照。
故通理智。稍近論宗。
所言別者。有其三義。
一者細牢。二者能斷。
三者相似。如次即喻實相觀照文字般若。
言細牢者。所喻實相。
而為智因。不可壞故　謂此實相。
其體真實。因證能生真實正智。
故說實相。名為智因。
非有為相之所間雜。
如彼金剛非沙石等所相雜故。
名之為細。又非二障所能損壞。
如彼金剛其體堅硬。
非物所壞。故名為牢。
論以細牢義殊故各別釋。
今以所喻體同故合為一。
是則深契論之本意。
言能斷者。謂即般若波羅蜜中。
聞思修慧所斷之障。
乃如金剛斷處而斷。
即此觀照聞等三惠所斷之障。
如彼玉石即是金剛之所斷處。
而為觀照智所斷故。
故說觀照。名為能斷。
言相似者。謂即如彼盡金剛像。
若金剛杵。兩頭則闊在中即狹。
有堅勝用。若金剛神。
膊#CB06890;即闊。
在腰乃狹。有動作義。
文字般若。亦復如是。
前後即闊。在中乃狹。
前後闊者。信行佛地中間。
狹者謂淨心地。是勝所依進趣處故。
此顯示不共義也。
謂前二義。名金剛者。
即餘般若。皆得此名。
實相觀照。通諸部故。
若依後義。唯在此經。
文字闊狹。非餘經故。
不同餘經。名不共義。
是故此經。獨名金剛。
言般若者。即是梵音。
華言譯云無分別慧。
此有二種。謂生法空。
皆通加行根本後得。
隨其所應。有漏無漏。
然慧與智。而有通別。
通謂智慧。其體無別。
皆別境中慧數攝故。
故說第六。名智慧度。
別謂智慧。其用不一。
擇法決斷。用各異故。
故說十度。智與慧別。
前以相從。通三五種。
今據剋性飜為智慧。
以能斷伏二重障故。
故以金剛而為喻也。
問。題稱般若。既曰所宗。
何故行中。乃舉其施。
答。約前引後。即檀度收。
以後淨前。即智度攝五。
舉其一理實皆齊。
若爾應名金剛布施。
答。施為萬行之初。
麁而易習。智為百法之極。
勝而難成。題令企敬。
標般若之勝名。行引初機。
舉檀那之首號。故題與行所舉有殊。
皆喻金剛。無理乖返。
言波羅者。此云彼岸。
即是佛果菩提涅槃。
由對此岸。得彼名故。
即已起苦集為此岸。
當起苦集名中流。
六度妙行為舟船。
佛菩薩等。是能度。
修行人是所度者。
既超生死得至菩提。
故說佛果。名為彼岸。
言蜜多者。離義到義。
要由修習最勝施等。
離出生死此岸中流。
達至菩提涅槃彼岸。
故說施等為離到焉。
今此所說。無住六度。
故深密云。施等一無染著故。
無顧戀故。無罪過故。
無分別故。正迴向故。
由斯方得到彼岸名。
所言經者。梵云素怛攬。
乃目四義。謂衣綖席經。
今取綖義。及取經義。
如綖穿花。風不能散。
以教貫義。邪不能除。
如經持緯。方織物成。
以教攝生。令得聖果故。
以教法目乎經。若真實論。
說有五義。一曰涌泉。
二稱繩墨。三名結鬘。
四謂出生。五號顯示。
若准此方。經者常也法也逕也。
古今不易故。揩定正邪故。
津通物理故。佛教同之。
亦無有失。總云。今此所筌。
如金剛智慧。能斷二障。
達到彼岸。以其教法貫穿攝持。
是其凡聖常行之道。
故云金剛般若波羅蜜經。 ^68b24

經。如是我聞至五十人俱　贊曰。
上釋題目。次解經文。
依佛地論。彌天法師。
大判經文。以為三分。
初從如是我聞。至敷座而坐。
教起因緣。說經由致。
名為序分。次從時長者須菩提。
至應作如是觀。聖教所說。
正談經體。名正宗分。
後從佛說是經。已訖至經。
依教奉行。歡喜弘通。
名流通分。序中文二。
此段經文。諸經共有。
故名通序。爾時已下。
當部別緣。名為別序。
初傳法者。引證令信。
亦名證信序。後說位者別緣發起。
亦名發起序。釋此三門分別。
一起之因由。二說之所以。
三正釋其文。起因由者。
佛化緣畢。將歸涅槃。
侍者阿難。親愛未除。
悶絕擗地。不能自醒。
時阿那律。以水灑面。
而語之曰。佛付汝法。
今迷悶失所受時事。
豈得名為護正法者。
大師世尊。今日則在。
明日則無。設有疑者。
當於何問。汝依我語。
當問於佛。如來在世。
以佛為師。世尊滅後。
以何為師。如來在世。
依佛而住。世尊滅後。
依何而住。世尊在世。
自調惡人。滅度之後。
云何共住。如來在日。
自能說經。滅度之後。
一切經首。安置何言。
令眾生信。爾時阿難。
如從夢覺。既問如來。
世尊告曰。我涅槃後。
以戒為師。斷一切惡。
修一切善。設我在世。
無異此故。依四念處。
專心而住。觀身不淨。
觀受是苦。觀心無常。
觀法無我。由此能除常等四倒。
既出生死。得成聖道。
是故常應依之而住。
諸惡比丘。梵檀治之。
但莫與語。自當調伏。
一切經首。當置如是我聞等語。
則眾生信。因阿難請。
而置此文。即是此中起因由也。
明所以者。略有四義。
一為除疑。二令起信。
三為簡邪。四為顯正。
言除疑者。微細律云。
於結集時。阿難昇座。
以法威力。形忽如佛。
眾起三疑。一疑大悲從涅槃起。
二疑別佛從他方來。
三疑阿難轉身成佛。
說如是等。三疑併斷。
言生信者。智度論云。
說時方。人令生信故。
佛法大海。信為能入。
又是道元功德母故。
又拔眾生。出生死泥。
須舉信手授於教手。
序生信手。正宗教手。
兩手相接。出於泥故。
如人有手至山取寶。
若無手者。空無所得。
有信心人。入法得證。
若無者。雖解無益。
是故經初。令生淨信。
言簡邪者。但無如是六句經文。
當知皆是外道教收。
如有外道。一切教初。
皆必安置阿漚二字。
阿表於無。漚表於有。
言其教旨。不離有無。
今置六句。為簡於彼。
故智度云。一切經首。
當置何言。簡異外道。
言顯正者。真實論云。
三寶最吉祥故。我經初說佛為佛寶。
我聞阿難及比丘眾。
名為僧寶。如是一時舍衛國等。
所說時處。皆為法寶。
以茲四義。置如是等立。
所以竟。正釋文者。
准智度論。分六成就。
一信。二聞。三時。四主。
五處。六眾。言如是者。
舉所聞法。令眾生信。
名信成就。今括諸說。
以三義釋。初以二字。
各別訓釋。次乃總申二字之意。
後帶我聞以解如是。
言別釋者。自古多解。
大意不離教理行果。
故今依此四義釋之。
教能顯理為如。文不乖義稱是。
理順教顯為如。義不差文稱是。
依教起行為如。順理亡相為是。
依願得果為如。果稱於因為是。
言總申者。顯說此經。
離四種過。故言如是。
一離自說。佛所說法正如是故。
二離差異。文義決定。
皆如是故。三離不信。
若有信者。言如是故。
四離非法。若正法者。
稱如是故。後帶我聞釋如是者。
依佛地論及諸釋意。
如是總言依四義轉。
一依問答。顯離自離說傳聞過失。
謂結集時眾咸問言。
汝當所說。昔定聞耶。
故即答言如是我聞。
二依譬喻。顯離增減異分過失。
謂當所說如是文句。
如我昔聞。齊此當說。
定無有異。三依許可。
顯有自在堪能功德。
眾咸請言。如汝所聞。
當如是說。便許彼言。
如是當說。如我所聞。
四依教誨。顯起恭敬信受功德。
謂告結集諸時眾言。
如是當聽。如我所聞。
應正聞已。如理修行功德施等。
所說諸義。應知皆是此四義攝。
言我聞者。舉能聞人。
顯自親聞。名聞成就。
謂傳法者。自指己身。
言如是法我自親聞。
我謂諸蘊和合假者。
有主宰用故。稱為我。
聞謂耳根發識聽聲。
意隨耳識而取於聲所發名等。
薰習在識。聚集顯現。
總說名聞。癈別就總。
答顯藉眾緣故。謂聞法要。
故名我聞。問。何須如是癈別就總。
答。顯藉眾緣故。謂聞法時。
要具八緣。若一一陳。
遂成繁廣。但舉其一。
義用不周。顯假具緣。
言我聞矣。若爾何不言無我聞。
答。除怖畏心故。恐諸外道。
及凡夫等。聞無我聲。
既言無我。誰聞誰學。
怖畏佛法。不肯入故。
若爾何不言阿難聞。
答。顯自在德故。我謂主宰自在之義。
顯傳法者有所堪能。
總持三乘廣大教法。
若稱名字。無是義故。
若爾何異凡愚妄執。
答。隨世流布故。世間皆說自他彼我。
染淨因果。所作事業。
今傳法者。雖無妄執。
隨順世間。令生決定信解之心。
入正法故。而順世俗。
假稱我焉。若爾何獨指阿難邪。
答。是傳法者故。過去供養誦經沙彌。
今得多聞總持第一佛法海藏。
流入其心。如彼寫瓶。
無有遺失。又親侍佛二十餘年。
人天所識。傳必生信故。
佛以法而付囑之。
既傳教主自指己身故。
我聞者囑阿難矣。
若爾亦有傳聞之失。
答。佛為重說故。阿難請佛說已前經。
然諸聖者。理無重語。
佛粗舉其端。則悉通一切。
況聞授記菩薩所行。
得覺法性自在三昧。
諸佛法藏。尚能憶持。
況已前經。而不通悟。
雖二十年後。方侍佛聞經。
稱我聞者。理亦無違。
若爾應言我見覺。
答。推功歸佛故。此所傳教。
屬佛世尊。是諸如來。
現覺而說。阿難因位。
覺道未圓。若稱知見。
謂言自說。恐餘不信。
故但言聞。況乎此界。
聲為佛事。名等詮法。
不依色香希證菩提。
要聞深法。多聞薰習。
為出世因故。但言聞不云見覺。
更有問答。如餘處明。
言一時者。顯所聞法善合時宜無非時失。
時成就也。謂明說此一部經時。
於一時間。在某處說。
則顯說此一部經時。
餘時復說無量經故。
眾生根熟。為感如來逗機。
而應藥病相應。隨言得益。
說者聽者。時分無差。
共相會遇。名一時矣。
外道世典。無如是名能故。
我佛教名一時也。
前簡說聽餘部經時。
後簡說聽前後之時。
顯佛教勝。令生信也。
若爾諸法應非唯識。
說一及時。心外法故。
答。雖言一時。不離心識。
謂此識心。隨色分齊。
妄相建立一之與時。
若離色心。則不可得故。
不應行蘊取攝。攝論說為世識數識所聞之法尚不離心。
況一及時而別有也。
若爾三世應皆是有。
說一時者。對過未故。
答。五蘊諸法。生已即滅。
生則酬前滅而引後。
所酬為過去。所引為未來。
已滅未生。雖不可得。
假對此二。說現在焉。
如知往因。應觀現果。
知未來果。當觀現在因。
豈則一人有三身也。
但是現在一念妄心。
今說聽者。隨心分限。
變作短長。事緒終訖。
總名一時。如夢所見。
謂有多生。覺後唯心。
都無實竟。若爾何不同下經等。
言四八時十二時等。
答。顯佛教勝簡外道故。
如諸外道。皆是凡愚所說。
諸法悉是顛倒虛妄。
說者聽者。根緣不同。
雖有教旨。不成藥石。
徒增惡業。虛長邪心。
既無證悟。寧階聖道。
故彼教首。不言一時。
今言簡邪。言一時矣。
若言四八。何異邪經。
不言四時十二時等。
更有問答。非要不明。
所言佛者。顯說經主。
是最勝尊。表經可信無非主失。
主成就也。若不言佛。
不知此經是誰所說。
一切生疑。又智度論說。
能說有五。一佛世尊。
二聖弟子。三天龍等。
四神仙等。五變化等。
若不言佛。恐謂餘說。
今言佛說。表可崇信。
佛者梵語。應言勃陀。
自覺覺他覺行圓滿。
具三覺人。故名覺者。
謂從煩惱。而得開覺。
具一切智。永出生死。
如從夢寤。故名自覺。
斷所知障。而得種智。
說自覺法。令他開覺。
如蓮華開。故名覺他。
諸障遍斷。諸行遍修。
諸境遍知。諸果遍證。
出過眾聖。故名覺滿。
初勝人覺賊異凡夫。
次覺勝天鼓異聲聞。
後覺勝千日異菩薩。
三者備矣。受佛名焉。
然佛世尊。有其三身。
今此經者。是何身說。
若對地前。則化身說。
如對地上。即應身說。
若法報身。亦無說法。
自受法樂。不說法故。
佛不相為說法故。
非諸菩薩所見身故。
既三身者。其體不殊。
是則三身。無說不說。
諸經有言薄伽梵等。
依梵本譯。今言佛者。
隨方生善。亦有經說佛婆伽婆。
為簡辟支及外道故。
言在舍衛國祇樹等者。
是說經處。顯說此經。
必有其處。無非處失。
處成就也。若不說處。
未知此經何處而說。
一切生疑。為令生信。
故說其處。舍衛梵音。
此云豐德。謂豐財寶女色。
多聞解脫。四德故名豐德。
亦名聞物。以多寶物。
及以人物。諸方聞故。
正云室羅筏。謬云舍婆提。
是憍薩羅國之都城名。
以是王都。而言國也。
祇謂祇陀。此云戰勝。
即勝軍王之太子也。
太子生日。王破敵軍。
因而立名。謂之戰勝。
祇陀有園。地周十里。
在於城南。五六里餘。
花卉滋繁。泉池交影。
於園囿中。特為殊勝。
給孤獨者。國之大臣。
本名藉達多。此云善德。
施仁而聰敏。積而能散。
拯乏濟貧。哀孤恤老。
時美其德。號給孤獨焉。
有七子男。六已婚娶。
因為小兒。耽室遂至王舍大城。
佛初成道。正在彼國。
見佛聞法。果證預流。
遂請世尊降臨舍衛。
如來既許。願造僧坊。
佛命鶖子隨而瞻揆。
唯有此處。堪造僧坊。
遂詣太子。殷求貨買。
太子戲言。金遍乃賣。
須達聞之。心豁如也。
即出藏金。隨言布地。
太子感念。而告之曰。
若佛非是良田。寧使輕金貴土。
我植善種。亦是其時。
地任卿收。樹當自施。
須達得地。大建僧坊。
崇飾已周。遙請佛降。
大悲聖懸監。乘通而來。
既至伽藍。謂大眾曰。
林樹祇陀自施。園地須達買施。
二人同心。式崇功業。
君上臣下。世典格言。
自今已後。應謂此地為祇陀樹。
給孤獨園。遊化居心。
目之為在。遊化在城。
居心在園。雙舉城園。
顯斯二義。二義雖異。
俱名在焉。故名在舍衛國等。
此舉化佛所居。化土為對小根。
令生信故。顯佛慈悲。
救重障故。理實亦有二身。
實土淨穢之方。無別質故。
言與大等。舉同聞眾。
顯說此經必稱根宜。
無非眾失。眾成就也。
若不列眾。不知此經與誰同聞。
一切生疑。為生信故。
舉同聞眾。與者兼并共及之義。
謂與阿難。問在一時。
同一集會。同無漏心。
同離諸惡。同無學見。
同我空道。同斷煩惱。
具此七義。故名為與。
此同聞眾。而言大者。
眾數多故。名稱高故。
皆羅漢故。離重障故。
德難測故。王等敬故。
向佛果故。破外道故。
總□諸釋。有斯大義。
比丘梵言。具含多義。
一曰怖魔。初出家時。
魔宮動故。二稱乞士。
乞食及法資身心故。
三謂淨戒。離身語意諸過惡故。
四名淨命。離五邪求惡活命故。
五云破惡。能破見修薰煩惱故。
言含五義。無以譯之。
但存梵語。顯斯五義。
由此五義。故曰比丘。
眾者僧也。四人已上。
理事二和。得僧名故。
同戒見等。名曰理和。
同布薩等名曰事和。
以和合故。名之眾也。
千二百五十人者。
即優樓頻迦攝。五百弟子伽耶迦攝。
那提迦攝。各有二百五十門徒。
舍利弗。目乾連。共有二百五十弟子。
此等五師外道。門徒共有一千二百五十人。
佛初成道。初會度之。
常隨如來。影響正法。
故諸經律。多皆舉也。
理實亦有餘比丘眾。
以此皆是淨行出家故。
五師門徒故。邪捨歸正故。
初會所度故。善來得戒故。
得二解脫故人天所識故。
具斯七義。故偏舉之。
俱者同時一處義。
前以阿難。對彼名之為與。
此以自同時處。名之為俱。
故與前說。無重言失。
故總說言千二百等。
佛說經時。應有菩薩。
而今但列聲聞眾者。
總依經論。略顯二義。
一令餘聲聞趣大果故。
見為聲聞。說如是法。
便生念言。彼尚聞此。
求無上果。我亦應然。
已迴心者。更不退轉。
未迴心者。亦發心故。
二令小菩薩不退轉故。
彼見聲聞。尚能聽此。
求無上果故。便生念言。
彼小乘人尚發勝進。
況我今者。而生退耶。
便勵其心。不退轉故。
由斯二義。但列聲聞。 ^69b5

經。爾時世尊至敷座而坐　贊曰。
上明證信。下顯發起。
言發起者。即表彰也。
言明內真。先與外化。
表正宗之意義。行發起之事相。
然釋此文。總分二義。
先別明化相。後總顯其意。
於中則顯十種化相。
爾時世尊者。即化主也。
指陳控引。名曰爾時。
當爾世尊說經時也。
具足六義。備有三德。
更無與等。世所欽重。
名曰世尊。即十號中。
第十號也。故佛地論。
六義頌云。自在熾盛。
與端嚴名稱。吉祥及尊貴。
具此六種。最勝義成。
薄伽梵功德名。婆伽婆名。
與此無別。言食時者即化時也。
謂即辰時以。此時中人家饌食。
或即初熟。或當正飯。
求之易得。不惱自他。
若乞得已。還至本處。
正時齋前。不失時節。
若過於此。即是外道諸惡鬼神。
畜生食時。今顯出家清淨勝法故。
於此時而行乞也。
言著衣等。顯化具也。
著初三衣出家淨居之衣。
初無田相。後變成故。
然出家法。皆畜三衣。
若於行道作務之時。
著安多會五條之衣。
若於大眾及說法時。
著欝多羅僧。七條之衣。
若入王宮乞食等時。
僧伽梨九條等衣。
總名袈裟。依色立稱。
亦名功德衣。成勝功德故。
亦名消瘦衣。衰損諸障故。
亦名福田衣。是世福田故。
亦名涅槃印。要服得度故。
亦名佛標相。諸佛儀服故。
持四天王所舉石鉢。
及三衣并錫杖等。
各有所在。如來懸記。
展轉隨緣。至於漢地。
非如儒道。唯有虛名。
此即為入城故著衣。
為乞食故持鉢。言入舍衛大城者。
顯化處也。城過十延居家九億。
處廣人多名大。自外之內名入。
言乞食者。顯化緣也。
然佛身者。金剛為體。
豈資於食而行乞耶。
有多因緣。示行求食。
瓔珞女經說二十益。
瑜伽論說由十因緣。
今總參揉有其十意。
一為引攝已乞未乞。
令住頭陀功德法故。
二為未來作大照明故。
免生譏毀乞食事故。
三為救引麁弊外道。
既不歸伏因行化故。
四為正彼承聲起謗。
現妙相儀令驚信故。
五為處中未信眾生。
以其少功獲多福故。
六為雖信放逸眾生。
令生愧恥而修行故。
七為六根不具眾生。
種種災患。皆靜息故。
八為六種有障苦人。
見佛植福。離苦障故。
九以八部導從世尊。
令世間人深歸學故。
十令八部羨仰世人。
勤加護故。賓衛無災害故。
於其等者。明化等也。
謂由內證平等理故。
慈悲之心。無偏濟故。
不簡貧富貴賤人故。
而於美惡無愛憎故。
具大威德。無所懼故。
永離諸過。無猜謗故。
降二乘人之偏濟故。
止外道之嫌疑故。
具斯八義故。於城中次第乞已。
還至本處。明化終也。
前已知足。乞不過量。
此□少欲。顯其樂靜。
本自祇園。入城乞食。
既等乞已。故還本處。
飯食訖者。顯化滿也。
本言利生。入城乞食。
今若不食。事涉憑虛。
為滿福田。故示飯食。
雖金剛身實無食事。
為成滿福故食訖焉。
收衣鉢者。顯化息也。
本以入城乞食故。
藉著衣持鉢。今既事終食訖。
迺須併攝資緣衣鉢。
不收攀緣心起。既增勞慮。
豈得安禪。雖復佛無散心。
為後軌模故。須收置。
即疊僧伽梨大衣。
還著欝多羅僧七條。
洗滌其鉢。著常著處。
故言收衣鉢也。洗足已者。
顯化淨也。由諸如來受步行法。
途跣而行。故須洗足。
然佛行時。下生蓮華。
豈有塵垢而須洗邪。
表清淨義。故言洗足。
敷座而坐。顯化儀也。
謂將說法。自施座具。
敬佛母故。不使人敷。
即於此座。結跏趺坐。
端其身正。其念一心不亂。
對真境也。雖四威儀佛常在定。
為後軌摸故。敷座而坐。
前來已顯發起事相。
既發起者。表彰之義。
即表眾生本淨而後染。
因說經故。返動而歸寂謂眾生心。
本來清淨。具恒沙德。
是真法身。無明覆染。
遂入生死。味著五欲。
輪轉四生。六道巡環。
八苦更受。因佛說經。
返照心本。永離貪著。
除滅無明。顯淨法身。
常住安樂。爾時世尊者。
即表眾生真法身也。
食時著衣持鉢者。
即為無明覆染時也。
入舍衛大城者。入於生死大苦趣也。
言乞食者。染著世間六塵境也。
於其城中次第乞已者。
於六道中。備受輪轉也。
還至本處者。由般若力。
照心本也。飯食訖者。
永離貪著也。收衣鉢者。
除滅無明也。洗足已者。
顯淨法身也。敷座而坐者。
安樂無為也。從始至終。
表彰斯意。是故現此發起事焉。 ^72a1

經。時長者至而白佛言　贊曰。
上明序分。下顯正宗。
准無著論。有七義句。
一種姓不斷。二發起行相。
三行所住處。四對治。
五不失。六地。七立名。
應知前六義句。正所明宗。
第七義句。釋經名字。
就前六中。初三別配經文。
後三住處通義。既前三句。
別配經文。後正宗分。
分之為三。初從時長者。
至善付囑諸菩薩。
名種姓不斷。次世尊善男子。
至願樂欲聞。名發起行相。
後從佛告須菩提。
至應作如是觀。名行所住處。
即初明讚佛。為請說之由。
次問修行。為趣大之本。
後佛廣說。辨修伏之宗。
天親等論。既無科文。
但逐便明不假預述。
初種姓不斷中分二。
初善現請儀。後正申不斷。
此文初也。將申讚問。
先整儀形。若處座居。
然匪諮諮之。禮故表虔。
奉而現敬儀。須菩提者。
梵語訛也。梵語典音云蘇步位。
此云善現。或云善吉。
以初生時家物皆空。
父母驚怪。以問相師。
相師答言。善相現耳。
唯善唯吉。因斯瑞相。
而以名焉。十弟子中。
解空第一。言長老者。
歎其德命故。有釋云。
德長年老故。餘經本名為具壽。
謂即具與福惠命故。
此即東方青龍陀佛。
為弘般若正法。影響正法。
示處下乘。為佛弟子。
在大眾中者。明混迹於聲聞。
即從坐起者。彰頴拔於群輩。
通肩披衣。示敬之相。
袒其一膊。驅榮之容。
左膝著地。降今昔之執情。
合掌恭敬奉。冥合於妙理。
將發疑問。敬法重師。
若不避廗虔恭早躬。
屈己何以表身心之府順。
明信向之深城。故盡敬儀。
方申請問。啟辭道意。
而白佛言。 ^72c24

經。希有世尊至付囑諸菩薩　贊曰。
此正申不斷也。前以身行肅敬。
表自恭勤。此乃語盡虔誠。
述其尊德。希有世尊者。
總談妙德。善護念等者。
別嘆勝能。希有有四。
一時希有。曠劫難逢故。
二處希有。大千唯一故。
三德希有。福惠起絕故。
四事希有。救護巧便故。
雖有四種。今者唯取事之希有。
此為總標。善護念等。
是別釋故。護念付囑。
巧便事故。由能護念付囑。
菩薩未成熟者。而成熟之已。
成熟者。轉復增進。
當成正覺。紹佛菩提。
展轉相續。佛種不斷。
故護念等。是佛勝能。
善現欲表佛說此經。
能令眾生佛種不斷。
偏舉此德。以歎如來。
即因讚佛。顯經意也。
故說此經名種姓不斷。
加衛覆攝。是名護念。
加被擁衛。覆陰攝受。
即是此中護念義。
故委託授與。是名付囑。
故委大訓小。託深化淺。
委杖憑託。是付囑故。
謂佛世尊。斷一切障。
心歸本源。名曰如來。
由此方能護念付囑。
雖菩薩等亦能攝付。
今就最勝。唯說如來。
乘如實道。來成正覺。
說一切位。極深妙法。
能遍攝付。非餘能故。
故說如來善護念等。
如彼師父勝昆友等。
雖佛大悲普皆饒益。
然行二利。求三菩提。
餘乘不能。唯大乘者故。
菩提者智所求果。
言薩埵者。悲所度生。
具此智悲。名為菩薩。
由此能勝。而偏攝付。
猶如三子及三田等　然菩薩者。
有大有小。根熟未熟。
可退不退。若佛在世。
轉法輪時。以菩薩法。
而為護念。若入滅時。
以菩薩法。及未熟者。
付大菩薩。如父在日悉陰諸子。
及臨終時而付囑故。
菩薩法者。即下所說依等五義。
於中別詮菩薩所行。
名菩薩法。以是菩薩三種轉道。
斷惑證理。生智義故。
是故論言。其五義中菩薩法。
而建立故等。雖所攝付皆菩薩法。
然其行相。各有差別。
謂各六種。第一義故。
且護念中六種義者。
一時。二差別。三高大。
四牢固。五普遍。六異相。
所言時者。顯菩薩法。
是二世勝得。現世安樂。
當來利益故。言差別者。
顯菩薩法。是超過勝。
不同世間二乘法故。
言高大者。顯菩薩法。
是最上勝。非餘護念所能及故。
言牢固者。顯護念法。
是究竟勝。乃至成佛。
非可捨故。言普遍者。
顯護念法。是廣大勝。
問護念者。誠二利故。
言異相者。顯護念法。
是清淨勝。異於地處未淨法故。
言付囑中六種義者。
一入處。二法爾得。
三轉教。四不失。五大悲。
六尊重。云何入處。
為佛以法付囑。根熟與未熟。
作入學故。云何法爾得。
謂根熟者。得佛付囑。
於未熟者。法爾攝故。
云何轉教。謂現以法付囑根熟。
令其轉教根未熟故。
此三如次。即是後三。
云何入處。而名不失。
謂前根熟。作入處故。
不失而化。應時攝引。
令根未熟。不失行故。
云何法爾得。名為大悲。
得付囑者。於未熟人。
法爾生悲。又由悲故。
於未熟人。法爾攝故。
云何轉教。而名尊重。
謂佛付囑。令其轉教。
由尊重佛。及尊重教。
於未熟人。能轉教故。
由佛最勝護念力故。
乃令根熟諸菩薩等。
得智惠力。成就佛法。
得教化力。成熟眾生。
初即大智。後即大悲。
得此二身。固於佛行。
故佛付囑。名故善巧。
由其最勝。付囑力故。
令根未熟。諸菩薩等。
於已修得大乘行願。
而不退失。於未修得大乘行願。
而能進求。故佛付囑。
亦名善巧。故天親論頌此義云。
　　巧護義應知　加彼身同行
　　不退得未得　是名善付囑 ^73a25

經。世尊至降伏其心　贊曰。
次下第二發起行相。
於中有三。初善現發問。
次如來印發。三善現敬承。
此初也。言行相者。
謂即般若。行謂行解。
所修行法。相謂體相。
所行相狀。即行所住。
其所修行。能住修伏般若行相。
善現創為啟發。如來重垂印發。
由斯廣說。行所住中。
所修智惠。名發起行相。
即因問而許宣。亦因許而廣說。
故問及許。俱發起焉。
此文三節。初標所為。
善現所問。非自有疑。
為善男子善女人故。
次彰問本。謂因發心。
而為發問。若不發心。
不為問故。阿之言無。
耨多羅言上。三藐言正。
三者言等。菩提云覺。
總云無上正等覺。
謂顯諸佛三身覺智。
起因三乘故。言無上。
離二邪障。故謂之正。
遍達真俗。故稱為等。
成無上覺。二處明之。
無上正覺即正體智。
無上遍覺。即後得智。
諸釋有此開合異故。
若人發心。求此菩提。
故言發阿耨多羅三藐三菩提心。
後正申所問。即應住等。
此問意云。善男子等發心。
求此最勝菩提。必有所修。
及有所斷。安住何行。
而成修行。降伏何障。
使行清淨。由斯當得所求菩提。
修覺所要。故申二問。
然修行中。有初後位。
初住加行。後正修行。
故餘本經。開為三問。
謂云何住。云何修行。
云何降伏。即發心者。
求佛果時。安住何心。
修行何行。若有障垢。
云何降伏。餘經以其初後位。
別開住為二。即有三問。
此經以其同所修。
故合為一住。故唯二問。
故此彼本。亦不相違。
由此諸論。依三問解。
故無著論。釋三問云。
彼應住者。謂欲願也。
欲謂希求。願謂思念。
凡欲修行。先住欲願。
希求思念。方修得故。
即發心者。欲修行時。
云何住於欲願心也。
彼應修行者。相應三摩鉢帝時也。
三摩鉢帝。此云等至。
即無分別等持真定。
由修此定。發生般若。
即發心者。正修行時。
云何修行此三昧也。
云何降伏者。折伏散時也。
若有散亂。執著心生。
如實覺悟。令不得起。
即伏執著散亂之心。
令還入定。名降伏心。
即發心者。若時散亂執著心生。
云何降伏。即由三問。
顯發三道。初成攝道。
攝取眾生。誠加行持。
成攝生戒。攝取化身。
恩德因故。次成熟道。
修成佛法大圓滿持。
成善法戒。及成報身。
智德因故。後不失道。
折伏煩惱。不起諸通。
使行清淨。為律儀戒。
成其法身。斷德因故。
修學所要。不過此三。
故為三問不增不減。
其功德施論。所釋三問意。
乃令經意問答乖違。
既非應理。此中不敘。
問般若深宗。正被菩薩。
何故大人緘默。而小聖問耶。
由此論云。何故上座須菩提問耶。
答。般若以無相為宗。
善現以解空成德。
現冥至理。可以對揚將欲引攝聲聞。
及以進持菩薩。由斯善現而發問焉。
如眾成就所說之相。
是故論云。有六因緣。
若二乘者。於大乘中。
恐自無分。懷猶豫故者。
便得斷疑向大乘故。
初心菩薩。樂著福德。
於無相教。心未成熟。
聞多福德。起信解故。
雖得已定信心得成熟。
然於二執。未入二空。
便勵其心。住真理故。
雖得勝理。能不自輕。
而樂住寂。便能受持。
有勝福資。不退轉故。
雖已進修。順佛攝受。
然未真證。尚取相者。
便能證悟。極慶慰故。
雖能證悟。樂觀法流。
弘教利生。未能發起。
便於現當。能久傳故。
然此六因。或略為四。
合第六因入前五中。
即是前五所學法故。
合第二三。同名攝受。
信解甚深。皆稱理故。
是故論言。疑者令見樂福。
已熟而攝受故。得不輕賤者。
令精勤心故。已淨心者。
令歡喜故。 ^74a3

經。佛言善哉至囑諸菩薩　贊曰。
次下如來印發。於中有三。
初明證印。次勅聽許宣。
後正發起。此初也。
重言善哉。智度論云。
此顯佛喜之極甚也。
善現所陳有其二意。
一所讚稱德。護念付囑。
稱佛德故。既因歎佛。
兼顯經宗。種姓不斷。
意趣玄遠實為善哉二所問稱根位。
修降伏攝諸行盡。
稱大根姓所應。希學發起行行之相狀。
故亦為善哉。由所讚問。
稱德稱根。深善其辭。
故重贊印。印述等文。
文易可解。 ^74c11

經。汝今諦聽當為汝說　贊曰。
此勅聽許宣也。汝今諦聽。
即是勅聽。當為汝說。
即是許宣。諦謂審諦。
顯離三失。謂即散亂輕慢顛倒。
如次猶如覆漏穢器。
而即能生三種功德。
謂聞思修。勝三慧也。
由此方堪聽受正法。
故智度論所說偈云。
聽者端示如飢渴一心。
入於語義中。聞法踊躍心悲喜。
如是之人可為說。
故先勅聽。方復許宣。 ^74c20

經。善男子至降伏其心　贊曰。
此正發起也。言如是者。
指陳控引。我當為汝。
委細宣說。如是注心。
修行降伏。既為控引行所住文故。
說此文為正發起。 ^74c28

經。唯然世尊願樂欲聞　贊曰。
此善現敬承也。唯然者。
敬諾之辭。願樂者。
喜承之意。既蒙勅聽。
未可安然。況復許宣。
寧得緘默。故申唯諾承。
奉尊言故。十地論樂法偈云。
如渴思冷水。如飢思美食。
如病思良藥。如眾蜂依蜜。
我等亦如是。願聞甘露法。
善現亦爾。言願樂等。 ^75a3

經。佛告須菩提至降伏其心　贊曰。
次下第三行所住處。
是前所發住心。修行降伏三種。
別修行相云總所依。
道理處所。名行所住處。
謂依此中歷行別明。
廣分十八所應住法。
文義相攝。勒為八種。
以行就位。略束為三。
言十八者。一發心。
如經佛告須菩提。
至即非菩提至即非菩薩。
二波羅相應行。如經復次須菩提。
至如所教住。三欲得色身。
如經須菩提於意云何。
至即非菩薩見如來。
四欲得法身。曲分為三。
初言說法身。如經須菩提白佛言世尊。
至何況非法。次智相法身。
如經須菩提於意云何。
至而有差別。後福相法身。
如經須菩提於意云何。
至即非佛法五修德勝中無慢。
如經須菩提須陀桓。
至阿蘭那行。六不離佛出時。
如經佛告須菩提。
至無所得。七願淨佛土。
如經須菩提於意云何。
至而生其心。八成熟眾生。
如經須菩提譬如。
至是名大身。九遠離隨順外道論散亂。
如經須菩提如恒河中。
至如來無所說。十色及眾生身摶取中觀破相應行。
如經須菩提於意云何。
至是名世界。十一供養給侍如來。
如經須菩提可以三十二相。
至是名三十二相。
十二遠離利養及疲乏熱惱故。
不起精進及退失。
如經須菩提若善男子。
至是名第一波羅蜜。
十三忍苦。如經須菩提忍辱波羅蜜。
至見種種色。十四離寂靜味。
如經須菩提當來之世。
至執果亦不可思議。
十五於證道時離喜動。
如經爾時須菩提。
至三菩提者。十六求教授。
如經須菩提於意云何。
至是名一切佛法。
十七證道。如經須菩提譬如人身長大。
至無眾生無壽者。
十八上求佛地。已下文是。
於中分為六種具足。
一國土淨。如經須菩提若菩薩作是言。
至說名真實菩薩。
二無上見智淨。如經須菩提於意云何。
至如來說得福多。
三隨形好身。如經須菩提佛可以具足色身見不。
至是名具足色身。
四相者如經須菩提如來可以具足諸相見不。
至是名諸相具足。
五語語具足。如經須菩提汝勿謂如來。
至是名說法。六種心具足。
已下文是。於中復開有六種心。
一念處。經闕此文。
餘本即有。謂彼非眾生非不眾生等。
至下當知。二正覺。
如經須菩提白佛言。
至名善法。三施設大利法。
如經須菩提若三千大千。
至即非凡夫。四攝取法身。
如經須菩提於意云何。
至不可以具足相故得阿耨菩提。
五不住生死涅槃。
如經須菩提汝若作是念。
至說不受福德。六行住淨已下文是。
於中顯有三行住淨。
一威儀。如經須菩提若有人。
至故名如來。二破名色身自在。
如經須菩提若有善男子。
至是名法相。三不染。
已下文是。於中顯有二種不染。
一說法。如經須菩提若有人。
至如如不動。二流轉。
如經何以故。至應作如是觀。
文義相攝。勒為八者。
一攝住處。即前發心。
於此文中。攝取菩提心。
攝取眾生故。二波羅蜜淨。
即前波羅蜜相應行。
由無相智。與行相應。
得清淨故。三欲住處。
合前三四色身法身。
皆是所求佛果身故。
四離障礙。合前十二。
總為一住。始從第五修道得勝。
乃至十六求教授。
文皆能離彼所除障故。
五淨心。即前證道。
由證道時淨心故。
六究竟。即前上求。
是所上求究竟果故。
第七廣大。第八甚深。
是前十八住處通義。
皆有廣大甚深行故。
以行就位。束為三者。
一信行地。即十八中。
前十六住。皆是地前所依行故。
二淨心地。即第十七證道住處。
是無滿心所依位故。
三如來地。即第十八上求佛地。
求如來果所依地故。
雖以廣略三種料經。
然今且依三地料判。
依位起行。寬攝狹故。
行所住總分三地。
信行地中。分之為四。
即八住中。前四住處。
以信行地三十心中。
皆有發心修行求果。
離障四行。無不起故。
若依無著。十八住處。
住處文中。皆答三問。
若依天親。別以三文。
單答三問。餘皆斷疑。
經文是一而論異者。
一會之中。根有利鈍。
樂有廣略。行有定散。
障有執疑。是故聖教。
云有單重。義有橫竪。
理有隱顯。治有破遣。
由斯二論。各據一明。
具顯深宗。不相乖背。
無著第一發心住處。
即是天親答住問。
文顯以四心而明所住。
一廣大利益心。謂能遍緣一切眾生。
而起悲心。思拔其苦。
由無所簡。名平等恩。
二第一利益心。謂起慈心。
恩與其樂。令得涅槃第一樂果。
由唯與此。名不施恩。
三常利益心。離眾生相。
不取度相。而常喜慶一切眾生。
由心無著。名善意恩。
四不顛倒利益心。
不見我人壽者等。
相無心住相平等捨相。
由無妄取。名真實恩。
正是菩薩所應住處故。
明四心而答住問。
若依無著。此及諸住。
皆顯三義。而答三義。
言三義者。一七義句。
二八住處。三即五義。
七義句者。文如前列。
前六正所明宗。第七釋經名字。
此一義句題中已顯。
就前六中。初三別配經文。
其義句相。已隨文釋。
後三住處。通義諸住。
皆有能治能證所依地故。
就後三中。對治顯行相為能治。
不失顯行相為能證。
正是諸住所應住修降伏之法地。
是此二法之別位。
而無別體。不離此故。
對治有二。一邪行。
二共見正行。若生起心。
我能如是行。如是行。
是名為邪行。菩薩雖行。
不生心故。若謂對治。
此邪行故。雖行諸行。
不作行相。此即名為邪行對治。
雖名正行。仍猶二見。
謂能如是不住行。
不住行與見俱。名共見正行。
為離此見。行不行相皆應不住。
即名共見正行對治。
若有二見障無相心。
雖行諸行。不稱般若。
故諸住處。皆應住修此對治道。
而降伏之。不失是離增損二邊。
謂一切法皆歸二諦。
一者俗諦。因緣假有。
二者真諦。無自性故空。
如是二諦。其體不異。
俗即真故。有而非有。
真即俗故。空而不空。
非有非空。是中道理。
若執法有。是增益邊。
若執法無。是損減邊。
離此二邊。是真般若。
故諸住處。皆應住修降二邊。
心不失中道。次八處住者。
有文有義。已如前列。
前六別配經文。後二住處。
通義廣大。甚深通是諸住。
住心修行降伏處故。
度一切眾生。修一切善法。
離一切諸相。名廣大行。
雖行廣大之行。不見能行之相。
由證真空甚深理故。
行亦甚深。名甚深行。
後五義者。一依義。
即諸住處所對治法。
謂不住修降伏等障。
依此所斷方說能治。
住心修行降伏行故。
所治者名為依義。
二說相。即一住處。
能所斷證。依義攝持。
安立顯現所有文義。
名所說相。三攝持。
即諸住處。欲願住心。
凡欲修行。初生欲願。
修行降伏。勝行方成。
即攝後行以令生。
持後行令不退。故說欲願。
亦為攝持。四安立。
即諸住處。第一義諦。
內證真理。名非安立。
今以言說。而施說故。
故說真如。名為安立。
五顯現。即諸住處。
所修無相相應。定惠現量。
顯了證真如故。名為顯了。
折伏散心。亦是此攝。
如爾焰境。制令住故。
即初依義。是所斷障。
第四安立。是所證理。
攝持顯現。是能治行。
前之三問。但問能治。
就勝問故。影略問故。
須佛廣答。具明三種。
欲顯斷障證理修習。
若有一時。必有餘故。
前七義句。及八住處。
通顯住修降伏之處。
今則別顯斷修證法故。
說五義而答三問。
如是三義。既遍諸住。
此亦三義而答三問。
於中有二。初總標。
後別顯。此文初也。
此中應言諸菩薩等應如是住降伏其心。
舉終括始。但言降伏。
謂應如是住其心等。
即五義中。初依義也。
顯示所治不降等故。 ^75a10

經。所有一切眾生之類　贊曰。
次下別顯准天親論。
顯別四心。即分為四。
所有已下。名廣大心。
我皆等者。名第一心。
如是等者。名為常心。
何以故下。不顛倒心。
若依無著。顯答三問。
即分為三。初答住問。
即前二心。次答修行。
即前常心。後答降伏。
即不顛倒心。初答住問。
復分為二。初名願所度之生。
即廣大心。後欲願。
令生所得之果。即第一心。
初中復二。初標舉。
後差別。此初也。所言眾生。
有其三義。一眾多念生。
謂本一心。言無動念。
而為無明所薰染故。
五意意識。眾多妄念生。
而生起故。名曰眾生。
即此依於起信意解。
二眾多緣生。謂因五蘊。
及十二處十八行等。
眾多因緣。而生起故。
名曰眾生。此即依於智度論解。
三眾多類生。謂有四生三界五趣。
多生類故。名曰眾生。
此即依於無著意解。
由初種種妄念生故。
即有蘊等眾多緣生。
遂受趣等眾多生類。
始終三義。名曰眾生。
今言一切遍舉此等。
復言之類。意簡非情。
謂外道等邪教邪思念說草木名為眾生。
而佛教等不同於彼。
具前三義。有情識者。
方是佛教眾生之類。 ^76c5

經。若卵生至非無想　贊曰。
次辨差別也。謂以三類。
顯生差別。卵生等者。
受生別故。若有色等。
依正別故。若有相等。
境界別故。受生別者。
卵等異故。五蘊初起。
名之為生。依聲方出。
名為卵生。含藏而起。
名曰胎生。假潤而興曰濕生。
無而忽有稱化生。
由內思業外聲胎藏濕潤四緣。
而蘊生起。於四緣中。
卵生具四。胎生具三。
濕生具二。化生唯一。
謂內思業。藉緣多少。
如是次第。以此四生。
攝五趣者。如俱舍論頌此義云。
人傍生具四。地獄及諸天。
中有唯化生。鬼通胎化二。
多少勝劣。如餘處明。
依止差別。即身異也。
身通五蘊及四蘊成。
若具五蘊。而成身者。
名為有色。即欲界二十處。
色界十七處。皆有形質故。
若唯四蘊而成身者。
名為無色。則空處等。
無色四天。厭色生彼。
無形質故。雖有定果色。
而無業果色。由此但名無色界耳。
境界差別。即心異也。
若有分別境界相者。
名為有相。即欲界地。
除睡悶位。下三靜慮。
第四靜慮。除無想天。
三無色全並無麁境。
心相分明。故約有境。
名為有想。若都無境。
名為無想。即第四禪。
無想一天。諸外道等。
計為涅槃。修行無想定。
生彼天中。於五百劫。
全無心相。不緣境界。
故名為無想。若雖有境。
而不分明。則彼心想。
亦復昧劣。名非有想非無想也。
謂有頂地以次。下地心心所法。
而為所緣境。既微細心亦闇劣。
不同於前諸有想地。
心想分明。名非有想。
亦不同前無想有情。
全無心想。名非無想。
謂此一天。雖無明想。
而有闇想。是故雙非。
如是遍舉三類生者。
意顯普攝眾生界盡。
並是欲願所度之生。
菩薩皆以大慈之心。
而當濟度。無所簡故。
名廣大心。 ^76c27

經。我皆度令入至滅度之　贊曰。
此欲願令生所得之果。
即第一心。如前所說。
三類眾生。為生死苦之所煎迫。
菩薩發心希求思念。
皆願度脫。與第一樂。
第一樂者。即是涅槃。
寂靜殊勝。名為第一。
希願彼故。名第一心。
涅槃梵音。此云圓寂。
圓謂圓滿。具足三德故。
寂謂寂靜。異生死喧故。
涅槃不同。有其四種。
一自性清淨。謂諸眾生本靜心體。
此體即是諸法真如。
具恒沙德。常恒安樂。
雖為二障之所覆染。
在二生死處於輪迴。
而亦不失本清淨性。
其體本寂。故名涅槃。
二有餘依。謂即真如。
出煩惱障。此有三種。
若二乘人。雖斷煩惱。
餘苦依身。猶未棄捨。
若諸如來。雖無煩惱所感苦身。
而有無滿功德依身。
雖實無苦。而有示現苦所依。
所依身皆名有餘。
而障永寂。故名涅槃。
三無餘依。謂即真如。
出生死苦。此有二種。
若二乘人。先斷煩惱。
令捨分段麁苦之身。
若諸如來。永離生死。
是故皆得名無餘依。
而苦永寂。故名為涅槃。
四無住處。謂即真如。
出所知障。大悲般若。
常所輔翼。由斯不住生死涅槃。
利樂有情。窮未來際。
用而常寂。故名涅槃。
一切有情。皆有初一。
二乘無學。容有前三。
唯我世尊。可言具四。
今無餘者。即前第三。
離生死苦。永安樂故。
言滅度者。滅障度苦。
即滅二障。度二死苦。
寂靜安樂。故名為滅度。
唯得無餘。滅障度苦。
故入無餘。而滅度之。
問。眾生既廣。六道類多。
亦五乘性別。有緣無緣。
可不可度。若一人而能遍救。
則諸聖何置劬勞故。
令皆入涅槃。此乃非所應。
問。何故而願此不可得義耶。
答。菩薩發心。希成佛果。
資乎福智。本乎慈悲願行之興。
依坐以立。若有所棄。
豈曰弘慈。凡起大心。
皆無所簡。生所攝者。
我皆度之。性類雖多。
皆是生攝。但念普救。
勝行剋成。度生無多。
速自成佛。覩斯妙益。
勸發其心。是故經言。
我皆令入。若爾則是。
意願弘通。故知實理。
非皆度盡。然應度者。
亦通四生。其胎化生。
多人夫攝。有色有想。
或具身心。既非難處。
可容滅度。卵濕二類。
固則不然。既居難處。
又未成熟。如何亦使入涅槃耶。
答。若在難處。要待其時。
若未成熟。而令成熟。
已成熟者。而解脫之。
皆入涅槃。亦何疑難。
若爾涅槃言諺四種。
足令滅苦。樂果昭宣。
長言無餘。起非煩迂。
答。但言涅槃。恐濫方便。
凡夫外道。六行所成。
未免淪迴。尚拘苦網。
為簡於彼。要舉無餘。
是故不但言涅槃矣。
若爾有餘。亦能滅障。
既非方便。聖者方成。
何故不言餘滅也　答。
由三義故。不言有餘。
一是共果故。有苦無苦。
所依身者。皆共所得。
解脫果故。二宿業得故。
謂二乘者。要依故業。
分限之身。而證得故。
三佛說得故。謂近聞法。
修行所得。苦依未滅。
非究竟故。非如無餘。
是其究竟。要無苦依。
故業身盡。任運謝滅。
而方證得。是故不說。
令得有餘。若爾自性。
即是真如。諸佛所師。
眾聖所趣。何不令入自性涅槃。
答。自性涅槃。眾生本有。
但未離障。尚處淪迴。
眾生無明。不能契悟真樂本有。
失而不知。妄苦本空。
得而不覺拔苦與樂。
是曰慈悲。願與本性。
何所利益。況皆本有。
豈願與之。是故不願與其自性。
若爾菩薩。有大悲心。
應願與其最勝之果。
何不願與無住涅槃。
答。無住涅槃。唯大乘有。
而今般若。通被三乘。
能辨聲聞獨覺佛地故。
舉三乘通得之果。
是故但說無餘涅槃。
故亦不是佛無餘涅槃也。
若爾不應名第一心。
二乘無餘非第一故。
答。對生死苦。亦名第一。
希願此故。名第一心。
如摩訶薩初發心位。
亦得此名。此亦爾故。
即此無餘。是第一果。
是諸眾生。皆所應得。
是故菩薩。發大慈悲。
四生三界。一切眾生。
皆以無餘而令滅度。
正是菩薩廣大之行。
令一切生得滅度故。
亦是菩薩。離損減邊。
能度眾生不執空故。
亦是欲願能攝持心。
攝持修伏度生行故。
既是應住願樂之心。
故說此文。名答住問。 ^77b3

經。如是滅度至得滅度者　贊曰。
此常利益心。答修行問也。
如是滅度者。牒前第一心。
無量等者。牒前廣大心。
三世言之則無量。
十方求之乃無邊。
種類言之即無數。
故言無數無量無邊等也。
實無等者。釋成常義。
二論意云。由依無相相應定慧。
觀一切法。平等真如。
生死涅槃本來不異。
眾生諸佛。性自無差。
由妄想故。菩提為煩惱。
若了悟也。生死即涅槃。
由此言之。凡聖一如。
眾生我身。實無別體。
豈我身外。別有眾生。
由得如是同體大悲。
他縛即我縛。他度即我度。
由無彼此。不生勞倦。
故能常度一切眾生。
如是皆因得無相定慧。
悟無相理。此即菩薩菩薩邪行對治。
遠離執著。我能度故。
亦是遠離增益之邊。
不執實有眾生度故。
亦名安立。第一義諦。
第一義中。無生度故。
亦則名為甚深之行。
廣度眾生。無度相故。
亦名顯現。二量顯了。
證真如理。無度相故。
既為菩薩常利益心。
亦即名為大喜無量。
無相定慧。既有此能。
是故菩薩。應如是修相應定慧無相之行。 ^78a21

經。何以故至即非菩薩　贊曰。
此不顛倒利益心。
答降伏問。前令修行無相定慧。
起同體相。而常度生。
此恐散亂起顛倒心。
取自他相。故相為遮止。
於此文中。有徵有釋。
徵之意者。何所以故。
滅度眾生。不取度相。
釋之意云。若有自他二相不亡。
則於自他身。而起我相。
亦於他身。起人等相。
是有顛倒之心。寧得名為菩薩。
既無同體悲智。豈能常度眾生。
且身本無我。孰為能度。
眾生本空。曷為所度。
妄生取相。見自他耶。
故淨名云。譬如幻士。
為幻人說法。當達是意。
夫真菩薩者。一於自身。
無其我相。二者於眾生。
離其法相。故能常度一切眾生。
汝今發心。欲度眾生。
故應不起自身我相。
亦不於他起人等相。
若能如是。名真菩薩。
方能濟度一切眾生。
則是共見正行。對治遠離我。
能不住相故。亦即同前是顯現。
心除自他相。了真如故。
亦是所住不顛倒心。
遠離我等顛倒相故。
又是菩薩大捨無量。
能離自他。住平等故。
離自他相。既有此能。
菩薩應當如是降伏。
勿起妄念而有自他。
若能如是菩薩則能攝菩提心。
攝取眾生。正是菩薩四利益心。
別修行相之總住處。
豈唯別答前之三問。
及是總答云何住義。
故天親論。頌此義云。
廣大第一常。其心不顛倒。
利益深心住。此乘功德滿。 ^78b13

經。復次須菩提至行於布施　贊曰。
次下第二明其修行八住處中。
波羅蜜淨。即十八中。
波羅蜜相應行住處。
前令發心以希佛果。
次令修行為菩提因行。
若不修果不成故。
故說萬行為圓滿持。
能持佛地圓滿果故。
若爾妙業八萬四千。
何故此中。但言其施。
答。以施為萬行之初。
且麁而易習。況言包於六度。
亦舉此而統餘。其義者何。
施有三種。一資生施。
謂以資財資彼生故。
二無畏施。謂以慈愛令彼安故。
三者法施。謂以善法濟其苦故。
以此三施。攝彼六度。
初資生施。攝初施度。
施彼資財資益彼故。
次無畏施。攝彼戒忍。
由持戒故。不損惱他。
於菩薩所。未加惡者。
知不行惡。不生怖故。
由忍辱故。能忍他害二菩薩者。
知能忍耐。終無返報。
亦不怖故。後善法施。
攝進定慧。若為眾生。
說法之時。由精進故。
不憚寒熱。不告勞倦。
常勤說法。由禪定故。
不貪敬養。能善知心稱根說法。
由智慧故。解了於法。
無有倒錯。如實而說。
既以三施。具包六度。
施言通三。即六度也。
故天親論。頌此義云。
檀義攝於六。資生無畏法。
此中一二三。是名修行住。
由行如是六度行故。
一一皆得二世果報。
現在報恩。恭敬供養。
當謂六度諸別異果。
施得大財富。戒成大尊貴。
忍招善眷屬。進獲果不絕。
定感身無損。慧根利悅樂。
然其修行。有其二種。
若求此果。名住相行。
不求此果。名不住行。
若不求報。而行施者。
便與七種最勝相應。
既皆得彼。到彼岸名近成。
此報遠成佛果。若求果報而行。
行者心有垢故。行不精淳。
既不得到彼岸名焉。
感菩提極果。為遮住相之施。
故令不住其心。又文中分二。
初明不住行施。以答三問。
後釋此疑難。勸勉令修。
初文復二。初明三不住施。
答。其住問。後令不住於相。
合答修伏問。初中復二。
初不住於法施。後不住六塵施。
此初也。准餘本經。
有三不住。是故諸論依三以解。
三不住者。不住於事施。
都無所住施。不住六塵施。
初中事者。有其三義。
謂於現生。自身體事。
於彼資生。所施物事。
於當來世。施物果事。
若於現在。愛著自身。
為存己故。起不行障。
設不獲已而行施時。
或復生苦。或復追悔。
或由住著。求當物果。
由此不成所求勝體。
設得當果。而不圓常。
為遮此故。是故經言。
不住於事。應行布施。
既離三事。說此經文。
是故三論。各明一義。
下二不住。亦准此知。
次下所住。有其二義。
初住現在。報恩供養。
成僻行障。為邪僻因。
後住當來邪僻之果。
此復有二。或無畏施。
戒忍二果。或除財施。
餘五度果。皆是通別當來果故。
若求此等。心既邪僻。
名求異事。勝果不成。
為遮此等。是故經言。
都無所住應行布施。
戒忍等果。不可別分。
故總說言都無住也。
財及五果。皆當果法。
自身報恩。皆現在法資生。
無畏皆世道法。是故此經總合兩文。
名為住法。既皆不住。
故總說云。於法無住。
雖與此本。作此道理。
終成譯主咸文妄耳。 ^78c10

經。所謂不住至觸法布施　贊曰。
此不住六塵施也。
文言所謂。似釋前標三不住施。
文義既殊。前文非標。
此亦非釋。又是譯者妄加文耳。
此文亦通或總或別。
六度所得。二世果報。
二世之果。皆有二種。
現二報者。外得供養世間五塵樂。
內成適悅現法涅槃。
當二報者。近得美妙五欲之樂。
遠得法身萬德之果。
此二世果。或通六度。
或別法施之所成就。
若求現當五塵果者。
名住色等而行布施。
求現涅槃當法身者。
名為住法而行布施。
若住此等而行施者。
心不順故。名倒行障。
不契菩提名求異事。
為遮此等。是故經言。
不住色聲香味觸法布施。
經以麁細有殊。別開其色。
論以寬狹有異。別釋其法。
經論開合理不相乖。
為顯如此三不住義故。
天親論而說頌云。
　　自身及報恩　果報斯不著
　　護存已不施　防求於異事 ^79b10

如是於三不住行施。
正是菩薩邪行對治。
以無所住。治住著故。
亦是不失中道正行。
不住於相。而行布施故。
亦是廣大甚深二行。
以無住心。行大行故。
亦名依義。依所住著。
顯示無住能治法。
故亦名說相。說一住處。
所治階治。而證相故。
亦是欲願能攝持行。
攝持無住清淨行故。
亦名安立。第一義諦。
順第一義無所住故。
菩薩若時在散位中。
應觀如是。殊勝道理。
應行如是三不住施。
故天親說答修行問。
即是無相定前加行。
菩薩欲入無相定慧。
得成真實。無相施者。
應如是住欲願心也。
故無著判為答住問。
經有二意。論隨一明。
所顯似殊。理極相順。 ^79b28

經。須菩提至不住於相　贊曰。
此即合答修伏問也。
一切諸法。其體皆空。
何有施者受者財物。
不應於中強生分別。
起住著心。而行布施。
若能離相而行於施。
行既清淨。心又稱理。
乃是共見正行。對治離住。
不住取相心故。又是顯現。
不住於相。現量顯了。
證真如故。既達彼岸。
當感菩提故。諸菩薩。
應修無相相應定慧。
而行布施。勿起散心而住於相。
由修定慧。能不住相。
故無著說答修行問。
若心散亂取相心生亦應如是。
而為降伏。如爾涅槃境。
不取於相。由於散住有取相心。
應可降伏。是故兩論。
亦說此文。答降伏問。
故天親論障伏頌云。
　　調伏彼事中　遠離取相心
　　及斷種種疑　亦防生成心 ^79c12

上半顯降伏義。釋此經文。
下半明斷諸疑。釋徵已下文。
然准無著。乃至下文。
皆答三問。若天親論。
略答三問。下皆斷疑。
所以如是兩論異者。
修行之人。有二種障。
既生取相。或復懷疑。
由有疑故。不肯修行。
由取相故。行非稱實。
然經為斷。而起勝行。
略答問而多斷疑。
令離執而行稱真。
廣答問而明正行。
經文既有二意。論者各據一明。
同契至真。共彰妙旨。
天親前來。已答問訖下淨前義而斷法疑。 ^79c27

經。何以故　贊曰。
此下第二釋此疑難。
勸勉令修。於中有二。
先徵後釋。此徵也。
以諸菩薩心有相故。
貪於福德。疑無相施功德是無。
於無相行。心不堪樂。
今佛將欲斷彼疑心。
堪樂修行無相行故。
以彼疑情。而徵問之云。
夫行施行為住福田。
今令不住。何所以也。
不存施相。豈有福乎。 ^80a8

經。若菩薩至不可思量　贊曰。
下釋疑情。於中分三。
初標福廣。次喻校量。
後勸修住。此初也　夫善以順理為義。
若取相則乖背於真乘。
必能離相而修行。
乃玄契於如義。法性之體。
既自無邊順性而修。
福乃無限。亦何必取相而有大福耶。
故應捨儒末之小心。
從江海之大志。勿謂無福。
固滯相迷。是答前徵。
是斷疑意也故下半頌。
釋此經文。謂於此中非但降伏。
及下諸文。斷種種疑。
下文所斷二十九疑。
疑非一故。故云種種其下諸文。
亦如此中。防其初後取相之心。
故言及斷種種疑亦防生成心。 ^80a15

經。須菩提至可思量不　贊曰。
此下喻顯校量。於中有二。
初舉喻問答。後正顯校量。
前中有二。初舉東方。
後例九方。初中復二。
初如來問。後善現答。
此初也。虛空無像。
其際叵量。施而不住。
其福無限。故以施福。
借喻虛空。西國尊人。
坐皆東面。且隨所向。
偏指東方。故問善現。
於汝之謂為云何耶。
東方虛空。應可以意思慮。
度量得邊際不。經不也世尊。
贊曰。此善現答也。
虛空之體。無際無涯。
不可以意思慮度量得其邊也。 ^80a27

經。須菩提至可思量不　贊曰。
此下重例餘九。文亦分二。
此初佛問也。前舉東方。
足彰福廣。重問餘九。
顯利尤多。然虛空者。
無礙為名。實不可說。
有其方所。且隨色相。
假說十方。若無其色。
無虛空故。言四維者。
即四隅也。餘文易解。
不繁廣釋。 ^80b8

經。不也世尊　贊曰。
此重答也。文准前知。 ^80b14

經。須菩提至不可思量　贊曰。
此正顯校量也。然以虛空總有三義。
故無著說有三因緣。
若具而言。有其六義。
與無相福。正為校量。
一周遍礙非礙。無住施福。
通感色法。有相無相。
二身果故。二含容色非色。
無住施福。所有因果。
含有為無為一切德故。
三該通情非情。無住施福。
所有因果。通於凡聖染淨心故。
四不為塵垢染。無住施福。
所有因果。淳淨無有業惑染故。
五畢竟無變異。無相施福。
所有因果。究竟常住。
無變異故。六無有窮盡時。
無住施福。所有因果。
所成利樂。無盡期故。
論以義類同故。合之為三。
此以具義別故。開之為六。
由此諸義。猶如虛空。
亦復不可意思量得邊際也。
故勝天般若經云。
若此福德。有形相者。
空界不受。且以虛空。
為少分喻。然無住福。
出過虛空。不舉虛空。
無所喻故。 ^80b15

經。須菩提至如所教住　贊曰。
此勸修住也無住布施。
順法性修。既如虛空。
其福無限。因之與果。
福德如斯。是故菩薩。
作應如我所說之教。
於無相施。住心修行。
勿疑無福。 ^80c3

經。須菩提至見如來不　贊曰。
次下第三明其求果。
即八住中。欲住處也。
前既發心。次修諸行。
若不求果。心行無依。
顯行所依。故明求果。
然果有二。謂色非色。
色相果者。即相妙身。
非色果者。即真法身。
故於此中。分之為二。
初欲色身。後欲法身。
初欲色身。即十八中。
第三欲得色身住度。
斷其第一求佛作相疑。
令修稱真求色身行。
謂佛色身。依真而起。
欲成色果。要見法身。
若執色相為真。迷法身而不成色果。
若能不報色相。得真體而成色身故。
欲求佛色身。先觀無相法體。
然初學菩薩。未悟真身。
執化相身。為真究竟。
既懷慢執。遂有疑生。
寧求有相佛菩提。
令行無住之施。由執故不成所求之果。
由疑故不修感果之因。
故執與疑。為果之障。
今佛欲斷疑執之心。
令成所求色身之果。
故顯佛體非相好身。
既為二意。而說此文。
是故兩論。各明其義。
無著約其破執。判為欲得色身。
天親就其斷疑。名斷求佛住相。
文分為二。初問答如來法身非相。
後結成前義。以答三問。
初中又四。問答徵釋。
此初也。將欲斷彼疑執之心。
令其離相而觀法體。
故寄與問起。此義云何。
以有為生住異滅三十二相觀。
為如來真法身不。 ^80c8

經。不也世尊至得見如來　贊曰。
此答也。以須菩提懸解佛意。
答言不也。不可以有為生住異滅三十二相觀。
為如來真法身也。 ^81a3

經。何以故　贊曰。
此徵也。何所以故。
不以有為生住異滅三十二相觀。
見如來真法身耶。 ^81a6

經。如來所說至即非身相　贊曰。
此釋也。如來所說有為諸相。
非是法身真實之相。
以法身者即是無為無相。
為相非有為故。是故化身有為身相。
即非法身真實相也。
若能如是觀於如來。
是即名為邪行對治。
離執有為邪行心故。
亦是遠離增益之邊。
不執化身為實相故。
亦是依義。以依所治色身之慢。
顯能治故。亦名說相。
顯說欲得色身住處。
文義相故。亦是安立第一義諦。
第一義中無色相故。
由是義故。菩薩但行先住之施。
得無相果。勿執化身為真佛體。
返疑所修無相之行。 ^81a9

經。佛告須菩提至皆是虛妄　贊曰。
下顯結成前義。以答前三問。
於中有二。初答住心問。
後答修伏問。此初也。
將欲成滿善現所言。
令於無相而住修伏故。
復遍遣一切相也。
非但在佛諸相非真。
若凡若聖。情與非情。
有之與空。相與非相。
凡所有相。皆是虛妄焉。
由達諸相皆虛妄故。
即是欲願能攝持心。
攝持離相觀真行故。
諸菩薩應如是住。 ^81a21

經。若見諸相非相則見如來　贊曰。
此答修伏問也。既執諸相。
是其虛妄。不見如來。
明知離相是其真實。
則見如來。故天親論。
頌此義云。
　　分別有為體　防彼成就得
　　三相果體故　離彼是如來 ^81a29

既能觀相皆是非相。
即是共見正行對治。
非相相見相皆遠離故。
亦是不失所修中道。
離虛妄相。見真佛故。
亦是廣大甚深二行。
觀相非相。見如來故。
亦是顯現離相觀佛。
現量顯了。見真理故。
由如是義故。諸菩薩應修無相相應定慧。
離一切相而觀法身。
若心散亂執相復生還。
應如是降伏其心。
亦拘執相而為真佛。
若能如是見真如來法身。
既成色果。亦備依體起相。
理恒數故。問。諸佛身相。
悲智所成。豈得為說虛妄相也。
答。佛之色相。圓智所成。
既遍十方。亦無分限。
隨其根性。所見不同。
然非是佛本真實體。
若執為實。自為虛妄。
豈於佛相。有虛妄耶。
但除其病。非除法故。 ^81b6

經。須菩提至生實信不　贊曰。
下明法身。即十八中。
第四欲得法身住處。
於中顯有三種法身。
謂即言說智相福相。
欲三法身。即分別為三。
第一欲得言說法身。
當斷第二不信空說疑。
令修稱實持說之行。
前文既言。欲得如來色身果者。
當觀法身。故此令其欲得法身。
然夫法身。有其二種。
謂佛菩薩。福之與智。
此福及智。是功德法。
及依止故。皆名法身。
此依言說教法而生故。
此言說亦名法身。
由能生詮福智身故。
猶如實相觀照二種。
正名般若。能詮文字。
能生詮故。亦名般若。
故此文字。亦名法身。
既此言說。是法身因。
若欲希求福智身者。
應先欲得言說法身。
現在當來。俱流行世。
若欲流行。不應取為法非法相。
而為持說。既令希願當現流通故。
即於此而生疑念。
向法無相行於布施。
是因深義。又說如來非有為相。
是果深義。因深果遠。
邃旨難知。佛在之時。
尚難信解。況佛滅後。
時惡根微。豈更離相而為信解。
云何令我當現流通。
既無信者。寧非空說。
此即由先欲得。有此疑生。
疑念既興。便不希願。
今者欲斷彼疑念心。
令其希求現當持說。
故說惡時有信持者。
既為二意。說此經文。
由此兩論。各明一義。
無著約令希願。名欲得言說法身。
天親就斷疑心。名斷不信空說。
文中有二。初善現發問。
後如來為說。此初也。
善現意。欲斷彼疑心。
令希求故。而發問云。
於當後世。豈有眾生聞此言說法身章句。
而生真實信解以不。 ^81b20

經。佛告須菩提至莫作是說　贊曰。
以下如來為說。於中有二。
初正答前問。後明法身要義。
初中復二。初止說無。
後正答有。此初也。
勿謂當來無信受者。
而作是說。 ^81c20

經。如來滅後後五百歲　贊曰。
下正答有。然此答有。
有其二意。近答生實相問。
遠答住修伏問。於中有二。
初明生實相因。以答住問。
後明能生實相。答修伏問。
初中有二。初有時後有因。
此初也。即佛滅後五五百歲。
大集經說。佛滅度後。
第一五百年。解脫牢固。
樂行聖行。多得聖果故。
第二五百年。禪定牢固。
雖不得聖。深樂禪定故。
第三五百年多聞牢固。
不習禪定。多持文義故。
第四五百年。福德牢固。
又捨多聞。樂修塔寺故。
第五五百年。鬪諍牢固。
又捨福德業。多樂忿諍故。
如是五種牢固之時。
出家之人。於彼行增多分而說。
非越此時不修餘行。
如初五百解脫堅固。
然亦有人。修餘四行。
如阿育王。廣造塔等故。
於後後時。亦有前前行。
但約多分而作是說。
此望佛在。皆名為後。
故經說言後五百歲。
皆佛滅後。惡世代故。
或可偏指第五五百。
以是極惡鬪諍時故。
明於彼時有信經人。
況餘好時而不信也。 ^81c24

經。有持戒至以此為實　贊曰。
次明有因。於中有四。
一久修三學行。二遇佛集妙因。
三為佛所攝受。四離障得勝報。
由此四因故。能信受。
此初因也。言三學者。
謂戒定慧。以此三學。
備攝諸行。具三學者。
知教順理。故具三學。
能信此經。以此經為真實稱理。
既有信者。亦不空說。
故天親論。頌此義云。
　　說因果深義　於彼惡世時
　　不空以有實　菩薩三德備 ^82a14

言三德者。即三學也。
然此文中。闕其智慧。
若准餘本。應合有之。
以譯經者隨此義云謂信。
經者有教理別。此戒定因。
但信於教。下由智因而信於理。
故天親論。隱智不論。
離我相中。方明智慧。
故於此中。隱智不舉。
雖有此理。終譯者失。
佛豈不解而說之耶。
持戒二學修福定學。
謂有持戒修定慧者。
以此經為實而生信心也。 ^82a23

經。當知是人至而種善根　贊曰。
次遇佛集妙因。於中有三。
初非供少佛。次久事多尊。
後舉劣況勝。此初也。
言善根者。即前戒定。
謂非少佛修戒定慧。
非謂財供而種善根。
財供養時。不以為喜。
正行供養。方歡喜故。 ^82b2

經。已於無量至種諸善根　贊曰。
此久事多尊也。顯於多佛。
具修三學。故言無量千萬佛所。
種諸善根。故論頌云。
　　修戒於過去　及種諸善根
　　戒具於諸佛　亦說功德滿 ^82b7

經。聞是章句至生淨信者　贊曰。
此舉劣況勝也。意說。
一念生淨信者。尚於多佛。
久種善根。況不取相。
而為持說。當知。必有廣大功德。
是故菩薩。應住欲願之心。
而為攝持持說之行。
故諸菩薩。應如是住。 ^82b12

經。須菩提至是諸眾生　贊曰。
次為佛所攝受也。
此顯信經。是根熟者。
佛所記錄。而攝受之。
故能於經而生實相。
言悉知者知其心。
言悉見者見其身。
顯佛世尊。以其願智三昧之力。
於一切時。現知現見。
非比智知。非肉眼見。
是故雙說悉知悉見。
如來知見。有五勝益。
不為魔惱壞其道行。
修斷事中。有勇猛力。
不敢懈慢作諸非法。
常自慶慰。修行不倦。
雖入三空門。不墮二乘地。
由此不敢自說己德。
求於供養。及求恭敬。
便能清淨信受持說。
勤於斷修。喜無倦等。
故天親論。頌此義云。
　　佛非見果知　願智力現見
　　求供養恭敬　彼人不能說 ^82b17

經。得如是無量福德　贊曰。
此離障得勝報也。
顯持經人。雖無如前戒定慧等。
三種勝因緣。但由過去無法障故。
得是無量福報之身。
故能不謗而信持說。
即復由此持說經故。
當得如是無量福德。
顯斯二意。總說得言。
非准信經當生福也。 ^82c2

經。何以故　贊曰。
上明生實相因。答□問竟。
次明能生實相。答修伏問。
於中分五。問答徵釋結。
此初也。此問意。云何以要由修三學等。
前四種因。方能於經生實相耶。 ^82c8

經。是諸眾生至非法相　贊曰。
此第二答也。文中二節。
初我後法。然初我相。
有總有別。總謂四種。
皆名為我。皆執諸蘊有主宰故。
別謂四蘊。於三世蘊。
總別分別。執我等故。
若約三世差別五蘊。
總執主宰。名為我相。
執過去我是今世我。
多生不斷。名眾生相。
執現在我一期命住。
是我之壽。是名壽者相。
執我當來復生異道。
數取趣故。名為人相。
以梵語云補特伽羅。
俗語目人典數取趣。
經依俗譯。論依典文。
故生異道。以釋人相。
故論釋此四相頌云。
　　差別相續體　不斷至命住
　　復取於異道　是我相四種 ^82c12

如是我相。若隨總別。
行相不同。乃有四種。
若隨能起此。我相人合四。
總名外道耶。取多是外道妄所起故。
然其法相。亦有總別。
總則四句。皆名法相。
皆是迷真四種謗故。
別謂四種不執有。
殊法非法等。四種別故。
一者法相。即諸聲聞。
及大乘中內法凡夫。
由處下位。不了法空。
執有二取實法相體。
即增益謗經。隨執執相。
名之法相。論依起執人。
名聲聞內法邪取。
二非法相。即增上慢菩薩。
聞遣相空。便撥真如。
及諸功德。皆是空無究竟理。
此即損滅謗。經隨執著相。
名非法相。論依起執人。
名增上慢菩薩邪趣故。
三者相。即外道等。
聞非有無。便執諸法亦有亦無二相違相。
即相違謗。由此執故。
迷真滅理。執有想定。
為勝涅槃。經隨執行。
故名為相。論隨執心所求之境。
亦名世間共想定邪取。
四者非相。即二乘等。
不了諸法非非有無。
便執諸法定非有無取。
既非遮表。言成戲論。
即戲論謗。既執諸法非有非無。
便樂滅心。離有無相。
執滅定等。為勝果等。
經隨執行。名為非相。
論約執心所求之果。
名為無想定邪取。
此依人境。或合為五故。
無著論名五邪取。
若依行相。乃有八種。
故天親論。開為八執。
若以類分。總為二種。
所謂我相。法相異故。
由依執八。有能離八一。
是故經言無我相等。
故天親論。總別頌云。
　　彼壽者及法　遠離於取相
　　亦說知彼相　依八八義別 ^82c25

初句總顯我法二相。
壽者亦是我總名故。
次句顯離我法二相。
其第三句。明能離心即釋。
經言無我相等。其第四句。
釋八所以。由依執八。
能離八故。無我相者。
謂無我性。以三世蘊。
皆無實體。非主宰故。
無人相者。其未來蘊。
未生無體。非今至後可當得故。
無壽者相者。現在諸蘊。
念念不住。無有壽命性可得故。
無眾生相者。其過去蘊。
已滅無體。無有自性可至今故。
無法相者。謂真如上。
遠離能取所取二相。
以真空無一切物故。
亦無非法相者。謂真如理。
雖無二取。而體不無。
真如實有功德體故。
言無相者。謂真如理。
性離言說。非有非無。
不可說為有空相故。
亦非無相者。謂真如理。
雖不可說。而為迷者。
以依言辭而演說故。
而此本經。但有二者。
合彼無相。入無法相。
同遣相故。合亦非無相。
入亦無非法相。同遣無相故。
是故二句。能攝四種。
雖有此理。終譯者失。
無著具釋我法二相。
而不別顯無我相等。
天親但顯四種我相。
不顯無我及四法相。
而但解釋無法相等。
皆是影略互顯其義。
故天親論。法空頌云。
一切空無物。實有不可說。
依言辭而說。是法相四種。
然諸外道。內法凡夫。
及二乘等。無戒定故。
隨應不離五邪八執。
既無智慧。不生實相。
今此菩薩。由前四因能離我法。
有智慧故。故能於經而生實相。
是故要由三學行等。
方能於經而生信解。
故以此文。答前問也。 ^83a25

經。何以故　贊曰。
此第三徵也。我相多是外道所起。
虛妄執故。故信經者。
可無外道所起我等。
然此經教法體。不無於經生信。
應有法體。無法等者。
何以故耶。 ^83b24

經。是諸眾生至眾生壽者　贊曰。
次第四釋。於中有二。
初總明取相我執不亡。
後別顯取於法非法相。
此初也。然諸我執。
依法執生。如要迷杌方謂人等。
若取教法。既為法執。
由此亦生我人等相。
二執既起。實相是迷。
由如迷淨空過由翳目。
既有法相。即我等生故。
雖信經而亦不取。
以取經時。暫伏我相。
由有法執我執種存。
根本不亡。枝葉當起。
是故經言。若心取相即著我等。 ^83b28

經。若取法相至眾生壽者　贊曰。
次下別顯。於中有二。
初明取法相。後顯取非法相。
此初也。然前總云。
若心取相。即前所說。
四種法明。四種不離法與非法故。
此別明法非法相。
若執教法。既為法執。
由此便生我等相也。 ^83c8

經。何以故至眾生壽者　贊曰。
此顯取非法相也。
何以故者。曲問辭也。
執教為有。是法執故。
可有我生。撥教為無。
既稱實相。應無我等。
而前所言。無非法相。
何以故耶。故即答云。
夫實相者。離有離空。
若執法無不稱實相。
既為法執。我執亦生。
故取非法相。亦即著我等。 ^83c14

經。是故不應至取非法　贊曰。
此第五結也。是前取於法非法相。
皆是法執著我等故。
不應於經取法非法。
然夫信經。有其二種。
一者信教。謂雖無智而有戒定。
以恭敬心。而生實相。
即前所說。一念淨信。
二者解理。即因智慧。
不如言聲。而取於法。
亦不撥教。能順於理。
即是不取法非法相。
契證於真。而生實相。
故天親論。頌此義云。
　　彼人依信心　恭敬生實相
　　聞聲不正取　正說如是取 ^83c21

上半顯由戒定信教。
下半明由智慧解理。
若離信教而不悟理。
由此不能廣大持說。
諸菩薩等。若欲得此言說法身。
現當流轉。應亦於理而生實相。
是解理者故。不如聲取法為有法。
離言故亦不棄撥法。
順真故不如聲取法。
故能離法相。順教而修。
故離非法相。離相非相。
契證於真。由此便能現當持說。
故諸菩薩。應如是修離相非相持說之行。
若心散亂取相。復生亦應如是降伏其心。
如前不起法非法相。 ^84a2

經。以是義故至何況非法　贊曰。
上來總名。正答前問。
此即第二法身要義。
欲令遠離前法非法。
故引昔說筏喻之義。
令於教法雜有無相。
如於船筏。離取捨心。
如已到岸捨筏故。
知當可捨。不應先著。
未到彼岸取筏故。
知憑而渡。不應捨棄。
教亦如是。不應取捨。
知法離言。但假詮故。
當得證智。既捨不住故。
雖未證亦不執著。
順第一義之正說故。
必因此法。而得證智故。
未證者依之而修故。
於教法不應取捨。
然佛所說皆離有無執法非法。
不契中道。執法為有。
尚應捨之。況執非法而不捨也。
故天親論頌此義云。
　　彼不住隨順　於法中證智
　　如人捨船筏喻　法中義亦然 ^84a12

若能了達筏喻之義。
離法非法。契證於真。
便能經廣大持說故。
判此文法身要義。
其依義等三種大義。
住文中既皆具有。
如前應知。不能煩述。
但約答三問義。解經文義耳。 ^84a26

經。須菩提至有所說法耶　贊曰。
次下第二欲得智相至得法身住處。
斷彼第三佛有得說疑。
修無得說真智相行。
前明欲得言說法身。
以為證得法身之因。
此明證得法身之果。
然所證果。通福及智。
皆因果位所證。法身智為福。
依福田智起。是故先辨智相法身。
然智智性相理事雖殊。
對福相故。總名智相。
理智無至。是功德法。
及依止故。皆名法身。
言至得者。即證得義。
是修行人。不證得故。
得此身故。便得佛果。
說法度生。希求此故。
故言欲得智相至得法身。
雖於俗諦有德有說。
據勝義諦得說。皆無由達。
勝義無得說故。方於俗諦。
能有得說。然諸菩薩。
未達勝義。執有得說。
求智相身。既有執心。
便生疑念。義如前說。
不可以身相得見如來。
如來非有為相者。
何故釋迦。證得菩提。
而名為佛。云何說法。
以度群生。有得有說。
非無為故。由執故迷智相之正行。
由疑故不修智相之行因。
今欲令得智相法身。
故說佛身無得無說。
既以此文。斷其疑執。
是故兩論各明一義。
無著約遣執而修正行。
名欲得智相法身。
天親就斷疑而修行因。
名斷佛有得說。文分為二。
初問後答。此初也。
真實理中。可有少法是能證得有所說邪。 ^84b1

經。須菩提至如來可說　贊曰。
下答有三。初正答。
次徵起。後釋成。此初也。
然佛說法。常依二諦。
一者俗諦有法。諸法緣生故。
二者真諦空法。緣生無性故。
如是二諦。既不相離。
空而不空。有而不有。
故佛不說。遠離二邊。
今於此中。顯斯中道。
若約俗諦。有應化身。
有得菩提。有可說法。
義就真諦。應化非真。
非得菩提。非說法者。
既彼真俗。自性無差。
得而無得。說而無說。
為顯是義故。言如我解佛不說無定法等。
論依是義。而說頌云。
　　應化非真佛　亦非說法者
　　說法不二取　無說離言相 ^84b25

上半釋此經文。下半釋徵已下文。
則謂佛果。無得而得。
無說而說。是智相身。
真實得說。正是菩薩所應希願故。
諸菩薩欲成如是智相法身。
真實得說。於無得說。
應如是住。 ^84c9

經。何以故　贊曰。
此徵起也。有何所以不得菩提。
不說法耶。 ^84c13

經。如 " resp=來所說至非非法　贊曰。
次下釋成。於中有二。
初依徵釋。後轉徵釋。
此初也。分別性非有故非法。
法無我性真實。故非非法。
既所說法。離有無相。
非法非非法。故說者不可以言顯示法非法相。
聽者不可如言執取法非法相。
故前半頌。顯此義云。
說法不二取無說離言相。
此即顯說內證之法。
不可取說非法非非法。
以成於前無得說也。 ^84c15

經。所以者何　贊曰。
下轉徵釋。於中有二。
初轉徵。後轉釋。此初也。
此有二意。前徵意云。
以何義故。不可得說而經答云以何說法。
依彼內證。不可取說非法非非法。
故今轉徵云。此所說法。
得如是者。何所以耶。
又前所徵。無得無說。
而但答云。如來所說。
不言所得。所以者何。 ^84c23

經。一切賢聖至而有差別　贊曰。
此轉釋也。由能內證無為法故。
得名聖人。及能說法。
然無為法。既不可取說非法非非法。
故所說法。亦不可取說非法非非法也。
又彼無為是能說因。
由證此故。方能說法。
故雖但言說。亦顯其證得。
若不證者。不能說故。
然無為者。真如理也。
由證此理。得成聖人。
隨證滿分。聖有因果。
諸佛圓證。無學智成。
餘證隨分。名為有學聖。
既因轉釋。兼顯無為非獨佛證。
故言一切賢聖皆以無為而有差別。
既由內證無為。方得成於聖智。
故諸菩薩。應如是修無分別定。
以證無為。若分別生。
亦應降伏。順於智相。
以住無為。是釋前徵。
答修伏問。 ^85a1

經。須菩提至寧為多不　贊曰。
次下第三福相至得法身住處。
斷彼第四持說無福疑。
令依經修勝福身行。
前令修證無為。當成智相之果。
智不孤立。必假福資故。
次相明其福相之果。
然其福身。通因果位。
果謂所感萬德佛身。
因為所修持經之福。
因中少持四句。福尚多。
而難量。況廣持說。
此經當感法身福果故。
應希求當果。而專持說此經。
然諸菩薩。未悟深宗　聞前所說。
不可取說非法非非法故。
遂疑無福。不能持經。
今者將斷彼疑惑心。
令持此經希當福相。
故以施福。校量持經。
既為二意。說此經文。
是故兩論。各明一義。
無著約令希願。名欲得福相法身。
天親就斷疑情。名斷持說無福。
文分為三。初問次答。
後校量顯勝。此初也。
此舉不為七種最勝所攝受施。
而為校量。若七最勝所攝受施。
與持經福差別故。 ^85a15

經。須菩提至甚多世尊　贊曰。
次答有三。初標次徵後釋。
此初也。餘本更有甚多善逝。
論釋顯示攝心持心。
謂經福中。有其二行。
一者受持。二者顯說。
今自令他攝心持心。
不外散亂。成勝福聚故。
於此中預舉二相。 ^85b3

經。何以故　贊曰。
此徵也。據真諦理。
物我皆空。施尚不存。
寧有其福。設就俗諦。
施福不亡。但招生死。
不趣菩提。而言福多。
何以故也。 ^85b8

經。是福德至說福德多　贊曰。
此釋也。若就真諦。
法皆空故。不可分別執有福德。
況此不能招感菩提。
非如收質。進趣福德。
說福德性即非福德。
今於俗諦。施福不亡。
又能感招多生死果。
是如擔重押溺福德。
是故如來說福德多。 ^85b12

經。若復有人至其福勝彼　贊曰。
次顯校量。於中有三。
初明福勝。次詰所由。
後釋所以。此初也。
以彼施福但招生死。
不趣菩提。故福為劣。
若於此經。受持演說。
當感菩提。其福勝彼。
是故菩薩。應斷疑情。
勿謂無福而不持說。
故天親論。斷疑頌云。
　　受持法及說　不空於福德
　　福不趣菩提　二能趣菩提 ^85b18

所言偈者。梵云伽他。
伽他不同有二種。
戍路迦。戍路迦者。
此云數字。不約顯義。
但數八字。數八字為句。
四句為偈。即如此方數紙言等。
嗢陀南者。此云攝散。
不限字數。但依顯義。
顯義周圓。即名為句。
四句成偈。如詩頌等。
今四句偈。但取前義。
異此云云。皆為謬說。
言乃至者。顯就少說極。
少受持一四句偈。
福尚勝彼。況能盡持所成佛果。
福相法身故。於福相。
應如是住。 ^85b26

經。何以故　贊曰。
此詰所由也。文字之法。
非是法身。況所說法。
不可取說受持福勝。
何以故耶。 ^85c6

經。一切諸佛至皆從此出　贊曰。
下釋所以。於中復二。
初正釋。後轉釋。此初也。
謂即正釋福勝所由。
以能為彼二種佛因故。
持經福勝福也。一切諸佛。
即報化身佛也。由報化身各自差別。
無數量故。故言諸佛及諸佛。
阿耨菩提法者。即報化佛所依法身。
法身是彼二佛所依。
無上正等菩提法故。
故言諸佛阿耨等也。
故天親論。頌此義云。
　　於實為了因　亦為餘生因
　　唯獨諸佛法　福成第一體 ^85c9

上之二句。釋此經文。
以持此經。福相殊勝。
於實法身。而為了因。
於餘化報。而為生因。
是故皆言從此經出。 ^85c19

經。所謂佛法者即非佛法　贊曰。
此則轉釋。通外難也。
何故佛法。從經出生。
是則應經說經。先佛後佛既未有。
誰說此經。如何乃言。
佛從經出故。餘經本有何以故。
顯通此難。故有斯文。
兼顯出生佛之所以。
言佛法者。即佛三身。
報化名佛。法身名法。
約俗有故。假名佛法。
就真空故。佛法則無。
既此真俗。自體無差。
空而不空。有而不有。
空而不空故。所謂佛法。
有而不有故。即非佛法。
非有非空。是真佛法。
此理深妙。性相常存。
要證此理。方得成佛。
既成佛已。皆發大悲。
為未悟者。如證而說。
此所證說。並得名經。
故說教理。俱為經體。
若約理經。經先佛後故。
說佛師所謂法也。
佛從經出。所謂佛法。
若論教經。佛先經後故。
說佛出方轉法輪。
佛非經出。即非佛法。
理既無始。佛亦無初。
依證而說教亦無始。
依教悟理。亦得成佛。
教理相應。亦名佛法。
唯獨佛說。不共二乘。
顯不共義。即非佛法。
既說理教。皆能出生故。
說諸佛從此經出。
由能為彼第一法因故。
福德中此福為勝。
故下半頌。顯此義云。
　　唯獨諸佛法　福成第一體 ^85c22

故諸菩薩。於此佛法。
應如是修。若有疑惑。
執著心生。亦應降伏。 ^86a16

經。須菩提至須陀洹果不　贊曰。
上明求果。下明離障。
八中第四離障礙處。
十八之中。十二住處。
謂從第五至第十六。
於中修行十二種行。
對治慢等十二種障故。
合名為離障礙住。
十二障者。一慢。二少聞。
三少念攀緣修道。
四捨眾生。五樂隨外論散動。
六於影像相自在中無巧便。
七福資糧不具於。
八於懈怠等樂味。
九不忍苦。十闕少智資糧。
十一喜動。十二無教授。
離十二障。即分十二。
第一離慢。即是第五修道得勝中。
無慢住處。斷其第五諸聖得說疑。
令修無慢真實勝行。
前既發心。普攝眾生。
次能修行。遍起諸行。
後求佛果。希色法身。
由此便生得勝之慢。
既懷高舉。為障已深更迷無相。
返生疑念。若說聖人無為得。
名無為之法。無取無說。
何故四果。皆能自知。
我得彼果。如證而說。
若無取說。何要修行。
由慢故雖修而不進趣。
由疑故復不欲修行。
今者將斷疑慢之心。
令修得勝無慢之行故。
說小果智德至微。
尚於證時。無取無說。
況爾菩薩而懷慢心。
返疑聖人有得有說。
既以二意。而有此文。
是故兩論。各舉其一。
無著約除其障。名離慢住處。
天親就斷疑情。名斷諸聖得說。
文分為二。初問答四果。
欲明離慢。後尊者善現。
引己為證。初問答四果。
即分為四。四文皆四。
問答徵釋。所問意者。
正證果時。叵作是念。
我能證得預流等不。
答之意云。正證果時。
不作念也。徵之意曰。
不作證念。何以故邪。
所釋意云。梵云須陀洹。
此云入流。亦名預流。
能除見惑。而證無為。
得成初果。預入聖人之流類故。
名為預流。既證無為。
離一切相。於內不見入流之相。
於外不受六塵之境。
由亡內外。復離能所。
故正證時。不作是念。
斯陀含者。云一往來。
謂斷欲界修惑六品。
而證無為。成第二果。
由下三品。令其聖者於其欲界。
一往天上。一來人間。
而般涅槃。名一往來。
阿那含者。此云不來。
亦名不還。謂斷欲界九品惑盡。
以證無為。成第三果。
生上二界。便般涅槃。
更不還來欲界生故。
故說此果。名不來等。
阿羅漢者。此云無生。
謂斷三界見修惑盡。
而證無為。成第四果。
更不復受三界之生。
故第四果。名曰無生。
此文有二。同前順釋。
影前返顯。實無有法名羅漢者。
此順釋也。雖得聖果名羅漢等。
於正證時。離一切相。
實不有彼無生等念。
故言實無有法等也。
阿那含中。應言而實無不來。
但言而實無來者。
少其不字。譯者忤耳。
非經意也。要由無得。
乃證無為。是故得名阿羅漢等。
世尊等者。是返顯也。
若正證時。有我得念。
即同凡夫。未證真者。
著我見等。豈名聖人。
既無如是我人等見。
故得果時。不作念也。
此於羅漢。有返顯文。
影前三果。有此義也。
此約入觀正證時說。
若出觀時。前三果人。
尚有俱生我見未盡。
第四果人。法見猶存。
既有我生已盡等語。
亦應作彼我得果解。
今就正證故。不作念故。
天親論。頌此義云。
　　不可取及說　自果不取故
　　依彼善吉者　說離二種障 ^86a18

上之二句。釋前經文。
即顯聖人正證之時。
不取無為法。以不取自果故。 ^86c19

經。世尊佛說至阿羅漢　贊曰。
上舉四果。以明離慢。
下顯善現引己為證。
於中有四。一明佛印許。
二表自無心。三却釋佛言。
四順成前義。此初也。
於中顯得二種功德。
一不共有。無諍三昧。
唯俱解脫。方能得故。
二者共有。離欲羅漢。
雖慧解脫。亦成就故。
然諍與欲。皆煩惱名。
於生貪勝故。偏舉欲。
諍因惑起。舉果顯因。
若得第四靜慮邊際勝定。
觀他惑。諍令不得生。
名無諍三昧。由得金剛喻定。
斷諸惑盡。得無生果。
更不受生。名離欲阿羅漢。
善現既是利根無學。
能得如是共不共德。
而所得中行增於人。
故我世尊。於諸經中。
偏說須菩提得無諍三昧。
及是離欲阿羅漢矣。 ^86c21

經。我不作是念至阿羅漢　贊曰。
此表自無心也。由離煩惱內證無為。
不作是念。我能得相。
欲令他人信無得說故。
舉自身不作念也。 ^87a6

經。世尊至阿蘭那行者　贊曰。
此却釋佛言也。若有取相。
我得之心。內有惑纏。
外起他諍。佛即不說我是能行無諍行者。 ^87a10

經。以須菩提至阿蘭那行　贊曰。
此順成前義也。以無起念我得羅漢。
及無諍行。離煩惱障。
及三昧障故。我世尊名須菩提是樂修行無諍行者故。
下半頌顯此義云。
依彼善吉者。說離二種障。
離煩惱障故。說為離欲阿羅漢。
離三昧障故。說得無諍三昧。
善現雖得既無得相。
故四果人亦無取說。
故汝諸菩薩。不應妄生得勝之慢。
返於聖人所證無為。
疑有取說。 ^87a13

經。佛告須菩提至有所得不　贊曰。
次下第二離少聞障。
十八之中。不離佛出時住處。
斷其第六佛有說受疑。
令修圓滿真多聞行。
然諸菩薩。信行地中。
既未親證應學多聞。
然其多聞。總有二種。
求外善友。數聞正法。
內自思惟離所得相。
要具二種。是真多聞。
故涅槃云。聞涅槃經。
不作字相。不作句相。
若各偏住。非真多聞。
是故花嚴及本事經。
皆以偈頌。而為呵責。
此二相即是四親近行。
近善知識。聽聞正法。
如理思惟。如法修行。
由此便能薰出世種。
常不離佛。近大涅槃。
前雖令離我得之慢。
若不能修二多聞行。
由此便成少聞之障。
由少聞故。便生疑念。
若說無為無取無說。
何故過去然燈佛所。
釋迦有受燃燈有說。
既有說受。寧說聖人由無為故。
無取說耶。既由疑故。
不修多聞。由此便成少聞之障。
今欲斷彼疑執之心。
故說過去然燈佛邊。
雖住八地都無所得法。
駛流中任運而轉。
相用煩惱。都不現行。
尚近然燈聽受正法。
況信行地。諸小菩薩。
不近善友。聞正法耶。
然所聞法。本自無相。
然燈雖說。無說無示。
釋迦雖受。無聞無得。
寧不思惟。而執文字。
不如法修乃取相乎。
返疑如來有於說受。
既以二意而說。此文由是。
論者各明一義。無著約其除障。
名離少聞住處。天親就其遣疑。
名斷佛有說受。文中有二。
初問後答。此初也。
我於往昔然燈佛所。
於真實法。有所得耶。 ^87a22

經。世尊至實無所得　贊曰。
此答也。以真實法無得無說。
以真實智。證此理時。
既不見有所得說相。
故於法昔然燈語下。
於真實法。實無得說。
故天親論。頌此義云。
　　佛於然燈語　不取理實智
　　以是真實義　成彼無得說 ^87b21

此頌意密。今略釋云。
佛於昔日然燈語下。
不取證理。有實智故。
以是理智平等離相。
真實義故。成彼前說。
無為之法。無得說義。 ^87b27

經。須菩提至莊嚴佛土不　贊曰。
次下第三離小念攀緣修道障。
即十八中。第七願淨佛土住處。
斷其第七嚴土取相疑。
令修無相真淨土行。
前令多聞生出世果。
當果必有所依淨土故。
次令修願淨土行。
然其淨土。有其二種。
一真淨土。嚴飾無涯。
即以智如為其自體。
二應化土淨穢有限。
隨彼根宜。依真變起。
若修無相。隨順無為。
此即名為真嚴淨土。
真土既成。化土亦就。
是故經言。欲得淨土當淨其心。
乃至廣說。然諸菩薩。
未識真嚴。希求色聲。
以為淨土。行有相行。
小念攀緣。既懵真嚴返生疑念。
若如前說無為得名。
無為之法。無取說者。
云何菩薩。莊嚴佛土。
由執故設修。不成真土。
由疑故復不欲修行。
今說此文。斷其疑執。
令修無相真嚴淨土。
故說應生清淨心等。
既以二意。而說此文。
是故兩論。各明一義。
無著約其除障。名離小念攀緣。
天親就彼遣疑。名斷嚴土取相。
文中有二。初興問答。
令捨有相莊嚴。後勸生心當修無相清淨。
初中有四。問答徵釋。
此初也。久修菩薩。
於真理中。見有莊嚴有相土不。 ^87c1

經。不也世尊　贊曰。
此答也。久修菩薩。
證第一義。不以形相而莊嚴也。 ^87c23

經。何以故　贊曰。
此徵也。何故不嚴有土相耶。 ^87c25

經。莊嚴佛土至是名莊嚴　贊曰。
此釋也。清淨土者。
智如為體。但習真識。
通達真如。真土既成。
相土自得。豈執色聲為實。
而嚴形相土耶。是故形相莊嚴者。
即非真實莊嚴。若能離相。
自淨其心。是名第一莊嚴佛土。
故天親論。頌此義云。
　　智習唯識通　如是取淨土
　　非形第一體　非嚴莊嚴意 ^87c27

言嚴意者。即淨心也。
即以形嚴非第一。
意嚴為第一。 ^88a6

經。是故至生清淨心　贊曰。
下勸生心當修無相清淨。
於中有三。初總令發意。
次不住六塵。後結都無住。
此初也。既其有相是為雜染。
非真莊嚴。則知無相是清淨行。
為真莊嚴。是故菩薩。
應生如是清淨心也。 ^88a8

經。不應住色至味觸法生心　贊曰。
此不住六塵也。既以形相非真嚴土。
不應著於六塵境界。
生有相心。求淨土也。 ^88a13

經。應無所住而生其心　贊曰。
此結都無住也。既其取相。
非真莊嚴。故於無住真如理中。
應生無住。契證心也。
雖復無住。何有生心。
乃是淨心。不取相也。 ^88a16

經。須菩提至是身為大不　贊曰。
次下第四離捨眾生障。
即十八中。成熟眾生住處。
斷其第八法王取身疑。
令修成熟眾生妙行。
前令遠離小念修道。
隨順無為。修淨土行。
土不虛設。必有眾生故。
次令離捨眾生障。
而修成熟眾生真行。
然雖度生應觀空理。
離眾生相。而成熟之。
故大品云。不見生相。
方於眾生常利益。
縱於欲界。成熟眾生。
大如修羅。量如須彌。
尚不分別為大身相。
由證無為。無取說故。
何況其餘一切眾生。
而諸菩薩。不順無為。
執實身相。返疑報佛有其自取。
若順無為。無取無說。
不見眾生大身相者。
何故受樂報佛。取自法王身。
世間復取彼是法王身。
既見能化報身。應見所度生相。
云何不見所度生耶。
既因執著。而起疑心。
由此便是捨眾生障。
今欲斷彼疑執之心故。
說大身如山王喻。
既以二意。而說此文。
由是論者。各明一義。
無著約除所度之執。
名離捨眾生障。天親就遣能度之疑。
名斷法王取身文中有四。
問答徵釋。此初也。
所化身如修羅。其量如彼高山王。
是身為大不。 ^88a20

經。須菩提言甚大世尊　贊曰。
此答也。能化所化身。
如山王其量甚大。 ^88b12

經。何以故。贊曰。此徵也。
能化所化。俱離分別。
而言甚大。何以故耶。 ^88b14

經。佛說非身是名大身　贊曰。
此釋也。然能所化。
俱離空有。雖緣生故約俗假有。
而無性故。就真是空。
若就緣生。世情所見。
假若義說。可是大身。
若約性空。真理而說。
無實身相。即是非身。
如彼山王。其體性空。
又不自取我是山王。
世人妄取是實山王。
況佛報身。非可分別。
有漏自取身故。而乃自取我是法王。
既於自體。尚無取心。
況於所化了達空。
可取為大身相也　經言非身。
非有實體。有為有漏。
分別身故。言大身者。
是其假有。無為無漏。
離取身故。而佛所問。
身大不者。說彼妄情所取身相。
我隨所問。答言甚大。
若據實理。悉是非身。
即說非身。為大身耳。
若能了達身非身相。
即能成熟一切眾生。
故諸菩薩。應知報身無為無漏。
不自取故。亦於所化。
不應取為大身相也。
故天親論。頌此義云。
　　如山王無取　受報亦復然
　　遠離於諸漏　及有為法故
金剛般若波羅蜜經旨贊卷上
 ^88b16
