勸發諸王要偈
author:: 龍樹菩薩撰
translator:: 宋天竺三藏僧伽跋摩譯
jing:: 
　　明勝功德王，我無餘求想，
　　諸佛所說法，莊嚴要何義，
　　略撰賢聖頌，大王所宜聞。
　　如以眾雜木，造立如來像，
　　智者恭敬禮，依佛故尊視。
　　我今以非辯，光宣真實藏，
　　慧者應信樂，依法聽所述。
　　大王雖數聞，如來梵音說，
　　勝悟由多聞，屢聞則深信，
　　如日照素質，豈不增其鮮。
　　三寶施戒天，最勝說六念，
　　隨順諸功德，如實善觀察。
　　身口意常行，清淨十業道，
　　遠酒不醉亂，離邪修正命。
　　知財五家分，無常不牢固，
　　惠施諸有德，貧苦及親屬。
　　所生常隨逐，布施為最勝，
　　不斷亦不滅，不離不望果。
　　如是諸淨戒，宜應善受持，
　　是則為良田，生諸功德故，
　　施戒忍精進，禪定無量慧，
　　是諸波羅蜜，慧者當修習，
　　能度三有海，逮得牟尼尊。
　　若人孝父母，至心盡供養，
　　是名禮教門，清淨天勝族，
　　名聞遠流布，捨身生天上。
　　離殺盜婬欺，飲酒及三枝，
　　成就八分齋，隨順諸佛學，
　　捨身生六天，所欲悉隨意。
　　慳諂幻偽慢，懈怠貪恚癡，
　　族姓好容色，少壯多聞樂，
　　如是諸迷惑，當視如怨家。
　　若修不放逸，是則不死路，
　　放逸為死徑，世尊之所說，
　　為增善法故，當修不放逸。
　　若人先為惡，後能不放逸，
　　是則照世間，雲除月光顯。
　　忍辱無與等，不隨瞋恚心，
　　佛說能遠離，是得不還道。
　　有瞋如畫水，或如畫土石，
　　若說超煩惱，初人則為勝，
　　改惡修慈忍，第三則為上。
　　最勝說眾生，三種善惡語，
　　初名引人心，美言如飴蜜，
　　次名真實語，猶如妙華敷，
　　後名不誠實，鄙浮如糞穢，
　　慧者應分別，捨後修初二。
　　從明明至終，從闇闇究竟，
　　有從闇入明，或從明入冥，
　　慧者應諦了，捨三昇初明。
　　有人生似熟，或復熟似生，
　　或二俱生熟，明者諦分別。
　　不視他妻色，視則母女想，
　　如是猶生惑，當修不淨觀。
　　心意善馳亂，當勤善守持，
　　如人護勝聞，寶藏愛子命。
　　當觀五欲樂，猶如惡毒蛇，
　　怨憎及刀火，方便修厭離。
　　五欲生非義，猶如頻婆果，
　　覆相善欺誑，縛人住生死，
　　智者當觀察，棄捨勿染污。
　　諸根常輕躁，馳散六塵境，
　　若能善調伏，是則大勇健。
　　是身為行廁，九道常流穢，
　　穿漏難可滿，薄皮隱不淨，
　　愚者為所欺，智士當厭離。
　　如人病疥虫，向火欲除患，
　　少樂後苦增，貪欲亦如是。
　　能善知欲過，從是離眾苦，
　　欲見第一義，佛說觀緣起，
　　應當勤修習，最勝無過是。
　　族姓身端嚴，多聞自纓絡，
　　若不修戒慧，此則非殊勝，
　　能具二功德，無三猶奇特。
　　利衰及毀譽，稱譏與苦樂，
　　八法不傾動，是則為聖王。
　　莫為諸天神，沙門婆羅門，
　　宗親及賓客，害生造惡業，
　　命終入地獄，獨受彼不代。
　　若人作惡業，不即受楚毒，
　　命終受苦報，後悔將何及。
　　信戒施多聞，智慧有慚愧，
　　佛說不共財，餘財一切共。
　　博弈大聚會，懶惰習惡友，
　　飲酒縱昏蕩，夜遊無羞恥，
　　此六污名稱，智者應遠離。
　　知足為大財，世尊所稱說，
　　若能修知足，雖貧賤大富。
　　譬如多頭龍，多頭則多苦，
　　自性結恨深，是名怨家婦，
　　傲慢不承順，名為輕夫婦，
　　費用夫主財，是則名賊婦，
　　慎哉賢丈夫，宜遠此三婦。
　　隨順為姊妹，愛樂為善友，
　　安慰則為母，隨意為婢使，
　　此四賢良妻，則是夫眷屬。
　　飲食為湯藥，無貪恚癡服，
　　唯為止身苦，勿為肥放逸。
　　晝則勤修業，初後夜亦然，
　　中夜亦正念，無令空夢過。
　　慈悲喜捨心，日夜常修習，
　　設未出世間，其福勝梵天。
　　離欲覺歡喜，苦樂修四禪，
　　梵光淨果實，受此諸天樂。
　　若人少行惡，廣修無量善，
　　如以一把鹽，投之大恒水；
　　若人多行惡，少修淨功德，
　　如以多惡毒，置之小器食。
　　五陰闇冥賊，劫人善珍寶，
　　信五根力士，是能善守護。
　　生老病死苦，所愛者別離，
　　淪沒不超度，斯由自業過。
　　求生天解脫，當勤修正見，
　　邪見雖行善，一切得苦果。
　　無常苦不淨，應當善觀察，
　　若不正思惟，四倒盲慧眼。
　　端正色非我，我色亦非主，
　　四陰亦復然，唯是空苦聚。
　　非時非無因，亦非自性有，
　　非自在天生，無明愛業起。
　　身見戒取疑，是三障解脫，
　　聖慧開脫門，自力不由他。
　　淨戒學禪定，精勤修四禪，
　　增上戒心慧，常當勤修學。
　　諸戒智三昧，悉入三學中，
　　身念處大力，佛說一乘道。
　　常當繫心念，方便善守護，
　　若忘是正念，則失諸善法。
　　身命極浮脆，喻風吹水泡，
　　夢覺難可保，出息無必旋，
　　倏忽成微塵，當知無堅固。
　　大地須彌海，七日皆燒然，
　　廓然無遺燼，況復危脆身。
　　無常不可依，亦非覆護法，
　　是身不可怙，如何不生厭？
　　譬如海盲龜，值遇浮木孔，
　　畜生復人身，難得復過是。
　　如何人道中，不修勝果業，
　　寶器盛糞穢，是則愚癡人。
　　已得人身寶，而用造惡行，
　　當知此士夫，極愚復過是。
　　得生有道國，遭遇善知識，
　　正見心成就，宿命有功德。
　　四寶輪具足，能出生死路，
　　親近善知識，具足修梵行，
　　佛說如是人，心常得寂滅。
　　邪見三惡趣，不聞佛法音，
　　邊地闇冥處，聾瘂長壽天。
　　王已離八難，得此無礙身，
　　宜應修善業，方便求泥洹。
　　生死長夜中，無量種種苦，
　　展轉作六親，尊卑無常序。
　　永劫生死中，未曾不為子，
　　計飲慈母乳，量喻四大海，
　　凡夫方受生，所飲復過是，
　　一人從本來，積骨高須彌。
　　所經諸人天，大地微塵數，
　　先作轉輪王，後復為僕使，
　　或上為帝釋，諸天所奉事，
　　下生糞土中，往反亦無數。
　　或時生天上，婇女極娛樂，
　　目眩眾妙色，耳聞萬種聲，
　　觸身皆細軟，快樂難可名。
　　後墮地獄中，苦毒靡不經，
　　若生劍林樹，身首隨刃零，
　　或遊須彌頂，昇降隨所念。
　　與眾天女俱，沐浴曼陀池，
　　寶華列莊嚴，清涼極快樂，
　　復入沸灰河，烹煮悉糜爛。
　　六天五欲歡，梵世離欲樂，
　　死入無擇獄，備受眾苦毒。
　　或作日月天，光明照四域，
　　後生黑闇獄，不自見其形。
　　王當然慧燈，勿復隨長冥。
　　八大地獄中，燒炙屠裂苦，
　　備經眾楚毒，無量不可譬。
　　若人隨癡惑，具造眾惡業，
　　出息未反間，聞是諸大苦，
　　其心不驚怖，是則木石人。
　　眼見報應像，復聞智者說，
　　披採佛經典，內心正思惟，
　　則應大怖畏，何況身自經。
　　一切受苦中，無擇最大苦，
　　一切受樂中，愛盡第一樂。
　　日夜各三時，三百槍貫身，
　　欲比無擇苦，百千倍非譬。
　　無量諸楚毒，求死不可得，
　　受罪百千歲，惡業盡乃畢。
　　不淨苦果報，身口業為種，
　　不種則不有，王宜斷苦本。
　　若墮畜生趣，繫縛殺害苦，
　　貪害狂亂心，怨結更相食。
　　或為取珠寶，毛尾皮肉骨，
　　由是喪身命，解剝斷截痛。
　　駿足有大力，穿頸服乘苦，
　　狂逸不調馴，策勒而榜楚。
　　餓鬼思飲食，所念未曾有，
　　飢渴寒熱迫，長夜無休息。
　　或身如大山，咽口若針鋒，
　　飢渴內燒燃，對食食無從，
　　或見糞膿唾，群走競馳趣，
　　到則自然滅，望絕增苦惱。
　　飢渴煎其內，瘤癭發癰疽，
　　更共相撮搏，齟齚唼膿血。
　　羸瘦皮骨連，裸形被長髮，
　　身長若枯木，熾焰從口出，
　　還自焚其身，狀燒多羅樹。
　　處夏希夜涼，月光增其熱，
　　在冬思晝溫，日出逾氷結，
　　向樹果即消，趣河水輒竭，
　　經萬五千歲，業持命不絕。
　　久受無量苦，斯由宿罪緣，
　　種種諸惱逼，純苦初無間，
　　貪惜極慳著，佛說餓鬼因。
　　生天雖快樂，福盡極大苦，
　　斯非賢聖果，慧者所不怙。
　　身體不光澤，不樂本所座，
　　華冠卒萎落，塵垢忽著身，
　　腋下流汗汁，當知死時至。
　　善趣淨業盡，復墮三惡道，
　　或生阿修羅，貪嫉常苦惱，
　　雖有智聰明，終不見真諦。
　　生死六趣中，輪轉常不息，
　　勝法不受生，生者眾苦器，
　　假令頂火然，正意慎勿念，
　　不受後有業，專心勤修習。
　　戒品禪定慧，寂靜調不動，
　　當求涅槃道，究竟離生死。
　　念擇及精進，喜猗三昧捨，
　　此七菩提分，清淨甘露道。
　　無智則不禪，無禪亦不智，
　　是二俱成就，能出生死流，
　　無邊大苦海，視如牛跡水。
　　十四無記論，佛說不應思，
　　是非安隱道，亦非寂滅處。
　　無明緣諸行，即緣彼生識，
　　名色從識起，六入因名色，
　　六入生六觸，從觸起諸受，
　　諸受為愛因，從愛生四取，
　　四取生三有，因有愛後生，
　　從生致老死，憂悲諸苦惱，
　　無量眾苦聚，生盡則都滅。
　　最勝所顯示，甚深緣起法，
　　若能正觀察，真實見之上，
　　如是真實見，是則為見佛。
　　正見正思惟，正語正業命，
　　正念正方便，及正三摩提，
　　八分聖賢道，寂滅當修習。
　　生為真諦苦，恩愛則是集，
　　苦滅名解脫，到彼謂八道。
　　為見彼真諦，常勤修正智，
　　雖處五欲樂，慧者能出離。
　　能證正法者，皆從凡夫起，
　　不從虛空墮，亦不從地出。
　　明哲無畏王，領要不待煩，
　　宜修正法橋，越度生死淵。
　　如上諸深法，出家猶難精，
　　況復御世主，而能具足行，
　　隨時漸修習，勿令日空過。
　　一切人修善，常生隨喜心，
　　自行三種業，正迴向佛道，
　　當於未來世，受此無量福，
　　常生天人中，得為自在王，
　　與大菩薩眾，遊戲諸神通，
　　方便化眾生，嚴淨佛國土。
　　施戒慧為種，往返人天中，
　　無垢淨名稱，流布十方國。
　　世間導人主，上生化天王，
　　令捨五欲樂，遠離諸放逸。
　　眾生迷正濟，漂浪隨四流，
　　無量生死苦，度令至彼岸，
　　緣此成佛道，究竟大涅槃。
勸發諸王要偈
