
pin:: 
## 4
注大乘入楞伽經卷第五
「復次，句身者如足跡〔至〕此名句文身相，汝應修學。」 ^464b19

世間諸法不出五陰，此又約五陰以明名句文身也。
句身如足跡者，謂如世人失象馬者，尋跡以得之。
故昧實相者，亦因言而悟。
是名句身，色陰相顯，故以跡言。
四蘊者，受想行識也，非有形兆故以名說。
若照見本寂，是皆實相也。
二由文顯勸應修學。
古聖因是悟入者，故捨全身，以求半偈。 ^464b20

爾時世尊重說頌言：「名身與句身，及字身差別，
凡愚所計著，如象溺深泥。」 ^464b27

如來為除眾生心病故，以名句文身方便說法，如以毒攻毒也。
若諸愚夫猶著名句，不悟實義無解脫期，譬如香象溺淤泥耳。 ^464b28

「復次大慧！未來世中〔至〕彼即答言此非正問。」 ^464c3

因上說名句文身相，令諸菩薩了如實義，
疾得菩提，開示眾生。
恐未來世惡覺觀者，以邪見一異、俱不俱等四句相，問諸智者。
彼當答言：我所通達義，是離四句真實法，
汝今此問，是名非問。 ^464c4

「謂色與無常為異為不異〔至〕不為記說。」
此敘邪智惡思覺者，虛妄推度非理問難詞也。
謂色與無常，乃至智與智者為異不異。
智者應告言：如是等問不可記事，而佛名為無記置答。
以彼愚人無聞慧故，不知有無是邪是正，
欲令彼離斷常邪見諸怖畏故，不為記說。
《俱舍》第十九云：「諸契經說十四無記」，即其義也，亦名置答。
所以不答者，謂此乃無義語也。
知之不免生死，不知不障涅槃。 ^464c9

「大慧！不記說者〔至〕如是等說名無記論。」
言不為記說者，欲令外道反思而自解，得出離作者妄見故。
以外道即陰離陰而計我故，故說身命為一為異等。
皆無記邪論耳！ ^464c18

「大慧！外道癡惑說無記論〔至〕以根未熟且止說故。」 ^464c22

此明如來、應、正等覺，常以四種記論說法度生。
止記論者，意在別時，以根未熟眾生且置答故，不為根熟者說止記論。 ^464c23

「復次大慧！何故一切法不生？
〔至〕是故我說一切法常。」 ^464c26

言如來為根熟眾生，開方便門示真實相。
隨其種類，或說不生、不滅、常無常等也。
謂離能所作無作者，故說一切法不生。
以證智觀察自共相法不可得故，說一切法無自性。
諸法本無所從來，去亦無所至，故說一切法無來去。
諸法體空，無自性相，不可得故，說一切法不滅。
一切諸法相起即滅，無常性故，說一切法無常。
諸法相起即是不起，本無生滅，無常性常，故說一切法常。
是謂如來離能所取，不起分別，善巧說法。 ^464c27

爾時世尊重說頌言：「一向及反問，分別與置答
〔至〕一切皆無記。」 ^465a8

言如來四種言說者：一謂隨問而答，名為一向。
如問：一切眾生悉生死也？
應一向答：悉皆生死。
二謂如有問者，反問令答，名為反詰。
三謂根熟問者廣為分別。
如問一切眾生死復生也？
應當分別，有煩惱者死而復生，無煩惱者死已不生。
四謂折伏外道故須置答。
如問身與煩惱、雞子雞母孰為先後？
故止而不答也。如數論計有，勝論計非有，
言諸外道有無等見，皆不可記。 ^465a9

「以智觀察時，體性不可得，以彼無可說，故說無自性。」 ^465a18

明正智觀察自性非有，通頌前一切法不生等六門也。 ^465a19

爾時大慧菩薩摩訶薩〔至〕「須陀洹行差別相。」 ^465a21

大慧因上愚夫分別妄法，生聲聞乘種性，
然聲聞法中有四果差別，故舉四果差別以請問。
行謂因行，須陀洹人所修因行，正欲趣向阿羅漢果。
根有利鈍，故有差別之異。 ^465a22

「我及諸菩薩摩訶薩〔至〕普令眾生悉得饒益。」 ^465a26

言方便相者，四果修行方便相也。
須陀洹，此云預流。
謂從凡夫地修七方便、起八忍八智，斷三界四諦下八十八使分別惑，
斷至八十七品名初果向，八十八品盡名初果，
創入聖人流類，故名預流也。
斯陀含，此云一往來。
謂初果見道已，起九無間道、九解脫道，斷三界九地共九九八十一品修惑也。
且欲界一地九品修惑，共潤七生。
在初果身中，斷欲界前五品盡，名二果向，六品盡名二果。
從此命終，更須一往天上、一來人間，斷餘三品惑，故云一往來也。
阿那含，此云不來。
謂已在二果身中，斷欲界九品修惑，至八品盡，
名三果向，至九品盡名三果。
一往色界天上，不還來欲界受生，故云不來。
已上三果人，名有學也。
阿羅漢此有三翻：一云殺賊、二云無生、三云應供。
謂在三果身中，斷上二界八地，八九七十二品修所斷惑，
斷至七十一品，名第四果向，斷七十二品盡，名第四阿羅漢果無學位。
是以但盡凡情，別無聖解，菩薩得是善巧，
為眾生說如是聲聞法、如是菩薩法，令其證得人法無我、
淨惑智障，於諸地相究竟通達，至如來所證境界，
得佛法身法財，益物無盡。
以有此利故，請如來說四果差別。 ^465a27

佛言「諦聽！當為汝說〔至〕差別有三，謂下中上。」 ^465b21

上問：諸須陀洹，須陀洹行。
今答云：諸須陀洹果，言互顯故，利鈍不同，故有三耳。 ^465b22

「大慧！下者於諸有中〔至〕上者即於此生而入涅槃。」 ^465b24

七反生者，謂欲界一地，九品俱生煩惱，共潤七生也。
初品潤二生，次三品各潤一生，次二品共潤一生，後三品共潤一生。
明須陀洹極鈍者，未斷欲界惑，故人天七反得阿羅漢。
喻如毒蛇噬人，七步即死。
何以不四六？為大力故。
何以不八？為毒力故。
以譬須陀洹何以不六生？
煩惱力強故。何以不八生？
無漏業成熟故。中機者，或三生五生，得阿羅漢涅槃果。
上機者，即此一生，得阿羅漢果，名現滅須陀洹，不說中間經於二果。 ^465b25

「大慧！此三種人斷三種結〔至〕得阿羅漢果。」
言須陀洹雖利鈍三種不同，通斷三種結也。
謂於五取蘊，執我我所名身見，是一結。
於諸諦理，猶豫不決，疑佛與外道，不知何者為正？
是二結。謂於妄見，隨順外道非理戒禁，
執為最勝，能得清淨，是三結。
問：能已永斷見道所斷一切煩惱，得須陀洹果。
何故但言此三種人，即斷三結耶？
答：最勝所攝故，謂此三種結，障解脫得，最為殊勝。
所以者何？由薩迦耶見，執取五蘊為我我所，
深生愛樂，故於大苦聚不生厭離、於勝解脫無發趣心。
或有有情雖已發趣解脫，然由戒禁取及疑，
僻執邪道疑正道故，便邪出離及不正出離。
又此三結，是迷所知境因故、迷見因故、
迷對治因故，如《大般若經》說「斷三結，名預流果；
薄貪瞋癡，名一來果；斷順下分五結永盡，
名不還果；斷順上分五結永盡，名阿羅漢果；
令所有集法皆成滅法，名獨覺菩提；永斷一切習氣相續，名為無上正等菩提。」
此皆約通教獨舉其要也。
言上上勝進得阿羅漢者，謂須陀洹所斷諸結分為九品，
能斷諸結者智，亦分為九品。
若初學人智慧微弱，名下下之智，能斷上上之結；
久學智慧名了，名上上之智，能斷下下結，得阿羅漢涅槃果。 ^465c6

「大慧！身見有二種〔至〕見人無我即時捨離。」
《唯識論》言「貪、瞋、癡、慢、疑、身見、邊見、邪見、
見取、戒禁取，如是總別十 " resp=煩惱中，
六通俱生及分別起，任運思察俱得生故。
疑及邪見二取四種，唯分別起。
要由惡友及邪教力，自審思察方得生故。」
經言身見有二種，謂俱生及分別。
譬依緣起自性，種種妄計執著性生。
如依俱生有分別起，謂依五陰起妄想身見，
以彼妄想不實故，非有無法，愚夫橫執。
如陽焰中無水，鹿渴所逼故，妄作水想。
此分別身見，由無智慧故，執我我所久遠相應。
須陀洹觀雖有五陰合成此人，中無有我也。
令審觀故見人無我，即時捨離，斷分別身見。 ^466a1

「大慧！俱生身見〔至〕貪則不生是名身見相。」
言能普觀自身與他身齊等，受想行識諸陰與色陰俱，
有名無體、無自性相。
觀色陰從四大種所造，展轉相因而生，
四大中既無主宰，誰能合集以成色乎？
色陰有質尚空，況受等四陰無色相故，豈非空耶！
如是觀察，明見有無俱妄不實，五陰無體，身見即斷。
凡貪愛者為有身見，捨身見故貪從何生？
故《法華》云「諸苦所因，貪欲為本。」
貪不生故，是名斷身見相。 ^466a14

「大慧！疑相者於所證法善見相故〔至〕是名疑相。」 ^466a24

謂於所證四真諦法善見彼相故，決定能斷二種妄想身見故，
疑無從起，亦不於天魔外道凡夫處生大師想。
起於淨見，是名斷疑相。 ^466a25

「大慧！何故須陀洹不取戒禁〔至〕是名戒禁取相。」 ^466a29

言須陀洹不取未來受生戒，觀有生處即有諸苦，不求受生處樂。
夫其取者，謂諸愚夫於三有中，求五欲樂，
苦行修習精進持戒，願生彼處。
如難陀為求女色持戒，即其類也。
須陀洹人，不取未來受生處五欲樂，唯求所證最勝無漏四真諦理無分別法，
方便受持修行正戒，是名斷戒禁取相。 ^466b1

「大慧！須陀洹人捨三結故〔至〕是故捨彼非涅槃貪。」 ^466b8

凡夫不能捨三結、不達人無我，由於身見，保此我故。
貪名利以榮我，瞋違情境恐侵害我，愚癡錯解非理計校。
不知五蘊都無我主，但是形骸之色、妄想之心，
從無始來，因緣力故念念生滅，相續不窮。
如水涓涓、如燈焰焰，身心假合似一似常。
凡愚不覺，執之為我，故起諸結。
須陀洹人如上所觀五蘊無主，捨三結故，離貪瞋癡。
凡夫貪五欲、聲聞貪出世涅槃，故言貪有多種。
女色為甚，故獨言捨纏綿欲；及得三昧正受樂故，未能斷涅槃貪。
菩薩乘者，於此二種貪，悉能捨故。 ^466b9

「大慧！云何斯陀含果〔至〕而般涅槃是名斯陀含。」 ^466b20

不了色相者，起色分別。
斯陀含觀照種種色相從妄想生，故於人天一往來已，
善修禪定智慧，我見不生，盡苦邊際而得涅槃，是故名斯陀含。 ^466b21

「大慧！云何阿含果〔至〕更不還來是名阿那含。」 ^466b25

阿那含又云出欲淤泥，以欲界煩惱猶如淤泥。
阿那含者已出欲界，皆生色界。
觀三世色性無實，見凡有生處即有諸苦過惡。
煩惱習不起，捨離諸結，更不還欲界受生，
即於色天而盡諸漏，是故名阿那含。 ^466b26

「大慧！阿羅漢者〔至〕分別永盡是名阿羅漢。」
言阿羅漢修行四禪及三三昧，了八解脫、
分證十力，三明六通皆已成就，煩惱發業所招諸苦妄想永滅，
是故名阿羅漢。 ^466c2

大慧言：「世尊！阿羅漢有三種〔至〕於彼示生。」
《瑜伽論》及《法華論》說「聲聞有四種：一決定種性，
亦名趣寂；二增上慢，此是凡夫得第四禪，
謂阿羅漢；三退已還發大菩提心，亦名不定種性，
如法華會舍利弗等得記聲聞，是其類也；
四者應化非真，謂佛及菩薩變化示現，引實聲聞向大乘故。」
此經所問，除增上慢，止有三種，謂說何者？
佛告大慧，所說趣寂定性羅漢，斷四住煩惱，
出生死苦，得涅槃者，非是其餘。
退已還發大菩提心者、已曾發善巧廣大行願成熟有情佛所化者，
為莊嚴諸佛國土及眾會眷屬，於彼示生作阿羅漢。 ^466c6

「大慧！於虛妄處說種種法〔至〕自心所見得果相故。」 ^466c18

言為妄想眾生處說種種法，斷諸煩惱所證四果，
如實所知行禪者及諸禪三昧，皆性離故，唯自心量虛妄所見得果相耳！ ^466c19

「大慧！若須陀洹作如是念〔至〕及諸結不斷。」
此明初果斷結，終不起念我能斷結；若起念者應有二過，則墮身見及三結等悉不斷故。
例餘三果亦復如是，故《金剛經》佛問：「須菩提！
須陀洹等至阿羅漢，能作是念我得須陀洹等四果否？」
須菩提皆言：「不也。
世尊！若作是念，即為著我人眾生壽者。」
雖曰權乘昧劣，苟非離麁妄念，亦不能斷分段生死。 ^466c22

「復次大慧！若欲超過諸禪無量〔至〕不離心故。」 ^467a1

言欲超過聲聞諸禪四無量心，及無色界四空定等，
得如來三昧者，當離三界自心妄想相。
大慧！聲聞極果即以想受滅定而為究竟。
若謂超心量者，不然。
何以故？妄想心未滅故。 ^467a2

爾時世尊重說頌言：「諸禪與無量，無色三摩提，
及以想受滅，唯心不可得。」 ^467a6

諸禪，謂四禪也。無量，即慈、悲、喜、捨，度眾生四無量心也。
無色三摩提，四無色定也。
想受滅，謂四禪、四無色定、受想悉寂滅也。
皆唯心量，彼悉無有，故云唯心不可得。 ^467a7

「預流一來果，不還阿羅漢，如是諸聖人，悉依心妄有。」 ^467a12

次明四果亦不離妄想心量，故言如是諸聖人悉依心妄有。
《圓覺經》曰「有妄業故妄見流轉，厭流轉者妄見涅槃。」 ^467a13

「禪者禪所緣，斷惑見真諦，此皆是妄想，了知即解脫。」 ^467a16

初頌明所修行法，次頌明能證之人。
此第三偈能所合明，並不離妄想心量，
若如實覺，為妄計生死故說涅槃，所治生死既無，
能治涅槃亦遣，故得菩薩一切解脫。 ^467a17

「復次大慧！有二種覺智〔至〕及取相分別執著建立智。」 ^467a21

因上偈言了知即解脫，然知覺有不解脫者，故舉二種覺智以簡優劣。
謂觀察知人法二無我，是正覺智。
不知人法二種我空，取相執著建立有我，
如是了知是邪覺智，不得解脫。 ^467a22

「觀察智者謂觀一切法〔至〕如是觀法汝應修學。
云何取相分別執著建立智〔至〕是名二種覺智相。」 ^467a27

凡夫計執有大種性相，妄想分別，以宗因喻五分論法，
成於不實而妄建立，是名邪正二種覺智相。
如來以榍出榍，如前破外道計，亦說三支比量五分論也。 ^467a29

「菩薩摩訶薩知此智相〔至〕光明照耀百佛世界。」 ^467b4

若菩薩摩訶薩達妄即真，知此二種覺智相，
了人法空，我不可得，以離念無相智而於地前勝解行位，
善巧觀察，即入初地，得大乘光明等百三昧門，
以彼勝力見百佛，乃至光明照燭百佛世界。
故《攝論》云「菩薩入初地時，證十百明門：
一於一剎那頃，證百三摩地；二以淨天眼，
見百佛國；三以神通力，能動百佛世界；
四能往百佛世界，教化眾生；五能以一身化百類身形，
令有情見；六能成就百類所化有情；七若為利益能留身住世百劫；
八能知前後際百劫事；九能以智慧，入百法明門洞達曉了；
十能以身觀百類眷屬，餘地倍倍增勝。」 ^467b5

「善能了知上上地相〔至〕自覺境界三昧勝樂。」 ^467b18

言第二離垢地，乃至如來地，皆是成就初地之中十無盡願。
事見《華嚴》等經，餘義經文自顯。 ^467b19

「復次大慧！菩薩摩訶薩當善了知大種造色。」 ^467b22

因上外道計有四大種性，造出四大色相故，
次勸菩薩當善了知大種造色，令知無實。 ^467b23

「云何了知？大慧！〔至〕住如實處成無生相。」
言無生者，通說有二：一理無生，圓成實性本不生故；
二事無生，緣生之相即無生故。
言住如實處成無生相者，謂觀三界唯心所現，
離我我所，能證理事俱無生也。 ^467b25

「大慧！彼諸大種云何造色〔至〕大種造色生。」
此出外道妄計有四大種生造色也。
謂彼妄想計有津潤之性為水大種，生內外水界，
內即血汗流液，外則河海泉源。
有炎熾成熟之性為火大種，生內外火界，
內則體含煖氣，外則焚燎萬物。
有飄動之性為風大種，生內外風界，內則氣息運動，外則萬籟俱吟。
有色質分齊之性為地大種，生內外地界，
內即皮肉筋骨，外則原濕丘陵。
妄想計有堅濕煖動離於虛空，由執邪諦，
不了五陰虛假積聚、本無自性，言由大種造色生，故上佛告菩薩應善了知。 ^467c1

「大慧！識者以執著種種〔至〕於餘趣中相續受生。」 ^467c13

言識者，即上五陰中妄識也，由迷真心而成，以執著種種言說境界為親起因故。
作業受生，於諸趣中相續不斷。
當知內身外境，四大五陰，但是分別心量所現。 ^467c14

「大慧！地等造色有大種因〔至〕外道分別非是我說。」 ^467c18

非四大種為大種因，謂皆由心現也，故結云此大種造色相，
是外道妄想分別。 ^467c19

「復次大慧！我今當說五蘊體相〔至〕非諸聖者。」 ^467c21

自下復破五蘊皆空，無自性相，非獨色陰四大不實。 ^467c22

「諸聖但說如幻所作〔至〕是名諸蘊自性相。」
言聖人雖見五蘊，了知不實唯假施設，
離異不異、如幻如夢。
故《大般若》云：若菩薩摩訶薩修行般若波羅蜜多時，
如實知色猶如聚沫，性不堅固；如實知受猶如浮泡，
虛偽不住速起速滅；如實知想猶如陽焰，
水不可得，虛妄渴愛而起是想；如實知行猶如芭蕉，
葉葉析除實不可得；如實知識猶如幻事，
眾緣和合假施設有，相雖似有而無其實，是故五蘊無別所有。
不了如來所證境界，見有蘊法，執著分別常現在前，是名妄想諸蘊自性相。 ^467c24

「大慧！如是分別汝應捨離〔至〕猶如大地普益群生。」 ^468a6

寂靜法者，謂諸法實相，從本已來無有起相也。
餘義如文。 ^468a7

「復次大慧！涅槃有四種。」
上明覺智，以顯生德優劣；此明涅槃，辨其顯德邪正，是謂菩提涅槃二轉依果德也。 ^468a9

「何等為四？謂諸法自性無性涅槃〔至〕非我所說。」 ^468a12

外道計諸法體性是有名自性，後除為無名無性，以冥諦為涅槃。
又計有諸法相名種種相性，後觀為無名無性，以神我為涅槃。
又通計性相是有名自相性，亦後觀為無名無性，以妄覺為涅槃。
上三種正出外道計，又斷五陰六道中流注，
以人無我為涅槃，是二乘涅槃。
以見有五陰，亦同外道。
故《楞嚴經》聲聞緣覺墮定性者，皆云違遠圓通，背涅槃城。 ^468a13

「大慧！我所說者分別爾炎識滅，名為涅槃。」
前謂證自智境界，轉所依藏識為大涅槃。
復云：一切識自性習氣，藏識意識見習轉已，我及諸佛說名涅槃。
此又獨言分別所知境界識滅，名為涅槃。
離通別稱異，皆欲諸識習種現行俱滅也。
次文問答可見。 ^468a21

大慧言：「世尊！豈不建立八種識耶〔至〕七識得生。」 ^468a27

如來言：「分別識滅名涅槃。」
大慧疑之與前說異，故問：「豈不建立八種識耶？
而獨言爾炎識滅，非餘七識皆滅。」
佛語大慧：「以彼意識通三性故，起惑、造業與諸識為因，及緣境界故。
餘七種識依之而起。
意識若滅，則餘識不生。」 ^468a28

「大慧！意識分別境界〔至〕思量隨轉無別體相。」 ^468b4

言六識了境起計著時，生三習氣，熏習增長阿賴耶識，
由是末那第七意俱，執我我所，恒審思量相續隨轉，無別體相。 ^468b5

「藏識為因，為所緣故〔至〕心聚生起展轉為因。」 ^468b8

又根本識為因，變起根身種子器界為所緣故，
故云執著自心所現境界諸心聚生，是謂從種起現，
由現生種，現種無性猶如茭蘆，遞相為因，故云展轉為因。 ^468b9

「大慧！譬如海浪〔至〕是故意識滅時七識亦滅。」 ^468b13

如海中波浪互相排引，亦展轉相生。
色聲香味觸，是自心現境界風，吹動諸識念念起滅，亦復如是。
故言意識滅時，餘七識亦滅。 ^468b14

爾時世尊重說頌曰：「我不以自性，及以於相作。」 ^468b17

頌上外道四種涅槃，謂我不以自性作相滅，以冥諦等為涅槃。 ^468b18

「分別境識滅，如是說涅槃。」
頌上妄見境界識滅，是如來涅槃。 ^468b20

「意識為心因，心為意境界，因及所緣故，諸識依止生。」 ^468b22

頌上八識展轉互為因。 ^468b23

「如大瀑流盡，波浪則不起，如是意識滅，種種識不生。」 ^468b24

如流盡則無波，以譬意識滅，餘七識亦不生。
頌上喻并法合也。
問：前云諸外道說，取境界相續識滅，即無始相續識滅。
又云聲聞妄計未來根境滅，以為涅槃，
根境既滅，識亦不生。
今言如是意識滅，種種識不生，與彼外道二乘何以異也？
答：外道見身壞命終六識不取境，不知但是妄緣離故，
計謂相續六識滅，即無始相續識滅，墮落斷見。
二乘雖未來根境滅，相續六識但現行滅，而習種實未滅也。
此謂賴耶識中意識習種種相續永滅，
則餘七識亦隨滅，故不同耳。 ^468b25

「復次大慧！我今當說〔至〕不更取著妄所計相。」 ^468c7

因上言妄想分別爾炎識滅，名為涅槃。
今正明滅妄想識差別通相，令諸菩薩了知不實，
超諸妄想到如來境界，知外道法諸見不生，
離能所分別，於緣起中不復妄計也。 ^468c8

「大慧！云何妄計自性差別相〔至〕妄計自性差別相。」 ^468c12

徵列十二種妄分別名，義如下釋。 ^468c13

「云何言說分別〔至〕是名言說分別。」
計著種種音聲章句，以為有性，名言說分別也。 ^468c14

「云何所說分別〔至〕是名所說分別。」
計有五法三自性，名所說分別。 ^468c16

「云何相分別〔至〕是名相分別。」
言計有四大相，是名相分別。 ^468c18

「云何財分別〔至〕是名財分別。」
計有財利慳貪取著，名財分別。 ^468c20

「云何自性分別〔至〕是名自性分別。」
如計有四大性，言地性堅、水性濕、火性熱、
風性動，乃至真俗，各有自性不同，名自性分別。 ^468c22

「云何因分別〔至〕是名因分別。」
言若因若緣，有無分別因相生。
是名因分別。 ^468c25

「云何見分別〔至〕是名見分別。」
依此有無起四句見，是名見分別。 ^468c27

「云何理分別〔至〕是名理分別。」
於五蘊中計我我所，說虛妄法，是名理分別。 ^468c29

「云何生分別〔至〕是名生分別。」
計有無法定從緣生，是名生分別。 ^469a2

「云何不生分別〔至〕是名不生分別。」
計諸法本不生，無有體性、不假緣起，從因緣生者無因無果，
是名不生分別。 ^469a4

「云何相屬分別〔至〕是名相屬分別。」
計有為諸法，俱有因果遞相繫屬，如以金為縷，
金即在縷、縷即在金，是名相屬分別。 ^469a7

「云何縛解分別〔至〕是名縛解分別。」
計有煩惱能縛眾生，後時修道能解眾生，
如人先以繩縛，縛已復解亦復如是，名縛解分別。 ^469a10

「大慧！此是妄計性差別相〔至〕若有若無。」
言愚夫妄計有無，生此分別。 ^469a13

「大慧！於緣起中〔至〕凡愚分別見異於幻。」
於依他緣起中生種種妄想自性，如依呪術見諸幻事，
愚夫妄想見異於幻，計有種種實物。 ^469a15

「大慧！幻與種種〔至〕於幻有無不應生著。」
言呪術與種種物離一異也。
若種種物異呪術者，呪術不應與種種物為因；
若言種種物與呪術一者，呪術與種種物應無差別。
然見呪術與種種物差別，是故離異不異。
故告大慧及諸菩薩，如依幻術生種種物，
離一異有無，莫計著也。 ^469a18

爾時世尊重說頌言：「心為境所縛，覺想智隨轉。」 ^469a25

言愚夫妄心為生死境界所縛，妄想智隨境界轉也。
覺謂妄覺也。 ^469a26

「無相最勝處，平等智慧生。」
無相處八地也，最勝處佛地也。
言上二地得生死涅槃平等。 ^469a28

「在妄計是有，於緣起則無。」
如依藤計蛇，妄情謂有，於藤緣起，蛇相實無。 ^469b1

「妄計迷惑取，緣起離分別。」
言妄計惑心取藤為蛇，緣起藤體實非蛇相。
此一行舉緣起破妄計也。 ^469b3

「種種支分生，如幻不成就，雖現種種相，妄分別則無。」 ^469b6

謂有種種名相支分生，如幻所起則不成種種，
雖現諸相，了妄分別則皆無實。
《唯識論》云「依他起自性，分別緣所生。」
此一行破緣起也。 ^469b7

「彼相即是過，皆從心縛生，妄計者不了，分別緣起法。」 ^469b11

彼緣起相即是過者，謂從心縛煩惱而生，
愚人不了，故分別為實有無。 ^469b12

「此諸妄計性，皆即是緣起。」
上言緣起從妄計心縛生，此又謂妄計性從緣起生，即是緣起也。 ^469b14

「妄計有種種，緣起中分別。」
此妄計性種種，於緣起中生計度分別，
故《唯識》云「由彼彼遍計，遍計種種物，此遍計所執，自性無所有。」 ^469b17

「世俗第一義，第三無因生。」
明有世俗諦，第一義諦，無有第三。
若說第三諦，即同外道無因生也。 ^469b20

「妄計是世俗，斷則聖境界。」
由妄計緣而生三界、生死、有無一切諸法，即是世諦。
若了緣無性妄想滅，即是聖人所行境界第一義也。
故《唯識論》謂諸法性略有二種：一者虛妄，
謂妄計所執；二者真實，謂圓成實。
復有二種：一者世俗，謂依他起；二者勝義，謂圓成實。
故云「圓成實於彼，常遠離前性。」
謂於依他，若離妄計即圓成實，故云斷則聖境界。 ^469b23

「如修觀行者，於一種種現，於彼無種種，妄計相如是。」 ^469c2

如二乘外道修觀行者，若作青想觀時，
天地萬物莫不皆青，赤黃白等亦復如是。
元無青處，正作青想，即是青也，即是無青處見青。
以譬凡夫外道，妄見有無生死諸法，亦是無生死諸法處妄見有也，
故言妄計相如是。 ^469c3

「如目種種翳，妄想見眾生，彼無色非色，不了緣起然。」 ^469c8

不覺緣起唯假施設者，亦如不覺垂髮火輪不實耳。 ^469c9

「如金離塵垢、如水離泥濁、如虛空無雲，妄想淨如是。」 ^469c11

此言離妄計垢濁，了緣起雲翳，即是圓成清淨實性，故以上三為喻。 ^469c12

「無有妄計性，而有於緣起，建立及誹謗，斯由分別壞。」 ^469c14

計緣起為有名建立，計妄想為無名誹謗。
言作此有無見者，由妄分別，自破正見。 ^469c15

「若無妄計性，而有緣起者〔至〕而得有緣起。」
上二句牒計，次一偈明因妄想生緣起，即正破也。 ^469c17

「相名常相隨，而生於妄計，以緣起依妄，究竟不成就。」 ^469c20

此上二句明因緣起又生妄想，次二句又破緣起依妄，
亦同妄計無有自性，了茲緣妄竟無所成。 ^469c21

「是時現清淨，名為第一義。」
若度妄想，即名聖人第一義諦圓成實性。 ^469c24

「妄計有十二，緣起有六種。」
頌上十二種分別，由六塵境界風飄動而有。 ^469c26

「自證真如境，彼無有差別。」
自覺聖智所證境界，了彼緣妄故無差別。 ^469c28

「五法為真實，三自性亦爾，修行者觀此，不越於真如。」 ^470a1

言修行者，觀五法三自性體無二相，即是如如。 ^470a2

「依於緣起相，妄計種種名，彼諸妄計相，皆因緣起有。」 ^470a4

言緣起妄計，更互相生，俱無有力，不能自立。 ^470a5

「智慧善觀察，無緣無妄計，真實中無物，云何起分別？」 ^470a7

言聖人自覺智慧觀察時，無有緣起性，
亦無妄計自性，即是正智如如圓成自性。
云何愚夫為作妄想覺知，何所求也？ ^470a8

「圓成若是有，此則離有無，既已離有無，云何有二性？」 ^470a11

圓成實性是真實有，圓、常、淨、妙，離妄有無，本無二性。 ^470a12

「妄計有二性，二性是安立，分別見種種，清淨聖所行。」 ^470a14

為妄計故，有妄計緣起二自性。
聖人方便隨情說法，亦權安立，令知妄想種種清淨，是聖人所行處故。 ^470a15

「妄計種種相，緣起中分別，若異此分別，則墮外道論。」 ^470a18

此明佛法知生死緣起法，從自妄想心中生。
若計生死、有無諸法異於妄想，從微塵、
冥諦、自在等生者，即外道論也。 ^470a19

「以諸妄見故，妄計於妄計，離此二計者，則為真實法。」 ^470a22

諸見者五惡見也。
因見外境與妄識俱，故生妄想，故言妄計於妄計。
能離緣起妄計二種妄想見者，即是正智所證如如真實法也。 ^470a23

大慧菩薩摩訶薩〔至〕「於佛法中不由他悟。」
大慧因上言自證真如境，了彼緣妄無有差別，
故舉能證自覺聖智，及所證一乘行相以請問。
欲得是善巧，不隨他教而自悟入。 ^470a27

佛言：「諦聽！當為汝說〔至〕名自證聖智行相。」
言此自覺聖智非言說所及。
前聖所知，悲誨有情，轉相傳授，說諸法無性，但妄想分別為患耳。
依諸聖教無妄分別，即自證入。
然此妄想雖本無體，由無始來習以成性，
要假靜緣觀照自覺，非由他悟。
離妄想見，即能漸次進入佛位。
如是修行，是故名為自覺聖智相。 ^470b2

「云何名為一乘行相〔至〕梵天王等之所能得。」 ^470b9

言一乘者即一心也，以包含運載為義。
若攀緣取境，則運入六趣之門；若妄想不生，則運至一實之地。
故佛語大慧：離能所取如實而住，是則了生死妄，
即涅槃真，頓悟一心更無所趣，故非凡夫二乘邪劣心行所能知爾。 ^470b10

大慧白言：「世尊〔至〕而得解脫非自所得。」
上言一乘非餘外道、二乘、梵天王等之所能得，
即知如來方便說三乘，故問何故說有三乘，而不說一乘？
佛語大慧：「一乘人知生死自性是涅槃故，
聲聞、緣覺無自涅槃法故。
我說一乘，以彼但依厭離世間調伏修行而得解脫，
非自己力得涅槃法，是故不為說一乘耳。 ^470b15

「又彼未能除滅智障〔至〕是故我說以為三乘。」 ^470b22

如上過未滅，不堪受大法，故如來說三乘。 ^470b23

「若彼能除一切過習〔至〕獲不思議自在法身。」 ^470b24

言二乘味著三昧樂，作涅槃想，若能滅彼智障及業習氣，
覺法無我，度不思議變易死，爾時方離三昧所醉，於劣無漏三昧中覺悟。
既覺悟已，自知住有餘地，起上上昇進，
如實修行，諸功德滿足，亦得如來自在法身。 ^470b25

爾時世尊重說頌言：「天乘及梵乘，聲聞緣覺乘，
諸佛如來乘，諸乘我所說。」 ^470c1

此一行頌上諸乘名也。 ^470c2

「乃至有心起，諸乘未究竟〔至〕我說為一乘。」
言有心動計有諸乘，即非究竟。
若妄想心滅，即無諸乘，亦無能乘諸乘之人，
以無人故，亦不建立諸乘，是名一乘。 ^470c4

「為攝愚夫故，說諸乘差別〔至〕平等智解脫。」
引導眾生故說三乘解脫。
離諸煩惱是二乘解脫，謂但盡分段生死名為解脫，其實未得一切解脫。
達法無我平等大智，即是如來真解脫。 ^470c8

「譬如海中木，常隨波浪轉〔至〕猶被習氣縛。」
言聲聞雖斷現行煩惱，未斷所知及根本無明，猶被習氣自共相風飄激其心。
譬海中木常隨浪轉。 ^470c13

「三昧酒所醉，住於無漏界〔至〕乃至劫不覺。」 ^470c16

味著滅定，住於人空無漏界中，以為涅槃，
未至佛究竟地，然亦不退更作凡夫。
以得三昧身，自謂是佛，乃至劫數不覺，未至佛果。 ^470c17

「譬如昏醉人，酒消然後悟，聲聞亦如是，覺後當作佛。」 ^470c21

言若於無漏界覺，自知住化城，未達寶所，
更起勝行集諸功德，後亦當得佛無上身。
pin:: 
#  4 佛心品(五-七)

## 1
佛心品第四 ^470c22

將釋此品，義有三門：初敘來意、二釋品名、三釋經文。 ^470c26

初來意者，上品通明心生滅門覺與不覺二義，
攝一切法，生一切法，故但總名〈集一切法品〉。
自下凡十三品，別明心生滅門覺與不覺二義，生攝一切法。
此品居首，故次來也。 ^470c27

二釋品名者，梵音佛陀，此云覺者。
梵乾栗陀耶，此名真實心，即一切佛自性離垢妙淨明心也，
故名〈佛心品〉。 ^471a2

次經文下正釋經文，餘品文前亦各有三門，
應准思之，更不開釋。 ^471a4

爾時佛告大慧菩薩摩訶薩言〔至〕大慧言：「唯。」 ^471a7

因上言自覺聖智證一乘道以成法身故，
即明法身大悲起用，作種類身以化眾生，故次明三種意成身也。 ^471a8

佛言：「大慧！意成身有三種〔至〕入初地已漸次證得。」 ^471a11

言三種意成身，是諸修如實行者，從初地以上至佛地以來，
麁細優劣有此三類耳。 ^471a12

「大慧！云何入三昧樂意成身〔至〕入三昧樂意成身。」 ^471a14

明從初地至七地以還菩薩，要須入禪定正受，
始能現作種種身，如意遍至而無障礙。
言入三昧樂正受時，離諸妄心、寂然不動，
心海常安不起識浪，知一切境界，唯自心現，
本無所有，是故名為三昧樂正受意成身。
經家好略，舉中三地意該前後，以明七地也。 ^471a15

「云何覺法自性意成身〔至〕是名覺法自性意成身。」 ^471a21

言八地菩薩，覺了諸法猶如幻夢，不須入定，
能現種種身，猶如意生也。
如幻故心轉所依，住如幻等十三昧王，
及餘無量三昧，能現自在神通，速疾如意等，
非是四大所造，形容如似四大造也。
一切色相，種種支分具足莊嚴，普入佛剎以化眾生，
達諸法性如幻夢不實，是故名為覺法自性意成身。 ^471a22

「云何種類俱生無作行意成身〔至〕三種身當勤觀察。」 ^471a29

明十地至如來地，了達諸佛自證聖智境界，
無量種類異機同感，應無前後一時俱生，猶如意生而無障礙。
現此種類不須作意，故言無作行。
是故法身大悲起用三意成身，當勤修學。 ^471b1

爾時世尊重說頌言：「我大乘非乘，非聲亦非字，
非諦非解脫，亦非無相境。」 ^471b6

佛言我不對小乘說大乘，明佛乘非聲說文字，
非實非虛，非解非縛，亦非有無境界。 ^471b7

「然乘摩訶衍，三摩提自在，種種意成身，自在花莊嚴。」 ^471b10

然此如來所得大乘，因上自覺聖智證一乘道，法身起用現意成身也。
三摩提自在者，頌上入三昧樂意成身也。
種種意成身者，頌種類俱生無作行意成身也。
自在花莊嚴，頌覺法自性意成身也。 ^471b11

爾時大慧菩薩摩訶薩〔至〕「當為汝說。」
大慧言：「唯。」 ^471b16

因上言三種意生身，欲明三種意生身，
要因無漏無間知故得，明五種內無間業是無漏之因。 ^471b17

佛告大慧：「五無間者〔至〕懷惡逆心出佛身血。」 ^471b20

此徵數列名。義有內外，如下釋。 ^471b21

「大慧！何者為眾生母？
謂引生愛與貪喜俱，如母養育。」 ^471b22

愛為根本，能引生死輪迴，還有貪愛與身俱起，
況如嬰兒緣於母故，養育成立。 ^471b23

「何者為父？所謂無明〔至〕斷二根本名殺父母。」 ^471b25

以無知故愛因此生，受識名色六入之身，故名無明為眾生父也。
六處聚落者，即六入身是也。
以無間智永斷癡愛根本，名殺父母。
故《淨名》云「從癡有愛，即我病生。」
謂一切惑使皆由是生也。 ^471b26

「云何殺阿羅漢〔至〕是故說名殺阿羅漢。」
諸惑習種隨諸有情眠伏藏識故，謂隨眠為怨。
明羅漢，習使微細不現，如鼠噬人，雖復瘡愈，遇雷微發。
以譬羅漢習使雖復不現，遇緣微發。
究竟斷此微細習使，名殺阿羅漢。 ^471c2

「云何破和合僧〔至〕究竟斷彼名為破僧。」
觀察五蘊如夢幻不實，無有色受想行識異相和合以成身，
名為破僧也。凡和合名僧，今五蘊亦名為僧，
了五蘊無體，因名破僧。
故《般若》云「照見五蘊皆空，度一切苦厄。」 ^471c7

「云何惡心出佛身血〔至〕名為惡心出佛身血。」 ^471c12

明不覺五陰諸法自共相是自心妄現不實故，
妄計有八識身，即有妄想覺知種種境界，
覺境界者名為佛也，依之起染故復名血。
以空無相願三無漏智，斷彼八識妄覺染污，名為惡心出佛身血也。 ^471c13

「大慧！是為內五無間。
若有作者，無間即得現證實法。」 ^471c18

內五無間是無漏因，此逆即順。
若有作者，無間即得自覺聖智，現證實法一乘道也。 ^471c19

「復次大慧！今為汝說外五無間〔至〕不生疑惑。」 ^471c22

上說行內五無間不入地獄，得現證實法，
恐人聞此謂行外五無間亦不入地獄，
故次明行外五無間得地獄苦，令聞是義不生疑惑也。 ^471c23

「云何外五無間〔至〕於三解脫不能現證。」
言若行此外無間者，不得三解脫無間樂，唯得地獄無間苦也。 ^471c27

「唯除如來諸大菩薩〔至〕尋即悔除證於解脫。」 ^472a1

明唯除佛菩薩及大聲聞，見餘作無間業者，
為勸發故，令除疑悔過，以神力變化示同其事，
譬如闍王弒父，身生惡疾懺悔，佛教作實相觀，
觀已惡疾即除，此闍王或是聖人化作。
化作此者有何利益？
欲勸實作外無間者發心懺悔也。 ^472a2

「此皆化現非是實造〔至〕終無現身而得解脫。」 ^472a8

無有實造無間業者，不得無間苦也。
言必得無間苦，終無現身得解脫。 ^472a9

「唯除覺了自心所現〔至〕離分別過方證解脫。」 ^472a11

又如闍王受佛化已，覺知自心妄現不實，
離我我所妄想執見，或未來世於異道身，
遇善知識，離於自心妄想見過，方得解脫。 ^472a12

爾時世尊重說頌言：「貪愛名為母，無明則是父
〔至〕是名無間業。」 ^472a15

此二頌，頌內五無間業，如經自明。 ^472a16

爾時大慧菩薩摩訶薩〔至〕「願為我說諸佛體性。」 ^472a18

因上識了境界則名為佛，非真佛故，須以三解脫無漏智斷之。
上佛不真須斷，更說何等而為真佛？
故有佛之體性以請問也。 ^472a19

佛言：「大慧！覺二無我〔至〕斷二煩惱是佛體性。」 ^472a22

諸佛體性即法身也，常為報化之所依故。
一切眾生曠劫漂沈，或墮邪小，而不能證者，良由二障。
二障不斷，由於二執，欲除二執，必假二空。
執障既亡，二死永斷，即聖性現前，應用塵沙，名之為佛。
故云覺人、法二無我，除惑、智二障，離分段、
變易二死，斷現行、習氣二煩惱，是故名為諸佛體性。
然諸障中煩惱尤甚，又別示其相，欲學者痛治之。 ^472a23

「大慧！聲聞、緣覺得此法已」〔至〕爾時世尊重說頌言：
「善知二無我，除二障二惱，及不思議死，是故名如來。」 ^472b2

頌上可知。注大乘入楞伽經卷第五
 ^472b4
