掌中論一卷
author:: 陳那菩薩造
translator:: 三藏法師義淨奉　制譯
jing:: 
論曰：謂於三界但有假名，實無外境，由妄執故。
今欲為彼未證真者，決擇諸法自性之門，
令無倒解，故造斯論。
頌曰：
　　於繩作蛇解，見繩知境無，
　　若了彼分時，知如蛇解謬。 ^884b14

論曰：如於非遠不分明處唯見繩蛇相似之事，
未能了彼差別自性，被惑亂故，定執為蛇。
後時了彼差別法已，知由妄執誑亂生故，但是錯解無有實事。
復於繩處支分差別善觀察時，繩之自體亦不可得。
如是知已，所有繩解，猶如蛇覺，唯有妄識。
如於繩處有惑亂識，亦於彼分毫釐等處知相假藉、
無實可得，是故緣繩及分等心所有相狀但唯妄識。
頌曰：
　　諸有假設事，詳觀自性時，
　　從他皆假名，乃至世俗境。 ^884b19

論曰：如於繩等支分之處別別分析審觀察時，
知無實體，唯是妄心。
如是應知，一切諸法但是假名，如瓶衣等物藉埿縷等成，乃至言說識所行境未至破壞名為瓶等。
言「從他」者，謂從世俗言說而有，非於勝義。
頌曰：
　　無分非見故，至極同非有，
　　但由惑亂心，智者不應執。 ^884c1

論曰：若復執云諸有假事至極微位不可分析、
復無方分是實有者，此即猶如空花及兔角等，
不可見故、無力能生緣彼識故，所執極微定非實有。
所以須說不可見因，由彼不能安立極微成實有故。
所以者何？由有方分事差別故。
猶如現見有瓶衣等物、東西北等，方分別故，斯皆現有支分可得。
若言極微是現有者，必有方分，別異性故。
是則應許東西北等支分別故。
此實極微理不成就，亦非一體。
多分成故、見事別故。
一實極微定不可得，如是應捨極微之論。
是故智者了知三界咸是妄情，欲求妙理不應執實。
頌曰：
　　妄有非實故，與所見不同，
　　由境相虛妄，能緣亦非有。 ^884c8

論曰：若言我亦於彼瓶衣等事許彼自性是不可得，
皆是妄識之所分別，然而緣彼相狀亂識是其實有，
觀健達婆城及幻人等，其識是有。
設有此識，亦非實故，與所見事不相應故。
此惑亂識，於所緣境作有性解。
彼事自性已明非有，境既是無，能緣妄識亦非實有，云何令彼妄識有耶？
然於世間不曾見有無能生種子有所生芽等？
由斯汝說幻城等喻道理不成。
頌曰：
　　斯皆是假設，善覺者能知，
　　智人斷煩惱，易若除蛇怖。 ^884c22

論曰：如說三界但有假名，瓶等麁覺既除遣已，知從名言而有其事。
善觀察者能了知已，即於繩處蛇怖除遣；
復審思惟，了彼差別，於繩等處妄執亦無。
如是觀時，一切能生離染之法，易速蠲除煩惱羅網，及諸業果自當斷滅。
有別頌曰：
　　智人觀俗事，當隨俗所行，
　　欲求煩惱斷，要明真勝義。 ^885a4

猶如世人於諸俗事瓶衣等處，以為實有名瓶衣等；
智者亦爾，當順世間而興言說，知非實有。
若樂觀察煩惱過失求解脫者，宜於如是真勝義中周遍推尋、
如理作意，於諸境處及能緣妄識煩惱繫縛不復生長。
掌中論一卷
 ^885a12
