
hui:: 
pin:: 
###  2
大般若波羅蜜多經卷第五百六十二
三藏法師玄奘奉　詔譯
第五分如來品第十五之二
爾時，欲界梵世天子，恭敬合掌俱白佛言：
「如是般若波羅蜜多最為甚深極難信解，
諸佛無上正等菩提，亦最甚深極難信得。」 ^900a7

爾時，佛告諸天子言：「如是！
如是！如汝所說。」 ^900a9

具壽善現便白佛言：「如我解佛所說義者，無上菩提非難信得。
何以故？以一切法畢竟空故，空中無法信證餘法。
所以者何？以一切法自性皆空，若為永斷如是法故說如是法，
此法亦空。由此因緣，於佛無上正等菩提，
能證、所證、能知、所知一切空寂，是故無上正等菩提非難信解、
非難證得，以一切法無不皆空，如是信知便證得故。」 ^900a10

佛告善現：「無上菩提能信證者不可得故，
無上菩提非實有故，無積集故，說難信得。」 ^900a18

時，舍利子語善現言：「以一切法畢竟空故，無上菩提極難信得。
所以者何？以一切法都無自性皆如虛空。
譬如虛空不作是念：『我當信得無上菩提。』
諸法亦爾，是故無上正等菩提極難信得。 ^900a20

「復次，善現！若佛菩提非難信得，則不應有如殑伽沙諸菩薩眾發趣無上正等菩提後還退轉，
故佛菩提極難信得。」 ^900a24

善現對曰：「於意云何？
色於菩提有退轉不？」 ^900a26

舍利子言：「不也！善現！」 ^900a27

「受、想、行、識於菩提有退轉不？」
舍利子言：「不也！善現！」 ^900a28

「離色，有法於菩提有退轉不？」 ^900a29

舍利子言：「不也！善現！」
「離受、想、行、識，有法於菩提有退轉不？」 ^900b1

舍利子言：「不也！善現！」
「色真如於菩提有退轉不？」 ^900b2

舍利子言：「不也！善現！」
「受、想、行、識真如於菩提有退轉不？」 ^900b3

舍利子言：「不也！善現！」 ^900b4

「離色真如，有法於菩提有退轉不？」
舍利子言：「不也！善現！」 ^900b5

「離受、想、行、識真如，有法於菩提有退轉不？」 ^900b6

舍利子言：「不也！善現！」
「真如於菩提有退轉不？」 ^900b7

舍利子言：「不也！善現！」
「離真如於菩提有退轉不？」 ^900b8

舍利子言：「不也！善現！」
時，具壽善現謂舍利子言：「若一切法諦故、
住故，都無所有皆不可得，說何等法可於無上正等菩提而有退轉？」 ^900b9

舍利子言：「如汝所說實無有法，亦無有情可於菩提說有退轉。
若爾，何故佛說三種住菩薩乘，但應說一，
又不應立三乘有異，唯應有一正等覺乘。」 ^900b12

時，滿慈子便白具壽舍利子言：「應問善現為許有一菩薩乘不？
然後可難應無三乘建立差別，唯應有一正等覺乘。」 ^900b15

時，舍利子問善現言：「為許有一菩薩乘不？」 ^900b18

善現報言：「真如頗有三種菩薩及三乘耶？」 ^900b19

舍利子言：「不也！善現！」
「真如頗有一菩薩乘一佛乘不？」 ^900b20

舍利子言：「不也！善現！」
「真如頗有一法可見名一菩薩及一乘耶？」 ^900b21

舍利子言：「不也！善現！」 ^900b22

時，具壽善現謂舍利子言：「若一切法諦故、
住故，都無所有皆不可得，菩薩三乘亦復如是，
如何可責有一、有三。
若諸菩薩聞說真如無差別相，不驚、不怖亦不沈沒，
是諸菩薩疾證菩提，定無退轉。」 ^900b23

爾時，世尊讚善現曰：「善哉！
善哉！汝今乃能為諸菩薩善說法要。
汝之所說承佛威神，一切如來隨喜汝說。
若諸菩薩於法真如無差別相深生信解，
聞說如是諸法真如，不驚、不怖亦不沈沒，
是諸菩薩疾證無上正等菩提，定無退轉。」 ^900b27

時，舍利子便白佛言：「若諸菩薩成就此法，定證無上正等覺耶？」 ^900c3

爾時，佛告舍利子言：「如是！
如是！是諸菩薩決定不墮聲聞等地。」 ^900c5

爾時，善現便白佛言：「若諸菩薩欲證菩提，應云何住？
應云何學？」 ^900c6

佛告善現：「若諸菩薩欲證菩提，於諸有情應平等住，
謂於彼類應起等心、慈心、悲心、喜心、捨心、
不異心、謙下心、利益心、安樂心、無瞋惱心、
如父母心，亦以此心應與其語。
善現當知！若諸菩薩欲證菩提，應如是住、應如是學。」
pin:: 
##  16 不退品
第五分不退品第十六 ^900c7

爾時，善現便白佛言：「我等當以何行、狀、相知是不退轉菩薩摩訶薩？」 ^900c14

佛告善現：「若諸菩薩能如實知異生、聲聞、
獨覺、菩薩及如來地，雖說有異，而於諸法真如性中，
無變異、無分別，皆無二、無二分。
是諸菩薩雖實悟入諸法真如，而於真如無所分別；
雖聞真如與一切法無二無別，而無疑滯；
雖聞諸法種種異相，而於其中無所執著。
是諸菩薩終不輕爾而發語言，諸有所說皆引義利，
終不觀他好惡長短，平等憐愍而為說法。
若諸菩薩成就如是諸行、狀、相，定於無上正等菩提不復退轉。 ^900c15

「復次，善現！是諸菩薩不觀外道沙門梵志形相言說，
謂彼於法實知實見，或能施設正見法門，
無有是處，終不禮敬外道天神，亦不供養而求勝福。 ^900c24

「復次，善現！是諸菩薩不墮惡趣，不受女身，
亦不生於卑賤種族，除為度脫彼有情類示同類生方便攝受。 ^900c28

「復次，善現！是諸菩薩常樂受行十善業道，
亦能方便勸他受行，乃至夢中亦無所犯。 ^901a1

「復次，善現！是諸菩薩諸所受持、思惟、讀誦種種經典令極通利，
皆為利樂一切有情。
恒作是念：『我以此法為諸有情宣說開示，當令一切法願滿足。』
復持如是法施善根，與諸有情平等共有迴向所求一切智智。 ^901a3

「復次，善現！是諸菩薩於佛所說甚深法門，
決定不生疑惑、猶豫，亦不迷悶，歡喜信受；
諸所發言皆為饒益，知量而說言詞柔軟；
寢寐輕少煩惱不行，入出往來心不迷謬；
恒時安住正念正知，進止威儀亦復如是；
諸所遊履必觀其地，安詳繫念正視而行，
運動語言常無卒暴；諸所受用臥具、衣服皆常香潔無諸臭穢，
亦無垢膩蟣虱等蟲；恒樂清閑常無疾病，身中無有八萬戶蟲。
所以者何？是諸菩薩善根增上出過世間，
如如善根漸漸增長，如是如是身心清淨。」 ^901a8

爾時，善現便白佛言：「是菩薩心云何清淨？」 ^901a18

佛告善現：「是諸菩薩如如善根漸漸增長，如是如是心中一切諂曲矯誑皆永不行。
由此因緣，一切煩惱及餘不善皆永息滅，
亦超聲聞及獨覺地，疾趣無上正等菩提，由此應知心常清淨。 ^901a19

「復次，善現！是諸菩薩不重利養、不徇名譽，
心離嫉慳、身無愆失，聞甚深法心不迷謬，
智慧深固恭敬信受，隨所聽聞皆能會入甚深般若波羅蜜多，
諸所造作世間事業亦依般若波羅蜜多方便善巧會入法性，
不見一事出法性者，設有不與法性相應，
亦能方便會入般若波羅蜜多甚深理趣，由斯不見出法性者。 ^901a23

「復次，善現！是諸菩薩設有惡魔現前化作八大地獄，
一一獄中化作無量百千菩薩皆被猛焰交徹燒然，
告菩薩言：『此諸菩薩皆由受得不退轉記，
故墮如是大地獄中，恒受如斯猛利大苦。
汝等既受不退轉記，當如此類受斯大苦。
是故汝等應疾捨棄大菩提心，可脫斯苦當生天上或生人中，
富貴自在受諸快樂。』
時，諸菩薩見聞此事，其心不動亦不驚疑，
但作是念：『若諸菩薩已受菩提不退轉記，
更墮惡趣受諸苦惱如愚異生，必無是處。
今見聞者定是惡魔所作所說，皆非實有。』 ^901b1

「復次，善現！是諸菩薩設有惡魔作沙門像，
來至其所說如是言：『汝先所聞、受持、讀誦甚深般若波羅蜜多相應經典皆是邪說，
應疾捨棄勿謂為真。
汝等若能速疾捨棄，我當教汝真淨佛法，令汝速證無上菩提。
汝先所聞非真佛語，是文頌者虛誑撰集，我之所說是真佛語。』
善現當知！若諸菩薩聞如是語心動驚疑，
應知未受不退轉記；若諸菩薩聞如是語心不驚疑，
但隨無作、無相、無生法性而住，應知已受不退轉記，
是諸菩薩諸有所作，不信他語，不隨他教而便動轉。
如阿羅漢諸有所為，不信他語，現證法性無惑無疑，
一切惡魔不能傾動，不退菩薩亦復如是，
一切聲聞、獨覺、外道、諸惡魔等不能破壞，令於菩提而生退屈。 ^901b12

「復次，善現！是諸菩薩設有惡魔來詣其所，
詐現親友作如是言：『汝等所行是生死法非菩提行。
汝等今應修盡苦道，速盡眾苦得般涅槃，
現在苦身尚應厭捨，況更樂受當來苦身！
宜自審思捨先所信。』
是諸菩薩聞彼語時心不驚疑，但作是念：『如是說者定是惡魔。』
時，彼惡魔復語菩薩：『欲聞菩薩無益行耶？
謂諸菩薩經如殑伽沙數大劫，以無量種上妙供具供養諸佛，
復於殑伽沙等佛所修無量種難行梵行，
親近承事如殑伽沙諸佛世尊，請問無量無邊菩薩所應修道云何應住？
云何應行？云何應學？
諸菩薩道，殑伽沙等諸佛世尊如所請問次第為說，
彼諸菩薩如教而住、如教而行、如教而學，
經無量劫尚不能證所求無上正等菩提，況今汝等可能證得！』
是時，菩薩雖聞其言，而心不動亦無疑惑。 ^901b26

「時，彼惡魔復於是處，化作無量苾芻形像，
告菩薩曰：『此諸苾芻皆於過去，經無數劫修無量種難行梵行，
而不能得無上菩提，今皆退住阿羅漢果，云何汝等能證菩提？』
是諸菩薩見聞此已，即作是念：『定是惡魔為擾亂我作如是事，
定無菩薩修行般若波羅蜜多，至圓滿位不證無上正等菩提，
退住聲聞、獨覺等地。』
復作是念：『若諸菩薩如佛所說修菩提行，
不證無上正等菩提，必無是處，當知今者所見所聞，定是惡魔所作所說。』 ^901c13

「復次，善現！是諸菩薩設有惡魔作苾芻像，
來至其所作如是言：『一切智智與虛空等，
無性為性自相本空，諸法亦然都無所有，
此中無法可名能證，亦無有法可名所證，
證處、證時及由此證皆不可得。
既一切法與虛空等，無性為性自相本空，
汝等何緣唐受勤苦，求證無上正等菩提？
汝先所聞諸菩薩眾應求無上正等菩提，皆是魔說非真佛語。
汝等應捨大菩提心，勿妄為他虛受勤苦。』
是諸菩薩聞彼語時，能如實知：『是惡魔事欲退敗我大菩提心，
我今更應堅固其心，不應信受惡魔所說。』 ^901c22

「復次，善現！是諸菩薩若欲調心入四靜慮，
隨意能入遊觀自在，為度有情還生欲界，
雖生欲界而不染欲，亦不退失所修靜慮。 ^902a4

「復次，善現！是諸菩薩不貴名聲不著稱譽，
於有情類無恚恨心，常欲令其得勝利樂；
往來入出無散亂心，進止威儀恒住正念；
為有情故雖處居家，而於其中不生貪著；
雖現受欲而常厭怖，如涉險路心恒驚恐；
雖有所食惶懼不安，但念何時出斯險難；
雖現受用種種珍財，而於其中不起貪愛；
不以邪命非法自活，寧自殞歿不損於人。
所以者何？是諸菩薩行深般若波羅蜜多，
是人中尊、人中善士、人中龍象、人中蓮華、
人中調御、人中勇健，本為利樂一切有情，
現處居家方便饒益，豈為自活侵損於人？
所以者何？是諸菩薩甚深般若波羅蜜多方便善巧力所持故。 ^902a7

「復次，善現！是諸菩薩有執金剛藥叉神主常隨左右密為守護，
不為一切人、非人等邪魅威力損害身心。
由此因緣，是諸菩薩乃至無上正等菩提，
身意泰然常不狂亂，具丈夫相諸根圓滿，
心行調善恒修淨命，不行幻術、占相吉凶、
呪禁鬼神、合和湯藥、誘誑卑夫、結好貴人、
侮慠聖賢、親昵男女，不為名利自讚毀他，
不以染心瞻顧戲笑，戒見清淨志性淳質。 ^902a20

「復次，善現！是諸菩薩於諸世間文章伎藝，
雖得善巧而不愛著，達一切法不可得故，
皆雜穢語邪命攝故；於諸世俗外道書論，
雖亦善知而不樂著，達一切法本性空故。
又諸世俗外道書論，所說理事多有增減，於菩薩道非隨順故。 ^902a28

「復次，善現！是諸菩薩復有所餘諸行、狀、
相，吾當為汝分別解說。
謂彼菩薩行深般若波羅蜜多，達諸法空，
不樂觀察論說眾事、王事、賊事、軍事、戰事、
城邑、聚落、象馬車乘、衣服、飲食、臥具、華香、
男女好醜、園林、池沼、山海等事，不樂觀察論說藥叉、
羅剎娑等諸鬼神事，不樂觀察論說街衢、
市肆、樓閣、商賈等事，不樂觀察論說歌舞、
伎樂、俳優、戲謔等事，不樂觀察論說洲渚、
船栰、橋梁、珠寶等事，不樂觀察論說星辰、
寒熱、風雨、吉凶等事，不樂觀察論說種種法義相違、
文頌等事，不樂觀察論說異生、獨覺、聲聞相應之事，但樂觀察論說般若波羅蜜多相應之事。
是諸菩薩常不遠離甚深般若波羅蜜多相應作意，
常不遠離一切智心，不好乖違、樂和諍訟，
常希正法、不愛非法，恒慕善友、不樂惡友，
好出法言、離非法言，樂見如來、欣出家眾；
十方國土有佛世尊宣說法要，願往生彼親近供養聽聞正法。
是諸菩薩多從欲界、色界天歿，生贍部洲中國人趣，
善於伎藝、呪術、經書、地理、天文及諸法義，
或生邊地大國大城，與諸有情作大饒益。 ^902b4

「復次，善現！是諸菩薩終不自疑，我為退轉、為不退轉？
於自地法亦不生疑，為有、為無？
於諸魔事善能覺了，如預流者於自地法終不生疑。
設有惡魔，種種惑亂不能傾動。
如有造作無間業者，彼無間心恒常隨逐，
乃至命盡不能捨離，設起餘心不能遮伏，
此諸菩薩亦復如是，不退轉心恒常隨逐，
安住菩薩不退轉地，世間天、人、阿素洛等不能動壞自所得法。
於諸魔業善能覺知，所證法中常無疑惑，
雖生他世亦不發起聲聞、獨覺相應之心，
亦不自疑：『我於來世能證無上佛菩提不？』
安住自地，不隨他緣，於自地法無能壞者。 ^902b25

「所以者何？是諸菩薩成就無動無退轉智，
一切惡緣不能傾動，其心堅固踰於金剛。
設有惡魔作佛形像，來至其所作如是言：
『汝今應求阿羅漢果，永盡諸漏入般涅槃。
汝未堪受大菩提記，亦未證得無生法忍。
汝今未有不退轉地諸行、狀、相，如來不應授汝無上大菩提記。』
是諸菩薩聞彼語時，心無變動亦不退沒、
無驚、無怖，但作是念：『此定惡魔或魔眷屬化作佛像，
來至我所作如是說，若真佛說不應有異。』
若諸菩薩聞彼語時，能作如是觀察憶念：
『定是惡魔化為佛像，令我遠離甚深般若，
令我棄捨無上菩提，是故不應隨彼所說。』
時，魔驚怖即便隱沒。
是諸菩薩定已安住不退轉地，過去諸佛久已授彼大菩提記。
所以者何？是諸菩薩具不退地諸行、狀、
相，故能覺知惡魔事業，令彼隱沒更不復現。 ^902c8

「復次，善現！是諸菩薩攝護正法不惜身命，
況餘珍財、朋友、眷屬！
為護正法勇猛精進，恒作是念：『如是正法即是諸佛清淨法身，
一切如來恭敬供養。
我今攝護如是正法，即為攝護諸佛法身。』
復作是念：『如是正法通屬三世諸佛世尊，我亦墮在未來佛數。
佛已授我大菩提記，諸佛正法即我所有，我今即為護自正法。
我未來世得作佛時，亦為有情宣說此法。』
是諸菩薩見斯義利，攝護如來所說正法，
不惜身命、親屬、珍財，乃至菩提常無懈倦。 ^902c23

「復次，善現！是諸菩薩聞佛說法無惑無疑，聞已受持常不忘失。」 ^903a4

爾時，善現便白佛言：「是諸菩薩但聞佛語，
無惑無疑、常不忘失，為聞菩薩及聲聞等所說正法，亦能如是？」 ^903a6

佛告善現：「是諸菩薩普聞一切有情言音、
文字、義理皆能通達，無惑無疑、常不忘失。
所以者何？是諸菩薩於諸法中得無生忍，
已善通達諸法實性，聞皆耳順並無疑惑，
又得聞持陀羅尼故，常能憶念終不忘失。
善現當知！是為不退轉菩薩摩訶薩諸行、
狀、相。」
pin:: 
##  17 貪行品

### 1
第五分貪行品第十七之一 ^903a8

爾時，善現便白佛言：「希有！
世尊！是諸菩薩成就如是大功德聚。
世尊能如殑伽沙劫說不退轉諸行、狀、
相，唯願如來、應、正等覺復為宣說甚深般若波羅蜜多相應義處，
令諸菩薩安住其中修菩提行疾得圓滿！」 ^903a16

佛告善現：「善哉！善哉！
汝今乃能問如是事。
諦聽！諦聽！當為汝說。
善現當知！甚深般若波羅蜜多相應義處，
謂空、無相、無願、無作、無生、無滅，非有、寂靜、
離染、涅槃增語所顯。」 ^903a20

具壽善現復白佛言：「為但此法名深般若波羅蜜多相應義處，
為一切法皆得名為甚深般若波羅蜜多相應義處？」 ^903a24

佛告善現：「餘一切法亦得名為甚深般若波羅蜜多相應義處。
所以者何？謂一切色、受、想、行、識亦名甚深。 ^903a27

「善現！云何色乃至識亦名甚深？
謂真如甚深故，色乃至識亦名甚深。
復次，善現！若處無色名色甚深，廣說乃至若處無識名識甚深。」 ^903a29

爾時，善現復白佛言：「希有！
世尊！微妙方便遮遣五蘊顯示涅槃。」 ^903b3

佛告善現：「如是！如是！
若諸菩薩能於如是甚深般若波羅蜜多相應義處，
審諦觀察，作如是念：『我今應如甚深般若波羅蜜多所教而住，
我今應如甚深般若波羅蜜多所說而學。』
是諸菩薩由能如此依深般若波羅蜜多相應義處審諦觀察，
精進修行乃至一日，所獲福聚無量無邊。 ^903b4

「如貪行人復多尋伺，與他美女共為邀契，
彼女限礙不獲赴期，此人欲心熾盛流注。
善現！於意云何？其人欲心於何處轉？」 ^903b11

「世尊！此人欲心於女處轉，謂作是念：『彼何當來共會於此歡娛戲樂？』」 ^903b13

「善現！於意云何？其人晝夜幾欲念生？」 ^903b15

「世尊！此人晝夜欲念甚多。」
佛告善現：「若諸菩薩依深般若波羅蜜多相應義處，
審諦觀察，精進修行乃至一日，所超生死流轉劫數，與貪行人經一晝夜所起欲念其數量等。 ^903b16

「善現當知！是諸菩薩隨依如是甚深般若波羅蜜多相應義處，
審諦觀察精進修行，隨能解脫能礙無上正等菩提所有過失，
是故菩薩依深般若波羅蜜多相應義處，
審諦觀察精進修行無懈倦者，疾證無上正等菩提。 ^903b20

「善現當知！若諸菩薩依深般若波羅蜜多相應義處，
審諦觀察精勤修行，經一晝夜，所獲功德，
勝諸菩薩離深般若波羅蜜多，經如殑伽沙數大劫布施功德無量無邊。 ^903b24

「復次，善現！若諸菩薩依深般若波羅蜜多相應義處，
審諦觀察精進修行，經一晝夜，所獲功德，
勝諸菩薩離深般若波羅蜜多，經如殑伽沙數大劫，
以諸供具供養預流、一來、不還、應果、獨覺、
菩薩、如來布施功德無量無邊。 ^903b28

「復次，善現！若諸菩薩依深般若波羅蜜多所說而住，
經一晝夜，精勤修學布施、淨戒、安忍、精進、
靜慮、般若所獲功德，勝諸菩薩離深般若波羅蜜多，
經如殑伽沙數大劫，精勤修學布施、淨戒、
安忍、精進、靜慮、般若所獲功德無量無邊。 ^903c4

「復次，善現！若諸菩薩依深般若波羅蜜多所說而住，
經一晝夜，以微妙法施諸有情所獲功德，
勝諸菩薩離深般若波羅蜜多，經如殑伽沙數大劫，以微妙法施諸有情所獲功德無量無邊。 ^903c9

「復次，善現！若諸菩薩依深般若波羅蜜多所說而住，
經一晝夜，修三十七菩提分法及餘善根所獲功德，
勝諸菩薩離深般若波羅蜜多，經如殑伽沙數大劫，修三十七菩提分法及餘善根所獲功德無量無邊。 ^903c13

「復次，善現！若諸菩薩依深般若波羅蜜多所說而住，
經一晝夜，修行種種財施、法施，住空閑處繫念思惟，
先所修行種種福業迴向無上正等菩提所獲功德，
勝諸菩薩離深般若波羅蜜多，經如殑伽沙數大劫，
修行種種財施、法施，住空閑處繫念思惟，先所修行種種福業迴向無上正等菩提所獲功德無量無邊。 ^903c18

「復次，善現！若諸菩薩依深般若波羅蜜多所說而住，
經一晝夜，普緣三世佛及弟子功德善根，
和合稱量現前隨喜，迴向無上正等菩提所獲功德，
勝諸菩薩離深般若波羅蜜多，經如殑伽沙數大劫，
普緣三世佛及弟子功德善根，和合稱量現前隨喜，迴向無上正等菩提所獲功德無量無邊。」 ^903c25

爾時，善現便白佛言：「如來常說諸行皆是分別所作、都非實有。
以何因緣，此諸菩薩所獲功德無量無邊？」 ^904a3

佛告善現：「是諸菩薩行深般若波羅蜜多，
亦常觀察所作善事空無所有、虛妄不實，
如如觀察所作善事空無所有、虛妄不實，
如是如是便能不離甚深般若波羅蜜多，
如如不離甚深般若波羅蜜多，如是如是所獲功德無量無邊。」 ^904a5

具壽善現便白佛言：「無量、無邊義有何別？」 ^904a10

佛告善現：「言無量者，謂於此中其量永息；
言無邊者，謂於是處數不可盡。」 ^904a11

具壽善現復白佛言：「頗有因緣，色乃至識亦無量無邊耶？」 ^904a13

佛告善現：「亦有因緣，色乃至識無量無邊。」 ^904a14

具壽善現復白佛言：「何因緣故，色乃至識無量無邊？」 ^904a15

佛告善現：「色乃至識皆性空故無量無邊。」 ^904a16

具壽善現復白佛言：「為但色、受、想、行、識空，為一切法皆悉空耶？」 ^904a17

佛告善現：「我說諸法無不皆空。」
具壽善現復白佛言：「無量無邊是何增語？」 ^904a19

佛告善現：「無量無邊是空、無相、無願增語。」 ^904a20

具壽善現復白佛言：「無量無邊為但是空、
無相、無願，為更有餘義耶？」 ^904a21

佛告善現：「於意云何？
我豈不說一切法門無不皆空？」 ^904a23

善現答言：「如來常說一切法門無不皆空。」 ^904a24

佛告善現：「空即無盡，空即無量，空即無邊，空即餘義。
是故，善現！一切法門雖有種種言說差別而義無異。 ^904a25

「善現當知！諸法空理皆不可說，如來方便說為無盡，
或說無量，或說無邊，或說為空，或說無相，
或說無願，或說無作，或說無生，或說無滅，
或說非有，或說寂靜，或說離染，或說涅槃。
諸如是等無量法門義實無異，皆是如來方便演說。」 ^904a27

爾時，善現便白佛言：「希有！
世尊方便善巧，諸法實性皆不可說，而為有情方便顯示。
如我解佛所說義者，諸法實性皆不可說。」 ^904b3

佛告善現：「如是！如是！
所以者何？一切法性皆畢竟空，無能宣說畢竟空者。」 ^904b6

具壽善現復白佛言：「不可說義有增減不？」 ^904b8

佛告善現：「不可說義無增無減。」 ^904b9

具壽善現復白佛言：「若不可說義無增無減者，即應布施乃至般若波羅蜜多亦無增減。
若此六種波羅蜜多亦無增減，云何菩薩以無增減波羅蜜多，
求證無上正等菩提，能近無上正等菩提？
若諸菩薩增減六種波羅蜜多，便不能近無上菩提。」 ^904b10

佛告善現：「如是！如是！
不可說義波羅蜜多皆無增減，然諸菩薩行深般若波羅蜜多方便善巧，
不作是念：『如是六種波羅蜜多有增有減。』
但作是念：『唯有名想，謂為布施乃至般若波羅蜜多。』
是諸菩薩修行布施乃至般若波羅蜜多，
持此六種俱行作意，并依此起心及善根，與諸有情平等共有迴向無上正等菩提。
如佛無上正等菩提，微妙甚深而起迴向，
由此迴向方便善巧增上勢力，能證無上正等菩提。」 ^904b15

爾時，善現便白佛言：「何謂無上正等菩提？」 ^904b24

佛告善現：「諸法真如是謂無上正等菩提。
善現當知！諸法真如無增減故，諸佛無上正等菩提亦無增減。
若諸菩薩數多安住如是真如相應作意，便近無上正等菩提。
如是，善現！不可說義雖無增減，而不退失真如作意；
波羅蜜多雖無增減，而不退失所求無上正等菩提。
若諸菩薩安住如是真如作意，修行六種波羅蜜多，便近無上正等菩提。」 ^904b25

具壽善現便白佛言：「是諸菩薩為初心起能近菩提，為後心起能近菩提？
若初心起能近菩提，初心起時後心未起，
無和合義；若後心起能近菩提，後心起時前心已滅，無和合義。
如是前後心、心所法，進退推徵無和合義，如何可得積集善根？
若諸善根不可積集，云何菩薩能近菩提？」 ^904c4

佛告善現：「於意云何？
如燃燈時，為初焰能燋炷，為後焰能燋炷？」 ^904c10

善現答言：「如我意解，非初焰能燋炷亦不離初焰，非後焰能燋炷亦不離後焰。」 ^904c12

佛告善現：「於意云何？
炷為燋不？」 ^904c13

善現答言：「世間現見其炷實燋。」 ^904c14

佛告善現：「菩薩亦爾，非初心起能近菩提亦不離初心，
非後心起能近菩提亦不離後心，而諸菩薩行深般若波羅蜜多方便善巧，
令諸善根增長圓滿能近菩提。」 ^904c15

具壽善現便白佛言：「如是緣起理趣甚深，
非即前後諸心起故能近菩提，非離前後諸心起故能近菩提，
而諸菩薩能近菩提。」 ^904c19

佛告善現：「於意云何？
若心滅已，更可生不？」 ^904c21

善現對曰：「不也！世尊！
是心已滅，不可更生。 ^904c22

「於意云何？若心已生，有滅法不？」 ^904c23

「如是！世尊！若心已生，定有滅法。」 ^904c24

「於意云何？有滅法心，非當滅不？」
「不也！世尊！有滅法心，決定當滅。」 ^904c25

「於意云何？無滅法心，為可生不？」 ^904c26

「不也！世尊！無滅法心，無可生義。」 ^904c27

「於意云何？無生法心，為可滅不？」
「不也！世尊！無生法心，無可滅義。」 ^904c28

「於意云何？無生滅法心，為可生滅不？」 ^904c29

「不也！世尊！無生滅法心，無可生滅義。」 ^905a1

「於意云何？若法已滅，更可滅不？」
「不也！世尊！若法已滅，不可更滅。」 ^905a2

「於意云何？若法已生，更可生不？」 ^905a3

「不也！世尊！若法已生，不可更生。」
「於意云何？諸法實性，有生滅不？」 ^905a4

「不也！世尊！諸法實性無生無滅。」 ^905a5

「於意云何？心住為如心真如不？」 ^905a6

「如是！世尊！如心真如，心如是住。」
「於意云何？若心住如真如，是心為如真如、實際性常住不？」 ^905a7

「不也！世尊！是心非如真如、實際其性常住。」
「於意云何？諸法真如極甚深不？」 ^905a9

「如是！世尊！諸法真如極為甚深。」 ^905a10

「於意云何？即真如是心不？」 ^905a11

「不也！世尊！」
「於意云何？離真如有心不？」
「不也！世尊！」 ^905a12

「於意云何？即心是真如不？」
「不也！世尊！」
「於意云何？離心有真如不？」 ^905a13

「不也！世尊！」
「於意云何？真如為能見真如不？」 ^905a14

「不也！世尊！」
「於意云何？汝為見有實真如不？」 ^905a15

「不也！世尊！」
「於意云何？若諸菩薩能如是行，是行深般若波羅蜜多不？」 ^905a16

「如是！世尊！若諸菩薩能如是行，是行深般若波羅蜜多。」
大般若波羅蜜多經卷第五百六十二
 ^905a18
