釋家觀化還愚經
jing:: 
昔舍衛國有一貧家。
夫婦慳惡不信道德。
佛愍其愚現為沙門。
詣門分衛。時夫不在。
其婦罵詈無有道理。
沙門語曰。吾為道士。
乞匃自活。不惡罵詈。
唯望一食耳。主人婦曰。
若汝立死食尚叵得。
況今平健欲望我食。
但稽留時節不如早去。
於是沙門住立其前。
載眼杼氣便現立死。
身體膖脹鼻口蟲出。
腹潰腸爛不淨流漫。
其婦見此恐怖失聲棄而捨走。
於是道人忽然捨去。
去捨數里坐樹下息。
其夫來歸道中見婦。
怪其驚怖。其婦語夫。
有一沙門見怖如此。
夫大瞋恚問為所在。
婦曰已去。想亦未遠。
夫即執弓帶刀尋迹往逐。
張弓拔刀奔走。直前欲斫道人。
道人即化作瑠璃城。
以自圍繞。其人遶城數匝不能得入。
問道人何不開門。
道人曰。欲所門開棄汝弓刀。
其人自念當隨其語。
若當得入手拳加之。
尋棄弓刀。門故不開。
語道人曰。已棄弓刀。
門何不開。道人曰。
吾使汝棄心中惡意弓刀耳。
非謂手中弓刀也。
於是其人心驚體悸。
道人神聖乃知我心。
即便叩頭悔過。啟道人曰。
我有弊妻不識真人。
使我與怨。願小垂慈莫便捨。
今欲將來勸令修道。
即起還歸。其妻問曰。
沙門所在。其夫具說神之德。
今者在彼鄉。宜自往改悔滅罪。
於是夫妻至道人所。
五體悔過願為弟子。
長跪問曰。道人神變聖達乃爾。
有瑠璃城堅固難踰。
志明意定永無憂患。
行何道德致此神妙也。
道人答曰。吾博學無厭奉法。
不懈精進持戒慧不放逸。
緣是得道。自到泥洹。
於是道人因說偈言。
　　多聞持堅固　奉法為垣墻　精進難踰毀
　　從是戒慧成　多聞令志明　已明智慧增
　　智則博解義　見義行法安　多聞能除憂
　　能以定為歡　善說甘露法　自知得泥洹
　　聞為知法律　解疑亦見□　從聞捨非法
　　行至不死處 ^1462c5

道人說偈已現佛光相。
洪暉赫奕照耀天地。
夫婦驚愕精神戰懼。
改怨洗心頭腦打地。
壞二十億惡得須陀洹道。
 ^1463a11
