阿闍世王問五逆經
translator:: 西晉沙門法炬譯
jing:: 
聞如是：
一時，婆伽婆在羅閱城靈鷲山，與大比丘眾五百人俱。 ^775c6

提婆達兜詣阿闍世王所，到已即就座坐；
時王阿闍世，即從坐起，頭面禮調達足，還就座坐。 ^775c7

時王阿闍世白調達言：「我曾聞——尊者調達！
——彼沙門瞿曇常作是語：『有五逆罪，
若族姓子，族姓女為是五不救罪者，必入地獄不疑。
云何為五？謂殺父，殺母，害阿羅漢，鬪亂眾僧，起惡意於如來所。
如是五不救罪，若有男女施行此事者，必入地獄不疑。』
我今——調達！——躬殺父王，我亦當入地獄耶？」 ^775c9

時調達告阿闍世王：「大王！
勿懷恐懼，為有何殃？
為有何咎？誰為殃而受報？
誰作殃當受其果？
然大王亦不為惡逆，所作惡者，自當受報。」 ^775c16

時眾多比丘，到時著衣持鉢，入羅閱城乞食。
時眾多比丘，入羅閱城乞食，聞王阿闍世語調達言：「尊者調達！
我聞沙門瞿曇作是說言：『有五不救罪，
若有男女，施行此五事者，必入地獄不疑。』
我無辜躬殺父王，我當入地獄中耶？」
時調達報言：「勿懼，大王！
誰作殃，殃由何生？
誰作惡後受報？王亦不作殃，所作殃者，自當受報。」 ^775c19

時眾多比丘從羅閱城乞食已，食後收攝衣鉢，
以尼師壇著肩上，至世尊所，頭面禮足，
在一面坐，便說阿闍世王所共論議，具向世尊說。 ^775c26

時，世尊便說此偈：
　　「愚者知是處，言殃謂無報，
　　我今觀當來，受報有定處。」 ^776a1

是時，世尊告諸比丘：「彼摩竭國阿闍世王，
雖殺父王，亦當不久來至我所，當有等信於我所；
命終之後，當墮地獄如拍毱。」 ^776a4

時有一比丘，白世尊言：「從彼泥犁命終，當生何處？」
世尊告曰：「從彼泥犁命終，當生四天王處。」 ^776a6

比丘白言：「從彼命終，當生何處？」
世尊告曰：「比丘！從彼命終，當生三十三天。」 ^776a8

比丘白言：「從三十三天命終，當生何處？」
世尊告曰：「比丘！從三十三天命終，當生炎天上。」 ^776a10

比丘白言：「世尊！從彼命終，當生何處？」
世尊告曰：「從炎天上命終，當生兜術天。」 ^776a12

比丘白言：「世尊！從兜術天命終，當生何處？」
世尊告曰：「從兜術天命終，當生化自在天。」 ^776a14

比丘白言：「從化自在天命終，當生何處？」
世尊告曰：「比丘！從化自在天命終，當生他化自在天。」 ^776a16

比丘白言：「世尊！從他化自在天命終，當生何處？」
世尊告曰：「比丘！從他化自在天命終，當生化自在天，
生兜術天、炎天、三十三天、四天王天，復當來生人間。」 ^776a18

比丘白言：「世尊！從此命終，當生何處？」
世尊告曰：「比丘！摩竭國王阿闍世，二十劫中，
不趣三惡道，流轉天人間，最後受身，剃除鬚髮，
著三法衣，以信堅固出家學道，當成辟支佛，名無穢。」 ^776a22

比丘白言：「甚奇！甚特！
世尊！作如是殃罪，受是快樂，成辟支佛，名曰無穢。」 ^776a26

世尊告曰：「摩竭國王阿闍世，發意成就，眾善普至。
比丘！堪任發意成就，得拔濟地獄；若發意不成就者，
因緣成就，雖未生地獄，猶可設方便不至地獄。」 ^776a28

比丘白言：「若彼人二事俱成就者，彼當生何處？」
世尊告曰：「彼二事成就，當生二處。
云何為二？生天、人間。」 ^776b2

比丘白言：「彼發意成就，因緣不成就者，此二事有何差別？」 ^776b5

世尊告曰：「比丘！發意成就，因緣不成就，
此是 #CB00400;根；發意不成就，
因緣成就，比丘！此是利根。」 ^776b6

比丘白言：「鈍根，利根，有何差別？」 ^776b8

世尊告曰：「鈍根者——比丘！
——所為不進；利根者——比丘！
——聰明黠慧。」 ^776b9

比丘白言：「此二有何差別？
當還何業？」 ^776b10

是時，世尊便說此偈：
　　「智慧世為上，當至安隱處，
　　諸能知等業，斷彼生有死。 ^776b11

「是謂，比丘！有是差別。」
是時，彼比丘聞佛所說，歡喜奉行已，即從坐起，
頭面禮足，遶三匝便退而去。 ^776b15

是時，彼比丘即其日到，時著衣持鉢，入羅閱城乞食，詣彼摩竭王宮門外。 ^776b17

時王阿闍世，遙見彼比丘來，見已便勅守門人：「云何守門人？
我先已勅，釋種比丘勿放入此，除尊者調達。」 ^776b18

時彼守門人執彼比丘手，驅出門外。
時彼比丘舉右手，語摩竭國王言：「我是大王大善知識，
是安隱處，無有眾惱。」 ^776b21

時王報言：「云何比丘？
而觀何義，作是說言『我是大王善知識，是安隱處』？」 ^776b23

時彼比丘，告王阿闍世言：「世尊說王，作是言：
『摩竭國王雖殺父王，彼作惡命終已，當生地獄如拍毱。
從彼命終，當生四天王宮；從彼命終，當生三十三天；
從彼命終，當生炎天，兜術天，化自在天，
他化自在天；從彼命終，復當生化自在天，
兜術天，炎天，三十三天，四天王宮；復當生此間受人形。
如是，大王二十劫中，不趣三惡道，流轉人間，
最後受人身，當剃除鬚髮，著三法衣，以信堅固，
出家學道，成辟支佛，名曰無穢。』
所以然者，如是大王，當得是無根之信。」
時彼比丘說是語已，便退而去。 ^776b25

時王阿闍世，聞彼比丘所說，亦不歡喜，
復不瞋恚，亦不受彼所說，便告耆域王子曰：「耆域！
沙門來至我所而作是言：彼如來、至真、
等正覺見授決，殺父王而作是惡逆，命終後當生地獄如拍毱。
從彼命終，當生四天王天，三十三天，炎天，
兜術天，化自在天，他化自在天；從彼命終，
復當生化自在天，兜術天，炎天，三十三天，
四天王宮；從彼命終，當生人間；最後受人身，
剃除鬚髮，著三法衣，以信堅固，出家學道，
成辟支佛，名曰無穢。
汝往——耆域！——彼沙門瞿曇所，審有是語不？」
對曰：「如是，大王！」 ^776c7

時耆域王子，受摩竭國王教，便出羅閱祇城詣靈鷲山，至世尊所。
到已頭面禮足，在一面坐。
時耆域王子，從摩竭國王所說言教，盡向如來說。
世尊告曰：「如是，耆域！
佛世尊言無有二，所說隨事。
所以然者？耆域！彼王阿闍世當成無根信。
耆域！諸有男女，彼一切亦當有是趣而無有異。」 ^776c19

時耆域王子，從如來受是教已，即從坐起，
頭面禮足，便退而去。
詣摩竭國王所，到已便語王阿闍世言：
「彼如來、至真、等正覺實有是語。
所以然者？諸有得無根信者，而無有異。
願王當詣彼如來，至真，等正覺所。」 ^776c25

時王報言：「耆域！我聞彼沙門瞿曇有是呪術，
能降伏人民，使外道異學無不受其教，是故我不堪任往見沙門瞿曇。
且住，耆域！我當觀察彼沙門瞿曇，為有一切智不？
設當有一切智者，然後我當往見彼沙門瞿曇。」 ^777a1

時耆域王子，從摩竭國王聞是語，出羅閱城詣靈鷲山，至世尊所。
到已頭面禮足，在一面坐，以此義白世尊言。 ^777a6

時世尊告曰：「耆域！
摩竭國王不久當來至我所，當成無根信，
設我取泥洹日後，當供養我舍利。」
耆域王子歡喜踊躍，不能自勝。
時世尊與耆域王子說微妙法，令發歡喜。 ^777a8

時耆域王子，從如來聞此深法，即從坐起，
頭面禮足，遶三匝便退而去。
時耆域王子，聞佛所說，歡喜奉行。
阿闍世王問五逆經
 ^777a12
