
other:: 集沙門不應拜俗等事卷第五
other:: 弘福寺沙門釋彥悰纂錄

#  3 聖朝議拜篇(五-六)

other:: 
## 上
聖朝議拜篇第三〔上〕
xu:: 
### 序

議拜者。明沙門應致拜也。
昔皇覺御#CB00716;。
尚開信毀之源。豈惟像末不流弘約之議。
頃以法海宏曠類聚難分。
有穢玄猷頗聞朝聽。
致使拘文之士廢道。
從人較而言之。未曰通方之巨唱也。
余所以考諸故實。
隨而彈焉。庶崇佛君子。
或能詳覽。議兼拜左威衛長史崔安都錄事沈玄明等議狀一首右清道衛長史李洽等議狀一首長安縣令張松壽等議狀一首議令拜中臺司列少常伯楊思玄司績大夫楊守拙等議狀一首司平太常伯閻立本等議狀一首蘭臺祕閣局郎中李淳風等議狀一首太常寺博士呂才等議狀一首司宰寺丞豆盧暕等議狀一首司衛寺卿楊思儉等議狀一首司馭寺丞韓處玄等議狀一首詳刑寺少卿元大士等議狀一首同文寺丞謝祐等議狀一首內府監丞柳元貞等議狀一首司津監李仁方等議狀一首右武衛兵曹參軍趙崇素等議狀一首右戎衛長史李義範等議狀一首右金吾衛將軍薛孤吳仁長史劉文琮等議狀一首右監門衛中郎將能玄逸等議狀一首端尹府端尹李寬等議狀一首左春坊中護賀蘭敏之贊善楊令節等議狀一首右春坊中護郝處俊贊善楊思正等議狀一首司更寺丞張約等議狀一首左典戎衛倉曹王九思等議狀一首右典戎衛將軍斛斯敬則等議狀一首左司禦衛長史馬大師等議狀一首右司禦衛長史崔崇業等議狀一首左清道衛長史蔣真胄等議狀一首左崇掖衛長史竇尚義等議狀一首右崇掖衛長史李行敏等議狀一首左奉裕衛長史丘神靜等議狀一首右奉裕衛率韋懷敬等議狀一首雍州司功劉仁叡等議狀一首
other:: 
### 議沙門兼拜狀合三首
議沙門兼拜狀合三首
other:: 
#### 左威衛長史崔安都錄事沈玄明等議狀
左威衛長史崔安都錄事沈玄明等議狀一首 ^464c23

竊以。紫氣騰真。玄牝之風西被。
白虹沈化。涅槃之蘊東流。
轡羽驤霞。影玉京而凝眾妙。
津慈照寂。啟金園而融至道。
義冠空有理洞希夷。
祛濟塵蒙熏滌因累　神道裨教茲焉有徵。
坦躅業已遵從。流弊義資懲革原夫在三之敬。
六位峻尊卑之象。
百行之本。四始旌罔極之談。
本立然後道生。敬形於焉禮穆寔王化之始。
乃天地之經。佛以法為師。
帝以天為則。域中有四大。
王者居一焉。王道既其齊衡。
天法固乃同貫。身為法器法惟道本。
黃冠慕道緇裳奉佛。
致敬君父眇契玄波且夫戒錄纔高。
猶盡肅於膜拜。況乎貴賤懸邈。
頓遺恭於屈膝必以山林獨往物我兼忘。
混親疎齊寵辱。惠我不為是。
損己詎稱非。自當泯若無情。
湛然恒寂安假。仰迦維而頓顙。
覿天尊而雅拜。塵容不異俗。
致敬未乖真且伯陽緒訓於和光。
不輕演教於常禮。
妙叶謙尊之德。遠符隣照之規又三極之中。
師居其末。末猶展敬。
本何疑哉若以袈裟異乎龍黼。
縠巾殊於鷩弁服既戎矣。
拜何必華。各循其本無爽彝式。
其有素履貞遯清規振俗。
神化肹響戒行精勤。
藻掞桐鸞梵清霄鶴。
錦旌徵獸瓊符御靈。
德秀年耆蠲其拜禮。
自餘初學後進聲塵寂寥。
並令盡敬君父。請即編之恒憲如此則進德修業。
出塵之軌彌隆。苦節棲壇。
入道之心逾勵。玄風斯遠國章惟緝。
庶可以詳示景。則靜一訛弊自我作故奚舊之拘。
夫鏡非常之理。必藉非常之照。
天鑒玄覽體睿甄微。
探象外之遺宗。極寰中之幽致。
雖則暫駭常聽。抑亦終冥大道。
謹議。
other:: 
#### 右清道衛長史李洽等議狀
右清道衛長史李洽等議狀一首 ^465b10

竊以。道教沖虛釋門祕寂。
至於照仁濟物崇義為心。
乃睠儒風。理將無異至若宿德耄齒戒律無虧。
棲林遯谷高尚其事。
若斯儔輩可致尊崇。
其有弱齓蒙求熏修靡譽。
背真混俗心行多違。
以此不拜。義難通允但在家在國事君事親。
不拜之儀。何可以訓望請勒拜。
垂憲於後。謹議。
other:: 
#### 長安縣令張松壽議狀
長安縣令張松壽議狀一首 ^465c22

竊惟。佛道二門虛寂一致。
縱不能練心方外擯影人間。
猶須迹與俗分。事與時隔。
然今出家之輩多雜塵伍。
外以不屈自高。內以私謁為務。
徒有入道之名。竟無離俗之實。
至若君親之地禮兼臣子。
孝敬所宗義深家國。
不有制度何以經綸。
望請僧尼道士女官等。
道為時。須事因法會者。
雖在君后聽依舊式。
捨此以往並請令拜。
若歸覲父母子道宜申。
如在觀寺任遵釋。
典庶其以卑屈為恥。
稍屏浮競。以道德自尊。
漸弘教法。輒進愚管。
伏增慚戰謹議。
other:: 
### 議沙門致拜狀合二十九首
議沙門致拜狀合二十九首
other:: 
#### 中臺司列少常伯楊思玄司績大夫楊守拙等議狀
中臺司列少常伯楊思玄司績大夫楊守拙等議狀一首 ^466a5

竊以。佛道二教本尚虛玄。
演方便於三乘。契忘言於一指。
唯寂唯寞。何寂寞之不包。
非有非無。何有無之不鑒。
今之法侶寔繁有徒。
久損拜跪之儀〔彈曰。
請問何處令拜而言損耶〕自處高上之地。
約有為之戒律。揖無上之君親推之人情。
情涉縱誕。求之至理。
理所未通〔彈曰。推之人情。
巢許無云縱誕。求之至理。
沙門寧曰不通〕令致敬於君親。
庶垂範於來葉。謹議。
other:: 
#### 司平太常伯閻立本等議狀
司平太常伯閻立本等議狀一首 ^466a21

竊以。寂滅垂軌。猶弘孝敬之儀。
無為闡化。終叶虔恭之禮。
雖道超可道。道尚繫於三尊。
法空諸法。法猶包於四大。
況皇猷遠暢。衍地義以宣風　聖澤遐霑。
浹天經而灑潤。至德所被。
理不隔於幽明。大道傍通。
故無分於真俗。而違方之士空迷相物之心。
淪俗之徒尚嬰自我之累莫識九重之貴。
不知得一之尊。絕忠孝於君親。
棄敬愛於母后。求諸至理。
竊謂不通。俱拜君親。
未乖舊典。謹議。
other:: 
#### 蘭臺祕閣局郎中李淳風議狀
蘭臺祕閣局郎中李淳風議狀一首 ^466b1

竊以。三辟之重。要君者無上〔彈曰。
沙門承恩入道。非曰要君〕五刑之極。
非孝者無親〔彈曰。
親放出家。詎為非孝耶〕是以悖德悖禮。
為大亂之本源〔彈曰。
僧等動依經教。非悖德禮也〕唯敬唯忠。
乃經邦之正軌至於老教虛靜。
資柔弱以曲全。釋典沖和。
常不輕為普敬〔事如左威衛議中彈〕未聞傲慢君親矜夸眾庶可以淳風勵俗。
安國寧家者也。今令道士女官僧尼恭拜君親。
於道佛無虧〔彈曰。
經云。拜君損君拜親損親行敬違教。
孰曰無虧〕復從國王正法。
大革前弊深廢澆訛使其永識隨順之方。
更知天性之重。謹議。
other:: 
#### 太常寺博士呂才等議狀
泰常寺博士呂才等議狀一首 ^466b12

一謹案老子道德經云。
域中四大王居一焉。
又案仁王般若經云。
地前三賢菩薩位。
當四天下主。內經又云。
假令比丘得須陀洹果。
經八萬劫始見於地前。
今令道士女官拜敬域中之大僧之及尼。
拜敬地前菩薩。此乃不乖本教。
正合其宜皇后皇太子。
尊同於君。理合敬拜一又案道經云。
道士一人得道乃追榮七葉父母。
此則立身成道。貴於追顯前葉。
今時未得道者見生父母。
理合拜敬。又案內經云。
西方妙樂國土。本為法藏比丘願力所成。
是知妙樂之所。乃是比丘願往生處也。
又案無量壽觀經云。
願生妙樂國土者。
先須孝養父母。後云具足戒行。
然經宿不見即須跪問孝之儀也。
不拜父母何成孝養。
今令僧尼道士女官拜敬父母。
亦是不違本教一謹案周禮有九拜之儀。
一曰稽首。注云。首至地也。
又案尚書言。於禹益等拜。
皆言稽首。此為拜君之敬。
通於古今也。然今之僧尼禮拜。
正當稽首之法。是以維摩經云。
導眾以寂故稽首。
然今若令尼作婦女跪拜。
但為衣服不稱。恐爽於常情。
聖人無心。以百姓心為心。
俗行已久不求改變。
今令尼等拜敬。望請許其稽首。
此則不乖古今之儀。
順於輿人之頌謹議。
other:: 
#### 司宰寺丞豆盧暕等議狀
司宰寺丞豆盧暕等議狀一首 ^466b25

竊以。釋門垂範。義在沖虛。
道家立言。理歸損挹。
豈自矜尚。然後為高〔事如祕閣局議中彈〕若乃君臣父子之儀。
尊卑貴賤之序。與夫儒教分路同趨。
但緇服黃冠未通正法。
真言淨戒莫能堅受。
唯憑衣鉢以自尊崇。
謙撝之道既虧。熏修之行彌失。
然則尊嚴之極本屬君親。
資敬所歸道俗何別。
上動皇鑒下擇芻詞。
改而更張。請遵拜禮。
謹議。
other:: 
#### 司衛寺卿楊思儉等議狀
司衛寺卿楊思儉等議狀一首 ^467a3

剛折柔存。扇玄風之妙旨。
苦形甘辱。騰釋路之微言。
故能開善下之源。
弘不輕之行是以聲聞降禮於居士柱史委質於周王。
此乃成緇服之表綴。
立黃冠之龜鏡。自茲已降喪其宗軌。
歷代溺其真理。習俗守其迷途一人有作萬物斯覩。
紐維天地駢駕百王。
轉金輪於勝境。構玉京於玄域。
遂使違真道士。追柱史之遐風。
矯釋沙門。緝聲聞之絕典況太陽垂耀。
在天標無二之明。
大帝稱尊。御宇極通三之貴。
且二教裁範雖絕塵容。
事止出家未能逃國。 ^467a14

同賦形於姒鏡。皆仰化於姚風。
豈有抗禮宸居獨高真軌。
然輕尊傲長在人為悖。
臣君敬父。於道無嫌考詳其義跪拜為允。
謹議。
other:: 
#### 司馭寺丞韓處玄等議狀
司馭寺丞韓處玄等議狀一首 ^467b4

禮無不敬名教是先。
君父同資彝倫所尚。
況真人善下妙在和光。
菩薩不輕義摧我慢斯則舛慮齊致分波共源。
所以綱紀百王財成萬品者也。
而緇黃之侶沿習為常。
銷愛敬於君親。行貢高於尊極。
苟殉私欲坐紊天經。
點瀨鄉之清塵。負連河之妙旨靜言永念。
良可寒心如愚管見。
致拜為允。謹議。
other:: 
#### 詳刑寺少卿元大士等議狀
詳刑寺少卿元大士等議狀一首 ^467b8

竊以。白馬東歸寺剎爰建。
青牛西上觀座方興。
莫不照燭昏迷導引騰化。
然敬君之範簡略闕言。
不拜之儀因循往有。
非直情乖物義。抑亦理爽聖經且法服制儀。
表絕凡流之恒敬。
蓮花寶座。豈說不拜於君親君有天地之尊。
敬君遠符經教。親著生育之惠。
拜親遐會法源。撫事有益於經。
捫理未虧於法。牽率愚管設敬為宜。
謹議。
other:: 
#### 同文寺丞謝祐等議狀
同文寺丞謝祐等議狀一首 ^467b21

竊以。君親之重。事極昊天。
恭恪之儀。理貫名教。
至如凝心玄路投迹法門。
莫不肅敬神明不輕品物豈有弛傲所生不屈君父。
既違恭順之禮。恐累求道之因請革舊風准勅申拜。
謹議。
other:: 
#### 內府監丞柳元貞等議狀
內府監丞柳元貞等議狀一首 ^467c3

竊以。禮無不敬名教是先。
君父同資彝倫所尚。
且佛滅度後法付國王。
舒卷之規理鍾明聖但非常之制黔首恒。
驚雷同之心君子為恥。
自我作故。方懸日月之典。
可使由之。寧拘風雨之好。
如愚管窺。致拜為允。
謹議。
other:: 
#### 司津監李仁方等議狀
司津監李仁方等議狀一首 ^467c9

愛敬之道。義極於君親。
恭和之德。事昭乎釋老。
豈有生因覆載。將抗禮於人天。
質稟髮膚。遂齊尊於父母。
眷言方外。未離天地之間。
顧惟俗表。尚處閻浮之域〔事如司衛寺議中彈〕而為不拜天子。
類嚴遵之不臣。長揖至親。
似宋人之名母。何以津梁品彙導引凡庶。
聖智之教豈至於斯奉　勅議聞。
伏請令拜。謹議。
other:: 
#### 右武衛兵曹參軍趙崇素等議狀
右武衛兵曹參軍趙崇素等議狀一首 ^467c17

竊以。三教爰興俱敦勸獎。
派流雖別趣善同歸。
緇黃之躅稍殊。君親之儀詎隔。
豈有纔捐俗服遂傲禮容。
高揖乘輿不拜嚴父。
資敬之道不足。忠孝之跡頓虧。
李釋斯風。未為盡善方今垂範立制道德齊禮。
經典乖失詳議改張。
據理論情。拜實為允。
謹議。
other:: 
#### 右戎衛長史李義範等議狀
右戎衛長史李義範等議狀一首 ^467c26

父慈子孝起自天經。
君義臣忠資於地禮。
三尊之重君最為先。
五教所崇父居其首。
人倫之綱紀。臣子之歸宗。
佛道興隆之前。緇俗異貫。
陵遲之後同藉國王。
連河制之於主君瀨鄉盡編為天戶。
況釋迦滅度付囑國王〔事如內府監議中彈〕李老裔孫克成宏構。
緇黃代俗。握寶鏡以君臨。
縱使佛道尊嚴天位彌重。
帝王國母無上最尊。
稽首虔誠無妨悟道〔事如同文議中彈〕至真之理猶日勤修。
禮佛拜天彌成正覺。
謹議。
other:: 
#### 右金吾衛將軍薛孤吳仁長史劉文琮等議狀
右金吾衛將軍薛孤吳仁長史劉文琮等議狀一首 ^468a6

道家立旨。取貴於柔謙。
釋教為宗。有存於汲引。
雖復邁九仙而飛迹。
標致弗爽於同塵。
超十地而遊神。修行豈乖於忍辱。
且君親尊重。比乾嚴而有裕。
臣子忠肅。申拜伏而無違。
斯迺萬國之大經。
千葉之常軌。居造次而必踐。
處少選而難廢。至若緇黃二教頓損茲禮。
唯擅貢高之法。莫修資敬之儀〔事如司馭寺議中彈〕虛啟弊風實差彝典但勸誘之規雖則多躅。
等歸利物。寧履義方。
何必驕倨為容。便躋眾妙之域。
虔恭表節。遂隔真如之境緬尋旨趣深謂不然。
致拜君親寔為通理。
謹竭愚識庶會宏謨。
深懼不當。退用慚惕謹議。
other:: 
#### 右監門衛中郎將能玄逸等議狀
右監門衛中郎將能玄逸等議狀一首 ^468a17

竊以。親生膝下鞠養之愛惟深。
一人至尊嚴敬之儀斯重。
豈以身披緇服而不拜於君親首掛黃冠。
遂替子臣之禮。謹議。
other:: 
#### 端尹府端尹李寬等議狀
端尹府端尹李寬等議狀一首 ^468b2

夫出家之徒名曰離俗。
教誡之法謙下是先。
既達苦空理捐人我況君父尊重敬比於天。
拜伏之儀事無疑惑。
但以因循往代。敬其衣誡使然止可君父不受其拜。
何得自為尊重。且像法末教委以國王
〔事如內府監議中彈〕國王示以尊卑。
未爽一乘之道。謹議。
other:: 
#### 左春坊中護賀蘭敏之贊善楊令節等議狀
左春坊中護賀蘭敏之贊善楊令節等議狀一首 ^468b7

竊以。犧皇至賾。金人靡兆於龜文。
軒后韞靈。紫氣未敷於鳥跡。
洎劉莊精感。託神想於東流。
尹喜翹誠。覩物色於西邁。
由是龍宮梵化。灑慈潤於大千。
澹泊凝真。冲寂弘於#CB00716;內。
雖復遠標天構氣淑無為。
體均具相功深濟度。
莫不稟宸極以存其法〔事如端尹府議中彈〕資遺體以受其靈。
豈有超俗塗而輕法主。
潔其己而忽所生。
忠孝一虧二教何寄。
今若資忠貞以凝道。
移孝行而修誡。則福足以顯玄門。
忠孝用光臣子。假或恭敬被於群品。
據理尚有可通。況唯拜伏君親。
未審於何不可〔事如祕閣局議中彈〕請准明詔。
致拜為允。謹議。
other:: 
#### 右春坊中護郝處俊贊善楊思正等議狀
右春坊中護郝處俊贊善楊思止等議狀一首 ^468b16

竊聞。道迹希微。立言資於輔帝。
釋教虛寂。垂法依於國王〔事如左春坊議中彈〕是以紫氣真容玄猷西被。
黃金圖相妙旨東流。
仙侶莘莘。藉天基而遂重。
法徒濟濟憑聖政而彌隆。
況今德冠陰陽道包真俗。
恩霑動植。尚荷亭育之慈。
澤被生靈。猶懷仁壽之施。
唯釋老二門由來迂誕〔事如右金吾衛議中彈〕既捐真典便虧四大。
偏信化人不遵三有。
主上崇孝敬之儀。
敦跪拜之禮。爰發綸誥令拜君皇后太子及父母者。
非直庶寮允愜抑亦垂範將來。
謹議。
other:: 
#### 司更寺丞張約等議狀
司更寺丞張約等議狀一首 ^468c1

釋教開俗儒風範化。
即途雖言異軫。證理誠則同歸〔事如右清道衛議中彈〕莫不粉澤仁義舟輿恭儉。
然後克闡徽猷以隆遠大。
何則忠為令德孝實天經。
惟君惟父同取其敬。
借使行超物表道備人師。
豈可長擡於顧復之親。
抗手於宸扆之貴。
事須適變。未可膠絃君父尊嚴。
申拜為允。謹議。
other:: 
#### 左典戎衛倉曹王九思等議狀
左典戎衛倉曹王九思等議狀一首 ^468c13

竊以。川瀆細流。竟朝宗於溟海。
螢燭末光。終歸耀於日月。
故知物有深厚。猶取貴於總名。
況在君親莫大而有棄於嚴肅。
洎乎關浮紫氣塔照金容。
老釋二門俱隆法教。
但法教流布事由君后。
出家離俗命在尊親。
遂使覆載之恩棄而不答〔事如奉常議中彈〕。
貴賤之禮捐而靡修。
既虧人事有傷禮律。
爰軫聖慮詢及蒭蕘。
輕陳管見從拜為允。
謹議。
other:: 
#### 右典戎衛將軍斛斯敬則等議狀
右典戎衛將軍斛斯敬則等議狀一首 ^468c21

竊以。三教殊塗。俱極尊崇之道。
五儀齊致。寔隆嚴敬之規。
而釋老二門本求虛寂。
周孔兩法歸於教義。
若乃君臣之禮。固無易於緇黃〔事如司更寺議中彈〕父子之容。
豈有隔於賢智。崇樹既久積習相沿。
損益惟宜允歸明聖。
臣等詢議。請從拜禮。
謹議。
other:: 
#### 左司禦衛長史馬大師等議狀
左司禦衛長史馬大師等議狀一首 ^469a1

竊以。光分兩曜。是顯尊卑之容。
位辯三才。爰彰父子之性。
明乎愛敬之禮。與天地而齊生。
君臣之義。將造化而俱立。
至若金人啟夢慧日初開。
紫氣浮關玄風肇扇。
此乃興於中古教始漸移。
雖復各設法門津梁庶品。
究其所指終會儒宗〔事如司更寺議中彈〕庇俗既是同方。
遵敬何煩異路。必將道體為別。
有犯未合繩違遺教制在國王。
設禮寧容不可〔事如左春坊議中彈〕況三乘之典。
無聞傲誕之經。五千之教。
詎載矜誇之義。敬親何妨重道。
拜主豈廢尋真且割股捨頭猶無訴苦。
尊君愛父詎即辭勞參練是非。
拜誠為得。謹議。
other:: 
#### 右司禦衛長史崔崇業等議狀
右司禦衛長史崔崇業等議狀一首 ^469a8

竊惟。藏史立言。靡替君臣之義。
能仁闡教。先崇孝敬之風。
縱道致乘鳧。尚委身而降禮。
業成捧馬。猶負櫬以追恩況共踐俗塗同餐聖化。
豈有盜名黃服。遂忘亭毒之功。
託跡緇門。便遺顧復之德。
傲物行己高視王侯。
我慢為心長揖父母〔事如中臺司列議中彈〕求之前代久滯迷方皇家。
戶牖百王澄汰千古。
事非害政容或可沿。
時有虧風理宜革弊〔事如祕閣局議中彈〕且四大齊德。
豈使遵道而不遵王。
三教均名〔事如左司禦議中彈〕何獨崇釋而不崇孔。
今若正其儀而教毀。
設敬須疑屈其身而道存。
加拜何惑。重以不輕攝行。
更符真諦之規持下御情。
彌合冲虛之軌式遵璽誥。
輕獻蒭言。致拜之禮。
實諧僉議。謹議。
other:: 
#### 左清道衛長史蔣真胄等議狀
左清道衛長史蔣真胄等議狀一首 ^469a22

竊以。釋道二門俱承玄化。
雖復緇黃有別。虔恭之志不殊。
宜令拜跪。以申臣子之敬謹議。
other:: 
#### 左崇掖衛長史竇尚義等議狀
左崇掖衛長史竇尚義等議狀一首 ^469b8

瀨井微言。二篇極於為谷。
崛園幽旨。萬物存乎不輕〔事如右司禦議中彈〕況乃君親兼極跪拜猶簡。
豈非絕棄於內敬而矯修於外迹乎如見所量。
望令加禮。謹議。
other:: 
#### 右崇掖衛長史李行敏等議狀
右崇掖衛長史李行敏等議狀一首 ^469b12

竊以。釋老兩教語迹雖殊。
恭順之理。雅同儒轍〔事如右司禦議中彈〕豈有尊極之處。
抗揖等於平交。師僧之前。
拜伏過於輿皂既驚物議且斁彝章。
革此舊風咸謂為允〔事如右司禦衛議中彈〕況黃冠荷天基之慶。
緇衣承付託之重〔事如左司禦衛議中彈〕劬勞盡生育之恩。
欲報申昊天之義。
二門之法 #CB00951;倨乖於恒典。
五敬之所投拜允合常儀。
謹議。
other:: 
#### 左奉裕衛長史丘神靜等議狀
左奉裕衛長史丘神靜等議狀一首 ^469b18

若夫二儀始闢。君臣之道即隆。
三才創分。父子之情斯在。
莫不皆竭股肱俱遵愛敬。
故知君臣父子稟自天然。
極尊極親無可為間。
止如釋老之教近日始崇。
釋則興於漢朝。老則置於宋代。
皆緣時君有旨父母承恩。
方染緇衣然稱入道。
如無所稟不得離俗。
離俗雖言絕境習道。
仍居宇內率土皆曰王臣。
不聞限已緇素〔事如左清道衛議中彈〕父生母鞠罔極。
難酬於法。雖曰絕塵在身。
須敦仁義。豈容為臣未曾効節。
為子未展溫清。承恩乃變素衣。
去髮言真入道。乘茲傲誕慢君蔑親。
高挹帝王不拜父母。
為臣貽寬怠之咎為子招不敬之辜〔事如左清道衛議中彈〕
庸流自謂合然。往代恕其無識因循自久行之不改。
聖上重纘皇極欲革前非孝理蒼生思遵名教。
爰降綸旨飾光彝典。
恐爽恒情。特令詳議。
謹尋釋老二教。見在遺文。
我慢矜高是人難度庶事謙約無失冲撝。
靜思此言其義見矣。
入道已成凌虛控鶴。
深修禪定得五神通如此輩流猶願卑屈。
況庸僧尼見居王土。
衣緇異俗餘事罕知唯自矜高願居人上。
求之釋教。其義蔑聞。
凡曰是人准經致敬。
況在極尊并之父母。
欲令拜伏義無不可。
其僧尼道士女道士。
於君皇后皇太子及其父母所。
並請准勅令跪。庶使光二教之謙撝隆萬代之名教。
謹議。
other:: 
#### 右奉裕衛率韋懷敬等議狀
右奉裕衛率韋懷敬等議狀一首 ^469b27

竊以。三教五儀咸窮叡想。
殊塗一致必俟尊嚴。
釋老戒時尊崇是務。
周孔訓俗嚴敬為先。
遂使緇衣之酋抽簪奉教。
青襟之伍映雪傳芳。
為百代之楷模。作千齡之准的。
且誕靈舍衛道自尸毘。
既有母子之恩〔事如右司禦衛議中彈〕豈隔君臣之禮。
緇黃雖異賢智寧殊。
拜伏君親誠乖昔典無聖即仍舊。
有聖則典移。法既俟聖方興。
亦冀緣興改法。曹司僉議。
請從拜禮。謹議。
other:: 
#### 雍州司功劉仁叡等議狀
雍州司功劉仁叡等議狀一首 ^470a2

竊以。玄風肇扇莫先於伯陽。
總眾妙而謙卑。高棲物表。
致群生於道德。象帝之先聿宣為子之方贈言尼父載揚事君之禮從政周行。
神功用而無名。至化流而不測。
人能弘道。其在茲乎。
況乎道異崆峒人非姑射。
竊比河上之德。不遵柱下之規虛談捕影之書。
自取順風之禮。矜傲誕於家國。
絕忠孝於君親。有靦之容曾無愧怍。
及至青牛西邁。涉流砂而化胡爰有白馬東來。
越葱山而夢漢。弘通貝葉比妙蓮華。
行以普敬為先。教以不輕為本〔事如左崇掖議中彈〕服貌雖異同趣無為。
率土之濱。未聞無父之子。
溥天之下。未見無君之臣。
貞觀年中已定先後。
盡禮致敬斷焉可知歷代滋多。
曾莫先覺陛下乘乾御辯減五登三。
振千古之隤綱。維萬國之絕紐。
豈徒革狸首之詠。
資父事君。方且變天竺之風。
自家刑國。謹議。集沙門不應拜俗等事卷第五
〔議拜上〕
 ^470a13
