大方廣佛華嚴經隨疏演義鈔卷第二十八
author:: 唐清涼山大華嚴寺沙門澄觀述
pin:: 
#  7 如來名號品
如來名號品第七〔入第二會〕
疏「二會來」意者，於中有二：一對後辯來。
以一分六會，今是初故；「又前舉」下，對前辯來。 ^209b18

疏「又遠答前名號海問」者，自是十海為總意耳。 ^209b20

疏「佛於其中說普法」者，就此普法，自有四義：
一境智合說，真俗雙照曰普、妙智照達名光。
二單約境說，體周曰普、用徹為光。
三唯約智說，準境可知。
四約融攝說，若事若理皆無障礙，一塵一行猶如帝網曰普、
圓明顯煥為光。餘如十玄。 ^209b21

疏「表德為號」，亦有釋云：表德為字，響頒人天曰號。
今以即字是號，猶如十號皆約德故。
言「名別號通」者，總相說耳。
「品中正說」下，揀定通局，可知。 ^209b27

疏「修生修顯因果為宗」者，修生約差別因果，修顯約平等因果故。 ^209c1

疏「二會宗」下，疏文有二：先約四分科經，
以明宗趣；二約別科辯宗。
今初，又二：初「若就總望」等者，亦名為遠望。
為成佛果，故為遠具解行德，故為總。
解即問明，行即淨行，德即賢首。
二近望十住，故為近。
亦合名別，將前攝位為總故。
「攝位」者，十信滿心頓攝諸位，今此唯成十住故。
《仁王》不開十信，攝在十住，信為能成、住為所成故。 ^209c3

疏「若依長科」下，第二約別科辯宗。
略有三義：一隨品長分科總為十段，今當第四，前後攝疊故。
二「故此亦名正報因果」者，即前後鉤鎖科，
亦當第二〈毘盧遮那〉是因，此三品為果故。
三「亦是所信」者，賢首向前亦將此三屬所信因果，正報果故。
如下疏指，亦屬四分之第一分故。
而言亦者，有二意：一對今科屬第二分故。
二對隨其本會科，名能信成德會，今為所信，故云亦也。
疏「前會舉果」，此通繁重難。
先問、後答。答中二：先約義通。
為意別故，所以重舉可知。
後「又前會果廣」下，約文以答，以少從多故。
前會果多，名舉果分；此下因廣，分名修因。
雖舉此會，正酬向來，約分名難，故云因廣。
然取當會因果，皆各三品因果似齊，而因文亦廣。 ^209c10

疏「若約鉤鎖」者，此當第三依起因果，是所依果，
故不同第七說所成者，所成自屬第四差別因果故。
疏「以未入位性不定故」下，答此上問。
文有五段：一者正答，猶如輕毛未能得入正定聚故；
二「若爾」下躡跡生難；三「然說法」下以義釋通；
四「第九會」下出四所以；五「是知」下結其深玄。
二中「說後定如無量義經」者，即《法華》中經云
「為諸菩薩說大乘經，名無量義，教菩薩法，佛所護念。
說是經已，結跏趺坐，入於無量義處三昧，
身心不動」是也。若出其意，無量義者是出生義，
故彼經云「無量者，從一法生。
其一法者，所謂無相。」
《法華》即是收入之義，故彼經云「究竟至於一切智地。
世尊法久後，要當說真實。」
今欲收入，先辯出生。
若知三乘萬化從實相生，究竟還歸一實相故，
欲為《法華》序，故說《無量義》，便入此定。 ^209c25

疏「第九表證唯證能說」者，即第四出四句所以。
其第一定後說，諸會廣說，故不釋之。
但解後三：初解第三，二第七，「為表」下解第四。
第四有二會不入定：第二不入，前已解竟，唯解第七。
三「說後入」下，通第二義。
入即修行，上引《無量義經》乃是別意，而有等言等取此經通意，
通諸經意，今顯通意耳。
疏「是知」下第五結其深玄。
故下文中示十信相，既所說信定散自在，明知能說入出難思。
「餘會摩頂」下，更示異門，令無局執。 ^210a13

疏「若順諸會應直分問答」者，以六會共答此中問故。
第一序分唯屬此會，為加序分，名為順文。 ^210a22

疏「處在菩提」下，《西域記》說。
賢首亦云：「相傳說云：以龍見如來初成正覺，
樹下露坐，故為佛造。」
若《西域記》說「菩提樹南門外有大龍池，帝釋獻方石在此池中。
池東林內有目真隣陀龍王池，其水清黑，其味甘美。
龍池西岸有小精舍，中作佛像。
往昔如來初成正覺，於此宴坐入定七日。
時此龍王警衛如來，即以其身繞佛七匝，
化出多頭俯垂為蓋，故池東岸有其室焉。」
釋曰：若取龍造，正當於此。
雖不言造堂，龍既警衛，不妨後造，當向即東南。
又云「菩提樹東有精舍，高六百七十尺，
下基面闊二十餘步，疊以青塼塗以石灰，層龕之中皆有金像。
四壁之間鏤作奇製，或連珠相、或天像焉，上置金剛阿摩勒迦果寶瓶。
東面接為重閣，簷宇特起三層，榱柱棟梁戶扉窓牖，
金銀雕鏤以飾之、珠玉廁錯以填之，奧室邃宇洞戶三重。
外門左右各有龕室，左則觀自在菩薩像、
右則慈氏菩薩像，白銀鑄成高十餘尺。
精舍故地昔無憂王建小精舍，後有婆羅門建大精舍，即雪山見大自在天天令置也。」
釋曰：此義亦當。若取普光堂義，却當樹西。
《西域記》云「菩提樹西不遠大精舍中，有鍮石佛像，
飾以奇珍，東面而立。
前有青石，奇紋異彩。
是昔如來初成正覺，梵王建七寶堂，帝釋建七寶座，
佛於其上七日思惟，放異光明照菩提樹，去聖逾遠寶變為石。」
釋曰：此為普光法堂定矣。
但從古傳，云是東耳。
若東西二三里，即是盲龍之室，非是龍造。
去聖時遙，傳記訛異，故且略出三處，冀更審之。 ^210a25

疏「雙照真俗故稱妙悟」者，準下無著不釋總句，
具下諸別以成總句；親光則更別釋總句。
今依親光別釋總句妙悟，取無著意將別釋滿。 ^210b26

疏「煩惱所知生死涅槃皆稱二行」者，準無著名所知，一向無障轉功德但離所知。
二乘之人於極遠時處不能知見，有知不知，故名二行。
今無不知，故云永絕。
若親光云「凡夫二乘現行二障，世尊無故。
凡夫現行生死起諸雜染，即煩惱障。
二乘現行涅槃，棄利樂事。
世尊無彼二事，故云永絕。」
今具含二釋，故雙釋之。
下諸功德，皆是下文廣釋中意。
如或未曉，但尋兜率會疏及論文，居然易了。 ^210b29

疏「聖天梵住」者，即《智論》第三云「聖謂三乘聖人，
天謂六欲天，梵即色無色。
復次三三昧是名聖住，布施持戒善心三事名天住，四無量是梵住。」
釋曰：此雖二文，義乃是一，前舉果住，後出因住。
或為四住，謂加佛住，如來常住首楞嚴諸三昧故。
雖遍住四住，智海已滿、大悲深故，特言大悲，大悲即梵住所攝。 ^210c9

疏「四種變易生死」者，第一疏鈔已引《攝論》、
《無上依經》，今更依《佛性論》第二略示其相：
一方便生死，謂生死緣即無明住地惑，
能生新無漏業，譬如界內無明生行，以惑生智非同類故，名為方便。
二因緣生死，謂生死因，即上無明所生無漏有分別業，
譬如無明所生行業，但感同類，故名因緣。
三有有生死，即由前因緣感得變易、異熟有果，如三界內以有漏業感六趣身。
言有有者，未來生有，更有一生故。
如上流般阿那含，第二生般涅槃故。
亦云：有此有果，故名有有。
四無有生死，即改變易脫，譬如生為緣，
有老死等過患，一期報謝更無有有，故名無有。
故今疏云「唯有第四無有生死」。
「一生者」，此生之後便成佛故，如那含人當涅槃故。 ^210c16

疏「後若世尊」下，正顯問端。
疏文有二：先對前辯異、後「若唯約義」下科判經文。
於中分三：先科，有三：初就義為三，以所問法有三類故；
二「是則以佛」下，辯三段次第；三「今取文義俱便」
下，後分二釋文。兩段皆結，故是文便。
直問引例，表人異道同，故是義便。
疏「一剎類」者，即形狀長短等。
言「即前二海，廣如四五二品」者，第四〈成就品〉
答世界安立海，第五〈華藏世界品〉答世界海故。 ^211a2

疏「初句總」下，釋此十句總有三勢，皆有總別。
第一行願俱起釋，初總、餘別。
別中展轉相釋，文勢可知。 ^211a11

疏「又成菩薩具悲智也」下，第二悲智雙流釋。
於中三：初一總句，菩薩即悲智也。
二「具此悲智」下一句，明雙流所為。
三「佛種不斷有何相耶」下八句，皆釋不斷之相。
於中四：初三正釋不斷，謂成就三德是不斷相。
二「云何救護」下，覆成上義，如次三句。
三「智成何益」下，顯三德益。
經但二句，含於三義：初明智德益；後「惑除何益」
下，以滅愛著處句雙成二益，若著諸法正智不生、
若著於空不能悲救，今空有無滯，故能滅惑，
成智起悲，不斷佛種。
四「所陳」下，結屬本意。 ^211a13

疏「又釋一切菩薩」下，第三約二利齊運釋。
於中，初句總、餘句別。
別中，疏皆假徵起，以經為答。
於中，初二雙明二利；二「云何救護」下，別釋利他。
經有六句，疏文分四：初二正離二障；二
「以何方便」下一句，出離障因；三「此煩惱」
下三句，出二障之相；四「二障既寂」下，從後倒收，結歸總句。
二障既寂通後七句，即二障除能成二智，
除煩惱障根本智現、除所知障後得智現。
即此二智亦為能寂，菩提涅槃即是所成。
煩惱障斷成於涅槃，所知障斷成菩提故。
此結利他。意則不斷佛種；結歸自利，菩薩成矣，結歸總句。 ^211a24

疏「今初文有九句」下，疏文分二：先通釋九句、後別解頂問。
前中一向序昔，於中有五：一正立脫忍。
二「又以十信」下，出其所以。
若不開十信，則不合問信。
下有忍品，故知脫忍。
三「故仁王」下引教證成。
四「有義云」下，以理證成。
五「由斯」下結成配屬，可知。 ^211b6

疏「十頂一種」下，二別明頂問。
於中二：先敘昔、後申今。
前中有三說：一依《梵網經》。
疏文有三：初正敘昔；二「理亦可通」者，以理縱成；
三「但彼經」下，以文奪破。
言「二三四與此三四五會處法全同」者，
此是第三會在忉利，四在夜摩，五在兜率；
彼第二即在忉利，故彼說十世界海竟，
即云次於忉利天宮說十住法，次至夜摩說十行法，次至兜率天宮說十迴向。
斯則處法全同，次第不同，彼二此三、彼三此四、
彼四此五，以前加菩提場故。
言「他化十地次第亦同」者，亦是第六在他化自在天說十地故，
由彼不越第五化樂天故，說地亦第六故。
彼文云「次至化樂天宮說十禪定，次至他化自在天宮說十地法，
次至初禪說十金剛心，次至二禪宣說十願，
次至三禪說十忍法，次至第四禪摩醯首羅宮說我本原蓮華藏世界盧舍那佛所說心地法門。」
故總收之，四例不同：一菩提、普光二會不分則開合不同；
二則次第不同；三即有無不同，此經四禪無說，
彼皆有說；四此有重會、彼無重會，彼經一處說一法門，
此則四六兼二、七兼於三。
以斯四義、故難會通。
從「又此中問」下，縱成一破。
設汝欲將心地法門例同此者，此中說果應為心地，何得用頂上？
一師義竟。疏「有云僧祇」下，第二師義。
於中二：先敘昔、二「彼問雖十」下破，可知。 ^211b12

疏「有云壽量品答」，第三師義。
於中二：先立、後破。
前中四：一正立。二「又佛名」下引證。
三「但舉此初」下，彼師遮難。
恐有難云：今經百萬阿僧祇重，何以證成十界之義？
故為此通。四「此為標首」下，釋成頂義。 ^211c9

疏「然復」下，第二難破。
於中，先縱立、後「但標此」下奪破。 ^211c14

疏「今謂新舊」下，申今正義。
於中二：先以〈十忍〉答頂、後通以四品答頂。
前中七：一正將十忍答頂問。
二言「十頂者」下，會釋二名。
三「故十忍」下，引文為證。
四「亦猶」下，引例成立。
五「不爾」下，反以釋成。
六「設欲」下，釋無十難。
難云：若開頂問，十句即圓；若以忍答頂，句則唯九。
故今答云：脫於十信，十句成矣。
七「十信雖未成」下，會通上難。
難云：我先用二義不開十信，一文證、二理證。
今欲開信，雙乖文理。
故今通之，乃有數意：一對前立理。
前明闕於四義不立信位，今明不必成位，四義無遺。
二「德用殊勝」下，上以文證，今亦文答。
上引但明信位不開，今明何必要開？
而不妨有問。何者？
十願、十藏非是別位，得為問端；信不成位，何妨有問？
又藏願等寄他會答，尚有別問；十信法門別一會答，
解行德能三品宏深，豈合無問？
疏「若將」下，第二會通。
以四品答於頂問，以信住行等皆有多品，
總將四品共答頂問，於理無違。
若爾，古以〈僧祇〉、〈壽量〉而答頂問，應不乖理。
彼以局取，又不收忍，今總收四，與昔全乖。
頂乃通名，忍等別稱，故不同也。
此解最妙，亦能傍通一難。
難云：引四善根，忍頂不同。
今何將忍以酬頂問？
故為總釋。則以等覺因位之極通稱為頂，
不全同四，故上引之，義相類故。 ^211c15

疏「其平等因果」下，通妨難。
難云：若依問為三，第三段唯合明果。
今有〈普賢行〉為因、〈出現品〉為果，自是一段平等因果。
今何得皆將答果問耶？
故為此通。既因是得果不捨之因，即果中因亦是果攝，故屬第三所成果也。
又古人以文從義，出此因果。
若疏本意，全屬果也，至下重明。
疏「言隨類者有其三義」者，疏文有二：先釋三義、後結通局。
前中，一隨疑者所宜異者，即用法不同。
隨一類人所樂不同，隨宜適化。
故經云「彼彼諸病人，良醫隨處方」，即應病與藥也。
言「或示色令見」，是現相答。
「以聲令聞」，是言說答。
上皆顯應。「冥資令曉」，即是冥應。
總合上三，一時頓應，以法界圓明頓現也。 ^212a11

疏「二隨疑者流類別故」者，上之三義，隨一類中即容此三。
今明萬類，謂人天鬼畜音辭差別等。
然準疑人，約有所表，但明菩薩據其實義萬類皆通。
又菩薩者，但語大心眾生，不妨本類亦有差別，
謂天為菩薩、人為菩薩等。
疏「三隨疑者所疑異」者，此約所疑之法。
是則初是義無礙境，二是辭無礙境，此是法無礙境。
然其所疑即十住等，其能疑人未必疑於十信，
許互疑故，十信亦疑住行等故。 ^212a25

疏「謂若疑十信」下，出隨疑現通之相。
於中有二：初疑十信，即是此文及第十三經〈光明覺品〉。
言「周乎法界」等者，等取十方，各過十佛剎微塵數世界菩薩雲集故。
下經云「悉以佛神力故，十方各有一大菩薩，
一一各與十佛剎微塵數諸菩薩俱」等。
「若疑十住」者，即第三會〈十住品〉。
初言「雲集」等者，此一等字等取行、向、地等。
謂十行則足趺放光，十向則膝輪放光，十地則眉間放光等。
十行千剎、十向十千等。
此一等字者，等於一分放光中事。 ^212b5

疏「如放光」下，例於餘相。
謂動剎、雨華、香雲等事，皆隨宜不同也。 ^212b15

疏「故知初會」下，第二辯通局。
此會望初則局一分，彼通九會。
謂佛前現華，通表一部所詮華嚴。
眉間勝音，通表九會能詮教故。
結集編次，非現前後。 ^212b17

疏「故下三會」下，引文為證。
即不起前二而昇四天，明正當此處現通，四天齊現耳。 ^212b20

疏「名不動智等是答法性」者，不動智等，等餘九智。
智雖是一，十智不同，不同之德即是法性，則以佛德為法性故。 ^212b22

疏「文雖在下」等者，釋通妨難。
謂有難云：適所引文皆〈光明覺品〉。
此中現相言答十問，乃引下經，豈成此答？
釋云：六會現通尚在一時，況〈光明覺〉義不在此，
故〈光明覺〉說說此所現。
是以此中別列十方佛剎菩薩一一各說，
〈光明覺品〉一時總牒，明是說此所現相耳。
疏「去此遠近皆十剎」下，上總科。
「十方皆八」下，別釋八段。
前六釋初遠近，自有三段：一正釋。
二「為有所表」下，通難。
難云：《華嚴》即是通方之教，未有一土不說此經。
今舉十剎，則十外不收；今說百剎，應百外不攝。
豈為通方？釋意可知。
三「又隨迷」下，約觀心解。
疏「今通用之」者，以梵語多含，三藏各取，
今以義收，故皆通用，而暗引下經以成四義。
初釋首義，以信為首攝諸位，故是通意，明信該果海故。
二釋勝義，云次第行中信最勝故。
經云「是故依行說次第，信樂最勝甚難得。」
三「於生死中」下，釋吉祥義，經即通取下經之意。
四信能增長智功德故，釋德義，亦全是
〈賢首品〉經文。文云「彼諸大士威神力，法眼常全無缺減，
十善妙行等諸道，無上勝寶皆令現。」
即吉祥義也。疏「亦有傳云」者，即興善三藏譯。
余親問三藏，有同此說，令欲會意故前收四說。
疏「今初東方」下，別釋十方。
八段之中皆釋三事：一剎名。
二佛名。三主菩薩名，唯初東方。
案經之次，下之九方從後倒釋，以十首菩薩表十甚深，
是助化主，故先舉之；餘二因此，故在後釋。
細尋可知。 ^212b25

疏「處處文殊」，下文當釋。
從「由慧揀擇」下，通難。
難云：佛名不動智，文殊表慧，二相寧分？
答中然智慧二字乃有多門，今此正用分別名慧、
決斷名智，故以慧為因、以智為果。
疏「不染而染」等者，此釋妙色義，語出《勝鬘》，下當廣釋。
又釋十段，皆暗取十甚深義：一云慧達佛境，
即佛境甚深故；二覺首緣起甚深，心性是一故；
三財首教化甚深；四寶首業果甚深；五德首說法；
六目首福田；七進首正教；八法首正行；
九智首助道；十賢首一道故。
並可思。 ^212c24

疏「又十佛相望」下，總以六相圓融。
文殊為總者，若以法門為總，文殊主般若統收萬行，九首之德皆是般若。
隨緣別相。同明佛德，即是同相。
緣起教化互不相收，即是異相。
統十甚深為成佛境，即是成相。
各住一甚深，即是壞相。
餘如下說。若約人為總別，文殊為上首，
故曰是總；餘九為伴，是別相故。
同則同名為首；異即賢智等殊，共成十首，表信之人壞各住自。 ^213a5

疏「以前後例」下，三結釋勸修。
如前現華表義、現眾表教，後如十慧說十住、
十林說行、十幢說向、十藏說地、〈離世間品〉菩薩萬行寄表甚深。
斯為觀心，非是臆斷。
不信此理一向外求，如數他寶，故非我分。 ^213a13

二文殊言答中，疏「以文殊示居此土生有十徵」
等者，釋文殊說意。
上明是主菩薩。廬山遠公但云：「文殊師利是遊方大士，唯見一經但覩一跡耳。」
今具出之，是主是客、亦果亦因，具難思也。
言「示生此土」者，即《文殊般泥洹經》云「佛告跋陀婆羅：
『此文殊師利有大慈悲，生此國土多羅聚落，梵德婆羅門家。
其生之時，家內屋宅化作蓮華，從母右脇而生，
身紫金色，墮地能言，如天童子。
有七寶蓋隨覆其上。』」
釋曰：言此國者，即舍衛國，佛正在此說故。
即此經復云「文殊師利具三十二相八十種好」，則相好同佛。
復有經說「生有十徵，無非吉祥：一光明滿室、
二甘露垂庭、三地踊七珍、四神開伏藏、
五鷄生鳳子、六猪誕龍#CB01782;、
七馬產麒麟、八牛生白澤、九倉變金粟、
十象具六牙，由是得立妙吉祥號。」 ^213a18

疏「來自他方體含萬德」者，即今經文「從東方金色世界中來」，
節節皆言所住世界謂金色等。
既周法界不動而遍，各領十佛剎塵數菩薩，
說佛功德，明萬德斯備矣。
上二對標其主客，下略說勝德。 ^213b5

疏「降魔制外通辯難思」者，然此二句有通有別。
通則通用通辯降伏魔怨制諸外道。
別明以神通怖之以威故言降，用四辯屈之以辯故言制。
然其事類頗多，略舉一二。
《如幻三昧經》十卷云「時有善住天子啟白文殊：『欲同往見佛。』
文殊現變三十二部交絡重閣，有諸菩薩先至佛所。
身子覩變，具陳問佛。
佛答：『是文殊令諸菩薩集會。』
又問：『何以不見文殊？』
佛答：『文殊住降毀諸魔三昧正受，蔽魔宮殿，興大威變詣如來所。』
於是文殊住降毀諸魔三昧，應時三千大千世界百億魔宮一時皆蔽，
不樂其處各各懷懼。
時魔波旬自見老耄，羸毀少氣拄杖而行，所有宮人及彩女等亦復羸老。
又見宮殿而復崩壞，暗暗冥冥不知東西。
時魔波旬即懷恐懼身毛為竪，心自念言：
『此何變怪，令吾宮殿萎頓乃爾。
將死罪至歸命終盡，天地遇災劫被燒耶？』
時魔波旬棄除貢高、捨惡思想。
時文殊師利所化百億天子在交絡者，
住諸魔前，謂魔波旬：『莫懷恐懼。
汝等之身終無患難。
有不退轉菩薩大士，名文殊師利。
威德殊絕總攝十方，德過須彌、智超江海、慧越虛空。
於今以是入降毀魔場三昧正受，是其威神。』
下取意說。時魔恐懼魔宮震動，求化菩薩救。
菩薩答言：『勿懼勿懼。
可詣釋迦如來之所，有無盡慈悲令無所畏。』
言訖不現。魔即俱來詣佛：『請救我等。
聞文殊之名即懷恐懼，不能自安畏亡身命。』
佛讚文殊已，魔請歸依，願脫斯苦。
佛令：『且待須臾，文殊當來，即脫汝此難。』
後文殊至，佛問三昧，彼廣說竟，令捨諸魔。
文殊問曰：『汝穢惡此身耶？』
魔答曰：『爾。』『若能當厭貪欲之事，不住三界等耶？』
魔敬從命。即令諸魔皆復本形、五體如故」等。
此即降魔也。制外者，即《文殊般泥洹經》。
「佛說：『文殊初詣諸仙人，求出家法，諸婆羅門九十五種諸論議師無能酬對。
唯於我所出家學道。』」
餘文廣博，不可具引。
至如聖智怖心，聞聲揚而躃地；寂順思覩，入隱身而立空。
故得帝釋心喜，雨天華而至膝；蔽魔愁憂，行拄杖而垂淚。
劫火燒剎，蹈水之上而經行；霖雨絕供，化鉢飯而無盡。
示多身以抗迦葉、放一鉢而發本源，皆是通辯降魔制外也。
又如度二十億佛現說法者，持地猶存。
化百千諸龍立登正覺者，娑竭王女是一。
是以禮妙慧而不忘敬本，勸善財而增長發心。
無言於不二法門，悉力於安樂行品。
教龍吉祥之分衛，下位莫知；答瑠璃光之光明，正覺稱妙。
談般若之玄致，屢質本師；說權實之雙行，頻驚小聖。
皆辯才也。 ^213b10

疏「化滿塵方用周三際」者，辯得用橫竪深廣也。
謂十方微塵剎土，皆是文殊化處。
故《菩薩處胎經》云「我身如微塵，今在他國土，
三十二相明，在在無不現。」
餘如眾海雲集中引。
又《般泥洹經》云「住首楞嚴三昧，以三昧力，於十方國或現初生出家滅度入般涅槃分布舍利饒益眾生。」
又《寶藏陀羅尼經》廣說，至下〈菩薩住處品〉當更明之。
即今文中，一切處一時說偈，即橫周法界。 ^214a1

疏「道成先劫已稱龍種尊王」等者，此下別明竪窮，略示一二也。
先劫，即過去名龍種上尊王。
《智度論》十二具引《首楞嚴三昧經》說，名龍種上尊王；
經文但名龍種上尊王佛，即譯人廣略耳。
五十三佛名中，亦名龍種上尊王。
其《首楞嚴三昧經》有三卷，即當下卷。
因文殊廣說首楞嚴三昧境界竟，爾時長老摩訶迦葉白佛言：
「世尊！我謂文殊法王子，曾於先世已作佛事，
現坐道場轉於法輪，示諸眾生入大涅槃。」
佛言：「如是，如汝所說。
迦葉，過去久遠無量無邊不可思議阿僧祇劫，
爾時有佛，號龍種上尊王如來、應供、正遍知
〔云云〕，於此世界南方，過於千佛國土，國名平等。
無有山河沙礫瓦石丘陵坑坎堆阜，地平如掌，生柔軟草如迦陵伽。
龍種上佛於彼世界，得阿耨多羅三藐三菩提，
初轉法輪，教化成就七十億數諸菩薩眾〔云云〕。
佛壽四百四千萬歲。
下取意引。涅槃後起三十六億塔，法住十萬歲，記智明菩薩次當作佛。」
下結會云「爾時平等世界龍種上佛，豈異人乎？
即文殊法王子是。」
次言「現證菩提，復曰摩尼寶積」者，即《央掘摩羅經》。
此經有四卷，事出第四。
初卷中明舍衛城北有村名薩那，有一貧窮婆羅門女名跋陀羅女，
生一子名一切世間現。
少失其父，年將十二，聰明辯慧。
有異村名頗羅訶私，有一舊住婆羅門師名摩尼跋陀羅。
下取意引。世間現從其受學，師乃受王，請留其守舍。
師婦年少，染心逼之。
世間現不受，其師少婦自慚毀害。
師歸，乃言世間現強逼。
師言：「汝已為惡，當殺千人，可滅汝罪。」
即殺千人，還歸見師。
師怪其存，又令殺千人，各取一指作鬘冠首。
唯欠一人，母為送食，便欲害母。
世尊現前，捨母趣佛，為佛所降，廣顯深妙。
第四末，波斯匿王嚴四兵至，欲罰央掘，
來至佛所，佛示央掘後，發其跡云：「大王！
南方去此，過六十二恒河沙剎，有國名一切寶莊嚴，佛名一切世間樂見上大精進。
下取意引。壽命無量，國土嚴淨，純說一乘，即央掘是。」
由前文殊廣與對揚，後顯文殊之跡云：「大王！
北方去此，過四十二恒河沙剎，有國名常歡喜，
佛名歡喜藏摩尼寶積，純一大乘無餘乘名，即文殊師利是。」
故云現證菩提。復云摩尼寶積，蓋言略耳。
下說師及師婦央掘之母，三人皆是如來化現耳。
上略舉過現，不說未來成佛者，未來成佛現即是因，
非殊勝故，疏略不顯。
若欲說者，即《大寶積．文殊會》中說：於未來成佛，號普見如來。
以恒河沙界莊嚴為一佛國。
以安養世界莊嚴比之，析毛滴海不可為喻。
其中眾生三十二相，天眼無礙鏡照十方，
不聞生老病死苦等，但出佛法僧聲。
若人欲見應念便覩，不待解釋疑網皆除。
聞名得最上善利，聆記為面見諸佛等。 ^214a10

疏「寔為三世佛母，豈獨釋迦之師」者，結其實德。
故七十九經云「文殊師利所有大願，非餘無量百千億那由他菩薩之所能有。
善哉文殊師利！其行廣大，其願無邊，出生一切菩薩功德無有休息。
善哉文殊師利！常為無量百千億那由他諸佛母，
常為無量百千億那由他諸菩薩師，教化成就一切眾生」等。
《佛名經》說：過去無量恒河沙佛，皆是文殊教令發心。
然猶帶數，故今顯實，實為一切佛母，不可窮其始末。
豈獨釋迦之師者，即前所引《處胎經》云
「昔為能仁師，今為佛弟子。
二尊不並化，故我為菩薩。」
即法華九世祖師，亦帶方便住首楞嚴三昧。
亦是跡中，故弛張乎權實之場、瑩徹乎真如之際，
住諸佛不思議之境，豈可語其始終。
無言強言，為三世之佛母耳。
疏「影響而來故其說也」者，結也。
影響，顯非實因也。
疏「何不入定」者，問意中云何？
明已後信未入位，許不入定；今此三品說佛三業，何不入定？
故為此通。以果從因，因即十信，十信不入，
果亦不入，是十信中取說果故。
疏「下結文具顯」者，即品末云「世尊昔為菩薩時，
以種種談論、種種語言、種種音聲、種種業、
種種報、種種處、種種方便、種種根、種種信解、
種種地位而得成就，亦令眾生如是知見，而為說法。」
即其文也。 ^214c5

疏「又隨宜說法意趣難思」者，上指品末廣故難思。
今明意趣深故難思，亦如《法華．方便品》說。
謂稱體大用，或隨自意、或隨他意、或隨自他意故。
從「又等法界」下，多門難思。 ^215a1

疏「三金銀等色」者，如《觀佛三昧海經》第三廣說，今當義引。
佛為父王說觀諸相竟，佛白父王，乃勅阿難：「吾今為汝悉現具足微妙身相。」
說是語已。佛從坐起，令眾俱起，令觀如來，
從頂順觀至足輪相，復從足相逆觀至頂，
一一身分分明了了，如人執鏡自見面像。
若生垢惡不善心者，若有曾毀如來禁戒者，見像純黑猶如炭人。
五百釋子但見炭人，有千比丘見赤土色，
優婆塞輩十六人見黑象脚色，優婆夷輩二十四人見如聚墨。
比丘尼見色如白銀，優婆塞、優婆夷有見如藍染青色。
四眾悲淚，釋子拔髮、碎身毀形，自述所見。
父王安慰竟，釋子即起，白阿難言：「我宿罪故，不見佛身。」
佛為說因：「過去毘婆尸佛時，有一長者名曰日月德，
有五百子，聰慧無雙，不信父之正法。
子臨終時，父云：『汝等邪見，不信正法。
今無常刀割汝身心，眼何所怙？』
令稱毘婆尸佛名，未及法僧而終，生四王天。
後邪見因故，墮大地獄，鐵叉刺眼。
憶父所教，得生人中，六佛出現聞名而不得見。
以其得聞六佛名故，與我同生。」
如來令稱諸佛名號、禮拜懺悔，還見相好身。
即得初果，求佛出家，得阿羅漢果。
千比丘見赤土色者，過去然燈佛時，像法之中有千弟子，心疑於師。
師見其臨終，令其稱念然燈佛名，生忉利天。
以疑師罪，下墮餓鬼中，洋洞灌咽。
以稱佛名，今得值佛。
佛示胸前萬字，令讀於此字中，說八萬四千功德之行。
即便懺悔，罪障消滅，得記作佛。
比丘尼見白銀色者，過去釋迦文佛時，
五百童女在山澤中，忽遇比丘，皆脫銀環散上發願：
「願此比丘成佛之時，願我見之，如所散銀環。」
此後生生作銀山神，今見銀色。
從是已來，恒值諸佛。
優婆塞見黑象脚者，此等昔時皆作國王，
受邪沙門說於邪法，其說法人墮阿鼻獄，汝等隨順惡友教故墮黑暗地獄。
由前聞法善心力故，今得遇我，得受五戒，令其懺悔。
佛放眉間白毫光照，便得初果，求佛出家，成阿羅漢果。
優婆夷見聚墨色者，佛說：「昔時一寶蓋燈王佛，
像法之中，有一比丘巡行乞食，至婬女家。
其女見之，盛滿鉢飯，戲弄比丘言：『汝顏色可惡猶如聚墨，身所著衣狀如乞人。』
比丘擲鉢騰空飛去，諸女慚愧，懺悔發願：
『願此施食所有功德，未來得如比丘自在。』
以施食故，千二百劫常不饑渴。
惡罵因故，六十小劫墮黑暗地獄。
由前發善心，今得值我，受其五戒。
乃是供養阿羅漢故，見舍利弗，不見我身。」
佛為臍中出大蓮華，化成光臺，有百千聲聞。
身子、目連作十八變，諸女消二十億劫煩惱之結，得須陀洹果。
後見佛身相好端嚴，而不見白毫相。
佛告大王：「戲弄惡口乃至得道。」
見佛不明，餘廣如經，更不會說。
如藍之緣，準例可知。
下〈十定品〉，見色多種。 ^215a5

疏「三尺」等者，三尺之身，即瞿師羅長者所見。
丈六應身無邊，即無邊身菩薩，窮上界而有餘。
準〈十定品〉，或見如來一由旬量、百千由旬，乃至不可說不可說佛剎微塵數世界量。
略等去中間，故云乃至無邊。 ^215c2

疏「五壽命」等者，或無量劫，如阿彌陀佛。
或不滿百年，如今世尊。
故《涅槃》云「我聞諸天壽命極長。
云何如來是天中天，壽命短促不滿百年？」
「下至朝現暮寂」者，如月面佛，壽一日一夜故。
《佛名經》第六云「妙聲佛壽命，六十百千歲。
智自在佛，壽命十二千歲。
威德自在佛，壽七十六千歲。
摩醯首羅佛，壽一億歲。
梵聲佛，壽十億歲。
大眾自在佛，壽六十千歲。
勝聲佛，壽百億歲。
月面佛，壽一日一夜。
日面佛，壽一千八百歲。
梵面佛，壽二十三千歲。」
又第二中云「諸佛壽命長短差別，有十阿僧祇百千萬億。」
〈毘盧遮那品〉云「一切功德須彌勝雲佛，壽五十億歲。」
下經之中說諸佛壽，長短多門。
疏「七根謂眼等隨感現異」者，佛眼等六根，
通相而言三十二相，廣長舌等既有八萬四千等異，則六根之相隨宜亦殊。
故高幢普照主山神，得觀察一切眾生心所樂嚴淨諸根解脫門。
雨華妙眼道場神，得能雨一切難捨眾寶莊嚴具解脫門。
偈云「昔行施行無量劫，能捨難捨眼如海。
如是捨行為眾生，此妙眼神能悟悅。」
謂於一眼有無量行故，所得眼無量差別。
復有諸根美妙執金剛神。
又上經云「佛眼云何無有量」等。 ^215c6

疏「然聖人無名」下，欲顯多名，先且立理。
於中有二：先雙標，謂本無言相，故下經云
「已出世間言語道，其性非有非無」，故凡有言象皆是隨俗利眾生耳。
二「若就德」下，就無名立名。
不出此二。就德，通於真應；隨機，唯約利他。 ^215c29

疏「雖復多種」下，二以義統收，不出四悉檀義。
一世界悉檀，但令歡喜，如來立名少從於此，多約後三。
今言隨宜，此為總句。
然四悉檀皆是隨物宜故，此一句亦攝世界悉檀。
二生善者，即是為人。
三滅惡者，即對治。
四見理者，即第一義。
又四悉檀亦名四隨，〈問明品〉中更當廣說。
言「海印頓現」者，無盡之名皆我本師海印頓現。
即攝十方三世佛號，皆屬一佛隨宜之號，非約多佛。 ^216a6

疏「一切義成」者，梵名悉達多，太子時號。
果收因名，恐人不知，故將梵言以釋唐語。 ^216a14

疏「惑斷」等者，暗盡明圓，清涼益物，如三德也。 ^216a16

疏「然上釋迦乃是族望」者，姓望如崔盧等，
族望如博陵，以是能仁之瞿曇故。 ^216a17

疏「無能說過」者，即《大薩遮尼乾子所說經》第四卷。
有嚴熾王請薩遮入宮供養。
因問云：「頗有人於眾生界中聰明大智利根黠慧有罪過不？」
答言：「有。」下有十重問答，大意皆同。
一問是誰？一云能雨婆羅門，聰明大智，常多婬欲喜侵他妻。
二頗羅墮婆羅門，多睡。
三黑王子，多嫉妬。
四勝仙王子，多殺生。
五無畏王子，慈心太過。
六力過王子，飲酒太過。
七婆藪天王子，行事太過。
八大仙王子，貪心太過。
九大天王子，輕躁戲笑放逸太過。
十波斯匿王，食噉太過。
第十一問：「還更有不？」
答云：「王亦有過，謂太暴惡急卒。」
王聞大怒，令殺尼乾。
尼乾驚怖乞容一言，云：「我亦有過，實語太過。
大王黠慧之人，不應於一切時常行實語，觀其可不。
我於暴卒人前出其實語，故為太過。」
王悟悔過，更問之曰：「頗有聰明大智利根無有過不？」
答言：「有。」問：「誰是？」答云：「沙門瞿曇。
此一無過。我四圍陀經中說：釋種沙門無有過失，所謂生在大富家不可譏嫌。
何以故？是轉輪王種故。
種姓豪貴不可譏嫌，以甘蔗種姓家生故。
福德莊嚴不可譏嫌，三十二相八十種好莊嚴身故。」
下廣說如來具大慈悲、無礙辯才、十力無畏諸不共德，
廣說三十二相八十種好一切功德，云：「唯此一人無有過失。」
則顯餘皆不免，故今疏云「無能說過」。
王聞發心。 ^216a19

疏「問：餘聖教說」下，問答料揀。
初問答中有三：初正釋此文。
二「因此」下，類顯義理，即五教意，二通始終、
三即頓教、四五皆圓。
三「若通論」下，該通諸剎。
以上五義但語娑婆，今該橫竪一切諸剎。
此五亦即〈成就品〉中十無礙義，欲對上五顯其無盡，故復重明。
又前約五教，以法隨機，此五約理，直語融即：
一相入義，即一多相容不同門。
二相即義，即諸法相即自在門。
三一具一切，即同時具足相應門。
四即應即狹，是廣狹自在無礙門。
五即因陀羅網境界門。
又兼上五潛入微塵，即微細義。
隨法迴轉，即主伴門義。
隨心見異，即隱顯義。
就佛而言，本非淨穢，託事表法，十門不同，即託事義。
顯於時中，即十世義，十玄具矣。
上之十義，直約處明，立名如是。
若小乘中，盡三千界唯一釋迦。
若三乘說，亦百億內有百億釋迦，餘十方剎自是別佛。
今約一乘，皆是遮那海印頓現，餘十方佛剎亦猶如燈光互相重遍。
然於一乘不可說體建立多名，故今此名一一融攝。
名號品竟。
pin:: 
#  8 四聖諦品

## 1
四聖諦品第八 ^216b16

疏「此品廣於」下，疏文有三：一對問辯來；
二「既知佛」下，約義辯次；三「上名隨」下，辯義相不同。 ^216c8

疏「二釋名」者，疏文有二：先正釋名、後出體相。
今初。經論廣明，其文略具，五地復釋。
今當略辯，先得名、後釋名。
前中，文有三節：一雙標二義。
二「言諦實」下雙釋二義。
諦通二義，聖之一字唯屬審諦。
三「瑜伽」下引證二義。
法性是諦實，勝解是審諦。 ^216c10

疏「四謂苦」下，釋名。
先列、後「總云」下釋名。 ^216c16

疏「性相云何」下，第二辯體相。
謂正出體性即說行相，故名體相。
於中亦二：先辯性相、二屬經結示。
今初，通有天台四四諦意。
四四諦者，玄文已具，今略列名：一生滅四諦、
二無生四諦、三無量四諦、四無作四諦。
依常所釋，但有其二：或名有作無作、或名有量無量，
有作有量即是小乘，無作無量即是大乘。
今以義開，故成四四。
初則生滅四諦，文有三：初正明。
然句皆二義，如逼迫名苦則釋別名，亦當辯相。
一逼迫身心是苦行相。
二「即有漏色心」者，正出體也。
色心即五蘊，心是四故。
五盛陰苦苦故，不攝無為故。
增長名集，是釋名相，積集增長故。
「即業煩惱」者，出體。
下二諦例知。而道云等者，等取八正道等。
二「此約相說通大小乘」者，結屬生滅四諦也。
然四諦有相有性，上所辯性是相性也，下說無相是真性也。
三「智論云」下，引證通大小乘。
亦是結前生後，結前是生滅四諦。
「大乘四諦皆無相」下，生後無生四真諦也。 ^216c17

疏「涅槃云」下，即無生四諦。
然疏有三：初引經正明，即十三經，略示一苦。
若具，應云解集無和合名集聖諦，解滅無滅解道無道等，影在次文。
二「謂達四」下，以義釋經。
云何言無生四諦？
從緣無性即是空，故名之為無，非斷無也。
滅雖無為，因滅惑顯，亦曰從緣。
言「超筌悟旨成大」者，苦集滅道以為空筌，其猶筌#CB04590;以求魚兔。
無相空理即為魚兔，得魚亡筌，是悟空方便得成大乘，
非離四外別有大也，如非離筌而得魚矣。
三「又涅槃云」下，以引經證成大小別義，雙證生滅及無生也。
經云「善男子！以是義故，諸凡夫人有苦無諦；
聲聞緣覺有苦有苦諦而無真實；諸菩薩等解苦無苦，是故無苦而有真諦。
諸凡夫人有集無諦；聲聞緣覺有集有集諦而無真實；
諸菩薩等解集無集，是故無集而有真諦。
聲聞緣覺有滅非真，菩薩摩訶薩有滅有真實。
聲聞緣覺有道非真，菩薩摩訶薩有道有真諦。」
故引此經文，兼釋解苦無苦下之三句。
言「謂若苦即諦」下，釋經凡夫無諦之言。
《涅槃．四諦品》云「佛復告迦葉：『所言苦者，不名苦聖諦。
何以故？若苦是苦聖諦者，一切畜生及地獄眾生應有聖諦。』」
亦即《思益經》文。此無諦言，約審諦說，不約諦實。
若約諦實，三塗實苦。
言「二乘雖審知之」下，釋二乘有諦無實之言。
有審諦故如實知苦，不同凡夫妄計為樂。
無實，可知。 ^217a7

疏「又二乘雖知苦相」下，第三無量四諦。
疏文有三：初躡上立理。
前不見法空苦性，故無真實。
此不知無量，不見相故，亦非見實。
前即理智故，但見生空，不及菩薩。
此即量智故，但知麁相，不及菩薩。
二「故大經云」下，引文證成。
迦葉白佛言：「世尊！
昔佛一時在恒河岸尸首林中。
爾時如來取少樹葉，告諸比丘：『我今手中所捉葉多、一切因地草木葉多？』
諸比丘言：『世尊！一切因地草木葉多，不可稱計。
如來所捉，少不足言。』
『諸比丘！我所覺了一切諸法，如因大地生草木等。
為諸眾生所宣說者，如手中葉。』」
迦葉難言：「如來所了無量諸法，若入四諦則為已說；
若不入者，應有五諦。」
佛讚迦葉：「善哉善哉！
汝今所問，則能利益安隱快樂無量眾生。
善男子！如是諸法，悉已攝在四諦法中。」
迦葉復白佛言：「如是等法若在四諦，如來何故唱言不說？」
佛言：「善男子！雖復入中，猶名不說。
何以故？善男子！知聖諦有二種智：一者中、二者上。
中者聲聞緣覺，上者諸佛菩薩。
善男子！知陰為苦，名為中智。
分別諸陰有無量相，悉是諸苦，非是聲聞緣覺所知，是名上智。
善男子！如是等義，我於彼經竟不說之。」
次歷入、界，皆如陰說。
又別歷色等五陰，一一皆言有無量相，此是無量四諦意也。 ^217b5

疏「瑜伽論說苦有一百一十」者，一百即四十四，論增數明之。
初云「謂有一苦，無差別流轉之苦，一切有情無不皆有流轉苦故。
復有二苦：一欲為根本苦，謂可愛事若變若壞所生之苦；
二癡異熟生苦，謂若猛利體受所觸，即於自體執我我所，
愚癡迷悶生極怨嗟，由是因緣受二箭受，謂身箭受及心箭受。
復有三苦：一苦苦、二行苦、三壞苦。」
次云復有四苦、五有五苦、六有六苦、七有七苦、
八有八苦、九有九苦、十有十苦，共成五十五苦。
次論云「當知復有九種苦：一一切苦、二廣大苦、
三一切門苦、四邪行苦、五流轉苦、六不隨欲苦、
七違害苦、八隨逐苦、九一切種苦。」
其第一一切苦，開為二苦：一宿因所生苦、二現緣所生苦。
其第二廣大苦，開為四苦。
第三一切門苦，亦開四苦。
第四邪行苦，開五。
五流轉苦，開六。六不隨欲苦，開七。
七違害苦，開八。八隨逐苦，開九。
九一切種苦，開十。
復成五十五。故兩段合一百一十苦也。 ^217c1

疏「三然此經中」下，會今經文正同無量。
大方廣佛華嚴經隨疏演義鈔卷第二十八
 ^217c20
