摩訶僧祇律大比丘戒本
translator:: 東晉天竺三藏佛陀跋陀羅譯
jing:: 
六念法 ^549a10

「一者，當知日數，月一日、二日，乃至十四日、
十五日，月大、月小悉應知。 ^549a11

「二者，清旦當作施食法：『今日得食施某甲，
某甲於我不計意，我當食。』
〔如是三說〕 ^549a12

「三者，日日自憶若干臘數。 ^549a15

「四者，當憶念受持衣及淨施者。 ^549a16

「五者，當念不別眾食。 ^549a17

「六者，當念病不病。」 ^549a18

摩訶僧祇律波羅提木叉大比丘戒本 ^549a19

「大德僧聽！冬時一月過，少一夜，餘有一夜三月在，
老死至近、佛法欲滅。
諸大德！為得道故一心勤精進。
所以者何？諸佛一心勤精進故得阿耨多羅三藐三菩提，何況餘助道法！」 ^549a20

「未受具戒者已出。」 ^549a23

「僧今和合先作何事？」
「諸大德！不來諸比丘說欲及清淨。」
「誰與比丘尼取欲？」
　　「合十指爪掌，供養釋師子；
　　我今欲說戒，僧當一心聽。
　　乃至小罪中，心應大怖畏；
　　有罪一心悔，後更莫復犯。
　　心馬馳惡道，放逸難禁制；
　　佛說切戒行，亦如利轡勒。
　　佛口說教誡，善者能信受；
　　是人馬調順，能破煩惱軍。
　　若不受教勅，亦不愛樂戒；
　　是人馬不調，沒在煩惱軍。
　　若人守護戒，如#CB01738;牛愛尾；
　　繫心不放逸，亦如猴著鎖。
　　日夜常精進，求實智慧故；
　　是人佛法中，能得清淨命。」 ^549a24

「大德僧聽！今十五日布薩說波羅提木叉。
若僧時到僧忍聽，僧一心共作布薩說波羅提木叉。
如是白。」 ^549b12

「諸大德！今布薩說波羅提木叉，僧一心善聽。
有罪者應發露、無罪者默然，默然故當知諸大德清淨。
如一一比丘問答，是比丘眾中三唱。
若比丘如是比丘眾中三唱，憶有罪應發露，不發露得故妄語罪。
諸大德！故妄語罪，佛說障道法，是故比丘欲求清淨故，
憶有罪應發露，發露則安隱，不發露罪益深。」 ^549b15

「諸大德！已說波羅提木叉序。
今問諸大德！是中清淨不？
是中清淨不？是中清淨不？」 ^549b22

「諸大德！是中清淨，默然故，是事如是持。」 ^549b23

「諸大德！是四波羅夷法，半月半月次說波羅提木叉。 ^549b25

「若比丘，於和合僧中受具足戒，不還戒、
戒羸不出、相行婬法乃至共畜生，是比丘波羅夷不共住。 ^549b27

「佛在毘舍離城，成佛五年冬分第五半月十二日，
食後東向坐一人半影，為長老耶奢伽蘭陀子制此戒。
已制當隨順行，是名隨順法。 ^549c1

「若比丘，於聚落中、若空地，不與取隨盜物，
王或捉、或殺、或縛、或擯出，『咄男子！
汝是賊！汝愚癡。』比丘如是不與取，是比丘波羅夷不共住。 ^549c4

「佛在王舍城，成佛六年冬分第二半月十日，
食後東向坐兩人半影，為瓦師子長老達膩伽，因洴沙王及糞掃衣比丘制此戒。
已制當隨順行，是名隨順法。 ^549c8

「若比丘，自手奪人命，求持刀與殺者，教死、
歎死：『咄！人用惡活為？
死勝生。』作是意作是想，方便歎譽死快，
因是死非餘者，是比丘波羅夷不共住。 ^549c12

「佛在毘舍離城，成佛六年冬分第三半月九日，
食前北向坐一人半影，為眾多看病比丘因鹿杖外道制此戒。
已制當隨順行，是名隨順法。 ^549c16

「若比丘，未知未見，自稱得過人聖法、知見殊勝：
『我如是知、如是見。』
彼於後時若檢校、若不檢校犯罪，欲求清淨故作是言：『長老！
我不知言知、不見言見，虛誑不實語。』
除增上慢，是比丘波羅夷不共住。 ^549c20

「佛在舍衛國，成佛六年冬分第四半月十三日，
食後東向坐三人半影，為聚落中眾多比丘及增上慢比丘制此戒。
已制當隨順行，是名隨順法。」 ^549c25

「諸大德！已說四波羅夷法。
今問諸大德！是中清淨不？
是中清淨不？是中清淨不？」 ^549c29

「諸大德！是中清淨，默然故，是事如是持。」
〔四事竟〕 ^550a2

「諸大德！是十三僧伽婆尸沙法，半月半月次說波羅提木叉。 ^550a3

「若比丘故出精，除夢中，僧伽婆尸沙。 ^550a5

「若比丘，婬欲變心，與女人身身相摩觸，
若捉手、若捉髮及餘身分，摩觸受樂者，僧伽婆尸沙。 ^550a6

「若比丘，婬欲變心，與女人說作醜惡語，
隨順婬欲法，如年少男女，僧伽婆尸沙。 ^550a9

「若比丘，婬欲變心，於女人前歎自供養己身：『姊妹！
如我沙門持淨戒、行善法、修梵行，以婬欲法供養第一。』
僧伽婆尸沙。 ^550a11

「若比丘，受使行和合男女，若娶婦若私通，
乃至須臾，僧伽婆尸沙。 ^550a14

「若比丘，自乞作房，無主為身，應量作：長十二修伽陀磔手內、
廣七磔手。應將諸比丘示作房處無難處、非妨處。
若難處、妨處自乞作房，無主為身，亦不將諸比丘示作房處，
而過量作，僧伽婆尸沙。 ^550a16

「若比丘，作大房，有主為身，應將諸比丘指授處無難處、非妨處。
若難處、妨處，有主為身，亦不將諸比丘指授處者，僧伽婆尸沙。 ^550a21

「若比丘，瞋恨不喜故，於清淨無罪比丘以無根波羅夷法謗，
欲破彼比丘淨行。
此於後時若檢校、若不檢校，便言：『是事無根，我住瞋恨故說。』
僧伽婆尸沙。 ^550a24

「若比丘，瞋恨不喜故，於異分中小小事非波羅夷，
以波羅夷法謗，欲壞彼比丘梵行。
此於後時若檢校若不檢校，便言：『我以異分中小小事，住瞋恨故說。』
僧伽婆尸沙。 ^550a28

「若比丘，為破和合僧故，勤方便執破僧事故共諍。
諸比丘應諫言：『長老！
莫為破和合僧故勤方便執破僧事故共諍，當與僧同事。
何以故？僧和合歡喜不諍，共一學如水乳合，如法說法照明安樂住。』
如是諫時捨者善；若不捨應第二、第三諫，
捨是事善；若不捨，僧伽婆尸沙。 ^550b3

「若比丘，同意相助，若一、若二、若眾多，同語、同見欲破和合僧。
諸比丘諫時，是同意比丘言：『長老！
莫說是比丘好惡事。
何以故？是法語比丘、律語比丘，是比丘所說所見欲忍可事，
我等亦欲忍可。是比丘知說、非不知說。』
諸比丘應諫言：『長老！
莫作是語：「是法語比丘、律語比丘。」
何以故？此非法語比丘、律語比丘。
諸長老！莫助破僧事，當樂助和合僧。
何以故？僧和合歡喜不諍，共一學如水乳合，如法說法照明安樂住。』
如是諫時捨者善；若不捨應第二、第三諫，
捨是事善；若不捨，僧伽婆尸沙。 ^550b10

「若比丘，自用戾語，諸比丘共法中如法、
如律教時，便自用意言：『長老！
汝莫語我好惡事。
我亦不語汝好惡事。』
諸比丘應諫言：『長老！
諸比丘共法中如法、如律教時，汝莫不受，
汝亦應如法、如律教諸比丘。
何以故？如來弟子眾展轉相教、展轉相諫，
共罪中出故，善法得增長。』
如是諫時捨者善；若不捨應第二、第三諫，
捨是事善；若不捨，僧伽婆尸沙。 ^550b22

「若比丘，依城邑聚落中住，污他家、行惡行，
污他家亦見亦聞、行惡行亦見亦聞。
諸比丘應諫言：『長老！
汝等污他家、行惡行，污他家亦見亦聞、行惡行亦見亦聞。
汝等出去，不應此中住。』
是比丘言：『僧隨愛、隨瞋、隨怖、隨癡。
何以故？有如是同罪比丘，有驅者、有不驅者。』
諸比丘應諫言：『長老！
如是莫言：「僧隨愛、隨瞋、隨怖、隨癡。
有同罪比丘，有驅者、有不驅者。」
何以故？僧不隨愛、不隨瞋、不隨怖、不隨癡。
長老！汝等污他家、行惡行，污他家亦見亦聞、行惡行亦見亦聞。
汝等出去，莫此中住。』
如是諫時捨者善；若不捨應第二、第三諫，
捨是事善；若不捨，僧伽婆尸沙。」 ^550c1

「諸大德！以說十三僧伽婆尸沙法，九初罪、四乃至三諫。
若比丘犯一一罪，隨知覆藏時應與波利婆沙。
波利婆沙已，應僧中六日六夜行摩那埵。
行摩那埵已，應二十僧中出罪。
若少一人不滿二十，是比丘不得出罪，
諸比丘應被訶，是事法爾。
今問諸大德！是中清淨不？
是中清淨不？是中清淨不？」 ^550c14

「諸大德！是中清淨，默然故，是事如是持。」
〔十三事竟〕 ^550c20

「諸大德！是二不定法，半月半月次說波羅提木叉。 ^550c22

「若比丘，與女人獨屏覆處可婬處坐，可信優婆夷於三法中一一如法說，
若波羅夷、若僧伽婆尸沙、若波夜提。
比丘自言：『我坐是處。』
於三法中一一如法治，若波羅夷、若僧伽婆尸沙、
若波夜提，應隨可信優婆夷所說法治彼比丘。
是初不定法。 ^550c24

「若比丘，與女人獨露現處不可婬處坐，
可信優婆夷於二法中一一如法說，若僧伽婆尸沙、若波夜提。
比丘自言：『我坐是處。』
於二法中一一如法治，若僧伽婆尸沙、
若波夜提，應隨可信優婆夷所說法治彼比丘。
是二不定法。」 ^551a1

「諸大德！已說二不定法。
今問諸大德！是中清淨不？
是中清淨不？是中清淨不？」 ^551a6

「諸大德！是中清淨，默然故，是事如是持。」
〔二不定竟〕 ^551a8

「諸大德！是三十尼薩耆波夜提法，半月半月次說波羅提木叉。 ^551a10

「若比丘，衣竟，迦絺那衣已捨，若得長衣十日畜，
若過者，尼薩耆波夜提。 ^551a12

「若比丘，衣竟，迦絺那衣已捨，三衣中若離一一衣餘處宿，
除僧羯磨，尼薩耆波夜提。 ^551a14

「若比丘，衣竟，迦絺那衣已捨，若得非時衣，
比丘若須，應取疾作衣受。
若不足，有望處，為滿故聽一月畜。
若過者，足不足，尼薩耆波夜提。 ^551a16

「若比丘，取非親里比丘尼衣，除貿易，尼薩耆波夜提。 ^551a19

「若比丘，使非親里比丘尼浣故衣，若染若打，尼薩耆波夜提。 ^551a21

「若比丘，從非親里居士、居士婦乞衣，除餘時，尼薩耆波夜提。
餘時者，失衣時。 ^551a23

「若比丘，失衣時，得從非親里居士、居士婦乞衣，若自恣與得取上下衣。
若過受，尼薩耆波夜提。 ^551a25

「若居士、居士婦，為比丘辦衣價言：『我辦如是衣價，買如是衣與某甲比丘。』
是比丘先不請，為好故便往勸言：『善哉居士！
如是衣價，買如是色衣與我。』
若得衣，尼薩耆波夜提。 ^551a28

「若比丘，居士、居士婦各辦如是衣價言：
『我等辦如是衣價，買如是衣與某甲比丘。』
是比丘先不請，為好故便往勸言：『善哉居士！
各辦如是衣價，共作一如是色衣與我。』
若得衣，尼薩耆波夜提。 ^551b3

「為比丘故，若王、大臣遣使送衣直與是比丘，
使到言：『如是衣直，若王、大臣送，尊者應受。』
比丘言：『我不得受是衣直，送淨衣來者應受。』
使言：『尊者有執事人不？』
比丘若須衣，應示使若薗民、若優婆塞言：『是人能為比丘執事。』
使到勸言：『善哉執事！
如是衣價，買如是淨衣與某甲比丘，是比丘來取衣時與。』
使勸喻已，還到比丘所言：『尊者所示執事人，
我已勸作已，須衣時往取。』
比丘若須衣，應到執事所言：『我須衣！
我須衣！』第二、第三亦如是說；若得衣者好，
若不得應第四、第五、第六在執事人前默然立，
得衣者善；若不得，過是求，若得衣，尼薩耆波夜提。
若不得，隨衣直來處，若自去、若遣使言：
『汝為某甲比丘送衣直，是比丘於汝衣直竟不得用，
汝自知莫令失，是事法爾。』
〔十事〕 ^551b8

「若比丘，純黑羺羊毛作新敷具，尼薩耆波夜提。 ^551b24

「若比丘，作新敷具，應用二分純黑羺羊毛、
三分白、四分下。若過分，尼薩耆波夜提。 ^551b26

「若比丘，憍奢耶雜純黑羺羊毛作新敷具，尼薩耆波夜提。 ^551b28

「若比丘，作新敷具，應至六年持。
若減六年，故敷具若捨若不捨，作新敷具，
除僧羯磨，尼薩耆波夜提。 ^551c1

「若比丘，作新敷具氈尼師壇，應著故敷具氈方一修伽陀磔手，
為壞色故。若不著，作新敷具氈尼師壇，尼薩耆波夜提。 ^551c4

「若比丘，道行得羊毛，若須得取至三由旬。
若過者，尼薩耆波夜提。 ^551c7

「若比丘，使非親里比丘尼浣染擘羊毛，尼薩耆波夜提。 ^551c8

「若比丘，自手捉生色似色，若使人捉舉染著者，尼薩耆波夜提。 ^551c10

「若比丘，種種賣買，尼薩耆波夜提。 ^551c12

「若比丘，種種販賣生色似色，尼薩耆波夜提。
〔二十竟〕 ^551c13

「若比丘，長鉢得十日畜。
若過者，尼薩耆波夜提。 ^551c15

「若比丘，所用鉢減五綴，更乞新鉢為好故，尼薩耆波夜提。
是鉢應眾中捨。眾中最下鉢應與，作是言：『長老！
是鉢受持，破乃止。
是事法爾。』 ^551c17

「若比丘，病應服酥、油、蜜、石蜜、生酥及脂，一受七日服。
若過七日，有殘不捨而服，尼薩耆波夜提。 ^551c21

「若比丘，與比丘衣已，後瞋恨不喜，若自奪、
若使人奪，得衣者，尼薩耆波夜提。 ^551c24

「若比丘，春殘一月在，當求雨浴衣，半月在當作成受用。
若未至求雨浴衣，作成受用者，尼薩耆波夜提。 ^551c26

「若比丘，自行乞縷，使非親里織作衣，尼薩耆波夜提。 ^551c29

「若居士、居士婦使織師為比丘織作衣，
是比丘先不請，為好故便往勸織師言：『善哉居士！
此衣為我作，汝當好織令緻長廣，當與汝錢直、若食直。』
如是勸，得衣者，尼薩耆波夜提。 ^552a2

「若比丘，十日未至自恣得急施衣，須者得取畜至衣時。
若過時畜，尼薩耆波夜提。 ^552a6

「夏三月未至，夏末月比丘在阿練若處住，
有疑恐怖有因緣事，三衣中若一一衣得寄家內離六宿。
若過者，除僧羯磨，尼薩耆波夜提。 ^552a8

「若比丘，知物向僧自迴向己，尼薩耆波夜提。」
三十事竟 ^552a11

「諸大德！已說三十尼薩耆波夜提法。
今問諸大德！是中清淨不？
是中清淨不？是中清淨不？」 ^552a13

「諸大德！是中清淨，默然故，是事如是持。」 ^552a15

「諸大德！是九十二波夜提法，半月半月次說波羅提木叉。 ^552a16

「若比丘，知而故妄語，波夜提。 ^552a18

「若比丘，種類形相語，波夜提。 ^552a19

「若比丘，兩舌語，波夜提。 ^552a20

「若比丘，知僧如法如律滅諍已，更發起言：
『此羯磨不了，當更作。』
作是因緣不異，波夜提。 ^552a21

「若比丘，為女人說法過五六語，除有智男子，波夜提。 ^552a23

「若比丘，教未受具戒人說句法，波夜提。 ^552a25

「若比丘，自稱向未受具戒人說得過人法：
『我如是知、如是見。』
說實者，波夜提。 ^552a26

「若比丘，知比丘麁罪，向未受具戒人說，
除僧羯磨，波夜提。 ^552a28

「若比丘，僧應分物，先聽與而後遮言：『長老！
汝親厚意，迴僧物與人。』
波夜提。 ^552b1

「若比丘，僧半月誦波羅提木叉經時，作是言：『長老！
用誦是雜碎戒為？
使諸比丘生疑悔。』
作是輕呵戒因緣不異，波夜提。
〔十事竟〕 ^552b3

「若比丘，壞種子破鬼村，波夜提。 ^552b6

「若比丘，異語惱他，波夜提。 ^552b7

「若比丘，嫌責語，波夜提。 ^552b8

「若比丘，僧住處露地敷臥床、坐床褥枕，
若自敷、若使人敷，去時不自舉、不使人舉，波夜提。 ^552b9

「若比丘，僧房內敷床褥，若自敷、若使人敷、
去時不自舉、不使人舉，波夜提。 ^552b11

「若比丘，瞋恨不喜，僧房內牽比丘出、若自牽、
若使人牽，下至言：『汝出去！』
波夜提。 ^552b13

「若比丘，知僧房內比丘先敷床褥，後來敷欲擾亂令去，
作是因緣不異，波夜提。 ^552b15

「若比丘，僧房閣屋上敷尖脚床，若坐若臥，波夜提。 ^552b17

「若比丘，知水有蟲，澆草泥、若使人澆，波夜提。 ^552b19

「若比丘，經營作大房，施戶牖，齊再三覆，當於少草地中住教。
若過者，波夜提。〔二十竟〕 ^552b20

「若比丘，僧不差而教誡比丘尼，波夜提。 ^552b22

「若比丘，僧差教誡比丘尼，從日沒乃至明相未出，波夜提。 ^552b23

「若比丘，往尼住處教誡，不白善比丘，除餘時，波夜提。
餘時者，病時。 ^552b25

「若比丘語比丘言：『長老！
為食故教誡比丘尼。』
波夜提。 ^552b27

「若比丘，共一比丘尼空靜處坐，波夜提。 ^552b29

「若比丘，與比丘尼期共道行，下至聚落間，
除疑怖畏估客伴時，波夜提。 ^552c1

「若比丘，與比丘尼期共載船，上水下水，
除直渡，波夜提。 ^552c3

「若比丘，與非親里比丘尼衣，除貿易，波夜提。 ^552c5

「若比丘，與非親里比丘尼作衣，波夜提。 ^552c6

「若比丘，知比丘尼讚歎食，除舊檀越，波夜提。
〔三十事竟〕 ^552c7

「若比丘，施一食處，不病比丘過一食，波夜提。 ^552c9

「若比丘，處處食，除病時、衣時，波夜提。 ^552c10

「若比丘，食已足離坐處，不作殘食法食者，波夜提。 ^552c11

「若比丘，知彼比丘食已足離坐處，不作殘食法，
欲惱故勸言：『長老！
食此食。』食者，波夜提。 ^552c13

「若比丘，不與不受著口中，除水及楊枝，波夜提。 ^552c15

「若比丘，非時食，波夜提。 ^552c17

「若比丘，停食食，波夜提。 ^552c18

「若比丘，往白衣家自恣與餅#CB00595;，得受兩三鉢出外共不病比丘食。
若過受不共食，波夜提。 ^552c19

「若比丘，不病，為身乞酥、油、蜜、石蜜、乳酪、
魚、肉，如是乞美食食者，波夜提。 ^552c21

「若比丘，別眾食，除餘時，波夜提。
餘時者，病時、衣時、行時、船上時、大眾會時、外道施食時。 ^552c23

「若比丘，無病，自為身然草木牛屎，若自然、
若使人然，除因緣，波夜提。 ^552c25

「若比丘，與未受具戒人同屋過三宿，波夜提。 ^552c27

「若比丘，與羯磨欲已，後瞋恨不喜作是言：
『我不與欲、不好與，此羯磨不成就，我不與此欲。』
波夜提。 ^552c28

「若比丘語比丘言：『長老！
共汝入聚落，到彼當與汝食，若自與、若使人與。』
後欲驅故便言：『汝去！
我共汝住不樂，我獨住樂。』
作是因緣不異，波夜提。 ^553a2

「若比丘作是語：『長老！
我知世尊說障道法，習此法不能障道。』
諸比丘應諫言：『長老！
汝莫謗世尊！謗世尊者不善，世尊不作是語。
世尊說障道法實障道。
汝捨此惡事。』如是諫時，若堅持不捨，應第二、
第三諫，捨者善；若不捨，僧應作舉羯磨。
是比丘，波夜提。 ^553a6

「若比丘，知比丘惡見不捨，僧如法、如律作舉羯磨。
未作如法、如律，共食、共同屋住，波夜提。 ^553a12

「若沙彌作是言：『如來說婬欲是障道法，我知習婬欲不能障道。』
諸比丘應諫言：『汝沙彌莫謗世尊！
謗世尊者不善，世尊不作是語。
世尊說婬欲實障道法。
汝捨此惡見。』如是諫時，若堅持不捨，應第二、
第三諫，捨者善；若不捨應驅出，言：『汝從今已後不應言：「佛是我師。」
亦不得共比丘三宿。
汝去，不得此中住。』
若比丘知沙彌惡見不捨驅出，未作如法，
誘喚畜養共食、共住，波夜提。 ^553a14

「若比丘，得新衣當三種壞色，若一一壞色青、
黑、木蘭。若不壞色受用者，波夜提。 ^553a23

「若比丘，僧住處內寶、若名寶，若自取、若使人取，
除內取為主來求者與，波夜提。 ^553a25

「若比丘，減半月浴，除餘時，波夜提。
餘時者，春後一月半、夏初一月。
此二月半，是熱時、病時、風時、雨時、作時、行時。
〔五十事竟〕 ^553a27

「若比丘，知水有虫飲者，波夜提。 ^553b1

「若比丘，自手與無衣出家男女食，波夜提。 ^553b2

「若比丘，知食家婬處坐，波夜提。 ^553b3

「若比丘，知食家屏處坐，波夜提。 ^553b4

「若比丘，看軍發行，波夜提。 ^553b5

「若比丘，有因緣事得到軍中三宿，若過者，波夜提。 ^553b6

「若比丘，有因緣事得到軍中三宿，若看軍發行牙旗鬪勢，波夜提。 ^553b8

「若比丘，瞋恨不喜打比丘，波夜提。 ^553b10

「若比丘，瞋恨不喜掌刀擬比丘，波夜提。 ^553b11

「若比丘，知比丘麁罪覆藏者，波夜提。
〔六十事竟〕 ^553b12

「若比丘，故奪畜生命，波夜提。 ^553b13

「若比丘，故令他比丘起疑悔須臾不樂，
作是因緣不異，波夜提。 ^553b14

「若比丘，淨施五眾衣，後不捨而受用者，波夜提。 ^553b16

「若比丘，戲笑藏比丘衣鉢尼師壇針筒、
若使人藏，波夜提。 ^553b18

「若比丘，恐怖比丘，波夜提。 ^553b20

「若比丘，水中戲，波夜提。 ^553b21

「若比丘，以指相指，波夜提。 ^553b22

「若比丘，與女人期共道行，下至聚落中，波夜提。 ^553b23

「若比丘，與女人同屋宿，波夜提。 ^553b25

「若比丘，與女人獨屏處坐，波夜提。
〔七十事竟〕 ^553b26

「若比丘，知人不滿二十，與受具足戒，是人不名受具足。
諸比丘應被呵，波夜提。 ^553b27

「若比丘，知賊眾期共道行，下至聚落中，波夜提。 ^553b29

「若比丘，自手掘地、若使人掘，若指授語：『掘是地。』
波夜提。 ^553c2

「若比丘，四月別請應受。
過受，波夜提。除更請、長請。 ^553c4

「若比丘語比丘言：『長老！
當學，莫犯五眾罪。』
是比丘言：『我不隨汝語，若見餘長老寂根多聞、
持法深解，我當從諮問，彼有所說我當受行。』
除餘時，波夜提。餘時者，比丘欲得法利應學，亦應問餘比丘。 ^553c6

「若比丘，飲酒，咽咽波夜提。 ^553c11

「若比丘，輕他比丘，波夜提。 ^553c12

「若比丘，諸比丘諍訟時默然立聽，彼有所說我當憶持，
作是因緣不異，波夜提。 ^553c13

「若比丘，僧斷事不與欲，出去不白，波夜提。 ^553c15

「若比丘，阿蘭若處住，非時入聚落，不白善比丘，
除急事，波夜提〔八十事竟〕 ^553c16

「若比丘同食處，食前、食後不白善比丘，
行至餘處，除衣時，波夜提。 ^553c18

「若比丘入王宮，夫人未藏寶，下至過門限，波夜提。 ^553c20

「若比丘，骨牙角作針筒，破已，波夜提。 ^553c22

「若比丘，作床脚應高佛八指，除入梐。
若過，截已，波夜提。 ^553c23

「若比丘，兜羅綿紵褥，若坐、若臥，出已，波夜提。 ^553c25

「若比丘，作尼師壇應量作：長二修伽陀磔手、
廣一磔手半，更益一磔手。
若過，截已，波夜提。 ^553c27

「若比丘，作覆瘡衣應長四修伽陀磔手、廣二磔手。
若過，截已，波夜提。 ^553c29

「若比丘，作雨浴衣應長六修伽陀磔手、廣二磔手半。
若過，截已，波夜提。 ^554a2

「若比丘，與如來衣量等作衣。
若過，截已，波夜提。
如來衣長九修伽陀磔手、廣六磔手。 ^554a4

「若比丘，瞋恨不喜，以無根僧伽婆尸沙法謗，波夜提。 ^554a6

「若比丘，知物向僧迴與餘人，波夜提。 ^554a8

「若比丘，僧半月說波羅提木叉經時，作是言：『長老！
我今始知是法入修多羅，半月波羅提木叉中說。』
諸比丘知彼比丘本若二、若三，說《波羅提木叉經》
中坐，況復多！彼比丘不以不知故無罪。
隨所犯罪一一如法治，應呵責言：『長老！
汝失善利，半月說《波羅提木叉經》時，汝不尊重、
不一心念、不攝耳聽法。』
呵已，波夜提。」〔九十二事竟〕 ^554a9

「諸大德！已說九十二波夜提法。
今問諸大德！是中清淨不？
是中清淨不？是中清淨不？」 ^554a17

「諸大德！是中清淨，默然故，是事如是持。」 ^554a19

「諸大德！是四波羅提提舍尼法，半月半月次說波羅提木叉。 ^554a20

「若比丘，阿練若處住，先不語不病，外不受、
於內受，若噉、若食，應向餘比丘悔過言：『長老！
我墮可呵法。此法悔過。』 ^554a22

「若比丘，不病在白衣家內，從非親里比丘尼邊受食，
若噉、若食，應向餘比丘悔過言：『長老！
我墮可呵法。此法悔過。』 ^554a25

「若比丘，受白衣家請食，比丘尼在前立，
指示言：『與是比丘飯，與是比丘羹、若魚、若肉。』
諸比丘應語是比丘尼言：『姊妹小住！
待諸比丘食竟。』若無一比丘呵者，是諸比丘應向餘比丘悔過言：
『長老！我墮可呵法。
此法悔過。』 ^554a28

「有學家，僧作學家羯磨，比丘先不請而往自手受食，
若噉、若食，是比丘應向餘比丘悔過言：『長老！
我墮可呵法。此法悔過。』」 ^554b4

「諸大德！已說四波羅提提舍尼法。
今問諸大德！是中清淨不？
是中清淨不？是中清淨不？」 ^554b7

「諸大德！是中清淨，默然故，是事如是持。」 ^554b9

「諸大德！是眾學法，半月半月次說波羅提木叉。 ^554b10

「齊整著內衣，應當學。 ^554b12

「齊整被衣，應當學。 ^554b13

「好覆身入家內，應當學。 ^554b14

「諦視入家內，應當學。 ^554b15

「小聲入家內，應當學。 ^554b16

「不笑入家內，應當學。 ^554b17

「不覆頭入家內，應當學。 ^554b18

「不反抄衣入家內，應當學。 ^554b19

「不脚指行入家內，應當學。 ^554b20

「不叉腰入家內，應當學。
〔十事〕 ^554b21

「不搖身入家內，應當學。 ^554b22

「不搖頭入家內，應當學。 ^554b23

「不掉臂入家內，應當學。 ^554b24

「好覆身家內坐，應當學。 ^554b25

「諦視家內坐，應當學。 ^554b26

「小聲家內坐，應當學。 ^554b27

「不笑家內坐，應當學。 ^554b28

「不覆頭家內坐，應當學。 ^554b29

「不反抄衣家內坐，應當學。 ^554c1

「不抱膝家內坐，應當學。
〔二十事〕 ^554c2

「不交脚家內坐，應當學。 ^554c3

「不叉腰家內坐，應當學。 ^554c4

「不動手足家內坐，應當學。 ^554c5

「一心受食，應當學。 ^554c6

「羹飯等食，應當學。 ^554c7

「不偏刳食，應當學。 ^554c8

「不口中頰食食，應當學。 ^554c9

「不吐舌食，應當學。 ^554c10

「不大團飯食，應當學。 ^554c11

「不張口待食，應當學。
〔三十事〕 ^554c12

「不挑團食，應當學。 ^554c13

「不齧半食，應當學。 ^554c14

「不含食語，應當學。 ^554c15

「不指抆鉢食，應當學。 ^554c16

「不舐手食，應當學。 ^554c17

「不 #CB00063;指食，應當學。 ^554c18

「不 #CB01121;#CB01023;作聲食，
應當學。 ^554c19

「不吸食食，應當學。 ^554c20

「不全吞食，應當學。 ^554c21

「不落飯食，應當學。
〔四十事〕 ^554c22

「不振手食，應當學。 ^554c23

「不嫌心看比坐鉢食，應當學。 ^554c24

「端心視鉢食，應當學。 ^554c25

「不病不得為己索食，應當學。 ^554c26

「不以飯覆羹上更望得，應當學。 ^554c27

「不以膩手受飯器，應當學。 ^554c28

「不以鉢中殘食棄地，應當學。 ^554c29

「己立不為坐人說法，除病，應當學。 ^555a1

「己坐不為臥人說法，除病，應當學。 ^555a2

「己在下不為高床上人說法，除病，應當學。
〔五十事〕 ^555a3

「不為著革屣人說法，除病，應當學。 ^555a5

「不為著屐人說法，除病，應當學。 ^555a6

「不為覆頭人說法，除病，應當學。 ^555a7

「不為纏頭人說法，除病，應當學。 ^555a8

「不為抱膝蹲人說法，除病，應當學。 ^555a9

「不為翹脚人說法，除病，應當學。 ^555a10

「不為捉刀人說法，除病，應當學。 ^555a11

「不為捉弓箭人說法，除病，應當學。 ^555a12

「不為捉杖人說法，除病，應當學。 ^555a13

「不為捉蓋人說法，除病，應當學。
〔六十事〕 ^555a14

「在後不為在前人說法，除病，應當學。 ^555a15

「不為騎乘人說法，除病，應當學。 ^555a16

「在道外不為道中人說法，除病，應當學。 ^555a17

「不生草上大小便涕唾，除病，應當學。 ^555a18

「不水中大小便涕唾，除病，應當學。 ^555a19

「不立大小便，除病，應當學。」
〔眾學六十六事竟〕 ^555a20

「諸大德！已說眾學法。
今問諸大德！是中清淨不？
是中清淨不？是中清淨不？」 ^555a22

「諸大德！是中清淨，默然故，是事如是持。」 ^555a23

「諸大德！是七滅諍法，半月半月次說波羅提木叉。 ^555a25

「若隨事隨順人，應與現前比尼人，與現前比尼。 ^555a27

「應與憶念比尼人，與憶念比尼。 ^555a29

「應與不癡比尼人，與不癡比尼。 ^555b1

「應與自言治比尼人，與自言治比尼。 ^555b2

「應與覓罪相比尼人，與覓罪相比尼。 ^555b3

「應與多覓罪相比尼人，與多覓罪相比尼。 ^555b4

「應與如草敷地比尼人，與如草敷地比尼。」 ^555b6

「諸大德！已說七滅諍法。
今問諸大德！是中清淨不？
是中清淨不？是中清淨不？」 ^555b7

「諸大德！是中清淨，默然故，是事如是持。」
〔七滅諍竟〕 ^555b8

「諸大德！是隨順法，半月半月次說波羅提木叉。
二部比尼隨順者，隨順行此法。」 ^555b10

「諸大德！已說隨順法。
今問諸大德！是中清淨不？
是中清淨不？是中清淨不？」 ^555b12

「諸大德！是中清淨，默然故，是事如是持。」 ^555b14

「諸大德！已說戒經序法已、說四波羅夷法已、
說十三僧伽婆尸沙法已、說二不定法已、
說三十尼薩耆波夜提法已、說九十二波夜提法已、
說四波羅提提舍尼法已、說眾學法已、
說七滅諍法已、說法隨順法，是名如來、
應供、正遍知法比尼法，入《波羅提木叉經》
中，是法隨順法，一切學莫犯。」 ^555b15

「佛言：『毘婆尸佛如來、應供、正遍知，為寂靜僧，
略說波羅提木叉：
　　「『「忍辱第一道，涅槃佛稱最；
　　出家惱他人，不名為沙門。」 ^555b22

「『尸棄佛如來、應供、正遍知，為寂靜僧，略說波羅提木叉：
　　「『「譬如明眼人，能避嶮惡道；
　　世有聰明人，能遠離諸惡。」 ^555b26

「『毘葉婆佛如來、應供、正遍知，為寂靜僧，
略說波羅提木叉：
　　「『「不惱不說過，如戒所說行；
　　飯食知節量，常樂在閑處；
　　心淨樂精進，是名諸佛教。」 ^555c1

「『拘留孫佛如來、應供、正遍知，為寂靜僧，
略說波羅提木叉：
　　「『「譬如蜂採華，不壞色與香，
　　但取其味去；比丘入聚落，
　　不破壞他事，不觀作不作，
　　但自觀身行，諦視善不善。」 ^555c6

「『拘那含牟尼佛如來、應供、正遍知，為寂靜僧，
略說波羅提木叉：
　　「『「欲得好心莫放逸，聖人善法當懃學；
　　若有知寂一心人，爾乃無復憂愁患。」 ^555c12

「『迦葉佛如來、應供、正遍知，為寂靜僧，略說波羅提木叉：
　　「『「一切惡莫作，當具足善法；
　　自淨其志意，是則諸佛教。」 ^555c16

「『釋迦牟尼佛如來、應供、正遍知，為寂靜僧，
略說波羅提木叉：
　　「『「護身為善哉！　能護口亦善；
　　護意為善哉！　護一切亦善。
　　比丘護一切，便得離眾苦；
　　比丘守口意，身不犯諸惡，
　　是三業道淨，得聖所得道。
　　若人打罵不還報，於嫌恨人心不恨，
　　於瞋人中心常淨，見人為惡自不作。」
　　七佛為世尊，能救護世間；
　　所可說戒經，我已廣說竟。
　　諸佛及弟子，恭敬是戒經；
　　恭敬戒經已，各各相恭敬。
　　慚愧得具足，能得無為道。』」 ^555c20

已說波羅提木叉經竟。
僧一心得布薩。 ^556a5

摩訶僧祇戒
　　「持戒淨身口，攝心正憶念；
　　多聞生實智，斯由戒為本。
　　戒為妙寶藏，亦為七財寶；
　　戒為大船師，能渡生死海。
　　戒為清涼池，澡浴諸煩惱；
　　戒為無畏術，消伏邪毒害。
　　戒為究竟伴，能過嶮惡道；
　　戒為甘露門，眾聖之所由。
　　持戒心不動，專精不放逸；
　　不毀正戒相，亦無邪命心。
　　是名清淨戒，諸佛之所讚；
　　是故歡喜持，清淨之戒身。」
摩訶僧祇律大比丘戒本
 ^556a6
