
pin:: 父子合集經卷第一
translator:: 西天譯經三藏朝散大夫試鴻臚卿宣梵大師賜紫沙門臣日稱等奉　詔譯

#  1 淨飯王始發信心品
淨飯王始發信心品第一
如是我聞：
一時佛在舍衛國說法施化能事畢已，
往迦毘羅國，去城不遠，住尼拘律陀林中，
與大比丘眾千二百五十人俱，皆阿羅漢，
諸漏已盡，無復煩惱，心善解脫，慧善解脫，
如大龍王，所作已辦，棄諸重擔，逮得己利，
盡諸有結，心得自在，能到最上究竟彼岸。
其名曰：阿若憍陳如、摩訶迦攝、優婁頻羅迦攝、
伽耶迦攝、那提迦攝、舍利弗、大目乾連，眾所知識大阿羅漢等。
復有種類差別捨邪歸正外道、尼乾子、
沙門、婆羅門，無數眾會皆悉來集，所謂調伏、
調伏眾，寂靜、寂靜眾，善超彼岸、善超彼岸眾，
善住安隱、善住安隱眾，出離煩惱、出離煩惱眾，
能離罪惡、能離罪惡眾，洗除罪垢、洗除罪垢眾，
善超三有、善超三有眾，遠離五塵、遠離五塵眾，
離諸障礙、離諸障礙眾，清淨意樂、清淨意樂眾，
具足諸根、具足諸根眾，違順解脫、違順解脫眾，
善護自身、善護自身眾，具諸正念、具諸正念眾，
具四神足、具四神足眾，樂說明記、樂說明記眾，
明了緣諦、明了緣諦眾，善寂諸根、善寂諸根眾，
決定信解、決定信解眾，樂求義利、樂求義利眾，
觀察無我、觀察無我眾，離諸分別、離諸分別眾，
斷除疑惑、斷除疑惑眾，身行輕安、身行輕安眾，
自在愛樂、自在愛樂眾，心善解脫、心善解脫眾，
慧善解脫、慧善解脫眾，住聖種族、住聖種族眾；
如是眾會身意泰然，樂得善利，各與徒屬來詣佛所，
猶如廣大鉢羅奢樹枝葉繁茂生長圓滿，清淨而住。 ^919a9

爾時世尊，於初夜分露地而坐，寂然無聲，一切大眾恭敬圍繞。
於是如來觀察時會諸比丘眾，而問之曰：
「何人堪往化淨飯王，勸導發心生淨信解？」 ^919b8

時尊者憍陳如即從座起，偏袒右肩，右膝著地，
合掌作禮，白言：「世尊！
我當願往。」 ^919b11

佛言：「憍陳如！汝居聲聞最為上首，先解諦義，
有大名稱，一切眾生尊奉如師。
且止是說，不須汝往。」 ^919b13

是時會中四大迦攝及舍利弗、目乾連等，
各伸禮敬，而作是言：「我能往化淨飯聖王。」
佛皆不允，止之如初。 ^919b15

時大目乾連即作是念：「未知如來今遣何人詣父王所？」
遂入定觀，乃覩如來心光遠矚彼優陀夷，
猶如杲日穿其樓閣，從於東牖直注西垣。
時目乾連從定起已，往詣尊者優陀夷所，
而語之曰：「世尊召子，往化父王。
故相報爾。」 ^919b17

優陀夷曰：「果蒙教勅，固當從命。」 ^919b22

目乾連曰：「尊者所往，此極難事，宜自審悉無貽後悔。
所以者何？彼為灌頂剎帝利王，威德尊嚴，
性無敢犯，孰能導達？
何由召對？況復教化，發生信心？
今取諸譬，子當可悉。
如以百夫於累歲中，擔負乾薪，積成大聚，
縱火焚之，其焰猛熾，復以酥油而沃其上；
頗有人能於此廣大火聚中行，不為所害。
又如有人欲於最勝龍象口中而取其牙，當知是人必遭所損。
今欲往化淨飯聖王，此極為難，亦復如是。
我今粗陳少分譬喻，臨事籌量，好自安意。」 ^919b23

於是世尊乃召尊者優陀夷至，而語之曰：
「於我聲聞弟子之中，汝為釋種，具足辯才善說法要，
今可往化淨飯父王，以善方便開發道意。」 ^919c4

時優陀夷承佛指喻，唯然受教。
白言：「世尊！我今當往，唯願大慈勿垂軫慮，
設使父王或見致怒，遙冀慈光冥加救護。」 ^919c7

爾時世尊為優陀夷，而說偈言：
　　「賢哉優陀夷！　今當聽我說。
　　汝具智辯才，眾中為上首，
　　釋種淨飯王，見必生忻悅，
　　是故汝應往，速勸令發心。
　　若能化父王，發生清淨意，
　　諸天及世人，咸增長善利。
　　安閑不修善，如沮岸將墜，
　　當於現生中，除我慢疑惑；
　　富貴剎那頃，增放逸染著，
　　如羇旅無財，所思唯有苦。
　　處最勝宮殿，受殊妙欲樂，
　　佛教不了知，樂壞生悲惱。
　　具四種兵眾，七寶諸眷屬，
　　隨意而自在，樂壞生悲惱。
　　有夜叉鬼神，噉眾生精氣，
　　令人染眾病，於身何不護？
　　積聚諸珍寶，如計羅娑山，
　　染慧所纏縛，不能自觀察。
　　由染慧覆心，善法無所了，
　　如人處夢中，何能有知覺？
　　凡夫失明慧，決定獲憂怖，
　　猶如涉遠道，而喪其伴侶。
　　是故優陀夷，當以善方便，
　　勸王立信幢，摧我慢高舉。
　　餘人非善巧，獎助令發心，
　　汝具妙辯才，能示三有苦。
　　我念過去劫，有王出於世，
　　名稱遍十方，號曰真實聚。
　　以善法治世，境極海邊際，
　　俱胝那臾多，臣民咸歸奉。
　　諸聚落城邑，多種種花果，
　　地唯生軟草，無瓦礫荊棘，
　　流泉及林木，處處皆圍繞，
　　百千乾闥婆，互奏諸音樂。
　　賢聖集其中，民物咸豐樂，
　　多諸比丘眾，依止持淨戒。
　　復有諸外道，大仙大智者，
　　其數有百千，捨所修苦行，
　　咸生真實見，信樂佛正法，
　　怖彼三惡道，願得生天果。
　　彼王有太子，名曰堅固慧，
　　值過去諸佛，久植諸德本。
　　俱胝那由他，人民皆親近，
　　觀五欲過患，心常生厭離。
　　覩王所居處，如彼天宮殿，
　　后妃競圍繞，受欲樂無極。
　　是時堅固慧，即啟白父王：
　　『我今誠實心，誓求無上道，
　　於采女眷屬，都不生忻樂。
　　少年著欲者，樂壞苦即至，
　　如往古大僊，栖止於山谷，
　　五欲非究竟，寂靜即為樂。』
　　王語堅固慧：　『勿作如是說，
　　若不受欲樂，何名為我子？
　　有國之富貴，如彼多聞天，
　　諸宮殿樓閣，眾寶而莊嚴。
　　百千眾妓樂，周匝常圍遶，
　　具最上色相，類天女無異，
　　面貌皆圓滿，脣丹齒齊密，
　　額廣復平正，目比青蓮葉，
　　形儀悉端直，膚潔猶珂雪，
　　作眾妙歌舞，而共相娛樂。
　　年少色鮮白，如彼枝上華，
　　汝當住於此，勿棄於榮貴。
　　我今誠謂汝，非毀亦非譽，
　　太子善了知，王位極尊勝。』
　　我聞是說已，決志求出難，
　　於彼五欲境，不著如夢寐。
　　復白於父王：　『自念從無始，
　　為欲之所溺，娛情不知愧，
　　猶如彼盲夫，艱辛趣險道，
　　自捨平坦處，憑誰為歸救？
　　於欲不了知，何由脫苦縛？
　　當離於險道，此心非顛倒，
　　若能遠諸欲，安隱除過患。
　　當知著欲者，如盲無所見，
　　欲境如瀑流，傾注難防護。
　　世有明智人，當生於厭怖，
　　欲為眾苦因，損害逾蛇螫，
　　刀杖與毒藥，熾火然相似。』
　　堅固慧王子，含悲白父王：
　　『我志在山林，離欲求解脫。
　　是身深可厭，老病苦縈縛，
　　不顧王寶位，願允聽出家。』
　　是時王族中，童子名月施，
　　見太子出家，亦隨修梵行。
　　太子出家已，具勇猛精進，
　　獲得五神通，善修四無量。
　　人中釋師子，說法無所畏，
　　教化諸眾生，皆令入佛道。
　　彼月施童子，以善巧方便，
　　示五欲過患，勸王發道意。
　　優陀夷當知，往昔堅固慧，
　　於汝意云何？　今則我身是。
　　其月施童子，樂修真實行，
　　同居釋種中，今則汝身是。
　　是故優陀夷，汝今應當往，
　　勸父王發心，增長諸善利。」 ^919c9

爾時尊者優陀夷，聞佛世尊說是偈已，
欽承慈旨，作禮而退。
於晨朝時執持應器，往迦毘羅城詣王宮門，
見有百千釋種皇族共集一處，時彼眾中有一釋種，
名曰月面，與優陀夷舊為知識，遙見尊者往相慰問：「何緣至此？」 ^920c22

優陀夷曰：「今從世尊所住之處尼拘律陀林中，
匍匐而來，奉佛慈旨，遣令教化淨飯父王開發淨信。」 ^920c26

彼聞說已，而作是言：「昔者太子若不捨家，
決定當作轉輪聖王，十善治化王四天下，
當有七寶自然出現，所謂輪寶、象寶、馬寶、
珠寶、女寶、兵寶、主藏神寶；復有千子之所圍繞，一切人民恭敬尊重。
今既出家志樂空寂，則失如是廣大富貴，今所集會正議此耳。」 ^920c29

所言未竟，時淨飯王即召釋種群列于庭，
而語之曰：「卿等當知，悉達太子棄捨國位上妙快樂，
樂居林野，一何錯謬。
而今而後，汝等不應往詣彼所供養恭敬。
若有違者，必當捶罰。」 ^921a5

時有釋種名曰善悟，聰慧明達，多諸善巧。
出至宮門見優陀夷，方便附近，漸至屏處，
始敢伸問：「世尊導師起居輕利安隱快樂，
四大調和，少病少惱，化度眾生無疲勞耶？」 ^921a9

復有釋種名曰無憂，復有釋種名曰離憂，
詣尊者所問訊世尊，一如前說：「我等咸欲詣世尊所，
適奉王旨，諸釋種等不得於佛親近供養。
若有違越，必行捶罰。
為懼嚴勅，無敢往者。」 ^921a13

時優陀夷聞已太息，淨飯父王何意如是？
如來慧日出現世間，於諸眾生多所饒益，
一切人民、四大天王、帝釋天主、梵天王等，
競伸供養，曾無虛日，我當求見彼淨飯王具陳上事。
乃入定觀，知彼父王信根成熟決定可化。 ^921a17

時尊者優陀夷具諸威儀，結跏趺坐，涌在虛空，
高七多羅樹，即現種種神通變化。
時淨飯王遙見尊者乘空而來，心生歡喜，合掌瞻仰。
說伽陀曰：
　　「希有成就殊勝行，現諸神變具威儀，
　　乘空至此有何緣？
　唯願聖者速當說。」 ^921a22

爾時尊者優陀夷，以偈答曰：
　　「我是聖王子之子，依止如來法中住，
　　願王速發淨信心，於勝福田興供養。
　　太子棄國成佛道，具勝吉祥大名稱，
　　身光常照於世間，智光能破諸癡暗。
　　猶如赫日除雲翳，空中普放大光明，
　　龍子智光亦復然，於三有中常照耀。
　　又如皎月舒盛光，揜蔽遊空諸宿曜，
　　龍子智光亦復然，能伏一切諸外道。
　　又如師子吼巖谷，眾獸聞已悉奔竄，
　　龍子宣暢妙法音，摧諸異論令開解。
　　苦行外仙邪妄智，不能入解無我理，
　　流轉輪迴三界中，由無勝慧迷真諦。
　　一切世間諸有情，盲無慧眼難出離，
　　如來開發智光明，為破無始無明瞖。
　　善惡二途極明顯，一為平坦一險阻，
　　如來善為指其迷，沒淤泥者能救拔。
　　譬若雲能含眾水，普滋大地無高下，
　　佛施法雨亦復然，增長人天諸善種。
　　雨能充洽諸山林，藥草根莖及枝葉，
　　眾妙花蘤悉開敷，周遍莊嚴於大地。
　　亦如龍子雨法雨，滋榮佛法功德樹，
　　十力無畏不共法，成熟菩提智花果。
　　海中眾寶彌盧山，煥赫巋然而不動，
　　佛處聲聞大會中，最勝光明無與等。
　　三十三天帝釋主，廣興供養妙莊嚴，
　　龍子巍巍大沙門，諸天見者咸開悟。
　　欲入佛法解脫海，成就智慧法寶藏，
　　當以戒定為船筏，能至念處摩尼聚。
　　太子昔修諸苦行，或住陂池或巖窟，
　　或依逈絕曠野中，善達空無相無作。
　　牟尼大仙師子吼，指誘群迷生覺悟，
　　如是善巧方便力，難化能化使柔順。
　　佛為最上調御師，能施眾生諸法寶，
　　寂靜妙樂奢摩他，戒定功德堅固藏。
　　若能依教修諸行，除惑滅罪令清淨，
　　是故天人阿修羅，常樂聞持佛正法。」 ^921a28

於是淨飯王，為尊者優陀夷而說偈言：
　　「我子捨家無少樂，或乏飲食或臥具，
　　猶如鮮潔青蓮華，置之陸地當枯悴。」 ^921c7

尊者優陀夷，以偈答曰：
　　「如來遊戲諸神通，常飡禪悅無飢渴，
　　由住寂靜妙等持，若金蓮華體堅實。」 ^921c10

時淨飯王，復說偈言：
　　「太子昔在皇宮日，百千采女常圍繞，
　　睡寤常聞歌吹聲；棲止山林有何樂？」 ^921c13

尊者優陀夷，以偈答曰：
　　「佛住解脫勝境界，深心依止諸禪定，
　　行住坐臥威儀中，常生喜樂曾無苦。」 ^921c16

時淨飯王，復說偈言：
　　「太子昔在皇宮日，眾妙茵褥敷臥具，
　　百千燈炬常照明，向夕未嘗知有暗。」 ^921c19

尊者優陀夷，以偈答曰：
　　「牟尼廣修殊勝行，以四無量為茵褥，
　　心常利樂諸有情，於中庸境無癡鈍。」 ^921c22

時淨飯王，復說偈言：
　　「昔時太子居深殿，遊戲受用諸快樂，
　　左右侍衛善承迎；獨止山林何所得？」 ^921c25

尊者優陀夷，以偈答曰：
　　「如來所止悉清勝，樂居寂靜阿蘭若，
　　平等觀視於世間，常得天龍常恭敬。」 ^921c28

時淨飯王，復說偈言：
　　「昔日太子處王宮，沐浴嬪嬙競承事，
　　上妙塗香以瑩身；棲止山林何所得？」 ^922a2

尊者優陀夷，以偈答曰：
　　「牟尼持戒為浴池，永滌諸惡淨無垢，
　　能令自他悉清淨，離眾塵穢登彼岸。」 ^922a5

時淨飯王，復說偈言：
　　「太子所著殊妙衣，金縷貫飾珠瓔珞，
　　旃檀和合妙塗香；棲止山林何所得？」 ^922a8

尊者優陀夷，以偈答曰：
　　「牟尼以慚為上服，菩提分法如珠鬘，
　　護戒清涼若塗香，以用莊嚴功德體。」 ^922a11

時淨飯王，復說偈曰：
　　「太子所住常嚴警，百千勇士持戈冑，
　　繖蓋迎空蔽日光；獨向山林誰守護？」 ^922a14

尊者優陀夷，以偈答曰：
　　「牟尼具足十智力，於諸怖畏心不動，
　　慈悲普蔭諸群生，沙門法子常圍遶。」 ^922a17

時淨飯王復說偈言：
　　「善哉善說佛功德，不久當往聞法要。
　　願今先受我供養，復持香飯奉如來。」
父子合集經卷第一
 ^922a20
