
pin:: 大般若波羅蜜多經卷第三百九十四
三藏法師玄奘奉　詔譯
初分嚴淨佛土品第七十二之二
「復次，善現！有菩薩摩訶薩以通願力，盛滿三千大千世界上妙七寶施佛、
法、僧。施已歡喜發弘誓願：『我持如是所種善根，
與諸有情平等共有，迴向所求嚴淨佛土，
當令我土七寶莊嚴，一切有情隨意受用種種珍寶而無染著。』 ^1036c14

「復次，善現！有菩薩摩訶薩以通願力，擊奏無量天上、
人中諸妙音樂，供養三寶及佛制多。
供已歡喜發弘誓願：『我持如是所種善根，
與諸有情平等共有，迴向所求嚴淨佛土，
當令我土常奏如是上妙樂音，有情聞之身心悅預而無染著。』 ^1036c19

「復次，善現！有菩薩摩訶薩以通願力，盛滿三千大千世界人中、
天上諸妙香花，供養三寶及佛制多。
供已歡喜發弘誓願：『我持如是所種善根，
與諸有情平等共有，迴向所求嚴淨佛土，
當令我土常有如是諸妙香花，有情受用身心悅預而無染著。』 ^1036c24

「復次，善現！有菩薩摩訶薩以通願力，營辦百味上妙飲食，
供養諸佛、獨覺、聲聞及諸菩薩摩訶薩眾。
供已歡喜發弘誓願：『我持如是所種善根，
與諸有情平等共有，迴向所求嚴淨佛土，
當得無上正等覺時，令我土中諸有情類，
皆食如是百味飲食，資悅身心而無染著。』 ^1036c29

「復次，善現！有菩薩摩訶薩以通願力，營辦種種天上、
人中上妙塗香、細軟衣服，奉施諸佛、獨覺、
聲聞及諸菩薩摩訶薩眾，或復施法并佛制多。
施已歡喜發弘誓願：『我持如是所種善根，
與諸有情平等共有，迴向所求嚴淨佛土，
當得無上正等覺時，令我土中諸有情類，
常得如是衣服、塗香，隨意受用而無染著。』 ^1037a6

「復次，善現！有菩薩摩訶薩以通願力，嚴辦種種人中、
天上隨意所生上妙色、聲、香、味、觸境，供養諸佛及佛制多、
獨覺、聲聞并諸菩薩，施餘生類。
歡喜踊躍發弘誓願：『我持如是所種善根，
與諸有情平等共有，迴向所求嚴淨佛土，
當得無上正等覺時，令我土中諸有情類，
隨心所樂上妙色、聲、香、味、觸境應念而至，歡喜受用而無染著。』 ^1037a13

「復次，善現！有菩薩摩訶薩修行般若波羅蜜多，
發弘誓願精勤勇猛，自住內空，亦勸他住內空；
自住外空、內外空、空空、大空、勝義空、有為空、
無為空、畢竟空、無際空、散空、無變異空、
本性空、自相空、共相空、一切法空、不可得空、
無性空、自性空、無性自性空，亦勸他住外空乃至無性自性空。
作此事已復發願言：『當得無上正等覺時，
令我土中諸有情類，皆不遠離內空乃至無性自性空。』 ^1037a21

「復次，善現！有菩薩摩訶薩修行般若波羅蜜多，
發弘誓願精勤勇猛，自修四念住，亦勸他修四念住；
自修四正斷、四神足、五根、五力、七等覺支、
八聖道支，亦勸他修四正斷乃至八聖道支。
作此事已復發願言：『當得無上正等覺時，
令我土中諸有情類，皆不遠離四念住乃至八聖道支。』 ^1037a29

「復次，善現！有菩薩摩訶薩修行般若波羅蜜多，
發弘誓願精勤勇猛，自住苦聖諦，亦勸他住苦聖諦；
自住集、滅、道聖諦，亦勸他住集、滅、道聖諦。
作此事已復發願言：『當得無上正等覺時，
令我土中諸有情類，皆不遠離苦聖諦、
集、滅、道聖諦。』 ^1037b7

「復次，善現！有菩薩摩訶薩修行般若波羅蜜多，
發弘誓願精勤勇猛，自修四靜慮，亦勸他修四靜慮；
自修四無量、四無色定，亦勸他修四無量、四無色定。
作此事已復發願言：『當得無上正等覺時，
令我土中諸有情類，皆不遠離四靜慮、
四無量、四無色定。』 ^1037b12

「復次，善現！有菩薩摩訶薩修行般若波羅蜜多，
發弘誓願精勤勇猛，自修八解脫，亦勸他修八解脫；
自修八勝處、九次第定、十遍處，亦勸他修八勝處、
九次第定、十遍處。
作此事已復發願言：『當得無上正等覺時，
令我土中諸有情類，皆不遠離八解脫乃至十遍處。』 ^1037b17

「復次，善現！有菩薩摩訶薩修行般若波羅蜜多，
發弘誓願精勤勇猛，自修陀羅尼門，亦勸他修陀羅尼門；
自修三摩地門，亦勸他修三摩地門。
作此事已復發願言：『當得無上正等覺時，
令我土中諸有情類，皆不遠離陀羅尼門、三摩地門。』 ^1037b23

「復次，善現！有菩薩摩訶薩修行般若波羅蜜多，
發弘誓願精勤勇猛，自修空解脫門，亦勸他修空解脫門；
自修無相、無願解脫門，亦勸他修無相、無願解脫門。
作此事已復發願言：『當得無上正等覺時，
令我土中諸有情類，皆不遠離空解脫門、
無相、無願解脫門。』 ^1037b29

「復次，善現！有菩薩摩訶薩修行般若波羅蜜多，
發弘誓願精勤勇猛，自修極喜地，亦勸他修極喜地；
自修離垢地、發光地、焰慧地、極難勝地、
現前地、遠行地、不動地、善慧地、法雲地，亦勸他修離垢地乃至法雲地。
作此事已復發願言：『當得無上正等覺時，
令我土中諸有情類，皆不遠離極喜地乃至法雲地。』 ^1037c5

「復次，善現！有菩薩摩訶薩修行般若波羅蜜多，
發弘誓願精勤勇猛，自修五眼，亦勸他修五眼；
自修六神通，亦勸他修六神通。
作此事已復發願言：『當得無上正等覺時，
令我土中諸有情類，皆不遠離五眼、六神通。』 ^1037c12

「復次，善現！有菩薩摩訶薩修行般若波羅蜜多，
發弘誓願精勤勇猛，自修佛十力，亦勸他修佛十力；
自修四無所畏、四無礙解、大慈、大悲、大喜、
大捨、十八佛不共法，亦勸他修四無所畏乃至十八佛不共法。
作此事已復發願言：『當得無上正等覺時，
令我土中諸有情類，皆不遠離佛十力乃至十八佛不共法。』 ^1037c17

「復次，善現！有菩薩摩訶薩修行般若波羅蜜多，
發弘誓願精勤勇猛，自修三十二大士相，
亦勸他修三十二大士相；自修八十隨好，亦勸他修八十隨好。
作是事已復發願言：『當得無上正等覺時，
令我土中諸有情類，皆不遠離三十二大士相、八十隨好。』 ^1037c24

「復次，善現！有菩薩摩訶薩修行般若波羅蜜多，
發弘誓願精勤勇猛，自修無忘失法，亦勸他修無忘失法；
自修恒住捨性，亦勸他修恒住捨性。
作是事已復發願言：『當得無上正等覺時，
令我土中諸有情類，皆不遠離無忘失法、恒住捨性。』 ^1037c29

「復次，善現！有菩薩摩訶薩修行般若波羅蜜多，
發弘誓願精勤勇猛，自修一切智，亦勸他修一切智；
自修道相智、一切相智，亦勸他修道相智、一切相智。
作此事已復發願言：『當得無上正等覺時，
令我土中諸有情類，皆不遠離一切智、
道相智、一切相智。』 ^1038a7

「復次，善現！有菩薩摩訶薩修行般若波羅蜜多，
發弘誓願精勤勇猛，自修一切菩薩摩訶薩行，
亦勸他修一切菩薩摩訶薩行；自修諸佛無上正等菩提，亦勸他修諸佛無上正等菩提。
作是事已復發願言：『當得無上正等覺時，
令我土中諸有情類，皆不遠離一切菩薩摩訶薩行、諸佛無上正等菩提。』 ^1038a12

「善現！是諸菩薩摩訶薩修行般若波羅蜜多，由此行願便能嚴淨所求佛土。 ^1038a19

「善現！是諸菩薩摩訶薩隨爾所時行菩提道，
應得圓滿所起行願，即爾所時精勤修學。
由此因緣，自能成就一切善法，亦能令他漸次成就一切善法，
自能修得殊勝相好所莊嚴身，亦能令他漸次修得殊勝相好所莊嚴身，
由廣大福所攝受故。 ^1038a21

「善現！是諸菩薩摩訶薩各於所求嚴淨佛土證得無上正等覺時，
所化有情亦生彼土共受淨土大乘法樂。 ^1038a26

「善現！是諸菩薩摩訶薩應修如是嚴淨佛土，
謂彼土中常不聞有三種惡趣，亦不聞有諸惡見趣，
亦不聞有貪、瞋、癡毒，亦不聞有男女形相，
亦不聞有聲聞、獨覺，亦不聞有苦、無常等，
亦不聞有攝受資具，亦不聞有我、我所執，
亦不聞有隨眠、纏結，亦不聞有顛倒執著，
亦不聞有安立諸果分位差別，但聞說空、
無相、無願、無生、無滅、無性等聲。
謂隨有情所樂差別，於樹林等內外物中，
常有微風互相衝擊，發起種種微妙音聲，
彼音聲中說：『一切法皆無自性，無性故空，
空故無相，無相故無願，無願故無生，無生故無滅，
是故諸法本來寂靜自性涅槃，若佛出世、若不出世法相常爾。』
彼佛土中諸有情類，若晝、若夜、若行、若立、
若坐、若臥，常聞如是說法之聲。 ^1038a28

「善現！是諸菩薩摩訶薩各於所住嚴淨佛土證得無上正等覺時，
十方如來、應、正等覺皆共稱讚彼彼佛名，
若諸有情得聞如是所讚佛名，定於無上正等菩提得不退轉。 ^1038b14

「善現！是諸菩薩摩訶薩各於所住嚴淨佛土證得無上正等覺時，
為諸有情宣說正法，有情聞已必不生疑，
謂為是法、為是非法。
所以者何？彼有情類了達諸法皆即真如、
法界、法性、不虛妄性、不變異性，一切是法無非法者。
善現！是諸菩薩摩訶薩皆能嚴淨如是佛土。 ^1038b18

「復次，善現！是諸菩薩摩訶薩有所化生具不善根，
未於諸佛、菩薩、獨覺及聲聞所種諸善根，
為諸惡友所攝受故，離善友故，不聞正法，
常為種種我、有情見及諸見趣之所執藏，
墮在斷、常二邊偏執。
是諸有情自起邪執，亦常教他令起邪執，
於佛起非佛想，於非佛起佛想；於法起非法想，
於非法起法想；於僧起非僧想，於非僧起僧想。
由是因緣誹毀正法，謗正法故，身壞命終墮諸惡趣，生地獄中受諸劇苦。
是諸菩薩摩訶薩各於自土證得無上正等覺已，
見彼有情沈淪生死受無量苦，以神通力方便教化，
令捨惡見住正見中，從地獄出生於人趣。
生人趣已，復以種種神通方便教化令住正定聚中，由此畢竟不墮惡趣。
復令修習殊勝行願，命終得生嚴淨佛土，受用淨土大乘法樂。 ^1038b25

「善現！是諸菩薩摩訶薩皆能如是嚴淨佛土。
由所居土極清淨故，生彼有情，於一切法不起虛妄猶豫分別，
謂此是世間法，此是出世間法；此是有漏法，
此是無漏法；此是有為法，此是無為法。
如是種種猶豫分別畢竟不起，由此因緣彼有情類定得無上正等菩提。 ^1038c11

「善現！如是菩薩摩訶薩嚴淨佛土。」
pin:: 
##  73 淨土方便品
初分淨土方便品第七十三之一 ^1038c17

爾時，具壽善現白佛言：「世尊！
是諸菩薩摩訶薩為住正性定聚，為住不定聚耶？」 ^1038c20

佛言：「善現！是諸菩薩摩訶薩皆住正性定聚，非不定聚。」 ^1038c21

具壽善現復白佛言：「世尊！
是諸菩薩摩訶薩為住何等正性定聚？
為聲聞乘，為獨覺乘，為佛乘耶？」 ^1038c23

佛言：「善現！是諸菩薩摩訶薩皆住佛乘正性定聚，非住二乘正性定聚。」 ^1038c25

具壽善現復白佛言：「世尊！
是諸菩薩摩訶薩為何時住正性定聚？
初發心耶？不退位耶？
最後身耶？」 ^1038c27

佛言：「善現！是菩薩摩訶薩若初發心、若不退位、
若最後身，皆住菩薩正性定聚。」 ^1038c29

具壽善現復白佛言：「世尊！
住正性定聚諸菩薩摩訶薩，為復墮於諸惡趣不？」 ^1039a2

佛言：「善現！住正性定聚諸菩薩摩訶薩，決定不復墮諸惡趣。」 ^1039a3

復告善現：「於汝意云何？
諸第八者、若預流、若一來、若不還、若阿羅漢、
若獨覺，為有復墮惡趣者不？」 ^1039a5

善現答言：「不也！世尊！
不也！善逝！」 ^1039a7

佛言：「善現！住正性定聚諸菩薩摩訶薩亦復如是，決定不復墮諸惡趣。
何以故？善現！是諸菩薩摩訶薩從初發心，
修行布施波羅蜜多，修行淨戒、安忍、精進、
靜慮、般若波羅蜜多；安住內空，安住外空、
內外空、空空、大空、勝義空、有為空、無為空、
畢竟空、無際空、散空、無變異空、本性空、
自相空、共相空、一切法空、不可得空、無性空、
自性空、無性自性空；修行四念住，修行四正斷、
四神足、五根、五力、七等覺支、八聖道支；
安住苦聖諦，安住集、滅、道聖諦；修行四靜慮，
修行四無量、四無色定；修行八解脫，修行八勝處、
九次第定、十遍處；修行陀羅尼門，修行三摩地門；
修行空解脫門，修行無相、無願解脫門；
修行極喜地，修行離垢地、發光地、焰慧地、
極難勝地、現前地、遠行地、不動地、善慧地、
法雲地；修行五眼，修行六神通；修行佛十力，
修行四無所畏、四無礙解、大慈、大悲、大喜、
大捨、十八佛不共法；修行無忘失法，修行恒住捨性；
修行一切智，修行道相智、一切相智；修行一切菩薩摩訶薩行，
修行諸佛無上正等菩提，伏斷一切惡不善法。 ^1039a8

「善現！由此因緣，是諸菩薩摩訶薩復墮惡趣，無有是處。
是諸菩薩摩訶薩若生長壽天，亦無是處，謂於彼處諸勝善法不得現行。
是諸菩薩摩訶薩若生邊鄙，或生達絮、
篾戾車中，無有是處，謂於彼處不能修行殊勝善法，
多起惡見不信因果，常樂習行諸穢惡業，
不聞佛名、法名、僧名，亦無四眾，謂苾芻眾、
苾芻尼眾、近事男眾、近事女眾。
是諸菩薩摩訶薩若生邪見家，無有是處，
謂生彼家執著種種諸惡見趣，撥無妙行、
惡行及果，不修諸善樂作諸惡。
善現！初發無上正等覺心，諸菩薩摩訶薩求趣無上正等菩提，
以勝意樂受行十種不善業道，無有是處。」 ^1039a28

爾時，具壽善現白佛言：「世尊！
若菩薩摩訶薩從初發心成就如是善根功德，
於諸惡處不復受生，何故世尊每為眾說自本生事若百若千，
於中亦有生諸惡處，爾時善根為何所在？」 ^1039b13

佛告善現：「非菩薩摩訶薩由不淨業受惡趣身，
但為利樂諸有情類，由故思願而受彼身。
善現！諸阿羅漢、獨覺豈有方便善巧如菩薩摩訶薩，
成就如是方便善巧受傍生身，有獵者來欲為損害，
便起無上安忍慈悲，欲令彼人得利樂故，自捨身命而不害彼。
善現！由是因緣，當知菩薩摩訶薩為欲饒益諸有情故，
為大慈悲速圓滿故，雖現受種種傍生之身，而不為傍生過失所染。」 ^1039b17

具壽善現復白佛言：「世尊！
諸菩薩摩訶薩住何善法，為欲利樂諸有情故受如是身？」 ^1039b25

佛告善現：「諸菩薩摩訶薩有何善法不應圓滿？
善現！諸菩薩摩訶薩為得無上正等菩提，一切善法皆應圓滿。
善現！諸菩薩摩訶薩從初發心乃至安坐妙菩提座，於其中間無有善法不應圓滿。
要具圓滿一切善法，方得無上正等菩提，
若一善法未能圓滿，而得無上正等菩提，無有是處。
是故，善現！諸菩薩摩訶薩從初發心乃至安坐妙菩提座，
於其中間常學圓滿一切善法，學已當得一切相智，
永斷一切習氣相續，證得無上正等菩提。」 ^1039b27

時，具壽善現白佛言：「世尊！
云何菩薩摩訶薩成就如是一切白淨聖無漏法，而生惡趣受傍生身？」 ^1039c9

佛言：「善現！於意云何？
如來成就一切白淨無漏法不？」 ^1039c11

善現答言：「如是！世尊！
如是！善逝！如來成就一切白淨無漏之法。」 ^1039c12

佛言：「善現！於意云何？
如來化作傍生趣身，饒益有情作佛事不？」 ^1039c13

善現答言：「如是！世尊！
如是！善逝！如來化作傍生趣身，饒益有情作諸佛事。」 ^1039c15

佛言：「善現！於意云何？
如來化作傍生身時，是實傍生受彼苦不？」 ^1039c16

善現答言：「不也！世尊！
不也！善逝！如來化作傍生身時，非實傍生不受彼苦。」 ^1039c18

佛告善現：「諸菩薩摩訶薩亦復如是，雖成就一切白淨無漏法，
而為成熟諸有情故，方便善巧受傍生身，由受彼身如應成熟諸有情類。 ^1039c19

「復次，善現！於意云何？
有阿羅漢諸漏永盡，能化作身起諸事業，由彼事業生他喜不？」 ^1039c22

善現答言：「如是！世尊！
如是！善逝！有阿羅漢諸漏永盡，能化作身起諸事業，由彼事業令他生喜。」 ^1039c24

佛告善現：「諸菩薩摩訶薩亦復如是，雖成就一切白淨無漏法，
而為利樂諸有情故，方便善巧受惡趣身，
如應成熟諸有情類，雖受彼身而不同彼受諸苦惱，亦復不為彼趣過失之所雜染。 ^1039c26

「復次，善現！於意云何？
有巧幻師或彼弟子，幻作種種象、馬等事，
令諸人見歡喜踊躍，於彼有實象、馬等不？」 ^1040a2

善現答言：「不也！世尊！
不也！善逝！於彼實無象、馬等事。」 ^1040a4

佛告善現：「諸菩薩摩訶薩亦復如是，雖成就一切白淨無漏法，
而為饒益諸有情故，現受種種傍生等身，
雖受彼身而實非彼，亦不為彼過所染污。」 ^1040a5

時，具壽善現白佛言：「世尊！
諸菩薩摩訶薩方便善巧如是廣大，雖成就白淨無漏聖智，
而為有情故受種種身，隨其所宜現作饒益。
世尊！諸菩薩摩訶薩安住何等白淨勝法，
能作如是方便善巧，雖受種種傍生等身，而不為彼過失所染？」 ^1040a10

佛告善現：「諸菩薩摩訶薩安住般若波羅蜜多，
能作如是方便善巧，雖往十方無量殑伽沙等世界現種種身，
利益安樂彼有情類，而於其中不生染著。
何以故？善現！是菩薩摩訶薩於一切法都無所得，
謂都不得能染、所染及染因緣。
何以故？以一切法自性空故。
善現！空不能染著空，空亦不能染著餘法，亦無餘法能染著空。
所以者何？空中空性尚不可得，況有餘法而可得者！
善現！如是名為不可得空，諸菩薩摩訶薩安住此中，能證無上正等菩提。」 ^1040a15

爾時，具壽善現白佛言：「世尊！
諸菩薩摩訶薩為但安住如是般若波羅蜜多，
能作如是方便善巧，為亦住餘法耶？」 ^1040a25

佛告善現：「豈有餘法不入般若波羅蜜多，云何復疑為住餘法？」 ^1040a27

「世尊！如是般若波羅蜜多若自性空，云何般若波羅蜜多攝一切法？
世尊！非於空中可說有法攝與不攝。」 ^1040a29

「善現！豈不諸法自性皆空？」 ^1040b2

「如是！世尊！如是！善逝！」
「善現！若一切法自性皆空，豈不空中攝一切法？」 ^1040b3

爾時，具壽善現白佛言：「世尊！
云何菩薩摩訶薩修行般若波羅蜜多時，
住一切法自性空中，引發神通波羅蜜多，
諸菩薩摩訶薩住是神通波羅蜜多，能往十方無量殑伽沙等世界，
供養諸佛聽受正法，於諸佛所種諸善根？」 ^1040b5

佛告善現：「若菩薩摩訶薩修行般若波羅蜜多時，
遍觀十方無量殑伽沙等世界及諸佛眾并所說法自性皆空，
唯有世俗假說名字，如是世俗假說名字亦自性空。
善現！若十方界及諸佛眾并所說法假說名字自性不空，
則所說空應不周遍，以所說空非不周遍故，一切法自性皆空。 ^1040b10

「善現！是菩薩摩訶薩修行般若波羅蜜多時，
由遍觀空方便善巧，便能引發殊勝神通波羅蜜多，
住此神通波羅蜜多，復能引發天眼、天耳、
神境、他心、宿住隨念，及知漏盡殊勝通慧。
善現！諸菩薩摩訶薩非離神通波羅蜜多，
有能自在成熟有情、嚴淨佛土，證得無上正等菩提。
善現！是故神通波羅蜜多是菩提道，諸菩薩摩訶薩皆依此道求趣無上正等菩提，
於求趣時能自圓滿一切善法，亦能令他修諸善法，雖作是事而於善法不生執著。
所以者何？是菩薩摩訶薩知諸善法自性皆空，
非自性空有所執著，若有執著則有愛味，
由無執著亦無愛味，自性空中無愛味故。 ^1040b16

「善現！是菩薩摩訶薩修行般若波羅蜜多時，
住勝神通波羅蜜多，引發天眼清淨過人，用是天眼觀一切法皆自性空。
善現！是菩薩摩訶薩見一切法自性空故，
不依法相造作諸業，雖為有情說如是法，而亦不得諸有情相及彼施設。
善現！是菩薩摩訶薩以無所得而為方便，
引發神通波羅蜜多，用是神通波羅蜜多能作悲願神通作事。 ^1040c1

「善現！是菩薩摩訶薩用極清淨過人天眼，
能見十方無量殑伽沙等世界，見已引發神境智通，
往彼饒益諸有情類，或以布施波羅蜜多而為饒益，
或以淨戒、安忍、精進、靜慮、般若波羅蜜多而為饒益；
或以四念住而為饒益，或以四正斷、四神足、
五根、五力、七等覺支、八聖道支而為饒益；
或以四靜慮而為饒益，或以四無量、四無色定而為饒益；
或以八解脫而為饒益，或以八勝處、九次第定、
十遍處而為饒益；或以聲聞法而為饒益，
或以獨覺法而為饒益，或以菩薩法而為饒益，或以諸佛法而為饒益。 ^1040c8

「善現！是菩薩摩訶薩於十方界，若見有情多慳貪者，
深生憐愍說如是法：『汝等有情當行布施，
諸慳貪者受貧窮苦，由貧窮故無有威德，尚不自益況能益他！
是故汝等當勤布施，既自安樂亦安樂他，
勿以貧窮互相食噉，俱不解脫諸惡趣苦。』 ^1040c19

「善現！是菩薩摩訶薩於十方界，若見有情毀淨戒者，
深生憐愍說如是法：『汝等有情當持淨戒，
諸破戒者受惡趣苦，破戒之人無有威德，尚不自益況能益他！
破戒因緣或生地獄受苦異熟，或生傍生受苦異熟，或生鬼界受苦異熟。
汝等若墮諸惡趣中受苦異熟，尚不自救況能救他！
是故汝等當持淨戒，不應容納破戒之心經剎那頃，況經多時！
勿縱自心後生憂悔。』 ^1040c25

「善現！是菩薩摩訶薩於十方界，若見有情更相瞋忿，
展轉結恨互相損惱，深生憐愍說如是法：
『汝等有情當修安忍，勿相瞋忿結恨相害，
諸瞋恨心不順善法，增長惡法招現衰損。
汝等由此瞋恨心故，身壞命終當墮地獄、
傍生、鬼界受諸劇苦，是故汝等不應容納瞋恨之心經剎那頃，
何況令其多時相續！
汝等今者應起慈心，展轉相緣作饒益事。』 ^1041a4

「善現！是菩薩摩訶薩於十方界，若見有情懶惰懈怠，
深生憐愍說如是法：『汝等有情當勤精進，
勿於善法懶惰懈怠，諸懈怠者於諸善法及諸勝事皆不能成。
汝等由斯當墮地獄、傍生、鬼界受無量苦，
是故汝等不應容納此懈怠心經剎那頃，何況令其長時相續！』 ^1041a12

「善現！是菩薩摩訶薩於十方界，若見有情失念散亂心不寂靜，
深生憐愍說如是法：『汝等有情當修靜慮，
勿生失念散亂之心，如是之心不順善法，增長惡法招現衰損。
汝等由此，身壞命終當墮地獄、傍生、鬼界受無量苦，
是故汝等不應容納失念散亂相應之心經剎那頃，何況令其長時相續！』 ^1041a18

「善現！是菩薩摩訶薩於十方界，若見有情愚癡惡慧，
深生憐愍說如是法：『汝等有情當修勝慧勿起惡慧，起惡慧者於諸善趣尚不能往況得解脫！
汝等由此惡慧因緣，當墮地獄、傍生、鬼界受無量苦，
是故汝等不應容納愚癡惡慧相應之心經剎那頃，何況令其長時相續！』 ^1041a24

「善現！是菩薩摩訶薩於十方界，若見有情多貪欲者，
深生憐愍方便教導，令修不淨觀；若見有情多瞋恚者，
深生憐愍方便教導，令修慈悲觀；若見有情愚癡多者，
深生憐愍方便教導，令修緣起觀；若見有情我慢多者，
深生憐愍方便教導，令修界分別觀；若見有情尋伺多者，
深生憐愍方便教導，令修持息念觀；若見有情行邪道者，
深生憐愍方便教導，令入正道，謂聲聞道、
或獨覺道、或如來道，方便為彼說如是法：
『汝等所執自性皆空，非空法中可有所執，以無所執為空相故。』 ^1041b1

「如是，善現！諸菩薩摩訶薩修行般若波羅蜜多時，
要住神通波羅蜜多，方能自在宣說正法，利益安樂諸有情類。
善現！若菩薩摩訶薩遠離神通波羅蜜多，
不能自在宣說正法，與諸有情作饒益事。
善現！如鳥無翅，不能自在飛翔虛空遠有所至，
諸菩薩摩訶薩亦復如是，若無神通波羅蜜多，
不能自在宣說正法，與諸有情作饒益事。
是故，善現！諸菩薩摩訶薩修行般若波羅蜜多時，
應引發神通波羅蜜多，若引發神通波羅蜜多，
則能隨意宣說正法，利益安樂諸有情類。 ^1041b12

「善現！是菩薩摩訶薩以最清淨過人天眼，
遍觀十方無量殑伽沙等世界，及觀生彼諸有情類，
見已引發神境智通，經須臾頃往到彼界，
以他心智如實了知彼諸有情心、心所法，
隨其所宜為說法要，謂說布施，或說淨戒，
或說安忍，或說精進，或說靜慮，或說般若；
或說四念住，或說四正斷、四神足、五根、
五力、七等覺支、八聖道支；或說四靜慮，
或說四無量、四無色定；或說八解脫，或說八勝處、
九次第定、十遍處；或說陀羅尼門，或說三摩地門；
或說空解脫門，或說無相、無願解脫門；
或說內空，或說外空、內外空、空空、大空、
勝義空、有為空、無為空、畢竟空、無際空、
散空、無變異空、本性空、自相空、共相空、
一切法空、不可得空、無性空、自性空、無性自性空；
或說苦聖諦，或說集、滅、道聖諦；或說因緣，
或說等無間緣、所緣緣、增上緣；或說從緣所生諸法；
或說無明，或說行、識、名色、六處、觸、受、愛、
取、有、生、老死愁歎苦憂惱；或說蘊、處、界；
或說聲聞道，或說獨覺道，或說菩薩道；
或說菩提，或說涅槃。
令彼有情聞是法已，皆得殊勝利益安樂。 ^1041b23

「善現！是菩薩摩訶薩以最清淨過人天耳，能聞一切人非人聲。
由此天耳能聞十方無量殑伽沙等世界諸佛說法，
聞已無倒皆能受持，為諸有情如實宣說，
或說布施，或說淨戒，或說安忍，或說精進，
或說靜慮，或說般若，如是乃至或說涅槃，
令彼有情聞是法已，皆得殊勝利益安樂。 ^1041c14

「善現！是菩薩摩訶薩以最清淨他心智通，
如實了知諸有情類心、心所法，隨其所宜為說法要，
謂說布施，或說淨戒，或說安忍，或說精進，
或說靜慮，或說般若，如是乃至或說涅槃，
令彼有情聞是法已，皆得殊勝利益安樂。 ^1041c21

「善現！是菩薩摩訶薩以淨宿住隨念智通，能憶自他諸本生事。
由此宿住隨念智通，如實念知過去諸佛及弟子眾名等差別，
若諸有情樂聞過去諸宿住事而得益者，
便為宣說諸宿住事，因此方便為說正法，
謂說布施，或說淨戒，或說安忍，或說精進，
或說靜慮，或說般若，如是乃至或說涅槃，
令彼有情聞是法已，皆得殊勝利益安樂。 ^1041c26

「善現！是菩薩摩訶薩以極迅速神境智通，
往到十方無量殑伽沙等世界，親近供養諸佛世尊，
於諸佛所植眾德本還歸本土，為諸有情宣說他方種種勝事，
因斯方便為說正法，謂說布施，或說淨戒，
或說安忍，或說精進，或說靜慮，或說般若，
如是乃至或說涅槃，令彼有情聞是法已，皆得殊勝利益安樂。 ^1042a4

「善現！是菩薩摩訶薩以隨所得漏盡智通，
如實了知諸有情類漏盡未盡，亦如實知漏盡方便，
為未盡者宣說法要，謂說布施，或說淨戒，
或說安忍，或說精進，或說靜慮，或說般若，
如是乃至或說涅槃，令彼有情聞是法已，皆得殊勝利益安樂。 ^1042a11

「如是，善現！諸菩薩摩訶薩修行般若波羅蜜多時，應引發神通波羅蜜多。
是菩薩摩訶薩修習神通波羅蜜多得圓滿故，
隨意所樂受種種身，不為苦樂過失所染，
如佛化身雖能施作種種事業，而不為彼苦樂過失之所雜染。 ^1042a17

「善現！諸菩薩摩訶薩修行般若波羅蜜多時，
應遊戲神通波羅蜜多，若遊戲神通波羅蜜多，
則能成熟有情、嚴淨佛土，速證無上正等菩提。
善現！若菩薩摩訶薩不成熟有情、嚴淨佛土，終不能得所求無上正等菩提。
何以故？善現！諸菩薩摩訶薩菩提資糧若未具者，必不能得所求無上正等菩提。」
大般若波羅蜜多經卷第三百九十四
 ^1042a22
