佛說七俱胝佛母准提大明陀羅尼經
translator:: 唐天竺三藏金剛智譯
jing:: 
如是我聞：
一時薄伽梵在名稱大城祇樹給孤獨園。
爾時世尊思惟觀察，愍念未來諸眾生故，
說過去七俱胝准提如來等佛母准提陀羅尼，乃至我今同說。
即說大明曰： ^173a8

「娜麼颯哆南〔一〕　三藐三勃陀去音俱胝上音南
〔二〕　怛姪〔停也反〕他〔三〕　唵〔四〕　折隷
〔五〕　主隷〔六〕　准提〔七〕　莎嚩〔二合〕訶
〔八〕」 ^173a12

「若有苾芻、苾芻尼、鄔波索迦、鄔波斯迦，
受持讀誦此陀羅尼，滿九十萬遍，無量劫來五無間等一切諸罪悉滅無餘，
所在生處皆得值遇諸佛菩薩，所有資具隨意充足，無量百生常得出家。
若是在家菩薩，修持戒行堅固不退，速得成就無上菩提，
恒生天上，常為諸天之所愛敬亦常守護。
若下生人間，當為帝王家子或貴族家生，
其家無有災橫病苦之所惱害，不墮三惡道趣，
諸有所作無不諧偶，所出言教人皆信受。
誦此陀羅尼滿十萬遍者，得見聲聞、緣覺、
菩薩、諸佛。若有重罪不得見者，更誦滿十萬遍，
即境界中吐出黑飯，或見昇於宮殿、或登白山及上樹，
或見大池旋水，或騰空自在，或見天女與妙言辭，
或見大集會中聽說妙法，或見拔髮自身剃頭，
或喫酪飯飲白甘露，或渡大海或浮大河，
或昇師子座或見菩提樹，或上船或見沙門，
或著白衣黃衣以衣籠覆頭，或見日月或見童男女，
或見自身上有乳樹或昇花果樹，或見黑丈夫口中吐出火焰怖走而去，
或見惡馬水牛狀似相鬪退失而走，或見自食乳粥，或見有香氣白花。
若見如上相者，即知罪滅。
若有五逆罪業重不得見如上相者，應當更誦滿七十萬遍，
決定得見如前相貌。 ^173a15

「復次我今說此陀羅尼功德所作之事。
若於佛像前、或於塔前、若清淨處，以瞿摩夷塗地而作四肘方曼茶羅。
復以花香幡蓋、飲食燈明燭火，隨力所辦依法供養。
若欲求願，先須念誦加持香水，散於八方上下結界。
既結界已，於曼茶羅四角及其中央皆各置一香水之瓶。
行者於西面向東方，胡跪念誦一千八十遍，
其香水瓶即便自轉，隨意東西任以高下。 ^173b10

「或以淨瓦鉢燒香熏之，內外塗香，盛滿香水并好香花置曼茶羅中，
依前瓶法而作念誦，其鉢則轉與瓶無異。 ^173b19

「若欲得知一切成就不成就事，即燒香發願啟白聖者，願決疑心。
若右轉即知成就，左即不成就。 ^173b22

「又取好花念誦一百八遍，遣一童子洗浴清淨著新淨衣，
以香末塗手，捧花掩面。
復以自手更取別花，念誦一遍一擲童子身上，
童子即悶，善惡皆說，隨意舞笑、起坐來去。 ^173b25

「或於淨潔鏡面，以好花念誦一百八遍，
散置鏡上，使者即現鏡中。 ^173b29

「復以前法，更取好花散鏡面上，即有善惡相自現鏡中。
或以朱砂或以香油塗大母指甲，念誦一百八遍，即現天神及僧菩薩佛等形像。
若心有所疑三世中事，一一請問，皆知善不善，即大母指上皆自現。 ^173c2

「若人卒得惡病，以石榴枝、白茅香草等，念誦鞭拂之即愈。 ^173c8

「或以茅草置酥中，念誦七遍擲著火中燒之，
令烟熏病人，即除愈。 ^173c10

「或取童女所槎之線，念誦一遍作一結，
如是滿二十一結，與病人小男女等項上繫著，惡魔鬼魅等病皆得除瘥。 ^173c12

「或以白芥子置酥中，取芥子少許，念誦一遍一擲火中，
如是二十一度，病即除愈。 ^173c15

「又以瞿摩夷塗地作曼茶羅，以炭畫地作彼形，
石榴等杖鞭之，彼鬼啼泣求自走去不敢更來。
或以銅賓鐵木等作金剛杵，置病人邊念誦，
以杖打，亦即奔走。 ^173c17

「復有一法。若有人被鬼所著，復身在遠處不能自來，
或行者不能自去，應取楊枝念誦一百八遍，
遣人將去，彼云：『汝住汝去，某乙遣將此杖鞭汝。
汝若不去，損汝無疑。』
若不去，鞭之即去。 ^174a1

「復有一法。若在路夜行，念誦不闕，無有賊盜及虎狼惡魅鬼等怖畏難處。
持心念誦并作護身，彼等諸難即皆自滅，或發菩提心或生怖畏。
或有言說心求免離，若被執縛，即自解脫。 ^174a6

「若欲渡江河大海，水中所有龍黿等畏，
念誦亦如前法，即得不怖。 ^174a11

「或被蛇咬，即遣彼人圍繞念誦人數匝，即愈。 ^174a13

「或患丁瘡癰節癬漏，取熏陸香、淨土，水相和，
念誦二十一遍，塗上即愈。 ^174a15

「或復國土水旱不調、牛馬畜等疫毒流行，
應以油麻、大麥、粳米、粟豆、酥蜜乳酪白乳木諸雜香等，
皆置一邊燒香發願，為一切眾生除去災難。
即作手契護身想念，取前諸物念誦加持，擲著火中燒之。
如是七日，日別三時作法，時別一千八十遍，
即得滿願，一切安樂、一切三寶悉皆護助，亦能成就一切大願。 ^174a17

「若欲降伏諸大鬼神見即心伏，取舍利骨七粒，
於白琉璃椀中盛著，取醍醐半升亦盛著椀中。
於白月十五日夜，香臺前及窣堵波塔前泥一二肘方曼茶羅，
置椀於中，取好花供養。
西面著一香鑪燒安悉香，馺馺念誦，其椀中舍利當放光或生出舍利。
時行者持香爐發願禮拜，即出取舍利，盡飲取醍醐。
其舍利盛一琉璃瓶中，以五色綵囊盛之頭戴，
即無量俱胝佛常逐行者，諸鬼神等自然降伏。
作法時一日一夜不食。 ^174a24

「若求富饒，以粳米、油麻置酥酪中，手把少許發願念誦七遍，
擲著火中燒之。隨力七日乃至七七日，即如其願。
若求子，於樺皮葉上書此陀羅尼并畫童子，
以紫綵裹之，念誦一千八十遍安著髻中即孕。 ^174b5

「若欲他敬念者，稱彼前人名字，念誦本部一千八十遍，即得敬念。 ^174b10

「若夫不樂婦，取淨瓶盛滿香水，別置淨處，
以瞿摩夷塗作曼茶羅，念誦一百八遍。
如是七瓶皆作此法。
於淨處以香花為道場，取瓶內香水洗浴，夫即愛樂亦得有孕。
婦不樂夫亦如前法。 ^174b12

「若欲降伏捨覩嚧，取一劫波羅，香湯淨洗浴。
取黃丹和酥，塗著劫波羅上，使遍塗一小曼茶羅，
置中然五盞酥燈，布於四角并中心。
稱前那摩念誦，一稱一誦加持白芥子。
曼茶羅上著一盞乳，供養此劫波羅一易云：『為我取彼質多來。』
彼即質多褥佉欲母馱，彼捨覩嚧即伏。
實莫令盡，盡即累劫障道。 ^174b17

「若欲求聰明，取石菖蒲、牛黃各半兩，擣作末，
以酥和，於佛前作曼茶羅，念誦五千遍服之，即得聰明若。 ^174b24

「欲得見一切鬼神，取牛黃念誦，令煙火出，即塗目并服之即見。 ^174b27

「復有一法。於大海邊或河渚間沙潬之上，
以塔形像印印砂潬上，為塔形像念誦一遍印成一塔，
如是數滿六十萬遍，即得覩見聖者觀自在菩薩之像，
或見多羅菩薩、金剛藏菩薩，隨其心願皆得滿足，
或見授與仙神妙藥，或見授與菩提之記，
或現前問來，隨乞願皆得菩薩等位。 ^174b29

「復有一法。右繞菩提樹像行道，念誦滿一百萬遍，即見佛菩薩羅漢為其說法。
意欲隨菩薩即得隨從，所求如願。
乃至現身成大呪仙，即得往詣十方淨土，歷事諸佛得聞妙法。
復有一法。若乞食時常持此陀羅尼，不為惡人惡狗等類之所侵害，
乞食易得。 ^174c7

「復有一法。若在塔前或佛像前或舍利塔前，
誦持此陀羅尼三十萬遍，復於白月一日至十五日設大供養，
一日一夜不食，正念誦時得見金剛藏菩薩，即將是人往自宮中。 ^174c13

「復有一法。若有王難被繫閉枷鎖禁其身者，誦此陀羅尼即得解脫。 ^174c17

「復有一法。若於轉法輪塔前，或佛生處塔前，
或佛從忉利天下寶階塔前，或舍利塔前，
於如是等諸塔之前，念誦右繞滿七七日，
即見阿鉢羅是多菩薩及呵利底菩薩，隨其所願皆悉滿足。
若須仙藥即便授與，復為說法示菩提道。
若有誦此陀羅尼者，乃至未坐道場，一切菩薩為其勝友。
又此准提大明陀羅尼，諸佛菩薩所說，為利益一切眾生無邊菩提道場故。
若有薄福眾生，無有少善根者、無有根器之者、
無有菩提分者，是人若得聞此准提大明陀羅尼，
若讀一遍即得菩提分根器芽生，何況誦持常不懈廢，
由此善根速成佛種，無量功德皆悉成就，
無量眾生遠離塵垢，決定成就阿耨菩提。」 ^174c19

說七俱胝佛母准提陀羅尼念誦法。 ^175a4

依梵經本，有十萬偈頌，我今略說念誦觀行供養次第。
若有苾芻、苾芻尼、鄔波索迦、鄔波斯迦發菩提心行菩薩行，
求速出離生死者。
先須 ^175a5

入三摩耶灌頂道場，受持禁戒堅固不退，
愛樂大乘菩薩戒行，於四威儀修四無量，
發四弘願永離三途，於一切事業心不散亂，方可入此祕密法門。
凡念誦供養法，於所在處皆須清淨澡浴著新淨衣，嚴飾道場隨力所辦。
其道場法，先須選隱便勝地，東西南北各量取四肘，作方曼茶羅。
掘深一肘，除去骨石塼瓦、惡土髮毛、灰炭糠棘、
虫蟻之類，以好淨土填滿築平。
取新瞿摩夷并好土，以香湯相和塗地。
若在樓閣或居船上，依法泥塗。
若在山中及好淨屋，不須掘地，依前塗飾。
即張天蓋，四面懸幡。
若有本尊七俱胝佛母形像，安置曼茶羅中，面向西。
若無本尊，有諸佛像舍利及大乘經典供養亦得。
磨白檀香塗作八角曼茶羅，猶如滿月或似八葉蓮華。
即以新淨供具，金銀熟銅、商佉貝玉石、
瓷木等器，盛諸飲食及好香花、燈明、遏伽香水，隨力所有布置供養。
若苾芻、苾芻尼先持戒行，初入道場，復須懺悔，更自誓發願受戒。
若在家菩薩初入，亦須自誓隨力發願，受三歸五戒或常持八戒。
若常三時念誦，即於道場西南向東，至心合掌五體著地，
敬禮十方諸佛菩薩，虔誠運想遍虛空界，
便右膝著地合掌，至心懺悔：「自無始已來身口意罪，
今對諸佛菩薩前，弟子某甲發露懺悔。
乃至過去現在未來三世諸佛菩薩，福智圓滿種種功德，我今隨喜。」
即結跏或半跏安心定坐，除一切妄想，
觀六道眾生無始以來生死海中輪迴六趣，
願皆發菩提心行菩薩行，速得出離。
即以塗香摩手而結手契，結契時以衣覆手勿令人見。
先結三部三麼耶契，次結諸契。
other:: 
#  1 佛部三麼耶契
佛部三麼耶契第一 ^175a9

其契相福智手並仰，檀戒忍辱般若方便願微屈相拄，
進力押忍願上節，禪智附進力側即成。 ^175b12

誦妙言曰： ^175b15

唵怛他孽覩嚩皤耶莎嚩訶
other:: 
#  2 蓮華部三麼耶契
蓮華部三麼耶契第二 ^175b16

二福智相合，戒忍進方便願力各各散開微屈，
六波羅蜜開如蓮花，檀般若禪智頭相著亦微屈即成。 ^175b19

誦妙言曰： ^175b22

唵鉢頭牟嚩皤耶莎嚩訶〔誦三遍〕
other:: 
#  3 金剛部三麼耶契
金剛部三麼耶契第三 ^175b23

福覆智仰，禪般若檀智相交即成。 ^175b25

即誦妙言曰： ^175b26

唵嚩折嚕婆皤耶莎嚩訶〔誦三遍〕
other:: 
#  4 准提佛母根本身契
准提佛母根本身契第四 ^175b27

其契相先以二手小指二無名指相叉入掌，
二中指直竪頭相著，二頭指頭附二中指上節側，二大指各附二頭指側即成。 ^175b29

妙言誦根本陀羅尼。
other:: 
#  5 辟除一切天魔惡鬼神等契
辟除一切天魔惡鬼神等契第五 ^175c3

其契先以右手中指無名指小指及大指握左手中指以下三指，
次以左大指握左中指以下三指甲上為合拳，以二頭指頭相著即成。 ^175c6

妙言曰： ^175c10

唵俱嚕憚那〔引〕吽惹〔誦一遍，以契右旋繞身一匝，
如此三度作即是〕
other:: 
#  6 結地界橛契
結地界橛契第六 ^175c11

其契相以左右二中指二無名指相叉入掌，
右押左，左頭指屈如鉤，右頭指直竪，二大指二小指令面相著即成。 ^175c13

妙言曰： ^175c16

唵准儞泥枳邏耶莎嚩訶
other:: 
#  7 結牆界契
結牆界契第七 ^175c17

其契准前橛契，以右手頭指屈如鉤，左頭指直竪即成。 ^175c20

妙言曰： ^175c22

唵准儞泥鉢囉迦邏耶莎嚩訶〔誦三遍，
以契右揮三匝即是〕
other:: 
#  8 結網契
結網契第八 ^176a1

其契准牆契，開仰著，右大指捻左頭指頭，
左大指捻右頭指頭，小指依舊相拄即成。 ^176a3

妙言曰： ^176a5

唵准儞半惹邏莎嚩訶〔誦三遍，以契隨日揮三度即是〕
other:: 
#  9 結外火院大界契
結外火院大界契第九 ^176a6

其契以左手密掩右手背相重，直竪二大指相去二寸許即成。 ^176a8

妙言曰： ^176a10

唵阿三麼 #CB03770;儞#CB00292;莎嚩訶
〔誦三遍，以契右旋三度即是〕
other:: 
# 10 結車輅契
結車輅契第十 ^176a11

其契相先以二手向內相叉，右押左，即仰開掌，
二頭指直申頭相拄，以二大指撥二中指頭來去即成。 ^176a13

妙言曰： ^176a16

唵覩嚧覩嚧莎嚩訶
other:: 
#  11 結迎請聖者契
結迎請聖者契第十一 ^176a17

准前第一根本契，以二大指來去，招之三度即成。 ^176a21

妙言曰： ^176a23

唵折隷主隷准提噎醯薄伽嚩底莎嚩訶
other:: 
#  12 結蓮花座契
結蓮花座契第十二 ^176a24

准前根本契，並二大指向身開竪之即成。 ^176a27

妙言曰： ^176a28

唵迦麼邏莎嚩訶
other:: 
#  13 結遏迦契
結遏迦契第十三 ^176b1

准前根本契，以二大指各捻頭指根第一節側下即成。 ^176b4

妙言曰： ^176b6

唵折隷主隷准提遏紺薄伽嚩帝鉢囉底搓莎嚩訶
other:: 
#  14 結洗浴契
結洗浴契第十四 ^176b7

准前遏迦契，以二大指各並捻二中指中節側即成。 ^176b10

妙言曰： ^176b12

唵折莎嚩訶
other:: 
#  15 結塗香契
結塗香契第十五 ^176b13

准前根本契，以二大指博著右頭指下節即成。 ^176b15

妙言曰： ^176b17

唵隷莎嚩訶
other:: 
#  16 結花鬘契
結花鬘契第十六 ^176b18

准前根本契，以二大指安著左頭指下節側即成。 ^176b20

妙言曰： ^176b22

唵主莎嚩訶
other:: 
#  17 結燒香契
結燒香契第十七 ^176b23

准前根本契，屈右頭指捻二大指頭即成。 ^176b25

妙言曰： ^176b26

唵隷莎嚩訶
other:: 
#  18 結供養飲食契
結供養飲食契第十八 ^176b27

准前根本契，以左頭指捻二大指頭即成。 ^176b29

妙言曰： ^176c1

唵准莎嚩訶
other:: 
#  19 結燈契
結燈契第十九 ^176c2

准前根本契，以二頭指各捻二大指頭即成。 ^176c4

妙言曰： ^176c5

唵提莎嚩訶
other:: 
#  20 結布字契
結布字契第二十 ^176c6

其契相以二中指二無名指向內相叉，二大指二頭指二小指並直竪頭相著即成。 ^176c8

結此手契成，即想自身猶若釋迦如來，
三十二相八十種，好紫磨金色圓滿身光。
想已以手契觸頭上布唵字，觸眼中布折字，
一一依字次第，乃至兩足皆以契觸布之。 ^176c10

說陀羅尼字想布於身法。
　　唵想安頭上，其色白如月，放於無量光，
　　除滅一切障，即同佛菩薩，摩是人頂上。
　　折字安兩目，其色如日月，為照諸愚暗，
　　能發深慧明。
　　隷字安頸上，色如紺琉璃，能顯諸色相，
　　漸具如來智。
　　主字想安心，其色如皎素，猶心清淨，故
　　速達菩提路。
　　隷字安兩肩，色黃如金色，猶觀是色相，
　　能被精進甲。
　　准字想齊中，其色妙黃白，速令登道場，
　　不退菩提故。
　　提字安兩髀，其色如淺黃，速證菩提道，
　　得坐金剛座。
　　莎嚩字兩脛，其狀作赤黃，常能想是字，
　　速得轉法輪。
　　訶字置兩足，其色猶滿月，行者作是想，
　　速得達圓寂。
　　如是布字想念色，便成准提勝法門，
　　亦名本尊真實相，能滅諸罪得吉祥，
　　猶如金剛堅固聚，是名准提勝上法。
　　若常如是修行者，當知是人速悉地。
other:: 
#  21 第二根本契
第二根本契第二十一 ^176c14

其契相以二手向內相叉，二頭指二大母指並直竪即成。 ^177a9

妙言曰： ^177a11

南無颯哆喃〔一〕　三藐三勃陀〔去〕俱胝南
〔二〕　怛姪他〔三〕　唵〔四〕　折隷〔五〕　主隷
〔六〕　准提〔七〕　莎嚩
other:: 
#  22 結捧數珠契
結捧數珠契第二十二 ^177a12

其契相先取數珠安二手掌中，即當心合掌，
誦前根本陀羅尼三遍，以珠頂戴，便作把數珠契淨珠。
other:: 
#  23 把數珠契
把數珠契第二十三 ^177a16

其契相以二手二無名指二大指各捻珠上。
二手相去一寸許，餘指散開微屈即成。 ^177a20

誦淨數珠妙言曰： ^177a22

唵微嚧遮那阿麼羅莎嚩〔二合〕訶〔誦三遍〕 ^177a23

淨數珠已，以自心想七俱胝佛母口中出七俱胝陀羅尼文字，
一一字放五色光入行者口裏，安自心月中右旋布置，
即誦本尊陀羅尼一遍，以右手無名指捻一顆珠過，周而復始不急不緩。
不得高聲，須分明稱字而令自聞。
所觀本尊及身上布字、念誦記數，於一念中並須一時觀見，
不得有闕使心散亂。
如觀念疲勞，隨力念誦，或一千二千乃至三千四千五千遍，
常取一數為定。如有忙事，亦不得減數至一百八已下。
此名聲念誦。若求解脫速出離生死，作此三摩地瑜伽觀行無記無數。
念者即想自心如一滿月，湛然清淨內外分明，
以唵字安月心中，以折隷主隷准提莎嚩訶字，
從前右旋次第周布輪緣，諦觀一一字義與心相應不得差互。 ^177a24

說三摩地觀念布字義。 ^177b10

唵字門者，是流注不生不滅義，復於一切法為最勝義。 ^177b11

折字門者，於一切法是無行義。 ^177b13

隷字門者，於一切法是無相義。 ^177b14

主字門者，於一切法是無起住義。 ^177b15

隷字門者，於一切法是無好義。 ^177b16

准字門者，於一切法是無等覺義。 ^177b17

提字門者，於一切法是無取捨義。 ^177b18

莎嚩字門者，於一切法是平等無言說義。
訶字門者，於一切法是無因寂靜無住涅槃義。 ^177b19

所說字義雖立文字，皆是無文字義。
既無文字，須諦觀一一義相，周而復始無記無數不得斷絕。
不斷絕者，為流注不生不滅最勝義。
由不生不滅最勝義，是故無行。
為無行義，是故無相。
為無相義，是故無起住。
為無起住義，是故無等覺。
為無等覺義，是故無取捨。
為無取捨義，是故平等無言說。
為平等無言說義，是故無因寂靜無住涅槃。
為寂靜無住涅槃義，是故不生不滅最勝無斷。
周而復始，此名三摩地念誦。 ^177b21

說准提求願觀想法。 ^177c2

若求無分別者，當觀無分別無記念。
若求無相無色，當觀文字無文字念。 ^177c3

若求不二法門者，應觀兩臂。 ^177c4

若求四無量，當觀四臂。
若求六通，當觀六臂。 ^177c5

若求八聖道，當觀八臂。 ^177c6

若求十波羅蜜圓滿十地者，應觀十臂。 ^177c7

若求如來普遍廣地者，應觀十二臂。
若求十八不共法者，應觀十八臂，即如畫像法觀也。 ^177c8

若求三十二相，當觀三十二臂。 ^177c10

若求八萬四千法門者，應觀八十四臂。
如上觀念，當入一切如來三摩地門甚深方廣不思議地，
是正念處、是正真如、是正解脫。
念誦觀行了欲出道場，復須依前次第，
更結燒香、燈明、飲食等手契，供養、懺悔、
隨意、發願。即結前第一根本契，誦根本陀羅尼七遍，頂上散之。
復結前車輅契，以二大母指向外，三度撥中指頭。
誦妙言曰： ^177c11

唵覩嚧覩嚧莎嚩訶〔誦三遍〕 ^177c19

復結前迎請契，以二大母指向外三度開，即成送聖者還本宮。 ^177c20

妙言曰： ^177c21

唵折隷主隷准提孽車孽車婆伽嚩底莎嚩皤喃布娜囉哦麼那耶莎嚩訶
〔誦三遍〕 ^177c22

復結前外火院大界契，誦阿三麼祁入儞妙言，左轉三遍即成。 ^177c24

復更結三部三麼耶契，各誦妙言一遍即了。
任出道場隨意經行，讀誦大般若或華嚴或無邊門，
或法華、楞伽、涅槃、大乘經論等思惟誦說，
或以七俱胝佛像塔印用印香泥、沙上、
紙上，隨意印之多少。
如念誦有功德，如經所說境界，一一分明了知次第。
欲得作扇底迦等種種方法，或為自身或為他人，即任依法而作念誦。 ^178a2

說扇底迦法。 ^178a10

若欲求息災、除一切鬼神，及聰明長命、
求解脫者，即於道場中面向北，交脚竪膝而坐。
衣服飲食、香花燈燭地等並用白色。
從月一日至八日，日三時念誦及護摩等法。
若念誦時，先誦根本陀羅尼三七遍已，然後但從唵字誦之。 ^178a11

妙言曰： ^178a16

唵折隷主隷准提與彼某甲除災難莎嚩訶 ^178a17

說布瑟置迦法。 ^178a19

若欲求增長五通、轉輪種種寶藏、布奢輪劍、
賢瓶如意寶、安善那、虞里迦鏡及越斧羂索三叉等、
一切財寶藥草等求成就法者，身著黃衣，面向東結加趺坐。
所供養香花飲食果子、燈燭地等並用黃色。
從月八日至十五日，日三時念誦護摩等事，念誦如前。 ^178a20

妙言曰： ^178a25

唵折隷主隷准提與彼某甲所求如意莎嚩訶 ^178a26

說伐施迦羅拏法。 ^178a28

若欲呼召一切天龍鬼神、人非人等，應作此法者，
身著赤衣，面向西結賢坐。
香花飲食果子、燈燭地等並用赤色。
從十六日至二十三日，日三時念誦，護摩等法。 ^178a29

妙言曰： ^178b4

唵折隷主隷准提為彼攝召某神成就我願莎嚩訶 ^178b5

說阿毘遮嚕迦法。 ^178b7

若欲降伏一切惡神鬼及損三寶人天者，
有多罪業障重眾生調伏難者，能令發菩提心修諸善業者，
應起慈悲心而作此法。
身著青衣，面向南作蹲踞坐，左脚押右脚。
用不香花，食果地等皆用青黑色。
從二十三日至月盡日，日三時念誦護摩等法。 ^178b8

妙言曰： ^178b13

吽折隷主隷准提吽發吒 ^178b14

作法已，即如常念誦。 ^178b15

說七俱胝佛母准提畫像法。 ^178b16

取不截白 #CB00626;清淨者，擇去人髮。
畫師受八戒齋，不用膠和色，用新椀成綵色而用畫之。
其像作黃白色，種種莊嚴其身，腰下著白衣，衣上有花又。
身著輕羅綽袖天衣，以綬帶繫腰，朝霞絡身。
其手腕以白螺為釧，其臂上釧七寶莊嚴，一一手上著指環。
都十八臂，面有三目。
上二手作說法相，右第二手施無畏，第三手把劍，
第四手把數珠，第五手把微若布羅迦果
〔漢言子滿果，此間無，西國有〕，第六手把越斧，
第七手把鉤，第八手把跋折羅，第九手把寶鬘。
左第二手把如意寶幢，第三手把蓮花，
第四手把澡灌，第五手把索，第六手把輪，
第七手把螺，第八手把賢瓶，第九手把般若波羅蜜經夾。
菩薩下作水池，池中安蓮花，難陀拔難陀二龍王共扶蓮花莖。
於蓮花上安准提菩薩，其像周圓安明光焰。
其像作憐愍眼，看行者在下坐，手執香鑪，面向上看菩薩。
於菩薩上畫二淨居天。
像法如是。佛說七俱胝佛母准提陀羅尼經并念誦觀行法
 ^178b17
