
pin:: 決定藏論卷中
translator:: 梁天竺三藏真諦譯
心地品之二
略說生緣所攝自因具足，是名為至。
何者為至？似因略故因緣具足，是以得生，故名為至。
如是選擇知假名有，至若實有則有二種，
謂生因有、不離因有。
若生因有，如未得法從前以來，無至為因，豈義得生？
若如是者，永不得生。
不離法因有，以是善法不善無記一時得至，
復故礙法，亦應共生。
是故兩因皆悉不然。
復法生因各現諸緣所攝自種如之因，即此種子故名為至。
餘別因緣在現前故，名離餘緣。
在此牽緣，以此自在假名為至。
此自在以諸人者，諸法被生被滅，更樂現前速牽生緣，是故名至。
略有三義：一者種子成就；二者自在成就；三者現前成就。
種子成就者，一切惡法、諸無記法及生得善、
無功用生，此諸種子未有定破，聖道拔斷；
諸善種子，未為邪見之所破壞，是名種子成就。
云何知耶？諸法種子乃至未壞，與不善法若現不現，如此等人悉名成就。
以諸善法功力所造，有諸無記生緣所攝諸因具足，是名自在成就。
諸現在法在於現前自相故生，是名現前成就。
何者命根？依過去業，處處受身，為業所牽有量時住，
以此牽命，即名命根。
又復命根分別有二，謂定、不定，有隨、不隨，
有少有多，有後無後，有得自在有不自在。
閻浮提人離其壽命，餘有決定數。
閻浮提中或壽無量或復短促，乃至十歲；欝單越人定壽千年。
是處隨命無餘緣死，餘處不隨。
於閻浮提壽十歲人，是名短促；有諸畜生，
於一日中七死七生，乃至一日一夜；非想非非想諸天壽命八萬大劫，
羅漢壽命亦復有後。
若諸學人於現在世定入涅槃，諸凡夫人最後生身壽命有後，
其餘諸人無復有後。
自在命根諸阿羅漢、菩薩及佛，能延壽命，其餘壽命不得自在。
何者眾生種類似分？
略說處處受生諸眾生類，同界同道、同生同類、
同年同姓、長短等行，以依此分，是諸相似，是名眾生種類似分。
有諸眾生依是界分各有似分，於一界中眾生受生，
以依五道各有似分；一一道中諸眾生，
有諸眾生依生、分生，一一生生依類分生，一一姓生。
有諸眾生色聲高廣事業似分，有諸眾生善惡似分各有似分。
如殺生人共諸殺生，乃至邪見共邪見人；
如離殺人共諸離殺，乃至正見共正見人；
須陀洹人共須陀洹，乃至辟支佛共辟支佛、
菩薩共菩薩、佛共佛，名相似分。
一切眾生皆是假名，云何眾生似分而是實法？
凡夫性者，三界見苦所斷煩惱、種子未斷，名凡夫性。
又凡夫性復有四種：一者無涅槃性；二者聲聞性攝；
三者辟支佛性攝；四者佛性所攝。
離十煩惱無有別性，名凡夫性。
何者和合性？因緣具足諸法得生。
種種因緣種種法生，名共作因。
和合性者，復有六種：受和合；入生和合；
六入住和合；工巧智和合；淨和合；相從和合。
受和合者，因內外入及思惟等諸識得生，
三種和合故觸得生，因觸和合故得生受。
入生和合者，無明緣行乃至老死。
六入住和合者，依於四食及以命根。
工巧智相應業作具人力，是名工巧和合。
淨和合者，十二難得自他功力。
相從和合者，如有一人為大國主如法治化，眾生荷賴四海安寧。
離如是分無別和合。
字和合者，依法性相而立假名，依如是義是名為字。
句和合者，已說依自相法、善法惡法、淨法不淨法，
選擇分別以名合為句，是句和合。
味和合者，名與句合，字義具足，是味和合。
於諸略義悉皆是名，於處中義是名為句，於廣說義稱之為味。
唯依於名，唯得知名，不知於義。
若依於句，知諸法性亦知於鳴，不得知廣選諸法。
依於味身，知諸法義。
以此名身句味身為五學處得知假名，隨方俗語立名不同。
若於鳴中無處不同，耳相聞故。
何者五學處？一者內學；二者因學；三者聲學；
四者醫方學；五者世工巧學。
何者起生？諸行因果相續未斷，是名起生。
復次起生有種子生，猶如諸法有種現起。
復有起生種子果生，如有種子未滅種本現前起生。
如菩薩地有名流生、四非色陰有色流生。
如內外十入，於法入中無作色生，有逐流生。
如次第法十二因緣，有逆次第十二因緣以此起生，即是相續無別有法。
何者齊法？依無始時各各分齊種子因果法不相雜，
諸佛出世及不出世，法常然故。
有滅分齊，猶如逆順十二因緣。
有正法齊，謂如五陰及十二入、十八界等無有增減。
有受分齊，如三受法亦無增減。
有住分齊，謂一切身乃至壽命諸外法住至一大劫。
有變分齊，如諸眾生已生色界，退生欲界有限量齊；
如諸眾生生有色處身有限量，外法世界亦有限量。
何者應爾？為說諸法、為安諸法、為正知法，
此中方便即名為應，分別有四：一者見應；
二者因應；三者論義應；四者法爾應，如聲聞地後當廣說。
何者迅疾？諸行生滅迅疾不住，有行迅疾即是生滅。
有力勢迅疾，謂地行，象馬及以人等。
又空行，天鳥諸夜叉等。
有鳴迅疾，如聲出時。
有水迅疾，如江河流。
有火迅疾，如大猛焰焚燒乾草。
射迅疾者，如人善射，箭去迅速。
智迅疾者，謂諸聖人簡擇修行速知諸義。
通迅疾者，謂大神通，運身速疾。
意速疾者，依心速疾、神通迅速。
何者次第？各相對諸行相續依次第生，是名次第。
有生次第，如十二因緣。
有滅次第，如逆因緣，無明滅故乃至老死滅，老死滅故憂悲苦惱一切皆滅。
又有道俗法用次第，於晨朝起料理身體，
著衣營務嬉戲試藝，洗浴塗香著華嚴身，
食諸飲食眠臥消息，是俗次第。
何者道法次第？亦晨朝起次第如前，乃至著衣持鉢次第乞食，
得飯便還安坐而食，洗手拭鉢淨足坐禪，
講說讀誦作善思惟，於晝日中經行立坐，此二種事治心障治法。
於夜半時眠臥消息，於後夜分速疾而起著衣等事。
於大眾中隨其大小，恭敬問訊依次第坐，如法行籌并受臥具。
有生次第，從少至老則有八時。
又有見諦次第，先觀苦諦，次集滅道。
又九定次第。又學次第，以依戒學生於心學，次生慧學。
何者名時？依日出入識時分齊。
依諸行法有生滅故，立三世名，以名為時。
如年時節、一月半月、日夜剎那、羅婆牟忽多、過去現在未來等法。
此名時者，離諸行法無有別時。
何者名數？數諸異法令知多少，是名為數。
復次數者，從一二法乃至多數，復至數後名阿僧祇，以從此後無復數名。
何者種子？離諸行法無別種子，以此行法如是起生、
如是進入，是名種子，亦名為果。
子果別異，不可雜觀。
何故不雜？依現在果知過去因，依現在因知未來果，
以此因亦名為果，因果不雜。
如穀麥等芽葉枝節未開已開，離此諸法無別種子。
如是觀察一切行法是種子相。
已說斷壞惡法種子。
何者斷壞善法種子？
一者恒事惡法，與善相違斷壞善根。
二者著邪見故、邪見重故，亦斷善根，如諸外道。
三者以邪見故，誹謗一切作五逆罪，亦斷善根。
四者已斷不善惡法種子，善根即斷，如阿那含、登地菩薩。
復次一切諸法種子以為一聚，與果已竟而至於果，謂軟中上。
復更略說諸種子相而得在於阿羅耶識中。
一切諸法著妄想習，以此習氣亦名實法亦名假名，
從此諸法無別有相、無不別相如真如法。
復次習氣遍一切處諸惡罪法，若依此習而攝一切諸法種子，
諸出世法何者為本而得生耶？
諸惡法種不為其因，此出世法真如境界作緣得生。
若不取習為緣得生，何故演說三涅槃性？
復說有人無涅槃性？
有如此義，一切眾生有真如境，而為緣生障無障故解脫各異。
有諸眾生永障種本，不能通達真如境界，說此眾生無涅槃性。
有諸眾生不依此義說涅槃性，諸智慧障永依於本，
亦非解脫為障種本，明於此義，有聲聞性、
辟支佛性；不如前義，是名佛性，是故無失。
說出世法所生相續，依阿摩羅識而能得住。
以此相續與阿羅耶識而為對治，自無住處是無漏界，無惡作務離諸煩惱。
何者為作？略說有三：一不淨法；二者善法；三無記法。
不淨作者，是則十不善業道，身口意生受行不離為增上緣，
此身口業使他令知，是名不淨。
作善法者，離此十惡而不修習，此身口業使他令知，是名善作。
無記者，以此威儀如諸工巧，此身口業是無記作。
復有諸業不令他知唯自發心，以是心中覺言語，
依善不淨無記等法，是名心作。
唯身生起此無異法，是名身作，非是動轉。
何以故？一切行法剎那滅故，故無至處。
唯是言語，是謂口業。
如是心行，此思惟法，即是心作。
何以故？剎那滅故。
從此至彼，是義不然。
離行生起更無餘業，眼耳心等亦不能取，是故作者亦假名有。
若有諸人隨惡眷屬，彼處得生漸以長大，
其自思惟：「依此事業我得壽命，如是業行樂忍而行。」
是時得知其無覆護，依不善根無諸覆護。
所攝勇猛甚深不正思惟勢力攝故，是人即得大不善根。
此人未得殺生不善，餘不善道所生不善亦未得證乃至未作，
從作之時隨其有犯，逐業隨時復生不善。
猶如前人生惡友處，各隨其類增長惡業亦復如是。
乃至不離無護思事則無覆護，以日日中思增長故、
作是業故，諸不善根皆得增長。
以安邪思、不信、嬾墯、憙忘、攀緣、惡智共行，
使習是業、使作是業，從此向後有種本故。
以習作故，於相續中是現世者，名不覆護。
以依捨因乃至未捨諸不信智，此中惡業不信後世有惡果報，
即名不信。嬾墯者，此惡法中隨意而住不能捨離，是名嬾墯。
憙忘者，諸有過失，智人所謗，如實不現，是名憙忘。
攀緣者，心惱散亂，此心相續恒生不住，是名攀緣。
惡智者，以此顛倒謂惡為善、謂善為惡，是名惡智。
以作惡戒為增上緣，此不善等諸不善法，惡思為伴而生。
不住是惡戒、不依前者，如實道理，則名善法。
如此分別，若有諸人堪受戒者，以授善戒，
如有諸人從他得戒亦從自得，有得自戒不從他得。
唯比丘戒。何以故？
諸比丘戒皆不可得一切人受。
若比丘戒不從他受，堪受戒者不堪受者，
以此一切若自能得出家戒者，如來法制便不得住。
法律制戒正說難知，是故比丘戒法非自受得。
若有諸戒離比丘戒自能得者，何故從他而受此戒？
守護禁戒有二種分：自羞、羞他。
欲自犯戒則羞於他，如此禁戒從他而得。
自羞者，我自護持無有缺犯，是名得戒。
有自羞者則有他羞，有羞他者未必自羞，是故自羞於法力勝。
是自受者若善護持，所生功德無有差別，若從他受有此別異。
應先發心親覲請師，作禮等事威儀如法，
思惟言說令知所作，名身口意業作前方便。
若自受得，唯是心作。
是思離者則非覆護，信等五根以取思離為增上緣則名覆護。
復受持戒有百種相，以從十種不善道法依受遠離，
不殺生中唯受一分，乃至邪見亦受片分，是名十種。
不殺戒中所受多分，乃至邪見，此別十種。
復別十種，不殺生戒而具足受乃至邪見。
此更十種，若依少時一日一夜，若半月日乃至一年，
受離殺戒乃至邪見，是名十種。
若依多時過度不至，壽盡受不殺戒乃至邪見，復是十種。
乃至壽盡受不殺戒乃至邪見，更別十種。
已受不殺、見生不殺乃至邪見，是名十種。
自受善戒更勸他受，此更十種。
以善言辭讚歎禁戒，此復十種。
已受不殺乃至邪見自生歡喜，是名十種。
此十十種受戒相貌合成一百，所生功德隨戒多少。
以此覆護復有八種：一者能生覆護；二者攝受覆護；
三者守持覆護；四者治犯覆護；五者軟覆護；
六者中覆護；七者上覆護；八者清淨覆護。
未受先思我今欲受離惡禁戒，是名能生正受之時，是名攝受。
已受戒竟，思離諸惡乃增上緣五根所攝，
時共種本間間善持，如所受戒守護思惟，
近惡友故、若煩惱故生起惡作，即自羞慚則不缺犯，
莫令有失應墮惡趣，是名守持。
若憙忘失造作諸惡，速疾生念，以此過失發露懺悔，
慚愧自改後不更犯，名治犯相。
若復善道少分之中少時受持，唯自守護不勸於他，
善說言辭不為讚嘆，見同善行不生隨喜亦不喜樂，是名為下。
若復多分善持禁戒不至壽盡，己自持戒又勸於他，
巧說言辭不為讚嘆，見同行善不生愛樂，是中覆護。
若復具足受持禁戒，乃至小罪皆悉不犯，是名為上。
若以依此清淨禁戒無恨心故，乃至初禪，
破戒根本即永斷除，依舍摩他故，是定覆護。
如初禪中，第二第三乃至第四亦復如是。
復別有異，此破戒本遠離對治所攝定道甚深斷除，此是第一清淨持戒。
依此淨戒依定覆護，得見真諦即證阿那含果，
於是時中諸破戒本悉永斷除，依未來禪若得初果，
於是時中惡道生本皆悉斷除，此又有戒皆悉清淨聖人所樂，
以此第二清淨禁戒，是名無漏持戒覆護。
此無漏戒，得羅漢時對治淨，異於滅惑果。
此八種戒已合為一，更分為三：一者受行覆護；
二者總持覆護；三者清淨覆護。
前三種戒是受行覆護；次有二種是總持覆護，
下中上戒是方便行；是禪定戒及無漏戒是名清淨覆護。
此三覆護次第轉勝。
何故如來說此三戒？
謂比丘戒、優婆塞戒及以八戒三因緣故。
諸受化人，能離惡行復離貪欲，此中佛說是比丘戒；
有諸受化，唯離惡行不離貪欲，此中佛說優婆塞戒。
何以故？在家迫迮生煩惱處恒被繫鎖，具足戒品難可受持。
有諸受化，惡行貪欲皆不能離，是故如來為說八戒。
何以故？此受化人二不能故，為前二戒而作因緣，其自思惟不堪重禁。
此前三分現離惡行，後有四分現離貪欲，不婬一分現二處離。
比丘戒者四分義攝：一者受具足分；二者隨具足戒受制戒律；
三者護他心戒；四者具足守戒。
受具足分者，白四羯磨，如受大制，從初依此比丘禁戒，是名比丘受具足分。
從此向後，隨比丘戒於波羅提木叉謂正命等，
此一切處恒持覆護，是名隨具足戒受制戒律。
有此二分威儀具足，是名護他心戒。
威儀行處如聲聞地，後自當說。
於小罪中見畏不犯同於重戒，若有犯者皆悉發露，是則名為具足守戒。
依於五力得生四分，為有信力解脫戒滿，
依精進力具正命分，依於念力守護諸根，
依於慧力因緣分滿，依於定力四分具足。
何以故？若無五力則無四分。
有三分攝優婆塞戒。
何者為三？一者他所貴重離破壞分；二者有犯過失改悔清淨；
三者受持不破。不奪他命、不盜他財、不得邪婬，
是名初分；遠離妄語是第二分；遠離飲酒是第三分。
又五分攝於八戒。
何者為五？一者離破壞他；二者離壞自他；
三者有犯改悔；四者為不失戒憶念護持；五者念分不散。
離於奪命及離偷盜是名初分。
離於婬欲是第二分。
何以故？遠離婬欲不壞自身，自妻妾故不壞他身，離婬他故。
離於妄語名第三分。
次離三處是第四分。
何以故？當習歌舞華香嚴身高廣床座飲食非時，
漸漸習知觀身空無我，受此戒憶念不犯。
離於飲酒是第五分。
何以故？恒自憶念我今有戒，以依此分醉酒狂逸都不得發。
比丘尼戒、式叉摩尼、沙彌、沙彌尼戒，此等悉屬出家戒故，依比丘戒而得此戒。
優婆夷戒者屬在家故、戒相似故，如優婆塞禁戒無異。
何故佛制諸比丘戒亦沙彌戒說此二部。
比丘尼戒又說三部，謂比丘尼、式叉摩尼、沙彌尼戒？
以諸女人多煩惱故，次第應受比丘尼戒，是故佛制比丘尼戒說為三部。
若沙彌尼住於小戒，依次更受式叉摩尼戒；
若能得住式叉摩戒，戒品轉多，不得速為受具足戒，
決須二歲學行六法；若樂住此，便授具戒。
如是多時漸持小戒，次第轉久能持具戒。
何故沙彌戒中制捉金寶，八戒不遮？
以此沙彌住出家戒，出家之人而此二品極不相應，
謂五欲樂、嚴身嬉戲。
隨意放逸二者用舉陳宿，遮前品故說離三種，
謂歌舞作樂、香華嚴身、高廣床座，及非時食遮第二品。
離捉金寶，以此金寶一切陳宿為作根本，從一切物以此為勝。
何故沙彌歌舞嚴身分為二戒，於八戒中合而為一？
於出家人不相應故，重制為二；於在家人非不相應，輕故作一。
脫若有犯，唯一懺悔。
若出家人犯此二戒，應二種懺。
何故黃門及不能男不得出家受具足戒？
此黃門等若作比丘，能作女罪；作比丘尼，摩觸身故能作男罪。
此二種處不堪住故，不得出家受具足戒。
以此黃門及不能男，多煩惱故、煩惱障故，
不能發此正思惟力，依於此力數數思惟，
精勤修習清淨梵行，何況能得過人聖法！
是故不得出家受戒。
何以故？難得善人生於是處不可分別。
何故黃門及不能男乃受三歸及於五戒，
亦不得名稱優婆塞優婆夷者，親近比丘及比丘尼，名優婆塞及優婆夷。
此黃門等善攝諸根，若比丘比丘尼等亦不可得常相親近。
比丘、比丘尼獨處屏覆不得親近及按摩等，
皆不得如優婆塞等親近比丘，故不得稱名優婆塞。
此黃門等若善持戒，得福皆同。
何者非戒非戒？離前所說戒及非戒，隨所造作善不善業，
從身口意以此一切可知非戒及非非戒，
以是禁戒自可受、所從他受，此兩種戒所生功德有差別。
不受戒之時，若心意同亦同護持，生福無異。
幾種因緣不得具足比丘禁？
欲得不得略說有六：一者心破壞故；二者身根不具；
三者人根不具；四者斷善根故；五者繫屬他故；六者護他心故。
若王縛錄怖畏賊難，負他財物畏不得活，
作是思惟：「我今苦惱難得活命，為我在家有是等苦。
諸出家人安樂得活，是故我今出家入眾，現同行道得活不難。」
依此思惟便即出家，為怖畏故受持禁戒。
有處律制，莫令比丘知我犯禁，眾僧和合驅逐出眾。
其心壞故，故非比丘具足禁戒，是名心破壞故。
復更思惟：「在家難活。
若其出家，資身為易、求生不難，及至盡壽得修梵行，亦如他人修行不異。」
如是思惟即便出家。
如此出家非破壞心，雖得具戒而非清淨。
若癭癩瘺狂痟等病，如遮法說，是名第二身根不具。
是破壞身若得出家，不能敬重供養師長。
如是不能供養於他，便復受他清淨梵行師友信施衣食臥具，
受此重施不易可銷，復亦不能增長善法，
先所修善並皆退失，是故身根不具不得出家受具足戒。
若是黃門及不能男，人根壞故不得出家受具足戒，如前所說諸因緣等。
不能男人有三種異：一者具足不能；二者有時非時；三者毀傷損害。
出生以來本無男根，是名具足不能人。
又半月能男，謂前十四日不能，唯第十五日能；
又使他摩觸則能，不觸不能；又見他行慾則能，
不見不能，是名有時非時。
又復刀杖傷損、病壞墮落、值毒觸火、呪術所斷，
先有男根後則失壞悉不能男，是名毀傷損害。
不能男人，一者本是黃門而不能男；二者本非黃門而不能男；
三者本是黃門非不能男。
使他觸身則能生樂，是名人根不具。
斷善根者，作諸逆罪、污比丘尼、破內外道、
賊住、種種不共住無住，壞善根故而不得受具足禁戒。
何以故？是人不羞於自他故、不淨染故、
無慚愧故，善法損減。
繫屬他者，謂是王人、陰謀王家、王所識、
將負他債息，及他人奴、他家使人、荷任他債、
自身質債、父母不聽，繫屬他故不得出家受具足戒。
護他心者，謂諸化人，護他心故不得授戒。
何以故？諸龍化身以為人形求欲出家，欲聞正法求受具戒。
若得具戒，眠臥之時還復龍身，睡眠逼故。
已成比丘言是比丘，諸阿監彌諸優婆塞參承修訊便見龍身，
於諸比丘皆生疑心，謂諸比丘並非實人，誰敢供養諸龍諸鬼？
護他心故不受具戒。
此六因緣不得出家受具足戒。
若離諸師及以和上，戒不具足、僧數不滿、
界不清淨，亦不得戒。
幾種因緣優婆塞戒而不得受？
略說有二：一者心破壞故；二者人根不具故。
心破壞者，永不得受一切禁戒。
不能男者，得受五戒，而不得名為優婆塞，如前所說諸因緣事。
復次八戒者，心破壞而不得受，隨從他故、為利養故。
心不清淨口說受戒，如前所說有諸因緣不得受戒，離此諸緣得三種戒。
復幾種因失比丘戒？
一者捨戒；二者犯重；三者失根及二根生；
四者斷於善根；五者命終。
若已善受諸比丘戒，五緣則失。
佛法滅盡，未受戒者欲受不得、已受不失。
何以故？於是時中末世已至，無有一人心不破壞而求受戒，
何況能得四種道果。
優婆塞戒，生悔心故、善根滅故、壽命盡故、佛法滅故。
如比丘戒，五戒亦爾。
復次八戒，至明晨朝、又心破壞、是日命終，則失八戒。
何者無想定？離遍淨欲，未離上欲，作心思惟，
謂是解脫，唯斷於心及心數法，如是寂靜名無想定。
此是假名，非別有法。
略說有三：下中上修。
以下修故，於現世退，不能速疾還更修習生無想天，
身光狹劣不同諸天，壽命不具中間得退。
中修者，若退失時，還習速得生無想天，
光明轉勝壽命未盡，亦得中退。
上修者，勤修習故不得退失，若得生彼，
光明壽命悉皆具足，不得中死。
所以者何？生得心滅、數亦滅，名無想生。
何者滅盡？離不用處欲，未離非想非非想欲，
作心思惟求寂靜處無受無想，於受想中而見過患，
即生厭離受體四禪、想體四空，於八禪定悉皆厭離，
正滅於心及心數法，即入滅定。
滅六識故是名滅定，非滅阿羅耶識故。
此亦假名非實有法，亦有三種，下中上修，
亦如前說，唯不說生。
以諸學人得入滅定，謂阿那含名身證者，無學人得入滅定。
二分解脫，於無想定，學無學人並不修。
何以故？以諸聖人有所生處不見解脫，
聖人知見不生彼處，離於此處別有勝處，
以生此處永不能得修習善法，是障難處。
何者虛空？唯無色處顯現虛空。
何故空處？無一切色說名虛空。
是故假名說空，非是實法。
何者非數滅？以因緣自得現前故生諸法，
離此生因餘法不生，究竟寂滅名非數滅，是時諸法即不得生。
過此生時不復更生，未來未起不得言有。
若未來法因緣應生，和合則生，為誰所遮而令不生？
名之為常。是故無別一法名非數滅。
是諸學人已見真諦，卵生濕生、欝單越生、
無想天生，女人黃門及不能男、無根、二根，
復有愛願不更得生，名非數滅，同一種相。
何以故？是諸學人復生愛染能作生業，無有是處。
未拔種本，故業受生。
何以故？是諸色心不相應法，從於生相至非數滅，
於心法中非是心數，若於色中非是可見非不可見。
以是義故，名不相應色。
及不如意及有捨處名色分別、聲分別者，
眾生數因非眾生因，眾生非眾生因。
事分別者，是口所作。
住分別者，如前說。
香分別者，謂根莖皮心葉華果，是香分別。
香味觸中無事分別。
住分別者，如前色說。
味相分別者，謂甜苦等。
住亦如前。觸有多種，分別如前。
第三境者，於十方中即可得知。
第四境者，三世分別。
第五境者，實不實取分別可知。
第六境者，於一邊處得取具足。
如是自分，諸有色塵明了分別。
何者思惟？能生識者。
於共於諸根不破壞者，與明了塵同興發心。
如此思惟能生諸識，是名色陰境分思惟。
雜思惟者，於欲界陰入住是處，色界色生於此身。 ^1024a25

云何上界諸色與下界共別處而住不別處耶？
答曰：不別處住，猶如沙水。
是名色陰雜分思惟，色陰分別思惟究竟。
決定藏論卷中
 ^1029a15
