
hui:: 
#  5 會
大般若經第五會
xu:: 
## 序
序
西明寺沙門玄則撰
蓋聞申申夭夭，宴居而欲流誨；憤憤悱悱，離座而思請益。
況深慈之遠鞠、遍知之委照，妙感之潛通、
玄機之盛扣，其於說也，何能已乎！
神運之來，亟諧景集，靈山之上，復動希聲。
良由心塗易蕪、情靄難拂，滯識象之為識、
昧空色之即空，豈知夫法體法如不一不二，性相唯寂言慮莫尋。
既無一在而可舒，又無不在而可卷，諒非兆朕之可導，
又非塵躅之可隨，斯則行不行矣！
住不住矣！觀無二之性與二不二，則非一之名在一恒一，
故紛之則萬舛、澄之則一如。
一如未限而義區之，一義未易而名異之，
一名未改而想貿之，一想未派而取亂之。
過此以往，其不涯矣。
故正乘之與大心、迴向之與隨喜，忘之則戒定慧蘊，存之則想心見倒。
夫見生死者三有，著涅槃者二乘，是故知生死空斯出三界矣！
知涅槃空斯過二地矣！
釋五花之授記乃證菩提，搋七寶之校量方深福德。
天供天護，加頂讚而徒殷；神呪神珠，語靈祥而不極。
鋪惟此會，未傳茲壤。
凡二十四品，今譯充十卷。
其亹亹通韻、新新渴奉者，固當不以抵羽而輕積珍矣！
大般若波羅蜜多經卷第五百五十六
三藏法師玄奘奉　詔譯
pin:: 
##  1 善現品
第五分善現品第一 ^865b5

如是我聞：
一時，薄伽梵住王舍城鷲峯山頂，與大苾芻眾萬二千人俱，
皆阿羅漢，具壽善現、舍利子等而為上首，除阿難陀獨居學地。
復有無量無數菩薩摩訶薩得無礙辯，
慈氏菩薩、妙吉祥菩薩等而為上首。 ^865c7

爾時，世尊告善現曰：「汝以辯才應為菩薩摩訶薩眾宣示般若波羅蜜多，
令諸菩薩摩訶薩眾修行般若波羅蜜多速得成辦。」 ^865c11

時，舍利子作是念言：「具壽善現為以自力為諸菩薩摩訶薩眾宣示般若波羅蜜多？
為是如來威神之力？」 ^865c14

爾時，善現知舍利子心之所念，便告之言：
「諸佛弟子有所宣示，皆是如來威神之力。
何以故？舍利子！佛為弟子宣示法要，彼依佛教精勤修學，
乃至證得諸法實性，證已為他有所宣示，
若與法性能不相違，皆是如來威神所致，
亦是所證法性等流，是故我當為諸菩薩宣示般若波羅蜜多，
皆是如來威神之力。」 ^865c16

爾時，善現便白佛言：「世尊使我為諸菩薩摩訶薩眾宣示般若波羅蜜多，
令諸菩薩眾修行般若波羅蜜多速得成辦。
世尊！所言諸菩薩者，何法增語謂為菩薩？
世尊！我不見有法可名菩薩摩訶薩，亦不見有法可名般若波羅蜜多。
世尊！我於菩薩及菩薩法不見不得，亦復不見不得般若波羅蜜多，
云何使我為諸菩薩摩訶薩眾宣示般若波羅蜜多？
世尊！我教何等菩薩摩訶薩修行何等般若波羅蜜多令速成辦？ ^865c23

「世尊！菩薩摩訶薩聞說是語，心不沈沒亦無退屈、
不驚、不怖，如說而住修行般若波羅蜜多，
是菩薩摩訶薩應有般若波羅蜜多令速成辦，若無所執 " resp=即是般若波羅蜜多。 ^866a4

「復次，世尊！若菩薩摩訶薩修行般若波羅蜜多，
應如是學，謂不執著是菩薩心。
何以故？是心非心本性淨故。」 ^866a8

時，舍利子問善現言：「為有是心非心性不？」 ^866a10

善現反問舍利子言：「心非心性若有若無為可得不？」 ^866a11

舍利子言：「不也！善現！」 ^866a12

善現便語舍利子言：「心非心性若有若無既不可得，如何可問為有是心非心性不？」 ^866a13

時，舍利子問善現言：「何等名為心非心性？」 ^866a15

善現答言：「若無變壞亦無分別，是則名為心非心性。」 ^866a16

時，舍利子讚善現言：「善哉！
善哉！誠如所說。佛說仁者住無諍定最為第一，實如聖言。
若菩薩摩訶薩聞說是語，心不沈沒亦無退屈、
不驚、不怖，如說而住修行般若波羅蜜多，是菩薩摩訶薩已於無上正等菩提得不退轉。
若菩薩摩訶薩如是觀察心非心性，是菩薩摩訶薩不離般若波羅蜜多。
若諸有情欲勤修學或聲聞地、或獨覺地、
或菩薩地，皆於般若波羅蜜多，應常聽聞、
受持、讀誦、令善通利、如說修行。
所以者何？於此般若波羅蜜多甚深教中，廣說一切所應學法。
諸菩薩摩訶薩於此般若波羅蜜多精勤修學，於一切處皆得善巧。」 ^866a17

爾時，善現復白佛言：「我於菩薩心不知亦不得，
我於菩薩摩訶薩眾及於般若波羅蜜多俱不見有實事可得，
云何令我為諸菩薩摩訶薩眾宣示般若波羅蜜多？
世尊！我觀一切若生若滅、若染若淨都不可得，
而於其中說有菩薩、般若名等便有疑悔。
世尊！菩薩等名俱無決定亦無住處。
所以者何？菩薩名等都無所有，無所有法無定無住。
若菩薩摩訶薩聞說是事，心不沈沒亦無退屈、
不驚、不怖，當知是菩薩摩訶薩決定安住不退轉地，以無所住而為方便住無所住。 ^866a29

「復次，世尊！諸菩薩摩訶薩行深般若波羅蜜多，
不應住色，亦不應住受、想、行、識。
所以者何？若住於色，便作色行，非行深般若波羅蜜多；
若住受、想、行、識，便作受、想、行、識行，非行深般若波羅蜜多。
所以者何？非作、行者能攝受般若波羅蜜多，
若不能攝受般若波羅蜜多則不能修習般若波羅蜜多，
若不能修習般若波羅蜜多則不能圓滿般若波羅蜜多，
若不能圓滿般若波羅蜜多則不能成辦一切智智，若不能成辦一切智智便不能益所益有情。
所以者何？色不應攝受，受、想、行、識，亦不應攝受，
般若波羅蜜多亦不應攝受；色不可攝受故即非色，
受、想、行、識亦不可攝受故即非受、想、行、
識，般若波羅蜜多亦不可攝受故便非般若波羅蜜多。 ^866b11

「諸菩薩摩訶薩應如是學甚深般若波羅蜜多，
若如是學甚深般若波羅蜜多，是名菩薩無所攝受三摩地輪，
廣大資具無量無出，不為一切聲聞、獨覺之所引奪，亦不攝受一切智智。
所以者何？是一切智智非取相修得，諸取相者皆是煩惱。
若取修得一切智智者，則勝軍梵志於一切智智不應信解，
是勝軍梵志雖由信解力歸趣佛法，名隨信行，
而能以少分智觀一切法性空，悟入一切智智。
既悟入已不取色相，亦不取受、想、行、識相，
不以喜樂觀見此智，不以得聞觀見此智，
不以內色觀見此智，不以外色觀見此智，
不以內外色觀見此智，亦不離色觀見此智；
不以內受、想、行、識觀見此智，不以外受、
想、行、識觀見此智，不以內外受、想、行、識觀見此智，
亦不離受、想、行、識觀見此智。
勝軍梵志以如是等諸離相門，於一切智智深生信解，
名隨信行，於一切法皆無取著。
如是梵志以離相門，於一切智智得信解已，
於一切法皆不取相，亦不思惟無相諸法。
如是梵志由勝解力，於一切法不取、不捨、
無得、無證。時，彼梵志於自信解乃至涅槃亦不取著，以真法性為定量故。 ^866b25

「世尊！是菩薩摩訶薩甚深般若波羅蜜多，
不攝受色，亦不攝受受、想、行、識，雖於諸法無所攝受，
若未圓滿如來十力、四無所畏、四無礙解及十八佛不共法等，
終不中道入般涅槃。
當知如是諸菩薩摩訶薩甚深般若波羅蜜多，
雖無取著而能成辦一切智智，利益安樂一切有情。 ^866c18

「復次，世尊！諸菩薩摩訶薩行深般若波羅蜜多，
應如是觀：何謂般若波羅蜜多？
是誰般若波羅蜜多？
若法無所有、不可得，是般若波羅蜜多耶？
無所有中無彼無此何所繫屬？
世尊！若菩薩摩訶薩於如是事審觀察時，
心不沈沒亦無退屈、不驚、不怖，當知是菩薩摩訶薩不離般若波羅蜜多。」 ^866c24

時，舍利子問善現言：「何因緣故色離色性，
受、想、行、識離受、想、行、識性，般若波羅蜜多離般若波羅蜜多性，
而說菩薩摩訶薩不離般若波羅蜜多？」 ^867a1

善現答言：「如是！如是！
色離色性，受、想、行、識離受、想、行、識性，般若波羅蜜多離般若波羅蜜多性。
如是諸法，相亦離性，性亦離相，相亦離相，
性亦離性，能相、所相俱不可得。
若菩薩摩訶薩能如實知如是義者，不離般若波羅蜜多。」 ^867a4

時，舍利子問善現言：「若菩薩摩訶薩於此中學，速能成辦一切智智耶？」 ^867a9

善現答言：「如是！如是！
若菩薩摩訶薩於此中學，速能成辦一切智智。
何以故？舍利子！是菩薩摩訶薩知一切法無生滅故。
舍利子！若菩薩摩訶薩能如是行，則為隣近一切智智。 ^867a11

「復次，舍利子！諸菩薩摩訶薩若行色為行相，
若行色生為行相，若行色壞為行相，若行色滅為行相，
若行色空為行相，若謂我能行，是行有所得。
若行受、想、行、識為行相，若行受、想、行、識生為行相，
若行受、想、行、識壞為行相，若行受、想、行、
識滅為行相，若行受、想、行、識空為行相，
若謂我能行，是行有所得。
若菩薩摩訶薩作如是念：『我是菩薩，能行般若波羅蜜多。』
是為行相。若菩薩摩訶薩作如是念：『能如是行者，是修行般若波羅蜜多。』
亦為行相，當知是菩薩無方便善巧。」 ^867a15

時，舍利子問善現言：「諸菩薩摩訶薩當云何行，名行般若波羅蜜多？」 ^867a26

善現答言：「諸菩薩摩訶薩若不行色，不行色相，
不行色生，不行色壞，不行色滅，不行色空，是行般若波羅蜜多。
諸菩薩摩訶薩若不行受、想、行、識，不行受、
想、行、識相，不行受、想、行、識生，不行受、想、
行、識壞，不行受、想、行、識滅，不行受、想、行、
識空，是行般若波羅蜜多。
若菩薩摩訶薩不取行，不取不行，不取亦行亦不行，
不取非行非不行，於不取亦不取，是行般若波羅蜜多。
何以故？舍利子！以一切法皆不可取，不可隨行，
不可執受，離性相故，如是名為諸菩薩摩訶薩於一切法無生定輪，
廣大資具無量無出，不共一切聲聞、獨覺。
若菩薩摩訶薩安住此定，疾證無上正等菩提。」 ^867a27

爾時，善現承佛神力，復告大德舍利子言：
「若菩薩摩訶薩雖安住此定，而不見此定亦不著此定，
亦不念言：『我於此定已、正、當入。』
彼如是等思惟分別，由此定力一切不起，
當知已為過去如來、應、正等覺授與無上正等菩提不退轉記。」 ^867b11

時，舍利子問善現言：「若菩薩摩訶薩由住此定，
已為過去諸佛世尊現前授記，是菩薩摩訶薩為能顯示如是定不？」 ^867b16

善現答言：「不也！舍利子！
何以故？是善男子於如是定無知無想。」 ^867b19

舍利子言：「具壽說彼諸善男子於如是定無知無想耶？」 ^867b20

善現報言：「我定說彼諸善男子於如是定無知無想。
所以者何？如是諸定無所有故。
彼善男子於如是定無知無想，如是諸定於一切法亦無知無想。
所以者何？以一切法無所有故。」 ^867b21

時，薄伽梵讚善現言：「善哉！
善哉！如汝所說。故我說汝住無諍定最為第一。
諸菩薩摩訶薩欲學般若波羅蜜多應如是學，若如是學名學般若波羅蜜多。」 ^867b25

時，舍利子便白佛言：「若菩薩摩訶薩能如是學，名真學般若波羅蜜多耶？」 ^867b29

佛告舍利子：「若菩薩摩訶薩能如是學，名真學般若波羅蜜多。」 ^867c1

時，舍利子復白佛言：「諸菩薩摩訶薩如是學時，於何法學？」 ^867c3

佛告舍利子：「諸菩薩摩訶薩如是學時，非於法學。
何以故？舍利子！如諸愚夫異生所執，非一切法如是有故。」 ^867c4

時，舍利子復白佛言：「若爾，諸法如何而有？」
佛告舍利子：「如無所有如是而有。
若於如是無所有法不能了達，說為無明。
愚夫異生於一切法無所有性，無明貪愛增上勢力分別執著斷常二邊，
由此不知不見諸法無所有性分別諸法，
由分別故便生執著，由執著故分別諸法無所有性，由此於法不見不知。
以於諸法不見不知，分別過去未來現在，
由分別故貪著名色，著名色故分別執著無所有法，
於無所有法分別執著故，於如實道不知不見，
不能出離三界生死，不信諦法，不覺實際，是故墮在愚夫數中。
由斯，菩薩摩訶薩眾於法性相都無執著。」 ^867c7

時，舍利子復白佛言：「諸菩薩摩訶薩如是學時，豈不求學一切智智？」 ^867c19

佛告舍利子：「諸菩薩摩訶薩如是學時，亦不求學一切智智。
然諸菩薩如是學時，雖無所學，而名真學一切智智，速能成辦一切智智故。」 ^867c20

爾時，具壽善現便白佛言：「世尊！
設有人來作如是問：『幻士若學一切智智，彼亦能成辦一切智智不？』
我得此問當云何答？」 ^867c24

佛告善現：「我還問汝，隨汝意答。
於意云何？幻異色、受、想、行、識不？」 ^867c26

善現答言：「幻不異色，色不異幻，幻即是色，
色即是幻，受、想、行、識亦復如是。」 ^867c28

佛告善現：「於意云何？
五取蘊中起想等想，施設言說假名菩薩摩訶薩不？」 ^868a1

善現對曰：「如是！世尊！」
佛告善現：「諸菩薩摩訶薩求趣無上正等菩提，
修學般若波羅蜜多，一切皆如幻士修學。
何以故？幻士即是五取蘊故。
所以者何？我說五蘊、眼等六根，皆如幻化都非實有。」 ^868a3

具壽善現復白佛言：「若菩薩摩訶薩新學大乘聞如是說，其心將無驚怖退屈？」 ^868a7

佛告善現：「若菩薩摩訶薩新學大乘親近惡友，聞如是說心便驚怖則生退屈。
若近善友，雖聞此說而不驚怖亦無退屈。」 ^868a9

具壽善現復白佛言：「何等名為菩薩惡友？」 ^868a12

佛告善現：「諸菩薩惡友者，謂教菩薩厭離般若波羅蜜多，
捨菩提心取諸法相，令學取相世俗書典，
令學聲聞相應經法，又令習近眾魔事業，此等名為菩薩惡友。」 ^868a13

具壽善現復白佛言：「何等名為菩薩善友？」 ^868a16

佛告善現：「諸菩薩善友者，謂教菩薩勤修般若波羅蜜多，
乃至為說魔事、魔過，令其覺知方便棄捨，此等名為新學菩薩大誓莊嚴真淨善友。」 ^868a17

具壽善現復白佛言：「言菩薩者是何句義？」 ^868a20

佛告善現：「學一切法無著無礙，覺一切法無著無礙，求證菩提故名菩薩。」 ^868a21

具壽善現復白佛言：「此復何緣名摩訶薩？」 ^868a23

佛告善現：「以諸菩薩於大有情眾中當為上首故，復名摩訶薩。」 ^868a24

時，舍利子便白佛言：「我今樂說摩訶薩義，唯願聽許！」 ^868a25

佛告舍利子：「隨汝意說。」
舍利子言：「以諸菩薩方便善巧，為諸有情宣說法要，
令斷我見、有情見、命者見、補特伽羅見、
有見、無見、斷常見等，依如是義名摩訶薩。」 ^868a27

爾時，善現亦白佛言：「我今樂說摩訶薩義，唯願聽許！」 ^868b1

佛告善現：「隨汝意說。」 ^868b2

善現白言：「以諸菩薩發菩提心、無等等心、
聲聞獨覺不能引心，於如是心亦不執著。
所以者何？一切智心是真無漏不墮三界，不應於中而生執著。
依如是義名摩訶薩。」 ^868b3

時，舍利子問善現言：「何因緣故，於如是心亦不執著？」 ^868b7

善現答言：「如是諸心無心性故不應執著。」 ^868b8

時，滿慈子亦白佛言：「我今樂說摩訶薩義，唯願聽許！」 ^868b9

佛告滿慈子：「隨汝意說。」
滿慈子言：「以諸菩薩普為利樂一切有情被大願鎧故，
發趣大乘故，乘大乘故，名摩訶薩。」 ^868b10

爾時，善現便白佛言：「如世尊說諸菩薩摩訶薩被大願鎧，齊何言諸菩薩摩訶薩被大願鎧？」 ^868b12

佛告善現：「諸菩薩摩訶薩作如是念：我應度脫無量無數無邊有情入無餘依般涅槃界。
雖作是事，而無有法及諸有情得涅槃者。
何以故？諸法實性法應爾故。
譬如幻師或彼弟子，於四衢道化作大眾互相加害，於意云何？
此中有實相害事不？」 ^868b14

善現對曰：「不也！世尊！」
佛告善現：「諸菩薩摩訶薩亦復如是，雖現度脫無量無數無邊有情入無餘依般涅槃界，
而無有法及諸有情得涅槃者。
若菩薩摩訶薩聞如是事，不驚、不怖亦無退屈，當知是菩薩摩訶薩被大願鎧。」 ^868b20

爾時，善現便白佛言：「如我解佛所說義者，
諸菩薩摩訶薩不被大願鎧，當知是為被大願鎧。」 ^868b25

佛告善現：「如是！如是！
所以者何？一切智智無造無作，一切有情亦無造無作，諸菩薩摩訶薩為欲饒益彼有情故被大願鎧。
所以者何？色非造非不造，非作非不作，
受、想、行、識亦非造非不造，非作非不作。
何以故？色乃至識不可得故。」 ^868b27

具壽善現便白佛言：「如我解佛所說義者，色乃至識無染無淨。
所以者何？色無縛無脫，受、想、行、識亦無縛無脫。」 ^868c3

時，滿慈子問善現言：「尊者說色無縛無脫，
說受、想、行、識亦無縛無脫耶？」 ^868c5

善現答言：「如是！如是！」
滿慈子言：「說何等色無縛無脫？
說何等受、想、行、識亦無縛無脫耶？」 ^868c7

善現答言：「說如幻士色無縛無脫，說如幻士受、
想、行、識亦無縛無脫。
所以者何？色乃至識無所有故無縛無脫，
遠離故無縛無脫，寂靜故無縛無脫，無生滅故無縛無脫，是名菩薩發趣大乘被大願鎧。」 ^868c9

時，滿慈子聞如是說，歡喜信受默然而住。 ^868c13

爾時，善現便白佛言：「諸菩薩摩訶薩發趣大乘，云何大乘？
云何菩薩發趣大乘？
如是大乘從何處出至何處住？
誰復乘是大乘而出？」 ^868c14

佛告善現：「言大乘者，即是無量無數增語，無邊功德共所成故。
云何菩薩發趣大乘者，謂諸菩薩勤修六種波羅蜜多，
能從一地進趣一地，是名菩薩發趣大乘。
如是大乘從何處出至何處住者，謂此大乘從三界中出、
至一切智智中住，然以無二為方便故無出無住。
誰復乘是大乘出者？
都無乘是大乘出者。
所以者何？能乘、所乘如是二法俱無所有，無所有中誰乘何法可名乘者？」 ^868c17

具壽善現復白佛言：「如是大乘普勝一切世間天、
人、阿素洛等，如是大乘與虛空等。
譬如虛空，普能容受無量無數無邊有情，
大乘亦爾，普能容受無量無數無邊有情。
又如虛空，無來、無去、無住可見，大乘亦爾，
無來、無去、無住可見。
又如虛空，前、後、中際皆不可得，大乘亦爾，
前、後、中際皆不可得，三世平等故名大乘。」 ^868c26

佛告善現：「善哉！善哉！
如是！如是！如汝所說。」 ^869a4

時，滿慈子便白佛言：「世尊先教大德善現為諸菩薩摩訶薩眾宣示般若波羅蜜多，
而今何故乃說大乘？」 ^869a5

爾時，善現即白佛言：「我說大乘，將無違越所說般若波羅蜜多？」 ^869a7

佛告善現：「汝說大乘，皆順般若波羅蜜多無所違越。」 ^869a8

具壽善現復白佛言：「我都不得前際後際中際菩薩。
色無邊故菩薩亦無邊，受、想、行、識無邊故菩薩亦無邊；
即色，離色，菩薩無所有不可得；即受、想、
行、識，離受、想、行、識，菩薩亦無所有不可得。
如是，世尊！我於此等一切法，以一切種、
一切處、一切時，求諸菩薩都無所見竟不可得，云何令我為諸菩薩宣示般若波羅蜜多？ ^869a10

「復次，世尊！言菩薩者，但有假名都無自性。
如說我等畢竟不生，但有假名都無自性，
諸法亦爾畢竟不生，但有假名都無自性。
此中何等是色畢竟不生？
若畢竟不生則不名色。
何等是受、想、行、識畢竟不生？
若畢竟不生則不名受、想、行、識。
世尊！色是菩薩不可得，受、想、行、識是菩薩亦不可得，此不可得亦不可得。
我於如是一切法，以一切種、一切處、一切時，
求諸菩薩皆不可得，當教何等法？
修何等法？於何等處、時，證何等法？ ^869a17

「復次，世尊！諸佛菩薩甚深般若波羅蜜多，但有假名都無自性。
如說我等畢竟不生，但有假名都無自性，
諸法亦爾，但有假名都無自性。
何等是色既不可取亦不可生？
何等是受、想、行、識既不可取亦不可生？
諸法自性既不可取亦不可生，若法無性亦不可生，
此無生法亦不可生，我豈能以畢竟不生甚深般若波羅蜜多，
教畢竟不生菩薩摩訶薩？
世尊！離不生法無法可得，亦無菩薩能行無上正等菩提。 ^869a26

「世尊！若菩薩摩訶薩聞說是語不驚、不怖，當知是菩薩摩訶薩能行深般若波羅蜜多。
所以者何？若時菩薩摩訶薩行深般若波羅蜜多，
觀察諸法，是時菩薩摩訶薩即不取色。
所以者何？色無生即非色，色無滅亦非色，
既無生無滅即無二無別；若說色，即入無二法數。
若時菩薩摩訶薩行深般若波羅蜜多觀察諸法，
是時菩薩摩訶薩即不取受、想、行、識。
所以者何？受、想、行、識無生即非受、想、行、
識，受、想、行、識無滅亦非受、想、行、識，既無生無滅即無二無別。
若說受、想、行、識，即入無二法數。」 ^869b6

時，舍利子謂善現言：「如我領解仁所說義，
諸菩薩等畢竟不生，若爾，何緣有諸菩薩為度無量無數有情，
修多百千難行苦行，備受無量生死大苦？」 ^869b17

善現報言：「非我於彼無生法中，許有菩薩為度無量無數有情，
修多百千難行苦行，備受無量生死大苦，
然諸菩薩雖為此事，而於其中無苦行想。
何以故？舍利子！若於苦行作苦行想，不能饒益無邊有情，
是故菩薩於諸苦行作樂行想，於難行行作易行想，
於諸有情作父母及己身想，為度彼故發菩提心，由此乃能作大饒益。
爾時，菩薩作是思惟：『如我自性，於一切法，
以一切種、一切處、時求不可得，內外諸法亦復如是，都無所有皆不可得。』
若住此想便不見有難行苦行，由此能為無邊有情修多百千難行苦行，
與有情類作大饒益。」 ^869b21

時，舍利子問善現言：「是諸菩薩實無生不？」 ^869c4

善現答言：「如是！如是！
一切菩薩皆實無生。」
舍利子言：「為但菩薩實是無生，為一切智亦實無生？」 ^869c5

善現答言：「此一切智亦實無生。」
舍利子言：「為但一切智實是無生，為諸異生類亦實無生？」 ^869c7

善現答言：「諸異生類亦實無生。」
舍利子言：「若諸菩薩皆實無生，諸菩薩法亦應無生；
若一切智實是無生，一切智法亦應無生；
若異生類實是無生，異生類法亦應無生。
若爾，菩薩得一切智，應無生法能證無生。」 ^869c9

善現答言：「我意不許無生法中有得有證。
何以故？無生法中證、得無故。」 ^869c13

舍利子言：「為許生法證生法，為許無生法證無生法耶？」 ^869c15

善現答言：「我意不許生法證生法，亦不許無生法證無生法。」 ^869c16

舍利子言：「為許生法證無生法，為許無生法證生法耶？」 ^869c18

善現答言：「我意不許生法證無生法，亦不許無生法證生法。」 ^869c19

舍利子言：「若如是者，應無得、證？」 ^869c20

善現答言：「雖有得、證而非實有。」 ^869c21

舍利子言：「為許未生法生，為許已生法生耶？」 ^869c22

善現答言：「我意不許未生法生，亦不許已生法生。」 ^869c23

舍利子言：「為許生生，為許不生生耶？」 ^869c24

善現答言：「我意不許生生，亦不許不生生。」
舍利子言：「仁者於所說無生法，樂辯說無生相耶？」 ^869c25

善現答言：「我於所說無生法，亦不樂辯說無生相。」 ^869c27

舍利子言：「於無生法起無生言，此無生言亦無生不？」 ^869c28

善現答言：「於無生法起無生言，此法及言俱無生義，而隨世俗說無生相。」 ^869c29

時，舍利子讚善現言：「說法人中仁為第一，除佛世尊無能及者。
所以者何？隨所問詰種種法門皆能酬答。」 ^870a2

善現報言：「諸佛弟子於一切法無依著者，
法爾皆能隨所問詰，一一酬答自在無畏。
所以者何？以一切法無所依故。」 ^870a4

時，舍利子謂善現言：「善哉！
善哉！若諸菩薩能作如是隨問而答，為由何等波羅蜜多威力所辦？」 ^870a6

善現報言：「此是般若波羅蜜多威力所辦。
所以者何？說一切法無所依止，要由般若波羅蜜多達一切法無所依故。
舍利子！若菩薩摩訶薩聞如是語心不迷悶亦無疑惑，
當知是菩薩能住如是住恒不捨離，亦常不離大悲作意。」 ^870a9

時，舍利子謂善現言：「若諸菩薩住如是住恒不捨離，
亦常不離如是作意者，則一切有情應是菩薩。
所以者何？以一切有情亦於此住及此作意常不捨離，
般若大悲性平等故，則諸菩薩與諸有情應無差別。」 ^870a14

善現報曰：「善哉！善哉！
雖似難我而成我義。
何以故？舍利子！一切有情無自性故，當知如是住及作意亦無自性；
一切有情性遠離故，當知如是住及作意性亦遠離；
一切有情無覺知故，當知如是住及作意亦無覺知。
由此因緣，是諸菩薩於如是住及此作意常不捨離，與諸有情亦無差別。
若諸菩薩能如是知無所滯礙，是行般若波羅蜜多，
我意欲令一切菩薩以此作意，行深般若波羅蜜多。」
pin:: 
##  2 天帝品
第五分天帝品第二 ^870a18

爾時，天帝釋與四萬天子俱來集會，護世四天王與二萬天子俱來集會，
索訶界主大梵天王與萬梵眾俱來集會，
復有五千淨居天眾俱來集會，是諸天眾業果身光，對佛威光皆悉不現。 ^870a29

時，天帝釋白善現言：「今有無量諸天子等，
欲聞大德宣示般若波羅蜜多，唯願大德哀愍為說：云何菩薩應住般若波羅蜜多？」 ^870b4

爾時，善現告帝釋言：「吾承佛力，為諸天眾宣示般若波羅蜜多，
如諸菩薩所應安住。
汝諸天等，未發無上菩提心者今皆應發。
諸有已入聲聞、獨覺正性離生，不復能發大菩提心。
何以故？憍尸迦！彼於生死有限礙故。
其中若有能發無上正等覺心，我亦隨喜。
何以故？憍尸迦！諸有勝人應求勝法，我終不礙他勝善品。」 ^870b7

爾時，世尊讚善現曰：「善哉！
善哉！汝今善能勸諸菩薩。」 ^870b14

具壽善現便白佛言：「我既知恩云何不報！
謂過去佛及諸弟子，教諸菩薩種種法要，方便趣入波羅蜜多。
如來爾時亦於中學，今證無上正等菩提，轉妙法輪饒益我等。
故我今者應隨佛教，攝受護念此諸菩薩，
令疾證得無上菩提，轉妙法輪利樂一切，是則名為報彼恩德。」 ^870b15

爾時，善現語帝釋言：「汝等諸天皆應諦聽，當為汝說諸菩薩眾於深般若波羅蜜多所應住相。 ^870b21

「憍尸迦！諸菩薩眾大誓莊嚴發趣大乘，
應以空相安住般若波羅蜜多，不應住色，
亦不應住受、想、行、識；不應住預流果，亦不應住一來、
不還、阿羅漢果、獨覺菩提；不應住此是色，
亦不應住此是受、想、行、識；不應住此是預流果，
亦不應住此是一來、不還、阿羅漢果、獨覺菩提；
不應住色、受、想、行、識若常若無常、若樂若苦、
若我若無我、若淨若不淨、若空若不空；
不應住預流果乃至獨覺菩提皆是無為所顯，
是真福田，應受供養；不應住預流果，極七返有必入涅槃；
不應住一來果，未至究竟，一來此間定盡眾苦；
不應住不還果，往彼滅度不復還來；不應住阿羅漢果，
今世定入無餘涅槃；不應住獨覺果，超聲聞地不至佛地而般涅槃；
不應住佛，無為所顯，是真福田，應受供養，
超諸聲聞、獨覺等地，利樂無量無數有情，
令入無餘般涅槃界，假使一切有情界盡，亦入無餘般涅槃界。」 ^870b23

時，舍利子作是念言：「若爾，菩薩當云何住？」 ^870c12

爾時，善現知舍利子心之所念，便謂之曰：「於意云何？
如來之心為何所住？」 ^870c13

時，舍利子語善現言：「如來之心都無所住，
以無所住故名如來，謂不住有為界，亦不住無為界，亦非不住。」 ^870c14

善現報言：「菩薩亦爾，如諸如來於一切法心無所住亦非不住，
謂諸菩薩於深般若波羅蜜多，以無所得而為方便，
應如是住、應如是學。」 ^870c17

爾時，眾中有諸天子竊作是念：「諸藥叉等言詞呪句，
種種差別雖復隱密，而我等輩猶可了知，
大德善現於深般若波羅蜜多，雖以種種言詞顯示，而我等輩竟不能解。」 ^870c20

具壽善現知諸天子心之所念，便告彼言：
「我於此中無說無示，汝亦不聞，當何所解？」 ^870c23

時，諸天子復作是念：「尊者善現於此義中欲令易解，而轉深細難可測量。」 ^870c25

具壽善現知彼天子心之所念，復告之言：
「諸有欲證欲住預流、一來、不還、阿羅漢果、
獨覺菩提、諸佛無上正等菩提，要依此忍乃能證住。」 ^870c27

時，諸天子作是念言：「大德善現於今欲為何等有情說何等法？」 ^871a1

具壽善現知諸天子心之所念，而告彼言：
「吾今欲為如幻有情說如幻法，彼於所說無聞、
無解、無所證故。」 ^871a2

時，諸天子復作是念：「為聽法者及法如幻，為餘有情預流果等亦皆如幻？」 ^871a5

善現知彼心之所念，便告之言：「餘有情類若預流果、
若一來果、若不還果、若阿羅漢果、若獨覺菩提、若佛無上正等菩提亦皆如幻。」 ^871a6

時，諸天子問善現言：「豈諸如來、應、正等覺所證無上正等菩提亦皆如幻？」 ^871a9

善現答言：「如是！如是！
乃至涅槃亦復如幻。」 ^871a11

時，諸天子問善現言：「豈可涅槃亦復如幻？」 ^871a12

善現答言：「設更有法勝涅槃者亦復如幻，何況涅槃！
何以故？諸天子！幻與有情及一切法乃至涅槃無二無別，
皆不可得、不可說故。」 ^871a13

時，舍利子、執大藏、滿慈子、大飲光等問慶喜言：
「所說般若波羅蜜多如是甚深，誰能信受？」 ^871a16

慶喜答言：「有不退轉諸菩薩眾，於此所說甚深般若波羅蜜多能深信受，
復有無量具足正見補特伽羅及願圓滿諸阿羅漢，於此所說甚深般若波羅蜜多亦能信受。」 ^871a18

爾時，善現作如是言：「如是所說甚深般若波羅蜜多無能信受。
所以者何？此中無法可顯可示故，信受者亦不可得。」 ^871a22

時，天帝釋作是念言：「尊者善現雨大法雨，我應化作微妙音華奉散供養。」
作是念已，即便化作微妙音華散善現上。 ^871a25

爾時，善現作是念言：「今所散花，於諸天處未曾見有。
是花微妙，定非水陸草木所生，應是諸天從心化出。」 ^871a27

時，天帝釋既知善現心之所念，謂善現言：
「此所散花，實非水陸草木所生，亦非諸天從心化出，以所散花無生性故。」 ^871b1

具壽善現語帝釋言：「此花不生便無花性。」 ^871b3

時，天帝釋作是念言：「尊者善現覺慧深廣，不壞假名而說實義。」 ^871b4

作是念已，白善現言：「如是！
如是！誠如尊教。諸菩薩眾於諸法中，應隨尊者所說而學。」 ^871b6

爾時，善現語帝釋言：「如是！
如是！如汝所說。諸菩薩眾於諸法中，皆應隨我所說而學。 ^871b7

「憍尸迦！諸菩薩眾隨我所說，於深般若波羅蜜多如是學時，
不依預流果學，不依一來、不還、阿羅漢果學，
不依獨覺菩提學，若不依此諸地而學便學諸佛一切智智，
若學諸佛一切智智則學無量無邊佛法，
若學無量無邊佛法則不學色、受、想、行、
識有增有減，若不學色、受、想、行、識有增有減則不學色、
受、想、行、識有取有捨，若不學色、受、想、行、
識有取有捨則不學一切法有可攝受及可滅壞，若不學一切法有可攝受及可滅壞則不學一切智智有可攝受及可滅壞。
諸菩薩眾如是學時，名為真學一切智智，速能證得一切智智。」 ^871b9

時，舍利子問善現言：「若諸菩薩不學一切智智有可攝受及可滅壞，
是諸菩薩如是學時，名為真學一切智智，速能證得一切智智耶？」 ^871b21

善現答言：「如是！如是！
以無所得為方便故。」 ^871b24

爾時，天帝釋問舍利子言：「菩薩所學甚深般若波羅蜜多，當於何求？」 ^871b25

舍利子言：「菩薩所學甚深般若波羅蜜多，當於善現所說中求。」 ^871b27

時，天帝釋問善現言：「是誰神力為依持故，令舍利子作如是說？」 ^871b28

善現答言：「如來神力為依持故，令舍利子作如是說。」 ^871b29

天帝釋言：「復誰神力為依持故，尊者能說甚深般若波羅蜜多？」 ^871c2

善現報言：「如來神力為依持故，令我能說甚深般若波羅蜜多。 ^871c3

「憍尸迦！汝之所問『菩薩所學甚深般若波羅蜜多，當於何求？』
者，憍尸迦！菩薩所學甚深般若波羅蜜多，
不應即色求，不應離色求；不應即受、想、
行、識求，不應離受、想、行、識求。
何以故？色非般若波羅蜜多，亦非離色別有般若波羅蜜多；
受、想、行、識非般若波羅蜜多，亦非離受、
想、行、識別有般若波羅蜜多。」 ^871c4

時，天帝釋白善現言：「甚深般若波羅蜜多是大波羅蜜多，
是無量波羅蜜多，是無邊波羅蜜多。」 ^871c11

善現報言：「如是！如是！
何以故？憍尸迦！色無邊故，當知般若波羅蜜多亦無邊，
受、想、行、識無邊故，當知般若波羅蜜多亦無邊。 ^871c13

「復次，憍尸迦！所緣無邊故，當知般若波羅蜜多亦無邊。
憍尸迦！云何所緣無邊故，當知般若波羅蜜多亦無邊？
謂一切法前、中、後際皆不可得說為無邊，
法無邊故所緣無邊，由此般若波羅蜜多亦說無邊。 ^871c16

「復次，憍尸迦！一切法無邊故，當知般若波羅蜜多亦無邊。
憍尸迦！云何一切法無邊故，當知般若波羅蜜多亦無邊？
謂一切法邊不可得。
所以者何？色乃至識前、中、後邊皆不可得，
由此般若波羅蜜多前、中、後邊亦不可得故說無邊。 ^871c21

「復次，憍尸迦！有情無邊故，當知般若波羅蜜多亦無邊。
憍尸迦？云何有情無邊故，當知般若波羅蜜多亦無邊？
憍尸迦！非有情類其數甚多，計算其邊不可得故說為無邊。」 ^871c26

天帝釋言：「為何義故作如是說？」
善現答言：「我今問汝，隨汝意答。
於意云何？言有情者何法增語？」 ^872a1

天帝釋言：「言有情者非法增語，但是假立客名所攝、
無事名所攝、無緣名所攝。」 ^872a3

善現復告天帝釋言：「於意云何？
此中頗有真實有情可顯示不？」 ^872a5

天帝釋言：「不也！大德！」 ^872a6

善現告言：「無實有情可顯示故說為無邊。
憍尸迦！於意云何？
假使如來、應、正等覺經如殑伽沙數大劫，
以無邊音說有情類無量名字，此中頗有真實有情有生滅不？」 ^872a7

天帝釋言：「不也！大德！
何以故？以諸有情本性淨故。」 ^872a10

善現告言：「由此故說：有情無邊故，當知般若波羅蜜多亦無邊。
無性甚深，俱無邊故。」
大般若波羅蜜多經卷第五百五十六
 ^872a11
