大佛頂如來密因修證了義諸菩薩萬行首楞嚴經卷第五
translator:: 唐天竺沙門般剌蜜諦譯
jing:: 
阿難白佛言：「世尊！
如來雖說第二義門，今觀世間解結之人，
若不知其所結之元，我信是人終不能解。
世尊！我及會中有學聲聞，亦復如是。
從無始際，與諸無明俱滅俱生，雖得如是多聞善根，
名為出家，猶隔日瘧。
唯願大慈哀愍淪溺！
今日身心云何是結？
從何名解？亦令未來苦難眾生，得免輪迴，不落三有。」
作是語已，普及大眾五體投地，雨淚翹誠，佇佛如來無上開示。 ^124b14

爾時，世尊憐愍阿難及諸會中諸有學者，
亦為未來一切眾生為出世因，作將來眼。
以閻浮檀紫金光手摩阿難頂，即時十方普佛世界六種振動，
微塵如來住世界者，各有寶光從其頂出，其光同時於彼世界來祇陀林灌如來頂。
是諸大眾得未曾有！
於是阿難及諸大眾，俱聞十方微塵如來異口同音告阿難言：
「善哉！阿難！汝欲識知俱生無明，使汝輪轉生死結根，唯汝六根更無他物。
汝復欲知無上菩提，令汝速證安樂解脫寂靜妙常，亦汝六根更非他物！」 ^124b23

阿難雖聞如是法音，心猶未明，稽首白佛：
「云何令我生死輪迴，安樂妙常，同是六根更非他物？」 ^124c4

佛告阿難：「根、塵同源，縛、脫無二，識性虛妄，猶如空花。
阿難！由塵發知，因根有相，相見無性同於交蘆。
是故汝今，知見立知即無明本；知見無見斯即涅槃無漏真淨。
云何是中更容他物？」 ^124c6

爾時，世尊欲重宣此義，而說偈言：
　　「真性有為空，緣生故、如幻；
　　無為無起滅，不實、如空花。
　　言妄顯諸真，妄、真同二妄。
　　猶非真、非真，云何見所見？
　　中間無實性，是故若交蘆。
　　結解同所因，聖凡無二路。
　　汝觀交中性，空有二俱非。
　　迷晦即無明，發明便解脫。
　　解結因次第。　六解一亦亡。
　　根選擇圓通，入流成正覺。
　　陀那微細識，習氣成暴流，
　　真非真恐迷，我常不開演。
　　自心取自心，非幻成幻法。
　　不取無非幻，非幻尚不生；
　　幻法云何立？　是名妙蓮華，
　　金剛王寶覺、如幻三摩提，
　　彈指超無學。　此阿毘達磨，
　　十方薄伽梵，一路涅槃門。」 ^124c10

於是阿難及諸大眾，聞佛如來無上慈誨，
祇夜伽陀雜糅精瑩，妙理清徹，心目開明，歎未曾有。
阿難合掌、頂禮白佛：「我今聞佛無遮大悲、
性淨妙常真實法句，心猶未達六解一亡舒結倫次；
惟垂大慈，再愍斯會及與將來，施以法音洗滌沈垢！」 ^125a1

即時如來於師子座，整涅槃僧，斂僧伽梨，
攬七寶机，引手於机，取劫波羅天所奉花巾，於大眾前綰成一結。
示阿難言：「此名何等？」 ^125a7

阿難、大眾俱白佛言：「此名為結。」 ^125a9

於是如來綰疊花巾，又成一結，重問阿難：「此名何等？」 ^125a10

阿難、大眾又白佛言：「此亦名結。」
如是倫次綰疊花巾，總成六結。
一一結成，皆取手中所成之結持問阿難：「此名何等？」
阿難、大眾，亦復如是次第酬佛：「此名為結。」 ^125a11

佛告阿難：「我初綰巾；汝名為結，此疊花巾先實一條，第二第三云何汝曹復名為結？」 ^125a15

阿難白佛言：「世尊！
此寶疊花緝績成巾，雖本一體。
如我思惟：『如來一綰得一結名，若百綰成終名百結。
何況此巾秖有六結，終不至七，亦不停五？』
云何如來秖許初時，第二、第三不名為結？」 ^125a17

佛告阿難：「此寶花巾，汝知此巾元止一條，我六綰時名有六結。
汝審觀察，巾體是同，因結有異。
於意云何？初綰結成名為第一，如是乃至第六結生，吾今欲將第六結名成第一不？」 ^125a21

「不也，世尊！六結若存，斯第六名終非第一。
縱我歷生盡其明辯，如何令是六結亂名？」 ^125a25

佛言：「六結不同，循顧本因一巾所造，令其雜亂終不得成。
則汝六根亦復如是，畢竟同中生畢竟異。」 ^125a27

佛告阿難：「汝必嫌此六結不成，願樂一成復云何得？」 ^125a29

阿難言：「此結若存，是非鋒起，於中自生此結非彼，彼結非此。
如來今日若總解除，結若不生，則無彼此，
尚不名一，六云何成？」 ^125b1

佛言：「六解一亡，亦復如是，由汝無始心性狂亂，
知見妄發，發妄不息，勞見發塵。
如勞目睛，則有狂花。
於湛精明無因亂起；一切世間山河大地，
生死涅槃，皆即狂勞顛倒花相。」 ^125b4

阿難言：「此勞同結，云何解除？」 ^125b8

如來以手，將所結巾偏掣其左，問阿難言：「如是解不？」 ^125b9

「不也，世尊！」
旋復以手偏牽右邊，又問阿難：「如是解不？」 ^125b10

「不也，世尊！」
佛告阿難：「吾今以手左右各牽，竟不能解，汝設方便云何成解？」 ^125b11

阿難白佛言：「世尊！
當於結心，解即分散。」
佛告阿難：「如是，如是！
若欲除結，當於結心。
阿難！我說佛法從因緣生，非取世間和合麁相。
如來發明世出世法，知其本因隨所緣出，
如是乃至恒沙界外一滴之雨亦知頭數，
現前種種松直、棘曲、鵠白、烏玄皆了元由。
是故阿難！隨汝心中選擇六根，根結若除，
塵相自滅；諸妄銷亡，不真何待！
阿難！吾今問汝，此劫波羅巾六結現前，同時解縈得同除不？」 ^125b13

「不也，世尊！是結本以次第綰生，今日當須次第而解。
六結同體，結不同時，則結解時云何同除？」 ^125b21

佛言：「六根解除，亦復如是。
此根初解，先得人空；空性圓明，成法解脫；
解脫法已俱空不生，是名菩薩從三摩地得無生忍。」 ^125b23

阿難及諸大眾蒙佛開示，慧覺圓通，得無疑惑。
一時合掌、頂禮雙足而白佛言：「我等今日，
身心皎然，快得無礙。
雖復悟知一六亡義，然猶未達圓通本根。
世尊！我輩飄零，積劫孤露，何心何慮預佛天倫，如失乳兒忽遇慈母！
若復因此際會道成，所得密言還同本悟，則與未聞無有差別？
唯垂大悲惠我祕嚴，成就如來最後開示！」
作是語已，五體投地，退藏密機，冀佛冥授。 ^125b27

爾時，世尊普告眾中諸大菩薩及諸漏盡大阿羅漢：
「汝等菩薩及阿羅漢，生我法中得成無學。
吾今問汝，最初發心悟十八界，誰為圓通？
從何方便入三摩地？」 ^125c7

憍陳那五比丘即從座起，頂禮佛足而白佛言：
「我在鹿苑及於雞園，觀見如來最初成道，於佛音聲悟明四諦。
佛問比丘，我初稱解；如來印我名阿若多。
妙音密圓，我於音聲得阿羅漢。
佛問圓通，如我所證，音聲為上。」 ^125c11

優波尼沙陀即從座起，頂禮佛足而白佛言；
「我亦觀佛最初成道，觀不淨相，生大厭離，
悟諸色性，以從不淨、白骨、微塵歸於虛空；
空色二無，成無學道。
如來印我名尼沙陀。
塵色既盡，妙色密圓，我從色相得阿羅漢。
佛問圓通，如我所證，色因為上。」 ^125c16

香嚴童子即從座起，頂禮佛足而白佛言：「我聞如來教我諦觀諸有為相。
我時辭佛，宴晦清齋，見諸比丘燒沈水香，香氣寂然來入鼻中。
我觀此氣，非木、非空、非煙、非火，去無所著，
來無所從，由是意銷，發明無漏，如來印我得香嚴號，
塵氣倏滅，妙香密圓，我從香嚴得阿羅漢。
佛問圓通，如我所證，香嚴為上。」 ^125c22

藥王、藥上二法王子，并在會中五百梵天即從座起，
頂禮佛足而白佛言：「我無始劫為世良醫，
口中嘗此娑婆世界草木、金石，名數凡有十萬八千。
如是悉知苦、醋、鹹、淡、甘、辛等味，并諸和合、
俱生、變異。是冷、是熱，有毒、無毒，悉能遍知。
承事如來，了知味性非空非有，非即身心、非離身心。
分別味因，從是開悟，蒙佛如來印我昆季藥王、
藥上二菩薩名，今於會中為法王子。
因味覺明，位登菩薩。
佛問圓通，如我所證，味因為上。」 ^125c29

跋陀婆羅并其同伴十六開士，即從座起，
頂禮佛足而白佛言：「我等先於威音王佛聞法出家，於浴僧時隨例入室。
忽悟水因，既不洗塵，亦不洗體；中間安然，得無所有。
宿習無忘，乃至今時從佛出家，令得無學。
彼佛名我跋陀婆羅，妙觸宣明，成佛子住。
佛問圓通，如我所證，觸因為上。」 ^126a10

摩訶迦葉及紫金光比丘尼等即從座起，
頂禮佛足而白佛言；「我於往劫，於此界中有佛出世名日月燈，
我得親近聞法修學。
佛滅度後供養舍利，然燈續明，以紫光金塗佛形像。
自爾已來，世世生生身常圓滿紫金光聚，
此紫金光比丘尼等即我眷屬，同時發心。
我觀世間六塵變壞，唯以空寂修於滅盡，身心乃能度百千劫猶如彈指。
我以空法成阿羅漢，世尊說我頭陀為最。
妙法開明，銷滅諸漏。
佛問圓通，如我所證，法因為上。」 ^126a17

阿那律陀即從座起，頂禮佛足而白佛言：
「我初出家常樂睡眠，如來訶我為畜生類。
我聞佛訶，啼泣自責，七日不眠，失其雙目。
世尊示我樂見照明金剛三昧，我不因眼觀見十方，
精真洞然如觀掌果，如來印我成阿羅漢。
佛問圓通，如我所證，旋見循元，斯為第一！」 ^126a27

周利槃特迦即從座起，頂禮佛足而白佛言：
「我闕誦持，無多聞性，最初值佛聞法出家，
憶持如來一句伽陀，於一百日得前遺後，得後遺前。
佛愍我愚，教我安居調出入息。
我時觀息，微細窮盡，生、住、異、滅，諸行剎那，
其心豁然得大無礙，乃至漏盡成阿羅漢，住佛座下印成無學。
佛問圓通，如我所證，返息循空，斯為第一！」 ^126b4

驕梵鉢提即從座起，頂禮佛足而白佛言：
「我有口業，於過去劫輕弄沙門，世世生生有牛呞病。
如來示我一味清淨心地法門，我得滅心入三摩地，
觀味之知非體非物，應念得超世間諸漏。
內脫身心，外遺世界，遠離三有，如鳥出籠；
離垢銷塵，法眼清淨，成阿羅漢，如來親印登無學道。
佛問圓通，如我所證，還味旋知，斯為第一！」 ^126b12

畢陵伽婆蹉即從座起，頂禮佛足而白佛言：
「我初發心從佛入道，數聞如來說諸世間不可樂事。
乞食城中，心思法門，不覺路中毒刺傷足，舉身疼痛。
我念有知，知此深痛，雖覺覺痛，覺清淨心無痛痛覺。
我又思惟：『如是一身寧有雙覺？』
攝念未久，身心忽空；三七日中諸漏虛盡，
成阿羅漢，得親印記，發明無學。
佛問圓通，如我所證，純覺遺身，斯為第一！」 ^126b20

須菩提即從座起，頂禮佛足而白佛言；
「我曠劫來心得無礙，自憶受生如恒河沙。
初在母胎即知空寂，如是乃至十方成空，亦令眾生證得空性。
蒙如來發性覺真空，空性圓明得阿羅漢，頓入如來寶明空海。
同佛知見，印成無學，解脫性空我為無上。
佛問圓通，如我所證，諸相入非，非所非盡，
旋法歸無，斯為第一！」 ^126b28

舍利弗即從座起，頂禮佛足而白佛言：
「我曠劫來心見清淨，如是受生如恒河沙，
世出世間種種變化，一見則通，獲無障礙。
我於路中逢迦葉波兄弟相逐，宣說因緣，
悟心無際，從佛出家。
見覺明圓，得大無畏，成阿羅漢，為佛長子。
從佛口生，從法化生。
佛問圓通，如我所證，心見發光，光極知見，斯為第一！」 ^126c6

普賢菩薩即從座起，頂禮佛足而白佛言：
「我已曾與恒沙如來為法王子，十方如來教其弟子菩薩根者修普賢行，
從我立名。世尊！我用心聞分別眾生所有知見，
若於他方恒沙界外，有一眾生心中發明普賢行者，
我於爾時乘六牙象，分身百千皆至其處。
縱彼障深未得見我，我與其人暗中摩頂，
擁護安慰，令其成就。
佛問圓通，我說本因，心聞發明，分別自在，斯為第一！」 ^126c13

孫陀羅難陀即從座起，頂禮佛足而白佛言：
「我初出家從佛入道，雖具戒律，於三摩提心常散動，未獲無漏。
世尊教我及俱絺羅觀鼻端白。
我初諦觀經三七日，見鼻中氣出入如煙，
身心內明，圓洞世界，遍成虛淨，猶如瑠璃。
煙相漸銷，鼻息成白，心開漏盡；諸出入息化為光明，
照十方界，得阿羅漢，世尊記我，當得菩提。
佛問圓通，我以銷息，息久發明，明圓滅漏，斯為第一！」 ^126c22

富樓那彌多羅尼子即從座起，頂禮佛足而白佛言：
「我曠劫來辯才無礙，宣說苦、空，深達實相，
如是乃至恒沙如來祕密法門，我於眾中微妙開示，得無所畏。
世尊知我有大辯才，以音聲輪教我發揚。
我於佛前助佛轉輪。
因師子吼成阿羅漢，世尊印我，說法無上。
佛問圓通，我以法音降伏魔怨，銷滅諸漏，斯為第一！」 ^127a2

優波離即從座起，頂禮佛足而白佛言：
「我親隨佛踰城出家，親觀如來六年勤苦，
親見如來降伏諸魔、制諸外道，解脫世間貪欲諸漏。
承佛教戒，如是乃至三千威儀、八萬微細性業、
遮業，悉皆清淨。身心寂滅，成阿羅漢。
我是如來眾中綱紀，親印我心，持戒修身眾推無上。
佛問圓通，我以執身身得自在，次第執心心得通達，
然後身心一切通利，斯為第一！」 ^127a10

大目犍連即從座起，頂禮佛足而白佛言：
「我初於路乞食，逢遇優樓頻螺、伽耶、那提三迦葉波，宣說如來因緣深義。
我頓發心，得大通達。
如來惠我袈裟著身，鬚髮自落。
我遊十方得無罣礙，神通發明推為無上，成阿羅漢。
寧唯世尊，十方如來歎我神力，圓明清淨自在無畏。
佛問圓通，我以旋湛心光發宣，如澄濁流久成清瑩，斯為第一！」 ^127a18

烏芻瑟摩於如來前，合掌頂禮佛之雙足而白佛言；
「我常先憶久遠劫前，性多貪欲。
有佛出世名曰空王，說多婬人成猛火聚。
教我遍觀百骸、四 #CB01051;、
諸冷暖氣；神光內凝，化多婬心成智慧火。
從是諸佛皆呼召我名為火頭。
我以火光三昧力故，成阿羅漢。
心發大願，諸佛成道我為力士，親伏魔怨。
佛問圓通，我以諦觀身心暖觸無礙流通，
諸漏既銷，生大寶焰，登無上覺，斯為第一！」 ^127a26

持地菩薩即從座起，頂禮佛足而白佛言：
「我念往昔普光如來出現於世，我為比丘。
常於一切要路津口，田地險隘，有不如法妨損車馬，我皆平填。
或作橋梁，或負沙土。
如是勤苦，經無量佛出現於世。
或有眾生於闤闠處要人擎物，我先為擎，
至其所詣放物即行，不取其直。
毘舍浮佛現在世時，世多饑荒，我為負人，無問遠近唯取一錢。
或有車牛被於泥溺，我有神力為其推輪，拔其苦惱。
時國大王延佛設齋，我於爾時平地待佛。
毘舍如來摩頂謂我：『當平心地，則世界地一切皆平！』
我即心開，見身微塵，與造世界所有微塵等無差別，
微塵自性不相觸摩，乃至刀兵亦無所觸。
我於法性悟無生忍，成阿羅漢，迴心今入菩薩位中，
聞諸如來宣妙蓮華佛知見地，我先證明而為上首。
佛問圓通，我以諦觀身界二塵等無差別，
本如來藏虛妄發塵，塵銷智圓成無上道，斯為第一！」 ^127b6

月光童子即從座起，頂禮佛足而白佛言：
「我憶往昔恒河沙劫，有佛出世名為水天，教諸菩薩修習水精入三摩地。
觀於身中水性無奪，初從涕唾，如是窮盡津液精血、
大小便利，身中漩澓水性一同；見水身中，
與世界外浮幢王剎諸香水海、等無差別。
我於是時初成此觀，但見其水，未得無身。
當為比丘室中安禪。
我有弟子窺窓觀室，唯見清水遍在屋中，了無所見。
童稚無知，取一瓦礫投於水內，激水作聲，顧盻而去。
我出定後頓覺心痛，如舍利弗遭違害鬼。
我自思惟：『今我已得阿羅漢道，久離病緣，云何今日忽生心痛？
將無退失？』爾時，童子捷來我前，說如上事。
我則告言：『汝更見水，可即開門入此水中，除去瓦礫。』
童子奉教，後入定時，還復見水，瓦礫宛然，開門除出。
我後出定，身質如初。
逢無量佛，如是至於山海自在通王如來，
方得亡身；與十方界諸香水海，性合真空，無二無別。
今於如來得童真名，預菩薩會。
佛問圓通，我以水性一味流通，得無生忍，
圓滿菩提，斯為第一！」 ^127b24

瑠璃光法王子即從座起，頂禮佛足而白佛言：
「我憶往昔經恒沙劫，有佛出世名無量聲，
開示菩薩本覺妙明，觀此世界及眾生身、
皆是妄緣風力所轉，我於爾時觀界安立，
觀世動時、觀身動止、觀心動念、諸動無二，等無差別。
我時了覺此群動性，來無所從，去無所至；
十方微塵顛倒眾生，同一虛妄。
如是乃至三千大千一世界內所有眾生，
如一器中貯百蚊蚋啾啾亂鳴，於分寸中鼓發狂鬧。
逢佛未幾，得無生忍；爾時心開，乃見東方不動佛國，
為法王子，事十方佛。
身心發光，洞徹無礙。
佛問圓通，我以觀察風力無依，悟菩提心，
入三摩地，合十方佛，傳一妙心，斯為第一！」 ^127c16

虛空藏菩薩即從座起，頂禮佛足而白佛言：
「我與如來定光佛所，得無邊身。
爾時手執四大寶珠，照明十方微塵佛剎化成虛空。
又於自心現大圓鏡，內放十種微妙寶光。
流灌十方盡虛空際，諸幢王剎來入鏡內，涉入我身。
身同虛空不相妨礙，身能善入微塵國土，
廣行佛事，得大隨順。
此大神力，由我諦觀四大無依，妄想生滅，
虛空無二，佛國本同。
於同發明，得無生忍。
佛問圓通，我以觀察虛空無邊入三摩地，
妙力圓明，斯為第一！」 ^127c29

彌勒菩薩即從座起，頂禮佛足而白佛言：
「我憶往昔經微塵劫，有佛出世名日月燈明。
我從彼佛而得出家，心重世名，好遊族姓。
爾時，世尊教我修習唯心識定，入三摩地。
歷劫已來，以此三昧事恒沙佛，求世名心歇滅無有。
至然燈佛出現於世，我乃得成無上妙圓識心三昧；
乃至盡空如來國土，淨穢有無，皆是我心變化所現。
世尊！我了如是唯心識故，識性流出無量如來。
今得授記，次補佛處。
佛問圓通，我以諦觀十方唯識，識心圓明入圓成實，
遠離依他及遍計執，得無生忍，斯為第一！」 ^128a10

大勢至法王子與其同倫五十二菩薩，
即從座起，頂禮佛足而白佛言：「我憶往昔恒河沙劫，
有佛出世名無量光，十二如來相繼一劫，其最後佛名超日月光。
彼佛教我念佛三昧：『譬如有人，一專為憶，
一人專忘，如是二人若逢不逢，或見非見。
二人相憶，二憶念深，如是乃至從生至生，同於形影不相乖異。
十方如來憐念眾生，如母憶子，若子逃逝，雖憶何為！
子若憶母如母憶時，母子歷生不相違遠。
若眾生心憶佛念佛，現前當來必定見佛、
去佛不遠，不假方便自得心開。
如染香人，身有香氣，此則名曰香光莊嚴。』
我本因地，以念佛心入無生忍。
今於此界，攝念佛人歸於淨土。
佛問圓通，我無選擇都攝六根，淨念相繼得三摩地，斯為第一！」
大佛頂萬行首楞嚴經卷第五
 ^128a21
