
fen:: 瑜伽師地論卷第六十五
author:: 彌勒菩薩說
translator:: 三藏法師玄奘奉　詔譯
攝決擇分中思所成慧地之一
di:: 
##  11 思所成慧地

zhang:: 
### 1章 結前生後

如是已說聞所成慧地決擇。
思所成慧地決擇，我今當說。
zhang:: 
###  2章 正決擇

jie:: 
#### 1節 五門雜決擇

xiang:: 
##### 1項 四種思議
 ^658c12

謂若略說，有四種思議。
一、事思議，二、有非有思議，三、因果思議，
四、乘思議。事思議者，略依六事。
所謂蘊事乃至根事。
有非有思議者，如本地分已說。
因果思議者，如有尋有伺地已說。
乘思議者，如聲聞、獨覺、菩薩地已說。
xiang:: 
#####  2項 二種思議
 ^658c13

復次，略有二種思議。
謂惡思思議及善思思議。
惡思思議者，如本地分已說。
若依黑品，謂如有一，不避無明、不應思等而起思議。
善思思議者，與此相違，應知其相。
如惡思、善思，如是非法所引、法所引，非毘奈耶所引、
毘奈耶所引，非聖、聖，不善、善，不應修、應修，
不好、好，黑、白，引無義、引有義，下劣、微妙，
有罪、無罪，應遠離、不應遠離等，當知亦爾。
xiang:: 
#####  3項 有非有

mu:: 
###### 1目 辨有非有相
 ^658c19

復次，如世尊言：諸聖弟子有知為有，非有知為非有。
此中云何為有？云何非有？
略由二相，應知是有。 ^658c27

何等為二？一、若生、已生、現在故，應知是有；
二、若實物故、事故、義故、圓成實故，應知是有。 ^658c29

云何應知略說實有及假有相？
謂若諸法不待所餘、不依所餘施設自相，應知略說是實有相。
若有諸法待於所餘、依於所餘施設自相，
應知略說是假有相，非實物有。
謂以色等諸蘊想事為待、為依，施設有我及有情等，乃至廣說。
此中色等諸蘊想事，是實物有；我及有情、
命者、生者、數取趣等，非實物有，唯是假有。
如於色等諸蘊想事，假立我等，如是即於色等想事，假立色等。
又於色、香、味、觸想事，假立飲食、車乘、瓶衣、
諸莊嚴具、舍、軍林等。
又於有為諸法想事，假立生、老、住、無常、
種子、有表、無表、得、命根、眾同分、名身、句身、
文身、異生性、和合、不和合、流轉、定異、相應、
勢速、次第、時、方及數。
又復唯以諸色不轉為待、為依，假立虛空、虛空無為。
又唯以名中間不轉為待、為依，假施設有無想等至、滅盡等至等。
mu:: 
######  2目 破計我
 ^659a2

問：於因成道理中，依何道理，能決定知我非實有？ ^659a18

答：不可得故、不可見故。
云何不可得？謂若內、若外、若二中間、若離諸蘊都不可得。 ^659a20

云何不可見？謂如眼等實有諸處，各各別有業用可見；如是所計我別業用都不可見。
如是自相不可得故。
又別業用不可見故，應知所計我非實有。 ^659a21

問：若如是我於內外等都不可得，亦不可見，
何故出家諸外道等亦得亦見，由此因緣，愛樂顯示建立實有？ ^659a25

答：不得、不見。但由身見及與我慢為依止故，
起邪分別、起邪計度，不如正理愛樂顯示建立為有。 ^659a27

云何知我非實有故，非現有故而不可得，亦不可見？ ^659b1

謂諸計我為實有者，遠極彼岸，不過四種。
一者、計我即是諸蘊。
二者、計我異於諸蘊，住諸蘊中。
三者、計我非即諸蘊，而異諸蘊；非住蘊中，而住異蘊離蘊法中。
四者、計我非即諸蘊，而異諸蘊；非住蘊中，
亦不住於異於諸蘊離蘊法中；而無有蘊，一切蘊法都不相應。
依我分別計為有者，皆攝在此四種計中。
除此更無若過若增。
如是一切我實有性皆不應理。 ^659b2

何以故？若計有我即是諸蘊，非異蘊者，
是則此我但於諸蘊而假建立，斯過自至。
所以者何？諸蘊無常，各與自相而共相應；
我即彼故，非常、非一、非實有性。
是故此計不應道理。 ^659b11

若計有我異諸蘊者，此所計我為是無常、為是常耶？
若無常者，則所計我剎那剎那異起異滅，
此處異死餘處異生，異作異受，斯過自至。
又異諸蘊別有一我，若內、若外、若二中間有生有滅都不可得。
是故此計不應道理。
若我常者，無有變異是其常相。
此所計我若無變異，二因緣變皆不應理，
非於當來，亦非現法。
若於當來我無變者，便應無生、無老、無病、
無死、無損，亦復不應一時為天、一時為人，
或為傍生，或為鬼趣，或時為彼那落迦等。
於現法中我若不變，便應於彼愛非愛等種種境界，
無樂、無苦、無愛、無恚，亦無有癡。
略說不應由苦樂等之所變異，不應隨一貪等煩惱及隨煩惱之所變異。 ^659b15

如是我於當來、現法無變異故，不應為樂之所饒益，
亦不應為屬彼煩惱之所染污，不應因此行法非法；
不應為苦之所損害，亦不應為屬彼煩惱之所染污，不應因此行法非法。
此我如是於現法中與法非法不相應故，
於當來世愛非愛身無因緣故，應不得生。
由此道理，汝應不計此常住我，由別內身變異所作，於當來世生老死等種種變異。
如是此我，便無各別內身生老病死等時、
樂時、苦時及染污時，則應畢竟解脫清淨。
是故此計不應道理。 ^659b29

復次，若計有我異於諸蘊，住異諸蘊離蘊法中者，
彼所計法，遠離諸蘊有之自相尚不可得，何況為我之所安住。
譬如有言：我審了知石女兒頂繫空華鬘。
應知此計亦復如是。
是故此計不應道理。 ^659c12

復次，若計有我一切蘊法不相應故，無有蘊者，
此所計我若無有蘊，便無有色，非身相應，
亦非苦樂等受相應，亦非眾多種種差別諸想相應，
亦非善、不善、無記思等相應，亦非受用色等境界分別意相應。
如是此我應無所依、無受、無想、無思慮等，
亦無分別，是則此我不由功用，究竟解脫，無有染污。
是故此計不應道理。
mu:: 
######  3目 結示正義
 ^659c17

復次，由彼一切依我分別妄所計我不成就故，
當知我等於諸蘊中，但假建立，非實有物。
由我非有，唯有蘊故，一切雜染、清淨道理皆得成就。 ^659c25

謂有內外諸處生故，於現法中起無明觸，
由此於身便有饒益、損減受生。
由此為緣，發起和合、乖離等愛，及有依此一切煩惱、隨煩惱轉。
為此義故，淨不淨業生起可得。
如是煩惱、業生起故，當來後有生老死等一切苦法皆悉得生。
如是且於無常蘊中，無實我故，雜染道理皆得成就。
又由他音、內正作意為因緣故，遠離無明，發起於明。
由無癡故，了達諸受皆悉是苦；由此能斷於諸受中所有貪愛，
及斷依此一切煩惱、若隨煩惱；由此因緣，能感後有淨不淨業不復生起。
如是由業、煩惱斷故，一切後有及生等苦永更不生。
如是無我唯有蘊故，一切雜染、清淨道理皆得成就。
xiang:: 
#####  4項 假立一切有情
 ^659c28

復次，此中假立一切有情，所謂無足、二足、
四足、多足、有色、無色、有想、無想、非想非非想處有情。
當知如是九種有情，略由三種因緣建立，總攝一切有情之類。
謂依往來身動差別，建立無足乃至多足有情；
依身差別，建立有色、無色有情；依心差別，
建立有想、無想、非想非非想處有情。 ^660a14

復有離繫出家外道，作如是說：一切樹等皆悉有命，見彼與內有命數法同增長故。 ^660a21

應告彼言：汝何所欲？
樹等增長為命為因？
為更有餘增長因耶？
若彼唯用命為因者，彼未捨命，而於一時無有增長，不應道理。
若更有餘增長因者，彼雖無命，由自因緣亦得增長，故不應理。 ^660a23

又應告彼：汝何所欲？
諸無命物無有增長，為有說因？
為無說因？若有說因，此說因緣不可得故，不應道理。
若無說因，無因而說而必爾者，不應道理。
又應告彼：汝何所欲？
諸樹等物與有命物，為一向相似？
為不一向相似？若言一向相似者，諸樹等物根下入地，
上分增長，不能自然搖動其身，雖與語言而不報答，
曾不見有善惡業轉，斷枝條已餘處更生，不應道理。 ^660a27

若言不一向相似者，是則由相似故可有壽命，
不相似故應無壽命，不應道理。 ^660b7

如是增長餘因有、無有故，無壽命物不增長說因有、
無有故，相似一向、不一向故，此所計度不應道理。
xiang:: 
#####  5項 色等假實
 ^660b9

問：何緣故知色、香、味、觸如是如是別安立中，
飲食、車乘、瓶瓫、衣服、莊嚴具等諸想事物皆是假有？ ^660b12

答：由彼想物，或於是處色等想物聚中而轉，或於是處色等想物聚中不轉。
若於是處色等想聚有食想轉，非於是處飲等想轉。
若於是處車乘想轉，非於是處衣等想轉。
如是所餘，乃至廣說諸假有想若轉不轉，當知亦爾。
一切色、香、味、觸想事，遍於一切飲食、車乘、
瓶瓫、衣服、莊嚴具等諸想事中，無差別轉。
是故當知，飲食、車乘、瓶瓫、衣服、莊嚴具等皆是假有，
色、香、味、觸是實物有。 ^660b14

復次，依諸有法立假想物，非一眾多種種品類，當知略說總有二種。
一、依止一聚，二、依止非一聚。
各別飲食、車乘、衣服、莊嚴具等，名依止一聚。
諸彩畫業、彫素等業，宅舍、宮殿、軍林等物，名依止非一聚。
jie:: 
####  2節 二十七門決擇諸義

xiang:: 
##### 1項 別解

mu:: 
###### 1目 有色無色法
 ^660b23

復次，云何有色諸法？
謂若略說，有十色處，及法處所攝色。
由彼諸色具色自相，即以此事還說此事，是故說名有色諸法。
此有色法，由五種相差別建立。
何等為五？一、事故；二、自相故；三、共相故；
四、界故；五、業故。 ^660b28

此中諸所有色，彼一切若四大種、若四大種所造，應知是名略攝色事。
除此更無若過若增。 ^660c3

諸色自相復有三種。
一、清淨色，二、清淨所取色，三、意所取色。
謂四大種所造，五識所依五清淨色，眼等處攝，名清淨色。
色等五境同分清淨色之境界，名清淨所取色。
若與識俱諸清淨色，與識同境，故名同分。
若離於識諸清淨色，前後自類相續而轉，名彼同分色。
三摩地所行影像等色，名意所取色。 ^660c5

諸色共相亦有三種。
謂一切色，若據方處各別安立，若可宣說方處差別，名初共相。
又一切色，若清淨、若清淨所取增減相，當知是名第二共相。
又即此一切色，若觸所觸，即便變壞。
或以手足、塊刀杖等，或由寒熱、飢渴、蚊虻、
風日、蛇蠍諸觸所觸，即便變壞，當知是名第三共相。 ^660c12

若由定地色愛諸業之所生起，名色行色；
若不定地色愛諸業之所生起，名欲行色。
如是諸色，由界差別，略有二種。
無色界中，無如是色。
又前所說諸色共相，謂觸所觸，即便變壞。
如是共相非一切遍。
除欲界天，遍餘一切。
欲界天中所有諸色，但有手足、塊刀杖等所觸變壞，
無有寒熱、飢渴等觸之所變壞。
由彼天中諸飲食等眾資生具，隨欲所生則便成辦，
是故於彼雖有飢渴，不為損害。
色界諸色，無有手足、塊刀杖等所觸損壞，亦無餘觸之所損壞。 ^660c19

若善、不善、無記身業語業，是名業色。
當知是名色業差別。 ^660c29

無色諸法，亦由五相差別建立；與此相違，應知其相。 ^661a2

復次，略由二種色聚建立諸聚。
一、不共大種聚，二、非不共大種聚。
不共大種聚者，謂於此中，唯有一類大種可得。
非不共大種聚者，謂於此中，有二大種、或多大種種類可得。
又於不共大種聚中，極微已上諸大種合，
當知方有相雜不相離諸大種色，無有一處不相離諸大種色。
於非不共大種聚中大種極微，如所造色與餘大種，
當知亦有同一處所不相離者；然彼大種非所造色，
互不相依而得轉故，各有功能，據別處故。
又一處不相離者，謂諸大種及所造色同住一處，
如置一篋青、黃、赤、白有光明珠，種種光明互不相離。
相雜不相離者，所有譬喻如前應知。
又若有聚，或麻豆等、或細沙等，為諸膠蜜及沙糖等之所攝持。
當知此非一處不相離，亦非相雜不相離，
但是和合不相離，多聚聚集，非一聚相；當知所餘是一聚相。
又相雜不相離，當知依止一處不相離。
此若不爾，不應道理。
mu:: 
######  2目 有見無見法與有對無對法
 ^661a3

復次，由五種相，建立有見諸法差別。
何等為五？謂顯色故、形色故、表色故、眼境界故、眼識所緣故。
亦由五相，建立無見諸法差別；與上相違，應知其相。 ^661a23

復次，由五種相，建立有對諸法差別。
何等為五？一、各據別處而安住故；二、於餘色聚容受、
往來等業為障礙故；三、為手足、塊刀杖等所觸，
便變壞故；四、一切皆為諸清淨色之所取故；
五、一切皆為依清淨色識所緣故。
亦由五相，建立無對諸法差別；與上相違，應知其相。 ^661a26

復次，即由五相，應知建立無見無對諸法差別。
何等為五？一、因緣故；二、據處所故；三、顯現故；
四、無變異故；五、所緣故。
謂具威德三摩地俱諸色勝解，當知是名無見無對色生因緣。
彼既生已，處所可得，是故名色。
雖不與彼十有色處自相相應，然得似彼自性顯現。
於餘色聚容受、往來等業非障礙住，又非一切清淨之色及依彼識所取境界，
亦非所緣，是故說名無見無對。
手足等觸不能損壞，是故說名無有變異。
又根本定，名具威德三摩地，此色是彼所緣，非餘。
譬如非一切心皆能變化，若所有心具大威德方能成辦，非所餘心。
此亦如是，要具威德極靜定心，方能為緣生此無見無對諸色。
此如化色，亦非不具大威德心及不定心所緣境界，但是彼心所緣境界。
是名與上五相相違，當知建立無見無對諸法差別。
mu:: 
######  3目 有漏無漏法
 ^661b4

復次，由五相故，建立有漏諸法差別。
何等為五？謂由事故、隨眠故、相應故、所緣故、生起故。 ^661b21

云何有漏法事？謂清淨內色，及彼相依不相依外色，
若諸染污心心所，若善、無記心心所等。
此有漏事，隨其所應，由餘四相說名有漏。
謂隨眠故、相應故、所緣故、生起故。 ^661b23

若於清淨諸色，及於如前所說一切心心所中，
煩惱種子未害未斷，說名隨眠，亦名麁重。
若彼乃至未無餘斷，當知一切由隨眠故，說名有漏。 ^661b26

若諸染污心心所，由相應故，說名有漏。 ^661c1

若諸有事，若現量所行，若有漏所生增上所起，
如是一切漏所緣故，名為有漏。
此中現在，名為有事；過去、未來，名非有事。
若依清淨色識所行，名現量所行；若餘所行，當知名非現量所行。
若內諸處增上生起一切外處，名有漏所生增上所起。
唯彼所緣當知有漏。
所以者何？若緣去來起諸煩惱，過去、未來非有事故，不由所緣說名有漏。
若現在事非現量所行，如清淨色，及一切染污、
善、無記心心所，彼亦非煩惱所緣故，說名有漏。
但由自分別所起相，起諸煩惱，非彼諸法為此分明所行境故。 ^661c2

由生起故成有漏者，謂諸隨眠未永斷故，
順煩惱境現在前故，於彼現起不如理作意故。
由此因緣，諸所有法正生、已生、或復當生，
如是一切，由生起故，說名有漏。
又從一切不善煩惱諸異熟果，及異熟果增上所引外事生起，
如是一切，亦生起故，說名有漏。
又由無記色無色繫一切煩惱，於彼續生；
彼所續生，亦生起故，說名有漏。 ^661c13

如是名為由五相故，建立有漏諸法差別。
謂由事故、隨眠故、相應故、所緣故、生起故。 ^661c21

復次，由五相故，建立無漏諸法差別。
何等為五？一、有諸法離諸纏故，說名無漏。
謂一切善、無記心心所所依、所緣諸色，
及善、無記諸心心所。
二、有諸法隨眠斷故，說名無漏。
謂已永斷見、修所斷一切煩惱，所有諸善，
及一分無記造色，若諸無記、若世間善諸心心所。
三、有諸法由斷滅故，說名無漏。
謂一切染污心心所，彼不轉故，說名無漏。
由彼不轉，顯了涅槃，即此涅槃說名無漏。
四、有諸法是見所斷斷對治故，自性解脫故，說名無漏。
謂一切見道。五、有諸法是修所斷斷對治故，
自性相續解脫故，謂出世間一切修道及無學道。
當知是名由五相故，建立無漏諸法差別。
mu:: 
######  4目 有諍無諍法
 ^661c24

復次，由五相故，建立有諍諸法差別。
何等為五？謂由事故、因緣故、自性故、助伴故、等起故。
此中五取蘊，名有諍法事。
若愛味染著、愛味耽嗜，名諍因緣。
若無常性、苦性、變壞法性，名有諍自性。
即於此諍無智愚癡，名諍助伴。
由此因緣，五黑品轉，名為等起。
謂鬪訟違諍、耽著諸欲諸見所生，或餘種類，是初黑品。
若隨所有諸煩惱纏，無有羞恥，多安住性，是第二黑品。
若有沙門、或婆羅門，違逆正道，所欲苦行及餘信解，
自餓、投火、墜高巖等，是第三黑品。
若有現行身語及意一切惡行，是第四黑品。
欣樂後有，是第五黑品。
此中最初，由生怨恨發憤心故，不安隱住；
第二、由諸煩惱內燒然故，不安隱住；第三、
由自誓願虛受劬勞無義苦故，不安隱住；
第四、生惡趣故，不安隱住；第五、生老死等眾苦合故，不安隱住。
此中五取蘊有諍事，與諍自性，及彼因緣、
助伴、等起，共相依故，名有諍法。 ^662a8

又由五相，建立無諍諸法差別；與上相違，應知其相。
此中五無取蘊無諍事，由諍自性及彼因緣、
助伴、等起，於彼法中不可得故，名無諍法。
mu:: 
######  5目 有染無染法
 ^662a26

復次，由五相故，建立有染諸法差別。
何等為五？謂事故、因緣故等。
如前廣說五相差別。
此中事者，謂即五有取蘊。
因緣者，謂即此中喜樂、愛味諸因緣法。
自性者，謂此為緣，生起喜樂，愛味所攝。
助伴者，謂於愛味所有貪著。
等起者，謂五黑品，如前應知。
五取蘊事，由與有染及彼因緣，乃至等起，
共相依故，說名有染。
又由五相，建立無染諸法差別；與上相違，應知其相。
如前無諍，隨應當說。
mu:: 
######  6目 依止耽嗜與諸法出離
 ^662a29

復次，由五相故，應知建立依止耽嗜諸法差別。
何等為五？謂事故、因緣故等，如前廣說。
此中事者，謂欲界繫諸五取蘊。
因緣者，謂順欲貪五種妙欲。
自性者，謂貪嗜者，由彼為緣、由彼為境所有欲貪。
助伴者，謂不如理作意相應邪願諸欲分別，
由與此俱，名分別貪。
等起者，謂五種黑品，如前廣說。
彼欲界繫五取蘊事，由彼貪嗜因緣、助伴及與等起所攝受故，
說名依止耽嗜諸法。
又由五相，當知建立依止出離諸法差別；
與上相違，應知其相。
mu:: 
######  7目 世間出世間
 ^662b10

復次，由五相故，建立世間諸法差別。
何等為五？一、一切清淨色，及清淨所取色世間；
二、一切染污心心所世間；三、一切無記心心所世間；
四、一切善心心所，若當斷、若已斷世間；
五、一切世間三摩地所行無見無對色世間。 ^662b20

又由五相，建立出世諸法差別。
何等為五？一、見道所斷對治。
二、修道所斷對治。
三、由想解脫之所解脫。
謂諸聲聞、獨覺、菩薩已入無戲論理慧，及彼相應諸心心所。
四、彼所緣無見無對色。
五、一分所治解脫之所解脫，謂諸有學；
若一切所治解脫之所解脫，謂諸無學。
mu:: 
######  8目 墮非墮法
 ^662b25

復次，依五種世間，即彼世間名墮諸法。
謂有情世間、器世間、欲世間、色世間、無色世間。
當知是名五種世間。
又出世法，不墮如是五種世間。
是故說名不墮諸法。
mu:: 
######  9目 有為無為法
 ^662c3

復次，由五相故，建立有為諸法差別。
何等為五？一、後際未生故；二、前際已滅故；
三、中際自相安住故。
四、因緣相續故；五、果相續故。 ^662c7

又由五相，建立無為諸法差別。
何等為五？謂與上相違，應知即是此中五相。
滅有為法，證得涅槃。 ^662c9

若謂涅槃為有異者，當知此為不如理問、
不如理答、不如理思。
如是若謂為無異者、有無異者、非有非無異者，
當知皆是不如理問、不如理答、不如理思。
何以故？由彼涅槃，唯有為滅之所顯故，與有為法其相異故。
唯有為滅之所顯故，謂有異者，若問、若答、
若思，便為戲論，非所戲論。
與有為法其相異故，謂無異者，如前廣說，
便為戲論，非所戲論。
總如前說二種因故，亦異不異、不應道理。
由有為滅證涅槃故，若謂一切皆無所有故，
說非有非無異者，不應道理。 ^662c12

涅槃義者，謂一切白法所顯發故。
涅槃相者，謂寂滅相、無戲論相，當知唯是內所證相。
mu:: 
######  10目 所緣法

####### 1
 ^662c23

復次，由五相故，建立所緣諸法差別。
何等為五？一、有善作意所緣法，二、有不善作意所緣法，
三、有無記作意所緣法，四、有墮界作意所緣法，
五、有繫屬瑜伽作意所緣法。 ^662c25

此中若善作意，緣善、不善、無記諸法。
如善作意，如是不善、無記作意，當知亦爾。
欲界繫善、染污、無記作意，緣一切三界諸法。
色界繫善作意，亦緣一切三界諸法。
無色界中，若定、若生外道異生，無色界繫善作意，
唯緣自地一切法，非下地。
若毘鉢舍那行菩薩未得自在，及有廣慧聲聞乘等若諸有學、
若阿羅漢，彼無色界繫善作意，亦緣下地一切法。
若諸菩薩已得自在，決定不於無色界生。
由觀於彼不能現起利眾生事，因此成熟廣大佛法，及能成熟利益有情行故。
當知是名墮界作意所緣諸法。 ^662c28

復次，因思所緣、如說：
　　名映於一切，無有過名者；
　　由此名一法，皆隨自在行。 ^663a11

此言有何義？
謂若略說，觀察清淨因故、觀察自相故、觀察雜染因故。
又為顯示補特伽羅無我，及法無我故。
此中顯示補特伽羅無我者，謂善了知四無色蘊，
能斷一切自境界相，是故說名能映一切。
顯示法無我者，謂善了知遍計所執自性，
善了知世俗言名，能除一切彼所依相，是故說名能映一切。
若過如是四無色蘊，諸我相事定不可得。
若過世俗言名，遍計所執自性相事亦不可得。
若於此二不善了知，則便一切自境界相，及諸雜染生起隨轉。
一切境相及諸雜染，皆彼增上力所生故。 ^663a14

又佛世尊依此密意，說如是言：
　　執法自性故，執我性而轉；
　　覺此故覺彼，由覺故還滅。 ^663a25

繫屬瑜伽作意，略有四種所緣。
一、遍滿所緣，二、淨行所緣，三、善巧所緣，
四、淨煩惱所緣。是諸所緣，如聲聞地廣辯。 ^663a29

應知此中，淨煩惱所緣者，謂世尊說四聖諦及真如。
瑜伽師地論卷第六十五
 ^663b2
