
jing:: 佛說金剛般若波羅蜜經略疏卷下
author:: 唐至相寺沙門智儼述
commentary:: 
就大段第二、約彼行相顯三種般若。
問：此下明行教，與前行教何別？
答：前文約見聞已去說，此約成觀已去說也。
文中大分有三：初陳四疑，問三種般若體相；
二佛告須菩提菩薩發下，廣答顯相；三須菩提發阿耨已下，
結成前義。
orig::  ^246c29

爾時，須菩提白佛言：「世尊！
云何菩薩發阿耨多羅三藐三菩提心？
云何住？云何修行？
云何降伏其心？」
commentary::  ^247a6

問：何故須約行說？
答：學者於聞思雖復明了，於修不進不發有迷，故須重明也。
就第二段、廣答顯相文中，大分有二：初約行釋三種般若體相；
二佛言須菩提如來得阿耨菩提已下，約行釋其餘疑。
就初文中，大分有五：初約眾生界釋三種般若；
二須菩提於意云何如來於然燈佛所已下，
引彼往昔行事證成；第三須菩提若有人言已下，
辨行真偽；四須菩提譬如有人已下，顯行分量；
五須菩提若菩薩作是言我莊嚴佛土下，會相入實。
今此所以對行廣明三種修行者，為前起解我能如是修三種行，
不免喧雜分別；為除此惑，故須約行辨三種也。
orig::  ^247a8

佛告須菩提：「菩薩發阿耨多羅三藐三菩提心者，
當生如是心：『我應滅度一切眾生，令入無餘涅槃界。』
如是滅度一切眾生已，而無一眾生實滅度者。
何以故？須菩提！若菩薩有眾生相、人相、壽者相則非菩薩。
何以故？須菩提！實無有法名為菩薩發阿耨多羅三藐三菩提心者。」
commentary::  ^247a21

就初、行體相門中有五：初總辨生起菩提心；
二我應滅度下，明心所趣，三如是滅度下，
顯其實相；四何以故下，問答顯過；五何以故下，舉實結成。
問：此文內辨三修行及以發心，何故一處通釋而不別明者？
答：前是解法，須約別論之；今就行門，不得分別。
由眾生即無，與佛不異，解此法故即名菩提心；
由知眾生即無我空故，即名如是住；成無分別智證，
即名如實修行；本來無煩惱，即名降伏其心也。
orig::  ^247a26

「須菩提！於意云何？
如來於然燈佛所有法得阿耨多羅三藐三菩提不？」
須菩提白佛言：「不也。
世尊！如我解佛所說義，佛於然燈佛所無有法得阿耨多羅三藐三菩提。」
佛言：「如是如是。須菩提！
實無有法如來於然燈佛所得阿耨多羅三藐三菩提。
須菩提！若有法如來得阿耨多羅三藐三菩提者，
然燈佛則不與我受記：『汝於來世當得作佛，號釋迦牟尼。』
以實無有法得阿耨多羅三藐三菩提，
是故然燈佛與我受記，作如是言：『摩那婆！
汝於來世當得作佛，號釋迦牟尼。』
何以故？須菩提！言如來者即實真如。」
commentary::  ^247b7

就第二、引往事為證內，大分有六：初審定可不；
二須菩提白佛言下，有二句，答顯實相；
三佛言如是下，述成正義；四須菩提若有法已下，
反成其失；五以實無有法已下，以理成事，
有二句；六何以故已下，問答，約佛顯成行相，
亦即兼釋伏疑云：若無菩提，即無諸佛如來。
為決此疑，故文云即實真如也。
orig::  ^247b17

「須菩提！若有人言『如來得阿耨多羅三藐三菩提者』，是人不實語。
須菩提！實無有法佛得阿耨多羅三藐三菩提。
須菩提！如來所得阿耨多羅三藐三菩提，於是中不實不妄語。
是故如來說一切法皆是佛法。
須菩提！所言一切法一切法者即非一切法，是故名一切法。」
commentary::  ^247b25

就第三段、辨行真偽中有五句：初明言不稱實。
二舉義證言。三須菩提如來所得下，顯法同異：
不同有為五陰相，故文言不實；無色等相，
即菩提相，故文言不妄語。
四是故如來說一切法，類成正義。
五須菩提所言一切法，結成正義。
文言一切法，即真如體故；復一切法，即如來證故；
即非一切法，色等相不住故。
故名一切法者，即諸法非法是諸法法。 ^247c1

就第四、顯行分量中，大分有二：初舉事顯成分量；
二佛言須菩提菩薩亦如是下，結成分量廣大。
orig::  ^247c9

「須菩提！譬如有人其身妙大。」
須菩提言：「世尊！如來說人身妙大即非大身，是故如來說名大身。」
佛言：「須菩提！菩薩亦如是。
若作是言：『我當滅度無量眾生。』
則非菩薩。」佛言：「須菩提！
於意云何？頗有實法名為菩薩不？」
須菩提言：「不也。世尊！
實無有法名為菩薩。
是故佛說一切法，無眾生無人無壽者。」
commentary::  ^247c12

前文有三句，可知。
所以成法分量者，為其行體離煩惱障及智障，畢竟具足法身故。
此中妙大有二種：一者遍一切處；二者功德大，是故名大身。
遍一切大者，真如一切法不差別故。
文言即非大身者，離諸相身；名大身者，是真如體。
就第二結成大身內有四：初結成大義；
二佛言下審定可不；三世尊已下，顯成正義；
四是故佛說下，舉聖教結成正義也。 ^247c18

就第五、會相入實中，大分有四：初正明會依正二相；
二佛言須菩提於意云何如恒河中下，
明行德分量；三須菩提於意云何佛可以具足相下，
辨行離相；四爾時慧命須菩提白佛言已下，顯行殊勝。
就初文中，大分有二：初會依報相以從實行；
二須菩提於意云何如來有肉眼已下，會其正報以從行實。
orig::  ^247c26

「須菩提！若菩薩作是言：『我莊嚴佛國土。』
是不名菩薩。何以故？
如來說莊嚴佛土莊嚴佛土者即非莊嚴，是名莊嚴佛國土。
須菩提！若菩薩通達無我、無我法者，如來說名真實菩薩菩薩。」
commentary::  ^248a4

就初文中，大分有四：初總顯過、二責所以、
三答以顯是、四舉觀通達以結成行相。
文云莊嚴佛國土是不名菩薩者，《論》偈云
「不達真法界，起度眾生意，及清淨國土，生心即是倒。」
故不名菩薩也。又文云莊嚴佛國土即非莊嚴者，
若菩薩通達無我法，起自智信心。
故此信智通攝世諦菩薩起及出世菩薩起，是故經文重說菩薩菩薩。
orig::  ^248a7

「須菩提！於意云何？
如來有肉眼不？」須菩提言：「如是。
世尊！如來有肉眼。」
佛言：「須菩提！於意云何？
如來有天眼不？」須菩提言：「如是。
世尊！如來有天眼。」
佛言：「須菩提！於意云何？
如來有慧眼不？」須菩提言：「如是。
世尊！如來有慧眼。」
佛言：「須菩提！於意云何？
如來有法眼不？」須菩提言：「如是。
世尊！如來有法眼。」
佛言：「須菩提！於意云何？
如來有佛眼不？」須菩提言：「如是。
世尊！如來有佛眼。」
commentary::  ^248a16

就會正報文中，五眼即為五段，一一段中各有二句可知。
所以有此教興，若菩薩不見即無勝能；
為答此疑，故文云如來有五眼。
能了別諸法，見彼顛倒相畢竟無為，故名五眼。
orig::  ^248a23

佛言：「須菩提！於意云何？
如恒河中所有沙，佛說是沙不？」
須菩提言：「如是。世尊！
如來說是沙。」佛言：「須菩提！
於意云何！如一恒河中所有沙，有如是等恒河，
是諸恒河所有沙數佛世界，如是世界寧為多不？」
須菩提言：「彼世界甚多。
世尊！」佛言：「須菩提！
爾所世界中，所有眾生若干種心住，如來悉知。
何以故？如來說諸心住皆為非心住，是名為心住。
何以故？須菩提！過去心不可得、現在心不可得、未來心不可得。
須菩提！於意云何？
若有人以滿三千大千世界七寶持用布施，是善男子善女人以是因緣得福多不？」
須菩提言：「如是。世尊！
此人以是因緣得福甚多。」
佛言：「如是如是。須菩提！
彼善男子善女人以是因緣得福德聚多。
須菩提！若福德聚有實，如來則不說福德聚福德聚。」
commentary::  ^248a28

就第二、行德分量，文中有五：初問答定其法數；
二佛言須菩提下，問答現世多少；三佛告須菩提下，
類成心數分齊，有三句可知；四須菩提於意云何下對境成行，
有四句可知；五須菩提若福聚有實下，成行分量。
文言如來說諸心住皆為非心住者，此句示現遠離四念處故。
此以何義？心住者，住彼念處故。
又文言若福德聚有實如來即不說者，
有實福德聚是有漏故，是其顛倒，故不說也。
福德聚福德聚者，無漏福德聚為智慧根本，故即為福德聚。
orig::  ^248b13

「須菩提！於意云何？
佛可以具足色身見不？」
須菩提言：「不也。世尊！
如來不應以色身見。
何以故？如來說具足色身即非具足色身，是故如來說名具足色身。」
佛言須菩提：「於意云何？
如來可以具足諸相見不？」
須菩提言：「不也。世尊！
如來不應以具足諸相見。
何以故？如來說諸相具足即非具足，是故如來說名諸相具足。」
佛言：「須菩提！於意云何？
汝謂如來作是念：『我當有所說法耶？』
須菩提！莫作是念。
何以故？若人言『如來有所說法』，即為謗佛，不能解我所說故。
何以故？須菩提！如來說法說法者，無法可說，是名說法。」
commentary::  ^248b24

就第三、行德離相文中，大分有三：初有四句，
約色身辨離相，有六句可知；二佛告須菩提下，
有四句，約意業功德辨離相；三佛言須菩提於意云何下，
約口業說法辨離相，於中有七句。
文言說諸相具足即非具足者，色身具足非法身具足。
色身及相身不離於法身，故文言說名諸相具足。
又文言說法說法有二種：一者所說法、
二者所有義，故言說法說法。
又文言無法可說是名說法者，說法不離於法界，
說法無自相，故言無說為說法也。
orig::  ^248c5

爾時，慧命須菩提白佛言：「世尊！
頗有眾生於未來世聞說是法生信心不？」
佛言：「須菩提！彼非眾生非不眾生。
何以故？須菩提！眾生眾生者，如來說非眾生是名眾生。」
commentary::  ^248c16

就第四、顯法殊勝文中，大分有四可知。
又言非眾生非不眾生者，若有信此經，
彼人即非眾生，非不聖體故也；非不眾生者，以有聖體故。
彼人非凡夫眾生，非不是聖體眾生。
又言眾生眾生者如來說非眾生，是名眾生故。
如來說非眾生者，非凡夫眾生也。 ^248c19

就大段第二、釋餘行疑中有二：初釋餘疑；
二須菩提於意云何汝謂如來下，會相入實。
就初文中，大分有二：初正釋餘疑；二三千大千世界下，校量顯勝。
orig::  ^248c25

佛言：「須菩提！於意云何？
如來得阿耨多羅三藐三菩提耶？」
須菩提言：「不也。世尊！
世尊！無有少法如來得阿耨多羅三藐三菩提。」
佛言：「如是如是。須菩提！
我於阿耨多羅三藐三菩提乃至無有少法可得，是名阿耨多羅三藐三菩提。
復次，須菩提！是法平等無有高下，是名阿耨多羅三藐三菩提。
以無眾生無人無壽者得平等阿耨多羅三藐三菩提，一切善法得阿耨多羅三藐三菩提。
須菩提！所言善法善法者，如來說非善法，是名善法。」
commentary::  ^248c29

初文有五：初審定可不；二須菩提下，答顯成正義，
有二句；三佛言下，如來述成正義；四復次須菩提下，
顯正義相，有三文即為三義也；五須菩提所言善法者下，揀非顯是。
此義云何？以法界不增減是法平等，故無證得菩提者。
文言善法善法者，初善法者是有漏善法，
非無漏淨善法；後善法者，是無漏善法，
非有漏善法，故名善法也。
orig::  ^249a9

「須菩提！三千大千世界中所有諸須彌山王，
如是等七寶聚，有人持用布施；若人以此般若波羅蜜經乃至四句偈等，
受持讀誦為他人說，於前福德百分不及一、
千分不及一、百千萬分不及一、歌羅分不及一、
數分不及一、優波尼沙陀分不及一，乃至算數譬喻所不能及。」
commentary::  ^249a17

就第二、校量文中，大分有三。
所以教興者，疑者云：若一切善法得菩提，
即所說法不能得成佛，以無記法故。
為斷此疑，故今教興。
雖所說法是無記，而能成佛，以遠離所說法不能得佛故。
又此無記語，同小乘說；今此大乘是善，非無記。
汎言校量勝者，有四種：一數勝、二力勝、
三不相似勝、四因勝也。
數勝者，如文百千分不及一等也；力勝者，
如經歌羅分不及也；不相似勝者，此福德中數不似也；
因勝者，因果不相似，如經乃至優波尼沙陀分不及一也。 ^249a22

就大段第二、會相入實門中，大分有四：
初會三相以從實；二須菩提若善男子善女人下，
校量其德；三須菩提若有人下，顯行體深；
四須菩提若善男子善女人下，顯行德分量。
所以有此教興者，疑者云：謂行觀外解相，不入行理故也。
就初、會三相中，大分有三：一約度眾生相會從行理；
二須菩提於意云何可以相成就下，約其身相會從行體；
三須菩提於意云何如來下，約因成果相會從行理。
orig::  ^249b3

「須菩提！於意云何？
汝謂如來作是念：『我度眾生』耶？
須菩提！莫作是念。
何以故？實無有眾生如來度者。」
佛言：「須菩提！若有實眾生如來度者，如來則有我人眾生壽者相。
須菩提！如來說有我者則非有我，而毛道凡夫生者以為有我。
須菩提！毛道凡夫生者，如來說名非生，是故言毛道凡夫生。」
commentary::  ^249b13

就初文中，大分有五：初有四句，顯成實義；
二佛言須菩提下，反以顯過；三須菩提如來說下，
會其聖意；四而毛道下，明妄不識真；五須菩提毛道下，明會述從正。
故《論》偈云「平等真法界，佛不度眾生，以名共彼陰，不離於法界。」
假名與法界無差別故，如來不度一眾生；
若度眾生者，即是五陰中取相故。
文言說非生者，不生聖法，故言非生也。 ^249b19

就大段第二、會身相文中，大分有二：初長行總顯；
第二爾時世尊下，說偈別明。
orig::  ^249b26

「須菩提！於意云何？
可以相成就得見如來不？」
須菩提言：「如我解如來所說義，不以相成就得見如來。」
佛言：「如是如是。須菩提！
不以相成就得見如來。」
佛言：「須菩提！若以相成就觀如來者，轉輪聖王應是如來，是故非以相成就得見如來。」
commentary::  ^249b29

初文有五：初審定可不；二須菩提下，答顯實義；
三佛言如是下，述成正義；四佛言須菩提下，
反成顯過；五是故非以相下，順結也。
orig::  ^249c5

爾時世尊而說偈言：「若以色見我、以音聲求我，
是人行邪道，不能見如來。」
commentary::  ^249c8

彼如來妙體即法身諸佛，法體不可見、彼識不能知。 ^249c9

偈文有四：初半行，舉過體；次半行，顯過義；
次半行，舉法體；次半行，顯法德義。
言彼識不能知者，彼凡夫識也。
orig::  ^249c10

「須菩提！於意云何？
如來可以相成就得阿耨多羅三藐三菩提耶？
須菩提！莫作是念：『如來以相成就得阿耨多羅三藐三菩提。』
須菩提！汝若作是念：『菩薩發阿耨多羅三藐三菩提心者，說諸法斷滅相。』
須菩提！莫作是念：『菩薩發阿耨多羅三藐三菩提心，說諸法斷滅相。』
何以故？菩薩摩訶薩發阿耨多羅三藐三菩提心者，於法不說斷滅相故。」
commentary::  ^249c14

就第三、會因成果相，文中有五：初審定可不；
二須菩提莫作是念下，抑見菩提成熟之相；
三須菩提汝若作是念已下，成其能感發心過相；
四須菩提莫作是念下，呵其謂情；五何以故已下，問答顯德。
外人疑云：若菩提心不感於果，即謂不依福德得真菩提。
為去此疑，故《經》云：菩薩發菩提心者，於法不說斷滅相，以能成就智慧莊嚴功德莊嚴故。
orig::  ^249c21

「須菩提！若善男子善女人，以滿恒河沙等世界七寶持用布施；
若有菩薩知一切法無我，得無生法忍。
此功德勝前所得福德。
須菩提！以諸菩薩不取福德故。」
須菩提白佛言：「世尊！
菩薩不取福德？」佛言：「須菩提！
菩薩受福德、不取福德，是故菩薩取福德。」
commentary::  ^250a1

就第二、校量其德內，大分有五：初舉能校量法；
二若有菩薩已下，對校量顯勝；三須菩提下，
顯離取德；四須菩提白佛言下，述成前義；
五佛言須菩提下，顯法同異結成正義。
文言得無生法忍者，有二種無我，不生二種無我相，
是故文云受而不取者，彼福德得有漏果報，
故彼福德可呵；此福德無有漏報，是故此福德受而不取。
orig::  ^250a6

「須菩提！若有人言：『如來若去若來若住若坐若臥』，是人不解我所說義。
何以故？如來者，無所至去無所從來，故名如來。」
commentary::  ^250a14

就第三、顯行體深，文有三可知。
初應報化身有用，彼法身諸佛不來不去，
故凡夫不解；二何以故，責；第三顯法身相常如是住不變不異，
故是深也。故《論》偈云「去來化身佛，如來常不動，
於是法界處，非一亦不異。」
orig::  ^250a16

「須菩提！若善男子善女人，以三千大千世界微塵，復以爾許微塵世界碎為微塵阿僧祇。
須菩提！於意云何？
是微塵眾寧為多不？」
須菩提言：「彼微塵眾甚多。
世尊！何以故？若是微塵眾實有者，佛則不說是微塵眾。
何以故？佛說微塵眾，則非微塵眾，是故佛說微塵眾。
世尊！如來所說三千大千世界，則非世界，是故佛說三千大千世界。
何以故？若世界實有者，則是一合相。
如來說一合相則非一合相，是故佛說一合相。」
佛言：「須菩提！一合相者則是不可說，但凡夫之人貪著其事。
何以故？須菩提！若人如是言：『佛說我見人見眾生見壽者見。』
須菩提！於意云何？
是人所說為正語不？」
須菩提言：「不也。世尊！
何以故？世尊！如來說我見人見眾生見壽者見，
即非我見人見眾生見壽者見，是名我見人見眾生見壽者見。」
commentary::  ^250a22

就第四、顯行德分量，文中有五：初有四句，
舉碎微塵末之數顯染盡淨，於法界中無一住相故。
微塵眾者，示現非一喻故。
二何以故，問答釋教興意。
三復何以已下，明聖教所趣，於中展轉有五句可知。
四佛言須菩提下，顯其正義。
五但凡夫之人下，會其聖意，於中有八句相生可知。
文言若世界及一合相實有者，如來即不說。
何以故？凡夫應是、聖人應非故，餘者準之。
文言一合相者，如分別見一實相也。
若欲識其文意，先對文言約凡聖二位開其二相：
一約眾生，見一合相即是一合相即非一合相；
二約聖者，說一合相即非一合相是名一合相。
依此二門取解即易。
其義云何？眾生見一合相者，由依似作實塵解，
即不見似塵藉於眾緣，及作時不住，故不成合相，
迷見實塵，唯見一有故。
是一合相者，由見實塵定有性，故是合也；
即非一合相者，由見塵實即無實理，與無不異，故即非合故。
佛說一合相者，佛知似塵假合而成，非有似有，故說合相。
即非一合相者，此有二義非一合相：第一非彼凡夫所謂實塵一合相；
第二由彼諸緣作時不住不作故，故非似合也。
是名一合相者，由彼諸緣似合成塵，故非是無，名一合相也。
今聖意說一合相，顯凡分別是其失明。
聖人所見一合相者，是離分別順其正理，故有此二言趣入方便。
其義云何？有二種方便：一由似作故離無分別，
以見似有不得是無，若見是無即是分別；
由似不作故離有分別，以見似無不得是有，若見是有即是分別。
二由似作故離無分別，以見似有不得是無，
若見是無即是分別；由似作故離有分別，
今見似有非是實有，若見實有即是分別。
由似不作故，離有分別，以見似無，不是實有，
若見實有即是分別；由似不作故離無分別，
以見似無不是實無，若見實無即是分別。
此可思。何以故？由此中義與後八喻有不同故。 ^250b8

就大段第三、結文，有五：初正結前分；二何以故，
責；三答顯正義；四須菩提若有菩薩下，
校其德；五云何為人演說下，福德利他明行勝用。
orig::  ^250c14

「須菩提！菩薩發阿耨多羅三藐三菩提心者，
於一切法應如是知、如是見、如是信、如是不住法相。
何以故？須菩提！所言法相法相者，如來說即非法相，是名法相。
須菩提！若有菩薩摩訶薩以滿無量阿僧祇世界七寶持用布施；
若有善男子善女人發菩薩心者，於此般若波羅蜜經乃至四句偈等，
受持讀誦為他人說，其福勝彼無量阿僧祇。」
commentary::  ^250c18

前文云如是知者，如是知法不生故，即結前行發心；
如是見者，即見實相，即結前行中如是住；
如是信者，信行可成，即結前行中如是修行；
如是不住法相者，即離分別故，即結前行中降伏其心也。
orig::  ^250c25

「云何為人演說，而不名說，是名為說。」
爾時，世尊而說偈言：「一切有為法，如星翳燈幻，
露泡夢電雲，應作如是觀。」
commentary::  ^251a1

就第五、利他說法勝用，文中有二：初長行，
總說生起；二偈頌，釋成。
就偈文中有三段經：初一句，舉其法；次有二句，
九義顯其觀相；三有一句，結以觀成。
言九義者：一星映不見，喻能見心法有而不見。
二翳者，見毛輪等色，有為法亦爾，以顛倒見故。
三燈者，識亦如是，依止貪愛法住故。
四幻者，所依住處亦如是，以器世間種種差別無一體實故。
五露者，身亦如是，以少時住故。
六泡者，所愛事亦如是，以受想行三法不定故。
七夢者，過去法亦如是，以唯有念故。
八電者，現在法亦如是，剎那不住故。
九雲者，未來法亦如是，以於種子時，阿梨耶識與一切法為種子根本，
無先因相故如雲。
餘文可知。異現如星，無實如翳，速滅剎那若燈。
緣成比幻，無常喻露，體空況泡，見實如夢，
有用象電，無本並雲，二法中皆有九義不成實耳。
orig::  ^251a3

佛說是經已，長老須菩提，及諸比丘、比丘尼、
優婆塞、優婆夷，菩薩摩訶薩，一切世間天、
人、阿脩羅、乾闥婆等，聞佛所說皆大歡喜，信受奉行。
commentary::  ^251a20

就第三、流通，文有二：初舉十眾為受益者；
第二聞佛所說下，正明益相耳。
佛說金剛般若波羅蜜經略疏卷下
w::  ^251a23

石埭除子靜施洋銀四十圓敬刻此經，連圈計字二萬零一百九十一箇。 ^251a26

光緒二十六年夏五月金陵刻經處識
 ^251a28
