
jing:: 妙法聖念處經卷第四
translator:: 大宋西天中印度摩伽陀國那爛陀寺三藏傳教大師賜紫沙門臣法天奉　詔譯
爾時世尊，四眾圍繞，樂聞深法，瞻仰踊躍。
時，諸苾芻白世尊言：「若復有人愛樂諸天，
受勝妙樂，不墮三塗，修何因行，獲此勝報？
願佛演說，利益未來。」 ^428b7

爾時，世尊告諸苾芻：「若復有人恒修布施、
持戒、靜慮，作意堅固，修習增長，遠離繫縛、
染欲諸纏，不起過非，令智增明，廣修眾善。
命終之後，諸天化生，自在無礙，形相具足，富樂無比。
多諸眷屬、善友、知識，互相和順，謙敬離慢，愛樂深法。
恒值聖賢說法勸導，遠離三毒，諸不善業。
恒樂正法，內心寂靜，離於睡眠，覺悟虛妄。
趣求勝法，了達深信。
猶如眾星處於虛空，種種光彩，嚴麗殊妙。
若諸天身、宮殿、樓閣亦復如是，眾妙珍寶種種莊嚴，
光明照耀，圓滿色相具足無比，言不能盡。」 ^428b11

爾時，世尊乃說頌曰：
　　「世及出世間，一切由心造，
　　猶如工畫師，巧善皆成就。
　　沈溺於三有，出離亦由心，
　　如蠶自纏縛，迷執諸境界。」 ^428b22

爾時，世尊說此偈已，告諸苾芻：「一切有情，
輪轉三有，迷染境界，散亂纏縛。
於諸正道，而非覺悟。
法及非法，真實、虛妄，勝慧、邪執，亦皆不了。
於阿素囉眷屬妓樂，眾多圍繞，愛樂嬉戲，
迷亂耽染，恣縱淫逸，恒不棄捨。 ^428b27

「比丘應知，觀察於彼，勿生迷執，應修施戒守護清淨，
能得諸天宮殿、五欲、父母、親友、珍寶、財物，
皆悉具足；及諸庫藏，受用無盡，眾所愛樂。 ^428c3

「比丘當知，有智之人，能護淨戒，能趣善道，
及能稱讚最勝無比寂靜安樂，能離沈溺，
所獲根形，勝妙具足，光明照耀，稱歎無盡。
護戒最勝，水、火、強賊不能侵毀；護戒最勝，
能離卑賤，趣向圓寂；護戒最勝，福德增長，
恭敬尊重；護戒最勝，美名流布，聞皆歡喜；
護戒最勝，貪忿遠離，煩惱輕微；護戒最勝，
圓寂速證；護戒最勝，恒處人天；護戒最勝，
成就三昧；護戒最勝，能息諸障；護戒最勝，
身心安樂；護戒最勝，堅固福德；護戒最勝，
傍生遠離；護戒最勝，裸形棄捨；護戒最勝，
園苑自在；護戒最勝，眷屬圓滿；護戒最勝，
潔淨三業；護戒最勝，諸天適悅；護戒最勝，
所願皆成；護戒最勝，恒值善友；護戒最勝，
遠離飢饉及諸怖畏；護戒最勝，三災、八難皆悉遠離；
護戒最勝，譬如利器能斷不善；護戒最勝，寬廣自在離諸繫縛。
比丘應知，護戒清淨，獲如是等無量功德。」 ^428c7

佛告比丘：「若復有人護戒清淨，諸天化生，
恒處摩尼宮殿樓閣，園林浴池，愛樂遊戲，
極妙境界，觀察無窮，自在無礙。」 ^428c26

爾時，世尊乃說頌曰：
　　「六根緣諸境，惑業從此生，
　　沈淪三惡道，相續無間斷；
　　猶如於野火，能滅諸柴薪，
　　根識緣於境，善滅亦如是。」 ^428c29

爾時，世尊說此偈已，告諸比丘：「若復有人毀犯淨戒，
趣求人天安樂勝報，終不能得；所有宮殿、
珍寶、眷屬亦皆離散。 ^429a5

「比丘應知，若有智者護戒清淨，捨離三塗，
恒處諸天，七寶階道，遊戲往來，自在快樂；
珍寶無量，見者歡喜，最勝園林，歡娛自在；
身光照耀，猶如燈燭，經行宮殿，種種殊妙勝報難窮，不可稱歎。」 ^429a8

爾時，世尊告諸比丘：「殷勤護戒，潔淨澡浴，於一切處寬廣無礙。
天鬘、瓔珞恒自莊嚴，天諸音樂相續不絕，受諸快樂於一切時。
上妙之境思念即至，園苑種種花果茂盛。
又於一切若人、若天，恭敬供養，清淨奉事。 ^429a13

「是故，比丘！守護淨戒，悲愍三惡，受苦有情濟拔出離。
若復有人恒行惠施於諸有情困苦飢貧；
復離殺生，廣修眾善，獲報天上。
遠離邪欲，恒起正信，愛樂圓寂。
不貪世間，所有利名及諸酒、色、虛幻不實，皆悉遠離。
於諸有情，捨離毀犯及業煩惱。」 ^429a18

爾時，世尊乃說頌曰：
　　「果從業或有，如樹依根生，
　　或業互為緣，相續無窮盡。
　　善惡因心造，如影不離身，
　　蜜毒互相和，衰損亦如是。」 ^429a24

爾時，世尊說此偈已，告諸比丘：「若復有人諸天福盡，
衰相現前，所有眷屬，皆悉捨離。
如燈將滅，光明必暗，諸天亦爾。
當於此時，福命欲盡，眾苦所逼，憂惱纏縛恐怖無量，
身心逼迫，起諸煩惱。
由此非久，必當命終，隨於宿業，墮於三塗；
或處人中輪轉不息，猶如枷鎖繫縛有情，
沈溺諸有，不得解脫。
迷惑正信，遠離寂靜，親近惡友及結宿冤。 ^429a29

「比丘應知，如是三界輪轉諸趣，皆由惑業不能伏除，亦非省悟。
由此業惑，隨逐有情焚燒不息，猶如柴薪被火焚燒焰猛增盛，
此三毒火能燒眾善，亦復如是。 ^429b8

「比丘應知，此貪、瞋、癡，猶如大河漂溺有情令不出離。
又此貪等，猶如羂索繫縛眾生，不得解脫；
又此貪等，亦如塵垢染污有情，不得清淨。
是故智者應當除斷。
若復有人護佛淨戒及行惠施，捨離諂誑，
伏除貪癡，漸令輕微，了達諸法不起執著。 ^429b12

「比丘當知，若復有人貪等諸惑，苦種若現，
不能伏除，而不出離三有諸苦，譬如渴人飲於鹽水，渴無由免。 ^429b18

「比丘應知，觀察無上解脫快樂，趣向圓寂。
修習靜慮，滅除諸染，勿著繫縛，墮落泥梨，恒受眾苦違背正道。
天、阿素囉悉皆捨離，諸龍瞋怒，非時風雨，
四時不順，穀米不熟，人民飢饉。
所有快樂皆悉遠離，可愛宮殿及諸園林，
極妙境界，壞滅非有。
庫藏財物，皆悉隳散。
互相殘害，迷妄顛倒，而非省悟。
最上利益，曾無修習。
三乘正法，毀謗非有。
迷於三界，妄執真實以為究竟。
日月星辰，亦皆妄計。
乃至一切有情所有罪福，妄撥非有。
甘露正法，不能了達，恒生憎嫉，猶如冤毒厭棄捨離。 ^429b21

「比丘應知，愚迷有情，於諸世間苦中執樂，
不淨計淨，歸依邪道，妄執最上極惡之處，愛樂修習。
於無常等，不能了達，妄計邪法，以為最上。
愛樂決定精勤修習，義利非有，不免輪迴，苦澁恒時。
智者觀察不應迷執，了達虛妄，顯現是非，
悟省醉迷，令心不亂。」 ^429c2

時，諸大眾圍遶世尊，聞法歡喜娛樂慶快，
繫縛捨離，瞻仰如來，目不暫捨。 ^429c8

爾時，比丘乃說頌曰：
　　「譬如蘇彌盧，莊嚴四寶成，
　　七金周圍遶，八海湛然清。
　　世尊相無比，理智離言詮，
　　萬行因修滿，三身果德圓。
　　人、天瞻仰望，願說宿因緣。」 ^429c11

時，諸比丘偈讚佛已，白世尊言：「欲色諸天，
形量福德，差別有殊。
願佛演說，利益未來。」 ^429c17

爾時，世尊告諸比丘：「善哉，善哉！
應當諦聽，吾為汝說。
若復有人奉持淨戒，善護諸根令無毀犯，三業清淨。
於諸有情，悲愍饒益，勤修方便，捨離散亂，趣求靜慮。
於所修因，勝劣不等，有上、中、下，果感亦殊；
乃至外器，宮殿莊嚴，高下狀貌，隨宿因緣，皆悉有異。」 ^429c19

佛告比丘：「由護淨戒及行惠施，恒處諸天，
捨離諸垢，所有纏縛伏除不起。
於彼諸天，內身外器，愛樂趣求，不生毀謗，破壞厭離。
命終之後，決定生彼，獲報勝劣，隨因有異。 ^429c25

「比丘應知，護佛淨戒，諸天宮殿恒自快樂；
護佛淨戒，捨離諸苦解脫無染；護佛淨戒，
天鬘、瓔珞恒自莊嚴；護佛淨戒，烏鉢羅花妙香適意；
護佛淨戒，極妙境界悅暢無盡；護佛淨戒，
龍天八部恒時助祐；護佛淨戒，眾寶莊嚴，
離諸垢故；護佛淨戒，種種天花色妙開敷，
隨心自在；護佛淨戒，微妙香風悅意無盡；
護佛淨戒，房室園林慶快隨意；護佛淨戒，
獲於種種摩魯迦花、瞻波迦花、計多迦花，
出妙香氣最上無比，恒現在前；護佛淨戒，
遠離諸橫；護佛淨戒，善種增長；護佛淨戒，
犯戒之緣，皆悉遠離；護佛淨戒，圓滿忍行；
護佛淨戒，妙寶階道成就現前；護佛淨戒，
工巧種種及可愛具，悉得成就。 ^429c29

「比丘應知，護佛淨戒，於當來世獲果如是。
猶如畫師，世及出世種種形像，皆能成就；
護戒亦爾，於當來世，所有一切隨意成就。 ^430a14

「若復有人毀犯淨戒，於當來世，沈淪惡道，
受種種苦，捨離人天可愛之境。
亦如彩畫，風雨、煙塵而能破壞。
貪、瞋等垢能壞淨戒，亦能捨離世及出世可愛之果。 ^430a17

「復次，比丘！貪等諸惑，能壞有情。
所有善業亦能增長。
諸不善業，如世之火猛焰增長，能壞柴薪。 ^430a21

「比丘應知，有情根識，攀緣六塵，迷惑不了。
虛妄執著境界纏縛，起於貪、瞋；諸業隨生，
輪轉諸有，受苦無量，不能遠離。
貪欲諸毒，愚迷不了。
貪火盛猛，損壞眾善及諸可愛宮殿林池，眾妙果實悉皆散壞。
攞娑囉迦，勝妙福報，珍寶無量庫藏盈滿，娛樂自在。
父母眷屬福德最上，世所希有，快樂無礙。 ^430a24

「比丘應知，若復有人修習檀度，於當來世財物具足，離諸損壞。
檀度最勝，快樂自在；檀行最勝，福報隨形如影不捨；
檀行最勝，人天可愛，莊嚴歡喜；檀行最勝，
能離貧乏；檀行最勝，慳悋不起；檀行最勝，
能伏愚癡，出離三塗；檀行最勝，見者歡喜；
檀行最勝，諸根無缺；檀行最勝，傍生樂見；
檀行最勝，遠離愛憎；檀行最勝，邊地不生；
檀行最勝，諸天快樂；檀行最勝，離苦纏縛；
檀行最勝，超越輪迴；檀行最勝，娛樂自在；
檀行最勝，能趣三乘，究竟解脫。 ^430b1

「復次，比丘！應當觀察，輪迴諸苦，眾多逼迫，應當厭離。
審諦觀察彼非究竟，無常敗壞，如夢、如焰，
芭蕉非實；乃至色界及無色界所有境界，
虛幻不實而非究竟，應當厭離，不應封著，
妄為最勝，令心愛樂。」 ^430b12

佛告比丘：「圓寂安樂遠離諸相，體非一異，
亦非三世，彼此俱非，離諸繫縛，究竟圓滿。
汝當趣求，勿應棄捨。
自在無礙，寂靜無染，應當速證。」
妙法聖念處經卷第四
 ^430b17
