大般涅槃經集解卷第七十〔憍陳如品第廿五〕
other:: 
　釋滅無常色獲得常色　破外道論闍提首那第一　婆私咤第二　先尼第三　迦葉第四　富那第五
pin:: 
#  25 憍陳如品(七〇-七一)

## 1
憍陳如品第二十五 ^605b4

案僧亮曰：第四，流通分也。
陳如是弟子之長，先受偏悟，今得圓解，
委以流通，不亦宜乎。
法瑤曰：說經將訖，外道悟解者眾。
諸人最後受悟者，故付囑最初悟者也。
又一夫靡不有初，尠克有終；有始有卒者，其唯聖人乎。
陳如最初聞五陰無常，今最後聞常而悟也。
僧宗曰：因果佛性中道備於前矣，是以故命陳如更定因果，
說生死五陰無常、佛果常也。
寶亮曰：上已三重說竟，今此第四，次明付囑流通。
撿付囑之事，不似餘經。
既顧問阿難，并述己之德，而體為流通，故所以命篇。
先對陳如論於五眾，欲以徒眾儀軌戒律法用付囑有在也。
又以文辭章句一切經藏囑累阿難，以深理付弘廣也。
智秀曰：廣明義中第二分也。
重以說付傳法者，名付囑說也。
尋之下文，經來不盡。
何以知其然？文為證也。
本為付囑，命覓阿難。
阿難至，乃使度須跋，付囑之言遂□□。
以理而推，義在可知。
凡付二事：一者人、二者法。
人者，即是所度十外道。
緣陳如年高德尊，堪為師範，所以囑也；
由阿難弘廣，於傳化有緣，所以說種付之。
一品之中有四意：第一說常無常法；第二明外道無沙門法；
第三列外道來詣佛法；第四正破外道。
道慧記曰：陳如既居上生，又先親是外道，
出家已來為外道所伏，故命以付囑。 ^605b9

爾時世尊告憍陳如〔至〕受想行識亦復如是。 ^605c5

案僧亮曰：色即是縛者、說有為之過也。
智秀曰：第一意，略說因果常無常也。 ^605c6

憍陳如！若有人能如是知者〔至〕在大眾中作師子吼。 ^605c8

案僧亮曰：沙門、婆羅門二名，皆是寂靜之稱，
法理常定，不知則亂、知則常靜。
能知常與無常，則具二法。
若離佛法，不偏之人及悉皆無也。
智秀曰：第二意。 ^605c9

爾時外道有無量人〔至〕我若勝彼當事我。
案僧亮曰：無有靜法，終無靜人，身口之業皆是假稱，
乃因而集聚議與，諍道也。 ^605c13

爾時多有無量外道〔至〕佛告王且止我自知時。 ^605c16

案僧亮曰：外國法，欲大論義，先白國主也。
智秀曰：第三意，列外道來也。 ^605c17

爾時眾中有婆羅門〔至〕所得涅槃亦應無常。 ^605c19

案僧亮曰：外道說涅槃法異，謂不從因生，所以難佛。
若從因生，不應常也。
僧宗曰：難意以因無常故，果不得獨常也。
寶亮曰：此十邪師，蓋接化有緣，現迹歸降，以示大理源也。
凡與外道論議往復之法，不得欵懷，要先於事中却令其心濡然，
後言理也。此一外道，計二十五諦。
言性常者，是已所計世性也。
此下正破外道也。 ^605c20

瞿曇！又說從因故生〔至〕得解。
脫者云何言常。 ^605c28

案僧亮曰：以二道類之。
第二難。 ^605c29

瞿曇亦說色從緣生〔至〕是常是一遍一切處。 ^606a1

案僧亮曰：涅槃是陰，是無常法。
離陰是審，不從因生，無因生涅槃。
第三難。 ^606a2

瞿曇亦說從因生者〔至〕涅槃即是常樂我淨。 ^606a4

案僧亮曰：通難四義。
第四難也。 ^606a5

若瞿曇說亦常無常〔至〕佛即我身是也。
是義云何。 ^606a6

案僧亮曰：難佛名也。
謂言緣從生法，有常無常二言，非佛自說。
是佛義云何耶？第五難也。 ^606a7

佛言：婆羅門！如汝所說〔至〕法之因耶如是瞿曇。 ^606a10

案僧亮曰：謂世性，亦名冥初。
內眾生，外非眾生，因常而果無常。 ^606a11

佛言：婆羅門！云何作因瞿曇從性生大從大生慢。 ^606a13

案僧亮曰：從性生大，從大生慢者，五大慢是識也。
先說二法未是諦數，明二十四法是色非色。
《大論》色慢攝非色，互共相生，皆是無常；性則不爾。
《百論》云「從冥初生覺，說十一根義。」
次其性從此麁說，義雖不以次，大義同耳。
彼覺此慢，互其辭也。
僧宗曰：冥者，八萬劫外冥然不見，此不改，言性也。
慢即我心，只計我故，起慢於前人也。
寶亮曰：從性生大者，是覺也。
覺萬法故，言大也。
從大生慢者，即是從覺生我心也。 ^606a14

從慢生十六法所謂地水〔至〕果是常者有何等過。 ^606a24

案僧亮曰：前云大生慢，此慢之與大互生義。
次應色香，從麁說耳。
從五法生者，次第說也，色生火，聲生空，
香生地，味生水，觸生風。
或說一塵生一，或云五塵共生，一塵偏多。
五知根者，火生眼，空生耳，地生鼻，水生舌，
風生身，身覺觸，此言觸也。
或言一大生，或言五大共生，一大偏多。
次五業及意五大共，五大共生是多，少亦說意根是色法。
二十一法，色之差別，根本有三。
三是慢之差別，皆從性生者，言小隱，應說二十四法。
有何等過者，汝果無過，我果有何過耶？
答初難也。寶亮曰：生十六法者，謂從我心生五微塵，
從微塵生五大，從五大生十一作根也。
此二十五諦，皆因世性生也。 ^606a25

婆羅門！汝等法中有二因不〔至〕了因者如燈照物。 ^606b10

案僧亮曰：作果是生，不作是了。 ^606b11

佛言：是二種因因性是一〔至〕即同了不不也瞿曇。 ^606b12

案僧亮曰：生親、了疏，因相以定，親不可疏、疏不可親。
是因相不者，疏不生果，雖不能生果，故疏因之義即用了不。
不也瞿曇！因果相同與不同，生因則同，了因不同也。
寶亮曰：以此而言，不關論理，直是相折却耳。 ^606b13

佛言：我法雖從無常〔至〕乃至意法亦復如是。 ^606b18

案僧亮曰：從因生法，有常無常，所謂二也。
二語無二者，常亦有實，無常亦實，實故無二也。
曾從先舊以下，說諸佛無異語，同名無二，非謂一佛也。
雖名二語，了一語者，為說有無空。
上云有同說有、無同說無，俗諦辨相二語，真諦三相一語。
為了直說俗，俗無定相也。
云何二語了一語者，釋俗有假有、俗無假無二也，真則非有非無一也。
寶亮曰：三世諸佛亦說生因所得是無常，了因所得是常。 ^606b19

婆羅門言：瞿曇善能分別〔至〕佛言善哉已解。 ^606b28

案僧亮曰：如是語義者，因二果一之義，
我今未解者解，未解所譬。
說四真諦訖亦二亦一，說諸法因果，因果則無定性，
著相則二，三相一也。
寶亮曰：心既欵伏，還請佛說法。
佛直說四諦亦二亦一已，即領解云：凡夫見有，
彼此苦之，則故言二；聖人觀苦即空，無彼此異。
知一不一，心會平等。 ^606b29

婆羅門言：世尊！我今聞法〔至〕即於坐處得阿羅漢果。 ^606c7

案僧亮曰：既云理無偏悟，今既常無常雙解，
應成菩薩，何故猶言得羅漢道？
夫座席未嘗無小乘小德小智，聖教有始終接下愚之要，
故假示小道，使物心稍開。
所以十師皆悟近悟也。 ^606c8

復有梵志姓婆私吒〔至〕無煩惱為涅槃耶如是梵志。 ^606c13

案僧亮曰：涅槃名滅。
滅有二種，謂性滅、相續滅。
性是滅無，故言如是也。
寶亮曰：亦無所執，直捉常無常以問佛耳。 ^606c14

婆私吒言：瞿曇！世間四種〔至〕云何言有常樂我淨。 ^606c17

案僧亮曰：除煩惱之無，同於已滅之無。
已滅非常，何得獨稱常耶？ ^606c18

佛言：善男子！如是涅槃〔至〕是故名為異相互無。 ^606c20

案僧亮曰：涅槃之中畢竟不滅，亦非滅無也。
寶亮曰：非三種之無，乃至有分同互無。
涅槃若有，豈無常耶？ ^606c21

婆私吒言：瞿曇！若以異無〔至〕說言涅槃常樂我淨。 ^606c24

案僧亮曰：難意謂若以無煩惱為無，而涅槃非無。
牛形馬為異，無牛亦無三，無皆無常也。 ^606c25

佛言：善男子！如汝所說〔至〕是故得稱常樂我淨。 ^606c28

案僧亮曰：牛馬互無，則無性無常，不對治無常，不得稱常。
涅槃對病為譬也。 ^606c29

婆私吒言：世尊！如來為我〔至〕復當勝彼瞿曇沙門。 ^607a2

案僧亮曰：云何無常者，未識無常之法，
不知對治之義，所以請解也。 ^607a3

爾時眾中復有梵志〔至〕亦如是問佛皆默然。 ^607a5

案僧亮曰：假名無定執之問者，常置答也。
寶亮曰：欲令其先立義故，所以默然也。 ^607a6

先尼言：瞿曇！若一切眾生〔至〕瞿曇何故默然不答。 ^607a8

案僧亮曰：立義謂定有，不宜答也。
是一是遍是作者，以三義證有也。
作者是立義之本意，遍之與一證常耳。
何者？不遍則有分，不一則有數。
物有分數，是無常也。 ^607a9

佛言：先尼！汝說是我〔至〕一切智人亦如是說。 ^607a13

案僧亮曰：智同則說有，明說無則非智也。 ^607a14

佛言：善男子！若我周遍〔至〕修諸善法為受天身。 ^607a15

案僧亮曰：生死因果，心作心受。
眾生皆有五道之業，一心不並起，不一時受。
汝謂我作我受，我遍五道，應一時受報也。
寶亮曰：若五道有報，何為修善以滅惡耶？ ^607a16

先尼言：瞿曇！我法中我〔至〕修諸善法生於天上。 ^607a20

案僧亮曰：後云未得道時，是作得道，則常身二故說我二耳，
我不二也。 ^607a21

佛言：善男子！如汝所說〔至〕若作身無云何言遍。 ^607a23

案僧亮曰：遍者，遍三世也。
若先無常後常者，作身則有身，我滅則身無也。 ^607a24

瞿曇！我所立我亦在作中〔至〕是故我我亦遍亦常。 ^607a26

案僧亮曰：謂在作不失遍、在滅不失常，
以舍譬身，以舍主譬我。
舍燒主出，主常舍無常。
何咎？寶亮曰：以世喭為證，世人亦言燒舍，不言燒主也。 ^607a27

佛言：善男子！如汝說我〔至〕是則違背世出世法。 ^607b2

案僧亮曰：世間虛空是遍，常無常、色非色皆有空也。
若使此我，則應遍常無常色非色。
云何以人舍不遍為譬耶？ ^607b3

先尼言：我亦不說一切眾生〔至〕乃說一人各有一我。 ^607b6

案僧亮曰：外道計我有二種，一謂共、一謂遍。
而先尼不計共而言遍也，以終始不變為一耳。
寶亮曰：救義意謂各有一我，不傷遍也。 ^607b7

佛言：善男子！若言一人〔至〕若不遍者是則無常。 ^607b11

案僧亮曰：若各有自在之主，見聞應同。
如令遍者，草樹亦應見聞也。 ^607b12

先尼言：瞿曇！一切眾生〔至〕佛得聞時天得應聞。 ^607b14

案僧亮曰：救義云我遇法則善，遇非法則惡，不得等也。 ^607b15

佛言，善男子！法與非法〔至〕何以故業平等故。 ^607b17

案寶亮曰：將欲為難，先定其法是業非業耶？
答云：是業所作。言若是業作，即是同法，云何言異耶？ ^607b18

先尼言：瞿曇！譬如一室〔至〕其明無差喻眾生我。 ^607b21

案僧亮曰：救義云百燈同室，明遍而炷不遍。
不可以明遍，責炷亦應遍也。
百人百我，我雖遍，而法非法不遍。 ^607b22

佛言：善男子！汝說燈明〔至〕何得復以炷明為喻。 ^607b25

案僧亮曰：炷是明，離炷無明。
汝所言法及非法則不如是，云何以一譬異耶？ ^607b26

善男子！汝意若謂炷之與明〔至〕法非法我三事即一。 ^607b28

案僧亮曰：上受異炷之明，今說明不異炷，
於汝非譬，於我是譬。
何者？炷是假名，以色觸為體，色即是明，明不異炷。
我是假名，以二法為體，我不異二法也。
寶亮曰：以即事為難。
若謂炷明不相關者，現見炷大明盛，離炷無明也。 ^607b29

先尼言：瞿曇！汝引燈喻〔至〕於我則吉於汝不吉。 ^607c6

案僧亮曰：外道謂法有定性，吉則定吉，不吉則一切不吉也。
佛破之云：我無定執，教汝離執也。 ^607c7

先尼言：瞿曇！汝先責我〔至〕以是推之真是不平等。 ^607c10

案僧亮曰：反難云若佛以執為非、不報為是，即不平。 ^607c11

佛言：善男子！如我不平〔至〕同諸聖人得平等故。 ^607c13

案僧亮曰：生死以執著為累，我以無報為是，汝以無執為非。
今破汝非，即是兩吉，豈不平乎？ ^607c14

先尼言：瞿曇！我常是平〔至〕云何言我是不平耶。 ^607c17

案僧亮曰：以己所計遍為平等。 ^607c18

善男子！汝亦說言當受地獄〔至〕何因緣故說我作耶。 ^607c19

案僧亮曰：我以自在為義，云何造惡不作善耶？ ^607c20

善男子！眾生苦樂實從因緣〔至〕乃至身根亦復如是。 ^607c22

案僧亮曰：作從我，而作者我即無常也。 ^607c23

汝意若謂我雖能見〔至〕汝立我見亦復如是。 ^607c25

案僧亮曰：火因花燒，非花燒也。
識因眼見，非眼見也。 ^607c26

先尼言：瞿曇！如人執鎌〔至〕一切煩惱亦應如是。 ^607c28

案僧亮曰：鎌人各異，能有所作。
離眼無我，現事可驗。 ^607c29

先尼言：瞿曇！我有二種〔至〕既滅壞已終不更生。 ^608a2

案僧亮曰：又立苦樂之我作我。
若無知時作煩惱受苦也，知時則修道斷結也。 ^608a3

佛言：善男子！所言知者〔至〕一切畜生何故不得。 ^608a5

案僧亮曰：我則本來清淨，不為苦縛，不應為樂而修諸善而求解脫。
若謂不從因緣者，畜生亦應得。 ^608a6

先尼言：瞿曇！若無我者〔至〕及有我所我作我受。 ^608a9

案僧亮曰：先尼三事證我義，可立極此也。 ^608a10

先尼言：瞿曇！說無我我所何緣復說常樂我淨。 ^608a11

案僧亮曰：及諮所疑也。 ^608a12

佛言：善男子！我亦不說〔至〕我今宣說常樂我淨。 ^608a13

案僧亮曰：先尼心樂四法，以我為常樂。
若我從倒說，內外皆無，故問云：瞿曇何緣復說常耶？
今答云：滅內外入，名之為淨，非求無常也。
汝以內外入是常，所以是倒也。 ^608a14

先尼言：世尊！唯願大慈〔至〕一切煩惱先當離慢。 ^608a18

案僧亮曰：先尼慢重，先令離重，輕者自滅也。 ^608a19

先尼言：世尊！如是如是〔至〕清淨梵行證阿羅漢果。 ^608a21

案僧亮曰：雖離諸見，於諸陰中愛心未盡，起眾生想。
今觀諸陰無自性、無他性，法心滅故，眾生想滅。 ^608a22

外道眾中復有梵志〔至〕瞿曇何故默然不答。 ^608a25

案寶亮曰：迦葉計身則異命、命則異身。
身雖無常，其命是常。
命是常故，中間所以不斷也。 ^608a26

善男子！我說身命皆從因緣〔至〕一向而說身異命異。 ^608a29

案僧亮曰：一切皆從緣生，是無常法。
所以言即是者，不離身有命、不離命有身也。
身異命異者，身當法體，命談始終如此。 ^608b1

梵志言：世尊！唯願為我〔至〕經五日已得阿羅漢果。 ^608b4

案僧亮曰：聞法反迷，悟道證也。 ^608b5

外道眾中復有梵志名曰富那〔至〕非如去非不如去。 ^608b6

案寶亮曰：富那計六十二見。
就五陰上計一陰作四句，四五凡二十也。
如去不如去亦如此，應三法成六十。
此妄計，皆以斷常為本，所以成六十二見。 ^608b7

佛言：富那！我不說世間虛實〔至〕不得說有東西南北。 ^608b11

案寶亮曰：若虛懷於萬法，則明識四諦，離生死繫縛。 ^608b12

富那言：請說一喻唯願聽採〔至〕漏盡證得阿羅漢果。 ^608b14

案寶亮曰：便開悟也。
大村譬四諦，娑羅林喻二十五有生死。
夫生死是理外之法，故況之外也。
中有一樹，喻佛昔凡夫時也。
先林而生者，喻昔二十五有眾生，後修十地無漏法也。
足一百年者，謂十地行也。
是時林主灌之以水者，過去諸佛為己外緣，
進生己善，或授之別記也。
其樹陳朽下，譬佛斷煩惱障盡也。
唯貞實在者，虛偽生死五陰既盡，唯餘神明妙本，無為法性真實法在也。
外道設譬，領悟如此，況復學者而不仰信者耶？
大般涅槃經集解卷第七十
 ^608b15
