菩薩行五十緣身經
translator:: 西晉月氏三藏竺法護譯
jing:: 
佛在羅閱祇耆闍崛山中，時與比丘僧千二百五十人、
比丘尼、優婆塞、優婆夷、諸天龍鬼神無央數，
十方諸來菩薩十萬人，皆自然師子七寶蓮華上坐。 ^773a16

十方諸菩薩見佛端正無比，身有三十二相、八十種好。
座中有一菩薩，名若那尸利，語文殊師利菩薩言：「仁者！
知深經，能自知佛何因緣莊嚴其身，得功德如是乎？」
十方諸菩薩聞是言，莫不歡喜。 ^773a19

文殊師利即起，前長跪白佛言：「座中諸菩薩中，
有已得阿惟越致者，中有未得阿惟越致者，
皆見佛身有三十二相、八十種好，莊嚴其身端正無比。
何因緣得是乎？願佛為諸菩薩說前世所作功德，諸菩薩聞之當益增功德。」 ^773a24

佛言：「善哉，善哉！文殊師利！
發意問乃爾乎！」
佛言：「聽我說前世作功德。 ^773a29

「菩薩世世所重愛珍奇好物持施與人，
常持好眼善意施與，用是故，佛悉得智慧知諸經法。 ^773b2

「菩薩世世持婇女、珍寶、莊飾，持善意以施與人，
用是故，得佛聲萬種聲出。 ^773b5

「菩薩世世常以好願善意視世間人，用是故，
人民見佛視無厭極，譬如月十五日盛滿姝好，視之無有厭。 ^773b7

「菩薩世世為人說經法，不從有所希望，
趣使得安隱而已，用是故，佛說經時，人聞無有厭飽者。 ^773b10

「菩薩世世不說人惡，有惡者亦不為他人說，
用是故，塵垢不著佛身。 ^773b13

「菩薩世世常受毀辱，雖有筋力皆悉忍之，
用是故，佛行，地高者為下、卑者為高。 ^773b15

「菩薩世世見人窮厄給足與之，見人破壞，
安隱令在職，用是故，佛行道時，地為現威神如喜狀。 ^773b17

「菩薩世世不作弓弩刀兵使人相害，用是故，
佛行時，荊棘、瓦石、丘墟皆自辟除。 ^773b20

「菩薩世世從師所聞法不敢犯缺，用是故，佛所行事悉具足如是。 ^773b22

「菩薩世世憙然燈於佛寺及師、父母前，
人有狐疑輒用解之，用是故，佛身光明焰出，
殊好無有比，威神巍巍迺如是。 ^773b24

「菩薩世世若見奴婢說經，不呵止令斷，
身復聽之，用是故，佛說經無有躓誤。 ^773b27

「菩薩世世不持惡目視人，設有瞋恚稍稍忍之，
用是故，佛眼不大不小引長好，人有見佛無不歡喜者。 ^773b28

「菩薩世世見他人端正婦女，不持婬意向之，
用是故，佛身顏色姝好無比，人有見者莫不歡喜。 ^773c2

「菩薩世世隨時熟果及好香華，持上佛、
比丘僧、師、父母，用是故，果樹、華見佛無不曲傾向佛。 ^773c5

「菩薩世世見丘墟惡道正令平正，見無橋梁為作橋梁，
不以錢財故恐迫人，用是故，佛所入卑門為大。 ^773c8

「菩薩世世見閑空無井、樹之處，為種樹作井，
及諸飲食令人得食，用是故，佛所行處，
地為出泉，水出於八味。 ^773c11

「菩薩世世見人行步出入不說其惡，用是故，佛身悉姝好無瑕穢。 ^773c14

「菩薩世世持雜香塗佛身，持善意施佛及上塔，
用是故，諸天人作香風之香持供養佛。 ^773c16

「菩薩世世持雜香水與佛及諸菩薩澡面，
及楊枝梳齒，用是故，佛面口中皆香，譬若發藏之緘。 ^773c18

「菩薩世世見人有瞋恚意向菩薩，常以善意待之，
用是故，佛行道時足下有蟲蟻，無不得安隱者，佛威神巍巍迺如是。 ^773c21

「菩薩世世所有國土及好香花、衣被持施與佛，
用是故，有人散花著佛上便成花蓋。 ^773c24

「菩薩世世不壞人宅舍、常喜作舍，用是故，
佛鞈金剛之力四方如山，無能害佛身者。 ^773c26

「菩薩世世見人有飢渴者，先飯食之，却為說經，
用是故，佛所止前皆有香花流水。 ^773c28

「菩薩世世人從有所求索，有者即與無所愛惜，
用是故，佛說經時人聞之無有唐苦者，
皆有所益，用是故，佛降伏諸魔。 ^774a1

「菩薩世世持好音樂樂於佛及塔，用是故，
佛為諸弟子說經，滿一佛界中人悉遍聞之。 ^774a4

「菩薩世世作金銀雜寶樹上佛，用是故，諸天龍鬼神無有能見佛頂上者。 ^774a6

「菩薩世世作佛塔持雜香塗之，用是故，佛所行處珍寶香華為散佛上。 ^774a8

「菩薩世世見人有中毒，輒持慈心往愈，
用是故，佛所行處若人若樹中毒悉為治之。 ^774a10

「菩薩世世常隨經法不犯，心常柔軟忍辱於人，
用是故，有人狂亂來至佛所，莫不得安隱者。 ^774a12

「菩薩世世常持若干種香供養佛舍利及塗塔，
用是故，佛身無有臭處、瑕穢之惡，殃禍不能及佛身，佛威神巍巍乃如是。 ^774a15

「菩薩世世人有疑亂若為鬼神所持，輒往救之使得度脫，
用是故，佛所向處若地有蟲蟻悉為除去。 ^774a18

「菩薩世世事師、父母，若見臥睡不數驚覺，
若欲使覺，當持音樂若持好語，誦經往覺之，
用是故，佛在內默聲，諸天梵釋持音樂、香往覺之。 ^774a21

「菩薩世世為佛作精舍，好治床臥具什物，
用是故，蚊虻、蜂蛇、蚤虱之屬不敢近佛身。 ^774a25

「菩薩世世寒冬之時，為佛諸菩薩作細美之衣，
用是故，隨嵐風起在佛前，不寒不熱亦不動衣毛。 ^774a27

「菩薩世世有奇異美飯食終不獨食，若師、
父母有飯食，不減損而食之，用是故，佛捨置威神力，
雖無所食，佛亦不飢渴身亦不羸。 ^774b1

「菩薩世世不放火於山野，并除他人三毒，
用是故，佛般泥洹後，火雖盛熾不能令佛變色。 ^774b5

「菩薩世世常上師、父母及有道德人，上貴舍宅、
衣被、飲食，有從乞者給與之，用是故，諸天及鬼神、
諸長者，持世間所有珍寶什物以上佛。 ^774b7

「菩薩世世為佛治道徑，持澤香塗地，用是故，
佛行道時，諸好雜華行列散地上。 ^774b11

「菩薩世世持戒未曾有犯時，亦不教他人犯，
用是故，隨嵐風四面起，不能動佛一毛。 ^774b13

「菩薩世世為佛於佛道中施五色幔，於下請飯佛及比丘僧，
用是故，佛所行處，諸天張五色幔隨佛而行，佛威神巍巍乃如是。 ^774b15

「菩薩世世持珍寶履屣以善意與佛，用是故，
佛經行時足去地四寸不蹈地，其相文為現。 ^774b18

「菩薩世世持幢幡華蓋雜種五色，持用上佛塔，
用是故，自然生雜色幢幡蓋隨佛而行。 ^774b20

「菩薩世世為佛治道，以雜香汁用灑地，
是故，佛所行處，諸龍持雜香汁灑地。 ^774b22

「菩薩世世不曾說不淨、人所諱語，設有是語當意制不作，
用是故，諸天、龍、神、飛鳥不過佛上。 ^774b24

「菩薩世世見佛、若比丘僧來至，扶迎為佛作禮，
用是故，佛所行處，諸天、梵，釋、阿須倫、鬼神、
世間人民莫不迎佛，持頭面著佛足者。 ^774b27

「菩薩世世常護身、口、意不犯眾惡，不但用身，
故為十方天下人施，用是故，菩薩在母腹中時，
臭處污露不著身，常安隱不恐怖，亦無有嬈者。 ^774c1

「菩薩世世持善意視佛，見怨家、見父母，
心正等無有異相，用是故，佛智慧悉具足，
但為眾善無有惡，人有疑難問佛無不解者。 ^774c5

「菩薩世世持諸音樂、雜香華，供養佛及塔，
用是故，佛入城時，城中諸音樂不鼓而自鳴。 ^774c8

「菩薩世世持無梨、弊、結金銀珍寶，附憚持用上佛及塔，
諸菩薩、比丘僧及世間人，悉布施與之，常持和顏悅意與共語。
用是故，佛行分越時卑戶為高。 ^774c10

「菩薩世世為佛施軒交露，令佛住行其下，
持善意視佛，復讚歎佛之功德，用是故，
佛放光焰日月星辰皆冥，無能當佛光明者，佛威神巍巍乃如是。」 ^774c14

佛言：「我前世為菩薩時，世世所行如是無數世，用人故粗說少少功德耳。
我從無數世以來所有財產知非常，是故持施與人。
我世世所作功德如是，釋梵天人所不能作，是皆前世所行功德所致。
虛空尚可度，須彌山尚可稱，海水尚可量，
佛所作功德行、累功德世，說之不可稱不可量。
若有人至意念佛功德者，其福無量，況為作禮嗟歎者哉？
人有欲求佛者，作功德行亦當如是。」 ^774c18

佛說經已，諸菩薩及諸天皆歡喜，前以頭面禮佛而去。
菩薩行五十緣身經
 ^774c27
