
jing:: 佛說寂志果經
translator:: 東晉西域沙門竺曇無蘭譯
聞如是：
一時，佛遊王舍城，耆域奈園，與比丘眾千二百五十俱。
時，王阿闍世，七月十五日，過新歲臘，與群臣百官俱，
眷屬圍繞，上寂安觀，謂群臣言：「諸卿當知，
如是我修非時愁悒不改，雖得此歲，憒慘不次。
當何方便除其怵惕？」
有臣白王：「當以五樂消散憂慮。」
有臣：「當作名倡巧妙異妓鼓樂絃歌，可以療憂。」
有臣白王：「宜以四種象馬車步勇猛兵士，消除悒憒。」
有臣白王：「不蘭迦葉、莫軻離惟瞿樓、阿夷耑其耶今離、
迦旃、先比盧持、尼揵子等，是諸師者，各與五百之眾，在此大城。
可嚴大駕，造與相見，談聽歡娛，可離所患。」
時，有童子醫王，名曰耆域〔晉言固活〕，持扇侍王。
王顧謂言：「卿何故默，獨無所陳？」
耆域白王：「欲蠲灼惕忘憂除患，今佛世尊，
與弟子眾俱在奈園，可到佛所稽首致敬，
諮啟疑惑，乃得開解。」 ^271a1

時，王阿闍世，便即欲見天中之天，答耆域言：「善哉！
大佳，當俱往覲。」耆域受教，嚴五百象，五百采女，
嚴訖白：「辦。宜知是時。」
王乘駕象，名曰仁調，與五百侍從俱，導衛前後，
出王舍城，然大炬火。
時，王恐懅，住止不前，謂耆域言：「佛與幾比丘俱在奈園？」
答曰：「有千二百五十。」
王曰：「卿得無詐，令吾出國，道相危乎？
每至異道諸梵志所，其眾五百，音聲揚逸。
今比丘多而不聞聲？」
耆域曰：「王！莫恐莫懅。
不敢謀王，不造逆害，及后貴人。
惟佛世尊，長夜寂然，弟子志學，法則靜然。
願王前覩上妙光明，見佛世尊諸弟子眾，意爾乃悅。」 ^271a17

於是王阿闍世，遙見世尊，便下所乘，屏毖五事，
脫王冠幘纓絡寶服幢花翠羽，去蓋收刀，
步到講堂，問耆域曰：「佛為所在？」
答曰：「眾比丘前坐者是也，威神光光，功德巍巍。」 ^271a29

王前詣佛，問訊占對却住一面——觀佛比丘眾，
悉坐寂定，無量清淨，甚深微妙，其心欣然——叉手向佛，
白世尊言：「佛心寂然，微妙無念，弟子亦爾。
願令我心志于微妙隱定如是。」 ^271b4

有一童子，名曰帛賢，白其王言：「大王願欲得是行耶？」
王白佛言：「唯然世尊！
願樂眾僧其心歡悅。」 ^271b8

於是，王阿闍世白佛言：「願欲有所問，儻有聽者，乃敢發言。」 ^271b11

佛言：「便問，在意所欲。」
王言：「所可供事，及諸所欲，娛樂睡眠，合聚計校算術，
印綬大臣，百官群從，太史占變知人終始，
受人恭敬，飲食、伎藝，或為己身、父母、妻子、
奴婢，供養沙門梵志，施以上供，求索安隱吉祥之利；
頗有立於是佛法律，得道證不乎？」 ^271b12

佛言：「大王！曾問諸外異道如是誼不？」 ^271b18

王白佛言：「曾到不蘭迦葉所，問：『所有象馬乘車步行，
財寶侍從篋藏，力士勇猛，大象車，娛樂睡眠，合會天人。
印綬大臣，百官群從。
太史占變，知人終始，所可恭敬。
有所作為，或為己身，求索安隱，或為父母妻子奴婢，
供養沙門梵志，施以上供。
是我寧得法律之正，入寂然道乎？』
即報我言：『無有是也，亦無世尊，無答善恩。
亦無罪福，無有父母。
亦無羅漢得道之人，供養無福。
亦無今世後世，亦無專行一心道志。
於是雖有身命，壽終之後，四事散壞，心滅歸無，後不復生。
雖葬土藏，各自腐敗，悉盡如空，無所復有。』
唯然世尊！我問外師，以是見答。
我心念言：『無？云何而無罪福報應？』
譬如有人問奈何類，以瓜答之，問瓜以奈答之。
不蘭迦葉亦如是也，言語顛倒，無有本末，
雖聞彼說，不以為解。」 ^271b19

王阿闍世白佛言：「我復至莫軻離瞿耶婁所，
問：『何謂小處欲處？
人無因緣得淨？人為有罪福不？
為無知無見？』亦答我言：『無今世後世，無力不力，
無精進，一切人得其苦樂。』
若問六以七答。世尊！
譬如問奈以瓜答，問瓜以奈答，此異道人如是。
在我國內，問其所問，以是見答，問其所言，
不以開解，即便捨去。」 ^271c7

「我復至阿夷耑所，問：『何謂所住處欲處？
云何於是法律得至道證？』
答我言：『唯，大王！他人往問，亦作是答，言：「有後世復生。」
我問之，亦言：「有後世。」』
『設有後世，復生世間，為有為無？』
『如我意想，為有後世，或無後世。』
或有人往問，言：『儻有後世、儻無後世，或有是、或無是。』
譬如人問奈以瓜答，問瓜以奈答。
阿夷耑亦如是，問沙門得道之證持異術多事，答我言語無次。
我心念言：『一切王舍城所有異道，不能開解除我愁意，
當於何所得沙門梵志令解我意，使不憂悒？』
見阿夷耑所說無益，便起捨去。 ^271c15

「我復至波休迦旃所，問：『何謂所住處？
粗問畜生所由。於是法律，云何得道證？』
答我言：『唯，大王！其有人得受身者，無因、亦無緣。
無有想、亦無貢高，積累賊害，於住立而得住處，
於是得身，無有失者，所想知想，而自流行，
謂罪福善惡，其有人所斷截，目所覩見，
無有諍訟，有身壽盡不憂命死。
彼無有說是欲我當死，及諸天用人故說壽終沒已。
於是人間愛欲勞塵、天人見欲其欲及便有五賊六十二種。
其六十二種者，無種性，俱說六十二事，
與種性俱，無用思想。
入其八難，皆當棄捐，常得增益，便得安隱。
已得安隱，常在於天，已在於天，便有八十四大念，
與幻術俱，與微妙俱，便起老病苦。
無有道人，亦無梵志。
所說如是。我戒清淨，又離愛欲，於欲已盡，常隨逐身。
譬如燈然已然，其事如是，無得道梵志。』
譬如有人問奈以瓜答，問瓜以奈答。
其波休迦旃如是，我問沙門得道之證，通持老病人答我。
我心念言：『問於道證，反以是答？』
聞其所言，不以為悅，不用作解，便起捨退。 ^271c27

「我復至先比盧持所而問之：『問所住欲。
於是法律，云何成道？』
答我言：『唯，大王！人所作教，人所當為，所斷、
所奪、所見離見，所求皆厭，愁憂自推。
毀瓶壅、離慳貪，破壞國城，敗害人民，殺、
盜、婬泆、妄言、兩舌、飲酒、鬪亂，雖犯是事，無有罪殃。
所布施者，無有福報。
殘害悖逆，作眾不善，無罪無福，亦無所取所作。
無因緣，無有至誠，亦無質朴。
縱行義理，善惡無應。』
譬如問奈以瓜答，問瓜以奈答。
比盧持亦如是，問行法，當得道證？
更答斷絕，無有罪福。
我心念言：『何緣如是？』
不以為解，即便捨退。 ^272a19

「我復至尼揵子所，問尼揵子：『何謂得所住處欲處有人無耶？
所受罪福云何？為前世事乎？
學道為得道不？』答我言：『唯，大王！
一切現人有所見者，所得罪福皆是前世之事，
因緣愛欲而生，因緣有老病。
於是學道有因緣想，因生子孫然後得道。』
譬如問奈以瓜答，問瓜以奈答。
我問得道之證，反以虛妄見答。
我聞其語，不悅不樂，即起捨退。」 ^272b2

王阿闍世白佛言：「遍問諸師，不得開解。
敢問世尊，財寶所在處？
唯以所問，願答其疑。
云何寂志梵志，於是法律，逮得道證？」 ^272b10

佛告王言：「在所欲問，吾當為汝事事分別，令心結解。
我先問王，王以意答之。
云何大王？若有人著好衣服，供侍王，以自娛樂，
其人不樂居處及本土，心自念言：『阿闍世王是人，我亦是人。
王以五樂自娛，衣服自嚴，不樂本土，不懷居處。
我當立德離諸罪殃，我不如除鬢髮、被袈裟作沙門。
以家之信，捨家為道。』
便受法戒，奉行道禁，不殺盜婬，不妄言、
兩舌、惡口罵詈、不怒嫉癡。
於王意何如？往詣王所白言：『其人好莊嚴，
供侍王者，不樂居處，亦不懷土，以家之信捨家為道，
護身口意，不犯眾惡，修行十善。』
王奈之何？」 ^272b12

王白佛言：「我見其人，當歡喜問訊恭修禮敬，
供養衣服、飲食、床臥具、病瘦醫藥。」 ^272b24

佛語王：「其人未行大法，得道果證。」 ^272b26

王白佛言：「取其說法。」 ^272b27

佛語王：「我與世間，為如來、至真、等正覺、
明行成為、善逝、世間解、無上士、道法御、
天人師，號佛、世尊。
便即說法，初語亦善、中語亦善、竟語亦善，
誼慧妙具，講清淨行。
若尊長者有子，聞佛所講說經，於如來法律得信，善利自見。
於佛法中，有大善利，即得法忍，念念止。
居家逼於垢塵；其出家者，為無罣礙，便一其心止除欲樂，
盡其形壽，奉清淨行，念言：『我欲棄家財產門室眷屬，
下鬚髮被袈裟，以家信出遵道，捨所樂立家志，
奉比丘戒二百五十，不犯道禁。
護得度法，行止禮節，不失儀撿，忽除所有靖恭畏慎。
一心平等，修習正戒也，遠離於殺，不執刀杖，心懷慙愧。
普安一切，不施恐怖；其心清淨，無所加害。
遠離盜竊，除不與取，樂喜惠施，心欲放捨所思念安，
常自護己；其心清淨，不與不取。
遠離婬行，淨修梵行，志于貞潔，消滅濁欲；
其心清淨，不為色惑。
遠離妄語，不尚虛誕，未曾詐殆，志存誠信，
所住安諦，不違世誓；其心清淨，不懷欺偽，
不樂兩舌，讒謗敗德，未曾傳說，鬪亂彼此，
和解變諍，散除怨害；其心清淨，不仇兩舌，
遠離惡口，不好罵詈，每制自在，未曾放恣吐不善言，
所說柔順，無麤獷辭，聽服踊躍歸仰；其心清淨，
曾不罵詈，遠離綺語，發言應節，無所毀害，
詳在誼法，所說安詳，寂靜無失，分別情理。
其心清淨，志不綺語，遠離無 #CB00834;，
除去愚心，不貪他有，不求人短，己身及人，常求大止。
其心清淨，不懷愚癡，遠離瞋怒，無恚害意，
常懷慈心，志存善權，哀護蠕動，羞愧安慰一切眾類。
其心清淨，不懷恚怒，遠離睡眠，心習空行，
常行寂然，未曾安寢，欲思見明想欲得起。
其心清淨，志不睡眠，遠離調戲嘲談囈語，
行無所著，無有卒暴。
其心清淨，志不調戲，遠離狐疑心不猶豫，
秉意一定，在於善法。
其心清淨，志不狐疑，遠離邪見，今世後世，
信施得福，孝順父母，尊敬賢聖，奉修善道信人，
壽命後當復生，得道六通平等之行。
其心清淨，無有邪見，遠離諛諂，其心質朴，
不懷巧偽，不用斤斗尺寸侵欺削人，不行繫縛及與牢獄，無毀無望求欲得明。
其心清淨，志不諛諂，遠離男女，不樂居家妻子愛欲，省除區疑。
其心清淨，無所榮冀，不畜奴客僕從婢妾，不樂治家。
其心清淨，不妄執事，不畜象馬牛羊，不樂畜獸。
其心清淨，不志車乘，不畜鷄鶩狗犬猪豕，無所利求。
其心清淨，不在鷄猪，遠離廬館，不飾屋宇，
不畜田宅，園圃果蓏。
其心清淨，不在田舍，遠離金銀高廣之座，不樂綺麗茵褥几筵。
其心清淨，不寢高牀，遠離七寶，不畜珍琦，
捨除玩弄，無所榮冀。
其心清淨，不貪財色，遠離花香，不樂雜馨，
身不芬薰，無所希求。
其心清淨，不志花香，遠離非時飯食，中節恒以一食，終為期限。
其心清淨，飯不失時，犁地下種，莊嚴中間見所為行，
行沙門事，嚴淨其心，光 #CB00209;憂愁，
除諸穢害，常行真正，節度知足，一心在道，
然後為沙門梵志，受信施食。
在土地郡國縣邑，所行如法，根本常淨，
莖節枝葉華實亦淨，具足種種清淨，其種像如是。
在郡國縣邑，作沙門遠離是。
若有沙門梵志，是應食信施，所住處善思念其人，行常如應。』 ^272b28

「若有沙門梵志，所在受信施食，所止住處，
所行不應，求索飯食，校計合會，求索香華衣被床臥，
藏去珍寶，求索其處；沙門道人，皆遠離是。
若有沙門梵志，食信施食，坐高廣猗床，
處於寶床，所行求應，莊校榻筵采畫文蓐錦繡，
若好繒綵，驚起毛竪，執持幢拂，乘象車馬，
志求好食，常在名色；沙門道人，皆遠離是。
若有沙門梵志，食信施食，沐浴自在，所行不應，
所行斷絕，香華自薰，求索供養，不以道理，
手執刀蓋，校以真珠瓔珞，臂腕頸脚，身著白淨衣服，
短截樹木，如此住行；沙門道人，當遠離是。 ^273b2

「若有沙門梵志，受信施食，自綺其身，所住之處，
其行不應，鬪象牛馬鷄羊犬豕，鬪亂於人男女大小，
往觀戰鬪及眾大會，如是之行，所可求住；
沙門道人，遠離如是。
若有沙門梵志，受信施食，自莊嚴身，所住以非，
其行不應，但行聽象聲群馬車行人牛羊，
撾鼓妓樂、歌舞、調戲話語，如是之法，異道道行；
沙門道人，已遠離此。
若有沙門梵志，受人信施食，行樗蒲博戲，
所住非法，其行不一，便共競諍鞬橛兜#CB00186;君犢塞推盧，
如是之行，非法所住；沙門道人，已遠離此。
若有沙門梵志，受信施食，常共鬪諍遘校言語，
所行非法，所住非法，其行不應：『此為是法，
是為非法，是不如是，是為一法，不如卿語。
我所行法，汝所為不應，我所為應。
汝有因緣，我無因緣。
汝自前往在後妄語，我得卿勝，卿無所種，
但行眾惡，當見危害，我得度脫，卿見棄捐，不得自在。』
如是諍訟非法之言；沙門道人，已遠離此。
若有沙門梵志，食信施食，生共囈語，其行不應：『王者云何？
盜賊云何？戰鬪云何？
飲食云何？衣被男女大小云何？』
說世事因事好事，如是之像，非法之言，
沙門道人，已遠離此。
沙門梵志，受信施食，妄說非事，其行不應，
說王者婆羅門事、說樹木人事、說國事，
於此彼當如是，彼國當有是，此人當往彼，
彼人當來此，如是句所言非法；沙門道人，已遠離此。 ^273b15

「沙門梵志，受信施食，而行諛諂，所為非法，
其行不應，坐共語言，是為得利，是為衰折治生賈販財物之人，
如是諛諂非法之事；沙門道人，已遠離此。
沙門梵志受信施食，學修幻術，興起邪見，
說日之怪，逢占觀相，妄語有所奪，學品術處度術所，
學呪欺詐術，乾陀羅呪孔雀呪雜碎呪術，
是異術欺詐迷惑，如是之像，非法之術；
沙門道人，已遠離此也。
沙門梵志，受信施食，學迷惑呪欺詐之術，
觀人面像，星宿災變風雲雷霧，求索良日，
夏月之時某聚落當雨不雨，其地當吉不吉，
說國王事，如是之行，非法之術；沙門道人，已遠離此。
沙門梵志，受信施食，學有若干種非取之法，
畜生之業，處方行藥，住在所欲，令人短氣吐下淚出，
動人血脉，志不忠正，說欺詐術，占安隱事，
如是之像，畜生之業；沙門道人，已遠離此。
沙門梵志，受信施食，所行非法，以斷饐口說嫁娶事，
其有居跱，某館某舍某堂懷軀，某堂嬿處，
某有宮殿，為精進行，某有堂館，無精進行，
說王者雜事，如是之像，畜生之業；沙門道人，已遠離此。 ^273c12

「沙門梵志，受信施食，作若干種畜生行，
邪見之業，有占相珠寶牛馬居家刀刃，
所見相男子女人大小，如是之像，邪見之業；
沙門道人，已遠離此。
沙門梵志，受信施食，或有妖妄之本行非法業，
無智之事，自以為智，卜問行符呪，如是之像，
邪見之業；沙門道人，已遠離此。
沙門梵志，受信施食，或見善或見惡，豫說米穀當飢貴當平賤，
當有恐怖當有安隱，當大疫當死亡，如是之像，
邪見之業；沙門道人，已遠離此。
沙門梵志，受信施食，說某國王戰鬪當得勝，
某國王當不如，某國王當出遊觀他國，
他國王不得自在，此當得勝，彼當敗壞，
此王象馬六畜車乘多，彼王象馬車乘少，
如是之像，邪見之業；沙門道人，已遠離此。
沙門梵志，受信施食，共說日月順行，日月差錯，
星宿順行，星宿差錯，日月運行遲疾不順，
當有災異無常之變，日月當蝕，或雨霜雹，
或當霹靂，如是之像，邪見之業；沙門道人，已遠離此。
沙門梵志，受信施食，便說日月是故順行，
以是不順行，星宿順有因緣，不順亦有因緣，
有所罣礙變怪，日月西行，或言東行，或言當蝕，
又云何不蝕，當雷電霹靂，如是之像，常見證驗；
沙門道人，已遠離此，是謂賢聖。 ^274a5

「我弟子沙門，以是奉賢聖戒品，行知止足，
衣取蔽形，食裁充口，所遊至處，衣鉢隨身，無所顧戀。
譬如飛鳥飛行空中兩翅隨身。
比丘如是，奉賢聖戒，心知止足，無所希望。
一曉節度，其行安隱，盡行安詳。
視眄觀眄，不失儀範。
屈伸進止，依法從宜，坐起安雅，行無所壞。
持是戒品，第一知足，根門寂定，心在安跡，
諸根不亂，守護其心，救使無想在道，目見好色，
不想求以為好，斷截所受。
奉行善本，其心內住，遠離內色，守護眼根。
如是耳聲鼻香舌味身更，不以想求，亦無所著。
除諸不可，棄療愚癡，斷不善法，其意內住，
救使不亂，令心根定。
其比丘奉是賢聖戒，第一知足，其心寂定，
禮節根定，於內無起，而行安隱，閑居寂然，
山藪避猥巖穴野處，身燕其中，離世無黠，心念無想。
不貪他有，不起愚癡，不侵亂人。
常行慈心，其意清淨，無有癡想。
所在遊行，心無所著，快善安隱。
譬如有人遠行求利，經過惡道，得度嶮迮，
多獲盈利，無所遺亡，供給妻室男女親族，
其人自念：『心甚歡喜。』
比丘如是，遠離愚癡，其心清淨，無有垢濁，
已除恚害，喜悅無穢。
譬如有人得疾著床，連年羸頓，後日得愈，
安隱有力，飯食消釋，心自念言：『我本委厄，今得除愈。』
比丘如是，除瞋恚心，熟自思惟，心亦歡喜。
譬如有人為他下使， #CB00463;縶作役，
終無休閑，不得自在，然後得免脫為良民，
心自念言：『我本屬人，今得脫出，心亦踊悅。』
比丘去疑心無猶豫，立在清淨欣喜踊躍。
譬如有人拘閉牢獄，楚痛苦毒，然後得出，
心自念言：『我本幽閉，今已得脫，亦自僥愛。』
比丘如是，除去狐疑，心淨無瑕歡喜，比丘除不正心，
正心無瑕想，清淨其志。
譬如有人遭值穀貴，恐怖飢餓，得濟安隱，
救攝其命，值得豐殖，穀米平賤，逸豫無畏，
心自念言：『我本飢匱，危困難言，今得飽安，心亦歡喜。』
比丘如是，除不正心，無眾想行，却本清淨，
無疑心，除五蓋，遠塵勞心力得智慧，而脫眾厄，
刑獄飢餓已去，愛欲眾不善去，有想有行，
寂而清淨，行第一禪。
譬如有人入水洗浴，清潔無垢，度在岸邊，心亦歡喜。
比丘如是，寂然獨處，安靜喜悅，觀視一切，
身本所起，覩無有身，普觀無根，心用寂然，
喜悅安隱，第一一心。
彼以是定，其心清淨，寂然住立，得無有異，
愛欲以盡，除去想行，內以具足所念，安隱為善行，第二一心。
復以是身，得三昧定，歡喜安隱，以無罣礙，
觀視具足，無有身類，成無所與，當定欣喜。
譬如青蓮芙蓉蘅華生於污泥，長養水中，
雖在水中，其根葉華實，在水無著，亦無所汙。
比丘如是，於是身與三昧，安隱歡喜。
彼以是正受之心，至于堅住，得無有異，
清淨其心，無有欲塵，第三一心。
彼以是心，身安隱意定安隱無著，設無有身，
普觀遍無所有，亦不復歡喜，安隱不亂。
譬如有山，完具無缺，廣普無邊，東方風來而不能動，
南西北風，亦復如是。
所以者何？其下根堅，不可動故。
中有流水清涼且美，無能污者，用依山故，
流滿具足，周普遍流，無所不至，用水清淨之故。
比丘如是，於是觀身，無所愛樂，所倚安隱，
其行具足，觀視無身，爾乃普見。
彼以是心安隱之行，清淨無瑕，堅住無異，
除去愛欲，無苦無樂當行，第四禪一心。
譬如有人月七八日，著新衣服，首面悅懌，
觀視其無有裸形，欲著上好妙衣之故也。
比丘如是，身行清淨，其心無垢，歡喜得度，
行無所處，不見有身，普觀無處，用心清淨，無有眾穢。
譬如郡國縣邑，不遠有大講堂，有人在上然火然明，
其明等炤，不高不下，風不能滅，鳥不能覆，
及餘眾類，不能翳明，堅住不動。
比丘如是，其心不亂，堅住不動，已得空淨，
比丘作是了知，已得正受，其身寂然。
是四大身，從父母生，魂神所依，棄身不樂，
常立身心是可患厭，不復更受，使心無色，
除去一切形類身諸有種，不失根本立身心，
化現諸身，具足眾好，無所缺減。
譬如拔草木根株，明者見知，如拔根本，不復更生。
比丘如是，曉了如此，其身所有，見有名色，
四大合成，從父母生，衣食所養，為虛偽覆，有何堅固？
為摩滅法，魂神所依，使住不亂，亦不動搖。
我當立身心，化現眾身，無有色心，具足形容，
諸根無毀，從三昧起，化若干身，形容具足。
譬如有人出篋中虺，明者見之，知為四虺之篋。
比丘如是，曉了如此，是有形之身，依所溫燸，
四大合成，從父母生，魂神依之，當立身心，
變現眾形，無有名色，具足形容，諸根無缺，
從三昧起，化無數身。
譬如有人從鞘拔刀，明者見之，是鞘中有利鐵刀，今拔出耳。
比丘如是，曉了如此，普觀其人，化無數形，
眾好具足，令不缺減。 ^274a29

「比丘以是三昧正受，其心清淨，無有瑕穢，
除去塵勞，柔濡無欲，堅住不動，神足之慧，
已逮得證神通之慧，心無增減，其行平等，
尊大自在，心念無畏。
以一身化無數身，無數身還令為一，獨立現變，
若干之慧，出徹牆壁，而無礙跡。
譬如飛鳥遊於虛空，出無間入無孔，入地無罣，如出入水經行水上。
譬如履地，在虛空中，正跏趺坐，如飛鳥雲，
於是日月威神廣遠，以手捉持，而捫摸之，變身上至第九梵天。
譬如巧#CB00834;陶師，調和其泥，
摸好摸像，埏埴作器，無所不成。
比丘如是，得神通在所變化，至于梵天。
譬如調象馬師，調諸象馬，皆令成就。
比丘如是，神通變化，身至梵天。
譬如金師所鍛工巧，取紫磨金，作臂環瓔璅印步耀勝，隨意悉成。
比丘如是，神通變化，身至梵天。
比丘持三昧正受，心淨無瑕，至于證智逮得神通，
心無所著，眼能徹視，見天上天下善惡所趣，
耳能徹聽，聞諸天人所語，及蚑行喘息人物之聲。
譬如達士丈夫，吹大鳴 #CB02623;，
立大臺上，盡力吹之，其聲四聞。
比丘如是，道耳徹聽，諸天人善惡所歸，
皆悉聞知，用得道證神通，普徹知他人心所念善惡，
有欲無欲，有怒無怒，有慈無慈，有癡無癡，
有#CB00834;無#CB00834;，
有塵勞無塵勞，得道證不得證，亂心靜心，
進者怠者，功德智慧，有量無量，皆悉知之。
譬如郡國縣邑，不遠有大棚閣若高樓，
人住其上，見無數人行來出入，智者見之，觀出入者。
比丘如是，見他人心所念善惡是非，普及一切世間形類。」 ^275b4

佛言：「其比丘得神通者，念過去無央數世事，
慧心癡心，見一世、十世、百世、千世、萬世、
千萬世、無數世，往來周旋，天地成敗。
是人本生，彼來生此，其所在處，土地名字，
種姓名色，長短好醜善惡，彼沒生此，此沒生彼，悉了知之。
譬如有人從此聚落到某聚落，坐起言語，
臥眠不語，從彼聚落，來還至此，坐起言語經行，皆識見之。
比丘如是，識知如海，見過去無數世事。」 ^275c5

佛言：「比丘得神通者，其心清徹，道眼洞視，過於人本。
見人沒生，善惡好醜，歸善道惡道。
是人身行善口言善心念善，正觀無邪見，
緣是之本，壽終得生天上；是人身行惡口言惡心念惡，
緣是之本，身死之後，墮惡道中。
譬如有人住高樓上，視行人往來出入及坐歡喜悲哀。
比丘如是，逮得神通，道眼徹視，清淨無瑕，見去來事。」 ^275c13

佛言：「比丘逮得神通，諸漏已盡，慧證三達，不以戲疑。
解知苦習盡諦道諦，除流無流無有癡心，
悉見其本，深諦無異。
見知如是，已度欲漏，所有癡漏，其心淨脫，
則度脫已，度智具足，生死已斷，已逮梵行，
所作已辦，知名色本。」 ^275c22

佛言：「大王！是為現在沙門道果。」 ^275c27

於是摩竭王阿闍世，起坐稽首佛足，自首悔過：
「唯願世尊，原其罪舋。
譬如小兒愚癡無智，迷惑失志，無有善權。
佛為法王，一切父母，常立正法，救迷立法，無怒害陰蓋。
今若更生，願世尊受身歸命。
自見過惡，更受勅誡，懲改既往，修順將來。」 ^275c28

佛言：「大王！如仁所言，實如小兒，愚癡無智，
迷惑無權，害其父母命。
今歸法王，為得更生，自見罪過。
於是法律，為得善利，不為有損。」 ^276a4

時王阿闍世，叉手向佛：「唯願世尊，受我供施，及比丘眾。」
時，佛默然即已受請。
王知受請，其心喜躍，繞佛三匝，稽首而退。 ^276a7

時，王既退，去佛不遠，告耆域童子：「卿之於我多所饒益，
令吾詣佛，啟受法誨，得覲世尊，免吾罪尤，令重咎微輕。」 ^276a10

佛告諸比丘：「王阿闍世，已得生忍。
雖害法王，了除瑕穢，無有諸漏，已住於法，
而不動轉，於是坐上，遠塵離垢，諸法眼生。」 ^276a13

王還歸宮，即夜設百種飯食餚饍精細，
明旦往詣佛所，稽首佛足，白佛言：「時以到，願尊自屈。」
佛即與比丘僧俱，眷屬圍繞，往詣王宮。
佛眾坐定，行澡水訖，便布飯食，手自斟酌，食澡畢竟。
王取小榻，而坐佛前，聽佛說經。
王白佛：「唯然世尊，願受我一夏之請。
於王舍宮，供養所乏，及比丘眾，當為佛立五百精舍，
令千二百五十人，寢息有所。
倉庫米穀，中宮小大，當進所供養。」 ^276a16

佛言：「大王喜悅則所施具足，前已受舍衛國長者須達之請一夏矣。」 ^276a24

王白佛言：「彼國長者，為得善利，佛天中天，先受其請故。」 ^276a26

時，佛為阿闍世王說法，令心開解，佛說偈言：
　　「有作火祠者，一切自謂上，
　　王者人中尊，海為眾流本，
　　星宿中月明，日者晝垂光，
　　上下所往來，所事謂萌類，
　　天上及世間，佛道為最尊。」 ^276a27

佛說經已，王阿闍世，諸比丘眾，諸天、阿須倫，
聞經歡喜，作禮而去。
佛說寂志果經
 ^276b5
