
pin:: 
##  5
大方廣佛華嚴經隨疏演義鈔卷第三十三
author:: 唐清涼山大華嚴寺沙門澄觀述
疏「又後三偈」下，第二襵疊重釋上之十偈，從後漸收。
於中有二：先正收、後結歎。
前中自有三重：第一收後三偈為三無性觀者，
《唯識論》云「即依此三性，立彼三無性。
初則相無性，次無自然性，後由遠離前，所執我法性。」
釋曰：謂依遍計所執性說相無自性性，
由彼體相畢竟非有，猶如空中華、繩上蛇故。
故今偈云「一切空無性，妄心分別有。」
次依依他起性立生無自性性，此如幻事託眾緣生，無始妄執自然性故。
故今偈云「如理而觀察，一切皆無性。」
後依圓成實性立勝義無自性性，謂即勝義，由遠離前遍計所執我法性故。
故今偈云「若實非實、若妄非妄，皆是假說，實即圓成。」
非妄即契圓成之智，圓成之智成於出世，並是假名。
實尚不存，何況非實？
舉況總結，故云「其非實妄及世間」，一時總遣。 ^249b6

疏「又此五偈」下，第二合前四喻。
由依此義十偈正答，亦可分四：初諸法無體性一偈法說宗因，
次四偈舉四同喻，三有四偈別合前喻，
四者末後一偈結成前義，則五分具矣。 ^249b22

疏「又前五偈」下，第三重總結，十偈可知。 ^249b26

疏「文殊一問」下，第二結歎。
以緣起深理幽玄該博，故問答包含。
今釋竭愚發揚玄旨，勿以經少責疏文繁。 ^249b27

第二財首菩薩。疏「餘準此知」者，上三各顯二義，
下七不欲繁文，故令例知。
若具說者，行二義者，一隨修何行時、二以何行化之。
其能化行與所行行未必全同，如行施行時，
或以施行化、或以禪慧行化故。
解二義者，一隨有深淺之解、二說諸佛菩薩之解化故。
言論二者，一隨何國俗言說、二宜用何等言辭化故。
心樂二者，一隨希求何法、二稱根為說諸願樂故。
方便二者，一隨何進趣時、二隨用何善巧等化故。
思惟二者，一隨思求何義、二宜說云何思化故。
觀察二者，一如說修學時、二稱宜為說觀察相故。 ^249b29

疏「準諸深經及此偈文略有四意」者，標也。
下別釋，四中，前三別明、後一總攝。
就前三中：「一佛見」下，初一空不礙化答；
「二佛知」下，智不礙悲答；「三隨化」下，化不違空答。 ^249c13

疏「四融上諸義」等者，即總攝上三共為一致也。
然前三中，初後即性相交徹，中一乃悲智雙運，故今融成悲智性相皆無障礙。
就文更三：初明所化性相無礙，即前第一意。
二從「以斯義故」下，躡前初意以辨能化，即前第二意。
悲智無礙，悲對前事、智對前理。
三「今以寂滅非無」下，更融前能所，兼具前第三意，方成一味。
於中二：先正明、後結釋。
前中亦三：初融所化性相無礙，以成能化無化而化，即前第一意。
二「以隨緣非有」下，即融其能化，以成前第三化不失空。
三「所化既空有無二」下，對於所化，成前第二能化悲智無礙之義。 ^249c17

疏「不礙有而觀空」下，第二結釋。
於中有五：一既云不礙有而觀空方能入理，
結成問意，則前以空難隨化，非得意也。
二「不動」下，既云不動真而隨化，結成答意。
三從「眾生不知此理」下，結成化意。
四從「非直」下，正結無違，非但無違兼能相成。
五「故淨名」下，引證。
但證為眾生說如斯法，即〈觀眾生品〉「維摩詰問文殊師利菩薩云：
『云何觀於眾生？』文殊師利答言：『我觀眾生如第五大、
如第六陰、如第七情、如第十三入』」等，意明畢竟空。
故次淨名問云：「若爾，云何行慈？」
答曰：「當為眾生說如斯法，是即名為真實慈也。」
然上云寂滅非無之眾生者，體雖寂滅，不無眾生之相。
由寂滅故，恒不異真；由非無故，而恒成立。
是故不動真際等者，即《智論》意，謂不動真際而建立諸法，不壞假名而說實相。
細尋可見。 ^249c29

疏「大經亦云若知如來常不說法」，即二十六經，教體中已辯。 ^250a17

疏「今初三頌若著我」下，疏文有二：先總標二觀、
後「總相而言」下釋經文。
於中，先依二空觀釋、後依念處觀釋。
今初。即二空觀者，謂界分別及四念處皆明二空故，故便以二空科判經文。 ^250a18

疏「初一我空」下，即界分別觀，謂十八界等中求我不得故。
言「上半尋思觀」者，斯為方便，即顯下半是如實觀。 ^250a23

疏「謂攬緣假立」者，此釋初句。
次「來無所從」下，釋次句。
「虛假似立」下，雙結二句。 ^250a25

疏「以身觀身」者，即借《老子》之言。
彼云「以身觀身，以家觀家，以國觀國，以天下觀天下。」
彼意令近取諸身、遠取諸物，如觀一葉落知天下秋。
雖不知空寂，例知同也。 ^250a27

疏「此觀亦寂故不起心」者，此釋不起心分別。
然此句有二意：一既物我皆虛，故不分別物我之異。
此意即淺，故略不出。
今明知空之心，即是此觀二我既寂。
觀何由生？若觀不忘，非見空矣。
則空病亦空，能所雙寂矣。 ^250b2

疏「內身揀於外器及他身」者，釋初偈內身二字以念處。
然四地中有於三身，然《智論》、《瑜伽》各有解釋，
今即《瑜伽》意：一以自身為內身、二以器物缾衣車乘等為外身、
三以外有情妻子男女等為內外身，故今揀於後二。 ^250b7

疏「念處有二」下，釋第二此中誰是我句。
謂有問言：準念處觀，觀身不淨、觀受是苦、
觀心無常、觀法無我，今何觀身為無我耶？
故今答云：有通有別。
上以別難，今約通說，故於觀身得作無我及苦無常不淨之觀，
今但舉無我耳。 ^250b12

疏「復有二種一小二大」下，通釋一偈，以為通妨。
謂有問言：下既別觀受及心法，法應無我，何無不淨苦等觀耶？
故今答云：約大乘說故。
然大乘中具有二觀，謂約世諦則觀身等為不淨等，約第一義則觀身等同虛空等。
今約大小對辯，觀身不淨等唯屬小乘，觀身性相同虛空等唯屬於大。 ^250b18

疏「誰是我言已兼二我」者，上約界分別觀釋誰是我，
但遣人我，次第二偈方遣法我。
今約大乘念處，故兼二我。
謂於四大五蘊求其主宰了不可得，但蘊等合即無人我，觀蘊等相緣成故空則無法我。 ^250b25

疏「又別則身受不同」等者，此亦通妨。
謂有問言：大小二觀皆觀身受心法，今何三偈皆有身言？
故為此通。以身受心法但合五蘊，五蘊皆身故。
亦猶《淨名．方便品》云「是身如聚沫不可撮磨，
是身如泡不得久立，是身如焰從渴愛生，
是身如芭蕉中無有堅，是身如幻從顛倒起。」
此則如次喻於五蘊皆名是身。
若別說者，應言是色如聚沫、受如水上泡、
想如熱時焰、諸行如芭蕉、諸識猶如幻。
今皆言身，明知四處皆得稱身，故云通則受等皆身。 ^250c1

疏「前問意」下，結成前問。 ^250c11

疏「命謂命根」等者，疏文有二：先釋上半，
於中又二：先釋壽命二字、後總釋兩句。
今初。先依小乘，即《俱舍．根品》偈云「命根體即壽，能持燸及識。」
論引《對法》云「云何命根？
謂三界壽。謂有別法能持燸識，說名命根。
此有三法，壽為能持故名為體。」
疏云「色心」，色即是燸，燸必依色故。 ^250c12

疏「實謂由業種力」下，約大乘釋。
即《唯識》第一廣破小乘離色心外別有命根竟，
示正義云「然依親生，此識種子由業所引，
功能差別住時決定，假立命根。」
而疏云「引一期報眾同分體」者，通大小乘，
大乘是假、小乘是實。
故《俱舍》云「依同分及命，令心等相續。」
又云「同分有情等，同謂身形等同互相似故。
分者因義，謂由此分能令有情身形等同。
言有情者，同分所依，揀非情也。
等者，揀於不等，正顯能依同分義也。」
論云「別有實物名為同分。
彼言眾同分者，眾多同分故。」
廣如彼說。《唯識》廣破竟，示正義云「然依有情身心相似分位差別假立同分。」
即大乘義，具如疏文。 ^250c18

疏「從業緣起」下，二通顯上半，先以因緣門釋、
後「況剎那」下以生滅門釋。 ^251a3

疏「喻以火輪」下，釋偈下半。
疏有三意：初二皆喻上生滅門，而初就所知、二就能知。
第三意喻上因緣門，然上法說因果對明，今合喻中能所對說。
命為能依、心為所依，依心假立故，是因緣故。
生公云：「如杖薪之火，旋之成輪，輪必資火而成照。
情亦如之，必資心而成用也。
以彼情依於心，類此命依於心。」 ^251a4

疏「然無常等經論異說」，《淨名》、《涅槃》諸經皆說，下第三住當廣示之。
今依《中邊》，蓋是一義耳。
即第二論，彼論具有無常苦空無我。
論云「無常三者，一無性無常，謂遍計所執，
此常無故；二生滅無常，謂依他起，有起盡故；
三垢淨無常，謂圓成實，位轉變故。
苦三種者，一所取苦，謂遍計所執，是補特伽羅我執所取故；
二事相苦，謂依他起，三苦相故；三和合苦，
謂圓成實，苦相合故。
空有三者，一無性空，謂遍計所執，此無理趣可說為有，
由此非有說為空故；二異性空，謂依他起，
以妄所執不如實有，非一切種性全無故；
三自性空，謂圓成實，二空所顯為自性故。
無我三者，一無相無我，謂遍計所執，此相本無故名無相，
即此無相說為無我；二異相無我，謂依他起，
此相雖有而不如彼遍計所執故名異相，
即此異相說為無我；三自相無我，謂圓成實，
無我所顯以為自相，即此自相說為無我。」
彼論結云「如是所說無常苦空無我四種，
如其次第，依根本真實各分三種。」
釋曰：根本真實者，上論云「謂三自性所以名真實者，
偈云『許於三自性，唯一常非有，一有而非真，一有無真實。』」
釋曰：彼論具釋，如其次第。
一常非有，即是遍計。
一有非真，即是依他。
一有無真實，即是圓成。
釋此句云「唯圓成實亦有非有，唯有非有於此性中許為真實。」
釋曰：論意云具有具無，有此非有，故為真實。
其無字屬上，非是無真實也，意明二性皆依於此真實上立。
今經無苦而有無相故，疏依三無我開三無相故。
彼論釋無我之中皆有無相，又亦依此三種無相對於三苦，
以論對疏，廣略可知。
疏「然皆融攝」下，通妨，可知。 ^251a12

疏「然此唯識略有二分」者，以《唯識》第二四師不同，
謂安慧唯立一自證分；二難陀立二，謂相見二分；
三陳那立三，加自證分；四護法立四，於前三上加證自證分。
依彼論宗，即以四分而為正義。
故今疏云略有二分，以諸經論及彼論文多說二故，謂離二取相等故。
而論文有三：初明立二、二明立三、三明立四。
而安慧一分，於二分中破之傍出。
初立二分，論云「然有漏識自體生時，皆似所緣能緣相現。
彼相應法應知亦爾，似所緣相說名相分，似能緣相說名見分。」
釋曰：謂依他二分，似遍計所執二分。
又以小乘相分名行相，能取所緣故；見分名事，是心心所自體相故。
今似其心外之境，名似所緣。
是心外法，此中無故，所變相分為所緣耳。
若明相分未是顛倒，向心外取方為倒耳。
又言見者，是能緣境，義通心心所，非推求義。
推求義者，唯慧能故。
次破安慧唯立自證分。
論云「若心心所無所緣相，應不能緣自所緣境。」
釋曰：謂緣色之心應不能緣色。
論「或應一一能緣一切。」
釋曰：謂隨一識等，能緣一切境。
以眼識無所緣而能緣於色，餘識無色緣亦應能緣色。
既餘不能緣一切，明知無所緣者，是義不然。
此中正義，緣自境時，心上必有帶境之相，如鏡面上似面相生。
次破無能緣。論云「若心心所無能緣相，
應不能緣，如虛空等。」
釋曰：同於虛空不能緣故。
論云「或虛空等亦是能緣。」
釋曰：此反難云，謂心心所法無能緣而能緣所緣，此虛空等無能緣亦應緣所緣。
論云「故心心所必有二相，如契經說。
一切唯有覺，所覺義皆無。
能覺所覺分，各自然而轉。」
釋曰：此即《厚嚴經》，上半明無外境，下半明有見相二分。
各各自從因緣所生，名自然而轉。
下結正義。論云「達無離識所緣境者，則所變相分是所緣，見分名自行相。
相見所依自體名事，即自證分。」
釋曰：此中雖是立二分家義，已有三故。
次論云「若無此者，應不自憶心心所法，如不曾更境必不能憶故。」
釋曰：此明有自證分。
意云：相離於見，無別自體，但二功能，故應別有一所依體。
若無自證，應不自憶心心所法，如不曾更境必不能憶。
謂如見分不更相分之境則不能憶，要曾更之方能憶之。
若無自證，已滅心心所則不能憶，以曾不為自證緣故。
則如見分不曾更境則不能憶，今能憶之，
明先有自證已曾緣故，如於見分憶曾更境故。
次下立三分。論云「然心心所一一生時，
以理推徵各有三分，所量、能量、量果別故，相見必有所依體故。」
釋曰：所量是相分，能量是見分，量果是自證分。
自證分與相見為所依故。
如《集量論》伽陀中說「似境相所量，一能取相、
二自證、三即能量及果，此三體無別。」
釋曰：所量如絹，能量如尺，量果如解數智。
果是何義？成滿因義。
言無別體者，同一識故，則離心無境。
次立四分。論云「又心心所若細分別，應有四分。
三分如前，第四證自證分。
此若無者，誰證第三？
心分既同，應皆證故。」
釋曰：見分是心分，須有自證分；自證是心分，應有第四證。
論云「又自證分應無有果，諸能量者皆有果故。」
釋曰：見分是能量，須有自證果。
自證量見分，須有第四果。
恐彼救云：却用見分為第三果，故次論云
「不應見分是第三果，見分或時非量攝故，由此見分不證第三。
證自體者，必現量故。」
釋曰：意明見分通於三量。
三量者，謂現量、比量、非量。
即明見緣相時，或量非量，不可非量法為現量果。
或見緣相，是於比量。
及緣自證，復是現量故。
自證是心體，得與比量非量而為果；見分非心體，
不得與自證而為其量果，故不得見分證於第三。
證自體者必現量故，第三四分既是現量，
故得相證，無無窮失矣。
意云：若以見分為能量，但用三分亦得足矣。
若以見分為所量，必須第四為量果。
若通作喻者，絹如所量，尺如能量，智為量果即自證分。
若尺為所使，智為能使，何物用智？
即是於人，如證自證分。
人能用智，智能使人，故能更證。
亦如明鏡，鏡像為相，鏡明為見。
鏡面如自證，鏡背如證自證。
面依於背，背復依面，故得互證。
亦可以銅為證自證，鏡依於銅，銅依於鏡。
此上四分，即護法之後方有此義。
論如是四分，或攝為三，第四攝入自證分故，果體一故。
論或攝為二，後三俱是能緣性，故《攝論》
為二，亦攝入見故。
論或攝為一，體無別故，如《入楞伽》伽陀中說
「由自心執著，心似外境轉。
彼所見非有，是故說唯心。」
如是處處說唯一心，此一心言亦攝心所故。
識行相即是了別，了別即是識之見分。
釋曰：此上論文釋偈了字雖開合不同，
今但略舉相見二分，故彼論初便立二分，處處多說相及見故。
若了相分唯心所變，此非顛倒，謂相為外，心外取故是名顛倒。
故上釋云：依他二分似於遍計相見二分。
今約遍計，故成顛倒。
上之四分，文則似橫法相之要，故以引耳。 ^251b16

疏「令尋伺名等 " resp=入如實觀」
者，此借加行位中四尋伺觀、四如實觀以解經文。
四尋伺者，一名、二義、三自性、四差別。
今云名等，等取下三。 ^252b25

疏「謂了名等」下，即以意言釋尋伺觀相。
於中有三：今初總釋。
二「意即意識」下，即引《攝論》第七釋意言相。
論云「意謂意識，覺觀思惟但緣名言分別，無別有義可緣。
又必依名分別諸法。」
故云意言分別。三「名言既唯」下，會論釋經，顯四尋伺相。
名詮自性、句詮差別，名句皆名自性，差別皆義，故但云名義。 ^252b28

疏「既隨分別」下，二別釋下半，未曾有一法得入於法性。
然此句牒上《攝論》及經一切是分別言，
故云「既隨分別」。「則妄計意流」者，即引《楞伽》釋成。
彼經第三，因說破外道所說皆是世論，
末後婆羅門問言：「癡愛業因故有三有耶？
為無因耶？」我時報言：「此二者亦是世論。」
彼復問言：「一切法皆入自相共相耶？」
我復報言：「此二亦是世論。」
婆羅門云：「乃至意流妄計外塵。」
「皆是世論。」故云妄計意流。 ^252c6

疏「尚未了唯心」者，上躡前分別之義，為不入法性之由。
此下舉況釋不入義。
然其要觀略有二種：一唯心識觀、二真如實觀。
唯心觀淺尚未能了，真如觀妙彼安能入？
法性即是真如異名。 ^252c15

疏「若能如是自覺通達」下，上來順釋經文不入之義，
今此反顯能入之義，即如實觀。
於中，先入唯心識觀。
言自覺者，對上《楞伽》。
《楞伽》云「彼婆羅門又問：『頗有非世論不？』
佛答云：『有。外道不能知。
以於外性不實妄想虛偽計著故。
謂妄想不生，覺了有無。
自心現量妄想不生，不受外塵，妄想永息，是名非世論。
此是我法，非汝有也。』」
今言自覺，略其大意，令覺自心耳。
其通達之言，即《攝論》意。
通達唯是意言分別，無有實法，即為入唯識方便。
不取外相，即入唯心。
疏「即復此心」下，引《起信論》成真如實觀。
故彼論云「心若馳散，即當攝來令住正念。
其正念者，當知唯心，無外境界。」
釋曰：此即唯心識觀。
次云「即復此心亦無自相，念念不可得。」
釋曰：此即真如實觀。
言「妄想不生」，亦《楞伽經》，已如前引。
「便入法性」，結成上義。 ^252c20

疏「上約心乖，體非不即」者，通難重釋。
謂有難言：如《淨名》等一切皆如，文字性離即是解脫。
下經亦云「一切法皆如，諸佛境亦然。」
三毒四倒皆亦清淨，如何言說不入法性？
今通有二：一約修行人心不入理，非約法體不即法性。
二約所觀亦無可入，故下文云「如來深境界，其量等虛空。
一切眾生入，而實無所入。」 ^253a7

疏「六一偈通結」者，通結五段，令離能所。
言「亦 " resp=近結次前二偈」
者，能所相顯故。初明前偈，「又觀一切」下明後偈。
以意言觀，縱成如實，亦有能所，云未除遣。
加行偈云「現前立少物，謂是唯識性。
以有所得故，非實住唯識。」
故但為唯識方便，得通達位方入唯心。 ^253a15

疏「此相見二分由無始數習有種種似相似生」
者，即《唯識》意。而言似者，顯其無真，但似二相。
若執有實，便成遍計。 ^253a21

疏「起法必滅」下，釋下半。
然躡上半起，上既心境相藉，即皆從緣生，
生法必滅，一向絕故。
剎那不住，故云「安得暫停」。 ^253a24

疏「若了相無相」下，正顯偈意。
上順釋偈文，明二取之失。
今令了之，則令離二取，是經之意。
是則反釋經文而順經意，則了唯心成唯心識觀。
「若了無性」下，成真如實觀。
心境兩亡，則住無分別。
如上所引通達位偈云「若時於所緣，智都無所得。
爾時住唯識，離二取相故。」
自覺智境，即《楞伽》意。
不動法界，即《大般若》意。
〈文殊室利分〉云「繫緣法界，一念法界，不動法界，
知真法界，不應動搖。」
謂若言我入法界已動法界，能所兩亡入相斯寂，故不動法界是入法性。 ^253a26

疏「故末後偈結上諸觀」下，總出此偈意，明通結前。 ^253b8

疏「佛如是化」下，總顯答意。 ^253b9

第三業果甚深。疏「四大無主」等者，即《淨名》
第二云「四大合故，假名為身。
四大無主，身亦無我。
又此病起皆由著我，是故於我不應生著。」
今取彼文以釋今經。 ^253b10

疏「能造能受是謂為我」者，我在因中即為能造，業為所造。
我在果中即為能受，報為所受。
此中且順我我所言。
故《淨名》云「無我無造無受者」。
若僧伽師，能造但是冥性，我是受者而非造者。
若衛世師，我為能造亦為能受。 ^253b13

疏「此問所以也」者，此中取前緣起甚深三重問意以釋今文。 ^253b19

疏「業報攬緣」下，上以業遣我，此下以緣遣於我所。 ^253b20

疏「由法無我」下，上明二我俱空，此下明不壞業果之相。
空有無礙、二諦雙存，是正理量聖教所明，即聖言量。
故《淨名》云「說法不有亦不無，以因緣故諸法生。
無我無造無受者，善惡之業亦不亡。」
《中論》云「雖空而不斷，雖有而不常，罪福亦不失，是名佛所說。」
言「不違現事」者，即是現量。
以現見苦樂等報，舉體即空，不壞事故。 ^253b21

疏「法若定有」下，反以釋成。
故《中論》云「若無空義者，一切則不成」等。 ^253b29

疏「無所有言該上業果」者，案文但云作者無所有，
以偈文窄故，實乃作者所作皆無所有。 ^253c1

疏「今依法性宗亦以如來藏性為鏡」者，
疏中分二：第一釋文、第二顯義。
前中亦三：初辨定鏡體、二顯喻相、三出業性。
今初。言亦以者，非揀本識，識亦喻於鏡故。
《楞伽》云「譬如明鏡現眾色像，現識處現亦復如是。」
但法相宗不用如來藏為鏡，今雙用二義，
故致「亦」言。言如來藏為鏡者，《起信論》釋本覺內體相合明中云
「復次覺體相者，有四種大義與虛空等，猶如淨鏡。
云何為四？一者如實空鏡，遠離一切心境界相，
無法可現，非覺照義故。
二者因熏習鏡，謂如實不空，一切世間境界悉於中現，
不出不入、不失不壞，常住一心，以一切法即真實性故。
又一切染法所不能染，智體不動，具足無漏，熏眾生故。
三者法出離鏡，謂不空法出煩惱礙、智礙，
離和合相，淳淨明故。
四者緣熏習鏡，謂依法出離，故遍照眾生之心，令修善根隨念示現故。」
釋曰：四鏡之名者，一空鏡，謂離一切外物之體。
二不空鏡，謂鏡體不無，能現萬像故。
三淨鏡，謂已磨治，離塵垢故。
四受用鏡，謂置之高臺，須者受用。
四中，前二自性淨、後二離垢淨。
又初二就因隱時說，後二就果顯時說。
又前二約空不空為二，後二約體用為二。
又前二體，後二相故。
云覺體相者，今約眾生，即前二鏡合而用之，
以第二為能現、以第一顯本淨故。
後之二鏡既在果位，約佛為境，故於福田甚深中用。 ^253c3

疏「然有二義」下，第二顯喻相有三事：一鏡、
二本質、三影像。以喻就法鏡則無二，質、
影各二：謂一是因影，境界為質故，合云業性；
二是果影，業緣為質故，法說云果報生也。
《淨名》云「是身如影，從業緣現。」
是故結云「二文影略」。
下引《中論》重化之義，正顯因果俱從緣空。 ^254a2

疏「合云業者」，謂善惡等三，下第三出業體，等取無記及等不動各成三類。
言「不失業果之相而為其性」者，上是理性，
此即事性，如火熱性等。 ^254a8

疏「由無性故」下，第二顯義。
於中有二：先顯中道、後明染淨。
今初，即融上理事二性交徹無礙以成中道。 ^254a11

疏「又如鏡現穢像」下，第二約染淨。
上及此段俱證，由不壞相方顯真空。
此段亦中道義相，於中二：先略明、後「此有四位」下開章廣釋。
於中亦二：先正顯染淨、後兼明一異。
今初。然但知以鏡喻如來藏，影喻生死業果，則法喻昭然。
「一由真淨故能現」者，即四鏡中第二鏡義。
「二由真淨故不為污」，即第一鏡義。
亦前即不染而染，二即染而不染。
又前即能隨緣，二即體不變。
然二皆是能現之德，如玉之性，雖染不污。
若第三相對方顯，正在泥中染而不染也。 ^254a14

疏「二所現二義」者，一依他無性義、二無性緣成義。 ^254a25

疏「三相對二義」者，一即真如隨緣能成萬法，方是真如。
二即真如不變方能現染，若變性淨不能現染，若不現染無隨緣德。 ^254a26

疏「四真淨虛染鎔融一味」者，以如來藏舉體成生死，如來藏外無生死故。
生死即空，是如來藏，離生死外無如來藏故，如波與水一味無差。 ^254a29

疏「此約染淨」下，結成上義。
謂如真如現依他時，設有淨分亦名為染。
如鏡現像不揀淨穢，皆非鏡體故。
唯能現得名為淨，所現皆染。 ^254b3

疏「更約喻中」下，二約一異門。
言「鏡是定一」者，謂如來藏唯一味故。
「所現定異」者，生死緣差故。 ^254b6

疏「染淨雖虛」下，通難釋成。
先通異難。謂有問言：染淨皆虛，豈非一耶？
此約喻難。生死涅槃二俱虛寂，豈非一耶？
此約法難。故此釋云：不相攝故。
此通法喻，如所現像男不攝女故，生死不能攝涅槃故。
以相就性，故說生死及與涅槃二俱空寂一際無差。
以性就相，有染有淨。
以有諍故說於生死，以無諍故說於涅槃。
有煩惱時，非無煩惱，故就虛相而說異耳。
欲令一者，要如來藏而以統之，是第三義。 ^254b9

疏「鏡現染處」下，二通一難。
謂有問言：鏡能現染，復能現淨，豈非異耶？
如來藏能成生死，復能成涅槃，豈非異耶？
故今答云：現染淨處，無異體故。
生死涅槃，一性現故。 ^254b18

疏「三像不異鏡是非異」者，謂像本是異，
鏡本是一，今像同鏡，故非異也。
故釋云：鏡外無像故同鏡，一異相便無。
生死本異，如來藏本一。
今生死即如來藏，故生死非異，以如來藏外無生死故。
疏「鏡不異像是非一義」者，鏡本是一，像本非一，
今鏡同像，故非一也。
「正現像時去像亦失鏡」者，釋成上義。
謂去像失鏡，明鏡同像。
言同像者，同像非一，非是約鏡與像一也。
思之。如來藏本是一，生死非一，今如來藏全體為生死，故同生死之萬差。
正成生死時，若去生死，即無如來藏。
此明如來藏同生死之差，非約與生死一，故是非一義也。
第四「亦一亦異門」者，但約不壞性相，則一異歷然耳。
四門一揆，則一異無礙、染淨相融，方為事事無礙之鏡像也。 ^254b22

疏「田喻業緣也」者，即六地經云「業為田，
識為種，無明所覆，愛水為潤，見網增長我慢溉灌，生名色芽。」
謂若不造業，識不成種，如穀不入田，終不生故。
疏「亦本識為田名言為種」者，上約因緣合辨，故以業為田。
今但約本識含於種子能起現行，故以本識為田。
若初地中，亦云「於三界田中復生苦芽」，
則約當果生處亦得名田，顯義無方也。
成不相知，類前可解。 ^254c9

疏「三幻師現幻喻，喻所生者」，所生通因果。
從「若幻色喻報」下，別釋。
先明果為所生、後「若幻色喻業」下辨業為所生。
「業亦緣生」者，如人受五戒為人業，必假戒師言教、
三業之具方成業，故業亦緣生。 ^254c17

疏「故中論 " resp=」下，義引論文證業果俱空。
彼論偈云「譬如幻化人，復作幻化人。
如初幻化人，是則名為業。
幻化人所作，則名為業果。」
既業果皆幻，故知並空。 ^254c22

疏「若幻唯喻報」下，反成上義。
疏「四衢喻四識住」者，《瑜伽》八十四云「謂色受想行此之四蘊，
是識蘊所住。」 ^254c26

疏「如鳥在殼」者，殼為鳥卵，為母所附者。
言「含聲未吐」者，庾信云：「團團竹上禽，白玉裏黃金，
裏有思晨鳥，含聲未吐音。」
借其言用。 ^254c28

疏「輪王七寶喻增上業果」者，非在身內故。
言「無來處」者，輪王登位，從空忽來。
言七寶者，一輪寶，大如一由旬，或云四俱盧舍。
三輪各減一俱盧舍。
二珠寶，其狀八楞，大如人脾。
三象寶，即金脇山中八千象中之最下者。
四馬寶，即帝釋廐中者。
五兵寶，即是夜叉。
六主藏臣寶，即地神。
七女寶，上即帝釋賜，下者人間或乾闥婆女。
輪即北方天王令四夜叉持之，歸則在門之上一由旬住，帝釋所賜。
若依此說則有來處。
多是約教有殊，故小乘中說輪王歿後收在鐵圍山間。
又有相似七寶，謂一劍寶、二皮寶、三殿寶、
四床寶、五林寶、六衣寶、七履寶。
如《智論》及《薩遮尼乾經》第三說。 ^255a2

第四說法甚深。疏「為一耶多耶」，此亦有三重問意：此上即直問所以。
二云「偏取互妨」者，是第二帶疑問。
由滯一多二途，不知何據。
三云「並立相違」者，即第三成難問也。
證一乖於說多，說多違於證一故。 ^255a16

疏「能證所證既並不殊」者，能證即前案定，所證即釋成中法性。 ^255a20

疏「二者所悟一法即無礙法界」等者，上之一意以法就機，
許其有一有多，出多所以，是答直耳問意也。
此下唯就法體常一常多，遣其第二懷疑及第三難。
上疑意云：為是一耶？
為是多耶？今云亦一亦多。
上第三難云並立相違，今云相即故不相違。
又不壞相，故有一多。
「豈唯不違」下，重成第三答難之意，尚能相成，豈相違耶？ ^255a22

疏「然此九喻」等下，上總顯偈意，此下別釋偈文。
古但直釋，今將配問。
言「總顯境界無量」者，下之九事皆佛分齊之境故，境界為總句故。 ^255a29

疏「不分而遍彌法界故」者，即〈出現品〉意。
彼身業中云「譬如梵王住自宮，普現三千諸梵處，
一切天人咸得見，實不分身向於彼。
諸佛現身亦如是，一切十方無不遍，其身無數不可稱，亦不分身不分別。」
略引一文，餘可例取，故將頌文別對前問文理分明。 ^255b4

第五福田甚深。疏「一約眾生，由器有大小、
心有輕重故」者，《俱舍》等說：由主財田異，故施果差別。
前難約田，今答約財主。
然第一意正約主異，含於心異，謂多財重心、少財輕心等故。
然器約觀解淺深，假之輕重復通深淺，約佛可知。 ^255b10

疏「體外方便」者，無而別設，如無三說三等。
「體內方便」者，即佛權智鑒事差別，即體上大用為體內方便。 ^255b15

疏「與前鏡喻因緣不同，餘義無別」者，前業果中喻如來藏，
約其自心，故是因也 " resp=。
今將喻佛，是喻緣。
故《起信》云「真如內熏為因，善友習熏為緣。」
約四鏡中，即後二鏡已出纏故，正取緣熏小鏡，
義兼法出離鏡，以法出離是緣熏習鏡之體故，義如前引。
言餘義無別者，亦有一異染淨等義，則以佛為淨、以生為染。
自他相望而論一異，謂心佛眾生三無差別等。 ^255b18

疏「普去一切煩惱毒故」者，阿伽陀，此云普去故。 ^255b26

疏「又此五喻」下，覆疎重釋。
於中有二：先正釋五偈；後「前四即善巧」
下，二總彰答意。今初。
阿伽陀喻，喻滅惑障。
日破闇喻，喻滅智障。
月光普照喻，喻至平等智地。
平等智地，即《法華》意。
故彼經云「究竟至於一切智地」。
風喻普動諸有。火喻皆證無為至智地，
即是菩提，是滅智障果。
證無為；是證涅槃；是滅惑障果。
二因無礙；二果亦融。
動諸有者，即所化生。
普令眾生滅二障之病，證菩提涅槃之果，是此意也。
「前四」已下，總彰答意。 ^255b27

第六正教甚深。疏「一對初義」者，謂約一人豎論。
教能斷惑亦見，即合斷惑，何以久而不斷？
「二對後義」，後義約多人橫說，同見斷惑，
佛教是一，何以一斷一不斷耶？
悉者，俱合斷故。 ^255c8

疏「修有勤惰」等者，先答初意，總有六對，略收下喻。
勤惰是總意。「障有淺深」，是樵濕喻。
「機有生熟」，亦是上喻及鑽火喻。
未熱數息，是機生故。
「緣有具闕」，即闕緣求火下三喻。
「功有厚薄」，即毛滴下三喻。 ^255c12

疏「修與不修」下，對後難意。
雖多人同見，不修不益，修則有益。 ^255c17

疏「然有五相」等者，即《瑜伽論》八十五說。
彼云「又有五相發勤精進，速證通慧。
謂有勢力者，由被甲精進故。
有精進者，由加行精進故。
有勇捍者，由廣大法中無怯劣精進故。
有堅猛者，由寒熱蚊虻等所不能動精進故。
有不捨善軛者，由於無下劣無喜足精進故。」
今但次不同耳。 ^255c18

疏「此喻約聞」下，別釋此喻。
於中四：一通明三慧釋、二約修消經、三結勸、四示不息相。 ^255c25

疏「聖道如火」等者，二約修消經，即《俱舍論》
文，謂「聖道如火，能燒惑薪。
道火前相，故名為燸。」 ^255c27

疏「燸頂已前」者，謂七方便中前三方便，
即五停心觀、別相念觀、總相念觀也，以燸法為熱故。
燸、頂、忍、世第一法，此四方便為四善根，是加行位。
然大小乘釋小有不同，大乘之義至初地廣釋。
言「已熱而息」者，謂燸必至涅槃，頂終不斷善，
忍不墮惡趣，第一入離生。
至於燸位猶尚斷善，故云已熱而息。
未入見道，為火向不生。
未熱數息，即前三方便，更加懈怠，何由造證？ ^255c29

疏「故遺教經對此明小水長流」者，即是彼經八大人覺中釋精進相。
經云「汝等比丘若勤精進，則事無難者。
是故汝等當勤精進。
譬如小水常流，即能穿石。
若行者之心數數懈廢，譬如鑽火，未熱而息。
雖欲得火，火難可得。
是名精進。」釋曰：彼以鑽火數息以況懈怠，
小水長流以比精進，故云對此名小水長流。 ^256a9

疏「禪宗六祖共傳斯喻」下，三結勸。
初引內教結勸。自達磨教，可即用此喻展轉相承。
但云六者，後分南北，多紛競故。
疏「願諸學者銘心書紳」者，二引外典結勸。
言銘心者，猶如刻銘，長記不滅。
言書紳者，即《論語》第七「子張問行。
子曰：『言忠信，行篤敬，雖蠻貊之邦行矣。
言不忠信，行不篤敬，雖州里行乎哉。
立則見其參於前也，輿則見其倚於衡也，夫然後行。』
子張書諸紳。」注孔曰「紳，大帶也。」
疏「若直就」下，四示不息相。
「以智慧鑽注於一境」等者，心一境性名之為定。
一境之言通於事理，故遺教經云「制之一處，無事不辦。」
下經云「禪定持心，常一緣等。」
如了法無生，名為般若。
無生即境。此理一境，了即智慧。
無住住故，名注一境，則能入理。
言「方便繩」者，帶空涉有，照事照理。
喻之以繩，有動用故。
「善巧迴轉」者，若了無生而入理者，或觀生法求生不得，
或忘能了入無念門，或起大悲方能入理。
如是種種若事若理，名巧迴轉。
言「心智無住」者，亦通事理。
且約理者，若以心知如是心住境，若以智了心是智住心，若內若外皆名為住。
若住無住亦名為住，故經云「若心有住則為非住，應無所住而生其心。」
謂生無所住心，則非有無住可生。
不生於心，則無住心生，即此契理亦名方便。
故《大品》云「以無所得而為方便」。
若不住事理生死涅槃，則事理無礙之方便也。
「四儀無間」者，設爾有斷，亦須知斷。
若不斷時，亦知無斷。
常無念知，則無間矣。
「瞥然起心」，即失止也，又違北宗。
「暫時忘照」，即失觀也，亦違南宗。
寂照雙流，即無斯過。
大方廣佛華嚴經隨疏演義鈔卷第三十三
 ^256a17
