
other:: 別譯雜阿含經卷第十二〔丹本第六卷十二張後准〕
translator:: 失譯人名今附秦錄
other:: 
##  214
（二一四）
如是我聞：
一時，佛在舍衛國祇樹給孤獨園。
時有比丘尼名曰曠野，於其晨朝，著衣持鉢，
入城乞食，食訖洗鉢，將欲向彼得眼林中。
時魔王波旬作是心念：「瞿曇沙門今在舍衛得眼林中，
其弟子曠野比丘尼入城乞食，食訖洗鉢，
收攝坐具，將欲往詣於彼林間，我當為其而作擾亂。」
爾時，波旬化作摩納，於彼路側，問曠野言：「欲何所詣？」 ^453b28

比丘尼答言：「我今欲詣閑靜之處。」 ^453c6

爾時，摩納聞是語已，即說偈言：
　　「一切世間中，無有解脫者，
　　汝詣空靜處，將欲何所作？
　　汝今年盛美，不受於五欲，
　　一旦衰老至，後莫生憂悔。」 ^453c7

時比丘尼而作是念：「此為是誰？
欲惱亂我，甚為欺詐。
為是人耶？是非人乎？」
作是念已，入定觀察，知是波旬欲來惱亂，
即說偈言：
　　「世間有解脫，我今自證知，
　　波旬汝愚鄙，不解如斯跡。
　　欲如摽利戟，陰賊拔刀逐，
　　汝言受五欲，欲苦可怖畏。
　　欲能生憂惱，欲能生追念，
　　欲能生百苦，欲是眾苦本。
　　斷除一切愛，滅諸無明闇，
　　逮證於盡滅，住於無漏法。」 ^453c13

爾時，波旬而作是念：「曠野比丘尼，善知我心。」
懊惱悔恨，慚愧還宮。
other:: 
##  215
（二一五） ^453c24

如是我聞：
一時，佛在舍衛國祇樹給孤獨園。
爾時，蘇摩比丘尼著衣持鉢，入舍衛城乞食，
食訖洗鉢，收攝坐具，向得眼林。
魔王波旬作是念：「今蘇摩比丘尼，著衣持鉢，
入城乞食，食訖洗鉢，收攝坐具，向得眼林。」
爾時，波旬化作婆羅門，在路側立，而作是言：「阿梨耶欲何所至？」 ^453c26

比丘尼答言：「我今欲詣彼寂靜處。」 ^454a3

爾時，波旬即說偈言：
　　「仙聖之所得，斯處難階及，
　　非汝鄙穢智，獲得如是處。」 ^454a4

時比丘尼作如是念：「此為是人？
是非人乎？而欲惱我。」
入定觀察，知是波旬，即說偈言：
　　「女相無所作，唯意修禪定，
　　觀見於上法。　若有男女相，
　　可說於女人，於法無所能。
　　若無男女相，云何生分別？
　　斷除一切愛，滅諸無明闇，
　　逮證于盡滅，住於無漏法，
　　以是故當知，波旬墮負處。」 ^454a7

爾時，波旬而作是念：「蘇摩比丘尼，善知我心。」
憂愁悔恨，慚愧還宮。
other:: 
##  216
（二一六） ^454a16

如是我聞：
一時，佛在舍衛國祇樹給孤獨園。
爾時，翅舍憍曇彌比丘尼著衣持鉢，入城乞食，
食訖洗鉢，收攝坐具，至得眼林，坐一樹下，住於天住。
爾時，魔王波旬作是心念：「沙門瞿曇在於舍衛國祇樹給孤獨園，
有比丘尼名翅舍憍曇彌著衣持鉢，入城乞食，
食訖洗鉢，收攝坐具，至得眼林，坐一樹下，住於天住。」
作是念已，化作摩納，欲為擾亂，即說偈言：
　　「汝今者何為，懷憂坐樹下，
　　歔欷而流淚？　將不喪子乎？
　　獨處於林中，欲求男子耶？」 ^454a18

時比丘尼而作是念：「此為是誰？
甚為欺詐。為是人耶？
是非人乎？而欲為我作大擾亂。」
入定觀察，知是魔王，即說偈言：
　　「我斷恩愛已，無欲無子想，
　　端坐林樹間，無愁無熱惱。
　　斷除一切愛，滅諸無明闇，
　　逮得於滅盡，安住無漏法。
　　以是故當知，波旬墮負處。」 ^454b1

爾時，波旬而作是念：「翅舍憍曇彌比丘尼，善知我心。」
憂愁悔恨，慚愧還宮。
other:: 
##  217
（二一七） ^454b9

如是我聞：
一時，佛在舍衛國祇樹給孤獨園。
爾時蓮華色比丘尼，於其晨朝，著衣持鉢，
入城乞食，食訖洗鉢，收攝坐具，并洗足已，
入得眼林，坐一樹下，端坐思惟，住於天住。
爾時，魔王而作是念：「沙門瞿曇在舍衛國祇樹給孤獨園，
蓮華色比丘尼，著衣持鉢，入城乞食，食訖洗鉢，
收攝坐具，至得眼林中，坐一樹下，住於天住。
我當為其而作擾亂。」
作是念已，化為摩納，往至其所，而說偈言：
　　「娑羅樹下坐，如華善開敷，
　　獨一比丘尼，汝今坐禪耶？
　　更無第二伴，能不畏愚癡？」 ^454b11

爾時，蓮華比丘尼即作是念：「此為是誰？
擾亂於我，甚為欺詐。
為是人耶？是非人乎？」
入定觀察，知是波旬，即說偈言：
　　「百千姦偽賊，皆悉令如汝，
　　不動我一毛，故獨無所畏。」 ^454b23

爾時，魔王復說偈言：
　　「我今自隱形，入汝腹中央，
　　或入汝眉間，令汝不得見。」 ^454b28

時比丘尼復以偈答：
　　「我心得自在，善修如意定，
　　斷絕大繫縛，終不怖畏汝。
　　我已吐諸結，得拔三垢根，
　　怖畏根本盡，故我無所畏。
　　我今住於此，都無畏汝心，
　　汝軍眾盡來，我亦不怖畏。
　　斷除一切愛，滅諸無明闇，
　　逮得於盡滅，安住無漏法。
　　以是故當知，波旬墮負處。」 ^454c2

爾時，波旬而作是念：「蓮華色比丘尼善解我心。」
憂愁悔恨，慚愧還宮。
other:: 
##  218
（二一八） ^454c12

如是我聞：
一時，佛在舍衛國祇樹給孤獨園。
爾時，石室比丘尼於其晨朝，著衣持鉢，
入城乞食，食訖洗鉢，收攝坐具，向得眼林。
爾時，魔王而作是念：「沙門瞿曇在舍衛國祇樹給孤獨園，
中有石室比丘尼，著衣持鉢，入城乞食，
食訖洗鉢，收攝坐具，向得眼林。
我當為其而作擾亂。」
作是念已，化為摩納，往至其所，而說偈言：
　　「眾生是誰造？　眾生造作誰？
　　云何名眾生？　眾生何所趣？」 ^454c14

時石室比丘尼聞是偈已，而作是念：「此為是誰？
甚為欺詐。為是人耶？
是非人乎？」入定觀察，知是魔王，以偈答言：
　　「眾魔生邪見，謂有眾生想，
　　假空以聚會，都無有眾生。
　　譬如因眾緣，和合有車用，
　　陰界入亦爾，因緣和合有。
　　業緣故聚會，業緣故散滅，
　　斷除一切愛，滅諸無明闇。
　　逮得於盡滅，安住於無漏，
　　以是故當知，波旬墮負處。」 ^454c24

爾時，魔王而作是念：「此比丘尼善知我心。」
憂愁悔恨，慚愧還宮。
other:: 
##  219
（二一九） ^455a6

如是我聞：
一時，佛在舍衛國祇樹給孤獨園。
時有比丘尼，名曰鼻#CB02681;，
在舍衛國王園精舍，於其晨朝，著衣持鉢，
入城乞食，食訖洗鉢，收攝坐具，向得眼林。
於時魔王而作是念：「沙門瞿曇在舍衛國祇樹給孤獨園。
有鼻#CB02681;比丘尼著衣持鉢，
入城乞食，食訖洗鉢，收攝坐具，向得眼林。
我當為其而作擾亂。」
作是念已，化為摩納，即於路側，而說偈言：
　　「誰造於色像？　色像造作誰？
　　色像從何出？　色像何所趣？」 ^455a8

時比丘尼聞斯偈已，而作是念：「此為是誰？
惱亂於我，甚為欺詐。
為是人耶？是非人乎？」
入定觀察，知是魔王，說偈報言：
　　「色像非自作，亦非他所造，
　　眾緣起而有，緣離則散滅。
　　譬如殖種子，因地而生長，
　　陰界諸入等，和合是色像。
　　因苦故生長，因苦故散壞，
　　斷除一切愛，滅諸無明闇。
　　逮得於盡滅，安住無漏法，
　　以是故當知，波旬墮負處。」 ^455a18

爾時，波旬而作是念：「此比丘尼善知我心。」
憂愁悔恨，慚愧還宮。
other:: 
##  220
（二二〇） ^455a29

如是我聞：
一時，佛在舍衛國祇樹給孤獨園。
爾時，毘闍耶比丘尼從王園精舍，著衣持鉢，
入城乞食，食訖洗鉢，收攝坐具，至得眼林，
坐一樹下，住於天住。
爾時，魔王而作是念：「沙門瞿曇在舍衛國祇樹給孤獨園王園精舍。
毘闍耶比丘尼著衣持鉢，入城乞食，食訖洗鉢，
收攝坐具，至得眼林，坐一樹下，住於天住。
我當為其而作擾亂。」
作是念已，化為摩納，往詣其所，而說偈言：
　　「汝今極盛壯，我年亦復少，
　　五欲共歡娛，放意而受樂，
　　何以獨坐此，而不與我俱？」 ^455b2

時比丘尼聞是偈已，而作是念：「此為是誰？
來惱於我，甚為欺詐。
為是人耶？是非人乎？」
入定觀察，知是魔王，說偈報言：
　　「作樂縱歌舞，及餘五欲樂，
　　盡迴用與汝，非我之所宜。
　　人間一切樂，并及天五欲，
　　盡迴用與汝，都非我所宜。
　　我斷一切愛，滅諸無明闇，
　　逮得於盡滅，安住無漏法。
　　以是故當知，波旬墮負處。」 ^455b14

爾時，波旬而作是念：「此比丘尼善知我心。」
憂愁悔恨，慚愧還宮。
other:: 
##  221
（二二一） ^455b24

如是我聞：
一時，佛在舍衛國祇樹給孤獨園。
爾時，有一比丘尼，名曰折羅，於其晨朝，
著衣持鉢，入城乞食，食訖洗鉢，收攝坐具，
入得眼林，在一樹下，正身端坐，入於天住。
爾時，魔王作是念言：「沙門瞿曇在舍衛國祇樹給孤獨園，
中有一比丘尼，名曰折羅，於其晨朝，著衣持鉢，
入城乞食，食已洗鉢，收攝坐具，入得眼林中，
在一樹下坐，入於天住。
我今當往而作擾亂。」
爾時，魔王作是念已，化摩納形，往至其所，
而語之言：「阿利耶欲生何處？」 ^455b26

比丘尼言：「如我今者，都無生處。」 ^455c6

爾時，摩納即說偈言：
　　「有生必得樂，生必受五欲，
　　汝受誰教勅，言不用復生？」 ^455c7

折羅比丘尼說偈報言：
　　「生者必有死，眾苦所纏縛，
　　一切苦應斷，是以不求生。
　　具眼牟尼尊，說斯真諦法，
　　苦因生於苦，皆應捨離之。
　　修聖八正道，安隱趣涅槃，
　　世尊教導我，我樂是教法。
　　我證知彼法，是故不樂生，
　　斷除一切愛，滅諸無明闇，
　　逮得於滅盡，安住無漏法。
　　以是故當知，波旬墮負處。」 ^455c10

爾時，波旬而作是念：「此比丘尼善知我心。」
憂愁悔恨，慚愧還宮。
other:: 
##  222
（二二二） ^455c21

如是我聞：
一時，佛在舍衛國祇樹給孤獨園。
爾時優波折羅比丘尼，住王園精舍，於其晨朝，
著衣持鉢，入舍衛城乞食，乞食已，洗鉢洗足，
攝持坐具，詣得眼林，在一樹下，正身端坐，入於天住。
爾時，魔王作是念言：「今瞿曇沙門在舍衛國祇樹給孤獨園。
王園精舍有比丘尼，名曰優波折羅，於其晨朝，
著衣持鉢，入舍衛城乞食，食訖洗足，收攝坐具，
詣得眼林，在一樹下，正身端坐，入於天住。
我今當往而作壞亂。」
作是念已，化作摩納，即往其所，問比丘尼言：「阿利耶欲何處受身？」 ^455c23

比丘尼答曰：「我都無受身處。」 ^456a4

爾時，摩納即說偈言：
　　「忉利及炎摩，兜率與化樂，
　　他化自在天，是處極快樂，
　　汝應願樂彼，受於勝妙事。」 ^456a5

優波折羅比丘尼復說偈言：
　　「忉利及炎摩，兜率與化樂，
　　他化自在天，諸處雖受樂，
　　不離於我見，必為魔所縛，
　　世間皆動搖，彼亦歸遷謝。
　　無有諸凡夫，離魔之境界，
　　世間皆熾然，世間皆烟出，
　　離於動搖者，我樂如此處，
　　斷除一切愛，滅諸無明闇，
　　逮得於滅盡，安住無漏法。
　　以是故當知，波旬墮負處。」 ^456a9

爾時，魔王而作此念：「此比丘尼善知我心。」
憂愁悔恨，慚愧還宮。
other:: 
##  223
（二二三） ^456a20

如是我聞：
一時，佛在舍衛國祇樹給孤獨園。
爾時，王園精舍有一比丘尼，名曰動頭，
於其晨朝，著衣持鉢，入城乞食，乞食已，
洗鉢洗足，攝持坐具，詣得眼林，在一樹下，
正身端坐，入於天住。
爾時，魔王作是念言：「瞿曇沙門在舍衛城祇樹給孤獨園。
有一比丘尼，名曰動頭，於其晨朝，著衣持鉢，
入舍衛城乞食，乞食已，洗鉢洗足，收攝坐具，
入得眼林中，在一樹下，正身端坐，入於天住。
我今欲往而壞亂之。」
作是念已，化作摩納，往詣其所，語比丘尼言
「九十六種道，汝樂何道？」 ^456a22

比丘尼答言：「此道我都不樂。」 ^456b3

爾時，波旬即說偈言：
　　「受誰教剃髮，自號比丘尼？
　　不欲樂外道，汝為甚愚癡。」 ^456b4

動頭比丘尼復說偈言：
　　「此外諸異道，悉為邪見縛，
　　種種諸見縛，終竟墮魔網。
　　釋種大世尊，無比之丈夫，
　　一切種中勝，降魔坐道場，
　　悉過一切上，諸事皆解脫，
　　能調盡有邊。　彼佛教於我，
　　是我之世尊，我樂彼教法。
　　我今知彼已，盡除諸結漏，
　　斷除一切愛，滅諸無明闇，
　　逮得於滅盡，安住無漏法。
　　以是故當知，波旬墮負處。」 ^456b7

爾時，波旬而作是念：「此比丘尼善知我心。」
憂愁悔恨，慚愧還宮。
　　曠野素彌　蘇瞿曇　蓮華石室
　　及毘羅　毘闍折羅　憂波折羅
　　第十名動頭〔此下丹本第七卷〕
other:: 
##  224
（二二四） ^456b19

如是我聞：
一時，佛在薩婆國竭闍池岸。
爾時，世尊月十五日，在僧前坐說戒。
當於是夜，月初出時，婆耆奢在彼眾中，
作是念言：「我今欲以月為喻，讚歎於佛。」
作是念已，從座而起，合掌向佛言：「世尊！
我今欲有所說，唯願善逝垂哀聽許。」 ^456b24

佛告婆耆奢：「聽汝所說。」
尊者婆耆奢即說偈言：
　　「猶如盛滿月，無雲處空中，
　　光明照世界，一切皆樂見。
　　釋迦牟尼尊，世間大導師，
　　端嚴甚殊特，名聞悉充滿。
　　月出白蓮榮，日現紅蓮敷，
　　從佛受化者，譬如華敷榮，
　　開彼宿善根，悉令見道跡。」 ^456b29

時婆耆奢說此偈已，歡喜踊躍，還于所止。
other:: 
##  225
（二二五） ^456c9

如是我聞：
一時，佛在舍衛國祇樹給孤獨園。
爾時，世尊與無央數大眾圍遶而為說法。
爾時，尊者憍陳如適從餘處來詣佛所，
頂禮佛足，在一面坐。
時尊者婆耆奢亦在會中，作是念言：「我今欲在佛前以偈讚憍陳如。」
作是念已，從坐而起，白佛言：「世尊！
唯願聽我少有所讚。」 ^456c10

佛告婆耆奢：「隨汝所說。」
尊者婆耆奢即說偈言：
　　「上座比丘憍陳如，安處實語住利樂，
　　常樂空閑寂靜處，聲聞所求佛教法，
　　悉皆逮得不放逸，有大威德具三明，
　　知心差別諸善根，如來長子憍陳如，
　　歸命稽首禮世尊。」 ^456c16

時婆耆奢說此偈已，歡喜踊躍，還于所止。
other:: 
##  226
（二二六） ^456c23

如是我聞：
一時，佛在舍衛國祇樹給孤獨園。
爾時，尊者舍利弗在講堂中，為眾說法，
言音滿足，能使聽者心意喜樂，言辭正直，
聞者開解，心無所為，所說辯了，諸比丘眾，
至心聽受，聽者悅豫，尊重恭敬，至心憶念，
等同歡喜，聽受其法。 ^456c24

爾時，尊者婆耆奢在於會中，心作是念：「我欲以偈讚舍利弗。」
作是念已，即正衣服，從坐而起，合掌白舍利弗言：「唯願尊者聽我所說。」 ^457a1

爾時，尊者告婆耆言：「若有所說，恣聽汝意。」 ^457a4

即說偈言：
　　「善哉舍利弗！　明知道非道，
　　為諸比丘僧，略廣而宣說。
　　此優波室駛，出於微妙音，
　　聞者皆悅豫，出聲和雅妙，
　　可樂甚可愛，大眾聽無厭。」 ^457a5

時婆耆奢說此偈已，歡喜踊躍，還于所止。
other:: 
##  227
（二二七） ^457a11

如是我聞：
一時，佛在王舍城住龍山側，與大比丘眾五百人俱，
皆是阿羅漢，諸漏已盡，所作已辦，捨於重擔，
盡諸有結，心得解脫。
爾時，尊者目連觀察時坐五百比丘，皆離愛欲。
爾時，世尊在眾僧前，敷座而坐。
當於爾時，月半說戒。
時尊者婆耆奢亦在眾中，而作是念：「我今在於佛僧之前，欲有讚說。」
即從坐起，整其衣服，合掌向佛，而作是言：
「唯願世尊，聽我所說。」 ^457a12

佛言：「婆耆奢！隨汝所說。」
爾時，尊者婆耆奢即說偈言：
　　「無上之商主，在於龍山側，
　　智慧能撫慰，五百比丘僧。
　　目連神足者，觀察五百心，
　　知此諸比丘，咸斷欲結使。
　　一切皆具足，牟尼大聖尊，
　　能度於苦岸，世間最後身。
　　我今歸命禮，瞿曇之大師。」
other:: 
##  228
（二二八） ^457a20

如是我聞：
一時，佛在王舍城迦蘭陀竹林，夏坐安居。
爾時，世尊與大比丘眾五百人俱，皆是阿羅漢，
諸漏已盡，所作已辦，捨於重擔，盡諸有結，
正智心得解脫，唯除一人，如來記彼現身盡漏。
於七月十五日，自恣時到，佛於僧前，敷座而坐。
爾時，世尊告諸比丘：「汝等當知我是婆羅門，
於般涅槃，受最後身，無上良醫，拔於毒箭。
汝等皆是我子，悉從於我心口而生，是我法子，
從法化生，我今欲自恣，我身口意無過失不？」 ^457a29

爾時，尊者舍利弗在眾中坐，從坐而起，
整其衣服，合掌向佛白言：「世尊！
如佛所說：『我是婆羅門，於般涅槃，受最後身，
無上良醫，拔於毒箭。
汝等皆是我子，悉從於我心口而生，是我法子，從法化生。』
我等不見如來身口有少過失。
何以故？世尊能使不調者調，不寂滅者，使得寂滅。
苦惱之者，能使安隱。
未入涅槃者，使得涅槃。
如來是知道者，是示道者，是說道者，是導道者，將來弟子相續不絕。
世尊教法，次第修道，恒相教習，隨順正法，
常應擁護，親愛善法。
我等不見世尊若身口意有少過失。」 ^457b9

舍利弗言：「世尊自恣，說我若身口意有所闕短，垂哀教勅。」 ^457b20

佛告舍利弗：「我不見汝有少過失。
何以故？汝舍利弗堅持淨戒，多聞、少欲、
知足、遠離憒閙、樂於閑靜，有精進，具足定心、
智慧，疾智、捷智、展轉智、有大種智、別智，
唯除如來，諸餘智慧，無能及汝，深遠之智，
成就實智，示教利喜。
心無嫉妬，見他有能，示教利喜，隨喜讚歎。
若為四眾比丘、比丘尼、優婆塞、優婆夷，
說法無有疲厭，是故汝今若身口意無有少過。」 ^457b23

舍利弗白言：「世尊！
頗見是五百比丘於身口意有少過不？」 ^457c1

佛告舍利弗：「我不見五百比丘於身口意有少過失。
何以故？是五百比丘，皆是阿羅漢，諸漏已盡，
所作已辦，捨於重擔，逮得己利，盡諸有結，正智心得解脫。
以是義故，我不見是五百比丘若身口意有少過失。」 ^457c3

舍利弗復白佛言：「世尊！
終不譏彼小闕，亦不見五百比丘若身口意有少過失。
世尊！此五百比丘幾具三明？
幾得俱解脫？幾得慧解脫？」 ^457c8

佛言：「此比丘眾中，九十比丘具於三明，
有百八十得俱解脫，其餘之者，盡慧解脫。」 ^457c11

舍利弗言：「此五百人離諸塵垢，無有腐敗，悉皆貞實。」 ^457c12

爾時婆耆奢在彼眾中，而作是念：「佛今自恣，我今欲說讚自恣偈。」
婆耆奢合掌向佛，白佛言：「世尊！
唯願聽我所說。」 ^457c14

佛言：「婆耆！隨汝所說。」 ^457c16

婆耆奢即說偈言：
　　「此十五日清淨朝，五百比丘同共處，
　　皆悉斷於結使縛，盡於後有之大仙。
　　誠心親近淨世尊，悉得解脫離後有，
　　斷於生死所作辦，諸漏已盡滅掉悔。
　　除貪憍慢斷有結，拔愛毒箭滅愛有，
　　人中師子離諸取，盡諸有結滅怖畏。
　　如似轉輪大聖王，群臣翼從而圍遶，
　　遊行大地至巨海，譬如鬪戰得大勝。
　　無上商主弟子眾，悉具三明滅於死，
　　斯等皆是佛真子，離諸垢穢純清淨，
　　如日親友今敬禮。」
other:: 
##  229
（二二九） ^457c17

如是我聞：
一時，佛在舍衛國祇樹給孤獨園。
爾時，尊者婆耆奢在空靜處，時欲撿心，
繫念思惟，卒起異想，生不憙樂，即自覺知：
「我於今者，便失善利。
夫出家者，名為難得；若有是心不名難得，
我今便為退失善心，得于惡心，今當說心，
多諸過惡，說厭患偈。」
時彼尊者即說偈言：
　　「棄捨樂諸著，及不樂著者，
　　捨衣貪嗜覺，不造煩惱林。
　　欲枝下垂布，眾生樂緣著，
　　能斷於欲林，是名為比丘。
　　不垂下著欲，無林名比丘，
　　第六意出覺。　然此欲覺者，
　　世間所樂著，若得出覺意，
　　能離非結著，不樂於勝欲。
　　樂出麁惡言，不名為比丘，
　　樂嗜於受身，因見聞意識，
　　想著生五根，能離欲想著，
　　不受塗污辱，是名得解脫。
　　大地及虛空，世間有色處，
　　悉皆歸散壞，一切同盡滅。
　　知見是事已，行法已決定，
　　諸處不生受，質直不諂偽。
　　雖求念存身，為有所利益，
　　若能如是者，同彼入涅槃。」
other:: 
##  230
（二三〇） ^457c29

如是我聞：
一時，佛在舍衛國祇樹給孤獨園。
爾時，尊者婆耆奢與阿難俱，著衣持鉢，入城乞食。
見一女人，年在盛壯，容貌端正，便起欲想。
爾時婆耆尋自覺知，極自呵責：「我今名為不得出家之利，
我之壽命，極為難得，若生是心，名為不善。
寧捨壽命，不作欲想，我於今者，不名出家。
何以故？見於盛壯端正女人，即起愛心。
若生此心，非我所宜。」
即向阿難而說偈言：
　　「為欲結所勝，燋然於我心，
　　唯願為我說，除欲善方便。」 ^458a25

爾時，阿難即說偈言：
　　「起於顛倒想，能燒然其心，
　　淨想能生欲，應修不淨觀。
　　獨處而坐禪，速滅於貪欲，
　　莫數受燒然，當觀察諸行，
　　無常無有樂，并及無我法，
　　安心念此身，多厭惡生死。
　　修習正智慧，除七慢結使，
　　若知斷慢已，苦則有邊際。」 ^458b7

〔此下丹本第八卷六張後〕
other:: 
##  231
（二三一） ^458b16

如是我聞：
一時，佛在舍衛國祇樹給孤獨園。
時有一天，光色倍常，於其夜中，來至佛所，
威光顯照，遍于祇洹，悉皆大明，却坐一面，
而說偈言：
　　「云何義利勝？　誰為最親友？
　　眾生依何等，而得自濟活？
　　修造何事務，而能得聚斂？」 ^458b17

爾時，世尊以偈答曰：
　　「種田為義利，妻為最親友，
　　眾生依熟苗，而得自濟活，
　　若能勤作者，斯業勝聚斂。」 ^458b24

爾時，天復說偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^458b28

爾時，此天說此偈已，歡喜而去。
other:: 
##  232
（二三二） ^458c2

如是我聞：
一時，佛在舍衛國祇樹給孤獨園。
時有一天，光色倍常，於其中夜，來詣佛所，
威光顯照，遍于祇洹，悉皆大明，却坐一面，
而說偈言：
　　「愛中子第一，財中牛第一，
　　明中日第一，淵中海第一。」 ^458c3

爾時，世尊以偈答言：
　　「所愛無過身，能教第一財，
　　慧為第一明，雨為第一淵。」 ^458c9

爾時，天復說偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^458c12

爾時，此天說此偈已，歡喜而去。
other:: 
##  233
（二三三） ^458c15

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光顯照，遍于祇洹，赫然大明，却坐一面，
而說偈言：
　　「於其二足中，剎利最為勝。
　　於彼四足中，牛最為勝者。
　　若於娶妻中，童女為最勝。
　　於諸兒息中，長子為最勝。」 ^458c16

爾時，世尊以偈答曰：
　　「兩足最勝正覺是，四足中勝善乘是，
　　娶妻中勝貞女是，兒子中勝孝者是。」 ^458c24

爾時，天復說偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^458c27

爾時，此天說此偈已，歡喜而去。
other:: 
##  234
（二三四） ^459a1

如是我聞：
一時，佛在舍衛國祇樹給孤獨園。
時有一天，光色倍常，於其中夜，來詣佛所，
威光顯照，遍于祇洹，赫然大明，却坐一面，
而說偈言：
　　「何物生為勝？　何物入地勝？
　　種子何者勝？　擲種誰為勝？」 ^459a2

時有天子，先身從種田中得，因以為名，
以偈答言：
　　「苗稼生為勝，子入地第一，
　　擁護於耕牛，兒擲種為勝。」 ^459a8

爾時，彼天語此天言：「我不問汝，我欲問佛。」
復以偈問佛：
　　「何物生為勝？　何物入地勝？
　　種子何者勝？　擲種誰為勝？」 ^459a12

爾時，世尊以偈答言：
　　「明生最勝苗，無明滅為勝，
　　親近供養佛，擲種僧最勝。」 ^459a16

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^459a19

爾時，此天說此偈已，歡喜而去。
other:: 
##  235
（二三五） ^459a22

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光顯照，遍于祇洹，赫然大明，却坐一面，
而說偈言：
　　「云何生世間？　云何得和合？
　　幾愛世間有？　何物苦世間？」 ^459a23

爾時，世尊以偈答言：
　　「六愛生世間，六觸能和合，
　　六愛能得有，六情生諸苦。」 ^459a29

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^459b3

爾時，此天說此偈已，歡喜而去。
other:: 
##  236
（二三六） ^459b6

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光顯照，遍于祇洹，赫然大明，却坐一面，
而說偈言：
　　「云何劫世間？　云何名苦惱？
　　云何是一法？　世間得自在。」 ^459b7

爾時，世尊以偈答曰：
　　「意劫將諸趣，意苦惱世間，
　　意名為一法，世間得自在。」 ^459b13

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^459b16

爾時，此天說此偈已，歡喜而去。
other:: 
##  237
（二三七） ^459b19

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光顯照，遍于祇洹，赫然大明，却坐一面，
而說偈言：
　　「何物縛世間？　云何得解脫？
　　斷於何等法，得至於涅槃？」 ^459b20

爾時，世尊以偈答曰：
　　「欲縛於世間，捨欲得解脫，
　　能斷於愛縛，是名得涅槃。」 ^459b26

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^459b29

爾時，此天說此偈已，歡喜而去。
other:: 
##  238
（二三八） ^459c3

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「何物覆世間？　何物能圍繞？
　　何物縛眾生？　云何世間住？」 ^459c4

爾時，世尊以偈答曰：
　　「老能覆世間，死能為圍繞，
　　愛縛於眾生，如法住世間。」 ^459c10

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^459c13

爾時，此天說此偈已，歡喜而去。
other:: 
##  239
（二三九） ^459c16

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「何物迷世間？　何物和合有？
　　何誰污眾生？　云何竪於幢？」 ^459c17

爾時，世尊以偈答曰：
　　「無明迷世間，愛著和合有，
　　瞋污染眾生，我慢竪為幢。」 ^459c23

天復以偈問言：
　　「何誰無蓋障？　何誰斷於欲？
　　誰出於污染，誰能倒大幢？」 ^459c26

爾時，世尊以偈答曰：
　　「如來無蓋障，正智得解脫，
　　彼無有蓋障，能盡于愛結，
　　出離於塵垢，傾於我慢幢。」 ^459c29

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^460a4

爾時，此天說此偈已，歡喜而去。
other:: 
##  240
（二四〇） ^460a7

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹。
却坐一面，而說偈言：
　　「人財何者勝？　修行何善行，
　　能得快樂報？　味中何最勝？
　　云何諸壽中，壽命得最勝？」 ^460a8

爾時，世尊以偈答曰：
　　「於諸財物中，信財第一勝，
　　如法修善行，能獲快樂報。
　　於諸滋味中，實語為第一，
　　於諸壽命中，慧命為最勝。」 ^460a15

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^460a20

爾時，此天說此偈已，歡喜而去。
other:: 
##  241
（二四一） ^460a23

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「人於生死中，何者是二伴？
　　誰為教授者，歸向涅槃道？
　　比丘樂何法，而斷於結縛？」 ^460a24

爾時，世尊以偈答曰：
　　「於諸生死中，信為第二伴。
　　智慧如教授，能樂涅槃者，
　　斷諸結使縛，是則名比丘。」 ^460b2

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^460b6

爾時，此天說此偈已，歡喜而去。
other:: 
##  242
（二四二） ^460b9

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「何善能至老？　何善最安住？
　　何寶為第一？　何物賊不劫？」 ^460b10

爾時，世尊以偈答曰：
　　「持戒善至老，信最為安住，
　　智慧人勝寶，福財賊不劫。」 ^460b16

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^460b19

爾時，此天說此偈已，歡喜而去。
other:: 
##  243
（二四三） ^460b22

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「眾生誰所生？　云何常馳求？
　　云何於生死，流轉不解脫？」 ^460b23

爾時，世尊以偈答曰：
　　「愛生于眾生，意馳於諸塵，
　　一切有命類，輪轉於生死，
　　恒受於諸苦，云何得解脫？」 ^460b29

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^460c4

爾時，此天說此偈已，歡喜而去。
other:: 
##  244
（二四四） ^460c7

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「眾生誰所生？　云何常馳求？
　　於生死輪轉，何者為怖畏？」 ^460c8

爾時，世尊以偈答曰：
　　「眾生從愛生，心意馳不停，
　　眾生處生死，苦為大怖畏。」 ^460c14

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^460c17

爾時，此天說此偈已，歡喜而去。
other:: 
##  245
（二四五） ^460c20

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「眾生誰所生？　云何常馳求？
　　生死常輪轉，何者大怖畏？」 ^460c21

爾時，世尊以偈答曰：
　　「愛能生眾生，意識馳諸塵，
　　眾生處生死，業為大怖畏。」 ^460c27

爾時，天復以偈讚言：
　　「往昔已曾見，婆羅門涅槃，
　　嫌怖久捨棄，能度世間愛。」 ^461a1

爾時，此天說此偈已，歡喜而去。
other:: 
##  246
（二四六） ^461a4

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍於祇洹，赫然大明，却坐一面，
而說偈言：
　　「云何名非道？　何物日夜逝？
　　梵行誰為垢？　誰惱害世間？
　　云何名澡浴，而能不用水？
　　唯願佛世尊，為我分別說。」 ^461a5

爾時，世尊以偈答曰：
　　「欲名為非道，人命日夜逝，
　　女為梵行垢，亦惱害世間，
　　專修梵行者，潔淨勝彼水。」 ^461a13

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^461a17

爾時，此天說此偈已，歡喜而去。
other:: 
##  247
（二四七） ^461a20

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「何物為第一，諸物中最勝？
　　云何在處處，而得於最上？
　　有何一種法，於世間自在？」 ^461a21

爾時，世尊以偈答曰：
　　「於諸世物中，四陰名最勝。
　　善於彼處處，皆得為最上。
　　四陰名一法，於世間自在。」 ^461a28

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^461b3

爾時，此天說此偈已，歡喜而去。
other:: 
##  248
（二四八） ^461b6

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「偈為何者初？　云何為分別？
　　偈何所依止？　偈以何為體？」 ^461b7

爾時，世尊以偈答曰：
　　「偈以欲為初，字為偈分別，
　　偈依止於名，文章以為體。」 ^461b13

爾時，天復以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^461b16

爾時，此天說此偈已，歡喜而去。
other:: 
##  249
（二四九） ^461b19

如是我聞：
一時，佛在舍衛國祇樹給孤獨園。
時有一天，光色倍常，於其夜中，來詣佛所，
威光普照，遍于祇洹，赫然大明，却坐一面，
而說偈言：
　　「以何知王車？　云何知於火？
　　云何分別國？　云何知女人？」 ^461b20

爾時，世尊以偈答曰：
　　「以幢知王車，以烟知有火，
　　以主知有國，以夫別女人。」 ^461b26

爾時此天以偈讚言：
　　「往昔已曾見，婆羅門涅槃，
　　嫌怖久棄捨，能度世間愛。」 ^461b29

爾時，此天說此偈已，歡喜而去。
　　信及第二及至老
　　種種生世間　非道、最上勝
　　偈為何者初　別車為第十
別譯雜阿含經第十二卷
 ^461c3
