
fen:: 
di:: 瑜伽師地論卷第三十三
author:: 彌勒菩薩說
translator:: 三藏法師玄奘奉　詔譯
本地分中聲聞地第十三第四瑜伽處之一
chu:: 
###  4瑜伽處

zhang:: 
#### 7章 趣世出世處

jie:: 
##### 1節 二門略解

復次，此嗢拕南曰：
　　七作意離欲、及諸定、廣辯、
　　二定、五神通、生差別、諸相。
　　觀察於諸諦，如實而通達，
　　廣分別於修，究竟為其後。 ^465a28

已得作意諸瑜伽師，已入如是少分樂斷；
從此已後，唯有二趣，更無所餘。
何等為二？一者、世間，二、出世間。
彼初修業諸瑜伽師，由此作意，或念我當往世間趣，或念我當往出世趣。
復多修習如是作意。
如如於此極多修習，如是如是所有輕安、
心一境性，經歷彼彼日夜等位，轉復增廣。
若此作意堅固、相續、強盛而轉，發起清淨所緣勝解，
於奢摩他品及毘鉢舍那品，善取其相。
彼於爾時，或樂往世間道發起加行，或樂往出世道發起加行。
jie:: 
#####  2節 往世間道

xiang:: 
###### 1項 略辨六門
 ^465b4

問：此中幾種補特伽羅，即於現法樂往世間道發起加行，非出世道？ ^465b14

答：略有四種補特伽羅。
何等為四？一、一切外道；二、於正法中根性羸劣，
先修止行；三、根性雖利，善根未熟；四、一切菩薩樂當來世證大菩提，
非於現法。如是四種補特伽羅，於現法中，樂往世間道發起加行。
此樂往世間道發起加行者，復有二種。
一者、具縛，謂諸異生；二、不具縛，謂諸有學。
此復云何？謂先於欲界觀為麁性，於初靜慮若定、
若生觀為靜性，發起加行，離欲界欲；如是乃至發起加行，
離無所有處欲，當知亦爾。 ^465b15

又依靜慮等，能引無想定等及發五神通等。
xiang:: 
######  2項 廣釋六門

mu:: 
####### 1目 以七作意離欲
 ^465b26

又即依此若生、若相，皆當廣說。
為離欲界欲，勤修觀行諸瑜伽師，由七作意方能獲得離欲界欲。 ^465b27

何等名為七種作意？
謂了相作意、勝解作意、遠離作意、攝樂作意、
觀察作意、加行究竟作意、加行究竟果作意。 ^465b29

云何名為了相作意？
謂若作意，能正覺了欲界麁相，初靜慮靜相。
云何覺了欲界麁相？
謂正尋思欲界六事。
何等為六？一、義，二、事，三、相，四、品，五、時，六、理。 ^465c3

云何尋思諸欲麁義？
謂正尋思：如是諸欲有多過患、有多損惱、
有多疫癘、有多災害。
於諸欲中多過患義，廣說乃至多災害義，是名麁義。 ^465c6

云何尋思諸欲麁事？
謂正尋思：於諸欲中有內貪欲，於諸欲中有外貪欲。 ^465c9

云何尋思諸欲自相？
謂正尋思：此為煩惱欲，此為事欲。
此復三種。謂順樂受處、順苦受處、順不苦不樂受處。
順樂受處是貪欲依處，是想、心倒依處；
順苦受處是瞋恚依處，是忿、恨依處；順不苦不樂受處是愚癡依處，
是覆、惱、誑、諂、無慚、無愧依處，是見倒依處。
即正尋思：如是諸欲，極惡諸受之所隨逐，極惡煩惱之所隨逐。
是名尋思諸欲自相。 ^465c11

云何尋思諸欲共相？
謂正尋思：此一切欲，生苦、老苦，廣說乃至求不得苦等所隨逐、
等所隨縛。諸受欲者，於圓滿欲驅迫而轉，
亦未解脫生等法故，雖彼諸欲勝妙圓滿，而暫時有。
是名尋思諸欲共相。 ^465c19

云何尋思諸欲麁品？
謂正尋思：如是諸欲，皆墮黑品。
猶如骨鎖，如凝血肉，如草炬火，如一分炭火，
如大毒蛇，如夢所見，如假借得諸莊嚴具，如樹端果。
追求諸欲諸有情類，於諸欲中，受追求所作苦，
受防護所作苦，受親愛失壞所作苦，受無厭足所作苦，
受不自在所作苦，受惡行所作苦。
如是一切如前應知。
如世尊說：習近諸欲有五過患。
謂彼諸欲，極少滋味，多諸苦惱、多諸過患。
又彼諸欲，於習近時，能令無厭、能令無足、能令無滿。
又彼諸欲，常為諸佛及佛弟子，賢善正行、
正至善士，以無量門呵責毀呰。
又彼諸欲，於習近時，能令諸結積集增長。
又彼諸欲，於習近時，我說無有惡不善業而不作者。
如是諸欲，令無厭足，多所共有，是非法行、惡行之因。
增長欲愛，智者所離，速趣消滅，依託眾緣，是諸放逸危亡之地。
無常虛偽妄失之法，猶如幻化，誑惑愚夫。
若現法欲、若後法欲、若天上欲、若人中欲，
一切皆是魔之所行、魔之所住。
於是處所能生無量依意所起惡不善法。
所謂貪、瞋及憤諍等。
於聖弟子正修學時，能為障礙。
由如是等差別因緣，如是諸欲，多分墮在黑品所攝，是名尋思諸欲麁品。 ^465c24

云何尋思諸欲麁時？
謂正尋思：如是諸欲，去來今世，於常常時、
於恒恒時，多諸過患、多諸損惱、多諸疫癘、多諸災害。
是名尋思諸欲麁時。 ^466a18

云何尋思諸欲麁理？
謂正尋思：如是諸欲，由大資糧、由大追求、
由大劬勞，及由種種無量差別工巧業處，方能招集生起增長。
又彼諸欲，雖善生起、雖善增長，一切多為外攝受事。
謂父母、妻子、奴婢、作使、親友、眷屬。
或為對治自內有色麁重四大，糜飯長養，
常須覆蔽、沐浴、按摩；壞斷、離散、消滅法身，隨所生起種種苦惱。 ^466a22

食能對治諸飢渴苦；衣能對治諸寒熱苦，
及能覆蔽可慚羞處；臥具能治諸勞睡苦，
及能對治經行住苦；病緣醫藥能治病苦。
是故諸欲，唯能對治隨所生起種種苦惱，不應染著而受用之。
唯應正念，譬如重病所逼切人，為除病故，服雜穢藥。 ^466a29

又彼諸欲，有至教量，證有麁相。
又彼諸欲，如是如是所有麁相，我亦於內現智見轉。
又彼諸欲，有比度量，知有麁相。 ^466b6

又彼諸欲，從無始來本性麁穢，成就法性、
難思法性，不應思議、不應分別，是名尋思諸欲麁理。
如是名為由六種事，覺了欲界諸欲麁相。
復能覺了初靜慮中所有靜相。
謂欲界中一切麁性，於初靜慮皆無所有。
由離欲界諸麁性故，初靜慮中說有靜性。
是名覺了初靜慮中所有靜相。
即由如是定地作意，於欲界中了為麁相，
於初靜慮了為靜相，是故名為了相作意。
即此作意，當言猶為聞思間雜。 ^466b8

彼既如是如理尋思，了知諸欲是其麁相，知初靜慮是其靜相。
從此已後，超過聞思，唯用修行，於所緣相發起勝解，
修奢摩他、毘鉢舍那。
既修習已，如所尋思麁相、靜相，數起勝解。
如是名為勝解作意。 ^466b18

即此勝解善修、善習、善多修習為因緣故，最初生起斷煩惱道。
即所生起斷煩惱道俱行作意，此中說名遠離作意。 ^466b22

由能最初斷於欲界先所應斷諸煩惱故，及能除遣彼煩惱品麁重性故。
從是已後，愛樂於斷、愛樂遠離，於諸斷中見勝功德，觸證少分遠離喜樂。
於時時間，欣樂作意，而深慶悅；於時時間，
厭離作意，而深厭患。
為欲除遣惛沈睡眠、掉舉等故。
如是名為攝樂作意。 ^466b25

彼由如是樂斷、樂修，正修加行，善品任持，
欲界所繫諸煩惱纏若行、若住不復現行。
便作是念：我今為有於諸欲中貪欲煩惱不覺知耶？
為無有耶？為審觀察如是事故，隨於一種可愛淨相作意思惟。
猶未永斷諸隨眠故，思惟如是淨妙相時，
便復發起隨習近心、趣習近心、臨習近心、
不能住捨，不能厭毀、制伏、違逆。
彼作是念：我於諸欲猶未解脫，其心猶未正得解脫，
我心仍為諸行制伏，如水被持，未為法性之所制伏。
我今復應為欲永斷餘隨眠故，正勤安住樂斷、樂修。
如是名為觀察作意。 ^466c2

從此倍更樂斷、樂修，修、奢摩他、毘鉢舍那，
鄭重觀察，修習對治，時時觀察先所已斷。
由是因緣，從欲界繫一切煩惱，心得離繫。
此由暫時伏斷方便，非是畢竟永害種子。
當於爾時，初靜慮地前加行道已得究竟，一切煩惱對治作意已得生起。
是名加行究竟作意。 ^466c14

從此無間，由是因緣，證入根本初靜慮定。
即此根本初靜慮定俱行作意，名加行究竟果作意。 ^466c21

又於遠離、攝樂作意現在轉時，能適悅身離生喜樂，
於時時間，微薄現前。
加行究竟作意轉時，即彼喜樂轉復增廣，
於時時間，深重現前。
加行究竟果作意轉時，離生喜樂遍諸身分，
無不充滿，無有間隙。
彼於爾時，遠離諸欲，遠離一切惡不善法，
有尋有伺，離生喜樂，於初靜慮圓滿五支具足安住，
名住欲界對治修果，名隨證得離欲界欲。 ^466c23

又了相作意，於所應斷能正了知。
於所應得能正了知。
為斷應斷，為得應得，心生希願。
勝解作意，為斷為得，正發加行。
遠離作意，能捨所有上品煩惱。
攝樂作意，能捨所有中品煩惱。
觀察作意，能於所得離增上慢，安住其心。
加行究竟作意，能捨所有下品煩惱。
加行究竟果作意，能正領受彼諸作意善修習果。 ^467a2

又若了相作意、若勝解作意，總名隨順作意；厭壞對治俱行。 ^467a9

若遠離作意、若加行究竟作意，總名對治作意；斷對治俱行。
若攝樂作意，名對治作意及順清淨作意。 ^467a11

若觀察作意，名順觀察作意。
如是其餘四種作意，當知攝入六作意中。
謂隨順作意、對治作意、順清淨作意、順觀察作意。 ^467a13

如初靜慮定有七種作意，如是第二、第三、
第四靜慮定，及空無邊處、識無邊處、無所有處、
非想非非想處定，當知各有七種作意。 ^467a16

若於有尋有伺初靜慮地覺了麁相，於無尋無伺第二靜慮地覺了靜相，
為欲證入第二靜慮，應知是名了相作意。
謂已證入初靜慮定，已得初靜慮者，於諸尋伺觀為麁性。
能正了知：若在定地，於緣最初率爾而起怱務行境，
麁意言性，是名為尋。
即於彼緣隨彼而起、隨彼而行徐歷行境，
細意言性，是名為伺。
又正了知：如是尋伺是心法性，心生時生，
共有、相應、同一緣轉。
又正了知：如是尋伺依內而生，外處所攝。
又正了知：如是一切過去、未來、現在所攝。
從因而生，從緣而生。
或增或減，不久安住，暫時而有，率爾現前，
令心躁擾、令心散動，不靜行轉。
求上地時，苦住隨逐，是故皆是黑品所攝。
隨逐諸欲，離生喜樂，少分勝利。
隨所在地，自性能令有如是相。
於常常時、於恒恒時，有尋有伺心行所緣躁擾而轉，不得寂靜。
以如是等種種行相，於諸尋伺覺了麁相。
又正了知：第二靜慮無尋無伺，如是一切所說麁相皆無所有。
是故宣說第二靜慮有其靜相，彼諸麁相皆遠離故。
為欲證入第二靜慮，隨其所應，其餘作意，如前應知。
如是乃至為欲證入非想非非想處定，
於地地中，隨其所應，當知皆有七種作意。 ^467a19

又彼麁相，遍在一切下地皆有。
下從欲界，展轉上至無所有處。
當知麁相略有二種，謂諸下地苦住增上，
望上所住不寂靜故；及諸壽量時分短促，望上壽量轉減少故。
此二麁相，由前六事，如其所應，當正尋思。
隨彼彼地樂離欲時，如其所應，於次上地尋思靜相，漸次乃至證得加行究竟果作意。
mu:: 
#######  2目 八定
 ^467b14

復次，此中離欲者，欲有二種，一者、煩惱欲。
二者、事欲。離有二種，一者、相應離，二者、境界離。 ^467b22

離惡不善法者，煩惱欲因所生種種惡不善法。
即身惡行、語惡行等，持杖、持刀、鬪訟、諍競、
諂誑、詐偽、起妄語等。
由斷彼故，說名為離惡不善法。 ^467b24

有尋有伺者，由於尋伺未見過失，自地猶有對治欲界諸善尋伺，
是故說名有尋有伺。 ^467b27

所言離者，謂已獲得加行究竟作意故。
所言生者，由此為因、由此為緣，無間所生，故名離生。 ^467b29

言喜樂者，謂已獲得所希求義，及於喜中未見過失，
一切麁重已除遣故，及已獲得廣大輕安，
身心調暢，有堪能故，說名喜樂。 ^467c2

所言初者，謂從欲界最初上進，創首獲得，
依順次數，說名為初。
言靜慮者，於一所緣繫念寂靜，正審思慮，故名靜慮。 ^467c5

言具足者，謂已獲得加行究竟果作意故。 ^467c8

言安住者，謂於後時，由所修習多成辦故，
得隨所樂、得無艱難、得無梗澁，於靜慮定，
其心晝夜能正隨順、趣向、臨入，隨所欲樂，乃至七日七夜能正安住。
故名安住。 ^467c9

復次，於有尋有伺三摩地相，心能棄捨。
於無尋無伺三摩地相，繫念安住。
於諸怱務所行境界能正遠離，於不怱務所行境界安住其心；
一味寂靜、極寂靜轉，是故說言：尋伺寂靜故、內等淨故。 ^467c13

又彼即於無尋無伺三摩地中串修習故，
超過尋伺有間缺位，能正獲得無間缺位，
是故說言：心一趣故。 ^467c17

無尋無伺者，一切尋伺悉皆斷故。 ^467c20

所言定者，謂已獲得加行究竟作意故。
所言生者，由此為因、由此為緣，無間所生，故名定生。 ^467c21

言喜樂者，謂已獲得所希求義，又於喜中未見過失，
有欣有喜；一切尋伺初靜慮地諸煩惱品所有麁重皆遠離故，
能對治彼廣大輕安身心調柔有堪能樂所隨逐故，名有喜樂。 ^467c23

依順次數，此為第二。
如是一切，如前應知。 ^467c27

復次，彼於喜相深見過失，是故說言：於喜離欲。
又於爾時，遠離二種亂心災患，能於離喜第三靜慮攝持其心。
第二靜慮已離尋伺，今於此中復離於喜，
是故說言：安住於捨。
如是二法能擾亂心，障無間捨。
初靜慮中有尋伺故，令無間捨不自在轉；
第二靜慮由有喜故，令無間捨不自在轉。
是故此捨，初二靜慮說名無有。
由是因緣，修靜慮者，第三靜慮方名有捨。 ^467c28

由有捨故，如如安住所有正念，如是如是彼喜俱行想及作意不復現行。
若復於此第三靜慮不善修故，或時失念，
彼喜俱行想及作意時復現行，尋即速疾以慧通達，
能正了知，隨所生起能不忍受，方便棄捨、
除遣、變吐，心住上捨，是故說有正念、正知。 ^468a8

彼於爾時，住如是捨、正念、正知，親近、修習、
多修習故，令心踊躍俱行喜受便得除滅。
離喜寂靜、最極寂靜，與喜相違心受生起。
彼於爾時，色身、意身領納受樂及輕安樂，
是故說言：有身受樂。 ^468a14

第三靜慮已下諸地，無如是樂及無間捨；
第三靜慮已上諸地，此無間捨雖復可得，而無有樂。
下地樂捨俱無有故，上地有捨而無樂故，
是故說言：於是處所，謂第三靜慮，諸聖宣說。
謂依於此已得安住補特伽羅，具足捨、
念及以正知，住身受樂，第三靜慮具足安住。
言諸聖者，謂佛世尊及佛弟子。 ^468a18

復次，此中對治種類勢相似故，略不宣說樂斷對治，但說對治所作樂斷。
何等名為此中對治？
所謂捨、念、及以正知。
由即於此數修習故，便能棄捨令不出離第三靜慮第三靜慮地中勝樂，
是故說言：由樂斷故。
修靜慮者，即於爾時，所有苦樂皆得超越。
由是因緣，若先所斷、若今所斷，總集說言：
樂斷、苦斷，先喜憂沒。
謂入第四靜慮定時，樂受斷故；入第二靜慮定時，
苦受斷故；入第三靜慮定時，喜受沒故；
入初靜慮定時，憂受沒故。
今於此中，且約苦、樂二受斷故，說有所餘非苦樂受，
是故說言：彼於爾時不苦不樂。 ^468a26

從初靜慮一切下地災患已斷。
謂尋、伺、喜樂、入息、出息。
由彼斷故，此中捨念清淨鮮白。
由是因緣，正入第四靜慮定時，心住無動，
一切動亂皆悉遠離，是故說言：捨念清淨。
第四等言，如前所說初靜慮等，應知其相。 ^468b9

復次，以於虛空起勝解故，所有青、黃、赤、
白等相應顯色想，由不顯現故，及厭離欲故，
皆能超越，是故說言：色想出過故。
由不顯現、超越彼想以為因故，所有種種眾多品類，
因諸顯色和合積集有障礙想皆得除遣，
是故說言：有對想滅沒故。
由遠離彼想以為因故，所有於彼種種聚中差別想轉，
謂飲、食、瓶、衣、乘、莊嚴具、城、舍、軍、園、山、林等想，
於是一切不作意轉，是故說言：種種想不作意故。
除遣如是有色、有對種種想已，起無邊相虛空勝解，
是故說言：入無邊空。
由已超過近分加行究竟作意，入上根本加行究竟果作意定，
是故說言：空無邊處具足安住。
當知此中，依於近分，乃至未入上根本定，唯緣虛空。
若已得入上根本定，亦緣虛空，亦緣自地所有諸蘊。
又近分中，亦緣下地所有諸蘊。 ^468b14

復次，若由此識，於無邊空發起勝解，當知此識無邊空相勝解相應。
若有欲入識無邊處，先捨虛空無邊處想，
即於彼識，次起無邊行相勝解。 ^468c1

爾時超過近分、根本空無邊處，是故說言：
超過一切空無邊處，入無邊識。
由彼超過識無邊處所有近分，乃至加行究竟作意，
入上根本加行究竟果作意定，是故說言：識無邊處具足安住。 ^468c5

復次，從識無邊處求上進時，離其識外更求餘境，都無所得。
謂諸所有或色、非色相應境性。
彼求境界無所得時，超過近分及以根本識無邊處，
發起都無餘境勝解，此則名為於無所有假想勝解。
即於如是假想勝解多修習故，便能超過無所有處一切近分，
乃至加行究竟作意，入彼根本加行究竟果作意定，
是故說言：超過一切識無邊處，無少所有無所有處具足安住。 ^468c9

復次，從無所有處求上進時，由於無所有處想起麁想故，便能棄捨無所有處想。
由是因緣，先入無所有處定時，超過一切有所有想，今復超過無所有想。
是故說言：非有想，謂或有所有想，或無所有想；
非無想，謂非如無想及滅盡定，一切諸想皆悉滅盡。
唯有微細想，緣無相境轉，是故說言：非想非非想。 ^468c17

即於此處起勝解時，超過一切近分、根本無所有處，
及非想非非想處近分，乃至加行究竟作意，
入彼根本加行究竟果作意定，是故說言：超過一切無所有處。
於非想非非想處具足安住。 ^468c25

復次，此中入靜慮定時，其身相狀如處室中；
入無色定時，其身相狀如處虛空。
當知此中，由奢摩他相，安住上捨，勤修加行。
mu:: 
#######  3目 二無心定
 ^468c29

復次，依靜慮等，當知能入二無心定。
一者、無想定，二者、滅盡定。 ^469a4

無想定者，唯諸異生，由棄背想作意方便能入。 ^469a5

滅盡定者，唯諸聖者，由止息想受作意方便能入。
如是二定，由二作意方便能入。 ^469a6

謂無想定，由棄背想作意以為上首，勤修加行，漸次能入。
若滅盡定，由從非想非非想處，欲求上進，
暫時止息所緣作意以為上首，勤修加行，漸次能入。
若諸異生作如是念：諸想如病、諸想如癰、
諸想如箭，唯有無想寂靜微妙。
攝受如是背想作意，於所生起一切想中，精勤修習不念作意。
由此修習為因緣故，加行道中是有心位，
入定無間，心不復轉。
如是出離想作意為先，已離遍淨貪，未離廣果貪，
諸心心法滅，是名無想定。
由是方便證得此定。
若諸聖者，已得非想非非想處，復欲暫時住寂靜住，
從非有想非無想處心求上進；心上進時，
求上所緣竟無所得；無所得故，滅而不轉。
如是有學已離無所有處貪，或阿羅漢求暫住想作意為先，
諸心心法滅，是名滅盡定。
由是方便證得此定。 ^469a8

復次，依止靜慮發五通等。
mu:: 
#######  4目 五通

云何能發？謂靜慮者，已得根本清淨靜慮。 ^469a25

即以如是清淨靜慮為所依止，於五通增上正法，
聽聞受持，令善究竟。
謂於神境通、宿住通、天耳通、死生智通、
心差別通等，作意思惟。 ^469a26

復由定地所起作意，了知於義、了知於法。
由了知義、了知法故，如是如是修治其心。
由此修習、多修習故，有時、有分發生修果五神通等。 ^469a29

又即如是了知於義、了知於法，為欲引發諸神通等，修十二想。
何等十二？一、輕舉想，二、柔軟想，三、空界想，
四、身心符順想，五、勝解想，六、先所受行次第隨念想，
七、種種品類集會音聲想，八、光明色相想，
九、煩惱所作色變異想，十、解脫想，十一、
勝處想，十二、遍處想。 ^469b4

輕舉想者，謂由此想，於身發起輕舉勝解，
如妬羅綿、或如疊絮、或似風輪。
發起如是輕勝解已，由勝解作意，於彼彼處飄轉其身。
謂從床上飄置几上，復從几上飄置床上；
如是從床飄置草座，復從草座飄置於床。 ^469b10

柔軟想者，謂由此想，於身發起柔軟勝解，
或如綿囊、或如毛毳、或如熟練。
此柔軟想，長養攝受前輕舉想。
於攝受時，令輕舉想增長廣大。 ^469b15

空界想者，謂由此想，先於自身發起輕舉、
柔軟二勝解已，隨所欲往，若於中間有諸色聚能為障礙，
爾時便起勝解作意，於彼色中作空勝解，能無礙往。 ^469b18

身心符順想者，謂由此想，或以其心符順於身，或以其身符順於心。
由此令身轉轉輕舉、轉轉柔軟、轉轉堪任、
轉轉光潔，隨順於心、繫屬於心，依心而轉。 ^469b22

勝解想者，謂由此想，遠作近解，近作遠解，
麁作細解，細作麁解，地作水解，水作地解，如是一一差別大種展轉相作。
廣如變化所作勝解，或色變化、或聲變化。
由此五想修習成滿，領受種種妙神境通。
或從一身示現多身，謂由現化勝解想故；
或從多身示現一身，謂由隱化勝解想故；
或以其身，於諸牆壁、垣城等類厚障隔事直過無礙；
或於其地出沒如水；或於其水斷流往返，
履上如地；或如飛鳥，結加趺坐，騰颺虛空；
或於廣大威德勢力日月光輪，以手捫摸；
或以其身，乃至梵世自在迴轉。
當知如是種種神變，皆由輕舉、柔軟、空界、
身心符順想所攝受勝解想故，隨其所應，一切能作。
此中以身於其梵世，略有二種自在迴轉。
一者、往來自在迴轉；二、於梵世諸四大種一分造色，
如其所樂，隨勝解力，自在迴轉。 ^469b25

先所受行次第隨念想者，謂由此想，從童子位迄至于今，
隨憶念轉，自在無礙。
隨彼彼位，若行、若住、若坐、若臥，廣說一切先所受行，
隨其麁略，次第無越，憶念了知，於此修習、
多修習故，證得修果，於無量種宿世所住，
廣說乃至所有行相、所有宣說，皆能隨念。 ^469c13

種種品類集會音聲想者，謂由此想，遍於彼彼村邑、
聚落，或長者眾、或邑義眾、或餘大眾、或廣長處、
或家、或室，種種品類諸眾集會所出種種雜類音聲、
名諠譟聲，或於大河眾流激湍波浪音聲，善取其相。
以修所成定地作意，於諸天人，若遠、若近，
聖、非聖聲，力勵聽採。
於此修習、多修習故，證得修果清淨天耳，
由是能聞人間、天上，若遠、若近，一切音聲。 ^469c19

光明色相想者，謂於如前所說種種諸光明相，
極善取已，即於彼相作意思惟。
又於種種諸有情類善不善等業用差別，
善取其相，即於彼相作意思惟，是名光明色相想。
於此修習、多修習故，證得修果死生智通，
由是清淨天眼通故，見諸有情，廣說乃至身壞已後，往生善趣天世間中。 ^469c27

煩惱所作色變異想者，謂由此想，於貪、
恚、癡、忿、恨、覆、惱、誑、諂、慳、嫉，及以憍、害、無慚、
無愧諸餘煩惱及隨煩惱纏繞其心諸有情類，
種種色位色相變異，解了分別。
如是色類有貪欲者，有色分位、色相變異，
謂諸根躁擾、諸根掉舉，言常含笑。
如是色類有瞋恚者，有色分位、色相變異，
謂面恒顰蹙，語音謇澁，言常變色。
如是色類有愚癡者，有色分位、色相變異，
謂多分瘖瘂，事義闇昧，言不辯了，語多下里。
由如是等行相流類，廣說乃至無慚愧等所纏繞者，
有色分位、色相變異，善取其相，復於彼相作意思惟。
於此修習、多修習故，發生修果心差別智，
由此智故，於他有情補特伽羅隨所尋思、
隨所伺察心、意、識等，皆如實知。 ^470a5

解脫、勝處、遍處想者，如前三摩呬多地，應知修相。
由於此想親近、修習、多修習故，能引最勝諸聖神通，
若變事通、若化事通、若勝解通。
及能引發無諍、願智、四無礙解。
謂法無礙解、義無礙解、辭無礙解、辯無礙解等種種功德。 ^470a19

又聖、非聖二神境通有差別者，謂聖神通，
隨所變事、隨所化事、隨所勝解，一切皆能如實成辦，
無有改異，堪任有用。
非聖神通不能如是，猶如幻化，唯可觀見，不堪受用。 ^470a24

當知如是十二種想，親近、修習、多修習故，
隨其所應，便能引發五種神通，及能引發不共異生如其所應諸聖功德。
mu:: 
#######  5目 修世淨定生處差別
 ^470a29

復次，此中於初靜慮下中上品善修習已，
隨其所應，當生梵眾天、梵輔天、大梵天眾同分中。
於第二靜慮下中上品善修習已，隨其所應，
當生少光天、無量光天、極光淨天眾同分中。
於第三靜慮下中上品善修習已，隨其所應，
當生少淨天、無量淨天、遍淨天眾同分中。
於第四靜慮下中上品善修習已，隨其所應，
當生無雲天、福生天、廣果天眾同分中。
若不還者，以無漏第四靜慮間雜熏修有漏第四靜慮；
即於此中，下品、中品、上品、上勝品、上極品善修習已，
隨其所應，當生五淨居天眾同分中。
謂無煩、無熱、善現、善見、色究竟天。
若於空處、識處、無所有處、非想非非想處，
下中上品善修習已，當生空處、識處、無所有處、非想非非想處隨行天眾同分中。
由彼諸天無有形色，是故亦無處所差別。
然住所作有其差別。
於無想定善修習已，當生無想有情天眾同分中。
mu:: 
#######  6目 離欲者相
 ^470b4

復次，此中云何應知離欲者相？
謂離欲者，身業安住，諸根無動，威儀進止無有躁擾，
於一威儀能經時久，不多驚懼，終不數數易脫威儀。
言詞柔軟、言詞寂靜，不樂諠雜、不樂眾集，言語安詳。
眼見色已，唯覺了色，不因覺了而起色貪；
如是耳聞聲已、鼻嗅香已、舌甞味已、身覺觸已，
唯覺了聲乃至其觸，不因覺了而起聲貪乃至觸貪。
能無所畏，覺慧幽深，輕安廣大，身心隱密，
無有貪婪、無有憤發，能有堪忍，不為種種欲尋思等諸惡尋思擾亂其心。
如是等類，當知名為離欲者相。
瑜伽師地論卷第三十三
 ^470b22
