佛說造立形像福報經
translator:: 闕譯人名附東晉錄
jing:: 
佛至拘羅懼國，有諸樹園主名拘翼。
時國王名優填，年始十四，聞佛當來，王即勅傍臣左右皆悉嚴駕。
王行迎佛，遙見世尊，心中踴躍，極大歡喜，
止車下步，罷却左右傍臣侍從及持蓋者，
即前迎趣，便以頭面著地作禮，起復前行，如是至三。 ^788c25

佛言：「來前。」
王復前到，以頭面著佛足，起遶三匝，長跪叉手，
白佛言：「天上、天下諸天人民無及佛者！
今佛面目、身體、行步，光明巍巍好乃如是。
我今視佛無有厭極，佛是天上、天下諸天人民之大師也，佛所慈心哀救甚多。」
佛默然不應。 ^789a1

王復白佛言：「人作善者，此之福祐，當何所獲？
佛去已後，我恐不復見佛。
今欲作佛形像，恭敬承事，得何福報？
願佛哀愍，為我說之，我欲聞知。」 ^789a6

爾時，佛告年少王：「汝所問，大善！
諦聽吾說，以著心中。」 ^789a9

王即稽首言：「受教。」 ^789a10

佛告王曰：「若有作佛形像，所得福祐，我今悉當為汝說之。」 ^789a11

王言：「諾！受恩。」 ^789a12

佛言：「天下人民能作佛形像者，其後世世所生之處，
眼目淨潔、面貌端政，身體手足常好柔濡，
生於天上亦復淨潔諸天中勝，眼目面貌甚好無比。
作佛形像其福如是。 ^789a13

「作佛形像所生之處，無有諸惡身體具足，
死後得生第七梵天上，復諸天中，形貌端政絕好無比，為諸天所敬。
作佛形像其福如是。 ^789a16

「作佛形像，後世常生勢尊貴家，受其氣力與世絕異，在所生處不墮貧家。
作佛形像其福如是。 ^789a19

「作佛形像，後世所生身形殊妙，紫磨金色端政無比，常為眾人所共敬愛。
作佛形像其福如是。 ^789a22

「作佛形像，後世生處常在富貴之家，財產珍寶不可稱數，
常為父母、兄弟、宗族之所愛重。
作佛形像其福如是。 ^789a24

「作佛形像，後世若生閻浮提中，常生帝王、
公侯、賢善之家。作佛形像其福如是。 ^789a26

「作佛形像，後世得作帝王，特尊勝諸國王，當為諸王之所歸仰。
作佛形像其福如是。 ^789a28

「作佛形像，後世得作遮迦越王，四天下諸王皆臣屬之。
作佛形像其福如是。 ^789b1

「作佛形像，後世得作遮迦越王，飛行天上復下自恣，在所施為無所不至。
作佛形像其福如是。 ^789b3

「作佛形像，後世生於第七梵天，壽一劫餘，智慧尊勝無上無能及者。
作佛形像其福如是。
於梵天壽盡當復來下，生於孝順有道法家。
作佛形像其福如是。 ^789b5

「作佛形像，後所生處常為父母之所愛重，壽終復得生於天上。
作佛形像其福如是。 ^789b8

「作佛形像，死後不復墮三惡道，當自守意常欲求佛。 ^789b10

「作佛形像，後世生處尊重於經，意欲常持雜好香華、
雜好繒綵、燈火光明、諸天下中名好珍寶奉上佛塔，
後無數劫，會當得佛涅槃之道。
人有出意持妙珍寶、所愛重物奉上佛者，
非餘凡人，皆是前世作佛形像者、習菩薩道者。
作佛形像其福如是。 ^789b12

「作佛形像，其福無量，無窮盡時，不可稱數。
如是四天下江河海水尚可升量，作佛形像其福甚多，
多四天下江河海水過出十倍，後世所生常護佛道。 ^789b17

「作佛形像，譬如天雨，人有好舍無所憂畏。 ^789b20

「作佛形像，死後不復入於地獄、畜生、餓鬼諸惡道中。
其有眾生見佛形像生恭敬心，叉手自歸佛塔舍利者，
死後百劫不復入於地獄、畜生、餓鬼道中。
死即生天，天上壽終，復生世間勢富之家，
如是受福不可稱數，會當得佛涅槃之道。」 ^789b21

佛告優填王：「人作善者作佛形像，其福祐功德如是，終不唐苦。」 ^789b27

爾時，優填王以偈讚佛：
　　「佛者大聖人，為眾生說法。
　　拘深瞿師園，優填叉手問，
　　聞梵音審諦，不動百福成，
　　作佛形像者，得何等福報？」 ^789b28

爾時，世尊說偈答曰：
　　「王諦聽吾說，福地恢上土，
　　福德無過者，作佛形像報。
　　恒生大富家，尊貴無極珍，
　　眷屬常恭敬，作佛形像報。
　　世世身無患，常得天眼報，
　　無比紺青色，作佛形像報。
　　父母見歡忻，端政威德重，
　　愛樂終無厭，作佛形像報。
　　金色身焰光，猶妙師子像，
　　眾生見歡喜，作佛形像報。
　　閻浮提大姓，剎利、婆羅門，
　　福人於中生，作佛形像報。
　　不生邊地國，不盲不醜陋，
　　六情常完具，作佛形像報。
　　臨終識宿命，見佛在其前，
　　不覺死時苦，作佛形像報。
　　作大名聞王，金輪飛行帝，
　　典主四天下、作佛形像報。
　　作釋天名因，神足典第二，
　　三十三天奉，作佛形像報。
　　此過出欲界，作梵梵天王，
　　迦夷眾梵恭，作佛形像報。
　　受福正如是，若能刻畵作，
　　天地尚可稱，此福不可量。
　　是故供養佛，華香香汁塗，
　　供養大士者，得漏盡無為。」 ^789c5

佛說經竟，王大歡喜，即起，前以頭面著佛足而起，
比丘、比丘尼、優婆塞、優婆夷，及其五百傍臣左右，
皆起歡喜為佛作禮，後皆往生阿彌陀佛國，作大菩薩最尊第一。
優填王聞其所說，歡喜受解，即得須陀洹道。
佛說造立形像福報經
 ^790a3
