
fen:: 瑜伽師地論卷第五十八
author:: 彌勒菩薩說
translator:: 三藏法師玄奘奉　詔譯
攝決擇分中有尋有伺等三地之一
di:: 
##  3-5 有尋有伺等三地

zhang:: 
### 1章 結前生後

如是已說五識身相應地、意地決擇。
有尋有伺等三地決擇，我今當說。
zhang:: 
###  2章 正決擇有尋有伺等三地

jie:: 
#### 1節 雜決擇

xiang:: 
##### 1項 決擇焰摩名為法王所以
 ^620c29

問：何故焰摩名為法王？
為能損害諸眾生故？
為能饒益諸眾生故？
若由損害眾生，名為法王，不應道理。
若由饒益眾生，今應當說云何饒益？ ^621a1

答：由能饒益，不由損害。
何以故？若諸眾生執到王所，令憶念故，遂為現彼相似之身。
告言：汝等自所作業，當受其果。
由是因緣，彼諸眾生各自了知，自所作業，還自受果。
便於焰摩使者，眾生業力增上所生，猶如變化，
非眾生所，無反害心、無瞋恚心，不懷怨恨。
乃由此故，感那落迦新業更不積集，故業盡已，脫那落迦趣。
是故焰摩由能饒益諸眾生故，名為法王。
若諸眾生，生那落迦憶宿命者，焰摩法王更不教誨。
若有生已不憶宿命，王便教誨。
略有三種補特伽羅，生那落迦不憶宿命。
一、極愚癡。謂生邊地，不解觀察，隨諸惡轉。
二、極放逸。謂受欲者，於諸欲中增上耽著，
不解觀察，隨諸惡轉。
三、極邪見。謂成就一切誹謗邪見，不解觀察，隨諸惡轉。
由彼不能自然憶念，故令憶念。
xiang:: 
#####  2項 決擇大海水鹹所以
 ^621a4

復次，二因緣故，大海水鹹。
一、生彼眾生福增上故；二、陸地眾生一分非福增上故。
所以者何？由水鹹故，非人所涉，生彼無量微細眾生不被採害。
又大海中，種種珍寶差別可得，由水鹹故，陸地眾生一分難得。
jie:: 
####  2節 決擇煩惱雜染

xiang:: 
##### 1項 五門辨煩惱雜染
 ^621a21

復次，煩惱雜染決擇，我今當說。
如先所說煩惱雜染義當知。
此煩惱由五種相建立差別。
何等為五？一、自性故；二、自性差別故；三、
染淨差別故；四、迷斷差別故；五、對治差別故。
mu:: 
######  1目 自性
 ^621a26

云何自性？略有二種。
一、見性煩惱，二、非見性煩惱。
mu:: 
######  2目 自性差別
 ^621b1

云何自性差別？略有十種。
見性煩惱五種差別，非見性者亦有五種，
總此十種，名為煩惱自性差別。 ^621b2

見性五者，謂薩迦耶見、邊執見、邪見、見取、戒禁取。
非見性五者，謂貪、恚、慢、無明、疑。 ^621b4

薩迦耶見者，於五取蘊，心執增益，見我、
我所，名薩迦耶見。
此復二種。一者、俱生，二、分別起。
俱生者，一切愚夫異生乃至禽獸並皆現行。
分別起者，諸外道等計度而起。 ^621b6

邊執見者，於五取蘊，薩迦耶見增上力故，
心執增益，見我斷常，名邊執見。
常見所攝邊執見者，謂六十二諸見趣中，
計度前際諸遍常論、一分常論，及計後際諸有想論、
無想論、非想非非想論。
斷見所攝邊執見者，謂諸沙門、若婆羅門七事斷論。
此邊執見唯分別起，無有俱生。
唯除即此先世已來，串習隨逐邊執見等。
若有分別、若無分別差別之相，如本地分已廣分別。 ^621b11

邪見者，一切倒見，於所知事顛倒而轉，皆名邪見。
當知此見略有二種。
一者、增益，二者、損減。
薩迦耶見、邊執見、見取、戒禁取，此四見等，一切皆名增益邪見。
謗因、謗用、謗果、壞實事等，心執增益所有諸見，一切皆名損減邪見。
無施、無愛，亦無祠祀，是名謗因。
無有妙行，亦無惡行，是名謗用。
無有妙行、惡行諸業果及異熟，是名謗果。
無父無母、無化生有情，亦無世間真阿羅漢諸漏永盡，
乃至廣說，如是一切名壞實事。
又此邪見，即計前際諸無因論、邊無邊論、
不死矯亂論，及計後際現法涅槃等論所有沙門、若婆羅門。
當知如是薩迦耶見以為根本六十二見，
三見所攝，謂常見所攝諸邊執見、斷見所攝諸邊執見，及諸邪見。 ^621b19

見取者，於六十二諸見趣等，一一別計為最、
為上、為勝、為妙，威勢取執，隨起言說：唯此諦實，餘皆虛妄。
由此見故，能得清淨、解脫、出離，是名見取。 ^621c4

戒禁取者，謂所受持隨順見取、見取眷屬、
見取隨法若戒若禁，於所受持諸戒禁中，
妄計為最、為上、為勝、為妙，威勢執取，隨起言說：
唯此諦實，餘皆虛妄。
由此戒禁，能得清淨、解脫、出離，是名戒禁取。 ^621c9

貪者，謂能耽著心所為性。
此復四種。謂著諸見、欲、色、無色。 ^621c14

恚者，謂能損害心所為性。
此復四種。謂於損己他見、他有情所，及於所愛不饒益所、於所不愛作饒益所所有瞋恚。 ^621c16

慢者，謂令心舉心所為性。
此復四種。謂於諸見、於諸有情、於受用欲、於諸後有處起。
又此慢略有二種。
一、惑亂慢，二、不惑亂慢。 ^621c19

於有情處慢者，謂三慢類，已如前說。
於受用欲處慢者，謂由大財、大族、大徒眾等現在前故，心遂高舉。 ^621c22

於後有處慢者，謂由計我當有不有，廣說乃至我當非想非非想等，
若動不動，戲論造作諸愛趣中，現前轉故，心遂高舉。 ^621c24

不惑亂慢者，謂於下劣計己為勝、於等計等而生憍慢。 ^621c27

惑亂慢者，謂餘六慢。
又由受用鄙劣資具，自謂富樂，名惑亂慢。
若由受用勝妙資具，自謂富樂，名不惑亂慢。
又由邪行，謂後有勝，名惑亂慢。
若由正行，謂後有勝，名不惑亂慢。 ^621c28

無明者，謂於所知真實覺悟能覆、能障，心所為性。
此略四種。一、無解愚，二、放逸愚，三、染污愚，
四、不染污愚。若於不見聞覺知所知義中所有無智，名無解愚。
若於見聞覺知所知義中散亂失念所有無智，名放逸愚。
於顛倒心所有無智，名染污愚。
不顛倒心所有無智，名不染污愚。
又此無明總有二種。
一、煩惱相應無明，二、獨行無明。
非無愚癡而起諸惑，是故貪等餘惑相應所有無明，名煩惱相應無明。
若無貪等諸煩惱纏，但於苦等諸諦境中，
由不如理作意力故，鈍慧士夫補特伽羅，
諸不如實簡擇、覆障、纏裹、闇昧等心所性，名獨行無明。 ^622a4

疑者，猶豫二分不決定，心所為性。
當知此疑，略由五相差別建立。
謂於他世作用、因、果、諸諦、寶中，心懷猶豫。 ^622a17

如是所說十種煩惱，亦緣事轉、亦緣煩惱。
謂十煩惱皆與自地一切煩惱展轉相緣，亦緣自地諸有漏事。
下地煩惱能緣上地煩惱及事，非上地惑能緣下地煩惱及事。
如是煩惱展轉相緣，及下地惑能緣上地。
於此處所餘決擇文，更不復現。 ^622a20

復次，俱生薩迦耶見唯無記性，數現行故，非極損惱自他處故。
若分別起薩迦耶見，由堅執故，與前相違。
在欲界者，唯不善性。
若在上地，奢摩他力所制持故，多白淨法所攝受故，成無記性。
由染污故，體是隱沒。
所餘煩惱，由此道理，隨應當知。
欲界煩惱為諸惡行安足處故，多不善性。
又不善者，具三因緣能往惡趣，餘則不定。
何等為三？謂極多修習，殷重、無間計為功德，
不見其失，不見其患，縱情而起，是初因緣。
用此煩惱以為依處，由身語意，於諸惡行作及增長，是第二因緣。
由此煩惱斷他善品，授不善品，是第三因緣。
除先所作能往惡趣順後受業。 ^622a26

又十煩惱，七唯意地，貪、恚、無明亦通五識。 ^622b10

又於欲界，四見及慢，喜、捨相應；貪，樂、喜捨相應；
恚，苦、憂、捨相應；邪見，喜、憂、捨相應；疑，憂、
捨相應；無明，一切五根相應。
此據多分相應道理，其餘深細，後當廣說。
於上諸地隨所有根，即與彼地煩惱相應。 ^622b11

又十煩惱，見所斷者，名曰無事，彼所緣事非成實故。
所餘煩惱有事，無事彼相違故。
又貪與慢緣有漏一分可意事生，恚緣一分非可意生，
是故此三煩惱一分所生，名取一分。
所餘煩惱，通緣內外若愛非愛，及俱相違有漏事生，
是故說彼名曰遍行，取一切事。 ^622b15

若有隨順如是煩惱、煩惱俱行、煩惱品類，名隨煩惱。 ^622b21

云何名隨煩惱？略由四相差別建立。
一、通一切不善心起；二、通一切染污心起；
三、於各別不善心起；四、善、不善、無記心起，
非一切處、非一切時。
謂無慚無愧，名通一切不善心起。
隨煩惱放逸、掉舉、惛沈、不信、懈怠、邪欲、
邪勝解、邪念、散亂、不正知，此十隨煩惱，通一切染污心起。
通一切處三界所繫。
忿、恨、覆、惱、嫉、慳、誑、諂、憍、害，此十隨煩惱，各別不善心起。
若一生時，必無第二。
如是十種，皆欲界繫，除誑、諂、憍。
由誑及諂至初靜慮。
憍通三界，此并前二，若在上地，唯無記性。
尋、伺、惡作、睡眠，此四隨煩惱，通善、不善、
無記心起，非一切處、非一切時。
若有極久尋求伺察，便令身疲、念失，心亦勞損，
是故尋、伺名隨煩惱。
此二乃至初靜慮地。
惡作、睡眠唯在欲界。
又有定地諸隨煩惱。
謂尋、伺、誑、諂、惛沈、掉舉、憍、放逸、懈怠等。 ^622b23

初靜慮地有初四種，餘通一切地。
若雜事中，世尊所說諸隨煩惱，廣說乃至愁、
歎、憂、苦隨擾惱等，及攝事分廣所分別，
如是一切諸隨煩惱，皆是此中四相差別，
隨其所應，相攝應知。 ^622c10

復次，諸隨煩惱，若在欲界，略於十二處轉。
何等十二？謂執著惡行處；鬪訟諍競處；
毀犯尸羅處；受學隨轉非善人法處；邪命處；
耽著諸欲處；如所聞法義，心諦思惟處；
於所思義，內心寂止方便持心處；展轉受用財法處；
不相雜住處；遠離臥具房舍處；眾苦所集處。
此十二處以為依止，如先所說貪著，乃至隨擾惱等諸隨煩惱，
差別而轉。謂貪著、瞋恚、愚癡，依初處轉；
忿等乃至諂，依第二處轉；無慚、無愧，依第三處轉；
誑等乃至謀害，依第四處轉；矯詐等乃至惡作，
依第五處轉；不忍耽嗜等乃至不平等貪著，
依第六處轉；薩迦耶見、有見、無有見，依第七處轉；
貪欲等乃至不作意，依第八處轉；顧悅纏綿，
依第九處轉；不質直性、不柔和性、不隨同分轉性，
依第十處轉；欲尋思等乃至家生繫屬尋思，
依第十一處轉；愁、歎等，依第十二處轉。 ^622c15

復次，此五見是慧性故，互不相應。
自性自性不相應故。
貪、恚、慢、疑更相違故，互不相應。
貪染令心卑下，憍慢令心高舉，是故貪、慢更互相違。 ^623a3

復次，如所說諸隨煩惱，當知皆是煩惱品類。
且如放逸，是一切煩惱品類。
所以者何？於染愛時，多生放逸；乃至疑時，亦有放逸。
貪著、慳悋、憍高、掉舉等，皆貪品類、皆貪等流。
忿、恨、惱、嫉、害等，是瞋品類、是瞋等流。
誑、諂，是邪見品類、邪見等流。
覆，是諂品類，當知即彼品類等流。
餘隨煩惱，是癡品類、是癡等流。
唯除尋、伺。當知尋、伺，慧思為性，猶如諸見。
若慧依止意言而生，於所緣境慞惶推究，
雖慧為性，而名尋、伺。
於諸境界遽務推求，依止意言麁慧名尋。
即於此境不甚遽務，而隨究察，依止意言細慧名伺。
是名建立煩惱雜染自性差別。
mu:: 
######  3目 染淨差別
 ^623a7

云何建立煩惱雜染染淨差別？
謂如所說本隨二惑，略二緣故染惱有情。
一、由纏故；二、隨眠故。
現行現起煩惱，名纏；即此種子未斷未害，
名曰隨眠，亦名麁重。
又不覺位，名曰隨眠；若在覺位，說名為纏。
若諸具縛補特伽羅，生在欲界，成就三界煩惱隨眠。
若生色界所有異生，成就欲界被奢摩他之所損伏煩惱隨眠，
成就色界及無色界所未損伏煩惱隨眠。
若生無色所有異生，成就欲界及與色界被奢摩他之所損伏煩惱隨眠，
成就無色所未損伏煩惱隨眠。
如界道理，隨地亦爾。 ^623a20

諸煩惱纏，未離自地煩惱欲者，自地現起；
已離欲者，即不現起。
若在下地，上地諸纏亦得成就；非在上地，得說成就下地諸纏。 ^623b2

問：具一切縛補特伽羅，諸煩惱纏起滅未捨，
是諸煩惱於何事繫，過去耶？
未來耶？現在耶？ ^623b6

答：過去已繫，故不名繫。
但於現在，由此種類煩惱隨眠，說名為繫。
若諸煩惱正起現前，亦由纏故，說名為繫。
於未來世隨眠及纏，以當繫故，亦不名繫。
如此種類，當知諸餘煩惱亦爾。
如具縛者，不具縛者亦復如是。
差別者，所餘煩惱說名為繫。 ^623b8

問：諸修行者伏煩惱纏，當云何伏？ ^623b13

答：以修三種對治力故，伏煩惱纏。
一、了知煩惱自性過患，二、思惟對治所緣境相，
三、以勝善品滋心相續。
當知此是永斷正見前行之道。 ^623b14

問：諸修行者斷煩惱時，為捨纏耶？
捨隨眠耶？由斷何故，說名為斷？ ^623b17

答：但捨隨眠。以煩惱纏先已捨故。
斷隨眠故，說名為斷。
何以故？雖纏已斷，未斷隨眠，諸煩惱纏數復現起；
若隨眠斷，纏與隨眠畢竟不起。 ^623b19

問：為斷過去？為斷未來？
為斷現在？ ^623b22

答：非斷去來今，然說斷三世。
何以故？若在過去有隨眠心，任運滅故，
其性已斷，復何所斷。
若在未來有隨眠心，性未生故，體既是無，當何所斷。
若在現在有隨眠心，此剎那後，性必不住，更何須斷。
又有隨眠離隨眠心二不和合，是故現在亦非所斷。
然從他音、內正作意二因緣故，正見相應。
隨所治惑，能治心生，諸有隨眠所治心滅。
此心生時，彼心滅時，平等平等，對治生滅道理應知。
正見相應能對治心，於現在世無有隨眠，
於過去世亦無隨眠；此剎那後離隨眠心，在未來世亦無隨眠。
從此已後，於已轉依、已斷隨眠身相續中，
所有後得世間所攝善、無記心去來今位，
皆離隨眠，是故三世皆得說斷。 ^623b23

是名煩惱雜染染淨差別。
mu:: 
######  4目 迷斷差別
 ^623c8

云何建立煩惱雜染迷斷差別？
當知略說有十五種。
謂欲界繫，見苦集滅道諦所斷，及修所斷，諸漏有五。
如欲界繫，色無色繫各五亦爾。
欲界迷苦有十煩惱。
迷集有八，除薩迦耶及邊執見。
如迷集諦，滅、道亦爾。
上界諸諦並除瞋恚。
隨迷次第，如欲界說。 ^623c10

云何迷苦有十隨眠？
略五取蘊總名為苦。
愚夫於此五取蘊中，起二十句薩迦耶見。
五句見我，餘見我所。
是名迷苦薩迦耶見。
即用如是薩迦耶見以為依止，於五取蘊見我斷常，故邊執見亦迷於苦。
又諸邪見，謂無施等，乃至妙行、惡行業果及與異熟，是迷苦諦。
又有邪見，撥無父母、化生有情，如是邪見一分迷苦、一分迷集。
又諸外道誹謗苦諦，起大邪見。
彼謂沙門喬答摩種，為諸弟子施設苦諦，此定無有。
如是邪見亦迷苦諦。
又有諸見，妄計自在、世主、釋、梵及餘物類，
為常、為恒，無有變易。
如是邪見亦迷苦諦。
又有諸見計邊、無邊，如是亦名迷苦邪見。
又有沙門、若婆羅門不死矯亂邪見一分，亦迷苦諦。
若有見取，妄取迷苦所有諸見以為第一，
謂能清淨、解脫、出離，如是名為迷苦見取。
若有妄取隨順此見，此見隨法所受戒禁，
以為第一，能得清淨、解脫、出離，此戒禁取，是迷苦諦。
若有外道於此諸見不定信受，亦不一向誹謗如來所立苦諦，
但於苦諦心懷猶豫，此及所餘於苦猶豫，是迷苦疑。
若於如是自所起見寶愛堅著，如此見貪，是迷苦貪。
若於異分他所起見，心懷違損，是迷苦恚。
若恃此見，心生高舉，是迷苦慢。
若有無智，與此諸見及疑、貪等煩惱相應，
若唯於苦獨行無智，如是並名迷苦無明。
此十煩惱皆迷苦諦，見苦所斷。 ^623c16

云何迷集有八隨眠？
謂諸沙門、若婆羅門謗因邪見。
又有沙門、若婆羅門，計自在等是一切物生者、
化者及與作者，此惡因論所有邪見。
又有邪見，無施、無愛，亦無祠祀，無有妙行，亦無惡行。
又有邪見，不死矯亂外道沙門、若婆羅門所起一分。
又有邪見，誹謗集諦。
謂諸外道作如是計：如彼沙門喬答摩種，
為諸弟子所說集諦，此定無有。
如是等見，是迷集諦所起邪見。
若有見取，取彼諸見以為第一，能得清淨、
解脫、出離，是迷集諦所起見取。
若於隨順此見諸法所受戒禁，取為第一，
能得清淨，廣說如前，是迷集諦戒禁取。
餘疑、貪等，如前應知。
如是八種煩惱隨眠，迷於集諦，見集所斷。 ^624a15

云何迷滅有八隨眠？
謂諸沙門、若婆羅門，計邊無邊，不死矯亂諸見一分。
又有沙門、若婆羅門，謂說現法涅槃論者所有邪見。
又有邪見，撥無世間真阿羅漢，乃至廣說。
彼阿羅漢二德所顯，謂斷及智。
此中但取謗斷邪見。
又有邪見，誹謗滅諦，謂諸外道，廣說如前。
又有橫計諸邪解脫所有邪見。
如是諸見，是迷滅諦所起邪見。
若有見取，取彼諸見以為第一，廣說如前，是迷滅諦所起見取。
若於隨順彼見諸法所受戒禁，取為第一，
廣說如前，是迷滅諦戒禁取。
所餘貪等，如前應知，唯除瞋恚。
謂於滅諦起怖畏心、起損害心、起恚惱心，
如是瞋恚，迷於滅諦。
餘如前說。如是八種煩惱隨眠，迷於滅諦，見滅所斷。 ^624a29

云何迷道有八隨眠？
謂撥無世間真阿羅漢，乃至廣說。
此中所有誹謗一切智為導首有為無漏，
當知此見，是迷道諦所起邪見。
又諸沙門、若婆羅門，不死矯亂邪見一分，亦迷於道。
又諸外道謗道邪見，彼謂沙門喬答摩種，
為諸弟子說出離道，實非出離，由此不能盡出離苦。
佛所施設無我之見，及所受持戒禁隨法，
是惡邪道，非正妙道。
如是亦名迷道邪見。
又彼外道作如是計：我等所行若行、若道，
是真行道，能盡、能出一切諸苦。
如是亦名迷道邪見。
若有見取，取彼邪見以為第一，能得清淨、
解脫、出離，如是名為迷道見取。
若於隨順彼見諸法所受戒禁，取為第一，
能得清淨、解脫、出離，是名迷道戒禁取。
所餘貪等迷道煩惱，如迷滅諦道理應知。
如是八種煩惱隨眠，迷於道諦，見道所斷。 ^624b15

如是已說見斷諸漏。
云何修道所斷諸漏？
謂欲界瞋恚，三界三種貪、慢、無明，由彼長時修習正道，
方能得斷，是故名為修道所斷。
又彼煩惱界界地地皆有三品，謂下中上。
能斷之道亦有三品。
下品之道能斷上品修斷諸漏，中能斷中，上道斷下。
又彼修道所斷諸漏，於有漏事任運而轉，
長時堅固，於自所迷事難可解脫。 ^624c3

是名建立煩惱雜染迷斷差別。 ^624c10

復次，即如所說見、修所斷諸漏煩惱，當知略有五種所緣。
一、緣邪分別所起事境，二、緣見境，三、緣戒禁境，
四、緣自分別所起名境，五、緣任運堅固事境。 ^624c12

此中，若緣苦、集事境所有諸漏，是緣邪分別所起事境。
見取、貪等見斷諸漏，除疑，是緣見境。
戒禁取，是緣戒禁境。
緣滅、道境及緣不同分界境所有諸漏，是緣自分別所起名境。
何以故？非此煩惱能緣滅、道，亦不能緣不同分界，非無所緣故。
修所斷漏，是緣自任運堅固事境。
mu:: 
######  5目 對治差別
 ^624c15

云何建立煩惱雜染對治差別？
謂略四種。一、相續成熟對治，二、近斷對治，
三、一分斷對治，四、具分斷對治。
如聲聞地已具說，十三種資糧道，名相續成熟對治。
如聲聞地已具說，煗、頂、忍、世第一法，決擇分善根，名近斷對治。
見道，名一分斷對治。
修道，名具分斷對治。 ^624c22

問：昇見道聖者，智行有何相？
由幾心故，見道究竟？
云何當捨見所斷惑，頓耶？
漸耶？ ^624c27

答：昇見道者所有智行，遠離眾相。 ^624c29

爾時聖智雖緣於苦，然於苦事不起分別，謂此為苦取相而轉。
如於苦諦，於集、滅、道亦復如是。
爾時即於先世俗智所觀諦中，一切想相皆得解脫。
絕戲論智，但於其義緣真如理離相而轉，其於爾時智行如是。
建立見道由二道理。
一、廣布聖教道理，有戲論建立。
二、內證勝義道理，離戲論建立。
依初建立增上力故，說法智品有四種心，種類智品亦有四心。
隨爾所時，八種心轉；即爾所時，總說名一無間所入純奢摩他所顯之心。
如是總說有九種心，見道究竟。
隨爾所時，如所施設苦諦之相了別究竟；
即爾所時，說名一心。
第二建立增上力故，說有一心。
謂唯依一證真如智相應心類，見道究竟。
此中亦有奢摩他道，如前應知。 ^625a1

又立二分見道所斷煩惱隨眠。
一、隨逐清淨色，二、隨逐心心所。
由見道中止觀雙運，故聖弟子俱時能捨止觀二道所斷隨眠。
第一、觀所斷，第二、止所斷。
是故見道說名究竟。
若言觀品所攝諸智見斷隨眠隨逐生者，應不得名對治體性。
由此因緣，薄伽梵說：隨信行者、隨法行者入見道時，名為第六行無相行補特伽羅。
非信勝解、見得、身證、慧脫、俱脫，五得其名。
由彼於滅住寂靜想，是故說彼名住無相。 ^625a16

譬如良醫拔毒箭者，知癰熟已，利刀先剖，
膿雖漸出，猶未頓盡，後更廣開周迴#CB07820;搦；
膿出漉盡，未能甚淨，瘡門尚開，為令斂故，
或以膩團、或以膩帛而帖塞之，如是漸次肌肉得斂。
令義易了，故作此喻。
此中義者，如已熟癰，當知隨順見道所斷諸漏處事亦爾。
如利刀剖，當知毘鉢舍那品所攝見道亦爾。
如周#CB07820;搦，當知奢摩他品所攝見道亦爾。
如膿，當知一切見道所斷隨眠漏亦爾。
如瘡未淨、未斂，當知修道所斷諸漏漏事亦爾。
如膩團帛，當知修道亦爾。 ^625a26

若諸異生離欲界欲、或色界欲，但由修道，無有見道。
彼於欲界得離欲時，貪欲、瞋恚及彼隨法隣近憍慢，
若諸煩惱相應無明不現行故，皆說名斷。
非如見道所斷薩迦耶見等。
由彼諸惑住此身中，從定起已，有時現行，非生上者彼復現起。
如是異生離色界欲，如其所應除瞋恚，
餘煩惱，當知亦爾。
自地所有見斷諸漏，若定、若起、若生，於一切時若遇生緣，便現在前。 ^625b7

復次，略有二種麁重。
一、漏麁重，二、有漏麁重。
漏麁重者，阿羅漢等修道所斷煩惱斷時，皆悉永離。
此謂有隨眠者有識身中不安隱性、無堪能性。
有漏麁重者，隨眠斷時，從漏所生漏所熏發本所得性、
不安隱性、苦依附性、與彼相似無堪能性，皆得微薄。
又此有漏麁重名煩惱習，阿羅漢、獨覺所未能斷，
唯有如來能究竟斷，是故說彼名永斷習氣不共佛法。 ^625b16

是名煩惱雜染由五種相差別建立。
xiang:: 
#####  2項 七門辨煩惱雜染

mu:: 
###### 1目 七門別釋
 ^625b24

問：如世尊言：妄分別貪名士夫欲。
以何因緣，唯煩惱欲說名為欲，非事欲耶？ ^625b26

答：以煩惱欲性染污故。
又唯煩惱欲能欲事欲故。
又煩惱欲發動事欲，令生種種雜染過患。
謂諸所有妄分別貪未斷未知故，先為欲愛之所燒惱；
欲愛燒故，追求諸欲；追求欲故，便受種種身心疲苦。
雖設功勞，若不稱遂，便謂我今唐捐其功，乃受劬勞無果之苦。
設得稱遂，便深戀著，守掌因緣，受防護苦。
若受用時，貪火所燒，於內便受不寂靜苦。
若彼失壞，受愁憂苦。
由隨念故，受追憶苦。
又由是因，發起身語及意惡行。
又出家者棄捨欲時，雖復捨離煩惱欲因，欲復還起。
又唯煩惱欲因緣故，能招欲界生老病死惡趣等苦。
如是等輩雜染過患，皆煩惱欲以為因緣，
是故世尊唯煩惱欲說名為欲，非於事欲。 ^625b27

問：能生欲貪虛妄分別，凡有幾種？
答：略有八種。一、引發分別，二、覺悟分別，
三、合結分別，四、有相分別，五、親昵分別，
六、喜樂分別，七、侵逼分別，八、極親昵分別。 ^625c14

如梵問經言：
　　引發與覺悟，及餘和合結，
　　有相若親昵，亦多種喜樂，
　　侵逼極親昵，名虛妄分別；
　　能生於欲貪，智者當遠離。 ^625c17

引發分別者，謂捨善方便心相續已，於諸欲中發生作意。
覺悟分別者，謂於不和合不現前境，由貪欲纏之所纏縛。
合結分別者，謂貪欲纏所纏縛故，追求諸欲。
有相分別者，謂於和合現前境界，執取其相、執取隨好。
親昵分別者，謂於和合現前境界，由貪欲纏之所纏縛。
喜樂分別者，謂由如是貪欲纏故，希求無量所受欲具。
侵逼分別者，謂由一向見其功德，而受諸欲，倍更希求。
極親昵分別者，謂為最極諸貪欲纏之所纏縛。 ^625c22

問：何故欲界諸煩惱中，唯顯示貪以為欲相？ ^626a3

答：若由是因，顯示貪愛為集諦相；即以此因，當知此相。 ^626a4

問：何故顯示分別俱貪以為欲相？ ^626a5

答：若此因緣令貪現前發起於貪，若此因緣受用事欲，總顯為一妄分別貪。
又有一分棄捨諸欲而出家者，仍於諸欲起妄分別；
為令了知虛妄分別亦是欲已，尋復棄捨，故顯分別亦是欲相。 ^626a6

問：何故唯說貪愛為集諦相？ ^626a10

答：由二因緣。一者、貪愛是願不願所依處故；
二者、貪愛遍生起故。
所以者何？由彼貪愛於身財等所應期願，
為現攝受故，便起期願。
於非願處對治善中為非所願，現攝方便故，便起不願。
由此願不願故，生死流轉無有斷絕。
當知遍起復有三種。
一者、位遍。依一切受差別轉故。
謂由五門。喜和合故、喜不離故、喜不合故、
喜乖離故、常隨自身而藏愛故。
二者、時遍。謂緣去來今三世境故。
三者、境遍。謂緣現法、後法內身而起，亦緣已得、未得境界而起。 ^626a11

問：何故唯說離貪瞋癡，心得離欲，不說離色受等煩惱事耶？ ^626a22

答：由離於此，亦離彼故。
又諸煩惱性染污故。
又即由此多過患故。
所以者何？若於其事起諸過患，當知皆是煩惱所作。
是諸過患，如前蘊善巧中觀察不善所有過患。
又可避故。所以者何？
於諸事中，一切煩惱皆可避脫，非一切事。
又由修習不淨觀等諸世俗道，雖厭其事，
入離欲地，然離欲地煩惱隨逐，煩惱於心未得離欲。
由此道理，唯離煩惱心善離欲，非離其事。
於此處所餘決擇文，更不復現。 ^626a23

問：何因緣故，於諸經中，從餘煩惱簡取我、
我所見、我慢執、著、隨眠，說為染污煩惱品耶？ ^626b3

答：由三因故。一、向邪行故，謂我、我所見二種。
故。所以者何？依止身見以為根本，便能生起六十二見；
依託此故，於非解脫計為解脫，而起邪行。
二、背正行故。謂我慢、執著二種。
所以者何？依止我慢、執著故，於此正法毘柰耶中所有善友，
所謂諸佛及佛弟子真善丈夫，不往請問云何為善，云何不善。
設彼來問，亦不如實顯發自己。
三、退勝位故。謂隨眠一種。
所以者何？雖到有頂，下地隨眠所隨逐故，復還退墮。 ^626b5

復有差別。謂通達所知，於滅作證，有二種法極為障礙。
一、邪行因緣，二、苦生因緣。
邪行因緣者，謂六十二見。
因此執故，於諸有情由身語意起諸邪行。
苦生因緣者，謂不斷隨眠故。
又此二業有二因緣。
邪行因緣因緣者，謂計我、我所薩迦耶見。
苦生因緣因緣者，謂初後兩位不起正行。
由我慢故，初不聞正法；由增上慢故，後不修正行。 ^626b15

復有差別。謂於善說法毘柰耶中，有四種法為最、
為上、勝極、勝妙、不共外道。
何等為四？一者、於諦簡擇；二者、於己同梵行所，
修可樂法；三者、於異論所不生憎嫉；四、於清淨品能不退失。
於惡說法毘柰耶中，有四種法，於此四法極為障礙。
一、計我、我所薩迦耶見，二、我慢，三、妄執諦取，
四、不斷隨眠。由此因緣，雖到有頂，必還墮落。 ^626b23

又有二執。一、根、境執，謂執我、我所。
二、展轉有情執，謂我慢，計我為勝等。 ^626c1

問：自有貪愛為眾苦因，何故餘處世尊復說欲為苦因？ ^626c3

答：以是現法苦因緣故。
所以者何？若於有情有欲、有貪、或有親昵，
彼若變異，便生憂惱等苦。 ^626c4

問：何故五蓋說名為龜？ ^626c6

答：五支相似故，能障修習如理作意故。 ^626c7

問：何緣故忿說名母駝？
答：似彼性故，由惡語者，於他言詞不能堪忍增上力故，能障得彼教授教誡。 ^626c8

問：何故慳、嫉說名凝血？ ^626c10

答：由於虛薄無味利養而現行故，能障可愛樂法故。 ^626c11

問：何故諸欲說名屠机上肉？ ^626c12

答：繫屬主宰無定實故，能障無間修善法故。 ^626c13

問：何故無明說名浪耆？
答：似彼性故，障聞智故。 ^626c14

問：何緣故疑說名岐路？
答：似彼性故，障思智故。 ^626c15

問：何故我慢說名輪圍？ ^626c16

答：似彼性故，障修智故。
問：更有所餘能發惡行無量煩惱，何故簡取貪瞋癡，立不善根？ ^626c17

答：發業因緣略有三種。
謂愛味因緣故，損他因緣故，執著建立邪法因緣故。
此貪瞋癡於上因緣，如應配釋。
mu:: 
######  2目 結頌
 ^626c19

中嗢拕南曰：
　　欲、愛、離欲、計我等、欲、龜駝母等、
　　及貪瞋等。
瑜伽師地論卷第五十八
 ^626c22
