
hui:: 
pin:: 
### 2
大般若波羅蜜多經卷第四十八
三藏法師玄奘奉　詔譯
初分摩訶薩品第十三之二
「復次，舍利子！諸菩薩摩訶薩修行布施波羅蜜多時，
以應一切智智心，而修布施波羅蜜多，
以無所得而為方便，與一切有情同共迴向阿耨多羅三藐三菩提，
於身命等都無所悋。
舍利子！如是名為諸菩薩摩訶薩修行布施波羅蜜多時，擐布施波羅蜜多大功德鎧。 ^268b22

「復次，舍利子！諸菩薩摩訶薩修行布施波羅蜜多時，
以應一切智智心，而修布施波羅蜜多，
以無所得而為方便，與一切有情同共迴向阿耨多羅三藐三菩提，
於布施行不起聲聞、獨覺作意。
舍利子！如是名為諸菩薩摩訶薩修行布施波羅蜜多時，擐淨戒波羅蜜多大功德鎧。 ^268b29

「復次，舍利子！諸菩薩摩訶薩修行布施波羅蜜多時，
以應一切智智心，而修布施波羅蜜多，
以無所得而為方便，與一切有情同共迴向阿耨多羅三藐三菩提，
於布施法信忍欲樂。
舍利子！如是名為諸菩薩摩訶薩修行布施波羅蜜多時，擐安忍波羅蜜多大功德鎧。 ^268c7

「復次，舍利子！諸菩薩摩訶薩修行布施波羅蜜多時，
以應一切智智心，而修布施波羅蜜多，
以無所得而為方便，與一切有情同共迴向阿耨多羅三藐三菩提，
於布施行勤修不息。
舍利子！如是名為諸菩薩摩訶薩修行布施波羅蜜多時，擐精進波羅蜜多大功德鎧。 ^268c13

「復次，舍利子！諸菩薩摩訶薩修行布施波羅蜜多時，
以應一切智智心，而修布施波羅蜜多，
以無所得而為方便，與一切有情同共迴向阿耨多羅三藐三菩提，
於布施行一心迴向一切智智，不雜聲聞、獨覺作意。
舍利子！如是名為諸菩薩摩訶薩修行布施波羅蜜多時，擐靜慮波羅蜜多大功德鎧。 ^268c19

「復次，舍利子！諸菩薩摩訶薩修行布施波羅蜜多時，
以應一切智智心，而修布施波羅蜜多，
以無所得而為方便，與一切有情同共迴向阿耨多羅三藐三菩提，
於布施法住如幻、如夢、如像、如響、如光影、
如空花、如尋香城、如變化事想，不見施者、
受者、施物。舍利子！
如是名為諸菩薩摩訶薩修行布施波羅蜜多時，擐般若波羅蜜多大功德鎧。 ^268c25

「舍利子！是菩薩摩訶薩修行布施波羅蜜多時，具擐六種波羅蜜多大功德鎧。
舍利子！若菩薩摩訶薩以應一切智智心，
修行布施波羅蜜多時，於六波羅蜜多相不取不著，當知是菩薩摩訶薩擐大功德鎧。
舍利子！如是名為菩薩摩訶薩為欲利樂一切有情擐大功德鎧。 ^269a4

「復次，舍利子！諸菩薩摩訶薩修行淨戒波羅蜜多時，
以應一切智智心，而修淨戒波羅蜜多，
以無所得而為方便，與一切有情同共迴向阿耨多羅三藐三菩提，
為護淨戒於諸所有都不戀著。
舍利子！如是名為諸菩薩摩訶薩修行淨戒波羅蜜多時，擐布施波羅蜜多大功德鎧。 ^269a11

「復次，舍利子！諸菩薩摩訶薩修行淨戒波羅蜜多時，
以應一切智智心，而修淨戒波羅蜜多，
以無所得而為方便，與一切有情同共迴向阿耨多羅三藐三菩提，
於淨戒行尚不趣求聲聞、獨覺，況異生地！
舍利子！如是名為諸菩薩摩訶薩修行淨戒波羅蜜多時，擐淨戒波羅蜜多大功德鎧。 ^269a17

「復次，舍利子！諸菩薩摩訶薩修行淨戒波羅蜜多時，
以應一切智智心，而修淨戒波羅蜜多，
以無所得而為方便，與一切有情同共迴向阿耨多羅三藐三菩提，
於淨戒法信忍欲樂。
舍利子！如是名為諸菩薩摩訶薩修行淨戒波羅蜜多時，擐安忍波羅蜜多大功德鎧。 ^269a23

「復次，舍利子！諸菩薩摩訶薩修行淨戒波羅蜜多時，
以應一切智智心，而修淨戒波羅蜜多，
以無所得而為方便，與一切有情同共迴向阿耨多羅三藐三菩提，
於淨戒行勤修不息。
舍利子！如是名為諸菩薩摩訶薩修行淨戒波羅蜜多時，擐精進波羅蜜多大功德鎧。 ^269a29

「復次，舍利子！諸菩薩摩訶薩修行淨戒波羅蜜多時，
以應一切智智心，而修淨戒波羅蜜多，
以無所得而為方便，與一切有情同共迴向阿耨多羅三藐三菩提，
於淨戒行專以大悲而為上首，尚不間雜二乘作意，況異生心！
舍利子！如是名為諸菩薩摩訶薩修行淨戒波羅蜜多時，擐靜慮波羅蜜多大功德鎧。 ^269b6

「復次，舍利子！諸菩薩摩訶薩修行淨戒波羅蜜多時，
以應一切智智心，而修淨戒波羅蜜多，
以無所得而為方便，與一切有情同共迴向阿耨多羅三藐三菩提，
於淨戒法住如幻、如夢、如像、如響、如光影、
如空花、如尋香城、如變化事想，於清淨戒不恃不著，
於破戒惡不厭不取，由持與犯本性空故。
舍利子！如是名為諸菩薩摩訶薩修行淨戒波羅蜜多時，擐般若波羅蜜多大功德鎧。 ^269b13

「舍利子！是菩薩摩訶薩修行淨戒波羅蜜多時，具擐六種波羅蜜多大功德鎧。
舍利子！若菩薩摩訶薩以應一切智智心，
修行淨戒波羅蜜多時，於六波羅蜜多相不取不著，當知是菩薩摩訶薩擐大功德鎧。
舍利子！如是名為菩薩摩訶薩為欲利樂一切有情擐大功德鎧。 ^269b22

「復次，舍利子！諸菩薩摩訶薩修行安忍波羅蜜多時，
以應一切智智心，而修安忍波羅蜜多，
以無所得而為方便，與一切有情同共迴向阿耨多羅三藐三菩提，
為成安忍於身命等無所戀著。
舍利子！如是名為諸菩薩摩訶薩修行安忍波羅蜜多時，擐布施波羅蜜多大功德鎧。 ^269b29

「復次，舍利子！諸菩薩摩訶薩修行安忍波羅蜜多時，
以應一切智智心，而修安忍波羅蜜多，
以無所得而為方便，與一切有情同共迴向阿耨多羅三藐三菩提，
於安忍行不雜聲聞、獨覺、異生下劣作意。
舍利子！如是名為諸菩薩摩訶薩修行安忍波羅蜜多時，擐淨戒波羅蜜多大功德鎧。 ^269c6

「復次，舍利子！諸菩薩摩訶薩修行安忍波羅蜜多時，
以應一切智智心，而修安忍波羅蜜多，
以無所得而為方便，與一切有情同共迴向阿耨多羅三藐三菩提，
於安忍法信忍欲樂。
舍利子！如是名為諸菩薩摩訶薩修行安忍波羅蜜多時，擐安忍波羅蜜多大功德鎧。 ^269c12

「復次，舍利子！諸菩薩摩訶薩修行安忍波羅蜜多時，
以應一切智智心，而修安忍波羅蜜多，
以無所得而為方便，與一切有情同共迴向阿耨多羅三藐三菩提，
於安忍行勤修不息。
舍利子！如是名為諸菩薩摩訶薩修行安忍波羅蜜多時，擐精進波羅蜜多大功德鎧。 ^269c18

「復次，舍利子！諸菩薩摩訶薩修行安忍波羅蜜多時，
以應一切智智心，而修安忍波羅蜜多，
以無所得而為方便，與一切有情同共迴向阿耨多羅三藐三菩提，
攝心一緣修安忍行，雖遇苦事而不異緣。
舍利子！如是名為諸菩薩摩訶薩修行安忍波羅蜜多時，擐靜慮波羅蜜多大功德鎧。 ^269c25

「復次，舍利子！諸菩薩摩訶薩修行安忍波羅蜜多時，
以應一切智智心，而修安忍波羅蜜多，
以無所得而為方便，與一切有情同共迴向阿耨多羅三藐三菩提，
於安忍法住如幻、如夢、如像、如響、如光影、
如空花、如尋香城、如變化事想，為欲修集一切佛法，
為欲成熟一切有情，觀諸法空不執怨害。
舍利子！如是名為諸菩薩摩訶薩修行安忍波羅蜜多時，擐般若波羅蜜多大功德鎧。 ^270a2

「舍利子！是菩薩摩訶薩修行安忍波羅蜜多時，具擐六種波羅蜜多大功德鎧。
舍利子！若菩薩摩訶薩以應一切智智心，
修行安忍波羅蜜多時，於六波羅蜜多相不取不著，當知是菩薩摩訶薩擐大功德鎧。
舍利子！如是名為菩薩摩訶薩為欲利樂一切有情擐大功德鎧。 ^270a11

「復次，舍利子！諸菩薩摩訶薩修行精進波羅蜜多時，
以應一切智智心，而修精進波羅蜜多，
以無所得而為方便，與一切有情同共迴向阿耨多羅三藐三菩提，
勤修種種難行施行。
舍利子！如是名為諸菩薩摩訶薩修行精進波羅蜜多時，擐布施波羅蜜多大功德鎧。 ^270a18

「復次，舍利子！諸菩薩摩訶薩修行精進波羅蜜多時，
以應一切智智心，而修精進波羅蜜多，
以無所得而為方便，與一切有情同共迴向阿耨多羅三藐三菩提，
精勤護持清淨禁戒。
舍利子！如是名為諸菩薩摩訶薩修行精進波羅蜜多時，擐淨戒波羅蜜多大功德鎧。 ^270a24

「復次，舍利子！諸菩薩摩訶薩修行精進波羅蜜多時，
以應一切智智心，而修精進波羅蜜多，
以無所得而為方便，與一切有情同共迴向阿耨多羅三藐三菩提，
勤修種種難行忍行。
舍利子！如是名為諸菩薩摩訶薩修行精進波羅蜜多時，擐安忍波羅蜜多大功德鎧。 ^270b1

「復次，舍利子！諸菩薩摩訶薩修行精進波羅蜜多時，
以應一切智智心，而修精進波羅蜜多，
以無所得而為方便，與一切有情同共迴向阿耨多羅三藐三菩提，
熾然勤修有利苦行。
舍利子！如是名為諸菩薩摩訶薩修行精進波羅蜜多時，擐精進波羅蜜多大功德鎧。 ^270b7

「復次，舍利子！諸菩薩摩訶薩修行精進波羅蜜多時，
以應一切智智心，而修精進波羅蜜多，
以無所得而為方便，與一切有情同共迴向阿耨多羅三藐三菩提，
勤修種種靜慮等至。
舍利子！如是名為諸菩薩摩訶薩修行精進波羅蜜多時，擐靜慮波羅蜜多大功德鎧。 ^270b13

「復次，舍利子！諸菩薩摩訶薩修行精進波羅蜜多時，
以應一切智智心，而修精進波羅蜜多，
以無所得而為方便，與一切有情同共迴向阿耨多羅三藐三菩提，
精進修行無取著慧。
舍利子！如是名為諸菩薩摩訶薩修行精進波羅蜜多時，擐般若波羅蜜多大功德鎧。 ^270b19

「舍利子！是菩薩摩訶薩修行精進波羅蜜多時，具擐六種波羅蜜多大功德鎧。
舍利子！若菩薩摩訶薩以應一切智智心，
修行精進波羅蜜多時，於六波羅蜜多相不取不著，當知是菩薩摩訶薩擐大功德鎧。
舍利子！如是名為菩薩摩訶薩為欲利樂一切有情擐大功德鎧。 ^270b25

「復次，舍利子！諸菩薩摩訶薩修行靜慮波羅蜜多時，
以應一切智智心，而修靜慮波羅蜜多，
以無所得而為方便，與一切有情同共迴向阿耨多羅三藐三菩提，
住安靜心而行布施，令慳悋垢不復現前。
舍利子！如是名為諸菩薩摩訶薩修行靜慮波羅蜜多時，擐布施波羅蜜多大功德鎧。 ^270c3

「復次，舍利子！諸菩薩摩訶薩修行靜慮波羅蜜多時，
以應一切智智心，而修靜慮波羅蜜多，
以無所得而為方便，與一切有情同共迴向阿耨多羅三藐三菩提，
由淨定力護持禁戒，令犯戒垢不復現前。
舍利子！如是名為諸菩薩摩訶薩修行靜慮波羅蜜多時，擐淨戒波羅蜜多大功德鎧。 ^270c9

「復次，舍利子！諸菩薩摩訶薩修行靜慮波羅蜜多時，
以應一切智智心，而修靜慮波羅蜜多，
以無所得而為方便，與一切有情同共迴向阿耨多羅三藐三菩提，
住慈悲定而修安忍，令忿恚等不復現前。
舍利子！如是名為諸菩薩摩訶薩修行靜慮波羅蜜多時，擐安忍波羅蜜多大功德鎧。 ^270c15

「復次，舍利子！諸菩薩摩訶薩修行靜慮波羅蜜多時，
以應一切智智心，而修靜慮波羅蜜多，
以無所得而為方便，與一切有情同共迴向阿耨多羅三藐三菩提，
安住靜定勤修功德，令諸懈怠不復現前。
舍利子！如是名為諸菩薩摩訶薩修行靜慮波羅蜜多時，擐精進波羅蜜多大功德鎧。 ^270c22

「復次，舍利子！諸菩薩摩訶薩修行靜慮波羅蜜多時，
以應一切智智心，而修靜慮波羅蜜多，
以無所得而為方便，與一切有情同共迴向阿耨多羅三藐三菩提，
依靜慮等引發勝定，令味亂障不復現前。
舍利子！如是名為諸菩薩摩訶薩修行靜慮波羅蜜多時，擐靜慮波羅蜜多大功德鎧。 ^270c28

「復次，舍利子！諸菩薩摩訶薩修行靜慮波羅蜜多時，
以應一切智智心，而修靜慮波羅蜜多，
以無所得而為方便，與一切有情同共迴向阿耨多羅三藐三菩提，
依靜慮等引發勝慧，觀一切法皆如幻等，令諸惡慧不復現前。
舍利子！如是名為諸菩薩摩訶薩修行靜慮波羅蜜多時，擐般若波羅蜜多大功德鎧。 ^271a6

「舍利子！是菩薩摩訶薩修行靜慮波羅蜜多時，具擐六種波羅蜜多大功德鎧。
舍利子！若菩薩摩訶薩以應一切智智心，
修行靜慮波羅蜜多時，於六波羅蜜多相不取不著，當知是菩薩摩訶薩擐大功德鎧。
舍利子！如是名為菩薩摩訶薩為欲利樂一切有情擐大功德鎧。 ^271a13

「復次，舍利子！諸菩薩摩訶薩修行般若波羅蜜多時，
以應一切智智心，而修般若波羅蜜多，
以無所得而為方便，與一切有情同共迴向阿耨多羅三藐三菩提，
不見施者、受者、施物，三輪清淨而行布施。
舍利子！如是名為諸菩薩摩訶薩修行般若波羅蜜多時，擐布施波羅蜜多大功德鎧。 ^271a20

「復次，舍利子！諸菩薩摩訶薩修行般若波羅蜜多時，
以應一切智智心，而修般若波羅蜜多，
以無所得而為方便，與一切有情同共迴向阿耨多羅三藐三菩提，
不見持戒及破戒等，以無著心而修淨戒。
舍利子！如是名為諸菩薩摩訶薩修行般若波羅蜜多時，擐淨戒波羅蜜多大功德鎧。 ^271a26

「復次，舍利子！諸菩薩摩訶薩修行般若波羅蜜多時，
以應一切智智心，而修般若波羅蜜多，
以無所得而為方便，與一切有情同共迴向阿耨多羅三藐三菩提，
不見能忍所忍等事，以勝空慧而修安忍。
舍利子！如是名為諸菩薩摩訶薩修行般若波羅蜜多時，擐安忍波羅蜜多大功德鎧。 ^271b3

「復次，舍利子！諸菩薩摩訶薩修行般若波羅蜜多時，
以應一切智智心，而修般若波羅蜜多，
以無所得而為方便，與一切有情同共迴向阿耨多羅三藐三菩提，
觀一切法皆畢竟空，以大悲心而行精進。
舍利子！如是名為諸菩薩摩訶薩修行般若波羅蜜多時，擐精進波羅蜜多大功德鎧。 ^271b10

「復次，舍利子！諸菩薩摩訶薩修行般若波羅蜜多時，
以應一切智智心，而修般若波羅蜜多，
以無所得而為方便，與一切有情同共迴向阿耨多羅三藐三菩提，
觀入、住、出定及定境皆畢竟空而修等至。
舍利子！如是名為諸菩薩摩訶薩修行般若波羅蜜多時，擐靜慮波羅蜜多大功德鎧。 ^271b16

「復次，舍利子！諸菩薩摩訶薩修行般若波羅蜜多時，
以應一切智智心，而修般若波羅蜜多，
以無所得而為方便，與一切有情同共迴向阿耨多羅三藐三菩提，
於一切法、一切有情、一切波羅蜜多，住如幻、
如夢、如像、如響、如光影、如空花、如尋香城、
如變化事想，而修種種無取著慧。
舍利子！如是名為諸菩薩摩訶薩修行般若波羅蜜多時，擐般若波羅蜜多大功德鎧。 ^271b23

「舍利子！是菩薩摩訶薩修行般若波羅蜜多時，具擐六種波羅蜜多大功德鎧。
舍利子！若菩薩摩訶薩以應一切智智心，
修行般若波羅蜜多時，於六波羅蜜多相不取不著，當知是菩薩摩訶薩擐大功德鎧。
舍利子！如是名為菩薩摩訶薩為欲利樂一切有情擐大功德鎧。 ^271c2

「舍利子！諸菩薩摩訶薩如是安住一一波羅蜜多，
皆修六波羅蜜多令得圓滿，是故名擐大功德鎧。 ^271c8

「復次，舍利子！諸菩薩摩訶薩雖入諸靜慮及無量、
無色定而不味著，亦不為彼勢力所引，亦不隨彼勢力受生。
舍利子！是為菩薩摩訶薩修行靜慮波羅蜜多時，擐方便善巧般若波羅蜜多大功德鎧。 ^271c10

「復次，舍利子！諸菩薩摩訶薩雖入諸靜慮及無量、
無色定，住遠離見、寂靜見、空無相無願見而不證實際，
不入聲聞及獨覺地，勝伏一切聲聞、獨覺。
舍利子！如是名為菩薩摩訶薩修行靜慮波羅蜜多時，擐方便善巧般若波羅蜜多大功德鎧。 ^271c15

「舍利子！以諸菩薩由為利樂一切有情擐如是等大功德鎧，
故復名摩訶薩。 ^271c20

「舍利子！如是為欲利樂一切有情擐大功德鎧菩薩摩訶薩，
普為十方各如殑伽沙等世界諸佛世尊，
於大眾中歡喜讚歎，作如是言：『某方某世界中有某名菩薩摩訶薩，
為欲利樂一切有情擐大功德鎧，成熟有情、
嚴淨佛土，遊戲神通作所應作。』
如是展轉聲遍十方，天、人等眾聞皆歡喜，
咸作是言：『如是菩薩速當作佛，利益安樂一切有情。』」 ^271c23

爾時，具壽舍利子問滿慈子言：「云何名為菩薩摩訶薩為欲利樂諸有情故發趣大乘？」 ^272a2

滿慈子言：「舍利子！
菩薩摩訶薩為欲利樂一切有情，擐六波羅蜜多大功德鎧已，
復為利樂諸有情故，離欲惡不善法，有尋有伺，
離生喜樂，入初靜慮具足住；尋伺寂靜，
內等淨，心一趣性，無尋無伺，定生喜樂，
入第二靜慮具足住；離喜住捨，具念正知，
身受樂，聖說住捨，具念樂住，入第三靜慮具足住；
斷樂斷苦，先喜憂沒，不苦不樂，捨念清淨，入第四靜慮具足住。
復依靜慮起慈俱心，行相廣大，無二無量，
無怨、無害、無恨、無惱，遍滿善修，勝解周普，
充溢十方，盡虛空窮法界，慈心勝解具足而住；
悲、喜、捨俱心勝解行相，亦復如是。
依此加行，復超一切色想，滅有對想，不思惟種種想，
入無邊空，空無邊處具足住；超一切空無邊處，
入無邊識，識無邊處具足住；超一切識無邊處，
入無所有，無所有處具足住；超一切無所有處，入非想非非想處具足住。
舍利子！是菩薩摩訶薩以無所得而為方便，
持此靜慮、無量、無色，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^272a3

「復次，舍利子！諸菩薩摩訶薩為欲利樂諸有情故，
先自安住如是靜慮、無量、無色，於入、住、
出諸行、相、狀善分別知，得自在已復作是念：
『我當以應一切智智心，大悲為上首，為斷一切有情諸煩惱故，
說諸靜慮、無量、無色，分別開示令善了知諸定愛味、
過患、出離，及入、住、出諸行、相、狀。』
舍利子！是為菩薩摩訶薩依靜慮波羅蜜多，
修布施波羅蜜多，為欲利樂諸有情故發趣大乘。 ^272a25

「若菩薩摩訶薩以應一切智智心，大悲為上首，
說諸靜慮、無量、無色時，不為聲聞、獨覺心等之所間雜。
舍利子！是為菩薩摩訶薩依靜慮波羅蜜多，
修淨戒波羅蜜多，為欲利樂諸有情故發趣大乘。 ^272b4

「若菩薩摩訶薩以應一切智智心，大悲為上首，
說諸靜慮、無量、無色時，於如是法信忍欲樂。
舍利子！是為菩薩摩訶薩依靜慮波羅蜜多，
修安忍波羅蜜多，為欲利樂諸有情故發趣大乘。 ^272b8

「若菩薩摩訶薩以應一切智智心，大悲為上首，
修諸靜慮、無量、無色時，以自善根為有情故，
迴求無上正等菩提，於諸善根勤修不息。
舍利子！是為菩薩摩訶薩依靜慮波羅蜜多，
修精進波羅蜜多，為欲利樂諸有情故發趣大乘。 ^272b12

「若菩薩摩訶薩以應一切智智心，大悲為上首，
依諸靜慮、無量、無色，引發殊勝等至、等持、
解脫、勝處、遍處等定，於入、住、出皆得自在，
不墮聲聞、獨覺等地。
舍利子！是為菩薩摩訶薩依靜慮波羅蜜多，
修靜慮波羅蜜多，為欲利樂諸有情故發趣大乘。 ^272b18

「若菩薩摩訶薩以應一切智智心，大悲為上首，
修諸靜慮、無量、無色時，於諸靜慮、無量、
無色及靜慮支，以無常行相、苦行相、無我行相、
空行相、無相行相、無願行相，如實觀察不捨大悲，不墮聲聞及獨覺地。
舍利子！是為菩薩摩訶薩依靜慮波羅蜜多，
修般若波羅蜜多，為欲利樂諸有情故發趣大乘。 ^272b23

「復次，舍利子！若菩薩摩訶薩以應一切智智心，
大悲為上首，入慈定時作如是念：『我當拯濟一切有情令得安樂。』
入悲定時作如是念：『我當救拔一切有情令得離苦。』
入喜定時作如是念：『我當讚勸一切有情令得解脫。』
入捨定時作如是念：『我當等益一切有情令斷諸漏。』
舍利子！是為菩薩摩訶薩依無量定修布施波羅蜜多，為欲利樂諸有情故發趣大乘。 ^272c2

「若菩薩摩訶薩以應一切智智心，大悲為上首，
於四無量入、住、出時，終不趣向聲聞、獨覺，唯求無上正等菩提。
舍利子！是為菩薩摩訶薩依無量定，修淨戒波羅蜜多，為欲利樂諸有情故發趣大乘。 ^272c10

「若菩薩摩訶薩以應一切智智心，大悲為上首，
於四無量入、住、出時，不雜聲聞、獨覺作意，專心信忍欲樂無上正等菩提。
舍利子！是為菩薩摩訶薩依無量定，修安忍波羅蜜多，為欲利樂諸有情故發趣大乘。 ^272c14

「若菩薩摩訶薩以應一切智智心，大悲為上首，
於四無量入、住、出時，勤斷惡法勤修善法，專趣菩提曾無暫捨。
舍利子！是為菩薩摩訶薩依無量定，修精進波羅蜜多，為欲利樂諸有情故發趣大乘。 ^272c19

「若菩薩摩訶薩以應一切智智心，大悲為上首，
於四無量入、住、出時，引發種種等持、等至，
能於其中得大自在，不為彼定之所引奪，亦不隨彼勢用受生。
舍利子！是為菩薩摩訶薩依無量定，修靜慮波羅蜜多，為欲利樂諸有情故發趣大乘。 ^272c23

「若菩薩摩訶薩以應一切智智心，大悲為上首，
修四無量，於無量中以無常行相、苦行相、
無我行相、空行相、無相行相、無願行相如實觀察，
不捨大悲，不墮聲聞及獨覺地。
舍利子！是為菩薩摩訶薩依無量定，修般若波羅蜜多，為欲利樂諸有情故發趣大乘。 ^272c28

「舍利子！諸菩薩摩訶薩依如是等方便善巧修習六種波羅蜜多，
為欲利樂諸有情故發趣大乘。 ^273a5

「復次，舍利子！若菩薩摩訶薩以應一切智智心，
大悲為上首，具修一切種四念住、四正斷、
四神足、五根、五力、七等覺支、八聖道支，
以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273a8

「若菩薩摩訶薩以應一切智智心，大悲為上首，
具修一切種空解脫門、無相解脫門、無願解脫門，
以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273a13

「若菩薩摩訶薩以應一切智智心，大悲為上首，
具修一切種布施、愛語、利行、同事，以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273a18

「若菩薩摩訶薩以應一切智智心，大悲為上首，
具修一切種五眼、六神通，以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273a23

「若菩薩摩訶薩以應一切智智心，大悲為上首，
具修一切種佛十力、四無所畏、四無礙解、
大慈、大悲、大喜、大捨、十八佛不共法、一切智、
道相智、一切相智，以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273a27

「復次，舍利子！若菩薩摩訶薩以應一切智智心，
大悲為上首，無所得為方便，起內空智、
外空智、內外空智、空空智、大空智、勝義空智、
有為空智、無為空智、畢竟空智、無際空智、
散空智、無變異空智、本性空智、自相空智、
共相空智、一切法空智、不可得空智、無性空智、
自性空智、無性自性空智，以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273b5

「若菩薩摩訶薩以應一切智智心，大悲為上首，
無所得為方便，於一切法起非亂非定智，
以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273b14

「若菩薩摩訶薩以應一切智智心，大悲為上首，
無所得而為方便，於一切法起非常非無常智、
非樂非苦智、非我非無我智、非淨非不淨智、
非空非不空智、非有相非無相智、非有願非無願智、
非寂靜非不寂靜智、非遠離非不遠離智，
以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273b19

「復次，舍利子！若菩薩摩訶薩以應一切智智心，
大悲為上首，無所得為方便，智不知過去，
智不知未來，智不知現在，智非不知三世法，
以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273b28

「若菩薩摩訶薩以應一切智智心，大悲為上首，
無所得而為方便，智不知善，智不知不善，
智不知無記，非不知三性法；智不知欲界，
智不知色界，智不知無色界，非不知三界法；
智不知學，智不知無學，智不知非學非無學，
非不知學、無學、非學非無學法；智不知見所斷，
智不知修所斷，智不知非所斷，非不知見所斷、
修所斷、非所斷法。
以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273c4

「若菩薩摩訶薩以應一切智智心，大悲為上首，
無所得而為方便，智不知世間，智不知出世間，
非不知世間、出世間法，以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273c15

「若菩薩摩訶薩以應一切智智心，大悲為上首，
無所得為方便，智不知色，智不知無色，
非不知色、無色法；智不知有見，智不知無見，
非不知有見、無見法；智不知有對，智不知無對，
非不知有對、無對法；智不知有漏，智不知無漏，
非不知有漏、無漏法；智不知有為，智不知無為，
非不知有為、無為法。
以無所得而為方便，與一切有情同共迴向阿耨多羅三藐三菩提。
舍利子！是為菩薩摩訶薩為欲利樂諸有情故發趣大乘。 ^273c20

「舍利子！以諸菩薩由如是等方便善巧，
為欲利樂一切有情發趣大乘故，復名摩訶薩。 ^274a1

「舍利子！如是為欲利樂諸有情故發趣大乘菩薩摩訶薩，
普為十方各如殑伽沙等世界諸佛世尊，
於大眾中歡喜讚歎，作如是言：『某方某世界中有某名菩薩摩訶薩，
為欲利樂諸有情故發趣大乘，成就有情、
嚴淨佛土，遊戲神通作所應作。』
如是展轉聲遍十方，天、人等眾聞皆歡喜，
咸作是言：『如是菩薩速當作佛，利益安樂一切有情。』」
大般若波羅蜜多經卷第四十八
 ^274a3
