佛說觀經
jing:: 
觀十方佛法　念觀十方佛者。
坐觀東方。廓然大光。
唯見一佛。結跏趺坐。
舉手說法。心明觀察。
光明相好書然明了。
常係在心不令外緣心。
若餘念攝念令還。
如是見者便增至十佛即見十佛。
增至百佛。乃至千佛。
乃至無量無邊佛。
若近者則便轉遠廣博。
但見諸佛光光相接。
心明觀察得如是者。
復觀想東南方亦如上觀。
既得成已乃至西方。
乃至十方亦復如是。
既向方方皆見佛。
說法與當。復一時往觀十方佛。
一念所緣周遍得見。
定心成就者。於定中見十方佛。
皆與已說法疑網悉除得無生忍。
若有宿業因緣不見諸佛者。
當一日一夜六時懺悔。
勸請隨喜漸得見佛也。
縱使諸佛不為說法。
是人心得安樂無諸患也。 ^1459c19

五門禪要經云。坐禪法要五門。
一者安般。二者不淨。
三慈心。四觀緣。五念佛。
安般不淨二門。觀緣此三門。
有內外境界。念佛慈心緣外境界。
所以五門者隨眾生病。
若亂心多者教以安般。
若貪受多者教以不淨。
瞋恚多者教以慈心。
若著我多教以因緣。
若不沒心者教以念佛。
乃一心觀佛。若觀佛時當至心。
觀佛相好。了了分別。
已然後閉目憶念在心。
若明了即開目。極心觀之明了。
然後還坐。正身意係念。
如前如對真佛。明了無異。
即白師云。係念見佛無異。
師言。汝還本坐係念額上一心念佛。
爾時額上有佛像相。
從一至十乃至無邊。
若行人所見多佛。
從額上出者。若去身乃遠而還者乃見大乘人也。
三乘人所出佛。還近身作地金色。
此諸佛盡人於平如掌。
淨如鏡。觀己身明淨如地。
此名念佛三昧境界。
得是境界已白師云。
此好境界。此名初門觀也。
復今係念在心。然後觀佛即見諸佛。
從心出乃手執瑠璃仗。
仗兩頭出。三乘人光焰有大小。
如是出已未後佛執仗。
在心正立而住。末後住佛。
迴身還入。先去佛盡來隨人。
若小乘人入盡則止。
若大乘人入已。悉從身毛孔滿於四海。
上至有頂。下至風際。
如是明已還來人身如淨瑠璃。
所以光明還來人身者。
欲示踴猛健疾境界。
相好如是已如師云。
此名一切念處。以能生諸定故名念處。
是邪道上杖者定。
相光者智慧相也。
此內凡夫境也。復令捨前二觀。
係心在臍。即一心觀臍觀臍不久覺臍有動相。
諦觀不亂。見臍有物。
如鷹卵。其色鮮白。
即再白師。師云。汝更觀在處。
乃觀已有蓮華。琉璃為莖。
黃金為臺。臺上有佛。
結跏趺坐。第一佛如臍中。
復有蓮華。上復有佛。
結跏趺坐。如是展轉相出。
乃至大海邊。末後一佛還入第二佛臍。
第二佛還入第三佛臍。
如是展轉還入乃至人臍。
佛令為一一佛人。
行人臍中已。行人自諸毛孔之迴出蓮華。
滿虛空中。如垂寶瓔珞。
如是出生諸蓮花。
盡入臍。行人乃身體柔軟。
輕悅自見。己身明淨如雜寶色。
即以白師。師云。大善成定相也。
復令有觀臍中。即見頂有五瑞相。
觀已見有一佛。有光中結跏趺坐。
更觀佛有物。即見佛口中種種蓮華出。
出已遍滿大地。更觀五光中佛。
見臍中五師子出。
已食出蓮華。已還入五色光中。
佛臍中師子入已五光。
及佛即入此頂名師子奮迅三昧定相也。
行人觀光入佛身已行人作金色。
已見臍中有物。如日月明淨。
見已白師。師云。言更觀即見佛。
於腋下及腰中出凡四佛。
乃出已一一佛放無量日光。
日光明淨。因日光見四天下色。
上至有頂。下至風際。
總皆明了。如見掌中。
無所罣礙。名為清淨解脫也。
若見此已還見四佛。
從出處如入。入已復見焰光。
前入後出。後入前出。
左出右入。右出左入。
如是竟見自身明淨。
及水四邊圓滿淨光。
名為念佛三昧。在四禪境界也。 ^1460a5

修白骨觀法　先觀身皮肉筋脈總壞盡唯白骨連。
色如珂雪光亦如是。
若不見者。譬如癩病人。
醫語言。須飲血色同乳者即當差。
其家人令作銀器盛血即令飲之。
云汝病差也。其病人云。
血我當不喫。語云。
白乳。汝肯不見中物。
悉皆白色耶。汝罪故見是血也。
但作乳想。莫念血想也。
如是七日即變。為乳也。
何況實是白骨。而不能見也　乃見骨人人骨人之中其心生滅相續如線貫珠。
如是所見及觀外身亦如是。
若心故精進不懈怠。
如鑽燧見煙。穿井見埿。
得水不久。若心靜即行住坐臥皆見白骨。
了了如水澄。清則見面相。
濁則不見也。 ^1460c1

觀佛三昧　佛為法王。
能令人得種種善法。
是故坐禪之人先當念佛。
念佛者能令無量罪滅也。
人若念佛。佛亦念人。
譬如王念於人怨家不能侵害　念佛亦耳惡法敬為患也。
或云。佛不在世。云何憶念之。
人自信無過於服。
當觀如好佛像。如見真佛也。
先從肉髻眉毫下至足。
復至肉髻相。相諦觀還於靜處。
閉目思念。係心在像。
不令他緣。若有餘想收之令還。
心自觀察如意得見。
是名觀緣定也。當作是念。
云我亦不往。像亦不來。
乃見佛者當由心定想住也　得觀佛言。
已然後進觀生身便得見之。
如對面無異也　念心馳散。
多緣惡法。當如乳母看子。
不令作惡。或心不肯住。
即責之云。生老病死苦常來逼切。
若生天上樂著妙欲無有治心。
若墜惡道恐怖苦惱即善心不生也　今遇佛教。
當至心念佛。種種責已。
念心行住坐觀。常得見佛也　然後更進生身禪定。
已展轉則易生身觀。
法觀者既以觀像心隨相成就。
即斂意入定即得見。
當因心於像以念。
生身觀云。如坐於菩提樹下。
光明頭照相奇特。
又如鹿苑中為五比丘說四諦法時。
又如耆舍崛山放大光明為大眾說般若法時。
隨用一處。係念在心。
不令散亂。心想既得住。
即便見佛。乃舉身快樂貫徹四支。
譬如熱得清涼寒遇溫室。
世間之樂無已喻法身。
法觀者已於空中見佛生身。
當因生身觀內法身。
十力四無所畏十八不共法大悲無量善業。
如人先見金瓶內有寶珠。
所以法身真妙。神智無比。
無近無遠。無難無易。
無邊世界悉在目前　無有一法而不知者。
一切法無所不了。
是故行人當專念不令散亂。
若心有餘緣即攝之令還。
復復次一切命過者。
知當死時。先悉諸根如投大坑。
發至梵天。甚大怖畏。
無邊死賊唯佛力能救拔。
興種種人天涅槃樂。
復次一切諸佛世世常為一切眾生故不惜身命。
如釋迦佛。為太子時出遊見癩人。
即勅醫言。須得生人血飲之乃差矣。
太子云。是人難得一死一生即不可也　即以自身與之。
令病愈矣。佛為一切眾生亦復如是。
佛恩深過父母過也　假使一切人悉為一分二分。
分中當念佛。不應餘念。
如是種種功德隨念行事。
若此念成斷除結縛。
乃至可得無生忍。
若不得定即生六欲天中。
最尊第一。後生諸佛前也。 ^1460c14

無量壽佛觀　無量壽觀者。
有二種人。鈍根者先觀額上一寸無皮但見赤骨。
念念在心不令他緣。
心若有餘念攝之令還。
如是成已。令變赤骨方可一寸令白如雪。
既如是已令觀自身。
皆白骨亦如雪色。
得成已又觀身骨。
作琉璃色。光明清淨。
觀徹表裏。如是見已。
又令琉璃身中放日光。
自近乃遠遍滿閻浮唯見光明。
又攝其光入於身中。
既入盡已復放如初。
凡諸觀行從易及難。
初少後多。從身中放日光已。
即於光中觀阿彌陀佛。
其佛身放大光明。
向西端坐。相諦觀。
然後總觀其身。結跏趺坐。
如紫金山。係念在之。
妙相不令他緣。若有餘念收之令還。
與佛對坐無異。如是不久便可得見也　若利根者。
乃便觀作日光。然光明想法界光明。
乃於光中觀之。便可見佛也　行者若欲生為淨土者。
當作是觀也　乃觀諸法實相云。
世間如夢如幻皆無實者。
但以顛倒虛妄之□橫起煩惱受諸罪報。
如人見小兒共爭。
瓦石土木等便生瞋悶。
觀諸世間亦復如是。
當與大悲誓願度一切有情。
常伏其心。修行二忍。
所為眾生忍法忍也。
眾生忍者。若恒沙等眾生扣惡心。
于己分乃不生瞋恚也。
種種恭敬不生歡喜也。
又觀眾生無先無後。
若有先者則無因緣。
是即無初。若無初者亦無中後。
如是觀者□墮常斷二邊。
用安隱道觀諸眾生。
不生邪見。是名眾生忍也。
法忍者。當觀諸清淨畢竟空想。
心無罣礙能忍。是名法忍也　新發心者。
雖未得此法忍者。
當如是修習也。又觀諸畢竟空想。
而於眾生常興大悲。
凡有善事無皆迴向願生無量壽佛國也。
佛說觀經一卷
 ^1461a29
