略明般若末後一頌讚述
author:: 唐三藏法師義淨述
jing:: 
義淨因譯無著菩薩《般若頌釋》訖，詳夫大士判其九喻，
可謂文致幽深、理義玄簡，自非地隣極喜，誰能發此明慧？
而西域相承云：無著菩薩昔於覩史多天慈氏尊處，
親受此八十頌，開般若要門、順瑜伽宗理，
明唯識之義，遂令教流印度，若金烏之焰赫扶桑；
義闡神州，等玉兔之光浮雪嶺。
然而《能斷金剛》，西方乃有多釋，考其始也，
此頌最先，即世親大士躬為其釋。
此雖神州譯訖，而義有闕如，故復親覈談筵，
重詳其妙，雅符釋意，更譯本經。
世親菩薩復為般若七門義釋，而那爛陀寺盛傳其論，
但為義府幽冲，尋者莫測。
有師子月法師造此論釋，復有東印度多聞俗士其名月官，
遍檢諸家亦為義釋。
斯等莫不意符三性，不同中觀矣。
更有別釋，而但順龍猛，不會瑜伽。
瑜伽則真有俗無，以三性為本；中觀乃真無俗有，寔二諦為先。
般若大宗，含斯兩意，致使東夏則道分南北，西方乃義隔有空。
既識介綱，理無和雜，各准　聖旨，誠難乖競。
然而末後一頌云「一切有為法，如星瞖燈幻，
露泡夢電雲，應作如是觀」者，而釋文既隱，
恐尋者尚昧，輒因二九事喻，聊題十八之作，
冀使朝覽遂閑，庶罔銷神之滯；夜光親授，長無按劍之惑。
然而見等九事，即生死之區寰。
大士了如星等，是故處而不著。
智不住生津， #CB00104;紅蓮之在瀲；
悲不居圓寂，若白玉之沈溺。
因答無住涅槃，申其九喻云爾。 ^783a14

論見　觀見如星，長夜妄執。
　　見心長夜景，妄執久冥舒，
　　三心纔已發，兩分盡皆除。 ^783b12

喻星　以星喻見，夜有明無。
　　榆星通夜景，柳色徹明舒，
　　千條光若發，一旦盡皆除。 ^783b15

論境　道境如瞖，妄覩空花。
　　境色無非障，妄有見塵瑕，
　　但由真智力，不復覩狂花。 ^783b18

喻瞖　以瞖喻境，元無妄執。
　　太虛本無障，淨境性亡瑕，
　　但由瞖眼力，遂使見空花。 ^783b21

論識　言識如燈，生生不絕。
　　見起起不已，妄生生未極，
　　留滯死宮中，良由依識力。 ^783b24

喻燈　以燈喻識，焰焰無窮。
　　發焰焰不已，舒光光未極，
　　照灼炳宵中，良為膏油力。 ^783b27

論界　說界如幻，藉業生而會盡。
　　業功莊處巧，由惑生眾相，
　　所執定非真，界體全虛妄。 ^783c1

喻幻　以幻喻界，假匠起而終無。
　　幻師方便巧，假作眾形相，
　　鞠體固非真，所見皆虛妄。 ^783c4

論身　序身如露，體不久停。
　　投軀生巘際，寄命死河中，
　　鎮處飄颻夜，還如橐籥風。 ^783c7

喻露　以露喻身，逢風必落。
　　圓珠停草際，渧淚處華中，
　　悽悽動林夜，索索盡隨風。 ^783c10

論受用　陳用如泡，待根境識。
　　寰中根色積，託此復心行，
　　寔由三觸合，遂令三受生。 ^783c13

喻泡　以泡喻用，假渧水風。
　　池中平水積，渧墜有風行，
　　但由三事合，乘使萬泡生。 ^783c16

論過　述過如夢，由思而起。
　　過去雖無境，尋思意尚通，
　　遂令方寸內，還見九城容。 ^783c19

喻夢　以夢喻過，因憶乃生。
　　處晝多緣境，良宵記念通，
　　遂令於睡內，重憶本時容。 ^783c22

論現　談現如電，暫時而有。
　　萬像如電野，四相等流光，
　　詎知唯一念，妄計有三常。 ^783c25

喻電　以電喻現，#CB04918;忽便亡。
　　震雷鳴四野，擊電動千光，
　　剎那存有念，即體自無常。 ^783c28

論未　論未如雲，本識能持其種。
　　藏識無初結，波情浪後飛，
　　良由有貪愛，帶種定何疑。 ^784a2

喻雲　以雲喻未，自體必含於潤。
　　靉靆屯雲結，煥爛景風飛，
　　光華如可愛，含潤理無疑。 ^784a5

更以一句收事收喻，撮其要義而為一述。
　　見心智滅如星殄，惑境真亡若瞖除，
　　想起由識如燈焰，界有藉思同幻車，
　　一身暫顯同朝露，三受忽現等泡虛，
　　憶念過時空夢發，計執現存奔電舒，
　　既知雨潤雲中住，未種常依識藏居。 ^784a8

次下別據三性、三身、真俗、般若，以明觀行九喻解九事云：
　　熟觀生界咸如此，智者應可務真常，
　　真常實不玄，圓成在目前。
　　覺二體空蛇索盡，了一非無鏡月懸，
　　鏡月懸時實無慮，但作他緣生福處。
　　唯識初心乍有依，真如後念還無據，
　　無據即般若，勝俗亡真假。
　　福津如筏捐不捐，悲智隨生捨不捨。
略明般若末後一頌讚述
 ^784a14
