
xu:: 
# 釋迦如來涅槃禮讚文序
釋迦如來涅槃禮讚文序
author:: 宋霅谿沙門仁岳撰
儒家流有終身之憂者。
考妣遠日之謂也。
釋氏子豈不然乎。
彼所以思生我劬勞之親。
此所以懷度我慈悲之父。
其德罔極其孝攸同。
觀夫叔世出家之徒。
具沙門之形。稟釋迦之姓。
至佛涅槃日。不能齋莊致禮者眾矣。
予竊傷之。嘗讀涅槃後分。
如來滅後。梵釋天眾大龜氏等。
莫不皆以偈頌為之哀歎。
又僧祇律。令涅槃日稱揚佛德。
於是追述化迹輒成讚辭。
凡十四章章八句。
初十章讚佛。次一章讚法。
後三章讚僧。其諸方軌亦備行用。
所冀吾眾於二月十五日。
嚴事經像精設供養。
命聲德者唱之。以展必哀之誠矣。
昔孤山中庸子有涅槃八德讚。
蓋倣於傅徽白衣觀音禮而作也。
以為吳蜀音韻碩異。
故江浙間多不行焉。
今擬天竺法師讚智者文撰之。
非苟好異務在生善。
知我者且無以色聲求佛。
邪道為讓哉。
other:: 釋迦如來涅槃禮讚文〔天台智者大師齋忌禮讚文同〕 ^963c19

〔初入道場普禮三拜焚香互跪首者唱云〕。 ^964a10

恭以。能仁應世寂默證真。
廓千界以居尊。撫四生而為子。
形隨物現。元同非相之身。
教逐機興。詎異無言之道。
爰自法輪載轉。化迹彌隆。
半字初談。譬擊蒙而靡倦。
百金後寄。猶贖命以惟勤。
普令煩惱之儔。安住如來之藏。
四心告滿三德云歸。
所謂不令一人獨得滅度。
皆以如來滅度而滅度之。
是故入于涅槃不可得而思議。
我等鶴林既遠痛失於前緣。
像法猶存忝遵於遺訓。
今值中春之日。緬懷北首之儀#CB00589;藻谿蘋。
聊展薦羞之禮。巴歈俚詠。
少陳哀歎之誠。惟願洪慈俯迴昭鑒。 ^964a11

一心奉請涅槃教主堪忍世尊釋迦文佛。 ^964a23

　惟願降臨道場受我供養。 ^964a24

一心奉請涅槃會上所說法門修多羅藏。 ^964a25

　惟願降臨道場受我供養。 ^964a26

一心奉請涅槃會上所集聖賢菩薩僧眾。 ^964a27

　惟願降臨道場受我供養。 ^964a28

一心奉請涅槃會上所集聖賢緣覺僧眾。 ^964a29

　惟願降臨道場受我供養。 ^964b1

一心奉請涅槃會上所集聖賢聲聞僧眾。 ^964b2

　惟願降臨道場受我供養。 ^964b3

　　　〔歎佛偈依經中迦葉菩薩所說歎後宣疏或隨意陳白〕。
　　憐憫世間大醫王　身及智慧俱寂靜
　　無我法中有真我　是我頂禮無上尊 ^964b4

　　　〔向下禮讚凡唱一身至釋迦字和之禮畢起立唱讚〕。 ^964b7

一心頂禮涅槃教主堪忍世尊現聲光集眾時身釋迦文佛。
　　吉河堅樹生初日　靈耀仙音遍十方
　　為召群生問後疑　示言大覺歸元寂
　　世界寶嚴如樂土　人身血現似奢華
　　天供雲臻但默然　一時稽首懷憂惱 ^964b8

　　　故我一心歸命頂禮。 ^964b14

一心頂禮涅槃教主堪忍世尊受純陀施食時身釋迦文佛。
　　如來久證遮那體　權現臨終應供儀
　　能與毛端變化身　受茲華氏粳糧食
　　六塵雖謂空無相　五果當知結有緣
　　我今追遠奉粢盛　願證真常同妙義 ^964b15

　　　故我一心歸命頂禮。 ^964b21

一心頂禮涅槃教主堪忍世尊臥寶床現病時身釋迦文佛。
　　付囑文殊傳正法　俄然背疾示眾生
　　曲肱右脅類嬰兒　收視無言如病者
　　鄭重任聽迦葉問　從容猶待世王來
　　再起流光燭大千　滿中群苦皆消蕩 ^964b22

　　　故我一心歸命頂禮。 ^964b28

一心頂禮涅槃教主堪忍世尊入月愛三昧時身釋迦文佛。
　　大悲俯念阿闍世　隨順耆婆發善心
　　麑座重舒月愛光　袞衣頓覺身瘡愈
　　歸佛始知邪道誤　聞經方了逆緣空
　　伊蘭叢裏出栴檀　奇哉取譬無根信 ^964b29

　　　故我一心歸命頂禮。 ^964c6

一心頂禮涅槃教主堪忍世尊示人天相好時身釋迦文佛。
　　手祛法服舒身相　昇降虛空四六迴
　　欲入泥洹寂靜門　今觀紫磨莊嚴聚
　　麋軀曷報修因德　塵劫難逢出世緣
　　遺教殷勤囑未來　歸依三寶皆當受 ^964c7

　　　故我一心歸命頂禮。 ^964c13

一心頂禮涅槃教主堪忍世尊觀世間寂定時身釋迦文佛。
　　應物已曾開祕藏　還源相次近中宵
　　又放光明號涅槃　遍遊禪定咸超越
　　種智莫非觀實相　有情寧免見無常
　　薪盡臨當火滅時　阿難於是心迷亂 ^964c14

　　　故我一心歸命頂禮。 ^964c20

一心頂禮涅槃教主堪忍世尊入四禪滅度時身釋迦文佛。
　　重入四禪休顧命　便於三昧示云亡
　　雙林變鶴覆金棺　大地如雷震沙界
　　釋梵累陳哀歎偈　魔邪聊解戰爭憂
　　慧日慈光罷照臨　無明長夜何當曉 ^964c21

　　　故我一心歸命頂禮。 ^964c27

一心頂禮涅槃教主堪忍世尊入金棺白#CB00626;時身釋迦文佛。
　　國人相問荼毘法　天帝親傳囑累言
　　俾順輪王所化儀　令生梵眾無疆福
　　細#CB00626;千重周聖體　寶棺七匝繞仙城
　　再以香泉灌沐時　咸覩妙嚴身不壞 ^964c28

　　　故我一心歸命頂禮。 ^965a5

一心頂禮涅槃教主堪忍世尊示飲光在柩時身釋迦文佛。
　　尊者飲光居鷲嶺　出禪知佛已歸真
　　遙望拘尸徒步來　正值闍維襄事日
　　柩中先現身金色　拜次仍迴足輻輪
　　最後能隨哀慕心　是為平等慈悲相 ^965a6

　　　故我一心歸命頂禮。 ^965a12

一心頂禮涅槃教主堪忍世尊入香樓火化時身釋迦文佛。
　　卍字胸中流聖火　眾香樓上#CB00207;真軀
　　玉相金姿竟不存　霜綿素#CB00626;還如故
　　舍利晶熒分國土　塔婆高顯示人天
　　我等慚生像法餘　空讚當時遺化事 ^965a13

　　　故我一心歸命頂禮。 ^965a19

一心頂禮涅槃會上所說法門修多羅藏。
　　始為純陀敷妙義　終因須跋演微言
　　力扶毘奈破權疑　能使闡提生實信
　　飲用醍醐勝眾味　浴臨渤海足群流
　　我願聞持盡後身　圓伊滿字常修學 ^965a20

　　　故我一心歸命頂禮。 ^965a25

一心頂禮涅槃會上所集聖賢菩薩僧集。
　　爰求無上菩提道　遍集微塵薩埵因
　　不於三界現諸心　等視眾生如一子
　　引道大乘令發趣　提携弱喪使知歸
　　人中自在盡猶龍　乘時利見難思議 ^965a26

　　　故我一心歸命頂禮。 ^965b2

一心頂禮涅槃會上所集聖賢覺僧眾。
　　因緣罙入輪迴境　觀照優遊解脫門
　　福智曾經累劫修　神通能起無方用
　　已捨鹿車行直道　不同犀角守孤峰
　　來會娑羅雙樹間　猶如鏡像隨形現 ^965b3

　　　故我一心歸命頂禮。 ^965b8

一心頂禮涅槃會上所集聖賢聲聞僧眾。
　　調伏諸根皆寂靜　受持遺教悉流通
　　既於朽宅免焚燒　不向春池收瓦礫
　　四果並堪為佛子　三修俱得會經王
　　常與無常畢竟同　是謂莊嚴雙樹者 ^965b9

　　　故我一心歸命頂禮。 ^965b14

　　　〔禮讚已復跪秉爐如常運想披陳五悔〕。 ^965b15

至心懺悔。我及十方法界一切眾生。
惟自心清淨之元。
具種智妙明之性。
千如未眹本絕於聖凡。
六妄成因遂流於生死。
由是眉珠頓失。眼膜重增。
不逢明鏡之醫罔會金#CB04691;之治。
何緣宿植生處人倫。
值釋迦法中。預比丘僧數。
但以律儀匪慎。道品難成。
一乘了義之談。未開實慧。
七聚防非之制。多犯深諐。
畜不淨以資身。順無明而為行。
浮囊有缺。誠懷溺海之憂。
華屋空存。寧受入門之賜。
今則眇觀泥越。躬事懺摩。
既發露於罪根。乃淨除於業障。
佛慈普覆法力潛通。
故我歸依必垂護念。 ^965b16

　　　懺悔已至心歸命三寶。 ^965b27

至心勸請。
　　十方諸佛同常寂　各為眾生出世間
　　既成道果已降魔　勸轉法輪當度物
　　優曇瑞蕚良難見　師子雄音豈易聞
　　乃至隨機現滅時　請以洪慈延劫壽 ^965b28

　　　勸請已至心歸命三寶。 ^965c4

至心隨喜。
　　圓通已是開方便　五衍無非會一乘
　　去來今世有修行　身語意業皆隨喜
　　黃葉謂金因亦善　聚沙為塔道猶成
　　一切曾生嫉恚心　故茲悔過咸稱讚 ^965c5

　　　隨喜已至心歸命三寶。 ^965c10

至心迴向。
　　疇昔與今諸福業　總將空慧悉融通
　　所作皆成四德因　不為再求三有果
　　庶彙若非同解脫　我心終未取菩提
　　萬水唯朝大海宗　其猶迴向無差別 ^965c11

　　　迴向已至心歸命三寶。 ^965c16

至心發願。
　　誓向此身修般若　常觀我佛住泥洹
　　不離因緣所起心　即見空中無相體
　　若効雪山書樹石　或於田里舉筌蹄
　　普願猶如妙吉祥　俱時明了如來性 ^965c17

　　　發願已至心歸命三寶。 ^965c22

　　　〔右旋道場諷遺教經稱揚佛號盡誠而退〕。
釋迦如來涅槃禮讚文
 ^965c23
