
jing:: 維摩經玄疏卷第三
author:: 天台山修禪寺沙門智顗撰
第三、明四教分別者，前明三觀釋淨、無垢、
稱，約理智、無惑智，能稱理稱緣故，受淨、
無垢、稱之號。但以眾生機緣不同，致有頓、
漸之異，不定、祕密之殊。
是以古今諸師，各為理釋；今所立義，意異前規。
故無言之理，悉檀赴緣，而巧說略撰四教，
以暢其宗、用，通毘摩羅詰之名。
若能達斯旨者，非但此經，文義皎然，漸、
頓、不定、祕密之蹤，皆無滯也。
今明此義，略開七重： ^532b5

第一釋四教名　第二辨所詮　第三約位分別　第四明權實　第五對觀心　第六通諸經論　第七銷此經文 ^532b13

第一、釋四教名者，即為四意：一，釋三藏教名；
二，釋通教名；三，釋別教名；四，釋圓教名。 ^532b16

第一、釋三藏教名者，此教明因緣生滅四聖諦理，
正教小乘，傍化菩薩。
所言三藏者：一，修多羅藏；二，毘尼藏；三，阿毘曇藏。 ^532b17

一、修多羅藏者，修多羅，此或言無翻，或言有翻者，
亦有多家不同，而多用「法本」為翻，所謂出世言教之本，
故云「法本」，即是四《阿含經》也。 ^532b20

二、毘尼藏者，此翻言滅，佛說作無作戒，
滅身口之惡，是故云「滅」，即是《八十誦律》
也〔因從果得名也〕。 ^532b23

三、阿毘曇藏者，阿毘曇，此翻言「無比法」，
聖人智慧，分別法義，戒定無比，故云「無比法」。
若佛自分別法相義，若弟子分別法相，
皆名「阿毘曇」也。 ^532b25

此之三法通名藏者，「藏」以含藏為義。
但解者不同，有言「文能含理，故名為藏」，
有言「理能含文，故名為藏」，今言三法之名，各是一句。
三名各含文理，故名藏也。
《阿含》即是定藏，故云「次第求」也；《毘尼》即是戒藏，
故云「因緣求」也；《阿毘曇》即是慧藏，故云
「性相求」也。此教的屬小乘故，《法華》云：「貪著小乘，三藏學者。」 ^532b28

第二、釋通教名，「通」者，同也。
三乘同稟，故名為通。
此教明因緣即空，無生四真諦理，是摩訶衍教之初門也。
正為菩薩，傍兼二乘。
故《大品經．勸學品》明「欲學三乘，悉教當學般若」。
所言通者，乃有多塗，略出八義：一，教通；
二，理通；三，智通；四，斷通；五，行通；六，位通；
七，因通；八，果通。 ^532c6

教通者，三乘同稟幻化即空之教也； ^532c12

理通者，同是遍真之理也；
智通者，同得巧度一切智也； ^532c13

斷通者，界內惑斷，同也； ^532c14

行通者，見、思無漏行，同也；
位通者，從乾慧地，乃至辟支佛地，位皆同也； ^532c15

因通者，九無閡同也； ^532c16

果通者，九解脫、二種涅槃之果，同也。
通義有八，而但名通教者，若不因通教，
則不知理通，乃至成通果也。
故諸《大乘方等》及諸《般若》，有二乘得道者，皆同稟此教也。 ^532c17

第三、釋別教名者，「別」者，不共之名也。
此教不共二乘人說，但教菩薩，故名別教。
此教正明因緣假名、無量四聖諦理。
的化菩薩，不涉二乘。
所言別者，義乃多塗，略出八意：一，教別；
二，理別；三，智別；四，斷別；五，行別；六，位別；
七，因別；八，果別。故名別教。 ^532c20

教別者，說恒沙佛法，但為菩薩也； ^532c26

理別者，藏識有恒沙俗諦之理也；
智別者，道種智也； ^532c27

斷別者，恒沙無知、界外見思、無明斷也； ^532c28

行別者，菩薩歷劫修自行化他之行也；
位別者，三十心伏無明是賢位，十地發真、
斷無明是聖位也； ^532c29

因別者，無閡金剛因也；
果別者，解脫大涅槃四德果也。 ^533a2

別義有八，而但名別教者，若不因別教，
則不知別理，乃至得別果也。 ^533a3

問曰：何故不說為不共教而作別教之名？ ^533a5

答曰：《大智論》明不共般若，即是不共二乘人說，
如《不思議經》。今明別教，如說《方等》、《大品》，二乘共聞說。
而別教菩薩，兼欲簡非圓教，別雖異通，猶未圓也。 ^533a6

第四、釋圓教者，「圓」以不偏為義，此教明不思議因緣中道實相之理。
事理具足，不偏不別，但化最上利根大士，故名圓教也。
所言「圓教」者，義乃多塗，略說有八：一，教圓；
二，理圓；三，智圓；四，斷圓；五，行圓；六，位圓；
七，因圓；八，果圓。 ^533a9

教圓者，直說一實諦，言教不偏也； ^533a14

理圓者，一實即法界海，理不偏也； ^533a15

智圓者，一切種智也；
斷圓者，五住圓斷也；
行圓者，一行一切行也； ^533a16

位圓者，從初一地具足諸地功德也； ^533a17

因圓者，雙照二諦，自然流入也； ^533a18

果圓者，妙覺不思議三德之果，不縱不橫也。
「圓」義有八，而但名圓教者，若不因圓教，
則不知圓理，乃至得成圓果也。 ^533a19

問曰：四教出何經論？ ^533a21

答曰：四教散在諸經論，無處而不明也。
如上引《法華經》所明「貪著小乘，三藏學者」，
《成實論》云「故我正欲論，三藏中實義」，豈非三藏教也！
《大品經．勸學品》勸三乘同學般若，《中論》
云「得諸法實相，有三種人」，豈非通教也！
《無量義經》云「摩訶般若、華嚴海空，宣說菩薩歷劫修行」，
《大智論》云「般若有二種：一者，共二乘說；
二、不共二乘說」，如此等經論，豈非別教也！
《華嚴經》明圓滿修多羅，此經明「一念知一切法，
即是坐道場」，《大品經．具足品》云「一心具萬行」，
《法華經》云「合掌以敬心，欲聞具足道」，《涅槃經》
云「是大涅槃，名諸佛法界」，《大智論》云「三智其實一心得」
……如此等諸經論，豈非並明圓教也！
是義在下，自當分明。 ^533a22

問曰：四教之文，乃當散在經論，而未見一處經論聚明。 ^533b6

答曰：雖復無的四教名目，今映傍大乘經論，
立四教名義者，如《大涅槃經》明「四不可說，
有因緣故，亦可得說」，四種之說，以化前緣，
即是四教也；《大涅槃經》明「四番轉四諦法輪」，
即是四教之意也；《法華經》明「三草二木，
一地所生」，即是四教意也；《中論》破諸異執，
既說「因緣所生」四句，通佛四說，即是四教之意也……如此等四種說法，
隨機利物，即是四教義，皆是四教之異名耳。 ^533b7

問曰：《法華經》云「佛平等說，如一味雨」，何曾定有四說之殊？ ^533b15

答曰：上來處處引「四不可說，有因緣故，
亦可得說」，尚未曾定有一說，何曾定有四教耶！
但以眾生有四種根性不同，所謂下、中、
上、上上四根不同，致感四說、四教之殊，
即是《法華經》明「三草二木，一地所生」之譬，譬此四根也。
故此經云「佛以一音演說法，眾生隨類各得解」
者，即是四根異解佛教不同也。
但諸經明義不同，自有異說異解、一解，
一說異解，一說一解，無說、無解，故此經云：
「其說法者，無說無示；其聽法者，無聞無得。」
若達此意，四教點空立義，何所疑哉！ ^533b17

問曰：「四教義」與地論人「四宗義」同不？ ^533b27

答曰：若人問言「四諦與四大同不？」
此云何答！今不依四宗立四教者，意乃多塗，
略出三妨：一，四宗名義，言方似滯；二，細尋研覈，
立名作義，似如不便；三，四宗名義，雖言富博，
一家往望，攝佛教門，猶有所闕。 ^533b28

一、四宗名義，言方似滯者，彼不依四不可說，
用四悉檀說，則成滯也。 ^533c3

二、細尋研覈名義，似如不便者，彼之四宗，
《毘曇》明見有得通，可許因緣為宗，三假是世諦，
見世諦未得道，何得以假名為宗？
《成論》明見空得道，何不以空宗也？
且《大智論》明三藏教有，三門得道，空是第二門——無假名門也。
又，《大智論》彈方廣人取十諭，說一切法不生不滅，
失般若意，豈得幻化為不真宗也。 ^533c5

今諮曰：不真宗，即是通教；真宗，即是通宗者。
宗則通真、不真，不真何得沒宗而用教？
真宗何意無教而立宗？
宗若無教，何得知真耶？ ^533c12

答曰：《楞伽經》云「說通教童矇，宗通教菩薩」，故以真為通宗也。 ^533c14

又諮曰：若爾，前因緣假名不真，皆是教童矇，不應立宗名也。
如是覆却竝決意，謂立四宗名，似如不便也。 ^533c16

今言四教者，佛從初得道，至大涅槃，顯示一切法門無非言教也。 ^533c18

三、四宗明義，若比古今，實為富博；一家往望，
攝佛法意，猶大有所闕，今採諸經論，立四教義，
一教各有四門，四教合有十六門，即是十六宗明義也。
彼因緣、假名兩宗，似此所明三藏教有、
空二門相參，猶闕昆勒門，及非有非空門也；
彼不真宗明如幻化，似與此通教有門相參，
餘三門彼所不明；彼真宗似與此別教有門相參，三門彼所不明。
是則，四宗明義，但得與三教四門相參，
圓教四門，彼所不明；四教猶有十二門，彼四宗所不明也。
又，護身法師用五宗明義，四宗如前，長立法界宗，
似與此圓教有門相參；四教猶有十一門，彼所不明也。
耆闍法師用六宗明義，三宗似與此三門相參，
如上分別，彼真宗與此通教空門相參，
彼常宗似與此別教有門相參，彼圓宗似與此圓教有門相參；
此四教猶有十門，彼六宗所不明也。
故知，四宗、五宗、六宗，雖言古今已來，明義富博；
今家往望，攝佛教門，猶有所闕也。 ^533c20

所以前明四悉檀義者，正是述一家通教說法與古今說法，
運用不同也。前明三觀竪破諸法，略為數十番。
次此下明四教所詮，約諸教立義，其尋覽者，
則知與諸禪師及三論師，破義及立義，意不同也。 ^534a9

問曰：四教遍通眾經，何得的用通此經也？ ^534a13

答曰：今撰《四教義》，遍通諸經；別有大本，略撮其要。
通此經文者，正言此經，具明四教入道，故須知大意也。
但諸師多採經通論，致令晚生，皆謂論富經貧；
今採經論通經意，欲令後生知經富論貧也，
敬重大乘真佛所說功德無量，是入道正因。
輕經重論，甚可傷也。 ^534a14

第二、辨所詮者，夫教是能詮，理是所詮；
故因理設教，由教顯理；即理非教，即教非理；
離理無教，離教無理。
故《思益經》云「菩提之中，無文字；文字之中，亦無菩提。
離菩提、無文字，離文字、無菩提」，以離菩提無文字故，
約理而施教；離文字無菩提故，施教即能顯理。
是則教為能詮，理為所詮，意在於此。
所言理者，即是諦也。
今約諦明理，由理起教，教能詮理；教是能詮，理是所詮。
就所詮義，略為四意：一，約四諦理明所詮；
二，約三諦理明所詮；三，明二諦理明所詮；
四，約一諦理明所詮。 ^534a20

第一、約四諦明所詮者，即為三意：一，明所詮四諦理；
二，明能詮教；三，明約經論。 ^534b2

一、明所詮四諦理者，有四種四諦：一，生滅四諦；
二，無生四諦；三，無量四諦；四，無作四諦。
大意出《大涅槃經》。 ^534b3

二、明能詮教者，即是四教能詮四種四諦理也。
即為四：一，三藏教詮生滅四諦理；二，明通教詮無生四真諦理；
三，明別教詮無量四諦理；四，明圓教詮無作四諦理也。 ^534b6

三、明對經論者，即為二意：一，對經；二，對論。 ^534b9

一、對經者，若《華嚴經》多明別、圓兩教，詮無量、
無作二種四諦理；聲聞經但明三藏教，
詮生滅四諦理；《大集方等》及此經明四教，
詮四種四諦理；《摩訶般若》多明三教，詮三種四諦理；
《法華經》但說圓經，詮無作四諦理；《大涅槃》
明四教，詮四種四諦理也。 ^534b10

二、明對論者，若別通經論，類經可知。
若通申經論，如《中論》破一切內、外顛倒執諍竟，
外人問曰：「若一切世間皆空無所有者，
即應無生無滅；以無生滅故，則無四諦四、
沙門果、三寶。若受空法，有如此等過。」
論主答曰「汝今實不能，知空、空因緣……諸佛依二諦，
為眾生說法……若不知二諦，則不知真佛法。
以有空義故，則一切法得成；若無空義者，一切法則不成。」
一切法成者，有四諦、四沙門果、三寶也。
今釋此語，論主破執見既盡，明有四諦、
四沙門果、三寶者，即是申《摩訶衍》教三種四諦、
三種四沙門果、三種三寶也。 ^534b16

問曰：云何得知？ ^534b27

答曰：論主說偈，故知有也。
偈云「因緣所生法，我說即是空」，此偈申通教大乘，
詮無生四諦、四沙門果、三寶也；偈云「亦名為假名」，
即是申別教大乘，詮無量四聖諦、四沙門果、
三寶也；偈云「亦名中道義」，即是圓教大乘，
詮無作四實諦、四沙門果、三寶也。
破申之意，大乘三教，祇用一偈；作論之功，妙在於此。 ^534b28

次後說兩品，初〈品〉云「問曰：已知摩訶衍入第一義，
今欲聞聲聞經入第一義」，論主具明生滅十二因緣，
破六十二見，入第一義，即是為鈍根聲聞弟子，說因緣生滅相。
生滅因緣，即是生滅四諦、四沙門果、三寶也。
《中論》前申《摩訶衍》通、別、圓三教三種四諦、
四沙門果、三寶；後兩品申三藏生滅四諦、
四沙門果、三寶者，以後世人根轉鈍，應須還用此教。
是則《中論》文略而義富，申佛四教既明詮，
於四諦之理已顯，故言有四諦也。
乃是如意殊論，非唼水殊論也。
若不解此義，單複織假未知；若為通經，
四假通經，意終難見也。 ^534c5

第二、約三諦明四教所詮之理者，即為三意：
一，明三諦所詮理；二，明能詮四教；三，約經論。 ^534c17

一、明三諦所詮理者，三諦名義，具出《瓔珞》、
《仁王》兩經，經云「一，有諦；二，無諦；三，中道第一義諦。」
有諦者，如世人心所見理，名為有諦，亦名俗諦。
無諦者，出世人心所見理，名為無諦，亦名真諦。
中道第一義諦者，諸佛菩薩之所見理，
名中道第一義諦，亦名一實諦。
故《大涅槃經》云：「凡夫者有，二乘者無，諸佛菩薩不有不無。」
三諦義，至釋〈入不二法門品〉當略明也。 ^534c19

二、明能詮四教者，即為四：
一、三藏教，但詮二諦理，所以稟教之流，不聞佛性常住涅槃。 ^534c27

二、通教亦但詮二諦理，所以稟教之流，
亦不聞佛性，常住涅槃，三乘猶存灰斷之果也。 ^534c29

三、別教別詮三諦理，所以稟教之流，三十心但成二觀、
二智方便，登地方乃見佛性、入法流也。 ^535a2

四、圓教圓詮三諦，稟教之流，初心即開佛知見，自然流入薩婆若海也。 ^535a4

三、明對經論者： ^535a5

《華嚴》但詮假名俗諦、中道。
又解云：華嚴教，詮別三諦一心；三藏漸教，
詮真俗二諦；方等大乘之教，詮三諦，一往同華嚴；
摩訶般若，亦具詮三諦，一往同華嚴；法華但詮一心三諦；
涅槃備詮三諦，一往亦同華嚴也。 ^535a6

諸論隨經，類之可知，《中論》偈云「因緣所生法，
我說即是空」，此即詮真諦；「亦名為假名」，
即詮俗諦也；「亦名中道義」即詮中道第一義諦也。
此偈即是申摩訶衍，詮三諦理。
若下兩品明聲聞經入第一義，此即是別申三藏教，詮二諦理也。 ^535a10

第三、約二諦明所詮者，亦為三意：一，正明所詮理；
二，明能詮教；三，約經論。 ^535a16

一、明所詮理者，即是二諦理也。
二諦有二種：一者，理外二諦；二者，理內二諦。
若真諦非佛性，即是理外之二諦；真諦即佛性，即是理內之二諦也。 ^535a17

一、理外二諦，有二種：一者，不即二諦，生滅二諦也；
二者，相即二諦，無生二諦也。
故《大品經》云「即色是空，非色滅空」，色滅方空，
是不即二諦；即色是空，相即二諦也。 ^535a20

二、明理內二諦，亦有二種：一，不即二諦；
二，相即二諦。 ^535a24

不即二諦，即是無量二諦。
故《大涅槃經》云：「分別世諦，有無量相；第一義諦，有無量相。
非諸聲聞、緣覺所知也。」 ^535a25

二、相即二諦，無作二諦也。
二、明能詮四教者，若三藏教，詮於理外，
不即二諦；若通教，詮於理外，相即二諦；
別教詮於理內，不即二諦；圓教詮於理內，相即二諦也。 ^535a28

三、對經論者： ^535b2

《華嚴經》詮理內二種二諦；三藏教詮理外不即之二諦；
方等大乘詮理內、理外四種二諦；《摩訶般若》
詮理外相即二諦、理內二種二諦；《法華經》
但詮理內相即二諦；《涅槃經》通詮理內、理外四種二諦。 ^535b3

諸論通經，類之可解，《中論》偈云「因緣所生法，
我說即是空」，此申理外相即之二諦；「亦名為假名，
亦名中道義」，此申理內不相即、相即之二諦。
後兩品明聲聞入第一義，即是申三藏教，詮理外不相即二諦也。 ^535b7

第四、約一諦理明所詮者，亦為三意：一者，
正明所詮理；二，明能詮教；三，約經論。 ^535b12

一、明所詮理者，即是一諦理也。
何等名為一諦？「諦」名審實，審實之法，即是不二。
豈是三諦、二諦皆名審實！
今明真、俗說為諦者，但是方便，實非諦也。
故《涅槃經》云：「所言二諦，其實是一。
如來方便，為化眾生，故說為二。」
譬如日月不轉，醉人見轉。
當知唯有不轉之日，不醉之人同見，豈別有迴轉之日！
若實有轉日者，不醉之人亦應竝見也。
一諦如真日，二諦如轉日，真日審實，可名一諦；
轉日不實，何有二諦！
方便說二，實義不成，故非諦也。
今以此一實諦，為所詮之理也。 ^535b13

二、明能詮之教者，若藏教、通教，正是煩惱惡酒未吐，
唯詮轉日，說有二諦，不能詮一實諦也。
若別教詮一實諦，如離轉日，有不轉日。
圓教詮一實諦，轉日即不轉日也。 ^535b24

三、對經論者：
若華嚴教，詮真俗即一實諦，帶不即之方便。
若三藏教，一向不詮一實諦也。
若方等教，詮一實諦同華嚴。
摩訶般若教，詮一實，亦同華嚴，故《無量義經》
云：「佛成道以來，四十餘年，未顯真實。」
今謂：何有不說實諦？
但或時赴緣，開二諦、三諦、不即一諦之方便。
所覆法華教，詮一實諦，無復不即之方便，
但論一切即一實諦也，故《法華經》說：「二萬億日月燈明佛，
皆云『諸法實相義，已為汝等說。
今佛放光明，助發實相義。
諸佛法久後，要當說真實。
正直捨方便，但說無上道。』」
若《涅槃經》，同方等通釋，入佛性為異。 ^535b28

諸論隨經，類之可解，如《中論》偈云「亦名中道義」，
此即是申一實諦之教也，故青目釋云
「遮二邊故，名為中道」，即是遮因緣空邊、
假邊，非此二邊，則非真俗二諦，名一實諦也。
故《大涅槃經》云「一實諦者，則無二也」。
又云「無二之性，即是實性」，無二之性，即是入不二法門。
又，一實諦者，即是不生不生。
不生不生不可說故，淨名居士默然杜口，
文殊稱歎，意在此也。 ^535c10

第三、約四教位分別淨、無垢、稱位者，即為五意：
一，約三藏教明淨無垢稱義；二，約通教明淨無垢稱義；
三，約別教明淨無垢稱義；四，約圓教明淨無垢稱義；
五，約五味譬以結成。 ^535c18

第一、約三藏教明位，釋淨、無垢、稱義者，
尋佛三藏教赴緣多塗，言其正要，不出四門入道：
一，有門；二，空門；三，有無門；四，非有非無門。
今正用《毘曇》有門，以判位也；三門明菩薩義，
既不度，豈可繆論！
今約有門釋淨、無垢、稱義，即為三意：一，
明開三乘；二，略明三藏教辨菩薩位；三，
釋淨、無垢、稱名。 ^535c22

第一、略明開三乘者，佛於生生不可說非三之理，
用四悉檀，約苦、集、道，開三乘教門，赴三種行人之根緣，令同得滅諦涅槃也。
故《法華經》云：「為求聲聞者，說應四諦法，
度生老病死，究竟涅槃；為求辟支佛者，
說應十二因緣法；為求菩薩者，說應六波羅蜜法，
令得三菩提，成一切種智。」 ^535c28

若聲聞小乘教門，苦諦為初，觀四諦入道，
發真無漏，斷正使盡，位登羅漢，具足三明，
及八解脫；既無慈悲度物，現身而入涅槃。
故《大智論》說：「如麞在獵圍，驚怖跳出，都不顧群。」
今不約此判淨名位也。 ^536a6

若緣覺中乘教門，集諦為初，觀十二因緣，
發真無漏，斷三界結盡，侵除習氣，具足三明，
及八解脫；雖有少慈悲，不能度物，亦於一世，即入涅槃。
故《智度論》云「如鹿在獵圍，驚跳自出。
雖顧#CB04753;群，怖不停待」，今亦不就此判淨名位。 ^536a10

若菩薩大乘慈悲弘誓，不捨眾生，為物心大教門，
以道諦為初，修行六度，化一切眾生共出三界，
至成佛果，利益功圓，方入涅槃。
故《大智論》云「如大香象在於獵圍，雖遭刀箭，
擁群共出」，此是大士位懷，故須約此判淨名位也。 ^536a15

第二、明三藏教菩薩位者，略為七：一，發菩提心；
二，行菩薩道；三，種三十二相業；四，六度成滿；
五，一生補處；六，生兜率陀天；七，八相成道。 ^536a20

一、明發菩提心者，如釋迦牟尼菩薩，於過去世為陶師，
值前釋迦牟尼佛，供養彼佛已，即發菩提心
「願未來得作佛時，還名釋迦」，時佛可其願也。 ^536a23

問曰：何名發菩提心？ ^536a26

答曰：緣生滅四諦，起慈悲四弘誓願，即是發菩提心也。 ^536a27

二、明行菩薩行者，即是三阿僧祇劫行六度也。 ^536a28

從過去釋迦牟尼佛，至罽那尸棄佛，名一阿僧祇劫。
從此常離女人身，爾時不自知——我當作佛、不作佛。
今謂：是五停心、別相、總相四念處觀，用此觀心修波羅蜜也。
爾時未發煖解，而有慈悲誓願，安撫生死，
心無怯弱，故能壞女人業，常受男子身也。
爾時未發煖解，位在外凡，故不自知己身當作佛也。 ^536a29

次明從罽那尸棄佛，至然燈佛，為二阿僧祇劫。
是時，菩薩用七莖蓮華供養然燈佛，敷鹿皮衣，
布髮掩泥，時然燈佛便授其記：「汝於來世，
當得作佛，名釋迦牟尼。」
爾時，菩薩雖自知——我必作佛，而口不稱「我當作佛」。
今謂：得煖法智慧，修六波羅蜜也。 ^536b7

次明從然燈佛，至毘婆尸佛，為第三阿僧祇劫滿。
是時菩薩內心了了，自知作佛，口自發言，
無所畏難：「我於來世，當得作佛。」
今謂：此是頂法智慧，行六波羅蜜也。 ^536b12

三、明過三阿僧祇劫種三十二相業者，今謂此是入下忍之位。
用此忍智，修行六度，成百福德，用百福德成一相。
如是百劫，成三十二相之業因也。 ^536b16

四、明六波羅蜜滿者： ^536b19

菩薩一切能施，乃至不惜身命，如尸毘王以身施鴿，
心不悔恨，是為檀滿。 ^536b20

尸波羅蜜滿者，持戒不惜身命，如須摩提王，
精進持戒，常依實語，赴鹿足王就死，是為尸羅滿。 ^536b21

羼提波羅蜜滿者，菩薩忍辱，不惜身命，
如羼提比丘，為歌利王割截，心生慈忍，
發誓身復，名羼提滿。 ^536b23

毘梨耶波羅蜜滿者，精進不惜身命，如大施太子，
為國民入海，採寶得如意珠；海神因其寢臥，
盜珠還海；太子發誓抒海水，為眾生求珠，
困苦垂命，心無懈退，名精進滿。 ^536b26

禪波羅蜜滿者，菩薩具足禪定，於外道禪定，
出入自在，如尚闍梨仙人坐禪時，無出入息，
鳥於髻上生子，慈悲不動，乃至鳥子飛出，是名禪滿。 ^536b29

般若波羅蜜滿者，菩薩大心分別，如劬頻婆羅門大臣，
分閻浮大地為七分，若干大城、小城、聚落分作七分，般若波羅蜜亦如是。 ^536c4

此為菩薩六波羅蜜滿。
今謂由是下忍智慧，能調伏諸根，滿足六度也。 ^536c6

五、住一生補處者，即是釋迦菩薩生迦葉佛所，
作補處弟子，淨持禁戒，行諸功德，迦葉佛授記，次當作佛。
今謂此猶是中忍之位也。 ^536c8

六、明生兜率陀天者，捨閻浮提報，上生此天，
為諸天師，在於彼天，修八勝處。
今謂此猶是中忍之位也。 ^536c11

問曰：菩薩何意初發心伏結而不斷也？ ^536c13

答曰：若斷結，即不得受生化物。
菩薩觀無常伏結，令諸煩惱脂消，用清淨心修行六度，令諸功德肥也。 ^536c14

七、明下生成道者，即是三藏教明八相成菩提道也。
所言八相成道者，一，從兜率陀天下；二，
託胎；三，出生；四，出家；五，降魔；六，成道；七，
轉法輪；八，入涅槃也。 ^536c16

問曰：所明三藏教，阿毘曇有門；說菩薩義，為是佛說？
為是佛去世後，諸聲聞弟子說耶？ ^536c20

答曰：亦有是佛說，多有是諸羅漢作《毘婆沙》說也。 ^536c22

問曰：若是佛說，此則可信；若諸羅漢所說，云何可信？ ^536c23

答曰：諸羅漢既是聖人，採佛三藏教意，
明菩薩義，何容頓乖僻也！ ^536c24

問曰：若爾，《智度論》何意從始至終，一一彈破？ ^536c26

答曰：龍樹為欲申摩訶衍，明菩薩義，以大破小，皆可破也。 ^536c27

問曰：龍樹訶云「是迦旃延弟子，於小乘經有失」，何況解菩薩義？ ^536c28

答曰：舍利弗，佛在世時，分別法相，猶尚有失，
何況佛去世後，諸羅漢也。
雖然影傍，猶差今時凡夫也。 ^536c29

第三、約三藏教位釋淨、無垢、稱義者，正在中忍補處之位也。
六度之道，即是淨義。
所以者何？三種藥中，無三種病；六度是道諦，是淨義。
故《法華經》云「又見佛子，修種種行，求無上慧，
為說淨道」也。維摩大士六度行成，即是淨義；
無六蔽垢，故言無垢；以相似解，內稱生滅四諦之理，
外稱根緣，助釋迦如來顯三乘之教，故云淨、
無垢、稱也。是以〈方便品〉現疾，為國王、長者說無常、
苦、空、無我不淨之法，訶責諸人勸求佛果，意在此也。 ^537a3

問曰：維摩折挫聲聞，彈訶菩薩，此是不思議之位行；何得用聲聞經所明菩薩之位挍量？ ^537a12

答曰：住不思議解脫菩薩，能種種示現，
豈不能現聲聞經所明菩薩之像，輔釋迦而弘化也！ ^537a14

問曰：何故化國王、長者，而示三藏菩薩之形說法？
訶聲聞、菩薩，即現摩訶衍不思議之言教？ ^537a16

答曰：凡俗界內結業未除，故說生滅四諦，此正是對治。
羅漢、菩薩，界內因疾已除，但迷不思議三諦之理，
是故說三種四諦以折聲聞，說無作四實諦訶菩薩也。 ^537a18

第二、約通教辨位釋淨、無垢、稱位者，此教既詮因緣即空之理，
三乘同稟，契理證真，必有淺深，故須判位也。
通教入道，亦具四門，今約空門以辨位也，
亦為三意：一，略明約通教開三乘；二，略明通教菩薩位；
三，釋淨、無垢、稱義。 ^537a22

第一、略明約通教開三乘者，三乘之人同稟通教，見第一義。
第一義者，即是無分別之真諦理。
而分別說三乘者： ^537a27

聲聞從聞生解，總相體假入空，智慧力弱，但斷正使。 ^537a29

緣覺福德利根，生無佛世，自然體假，發真為異；
又解，緣覺利根，能少別相體假入空，發真無漏，
斷三界結，侵除習氣也。 ^537b1

三、菩薩乘者，菩薩修總相、別相智慧，體因緣即空，
起大悲誓願，修諸法門；若見第一義，斷界內煩惱，
用誓願扶習，還生三界，遊戲神通，成就眾生，淨佛國土也。 ^537b4

故《中論》云：「諸佛以甘露味教化眾生，諸法實相是真甘露味也。
若得諸法實相，滅諸煩惱，名聲聞乘；若生大悲，
發無上意，名為大乘；若佛滅後，時世無佛，
因遠離生智，名辟支佛乘。」 ^537b8

第二、明通教三乘位者，即為二意：一，明三乘共十地；
二，簡名別位通。 ^537b12

一、明三乘共行十地位者，即為二意：一，
標名；二，略解釋。 ^537b13

一、標名者，一，乾慧地；二，性地；三，八人地；
四，見地；五，薄地；六，離欲地；七，已辦地；八，
辟支佛地；九，菩薩地；十、佛地。
故《大品》云「菩薩從初乾慧地，至菩薩地，
皆行皆學，而不取證」，佛地亦學亦證，故言三乘通位也。 ^537b14

二、略解釋者：
乾慧地，即是三乘初心，通名乾慧地也。
此是三賢之位：一，五停心；二，別相念處；
三，總相念處。此三通名外凡乾慧地也。 ^537b19

問曰：若爾，與三藏教明三賢有何異？ ^537b22

答曰：一往名同，拙、巧兩度，已如前三觀分別，豈得不異也！ ^537b23

問曰：三乘人同觀第一義諦，亦應同破八倒、
同見佛性，何得言通教入二涅槃耶？ ^537b24

答曰：破八倒是一往之言，分別有四種不同： ^537b26

一、破八倒，不結枯榮，是則通、別、圓未可定判也。 ^537b27

二、破八倒，結成四枯，多屬通教。
三、破八倒，結四榮，定成別教。 ^537b28

四、破八倒，雙結枯榮，即是圓教。 ^537b29

今明破八倒，用淨名訶迦旃延，破三藏五義，
說摩訶衍五義，即結成四枯。
故彼諸比丘，心得解脫，一往屬通教意也。 ^537c1

二、明性地者，若因總相念處，初發善有漏五陰，名為煖法。
增進初、中、後心，入頂法、忍法、世第一法，
皆名為性地內凡，俱伏界內見惑也。 ^537c3

三、明八人地者，即是三乘信、法二種行人，
巧觀發真，在無間三昧、十五心、八忍之位也。 ^537c6

四、明見地者，即是三乘同見第一義無生四諦之理，
同斷見惑三結，及八十八使盡也。 ^537c8

五、薄地者，體愛假即真，發六品無閡，斷欲界六品，
證第六解脫，欲界煩惱薄也。 ^537c10

六、離欲地者，即是三乘之人，體愛假即真，
斷欲界五下分結盡，離欲界煩惱也。 ^537c12

七、已辦地，即是三乘之人，體色、無色愛即真，
發真無漏，斷五上分結，七十二品盡也。
斷三界惑究竟，故言「已辦地」也。 ^537c14

八、辟支佛地者，緣覺、菩薩發真無漏，功德力大，故能侵除習也。 ^537c16

九、菩薩地者，從空入假觀行純熟，道觀雙流，
深觀二諦，進斷習氣，及色心無知，得法眼道種智，
遊戲神通，淨佛國土，學佛十力、四無所畏、
大慈悲等一切佛法，斷習氣將盡也。 ^537c18

十、佛地者，大功德力資智慧，得一念相應慧，
照窮真俗，一切界內習氣究竟盡也。
故《智度論》云「聲聞智慧力弱，如小火燒木，
雖然，猶有炭在。緣覺智慧力勝，如大火燒木，
木然炭盡，餘有灰在。
諸佛智慧力大，如劫燒火，炭灰俱盡」，亦如兔、
馬、象三獸渡河之諭也。 ^537c22

問曰：菩薩、佛地名異二乘，何得言通耶？
答曰：名雖有異，同是無學、應供，得二涅槃，
共歸灰斷，證果是一，名義不殊。
是則名義、究竟俱同也。 ^537c28

二、明名別位通者，即為二意：一，約前三乘共十地，
菩薩別立忍名；二，用別教名，名別而義通。 ^538a2

一、約三乘共行十地，為菩薩別立忍名者，
《大智論》云「乾慧地於菩薩法，名為伏忍；
性地於菩薩法，名為順忍；八人地於菩薩法，
名無生法忍；見地於菩薩法，名無生法忍果；
薄地於菩薩法，名離欲清淨；離欲地於菩薩法，
名遊戲神通；已辦地於聲聞經，說名為佛地」，
辟支佛地，乃至佛地，如前分別。 ^538a4

問曰：何意於菩薩法中，別立伏忍等別名？ ^538a10

答曰：觀理雖同，方便修行化他；求佛果有異，故於菩薩法別立伏忍等別名也。
分別其相，具在四教大本。 ^538a11

二、明用別教名，名別而義通者，即是三乘同觀第一義諦之理，
菩薩用別教十信、三十心、十地名辨位也。 ^538a14

乾慧地，伏忍，立名十信別名。 ^538a16

性地，柔順忍，立十住、十行、十迴向名。
八人地、見地，即是得無生忍，立歡喜地名，
故《大品經》云：「須陀洹智斷，是菩薩無生法忍。」 ^538a17

薄地向、果，向即離垢地，果即明地也，故
《大品經》云：「斯陀含智斷，是菩薩無生法忍。」 ^538a19

阿那含地向、果，向即是炎地，果即是難勝地，
故《大品經》云：「阿那含智斷，是菩薩無生法忍。」 ^538a21

羅漢地向、果，向是現前地，果是遠行地，
故《大品經》云：「阿羅漢智斷，是菩薩無生法忍。」 ^538a23

辟支佛地，即是第八不動地，侵除習氣也，
故《大品經》云：「辟支佛智斷，是菩薩無生法忍。」 ^538a25

菩薩地，即是九善慧地；十法雲地，當知如佛。 ^538a27

佛地如前說，坐道場時，一念相應慧斷一切習氣盡者，
所謂煩惱障、法障之習氣也。
化一切有緣眾生竟，入無餘涅槃，如薪盡火滅，八相成道如前說。 ^538a28

是則用別教名辨位，名異而義同，猶屬通教明菩薩位也。 ^538b2

問曰：從初地至七地，對四果出何經論？
答曰：諸經論非不對當，但高下不同；古今法師對當，亦多殊異。
所以然者，或云見地止對初地，此如今所用。
或取三地併對見地，《仁王經》明四地併對見地，此則難可定依。
但通教見地，本是無間之道，不出觀證須陀洹，
豈得從初地斷見，乃至三地，或云四地也！
若別教明斷別惑不若二乘，如此明義，或當有之。
又或言「六地斷結羅漢齊」，或云「七地名阿羅漢」，此難定執。
前後兩果，經論明義既不定；其間二果以意可知。
既不可定依，今用義推，作此對位。
雖一往小便，終不可執也。 ^538b4

第三、約通教明位，釋淨、無垢、稱義者，大士位在補處，
真諦之理，性自皎然，名之為淨；界內二障正惑已盡，
習氣微薄，故名無垢；智慧內與真諦相應，
外能稱三乘根性，神通說法，故云稱也。
是則略辨通教大士受淨、無垢、稱之名。
所以須示現此菩薩之像者，用此形聲託疾，
為國王、長者說如夢幻之法，勸求菩提。
又破三藏教三乘，封守拙度之迷僻也。
若尋什師、生、肇《注維摩經》，同用此意；梁、
陳諸大法師講此經文，判菩薩位，厝意高下，
雖小不同；今家往望，皆併是用通教意釋此經耳。 ^538b15

第三、約別教明位，釋無垢、稱義者，此教通詮假名，
如如來藏佛性之理，菩薩稟此教門修
〔行得〕證，從淺至深，故須明位。
此別教入道，亦有四門，今但約空有門明行位也。
如《大涅槃經》云：「第一義空，名為佛性。
智者見空，及與不空；聲聞、辟支佛，但見於空，不見不空。」
不空者，即佛性也。
就此即為三意：一，明經論辨別教不同；
二，略明別教位；三，約別教釋淨、無垢、稱義。 ^538b26

第一、經論辨別教菩薩位不同者，尋別教正明因緣假名、
恒沙佛法、真如佛性之理，菩薩稟此教，
觀三諦理，歷劫修行，斷恒沙無知別見思惑，
欲見佛性，求常住四德涅槃。
今明別位不同，略為三意：一者，諸經明位數不同；
二，斷伏高下不同；三，對法門不同。 ^538c5

一、諸經明位數不同者，如《華嚴經》三十心、
十地、佛地，但有四十一位；《瓔珞經》明有五十二位；
《仁王經》明五十一位；新翻《金光明》《勝天王般若》
及《大品經》，但明十地、佛地，不開三十心；
《大涅槃經》明五行、十功德義，推以開三十心、十地也。
諸論明地位，多小不同，悉是約經故爾。 ^538c11

二、明斷伏高下不同者，二十心斷界內結，
高下不同；十地斷界外見思，對位有異也，具在四教大本。 ^538c17

三、明法門有異者，如《華嚴經》十波羅蜜對十行；
新翻《金光明經》用十波羅蜜對十地。
如此等諸經約位對諸法門，多不同也。 ^538c19

問曰：何意別教明位，經論辨數對法門不同耶？ ^538c22

答曰：別教約界外辨十地位、行、斷、伏對諸法門，
悉檀方便，隨機接引，是以多不定也。 ^538c23

第二、略明別教菩薩位者，今約《瓔珞經》
明有七種位：一，十信；二，十住；三，十行；四，
十迴向；五，十地；六，等覺地；七，妙覺地。 ^538c25

一、十信位者，十信名義，具在大本。
今明別教菩薩信因緣佛性、常住三寶，
知無量、無作四諦，起慈悲四弘誓願，天魔、
外道、二乘所不能阻，名為信心。
若望《涅槃經》明五行，即是戒聖行、定聖行。
修生滅四諦慧聖行，伏界內見惑，即是十信心位也。 ^538c27

問曰：別教菩薩既緣無量、無作四諦，發菩提心，何故修生滅四諦觀也？ ^539a4

答曰：別教菩薩初心雖信無量、無作四諦之理，
而界內煩惱障重，必須前斷此惑，故先修生滅四諦以調心也。 ^539a5

二、明十住位者，即是習種性，十解位也。
入理般若，名為住。
所言入理者，直入偏真，似入圓真理也；
若望《大涅槃經》，正是修無生四真諦觀。
今明此十住，皆是修體假入空觀，發偏真之慧，
斷界內見思，得一切智慧眼，生相似中道之解，即是別教煖法位也。 ^539a8

三、明十行位者，即是性種性。
前明十住，既得入理；今從理起行，學十波羅蜜，
故名十行，望《大涅槃經》，即是修無量四諦觀門；
今明十行修從空入假觀，斷恒沙無知，
得道種智法眼，界內正使已盡，相似中道之解，
漸更分明，即是別教頂法位也。 ^539a13

四、明十迴向位者，即是道種性。
解行心合，迴因向果，順入法界，故名迴向，
望《大涅槃經》，應是修無作四諦觀；今明此菩薩修中道正觀，
中道似解，轉更增明，能伏無明，得相似一切種智佛眼，即是別教忍法位也。 ^539a19

問曰：既明別教之位，何用對煖、頂、忍乎？
答曰：別教十地既對四果三十心位，豈不對煖、
頂、忍也！ ^539a24

問曰：此既是別教菩薩，何得修無作四諦觀門？ ^539a26

答曰：此義交加，關涉不易。
具在大本，豈可即求決也！ ^539a27

五、明十地位者，即是聖種性位。
從入初地，即發真，明見佛性平等法界，
自體住持，出生諸佛功德，堪能荷負一切眾生，故名為地。
若望《大涅槃經》，應是分證無作四諦之理，
得二十五三昧，名諸三昧王，五行具足，
次第成十功德、入十地，多恐意在此也。
今明此十地菩薩： ^539a28

若登初地，即證真中道第一義諦，雙照二諦，
心心寂滅，自然流入薩婆若海，能斷無明住地，
分得種智、佛眼，得如來真、應兩身，十方行化也。
始從初地，乃至十地，皆斷無明，但以位約，
分為三道：初地，名見道；二地至六地，名修道；
從七地已去，名無學道。
地論師言：「二地至七地，名修道；八地已去，名無學道也。」
初地菩薩五行具足，恐是初地功德也。
餘九種功德，或可對九地。
所言破無明別見惑者，《大涅槃經》云「自此已前，
皆名邪見人也」，是則三藏、通教三乘之人，
皆未見此理，故名邪見人也。
以大士訶須菩提，六師是汝之師，天魔、
外道一手作諸勞侶，意在此也。
乃至別教十信、三十心，雖伏此惑，既未能斷，
猶是成就無明別見，訶諸菩薩，意或在此也。 ^539b5

二、從二地至六地，名修道者，斷別惑三界愛，
如《大智論》明，迦葉聞甄迦羅琴聲，不能自安，
迦葉云「三界五欲，我已斷竟。
此是菩薩淨妙功德所生五欲，故於是事，
不能自安」，例色、無色愛，亦復如是。
此經大士訶須菩提云「同於煩惱，不到彼岸。
入於八難，不得無難」，意在此也。
故從二地至六地，通名修道斷此別惑也。
今以義推：二離垢地，即侵斷別教欲愛，名斯陀含向。 ^539b19

三明地，即是別教斯陀含果。 ^539b27

四炎地，即是別教阿那含向。 ^539b28

五難勝地，即是別教阿那含果，斷別愛欲盡也。 ^539b29

六現前地，即是別教阿羅漢向，斷別色、無色愛也。 ^539c1

七遠行地，即別教阿羅漢地，斷別色、無色愛盡，故從此名無學道也。 ^539c2

問曰：此對四果，出何經論？ ^539c3

答曰：別教明斷伏對四果，經論多不同；
諸大乘法師，所用亦異。
地論師通教判位云「初地斷見，二地斷欲愛，
三地斷色愛，四地斷無色愛」，地論師通宗判位，
有用「三地斷見，名須陀洹；從四地至六地，
名斯陀含，第二依法師；七地至九地，名阿那含，
第三依法師；十地、等覺，名阿羅漢，是第四依法師」，
有言「三地斷見，四地名斯陀含，五地名阿那含，
六地名阿羅漢」，有用《仁王經》「四地斷見，
五地名斯陀含，六地名阿那含，七地名阿羅漢」，
如是等異說不同，難可定依。
今以義推，作此對四果也。
一往似便，既無的文，佛意難知，不須苟執也。 ^539c4

問曰：何故解釋不定？
答曰：已如前釋。 ^539c16

八不動地，即是別教辟支佛地。
地論師云「從此明無學道」，未知的出何經論。
不但八地得無生忍，寂而常用，用而無相，
無功用心，自然斷法界無明惑，色習盡也。 ^539c17

九善慧地，無明稍薄，斷心習盡，慧轉分明，善入實相也。 ^539c20

十法雲地，慈悲智慧，猶若大雲；慈悲普洽，一切皆雨法雨。
慧雲能持十方諸佛所說法雨，斷十品無明也。 ^539c22

六、等覺地者，即是邊際智滿，入重玄門。
若望法雲，名之為佛；望妙覺，名金剛心菩薩，亦名無垢地菩薩。
三魔已盡，餘有一品死魔在，斷無明習也。 ^539c24

問曰：前通教何意不辨等覺佛耶？ ^539c27

答曰：界內習氣易盡，故不須開法雲、出等覺。 ^539c28

問曰：別教經論，何故有處明法雲，之後更有金剛等覺？
自有經論止明十地行滿，便成佛果。
南北法師，諍此紛紜。 ^539c29

答曰：更立等覺，未定為礙。
所以然者，《華嚴經》明法雲十地功德智慧，
用此於佛，如爪上土，方於大地。
若爾，雖說一品無明，而實不可說品。
何以得知？後心菩薩無功用道，其疾甚風，
一日之間，能破無量品無明障惑。
何況《瓔珞經》明等覺地，於百千萬億劫入重玄門，倒修凡夫事！
是故開法雲地，更立金剛心等覺佛，於理無失。
若知一品有無量品無明，用法雲無礙之智即盡，復何須開出等覺地！ ^540a2

妙覺地者，金剛後心，朗然大覺，妙智窮源，
無明習盡，名解脫；蕭然無累，寂而常照，
名妙覺地；常住佛果，具足一切佛法，名菩提果；
四德涅槃，名為果果。 ^540a11

問曰：為定用金剛智斷無明？
為用妙覺斷無明耶？ ^540a15

答曰：《涅槃經》云「有所斷者，名有上士；無所斷者，名無上士」。 ^540a16

問曰：何故《勝鬘經》云「無明住地，其力最大，
佛菩提智之所能斷」耶？ ^540a17

答曰：若用別接通，十地、等覺，即是佛菩提智。
所以者何？《涅槃經》云「九住菩薩，名為聞見；
十住菩薩，名為眼見」，雖見佛性，而不了了。
以無礙道與惑共住，故不了了。
諸佛如來了了見者，即真解脫蕭然累外，故了了也。
若別教明義，從初歡喜，即用佛菩提智斷初品無明，
乃至等覺後心，方乃斷盡。
若圓教明義，即是初發心住，得佛菩提智，
斷初品無明，乃至等覺後心，方乃斷盡。 ^540a18

第三、約別教位，釋淨、無垢、稱名者，維摩既是一生補處大士，
即是法身，居等覺金剛心，無垢菩薩之位也。
佛性理顯，故名為淨；別惑正、習俱盡，無明餘習，
譬若微煙，雖有如無，故名無垢；邊際智滿，
內稱深理，外用無方，法界平等，赴緣行化，
故名為稱，故云淨、無垢、稱也。
豈可同彼三藏、通教，辨淨、無垢、稱義！
所以教迹現同補處位者，為訶三藏、通教三乘，攝受別教大乘菩薩也。
維摩經玄疏卷第三
 ^540a27
